
FORORD 

JJenne  Bog  indeholder  Skildringer  af  Samfundets 
økonomiske  Liv  og  Udvikling  i  P'ortid  og  Nutid. 

Den  er  skreven  ud  fra  det  Grundsyn,  som  en  om- 
hyggelig Betragtning  af  den  historiske  Udvikling  maa 
paanøde  enhver  uhildet:  at  Tyngdepunktet  i  Folkenes 
Liv  ikke  ligger  i  deres  politiske  men  i  deres  sociale  Til- 
stande. 

Den  henvender  sig  til  alle  dem,  som  have  Samfunds- 
følelse og  Samfundsbevidsthed,  men  savne  Kundskab  om 
Samfundsliv. 

Kildeskrifterne  ere  valgte  mellem  dem,  der  anses  for 
de  bedste.  Schciffle,  Brentano,  Burkle,  Jevons  og  Menger 
nævnes  som  de  ved  Udarbejdelsen  af  Bogen  mest  be- 
nyttede Forfattere. 

Skildringen  af  de  primitive,  forhistoriske  Udviklings- 
stadier er,  hvad  den  maa  være,  en  Konstruktion  over 
det,  man  ved  om  de  nulevende  mest  primitive  Folkeslag. 

Af  de  mange,  der  paa  forskellig  Maade  have  ydet 
mig  Bistand  ved  Udarbejdelsen  af  Bogen ,  bringer  jeg 
d' Herrer  Professor,  Dr.  phil.  Kronuin,  Kontorchef  Schovelin 
og  cand.  jur.,   Fuldmægtig   ./.  Berendsen    en    særlig   Tak. 

J.-H. 

FØRSTE  AFSNIT 


A. 
Slægternes  Udvikling. 


I. 

Det  primitive  Stadium.  —  G^-uppen. 

Fordum,  længe  før  Slægternes  Historie  begyndte, 
søgte  Menneskene  Værn  mod  ondt  Vejr  og  vilde  Dyr  i 
Grotter  og  under  fremspringende  Klipper. 

Nu  bygge  de  Paladser  af  Marmor,  Glas  og  Metal. 

Fordum  levede  de  af  vildtvoksende  Planter  og  Rødder 
og  af  Skaldyrene,  de  fandt  ved  Havets  og  Flodernes 
Bredder. 

Nu  forsyner  Verdensmarkedet  hver  den,  som  har 
Købeevne,  med  tusinde  Produkter,  frembragte  af  Natur 
og  Kunst  i  Forening  og  samlede  fra  alle  Jordens  Himmel- 
strøg. 

Fordum  bævede  Menneskene  for  Naturen.  De  troede 
paa  den  som  paa  en  Afgud,  Molok,  Ødelæggeren,  der 
fordrede  saa  meget  og  gav  saa  lidt,  der  pinte  sine  Skab- 
ninger og  lagde  dem  øde,  medens  disse  i  deres  Angst 
stræbte  at  mildne  ham  ved  til  hans  Ære  selv  at  øde- 
lægge. Naar  Dampen  af  Ofrets  varme  Blod  steg  til  Vejrs 
og,  som  de  troede,  indsugedes  af  hans  Næsebor,  haabede 
de   for   en   kort  Tid    at  have  mættet  ham  med  den  øde- 


læggelse,  hans  Væsen  trængte  til,  saa  han  lod  dem  i 
Fred,  ikke  slyngede  Lynet  efter  dem,  ikke  hidsede  Vild- 
dyr paa  dem,  ikke  lod  Sandstormen  begrave  dem,  ikke 
slog  dem  med  Sot  og  Syge. 

Da  raadede  Molokken,  den  vilde  Natur,  over  Menne- 
skene. Nu  raade  de  over  ham  —  vel  ikke  helt,  men 
trælbunden  er  han  bleven.  Lynet  splitte  de,  og  Sandet 
binde  de  med  Planterødder,  saa  Stormen  ikke  kan  rejse 
det,  og  selve  den  mægtige  Naturgud  have  de  tvunget  til 
at  arbejde  for  sig.  Han  maa  stille  Damp,  Elektricitet, 
Vind  og  Vand  og  andre  af  sine  Kræfter  til  deres  Raadighed. 

Raastoffet  til  de  Redskaber,  gennem  hvilke  hine  Kræfter 
skulle  virke,  hente  de  op  af  Jordens  eget  Skød,  de  ud- 
smelte Metallerne  af  Bjærgenes  raa  Malm;  Bregnernes 
Kæmpeskove,  som  den  gamle  Molok  havde  knust  under 
uh3Te  Jord-  og  Stenmasser  og  forvandlet  til  Kul,  dem 
grave  de  op  igen,  frigøre  gennem  Forbrændingen  den 
Solvarme,  der  er  bunden  i  dem,  og  lade  den  sætte 
Maskinerne  i  Gang. 

Mellem  disse  to  Stadier  ligger  utalte  Aartusinders  Ud- 
vikling. 

Mennesket  er  i  Tidens  Løb  bleven  perfektibelt, 
det  har  faaet  Evnen  til  at  udvikle  og  fuldkommen- 
gøre sig.  Ræven  graver  sagtens  sin  Hule  nu  som  i 
Tidernes  Morgen,  Tigeren  gaar  paa  Jagt  nu  som  da. 
Der  er  Dyr,  som  ere  udrustede  med  en  helt  vidunderlig 
Kunstdrift,  men  den  ligger  i  alt  Fald  ikke  i  nogen  kende- 
lig Udvikling;  som  den  nu  er,  har  den  været  gennem 
alle  de  Aarhundreder,  h\or  den  er  bleven  iagttaget.  Kun 
i  ganske  enkelte  Tilfælde  mener  man  at  have  bemærket 
en  yderst  ringe  og  meget  langsom  Perfektibilitet. 

Mellem  Mennesket  og  Dyret  ligger  Hovedforskellen 
i  denne  Perfektibilitet,   og  den   blev  fra  første  Færd  sat  i 


Bevægelse    under  Nødvendighedens  Tryk,    af  Trangen    til 
at  faa  Livsfornødenhederne  tilfredsstillede. 

Det  var  ogsaa  den  Trang,  der  bragte  Menneskene 
til  at  slutte  sig  sammen  i  Samfund. 

For  Aartusinder  siden  vandrede  da  vor  Civilisations 
Fædre  om  i  de  store  Skove,  der  dækkede  Landene.  De 
slukkede  deres  Tørst  i  Kildernes  Vand,  spiste  Urter  og 
Bær,  samlede  Skaldyr,  fangede  Fisk,  fortærede  Kødet  af 
de  Vilddyr,  de  med  deres  simple  Vaaben  kunde  fælde, 
klædte  sig  i  Huderne  og  søgte  Ly  i  en  Grotte,  under  et 
Træ  eller  en  fremspringende  Klippeblok. 

Der  var  ikke  Tale  om  noget  Hjem  —  i  Dag  her,  i 
Morgen  der,  og  Tiden  gik  med  at  skaffe  Dagens  nød- 
vendige Føde.  Fortiden  havde  ikke  afsat  nogen  Erindring 
hos  dem;  og  paa  Fremtiden  tænkte  de  ikke  —  de  havde 
ingen  Historie. 

Man  kender  lidet  eller  intet  til  dem.  Men  man  for- 
moder, deres  Levevis  i  det  væsentlige  har  lignet  den,  vi 
•endnu  kunne  iagttage  hos  de  lavest  staaende  vilde 
Folkeslag. 

Selv  de  frugtbareste  Egne  maa  have  været  yderst 
tyndt  befolkede.  Der  voksede  vel  Planter  alle  Vegne, 
men  de,  der  kunde  tjene  Menneskene  til  Føde,  vare  stærkt 
spredte  og  tit  nok  vanskelige  at  finde. 

Der  var  hverken  Folk  eller  Stat.  Menneskene  flakkede 
•om,  som  det  kunde  træffe  sig,  snart  alene,  snart  i  Grup- 
per. Naar  Manden,  som  er  ene,  træffer  en  Kvinde, 
bemægtiger  han  sig  hende.  Hun  bliver  hans  Kone. 
Men  det  er  ikke  et  Ægteskab,  som  vi  nu  kende  det; 
han  har  aldrig  bejlet  til  hendes  Kærlighed  —  det,  der  fik 
ham  til  at  tage  hende,  var  ganske  simpelt  Trangen  til 
at  faa  Hjælp  i  sin  Dagsgerning.  Og  hun  maatte  følge 
ham,   fordi  hun  var   den   svage.      Mulig  fik  han  Godhed 


for  hende,  men  hvad  han  altid  i  første  Række  søgte 
at  opnaa  og  opnaaede  ved  sit  „Ægteskab",  var  at  skaffe 
sig  et  andet  Menneske,  som  han  kunde  lade  trælle  for 
sig.  I  det  primitive  Menneskes  øjne  er  Kvinden  ikke 
andet  end  et  svagt  Væsen,  hvis  Kræfter  han  kan  bruge 
efter  Behag.  For  saa  vidt  staar  han  lavere  end  Dyrene. 
Jagt  og  Kamp  er  det  eneste,  Manden  giver  sig  af  med ; 
alt  det  øvrige  overlader  han  til  Konen.  Hun  maa  passe 
hans  Ild  og  tillave  hans  Mad,  og  mens  han  med  en  Ulvs 
Graadighed  fylder  sig  med  Føde,  maa  hun  ydmygt  tage 
Plads  bag  ved  ham.  Er  han  i  godt  Humør,  og  kan 
han  ikke  selv  spise  det  hele,  kaster  han  Levningerne  til 
hende. 

Hyppig  maa  hun  ikke  blot  tillave  Maden,  men  ogsaa 
skaffe  den  —  opgrave  spiselige  Rødder,  dykke  efter  Mus- 
linger, Krebsdyr  og  Alger  og  hente  Vand  og  Brænde ;  hun 
tør  ikke  tænke  paa  Hvile  eller  paa  at  stille  sin  Sult,  før 
Manden  er  mæt.  Og  til  Tak  for  de  Tjenester,  hun  yder 
ham  som  Lastdyr  og  til  Dels  som  Forsørger,  behandler 
han  hende  med  yderste  Raahed;  naar  hun  bliver  gam- 
mel, og  Arbejdsevnen  begynder  at  svinde,  har  han  ikke 
mere  Brug  for  hende;  og  da  jager  han  hende  bort 
saa  koldblodigt,  som  man  skiller  sig  af  med  en  gammel 
Hest. 

Mandens  Ret  over  Konen  og  Børnene  var  ubegrænset; 
han  brugte  og  misbrugte  den  ganske  efter  Behag.  Gennem 
denne  uindskrænkede  Raadighed  er  det  første  Ejendoms- 
instinkt  spiret  frem  —  et  Instinkt,  som  i  Tidens  Løb 
rettede  sig  paa  Løsøre:  Vaaben,  Redskaber,  Husdyr  o.  s.  v. 
og  endelig  —  langt  senere  —  paa  Jord. 

Ejendomsretten  har  sagtens  begyndt  som  et  Slags 
Fælleseje.    Individets  Privatejendomsret  i  moderne  Betyd- 


ning  opstaar  først  gennem  en  langvarig  social  Udvikling. 
Men  ogsaa  i  Fællesejet  er  der  noget,  enhver  kalder  sit. 

Som  Menneskenes  Levevis  er,  saaledes  blive  deres 
Sæder,  deres  Moral.  I  hin,  den  fjerneste.  Oldtid,  da  Indi- 
viderne i  den  lille  Samfundsgruppe  trængte  saa  stærkt 
til  hverandre,  maatte  der  udvikle  sig  visse  Sædvaner  og 
Instinkter,  hvorefter  man,  i  alt  Fald  i  Erhvervsspørgs- 
maalet  og  udad  til,  stod  Last  og  Brast  med  hverandre. 
Det  var  ingen  Uret  at  tage,  men  det  var  en  Uret  ikke 
at  give  og  ikke  at  tillade  andre  at  tage. 

Endnu  den  Dag  i  Dag  staar  et  Slags  Fælleseje,  en 
Kommunisme  ved  Magt  blandt  Grønlands  Eskimoer  og 
er  undergivet  ejendommelige  moralske  Regler.  Denne  Kom- 
munisme giver  sagtens  et  nogenlunde  rigtigt  Billede  af 
hine  fjerne  Tiders  Fællesskab.  Naar  saaledes  en  Mand 
har  laant  et  Vaaben  eller  Redskab  af  en  anden,  og  han 
taber  eller  beskadiger  det,  skal  han  ingen  Erstatning  give ; 
thi  man  udlaaner  kun  det,  hvoraf  man  har  Overflod.  — 
Paa  hvad  Maade  en  Hval,  en  Hvalros,  en  Bjørn  eller  et 
andet  stort  Dyr  end  er  bleven  fanget,  betragtes  dette  som 
Fælleseje;  thi  eet  Menneske  vil  som  Regel  ikke  kunne 
bemægtige  sig  det.  Alt,  hvad  der  ikke  benyttes,  betragtes 
som  herreløst,  og  enhver,  der  har  mere  end  tre  Kajakker, 
skal  laane  een  af  dem  til  en  Slægtning  eller  Fælle.  — 
Et  Stykke  Tømmer,  som  findes  ved  Strandbredden, 
tilhører  kun  Finderen,  hvis  han  er  stærk  nok  til  ved  egne 
Kræfter  at  slæbe  det  op  over  den  højeste  Vandstand.  — 
Af  enhver  Sæl,  der  er  fanget  paa  en  Vinterstation,  uddeles 
Stykker,  skaarne  saaledes,  at  de  indeholde  baade  Kød  og 
Spæk,  for  at  ingen  af  Fællerne  skal  mangle  Fødemidler 
eller  Tran  til  Lampen.  —  Et  Tyveri  ophører  at  være 
en  dadelværdig  Handling,  naar  Ejermanden  ikke  mærker, 


at  den  stjaalne  Genstand  er  forsvunden,  m.  a.  O.  naar 
man  kun  har  taget  af  hans  Overflod. 

Til  Gengæld  har  ingen  i  Fællesskabet  Ret  til  at 
være  doven  eller  spise  af  Sælen  uden  at  have  gjort  Jagt 
paa  den.  Vil  man  intet  give  og  intet  modtage,  maa  man 
træde  ud  af  Fællesskabet  og  forlade  det  Omraade,  det 
jager  paa  og  hævder  som  sit.  Individet  kan  da  paa  egen 
Risiko  erhverve  sig  Privatejendommens  Luksus. 

Kærlighed  til  Børnene,  denne  Urfølelse,  der  er 
saa  nødvendig  for  Slægtens  Bestaaen,  kan  lige  saa  lidt 
have  manglet  hos  det  primitive  Menneske  som  hos  Dyret. 
Undertiden  spiste  Forældrene  vel  Børnene,  ofte  slog  de 
dem  uden  mindste  Betænkelighed  ihjel,  men  dette  hindrede 
ikke,  at  i  alt  Fald  Moderen  elskede  de  Børn,  der  bleve 
skaanede,  med  Hundyrets  Instinkt. 

Men  Forældrene  havde  næppe  nogen  Følelse  af  det 
rent  legemlige  Enhedsforhold  mellem  dem  og  Børnene; 
de  vidste  ikke,  at  disse  vare  Kød  af  deres  Kød  og  Ben  af 
deres  Ben,  og  at  Søskende  havde  samme  Blod,  fordi  del 
var  strømmet  af  en  fælles  Kilde.  Urmenneskene  vide^ 
at  Moderen  føder  Barnet,  men  at  det  bliver  hendes  paa 
mere  end  rent  udvortes  Maade,  næsten  som  hendes 
Ejendom,  havde  de  næppe  nogen  Tanke  om. 

Paa  det  primitive  Stadium  kan  der  da  heller  ikke 
være  Tale  om  nogen  Familie  i  den  Forstand,  hvori  vi  nu 
tage  Ordet.  Thi  der  var  intet  bevidst  Blodslægtskab.  I 
god  Overensstemmelse  hermed  er  det,  at  hvad  der  i  det 
primitive  Menneskes  øjne  gør  en  Mand  til  et  Barns  Fader, 
ingenlunde  er  den  Omstændighed,  at  han  har  avlet  det, 
men  at  dets  Moder  er  hans  Kone.  Manden  vil  —  af 
rent  egenkærlige  Grunde  —  gærne  have  Børn;  naar  hans 
Hustru  blot  føder  dem,  blive  de  hans  Ejendom,  og  saa 
ligger  der  ikke  stor  Vægt  paa,   hvem   der  har  avlet  dem. 


Et  lignende  Forhold  finder  Sted  for  Konens  Vedkom- 
mende. Vi  kende  det  fra  det  gamle  Testamente.  Sarah 
blev  Moder,  da  Hagar  fødte  Abraham  en  Søn,  og  Lea  og 
Rachel  betragtede  de  Børn,  deres  Slavinder  fødte,  _  som 
deres  egne,  naar  blot  Jakob  var  deres  Fader. 

Det  primitive  Menneske  færdes  i  den  fri  Natur,  og 
han  er  fortrolig  med  den  saa  at  sige  fra  sin  Fødsel.  Ikke 
blot  ved  han,  naar  Skoven  springer  ud,  naar  Frugterne 
modnes,  og  naar  Løvet  falder;  han  kender  ogsaa  Vild- 
dyrenes Levevis,  han  ved,  hvorledes  han  skal  opspore,  for- 
følge og  dræbe  dem.  Sjældent  overraskes  han  af  en 
Fare.  Han  ligesom  vejrer  den  i  Forvejen,  og  overfor 
alt  fremmed,  alt  nyt,  er  han  øjeklikkelig  paa  sin  Post, 
rede  til  Kamp  eller  til  Flugt. 

Dette  er  ikke  blot  et  Resultat  af  egne  Oplevelser  — 
det  er  i  lige  saa  høj  Grad  Udslaget  af  et  Slags  medfødt 
Instinkt,  der  er  bleven  arveligt  ligesom  Raceejendomme- 
lighederne hos  vore  Husdyr. 

Det  er  noget,  han  har  tilfælles  ikke  blot  med 
Dyrene,  men  ogsaa,  om  end  mindre  iøjnefaldende,  med 
sine  civiliserede  Efterkommere. 

Sagen  er  følgende: 

Enhver  Oplevelse,  enhver  Erfaring,  der  een  Gang 
har  ytret  sig  med  tilstrækkelig  Styrke,  sætter  i  Hjernen  et 
Præg,  efterlader  et  Minde,  der  let  vækkes.  Ingen  nogen- 
lunde stærk  Sjælsakt  udslettes  fuldstændigt,  hver  af  dem 
ligesom  præparerer  en  Hjerne-  eller  Nervecelle  til  øje- 
blikkelig at  træde  i  Virksomhed  og  sætte  Bevidsthedslivet 
i  Bevægelse,  saa  snart  det  Indtryk,  der  fremkaldte  den 
første  Sjælsakt,  gentager  sig.  Og  naar  de  forskellige 
Indtryk  og  Erfaringer  gennem  hyppige  Gentagelser  ere 
blevne  tilstrækkelig  fæstnede,  organisere  de  sig  i  Hjerne- 
cellerne, og  saa  kunne  de  blive  arvelige. 

Dette  er  en  bekendt  Sag  og  Resultatet  af  fuldt  ud 
paalidelige  Iagttagelser. 

Lettest  iagttages  det  maaske  hos  D^Tene. 

Første  Gang  et  Menneske  betræder  en  ubeboet  0, 
hvor  der  ikke  lever  Rovdyr,  har  øens  Dyreverden  ingen 
Erfaring  om  Skabninger,  der  ere  absolut  farlige  for  den. 
Fuglene  sætte  sig  paa  hans  Hoved  saa  trygt,  som  Stæren 
tager  Plads  paa  Rj'ggen  af  en  Ko,  Hjorten  stirrer  nysgerrigt, 
men  ganske  uden  Frygt,  paa  Bøsseløbet,  der  er  rettet 
imod  den.  Men  snart  erfare  de,  at  Mennesket  giver  dem 
Døden.  Dette  Indtryk,  stærkt,  som  det  er,  aflejrer  sig 
under  Gentagelsen  i  Hjernecellerne  og  gaar  i  Arv  til 
Afkommet.  Saa  snart  Hjortekalven  eller  den  flyvefærdige 
Fugleunge  første  Gang  i  deres  Liv  faa  Øje  paa  et  Men- 
neske, tage  de  Flugten.  Trækfuglen,  der  er  fangen  som 
Unge  og  aldrig  har  gjort  Rejsen  til  fremmed  Strand, 
flyver  mod  Burgitret  og  vil  ud,  naar  Tiden  for  Van- 
dringen kommer,  og  Kyllingen,  der  er  udruget  paa 
Maskine,  opklækket  af  Menneskehaand  og  aldrig  var  i 
utrygge  Forhold,  bliver  ude  af  sig  selv  af  Angst,  naar 
den  hører  et  Glenteskrig. 

Saaledes  gaar  det  ogsaa  med  det  primitive  Menneske. 
Møder  han  en  Person,  han  ikke  kender,  er  han  straks 
paa  sin  Post  og  bereder  sig  paa  hellere  at  dræbe  ham 
end  selv  at  blive  dræbt.  Han  ved  af  egen  —  eller 
gennem  nedarvet  —  Erfaring,  at  det  ukendte,  ikke  mindst 
det  ukendte  Menneske,  kan  være  farligt. 

Men  maaske  løber  Mødet  fredeligt  af  og  gentages 
nogle  Gange.  Saa  kender  man  hinanden,  og  Bekendt- 
skabet leder  naturligt  og  let  til  en  Sammenslutning,  fordi 
denne  giver  en  højst  ønskelig  Styrke  og  Modstandsevne, 
Flere  slutte  sig  til,  og  der  dannes  en  Gruppe,  en  Klan, 
bestaaende  af  nogle  Mænd  med  deres  Koner  og  Børnene. 


Det  er  det  første  Samfund. 

Gruppen  danner  en  fast  Enhed  under  Anførsel  at 
en  Høvding,  baade  overfor  omstrejfende  Enkeltindivider 
og  overfor  andre  Grupper.  Og  Enheden ,  Samfundet, 
dannes  ikke  paa  Grundlag  af  Blodslægtskab,  men  fordi 
der  i  Gruppen  fremvokser  en  Række  Sædvaner  og  Skikke, 
en  Maade  at  være  og  virke  paa,  der  ej  blot  præger  Grup- 
pen i  dens  Helhed  i  Modsætning  til  andre  Grupper,  men 
ogsaa  dens  enkelte  Individer.  Og  disse  Sædvaner,  denne 
Ret,  der  er  bleven  til  ligesom  af  sig  selv  ved  Selvinter- 
essernes og  Forholdenes  Magt,  vedblive  at  bestaa,  følgende 
Interesserne  og  Forholdene  i  deres  Udvikling  og  Foran- 
dringer, indtil  de  Aartusinder  efter  glide  over  i  den  skrevne 
Ret,  hvis  Grundlag  og  Kilde  de  ere. 

Noget,  der  kunde  kaldes  Familieliv  eller  Slægtskabs- 
følelse, udvikler  sig  ikke  under  disse  Forhold.  Det  hele 
Liv  er  saa  simpelt  i  sine  Former;  der  er  Plads  nok  og 
Føde  nok  i  Skoven  for  alle  Gruppens  Medlemmer,  de 
enkeltes  Interesser  have  intet  Særpræg  og  tørne  derfor 
ikke  sammen. 

Dette  har  til  Følge,  at  Gruppen,  ikke  Familien, 
bliver  bestemmende  for  Individets  Udvikling.  „  Blodets 
Baand"  vinder  først  Styrke  langt  senere,  under  helt 
andre  Forhold,  naar  der  inden  for  Gruppen  begynder  at 
danne  sig  forskellige  Klasser,  hver  repræsenterende  sine 
Privatinteresser  ved  Siden  af  dem,  der  have  Livsmagt  i 
Gruppen  som  saadan. 

II. 

Horden.    —    Stammen.    —    Hyrde-    og    Nomadefolk.    — 
Husindustri.  —  Grænsemarked.  —  Byttehandel.  —  Ejen- 
domsret. 

Saa  vid  Plads  der  end  var  i  Skovene  og  paa  Slet- 
terne, undgik  Grupperne  dog  ikke  blodige  Sammenstød 
med  hverandre  paa  deres  aldrig  standsede  Vandringer. 
Et  fældet  Dyr,  en  Kano  eller  en  Hule  var  Stridens  Gen- 
stand, eller  det  var  en  gammel  Tvist,  der  skulde  afgøres, 
en  gammel  Uret,  der  skulde  hævnes.  Og  den  stærkeste 
fik  Ret,  fordi  han  havde  Magt. 

Det  var  da  naturligt,  den  svage  søgte  at  bøde  paa 
sin  Afmagt,  at  ogsaa  han  kunde  faa  „Ret";  derfor  sluttede 
han  og  hans  sig  sammen  med  andre  Grupper,  der  ogsaa 
havde  ligget  under  i  en  Strid. 

Denne  Sammenslutning  af  flere  Grupper  dannede 
Horden  og  Stammen.  Den  tapreste  blev  Hordens 
Høvding,  og  var  der  nogen  Forskel  i  de  sammensmeltede 
Gruppers  Sædvaneret,  udjævnedes  den  under  den  daglige 
Omgang. 

Deres  Liv  var  endnu  som  Dyrenes.  De  fødtes,  spiste 
sig  mætte  eller  sultede  og  døde.  Det  var  deres  Levneds- 
løb. Op  næppe  kunde  man  vel  kalde  de  Enstavelsesord 
eller  Lyd,  hvormed  de  betegnede  deres  faa  Begreber  eller 
Forestillinger,  for  et  Sprog. 

Men  de  havde  Udviklingsevnen  i  sig,  de  vare  per- 
fektible. 

Jægerfolkene  holdt  op  at  dræbe  Nyttedyrene ;  de  fang- 
ede og  tæmmede  dem,  og  saa  forlod  de  Skovene,  hvor 
der  var  saa  lidt  Græs,  og  hvor  det  faldt  saa  vanskeligt 
at  værne  de  tæmmede  Dyr  mod  Rovdyrene.     Ud  paa  de 

store  Stepper  maatte  de,  hvor  der  var  Græs  nok  og  fri 
Udsigt  til  alle  Sider. 

De  bleve  Hyrde-  og  Nomadefolk. 

Endnu  var  deres  Liv  et  Vandreliv.  Kun  drog  de 
ikke  som  tidligere  om  snart  hist,  snart  her,  hvor  Tilfældet 
førte  dem,  eller  en  Kilde  lokkede  dem.  Hver  Horde- 
eller Stamme  af  Nomader  valgte  efterhaanden  en  bestemt 
Landstrækning,  hæv^dede  den  som  sin  Ejendom  overfor 
andre  Horder  og  lod  Aar  efter  Aar  sine  Hjorder  græsse 
paa  den.  Her  vandrede  Fædrene,  her  søgte  ogsaa  Sønnerne 
Føde  for  deres  Dyr  og  dermed  for  sig  selv. 

Milepælene  paa  denne  Vandring  vare  Kilderne  og. 
Brøndene,  og  skønt  der  hverken  er  Vej  eller  Sti  paa 
Steppen,  skønt  dens  Natur  er  saa  ens,  at  det  ene  Sted 
ganske  ligner  det  andet,  fandt  dog  hver  Stamme  eller 
Horde  med  Lethed  sine  Veje  og  undgik  at  komme  paa 
andres. 

Retten  til  at  lade  Dyrene  græsse  paa  visse  Stræk- 
ninger nedarves  fra  Slægt  til  Slægt.  —  Saa  snart  Sneen 
er  smeltet  om  Foraaret,  og  det  tørste  Grønt  spirer  op  af 
Jorden,  pakke  Nomaderne  deres  Telte  paa  Karrer  eller 
paa  Kamelens  Ryg  og  begynde  deres  Vandringer,  mod 
Nord  eller  Syd,  mod  øst  eller  Vest,  men  altid  den  samme 
Vej,  deres  Fædre  havde  taget  paa  denne  Aarstid.  Og 
Mændene  røgte  Hjorden,  mens  Kvinderne  afskære  det 
højtvoksede  Græs,  tørre  det  og  pakke  det  sammen  til 
Vinterforraad,  sørge  for  Maden ,  malke  Moderdyrene, 
klippe  Faarene  og  lave  Ulden  til  Filttæpper  eller  spinde 
og  væve  Tøj  til  Klædningsstykker.  Naar  saa  Efteraaret 
begynder  at  gulne  Blade  og  Græs,  vandrer  Stammen 
tilbage  til  sin  Vinterlejr. 

Stammen  og  Horden  ere  fra  Begyndelsen  ordnede 
som   Gruppen.      Paa    deres   Vandringer    leve    de    strengt 

■afsondrede  for  sig  og  stræbe  at  undgaa  Berøring  med 
andre  Stammer ;  thi  de  ere  fremmede,  og  enhver  fremmed 
er  en  Fjende.  Kommer  det  til  Berøring  mellem  to  Stam- 
mer, og  har  den  ene  krænket  den  anden  i  dens  Rettig- 
heder, kende  de  kun  een  Form  for  Tvistens  Afgørelse : 
Kamp.  Og  den  stærkeste  faar  atter  Ret,  fordi  han  har 
Magt. 

Følgen  af  denne  Afsluttethed  er,  at  Stammen  selv 
maa  sørge  for  Tilfredsstillelsen  af  alle  sine  For- 
Jiødenheder,  den  kan  ikke  forøge  dem  ud  over,  hvad 
den  selv  formaar  at  producere,  og  dens  simple  øko- 
nomiske Liv:  Produktionen  og  Fordelingen  ordnes  ogsaa 
her  efter  nedarvet  Skik,  efter  Tradition,  efter  sædvansmæssig 
Ret.     Under  disse  Forhold  udvikles  Husindustrien. 

Men  nu  kan  det  hænde.  Begivenheder  indtræffe, 
som  gør  det  ønskeligt  for  to  Stammer,  der  ellers  betragte 
hinanden  som  fremmede,  altsaa  som  Fjender,  at  træde  i 
fredelig  Berøring  med  hinanden.  Grunden  kan  saa  være 
Ønsket  om  Sammenslutning  mod  en  fælles  Fjende,  Ud- 
veksling af  Fanger  eller  noget  lignende.  Mødestedet 
vælges  ganske  naturligt  paa  Grænsen  af  eller  helt  uden 
for  deres  Territorier.  Det  første  Møde  drager  flere  efter 
-sig,  og  lidt  efter  lidt  vænner  man  sig  til  at  betragte 
Mødestedet  som  neutral  Grund ,  hvor  Medlemmer  af 
forskellige  Stammer  kunne  mødes  væbnede,  men  med 
fredelige  Hensigter. 

Hermed  er  den  enkelte  Stammes  strenge  Afsluttethed 
•brudt;  og  ganske  naturligt  opstaar  der  en  økonomisk 
Vekselvirkning,  et  Grænsemarked,  hvor  Stammerne  eller 
deres  enkelte  Medlemmer  udveksle  deres  Produkter  gen- 
nem Byttehandel. 

Dette  fører  et  P'remskridt  med  sig. 

I  den  enkelte,  strengt  afsluttede  Stamme  er  der  liden 

eller  ingen  Udvikling;  nnan  lever  paa  det  nedarvede  og- 
tilvante.  Men  naar  Grænsemarkedet  er  aabnet,  begynde- 
Stammerne  at  lære  af  hverandre.  Omsætningen,  Bytte- 
handelen, vækker  nj^e  Lyster,  nye  Fornødenheder;  de 
kunne  kun  tilfredsstilles,  naar  man  har  noget  at  give  i 
Bytte,  og  dette  ansporer  til  Flid  og  Opfindsomhed. 

Gruppen  er  kommunistisk,  den  ene  maa  hjælpe  den 
anden.  Det  er  en  Livsnødvendighed.  En  Jæger  fælder 
meget  Vildt  paa  en  Dag,  medens  en  anden  kommer 
tomhændet  hjem  fra  Jagten.  Skulle  de  alle  leve,  maa 
den,  der  har  noget,  dele  med  den,  der  intet  har. 

Deri  bringer  Hordens  Nomadeliv  en  Forandring. 

Dels  har  nemlig  Nomaden  en  ganske  anderledes 
sikret  Adgang  til  Fornødenhedernes  Tilfredsstillelse  end 
Jægeren  og  behøver  som  Regel  ikke  at  ty  til  de  andres 
Hjælp  i  Ernæringsspørgsmaalet,  dels  er  Horden  anderledes 
sammensat  end  Gruppen.  I  denne  var  „Familien"  endnu 
ikke  bleven  til,  den  var  sammensat  af  hidivider.  Men 
i  Horden  og  Stammen  træffe  vi  Sammenslutningen 
efter  Blodsbaandet,  Familien.  Og  hver  Familie 
danner  en  Enhed  for  sig  med  sine  Særinteresser,  sin 
udprægede  Særret  overfor  andre  Familier  til  udelukkende 
Brug  og  Forbrug  af  bestemte  Løsøregenstande. 

Det  er  Familiekommunismen  i  Modsætning  til 
Gruppekommunismen  og  Familieejendomsret  i  Mod- 
sætning til  Gruppeejendomsret. 

Nu  begynder  Byttehandelen  paa  Grænsemarkedet. 
Saa  kan  det  hænde,  at  et  Individ  kommer  i  Besiddelse- 
af  en  Genstand,  han  og  de  andre  finder  attraaværdig, 
men  som  hverken  har  Betydning  for  Stammen  eller  for 
Familien  som  Helhed  —  en  smuk  Muslingeskal,  en 
sjælden  Sten  eller  en  anden  Luksusgenstand.  Den  nye 
Besidder  bruger  den  som  Pynt,    lapser    sig    med   den  og 

er  stolt  af  den.  Og  saa  snart  en  anden,  ligegyldigt 
hvem,  vil  tilegne  sig  den  eller  blot  laane  den,  sætter 
dens  Besidder  sig  med  største  Iver  imod  det  og  hævder 
sin  udelukkende  Ret  til  at  raade  over  Smykket. 

Saa  viser  det  sig,  at  Besiddelsen  af  denne  lille  ube- 
tydelige Genstand  har  bragt  noget  nyt  ind  i  Familien 
og  Stammen  —  nemlig  den  bevidste  Privatejen- 
domsret. 

Ejendomsrettens  Udvikling  kan  da  antages  at  have 
været  saaledes:  først  Gruppeejendom,  saa  Familie- 
ejendom og  endelig  Indi vidualejendom. 

Med  rivende  Fart  optræder  Bevidstheden  om  at 
eje  som  Lyst  til  at  eje  og  Lyst  til  at  nyde.  Hermed  er 
Kommunismen  til  Dels  brudt,  thi  den  er  uforenelig  med 
Egenn3'tten,  og  den  fri  Konkurrence,  der  senere  vokser 
sig  stor  og  stærk,  er  født  —  født  paa  Grænsemarkedet 
som  et  lille  forkrøblet  Væsen. 

Grænsemarkedet  gør  ogsaa  Fejderne  mellem  Stam- 
merne sjældnere,  i  det  mindste  for  en  Tid,  indtil  nye 
Former  for  Egennytten  komme  til  Verden.  En  fremmed 
er  jo  ikke  mere  det  samme  som  en  Fjende,  og  det  er 
dog  altid  fordelagtigere  at  udnytte  hinanden  gennem  Han- 
delen end  at  ødelægge  hinanden  gennem  Krigen. 

Hyrde-  og  Nomadefolkenes  vigtigste  Ernæringsvirk- 
somhed  er  altsaa  Kvægavl.  Ogsaa  disse  Folk  ere  lige- 
som Jægeren  stærkt  afhængige  af  Naturen.  Men  de 
begj'nde  dog  saa  smaat  at  tage  den  i  deres  Tjeneste.  Thi 
de  tæmme  DjTene,  og  K\-æghjorden  fornj-er  sig  selv, 
medens  det  dræbte  Vilddyr  kun  yder  Tjeneste  een  Gang 
for  alle.  Jægeren  er  en  fattig  Mand,  Hx'rden  er  Kapi- 
talist. 

Fremskridtet  fra  Jæger  til  Nomade  bliver  da  det,  at 
det  rummer  den  første  Bestræbelse  efter  at  tvinge  Naturen 

til  at  arbejde  for  sig,  saa  der  kan  samles  Kapital, 
hvilket  har  til  Følge,  at  man  kan  leve  i  Overflod  i  Dag 
uden  at  bryde  sig  om  de  Dage,  der  komme. 

Men  naar  Nomaden  saaledes  kan  leve  sit  Liv  uden 
Næringssorger  og  endda  har  en  Del  tilovers,  faar  han 
Lj'st  til  Livets  Behageligheder,  og  han  ønsker  at  omgive 
sig  med  en  vis  Luksus.  Gennem  denne  Lyst  udvikles 
Byttehandelen  yderligere,  og  Husindustriens  Opgave 
indskrænkes  ikke  mere  til  at  fremstille  det  ligefrem  nød- 
vendige, den  kommer  til  ogsaa  at  omfatte  det  behagelige 
og  p3^ntelige. 


III. 
Klasseforskel.  —  Bige  og  fattige.  —  Trælle. 
Held  og  Uheld,  Dygtighed  og  Udygtighed,  Erhvervs- 
evne og  Ikke-Erhvervsevne  virke  blandt  Hyrder  og 
Nomader  som  i  alle  andre  Livsforhold.  Nogle  blive  rige, 
andre  gaa  til  Grunde  og  maa  tjene  til  Livsopholdet  ved 
at  arbejde  for  de  rige.  Dette  bidrager  til  at  udvikle 
Kapitalistens  Begreb  om  Ejendomsret.  Han 
bliver  sig  den  økonomiske  Forskel  mellem  sig  selv 
og  de  besiddelsesløse  bevidst,  og  ud  af  den  vokser  en 
social  Forskel.  Den  besiddelsesløse  er  i  hans  Brød  og 
arbejder  for  ham.  Dette  afføder  nødvendigt  el  Afhæn- 
gigheds- og  Lydighedsforhold.  Hertil  kommer  saa,  at  den 
rige  og  den  fattige  leve  under  forskellige  Livsforhold ; 
deres  Interesser  ere  til  Dels  forskellige,  og  deres  Børn 
opdrages  under  uens  Forudsætninger.  Sligt  præger  baade 
Individer  og  Slægter,  og  der  udvikler  sig  mellem  besid- 
dende og  besiddelsesløse  en  Klasseforskel,  hvis  Grundlag 
er  den  økonomiske  Ulighed.  — 

Trods  alle  Grænsemarkeder  undgaar  Nomaden  ikke 
Kampe  med  fremmede  Stammer  og  omstrejfende  Bander. 

Gør  han  Fanger  i  Kampen,  har  han,  saaledes  er 
Tidens  Aloral,  Ret  til  at  slagte  og  spise  dem  eller  ofre 
dem  til  sine  Guder,  ganske  som  det  behager  ham.  Den 
Ret  indbefatter  alle  andre,  ogsaa  Retten  til  at  lade 
Fangen  leve  og  gøre  ham  til  sin  Ejendom,  sin  Slave, 
sin  Hund. 

Og  Vindesygen  lægger  tidlig  en  Dæmper  paa  Grum- 
heden. Man  skaaner  Fangens  Liv  for  at  udnytte  hans 
Arbejdskraft  ved  selv  at  bruge  ham  eller  sælge  ham  til 
andre. 

Slaven  har  i  Begyndelsen  kun  Pligter.  F>a  Menneske 
forvandles  han  til  Husdyr.  Saaledes  har  det  været  hele 
Jorden  over.  Alle  Vegne  have  Sejrherrens  Rettigheder 
over  den  besejrede  fra  første  Færd  været  ubegrænsede. 

Det  var  dog  maaske  kun  Krigsfangerne  og  dem,  der 
vare  solgte  som  Slaver  til  Straf  for  begaaede  Forbrydelser, 
eller  fordi  de  ikke  kunde  betale  deres  Gæld,  der  saaledes 
stod  uden  for  al  Ret,  vare  givne  deres  Herrers  Vilkaarlig- 
hed  i  Vold  og  kun  betragtedes  som  en  Formuegenstand. 
Den  fødte  Slave  derimod  udgjorde  paa  en  Maade  en  Del 
af  Familien.  Hans  Skæbne  var  forholdsvis  god.  Han 
kunde  sælges,  men  Skik  og  Vedtægt  forbød  at  sælge 
ham  udenfor  Stammen. 

Vedvarende  Underkastelse  knuser  i  Tidens  Løb  al 
Selvagtelse  og  Moralitet.  Trællen  kan  blive  som  Hunden, 
hvis  ydmyge  Lader  han  antager,  han  kryber  og  slesker 
for  sin  Herres  Luner.  Først  af  Frygt,  maaske  med 
indvendig  Trods  og  Forbitrelse.  Men  lidt  efter  lidt  faar 
han  mindre  Besvær  med  at  ydmyge  og  nedværdige  sig,  og 
allerede  i  andet  eller  tredje  Slægtled  kan  Trællen  have  faaet 
Trællesjæl;    saa  finder  han  Glæde  og  Stolthed  i  sin  Ned- 

værdigelse,  han  faar  en  Slags  overtroisk  Ærbødighed,  nærer 
•en  hundsk  Tilbedelse  for  sin  Herre,  uden  Hensyn  til, 
hvordan  denne  er. 

I  og  for  sig  er  Smigreri  farligt,  selv  for  et  indsigts- 
fuldt og  vel  udviklet  Menneske.  Men  naar  det  rettes 
mod  en  barbarisk  eller  blot  svag  Sjæl,  og  især  naar  det 
faar  Form  af  Tilbedelse,  saa  tager  denne  Sjæl  lige  saa 
•megen  Skade  som  den  smigrende  Træls.  Den  smigrede 
•opfatter  Sagen  alvorligt  og  glider  lidt  efter  lidt  over  i  at 
betragte  sig  selv  som  et  guddommeligt  Væsen,  hvem  alt, 
selv  det  vildeste  Despoti,  den  yderligste  Raahed  og  den 
umenneskeligste  Dumhed  er  tilladt.  Herre  og  Træl  ere  i 
Vekselvirkning,  stærkere  og  mere  prægende,  end  de  selv 
ane,  en  Vekselvirkning,  der  omtaager  begges  Dømmekraft 
•og  lægger  dem  moralsk  øde.  — 

Tit  griber  Trællesindet  hele  Stammen.  Hvad  Under 
da,  at  Høvdingene  blive  Despoter. 

Som  Forholdene  vare  i  hine  fjerne  Tider,  ere  de  den 
Dag  i  Dag  i  en  Mængde  afrikanske  Negerstater. 

Og  idet  de  fattige,  men  frie  Mænd  arbejdede  sammen 
med  Trællene  under  Kapitalistens  Vilje,  gled  de  lang- 
somt, men  sikkert  over  til  ogsaa  at  blive  Trælle. 

De  fattige  og  smaa  i  Samfundet  trængte  til  Beskyt- 
telse. Den  søgte  og  fandt  de  hos  den  rige  og  mægtige. 
Som  Vederlag  skulde  de  arbejde  for  ham  og  vise  ham 
Lydighed.  Men  lidt  efter  lidt  glemte  Rigmanden  sin 
Beskyttelsespligt.  Derimod  huskede  og  forøgede  han  sine 
Rettigheder,  og  saa  blev  den  fattige,  frie  Mand  ufri  — 
han  var  stavnsbunden. 

At  eje  store  Hjorder  eller  store  Landstrækninger  er 
et  Gode,  fordi  det  er  et  Middel  til  at  føre  en  behagelig 
Tilværelse.  Men  der  er  noget,  som  i  højere  Grad  end 
dette  gør  Ejendom  saa  attraaet  —  det,   at  Ejendom  er 

Herredømme,  Herredømme  over  Mennesker.  Kapitalisten 
har  altid  i  sin  Magt  at  gøre  en  Del  andre  afhængige  af 
sig  —  han  hersker  paa  et  snevrere  eller  videre  Omraade, 
over  en  større  eller  mindre  Kreds,  men  han  hersker.  Og 
intet  frister  en  Menneskesjæl  mere  end  Magt.  Det  Men- 
neske har  aldrig  levet,  der  ikke  var  klar  over  sine  Rettig- 
heder, naar  han  havde  nogen.  Overfor  Forpligtelserne 
bliver  Hukommelsen  let  ganske  anderledes  kort. 


IV. 

Agerdijrkning.  —  Voksende  Klasseforskel.  —  Haandværk. 
—  Middelalderens  Byer. 

Fra  Nomadelivet  fører  Udviklingen  til  Agerdyrk- 
ningen. Fremskridtet  er  sagtens  gjort  under  Nødvendig- 
hedens Tryk.  Nomadestammen  vokser,  og  saa  maa  og- 
saa  Kvæghjorderne  forøges. 

Men  der  kommer  en  Tid,  hvor  de  gamle,  nedarvede 
Græsgange  ikke  mere  kunne  forsyne  de  forøgede  Hjorder 
med  Foder,  og  man  finder  paa  Midler  til  yderligere  at 
tvinge  Naturen  til  at  arbejde  for  sig.  Gennem  famlende 
Forsøg  og  langsomt  indvundne  Erfaringer  lærer  man,  hvor- 
ledes man  skal  faa  Jorden  til  at  frembringe  de  Nytte- 
planter, man  har  Brug  for,  i  rigelig  Mængde. 

Og  Stammen  opdyrker  Stykker  af  sine  gamle  Græs- 
gange, eller  den  tager  et  Stykke  herreløst  Land  i  Besid- 
delse og  opfører  faste  Boliger.  Jagt  og  Fiskeri  ere 
fremdeles  Bibeskæftigelse,  og  Kvægavlen  træder  tilbage  for 
Agerdyrkningen  som  Hovederhverv. 

I  Begyndelsen  er  Jorden  herreløs  og  altsaa  Gen- 
stand for  Bemægtigelse,  enhver  kan  tage  saa  meget,  han 

vil.  Men  Horden  holder  endnu  sammen  —  som  Regel. 
Den  bemægtiger  sig  et  Stykke  Jord  og  deler  det  mellem 
Familierne  i  enkelte  Lodder;  disse  kunne  ikke  være  lige 
frugtbare  eller  lige  lette  at  opdyrke,  og  deres  Beliggenhed 
kan  ikke  være  lige  bekvem.  Derfor  bytter  man  Jord, 
Lodderne  omfordeles  med  visse  Mellemrum.  Og  som  et 
Minde  fra  Nomadelivet  henlægges  store  Strækninger  til 
fælles  Græsgange  for  Stammens  Kvæg. 

Imidlertid  vokse  Familierne,  som  alle  skulle  leve  af 
den  fælles  Jord,  og  der  bliver  bestandig  flere  Munde  at 
mætte.  Ny  Jord  maa  indtages,  eller  de  gamle  Lodder 
maa  dyrkes  bedre;  der  maa  nedlægges  mere  Arbejde  i 
dem.  Men  den ,  der  har  anvendt  meget  paa  sin  Jord, 
har  ogsaa  Krav  paa  at  faa  Udbyttet  af  sit  Arbejde;  han 
maa  være  sikker  paa,  at  han  kan  beholde  sin  Agerlod, 
og  at  han  ikke  bliver  tvungen  til  at  bytte  den  bort  med 
en  anden,  der  er  slet  dyrket. 

Dette  fører  bort  fra  Dyrkningen  i  Fællesskab  til 
Udskiftning  af  Jorden  i  Særeje. 

Og  Klasseforskellen  mellem  rig  og  fattig,  fri  og  ufri 
tager  til,  ikke  blot  som  økonomisk,  men  ogsaa  som 
social  Forskel.  Der  er  altid  Folk,  som  mangle  Drift  eller 
Dygtighed  til  at  arbejde  for  sig  selv,  eller  hvem  Uheldet 
forfølger.  De  kunne  ikke  i  Længden  bevare  deres  Jord  i 
Selveje.  Den  brødføder  dem  ikke,  og  naar  den  er  tynget 
af  Gæld  —  ikke  Pengegæld,  men  Gæld  af  Korn,  Redskaber 
og  Husdyr,  maa  de  afstaa  den  til  Gældsherren  og  selv 
tage  Tjeneste  hos  ham.  Thi  Ejendom  er  Herredømme, 
Herredømme  over  Mennesker! 

Efterhaanden  opstaar  en  mægtig  Hær  af  besiddelses- 
løse og  ufri.  Det  er  billig  Arbejdskraft,  og  der  er 
Anvendelse  nok  for  den.  Rundt  om  ligger  uhyre  Skov- 
strækninger  og  endeløse  Stepper.     De   ere  herreløse,   op 

enhver,  der  har  Kapital,  kan  indtage  et  Stykke,  lydde 
Skoven  eller  opdyrke  Steppen  og  gøre  den  til  sin.  Der 
bliver  Brug  nok  for  en  stor  og  billig  Arbejdskraft. 

Adskillelsen  mellem  Klasserne  bliver  bestandig  skar- 
pere. Øverst  staa  de  rige  Jorddrotter.  Efter  dem 
komme  de  andre  besiddende  i  Trinfølge,  saa  de 
besiddelsesløse  Arbejdere  og  til  sidst  Trællene. 
Overalt  maa  de  smaa  vige  for  de  store,  og  disse  faa 
ganske  naturligt  en  overvejende  Indflydelse  paa  Bestem- 
melsen af,  hvad  der  skal  være  Lov  og  Ret. 

Herom  senere. 

Samtidig  med,  at  de  store  Jordejendomme  samles 
paa  enkelte  Hænder,  og  samtidig  med  at  Antallet  af  besid- 
dende, besiddelsesløse  og  ufri  stiger,  opstaar  en  bestandig 
større  Deling  af  Arbejdet.  Trællene  og  de  besiddelses- 
løse faa  faglig  Uddannelse.  Nogle  uddannes  til  at  dyrke 
Jorden,  andre  til  at  røgte  Kvæget,  atter  andre  til  huslige 
Sysler. 

Men  ikke  nok  hermed. 

Tidligere  opførte  og  vedligeholdt  hver  Familie  sin 
Bolig,  den  lavede  selv  sine  Vaaben  og  Redskaber  og 
tilvirkede  selv  sine  Klæder.  Husindustrien  var  Reglen, 
Haand værket  Undtagelsen.  Nu  deles  ogsaa  Husindu- 
striens  Arbejde,  og  der  uddannes  nogle  til  at  opføre 
Bygninger,  andre  til  at  smede  Vaaben,  lave  Avisredskaber 
eller  væve  Tøjer. 

Det  er  Haandværket,  der  kommer  op  ved  Siden 
af  Husindustrien. 

Jorddrottens  Rigdom  skaber  ham  nye  Fornødenheder 
og  bringer  Vækst  i  hans  Hang  til  Luksus.    Dette  fører  til 
forøget  Handel,  til  forøget  Ombytning  af  Værdigenstande. 
Een  Jorddrot  har  Folk,  der  kunne  væve  smukke  Tæp- 
per, en  anden  ejer  et  Guldleje,  og  hans  Folk  kunne  smede 

kunstige  Smykker.  Saa  opstaar  der  Mellemhandlere, 
rejsende  Handelsmænd,  som  besørge  Ombytningen, 
skaffe  hver  Rigmand,  hvad  han  ønsker  sig,  og  tage  hans 
Produkter  i  Betaling  for  at  ombytte  dem  et  andet  Sted. 
Og  Handelsmændene  træde  i  Forbindelse  med  hverandre, 
fra  Nord  og  Syd,  øst  og  Vest.  Der  begynder  at  danne 
sig  et  Verdensmarked. 

Og  efterhaanden  trække  Haandværkere  og  Handels- 
mænd sig  bort  fra  de  store  Jordejendomme,  hvor  de  og 
deres  Fædre  have  levet  under  Aaget.  Der  bygges  Stæder, 
hvis  Befolkning  slet  ikke  eller  kun  som  Bierhverv  beskæf- 
tiger sig  med  Jordbrug,  og  som  er  uafhængig  af  de  over- 
modige Jorddrotter. 

I  dette  som  i  meget  andet  bragte  Folkevandringen 
Forstyrrelse.  Men  da  saa  Kristendommen  bredte  sig 
over  Landene  og  prækede  Frihedens  og  Lighedens 
Evangelium  for  de  fattige  og  fortrykte;  da  Kirker  og 
Klostre  rejste  sig,  og  da  der  fra  dem  blev  lyst  Guds  Fred 
over  alt,  hvad  der  samlede  sig  under  deres  Beskyttelse; 
da  Borgerne  gjorde  sig  uafhængige  af  Adelen,  da  voksede 
Stæderne  sig  store  og  stærke. 

Saaledes  opstod  Middelalderens  Byer,  som  snart  skulde 
tage  Luven  fra  Oldtidens  Storbyer,  der  alle  eller  næsten 
alle  vare  Stater. 

Handel  og  Haandværk  samlede  sig  i  dem.  Arbejdet 
deltes  yderligere,  hver  Haandværker  valgte  sit  særlige  Om- 
raade,  hvor  han  drev  det  til  en  betydelig  Færdighed; 
man  sluttede  sig  sammen  i  Gilder  og  Lav,  der  gav  sig 
selv  Love  —  Love,  som  fordrede  streng  Lydighed  mod 
hver  en  Forskrift,  de  indeholdt,  og  som  forpligtede  Gilde- 
og  Lavsbrødrene  til  stærkt  Sammenhold  og  fælles  Forsvar 
—  om  fornødent  med  væbnet  Haand.  Det  var  nødven- 
digt. Retten  sad  i  Spydstagen  den  Gang. 

Udviklingen  fra  Gruppen  indtil  Middelalderens  Institu- 
tioner spænder  over  Aartusinder. 


V. 

Teknik.  —  Kunst.  —  Lav.  —   Fri  Konkurrence. 

Samtidig  med  Haandværkets  Opkomst  gaar  Tek- 
nikken fremad  med  raske  Skridt. 

Og  hvad  er  Teknik?  —  Foreningen,  Indbegre- 
bet af  de  Færdigheder  og  de  Redskaber,  hvormed 
Stoffet,  det  raa  Materiale,  tildannes. 

De  ældste,  Hulebeboerne,  havde  slet  ingen  Teknik. 
De  bar  sig  ad  som  Dyrene  og  gravede  deres  Huler  med 
Hænderne.  Men  perfektible,  som  de  vare,  kom  de  snart 
efter,  at  det  var  hensigtsmæssigere  at  anvende  et  Red- 
skab til  dette  Arbejde.  I  Begyndelsen  brugte  de  Red- 
skaberne ganske  raa,  som  Naturen  gav  dem:  en  Gren 
eller  en  stærk  Muslingskal.  Men  saa  snart  de  fandt  paa 
at  fastgøre  Muslingskallen  til  Grenen,  vare  de  allerede 
inde  paa  en  teknisk  Udvikling. 

Deres  første  naturlige  Vaaben  vare  en  Stok  og  en 
Sten  som  Slag-  og  Kaste  vaaben.  Da  de  gjorde  en  spids 
Sten  fast  i  Enden  af  Stokken,  havde  de  et  Spyd.  Det 
var  Teknik  —  og  saaledes  fremdeles. 

Ethvert  Arbejde  fremkommer  ved  en  Forening  af 
Stof  og  Kraft.  Dette  er  en  undtagelsesfri  Lov.  Laver 
Jeg  selv  den  ubetydeligste  Genstand,  en  Tandstikker  f. 
Eks.,  maa  jeg  have  et  Stof,  Træpinden,  og  en  Kraft, 
min  Muskelstyrke,  og  bygger  jeg  et  Hus,  bruger  jeg 
Stof:  Mursten,  Kalk,  Tømmer  o.  s.  v.,  og  Kraft,  der 
ogsaa  her  præsteres  af  det  menneskelige  Legeme. 

Men  intet  Menneske  har  et  ubegrænset  F'orraad  af 
Stof  og  Kraft  til  sin  Raadighed.  Derfor  maa  han  stræbe 
at  spare  paa  begge  Dele,  han  maa  søge  at  indvinde  det 
største  og  bedst  mulige  Resultat  ved  Anvendelsen  af 
det  hensigtsmæssigste  og  mindst  mulige  Stof  og  det 
ringest  mulige  Arbejde.  Naar  han  søger  efter  hensigts- 
mæssigt Stof,  nøjes  han  ikke  med  det,  Naturen  ligefrem 
giver  ham,  som  Træ  og  Sten,  han  arbejder  sig  frem  gen- 
nem Bjærgets  haarde  Sten,  hugger  Malmen  løs  og  ud- 
smelter Metallerne  af  den,  og  han  brænder  den  raa  Kalk- 
sten og  laver  den  til  Mørtel. 

Gennem  hensigtsmæssigt  Værktøj  forøger  Haandvær- 
keren  sin  Kraft,  og  derved  sparer  han  paa  den.  Med 
den  langskaftede  Hammer  slaar  han  —  uden  at  anvende 
mere  Kraft  —  10,  20  Gange  saa  haardt  som  med  den  korte 
Kølle;  med  Fil  og  Sav  sønderdeler  og  bearbejder  han 
Metallet  og  Træet  ulige  hurtigere  og  ulige  lettere  end 
med  Mejsel  og  Kniv. 

Han  lærer,  hvorledes  han  kan  lade  Naturkræfterne 
arbejde  for  sig.  Ilden  maa  blødgøre  det  haarde  Metal, 
inden  han  smeder  det.  Vind  og  Vand  maa  gøre  Tjeneste 
som  Drivkraft,  og  han  faar  20  Mands  Styrke  ved  at  be- 
nytte Skraaplan,  Løftestang  og  Tridse. 

Med  de  bedre  Redskaber  følger  større  Færdighed  i 
Behandlingen  af  Raastoffet.  Haandværkets  Udvik- 
ling  gaar   gennem    en  Udvikling  af  Teknikken. 

Med  Teknikkens  Fødsel  er  ogsaa  Betingelsen  for 
den  bildende  Kunst  bragt  til  Veje,  Mennesket  har 
faaet  Midler  til  efter  sin  Trang  og  sin  Evne  at  omgive 
sig  med  skønne  Ting,  det  selv  frembringer.  Der  er  Tid 
og  Raad  nok  til  at  anvende  Dygtighed  og  Kunst  paa 
Arbejdet,  thi  Lavene  beherske  baade  Produktion  og  Om- 
sætning.     Der  er  aldrig  Tale   om  Overproduktion  —  det 


24 

sørge  Lavene  for  —  næppe  nok  om  Konkurrence;  den 
ene  Mester  underbj'der  ikke  den  anden. 

Og  hvert  Lav  vaager  strengt  over  sine  Rettigheder. 
Linierne,  der  danne  Grænserne  mellem  de  forskellige 
Haandværk,  ere  ikke  regelmæssige,  ikke  praktiske,  ikke 
tydelige.  Derfor  er  der  stadig  Strid  mellem  Lavene^ 
Retstrætter  om  Overskridelser  af  Grænselinierne. 

Priserne  holde  sig  høje.  Mestrene  bryde  sig  ikke 
om  Forbrugernes  Klager.  Forholdene  have  nu  een  Gang 
udviklet  sig  saaledes,  at  de  første  bestemme  den  Pris,  de 
sidste  skulle  betale.  Det  er  en  Tilstand,  som  vækker 
Misfornøjelse,  og  som  bærer  Dødsspiren  i  sig.  Man  ser, 
der  er  noget,  som  er  galt,  og  som  bør  rettes. 

Og  Misfornøjelsen,  Forbrugernes  Bevidsthed  om  at 
være  kommen  for  stærkt  under  Aaget,  afføder  et  nyt 
Princip,  der  gør  det  af  med  de  gamle  Tilstande:  Prin- 
cippet om  den  fri  Konkurrence,  Princippet  om,  at 
enhver  kan  gøre  sig  sit  eget  og  andres  Arbejde  saa  frugt- 
bringende, han  vil  og  kan,  uden  at  søge  Optagelse  i  et 
Lav  eller  rette  sig  efter  dets  Love. 

Herom  senere. 


B. 

Naturens    Indflydelse    paa    Samfundsordenen 

og  paa  Individernes  Karakter. 

Det    er    bekendt    nok,    at    de    forskellige  Folkeslag 
have  udviklet  og  udvikle  sig  forskelligt.    Man  er  tilbøjelig 

til  i  al  Almindelighed  at  opfatte  disse  Forskelligheder  som 
National-  eller  Raceejendommeligheder  og  at  mene,  at 
ligesom  de  forskellige  Racers  Ansigter  ere  uens  i  F'arve 
og  Form,  saaledes  ere  deres  aandlige  Anlæg,  deres- 
Evne  til  Fremskridt  det  ogsaa,  at  Skaberen  har  sær- 
præget deres  Sjæle,  samtidig  med  at  han  særprægede 
deres  Legemer. 

Det  faar  nu  staa  hen,  det  er  en  Sag,  vi  ikke  vide 
stort  om.  Men  hvad  vi  vide,  og  hvad  vi  kunne  paavise, 
er,  at  der  er  en  saadan  Vekselvirkning  mellem  Na- 
turen ogMenneskene,  at  baade  Individerne  og  Folke- 
slagene ere  afhængige  af  og  bestemmes  dels  af  Klima, 
Jordbundens  Beskaffenhed  og  Fødemidlerne, 
dels  rent  umiddelbart  af  Naturomgivelserne,  for  saa 
vidt  nemlig  som  disse  gennem  Sanserne  virke  paa  Sindet,, 
sætte  Indbildningskraften  i  Bevægelse  og  vække  over- 
troiske Forestillinger,  der  ere  Hindringer  for  Fremgang  i 
Kundskab  og  aandlig  Udvikling. 

Da  Tilbøjeligheden  til  overtroiske  Forestillinger  er 
stærkest  i  et  Folks  Barndom,  hvor  det  gennemgaar  sine 
første  Udviklingsstadier,  er  der  intet  forunderligt  i,  at 
uensartede  Naturomgivelser  fremkalde  tilsvarende  Uens- 
artetheder i  Folkekarakteren  og  i  de  religiøse  Fore- 
stillinger. 

Dette  er  Naturens  direkte  Paavirkning. 

Klima,  Jordbundens  Frugtbarhed  og  Næringsmidlerne 
have  vel  ikke  en  saadan  direkte  Indflydelse,  men  alligevel, 
have  de  haft  de  vigtigste  Følger  for  Samfundsordningen 
og  givet  Anledning  til  mange  Uligheder  mellem  Na- 
tionerne —  netop  af  den  Art,  der  ofte  tilskrives  Stamme- 
og  Raceforskel. 

I. 
Klima.  —  Jordhundens  Beskaffenhed .  —  Nærmgsmidler. 

Ingen  vilde  tænke  paa  at  plante  en  Lund  af  Daddel- 
palmer i  Nord-Europa,  at  dyrke  Ris  paa  en  tør  Høj- 
slette eller  at  saa  Byg  paa  en  Ager  under  Troperne. 

Ethvert  Land  frembringer  sine  ejendommelige  Nytte- 
planter —  hvilke,  afhænger  af  Varme  og  Fugtighed, 
altsaa  Klima,  og  af  Landets  Overtladeforhold  og  Frugt- 
barhed. Afstand  fra  Ækvator,  Højde  over  Havet, 
•Beliggenhed  ved  Hav  eller  inde  i  Landet,  Jordens  Frugt- 
.barhed  eller  Magerhed,  den  aarlige  Regnmængde,  det  er 
den  Sum  af  Forhold,  som  have  Indflydelse  paa  Men- 
neskene og  bestemme  deres  Næringsmidler. 

Ethvert  Individs,  enhver  Stammes,  ethvert  Folks  første 
Bestræbelser  gaa  og  maa  gaa  ud  paa  at  skaffe  den  nød- 
vendige Føde.  Saa  længe  Tiden  og  alle  Kræfterne 
beslaglægges  heraf,  sker  der  ingen  stor  Fremgang  hverken 
i  den  ene  eller  den  anden  Retning,  og  navnlig  er  der 
ingen  Mulighed  for,  at  Kundskab  kan  indvindes,  eller 
■det  første  Grundlag  for  en  senere  Videnskabelighed  eller 
Kunst  lægges.  Thi  Kundskab  kræver  først  og  fremmest 
Lyst  og  Tid  -  Fritid  fra  Deltagelsen  i  den  direkte 
Produktion  af  Fødemidler.  Men  uden  Kundskab  ingen 
Fremgang,  ingen  Civilisation. 

Paa  senere  Udviklingsstadier  fremmer  Kundskab 
Dannelsen  af  Formue,  og  det  er  en  bekendt  Sag,  at 
de  nyere  Tiders  uhyre  Opsving  i  Agerdyrkning,  Industri 
og  Omsætning  skyldes  de  Opdagelser  og  Opfindelser, 
hvormed  Videnskaben  har  beriget  Verden.  Her  have  altsaa 
Formuerne,  som  ere  opsparede,  deres  Støtte  i  Kund- 
skaben, men  fra  første  Færd  har  Kundskaben 
sin  Forudsætning  i  en  opsparet  Formue. 

Hvis  et  Folks  Forbrug"  nøjagtigt  svarer  til  dets 
Produktion,  vil  ingen  Formue  kunne  samles,  og  saa 
bliver  der  ikke  Raad  til  at  give  nogen  arbejdsfør  Person 
Frihed  for  Deltagelse  i  Produktionen.  Men  hvis 
Produktionen  er  større  end  Forbruget,  dannes  der 
€t  Overskud,  en  Formue,  der  vokser  og  vokser,  indtil 
den  bliver  saa  stor,  at  det  ikke  mere  er  nødvendigt,  at 
alle  tage  Del  i  Arbejdet  for  Tilvejebringelsen  af  Livs- 
fornødenhederne. 

Saa  er  man  ude  over  det  første  Madstræv.  Der 
bliver  Tid  og  Lyst  til  at  fostre  nye  Tanker,  Tilbøjelig- 
heden for  Luksus  begynder  at  spire  frem,  og  lidt  efter 
lidt  bliver  der  udsondret  en  Kreds  af  særligt  begavede 
Individer  —  Kunstens  og  Kundskabens  førstefødte  — 
dem,  der  indvarsle  det  begyndende  Kulturliv  for  deres 
Folk. 

Intet  Kulturfremskridt  finder  Sted  uden 
gennem  Erhvervelsen  af  Kundskaber;  denne  Er- 
hvervelse forudsætter  en  Opsparing  af  F'ormue, 
og  denne  Opsparing  er  igen  afhængig  af  Lan- 
dets Naturforhold. 

Hvorledes? 

Et  Folks  Fremskridt  afhænger  dels  af  den  Flid 
og  Regelmæssighed,  hvormed  det  udfører  sit  Arbejde, 
dels  af  den  Maade,  hvorpaa  Naturen  lønner  Ar- 
bejdet. Begge  Dele  i  Forening  bestemme  Arbejds- 
udbyttet.  Medens  nu  Naturens  Løn  for  Ar- 
bejdet afhænger  af  Klima,  Jordbundens  Beskaffenhed 
■og  Regnmængden,  er  Menneskets  Evne  til  regel- 
mæssigt og  flittigt  Arbejde  for  en  væsentlig  Del 
afhængigt  af  Klimaet. 

Denne  dagligdags  Erfaring  anvende  vi  nu  paa  de 
forskellige  Jordbælter. 

Under  Troperne  hersker  stadig  Badstuehede,  som 
hverken  aftager  Dag  eller  Nat,  og  i  Sommermaanederne, 
naar  Solen  staar  højt  paa  Himlen,  ligger  et  fugtigt, 
lummervarmt  Vindstille  med  stærke  Regnskyl  over  Land 
og  Hav.  Det  volder  Træthed  og  Lede,  man  bliver 
uoplagt,  mulig  ganske  uskikket  til  flittigt  og  stadigt  Ar- 
bejde; heraf  affødes  et  Vaneliv,  hvis  Indhold  er  Lad- 
hed, en  Tilværelse,  der  halvvejs  døses  hen,  og  hvori 
man  kun  udrives  ved  det  faste  Greb,  Nødvendigheden 
kan  faa  i  et  Menneske. 

Paa   lignende  Maade   gaar  det  med  Polar  folkene. 

Polarlandenes  barske  Vejrlig  gør  ret  ofte  alt  uden- 
dørs Arbejde  umuligt,  og  under  den  lange,  isnende  Vinter- 
nat maa  det  helt  standse.  Slige  Forhold  avle  ogsaa 
uregelmæssige  Vaner  i  Arbejde  og  Flid,  og  heraf  ud- 
vikler sig  en  Nationalkarakter,  der  har  det  ganske  ander- 
ledes med  Ryk  og  Luner  end  hos  de  Folk,  der  leve  i  et 
tempereret  Klima,  som  tillader  Arbejde  Aaret  rundt. 
Hos  dem  kan  Stadighed  i  Flid  bliv-e  en  Vane. 

Dette  er  de  fysiske  Aarsager,  som  ere  medbestem- 
mende for  Dannelsen  af  Formue  paa  de  første  Trin. 
Senere  hen,  under  mere  fremskredne  Samfundstilstande,, 
komme  vel  andre  Omstændigheder  til  og  virke  med  stor 
Indflydelse;  men  paa  de  første  Stadier  er  Formue- 
dannelsen helt  afhængig  af  Jordbund  og  Klima. 
Begge  i  Forening  bestemme  Udbyttet  af  Arbejdet.  Kli- 
maet alene  bestemmer  den  Flid  og  Stadighed,  hvormed 
Arbejdet  drives. 

Intet  Folk  er  bleven  civiliseret  ved  sine  egne  An- 
strengelser alene,  medmindre  Klima  og  Jordbund  have 
været  det  gunstige.  Og  skifter  et  Folk  Bolig  og  drager  til  et 
Sted  med  Naturforhold,  forskellige  fra  de  tidligere,  saa  for- 
andres dets  Liv  ganske,  og  dets  Udvikling  faar  en  ny  Retning.. 

Der  er  Eksempler  nok  herpaa. 

Midt  i  Asien  ligger  en  uhyre  Strækning  af  golde 
Højsletter.  Om  Sommeren  brænder  Solen  hedt,  smuldrer 
Jorden  til  Støv  og  udtørrer  den  karrige  Plantevækst.  Thi 
uden  om  Højsletterne  drage  mægtige  Randbjærge  deres 
Stenmure.  Naar  nu  Sommervinden,  hed  af  Solvarme  og 
tung  af  F^ugtighed,  fra  Oceanet  stryger  ind  over  Land, 
maa  den  op  over  disse  Randbjærge,  og  her,  paa  disse 
Højder,  er  der  saa  koldt,  at  Vanddampene  fortættes  til 
Skyer  og  falde  ned  som  Regn.  Saa  kommer  Vinden, 
berøvet  sin  Fugtighed,  ned  paa  Sletterne  og  opvarmes 
igen,  men  nu  er  den  tør  og  giver  ikke  en  Draabe 
Regn. 

Derfor  er  Landet  øde,  ørkenagtigt. 

Kun  hvor  en  Bæk  eller  Flod  fra  Randbjærgene  søger 
ned  paa  Sletten  og  væder  Jorden  for  lidt  efter  lidt  at 
forsvinde  i  den,  er  der  saa  megen  Plantevækst,  at  Liv 
kan  trives. 

Paa  disse  Højsletter  drage  og  drog  mongolske  No- 
madehorder om,  fattige  som  selve  den  karrige  Jordbund, 
uden  al  Kultur  og  —  saa  S3mtes  det  —  uden  Evne  til 
noget  Fremskridt. 

Men  da  Horderne  for  Aarhundreder  siden  brød  ind 
over  Indien  og  Kina,  disse  rige  Lande,  Naturens  Kæle- 
børn, tilrev  sig  Herredømmet,  rejste  nye  Troner  og  satte 
deres  egne  Høvdinge  paa  dem,  viste  det  sig,  at  de  vare 
udviklingsdygtige ,  thi  i  Tidernes  Løb  svandt  deres 
Raahed,  og  de  naaede  frem  til  en  Kultur,  der  ikke  stod 
tilbage  for  de  mest  blomstrende  Oldtidsstater. 

Paa  lignende  Maade  gik  det  med  Araberne. 

I  deres  fattige  Hjem  vare  de  Nomader  eller  ørken- 
røvere eller  begge  Dele.  Men  de  erobrede  Dele  af  Indien 
og   Persien    og    hele    Nordafrika.      Her    vare    Klima    og 

Jordbund  dem  gunstige,  og  Kunst  og  Videnskab  fik 
en  Trivsel  som  hos  intet  europæisk  Folk  paa  den 
Tid. 

Hvorfor  blev  det  gamle  Ægypten  Civilisationens 
Vugge?  Ene  og  alene  fordi  Nilen  oversvømmede  Landet, 
vædede  og  gødede  det,  saa  det  blev  frugtbart  som  intet 
andet,  og  dette  var  Betingelsen  for,  at  der  hurtig  kunde 
samles  Formue. 

Disse  Eksempler  vise  tydeligt  nok,  at  Jordens  Frugt- 
barhed i  den  saakaldte  gamle  Verden  var  Civilisationens 
oprindelige  og  virksomste  Aarsag. 


II. 

Formuens  Fordeling.  —  Fødemidler  i  koldt  og  varmt 
Klima.  —   Naturlove  for  Arbejdslønnens  Størrelse. 

Naar  Formuen  er  samlet,  opstaar  Spørgsmaalet  om, 
hvorledes  den  skal  fordeles,  o:  hvor  stor  en  Del 
der  skal  tilfalde  hver  enkelt. 

Senere  hen,  under  udviklede  Forhold,  bliver  dette  et 
ret  vanskeligt  Spørgsmaal,  men  paa  et  tidligt  Stadium, 
inden  Samfundsforviklingerne  begynde,  fordeles  For- 
muen efter  Love,  der  ere  saa  virksomme  og  vise  sig 
saa  tvingende,  at  de  selv  i  Jordens  frugtbareste  Egne, 
hvor  der  var  nok  og  mere  end  nok  til  enhver,  det 
ene  Aarhundrede  efter  det  andet  holdt  et  uhyre 
Antal  Mennesker  nede  i  haabløs  Fattigdom  og  Af- 
hængighed. 

Det  er  sagt  foran,  at  Rigdom  er  en  Kilde  til  Magi 
over  Mennesker,  den  sikreste  maaske  næst  efter  betydelige 
Aandsevner,    og  at    den   grundlægger    en   social   Forskel. 

Derfor  bliver  en  Undersøgelse  af  Formuens  For- 
deling tillige  en  Undersøgelse  af  Magtfordelingen 
og  social  Ulighed. 

Som  almindelig  Regel  kan  det  nu  siges,  at  naar 
Formuen  under  socialt  ordnede  Forhold  begynder  at 
dannes,  vil  den  blive  fordelt  mellem  to  Klasser: 
den  legemligt  arbejdende,  altsaa  direkte  producerende, 
og  den  ikke  legemligt  arbejdende,  indirekte  produ- 
cerende, m.  a.  O.:  Arbejderne  og  Arbejdsgiverne. 
Af  disse  ere  de  førstnævnte  de  talrigste,  de  sidstnævnte 
de  mægtigste. 

De  Forraad,  hvoraf  begge  Klasser  forsynes,  ere  til- 
vejebragte umiddelbart  af  Arbejderne;  men  deres  Virk- 
somhed ordnes  og  ledes  af  den  højere  Klasse,  Arbejds- 
giverne. 

I  et  senere  Tidsrum  vil  der  opstaa  en  tredje 
Klasse,  der  faar  sin  Del  i  Udbyttet.  Det  er  Folk, 
som  hverken  ere  Arbejdere  eller  Arbejdsgivere,  men  som 
laane  deres  eller  deres  Forfædres  opsparede  Midler  ud  til 
andre  og  til  Gengæld  faa  et  Vederlag,  Renten. 

Arbejderens  Løn  er  Prisen,  der  betales  for  hans 
Arbejde,  og  Arbejdet  er  en  Vare,  der  maa  dele  Skæbne 
med  alle  andre  Varer.  Deres  Pris  svinger  frem  og  til- 
bage sammen  med  Forandringerne  paa  Markedet.  Er 
der  stort  Tilbud  af  Arbejdskraft  og  ringe  Efterspørgsel, 
vil  Lønnen  synke,  medens  den  vil  stige  med  svagt  Tilbud 
og  stærk  Efterspørgsel.  Naar  der  altsaa  i  et  Land  aarlig 
produceres  en  vis  Formue,  som  skal  deles,  saa  vil  enhver 
Tilvækst  i  Arbejderbefolkningen  faa  Lønnen  til  at  synke. 
I  sin  simpleste  Form  bliver  Spørgsmaalet  om 
Arbejdslønnens  Størrelse  et  Spørgsmaal  om 
Arbejderbefolkningens  Mængde,  medmindre  Produk- 

tionen  vokser  saa  stærkt,  at  den  holder  Skridt  med  Ar- 
bejderbefolkningens Vækst. 

Hvad  er  det  nu  for  Omstændigheder,  der  i  nogle 
Lande  forøger  Antallet  af  Arbejdere  og  derved  nedsætter 
Middeltaksten  for  Lønnen,  mens  de  i  andre  Lande  have 
den  stik  modsatte  Følge? 

Ved  dette  Spørgsmaal  rettes  Tanken  straks  paa  Er- 
næringsspørgsmaalet,  paa  Fødemidlerne. 

Naar  af  to  ellers  ensartede  Lande  det  ene  har 
knappe  og  dyre  Fødemidler,  det  andet  rigelige  og  billige, 
saa  vil  —  naar  ikke  andre  Forhold  gøre  sig  gældende 
—  Folkemængden  stige  stærkt  i  det  sidste  Land,  svagt 
i  det  første.  Vi  maa  da  undersøge  de  Love,  hvorefter 
Fødemidlernes  Virkeevne  bestemmes. 

Den  Føde,  der  forbruges  af  Menneskene,  har  to,  kun 
to  Virkninger,  der  ere  lige  nødvendige  for  deres  Til- 
værelse. De  ere:  først  at  forsyne  dem  med  en  vis 
Legems  varme,  uden  hvilken  Livsvirksomheden  vil  op- 
høre, dernæst  at  give  Erstatning  for  det  stadige 
Forbrug  af  Legemsstof,  Arbejdet  medfører. 

Til  hvert  af  disse  Formaal  kræves  en  særlig  Art  af 
Fødemidler;  for  at  vedligeholde  Varmen,  skal  Føden 
indeholde  Kulstof;  for  at  erstatte  Forbruget  af  Legems- 
stof skal  den  indeholde  baade  Kulstof  og  Kvælstof. 

Men  nu  er  Forholdet,  at  Menneskenes  nødvendige 
Forbrug  af  Næringsmidler  —  ens  Arbejde  forudsat  —  er 
forskelligt  i  varmt  og  i  koldt  Klima. 

Naar  Menneskene  leve  i  et  varmt  Land,  vedligeholdes 
Legemsvarmen  lettere,  end  naar  de  leve  i  et  koldt,  og 
der  kræves  i  det  førstnævnte  mindre  kulstofholdig  Føde 
end  i  det  sidste,  fordi  Kulstoffets  ene  Opgave  er  gennem 
Forbrændingen  at  holde  Legemets  Temperatur  paa  en  vis 
Varmegrad.      Men    Varmtlandsbeboeren     behøver    ogsaa 

■mindre  Føde  til  Erstatning  af  det  ved  Arbejdet  forbrugte 
Legemsstof,  fordi  hans  legemlige  Anstrengelser  ere  mindre 
hyppige,  og  der  af  den  Grund  slides  mindre  paa  Musk- 
lerne- 
Da  altsaa  Indbyggerne  i  et  varmt  Land  i  deres  natur- 
lige og  almindelige  Tilstand  forbruge  mindre  Føde  end  i 
et  koldt,  følger  allerede  heraf,  at  det  varme  Land 
kan  ernære  flere  Mennesker  end  det  kolde  af 
samme  Frugtbarhedsgrad,  hvilket  igen  uundgaaeligt 
har  til  Følge,  at  det  første  Lands  Folkemængde  vil 
vokse  stærkere  end  det  sidstes.  Praktisk  set  er  det 
ligegyldigt,  om  Grunden  til  Folkemængdens  Øgning  er  en 
stor  Forsyning  eller  et  lille  Forbrug.  Naar  Menneskene 
spise  mindre,  bliver  Resultatet  ganske  det  samme,  som 
om  de  havde  mere,  fordi  samme  Mængde  Næringsstoffer 
strækker  længere  til,  og  Folkemængden  kan  saaledes 
vokse  stærkere  end  i  et  koldt  Land,  fordi  Forsyningen  her, 
selv  om  den  er  lige  saa  rigelig,  vil  blive  udtømt  hurtigere. 
Men  foruden  dette,  at  Menneskene  i  de  kolde  Lande 
spise  mere  end  i  de  varme,  maa  endnu  bemærkes,  at 
Føden  er  dyrere  i  hine  Lande  end  i  disse,  d.  v.  s.  at 
den  er  vanskeligere  at  opdrive  og  fordrer  større  Arbejds- 
omkostninger. 

En  Polarboer,  en  Eskimo,  maa  skaffe  sig  sin  Føde 
ved  Jagt.  I  den  skrøbelige  Kajak  gaar  han  til  Havs. 
Taagen  kan  falde  over  ham  i  et  Nu  og  blinde  ham,  saa 
han  flakker  om,  hjælpeløs  som  i  den  begsorteste  Nat; 
Isbjærge  og  Drivis  kunne  knuse  hans  skøre  Fartøj,  Søen 
sætter  sit  Skvalp  op  over  ham,  det  fryser  til  Is  og  omgiver 
ham  med  et  Panser,  der  hæmmer  hans  Bevægelser.  Dag 
efter  Dag  kan  han  spejde  og  ligge  paa  Lur  uden  at  harpu- 
nere  en    eneste    Sæl.      Det    er   dyre    Produktionsomkost- 

ninger,  og  Udbyttet  af  denne  Kamp  for  Føden  skal  ikke 
mætte  ret  mange  Munde. 

I  Daddelpalmens,  Brødfrugttræets  og  Risens  Hjem  er 
det  anderledes.  En  Haandfuld  Dadler  eller  et  Par  Brød- 
frugter er  nok  til  et  Menneskes  daglige  Ernæring,  og  om- 
end  Risens  Dyrkning  kræver  en  Del  Arbejde,  er  dog  Ud- 
byttet saa  stort  og  Næringsværdien  saa  betydelig,  at  Ud- 
giften til  det  daglige  Behov  maa  være  ganske  nnge. 

Taksten  for  Arbejdslønnnen  veksler  med 
Antallet  af  Arbejdere,  med  Folkemængden. 
Den  stiger,  naar  der  er  utilstrækkelig  Forsyning  paa  Ar- 
bejdermarkedet, og  den  falder,  naar  der  er  Overfyldning. 
Og  skønt  selve  Folkemængdens  Størrelse  afhænger  af 
mange  andre  Omstændigheder,  veksler  den  dog  utvivlsomt 
med  Tilførslen  af  Fødemidler. 

I  de  kolde  Lande  er  det  oftest  knapt  med  Føde- 
midlerne, skønt  der  er  nødvendig  Brug  for  mange  af 
dem.  Dette  medfører  en  svag  Forøgelse  af  den  Befolk-" 
ning,  fra  hvis  Rækker  Arbejder  markedet  rekruteres. 

I  de  varme  og  frugtbare  Lande  er  der  Fødemidler 
nok,  og  det  enkelte  Individ  kan  nøjes  med  lidt.  Heraf 
følger,  at  Arbejderbefolkningen,  trods  den  lave  Løn,  for- 
merer sig  stærkt. 

Kortest  kan  dette  udtrykkes  saaledes:  I  de  varme 
Lande  har  Arbejdslønnen  en  stærk  og  stadig  Til- 
bøjelighed til  at  holde  sig  lav,  i  de  kolde  en  til- 
svarende til  at  holde  sig  i  det  mindste  sammen- 
ligningsvis  høj.  Det  hele  er  en  Cirkelbevægelse,  der 
ser  saaledes  ud:  Hvor  der  ikke  kræves  megen  Mad,  fødes 
mange  Børn.  Dette  giver  stort  Udbud  paa  Arbejder- 
markedet, hvoraf  igen  følger  ringe  Løn.  Og  omvendt: 
Ringe  Løn  forudsætter  stort  Udbud,  dette  igen  mange 
Børn,  og  disse  endelig  ringe  Trang  til  Føde. 

Rigtigheden  af  denne  store  Grundregel  stadfæstes  af 
Historien. 

I  Asien,  Afrika  og  Amerika  have  alle  de  gamle  Kul- 
turer haft  deres  Sæder  i  de  varme  Klimater,  og  i  dem 
alle  var  Taksten  for  Arbejdslønnen  meget  lav  og  derfor 
de  arbejdende  Klassers  Vilkaar  meget  trykkende.  Det 
var  først  i  Europa,  der  opkom  en  Civilisation  i  et  koldere 
Klima.  Her  steg  Arbejdslønnen,  og  Formuefordelingen 
blev,  om  end  uens,  mere  ligelig,  end  det  var  muligt  i  de 
andre  Verdensdeles  varme  Lande,  hvor  Overfloden  paa 
Levnedsmidler  paaskyndede  Folkemængdens  Tilvækst. 

Vi  dvæle  et  øjeblik  ved  et  af  de  gamle  Kulturlande: 
Indien,  Hinduernes  Fødeland,  Brahmagudens  Hjem,  Landet 
langs  den  hellige  Gangesflods  Bredder. 

Landet  er  rigt,  det  rigeste  i  Asien.  Den  stærke 
Varme  gør  Menneskene  dovne,  men  til  Gengæld  behøve 
de  ikke  megen  Føde. 

Fra  Ganges  og  dens  Bifloder  ledes  Vandet  ud  over 
Markerne.  I  den  opblødte  Jord  saar  Hinduen  Risen,  den 
vokser  op,  modnes  af  Solens  stærke  Straaler  og  giver 
ham  en  Høst  paa  60  Fold  eller  mere. 

Risen  er  billig  og  nærende,  og  den  er  Fattigmands 
eneste  Kost.  I  hans  Straahytte  vokser  en  talrig  Børneflok 
op  uden  at  ligge  ham  stort  til  Byrde.  Klæder  behøve  de 
smaa  ikke  —  Vorherres  Sol  giver  dem  Varme  nok,  og 
deres  daglige  Føde  bestaar  i  en  Skaalfuld  kogte  Ris. 

Slige  Forhold  skabe  et  stort  Proletariat,  en  stor  be- 
siddelsesløs Almue,  der  overfylder  Arbejdermarkedet  og 
sætter  Løntaksten  ned.  Saaledes  er  det  nu,  og  saaledes 
har  det  været  fra  gamle  Dage.  De,  ved  hvis  Arbejde 
Formuen  skabes,  faa  den  mindst  mulige  Del  af  den,  hele 
Resten  opsluges  af  Kapitalisterne. 

I  Indien,  som  i  ethvert  andet  Land,  vækker  Fattig- 
dom ofte  Ringeagt,  medens  Rigdom  bringer  Anseelse. 
Og  det  gaar  med  Samfundsklasserne  som  med  de  enkelte 
Individer:  jo  rigere  de  ere,  des  større  Indflydelse  have  de. 
Det  er  derfor  kun,  hvad  der  er  at  vente,  naar  den  ulige 
Fordeling  af  Formuen  afføder  en  ulige  Fordeling  af  Magten. 
Og  da  der  nu  intet  Eksempel  findes  paa,  at  en  Stand,  en 
Klasse  har  siddet  inde  med  Magt  uden  at  misbruge  den, 
saa  kan  det  let  forstaas,  at  det  indiske  Arbejderfolk,  for- 
dømt af  sit  dejlige  Fødeland  til  Fattigdom,  som  det  er, 
kunde  synke  hen  i  en  Fornedrelse,  hvoraf  det  aldrig  var 
i  Stand  til  at  rejse  sig. 

Da  Brahma  skabte  Menneskene  —  saa  fortælle  Hin- 
duernes hellige  Skrifter  —  frembragte  han  Brahminen, 
Præsten,  af  sit  Hoved,  Xatraen,  Krigeren,  af  sin  Arm, 
Vaisyaen,  den  handlende  og  Haandværkeren,  af  sin  Lænd, 
og  Sudraen,  Arbejderen,  af  sine  Fødder.  Det  er  Indernes 
berømte  Kasteinddeling,  som  end  ikke  Englændernes 
Herredømme  helt  kan  faa  Bugt  med.  Den  er  en  gud- 
dommelig Indstiftelse,  siger  og  tror  Hinduen.  Derfor  maa 
intet  Menneske  rokke  ved  den.  Men  Sandheden  er  vel 
den,  at  dens  Ophav,  helt  menneskeligt,  er  rent  økonomisk. 

Den  ulige  Fordeling  af  Formuen  affødte  for  Aartusinder 
siden  i  Indien  en  social  Forskel  og  en  Fordeling  af  Magt, 
hvorefter  de  faa  rige  fik  Ret  til  at  herske,  og  de  mange 
fattige  fik  Pligt  til  at  adlyde.  For  saa  at  slaa  Retten  til  Magt 
urokkelig  fast  gjorde  man  Kasteinddelingen  til  en  gud- 
dommelig Institution.  Det  er  gammel  kendt.  Det  er  som 
i  Oldtidens  hedenske  Lande,  hvor  Stamkongen  altid  blev 
gjort  til  Søn  af  en  Gud.  Sligt  kastede  Glans  over  Konge- 
ætterne, gav  dem  guddommelig  Berettigelse  og  erstattede 
en  Lov  om  Tronens  Arvelighed. 

For   den    store  Masse    af  det  indiske  Folk,    Sudras, 

Lavkastemændene,  havde  de  hjemlige  Love  nogle  besynder- 
lige men  karakteristiske  Forskrifter.  Hvis  et  Medlem  af 
denne  foragtede  Kaste  dristede  sig  til  at  indtage  samme 
Sæde  som  en  Mand  af  højere  Kaste,  skulde  han  enten 
landsforvises  med  et  Brændemærke  paa  sin  Bag,  eller 
ogsaa  skulde  Kongen  lade  ham  tildele  en  Flænge  samme 
Sted.  Hvis  han  talte  haanligt  om  en  Mand  af  højere 
Kaste,  skulde  hans  Mund  brændes;  hvis  han  virkelig 
krænkede  ham,  skulde  hans  Tunge  kløves;  fornærmede 
han  en  Brahmin,  skulde  han  gøres  til  Krøbling  for  Livs- 
tid; hvis  han  saa  meget  som  lyttede  til  Oplæsningen  af 
de  hellige  Bøger,  skulde  brændende  Olje  hældes  i  hans 
øren;  havde  han  fæstet  Ordene  i  sin  Hukommelse,  skulde 
han  dræbes.  Blev  en  Sudra  myrdet,  var  Straffen  den 
samme  som  for  at  dræbe  en  Hund  eller  en  Kat.  Bortgiftede 
han  sin  Datter  med  en  Brahmin,  ejede  Jorden  ikke  nogen 
Straf,  som  var  streng  nok.  Men  det  lærtes,  at  Brahminen 
maatte  fare  til  Helvede,  fordi  han  havde  ladet  sig  besmitte 
af  en  Kvinde,  der  stod  saa  uendelig  langt  under  ham. 
Man  gik  endog  saa  vidt,  at  man  forordnede,  Sudraens 
Navn  skulde  være  et  Udtryk  for  Foragt.  Og  af  Frygt 
for,  at  dette  ikke  skulde  være  nok  til  at  anvise  Sudraen 
hans  Plads  i  Samfundet,  blev  der  givet  en  Lov,  som  for- 
bød Sudraen  at  samle  Formue,  og  som  erklærede,  at  om 
hans  Herre  gav  ham  Friheden,  skulde  han  dog  vedblive 
at  være  Slave;  „thi,"  siger  den  vise  Lovgiver,  „af  hvem 
kan  han  løses  ud  af  den  Stilling,  der  er  ham  naturlig!" 
I  de  tropiske  Lande,  der  ere  frugtbare  nok  til  at 
frembringe  Næringsmidler  i  Overflod,  har  den  økonomiske 
Lov,  hvorefter  Formuen  fordeles  saa  ulige,  altid  virket 
med  en  Naturlovs  Magt,  og  den  uundgaaelige  Følge  af 
denne  ulige  Fordeling:    social  Forskel  med  Magt  for  de 

rige  og  Afhængighed  for  de  fattige  er  her  dreven  til  den 
yderste  Konsekvens. 

Der  var  Kamp  og  Ufred  nok  i  disse  Lande.  Det 
ene  Dynasti  afløste  det  andet,  Fyrster  leverede  blodige 
Kampe  om  Tronerne.  Naar  da  Sudraerne  og  de  andre 
trælbundne  Klasser  bleve  førte  i  Strid,  vare  de  tapre 
nok  —  de  kunde  vinde  Sejren  for  Fyrsten,  der  for- 
agtede dem;  men  aldrig  faldt  det  dem  ind  at  prøve  en 
Kamp  for  deres  egen  Frihed.  Thi  naar  et  Folk  eller  en 
Klasse  af  Folket  det  ene  Slægtled  efter  det  andet  behandles 
som  Trælle,  saa  bliver  det  til  sidst  en  Trælleæt.  der  sløvt 
og  viljeløst  finder  sig  i  sin  Skæbne. 


O. 

Naturomgivelsernes  Indflydelse  paa 
Menneskene. 


Saa  længe  et  Menneske  endnu  befinder  sig  i  den 
oprindelige  Naturtilstand,  saa  længe  han  er  i  sin  aandelige 
Barndomsperiode,  rækker  hans  Blik  ikke  langt.  De  faa 
Erfaringer,  han  gør,  og  de  Forestillinger,  han  danner 
sig,  overfører  han  paa  Naturen. 

Han  ved,  at  han  søger  at  bestemme  sine  Handlinger 
efter  sin  Vilje.  Saa  tror  han  ogsaa,  at  alle  de  Begiven- 
heder, der  tildrage  sig  i  Naturen,  ere  afhængige  af  en 
Vilje,  og  denne  Vilje  digter  han  ind  i  en  Person,  usynlig 
og  langt  mægtigere  end  han  selv.  Naar  han  hører  Torden- 
bulderet, mener  han,  det  er  „nogen",  ikke  „noget",  der 
tordner. 

Alt,  hvad  der  er  sælsomt,  stort,  mægtigt,  ansporer 
hans  Indbildningskraft  og  vækker  hans  Overtro.  Thi  for 
ham  er  sligt  Udslaget  af  en  Vilje,  der  er  stærkere  end 
hans,  og  paa  hvilken  han  ikke  har  og  ikke  kan  faa  Ind- 
flydelse. Han  undgaar  ikke  en  Sammenligning  mellem 
sig  selv  og  de  usynlige  Naturaander,  som  han  tror  paa, 
og  der  sniger  sig  en  Følelse  af  Underlegenhed  og  Af- 
magt over  ham. 

Hvor  derimod  Naturen  ikke  har  noget  imponerende 
Præg,  hvor  Landet  ligesom  er  farefrit  at  bo  i,  der  faar 
Mennesket  Tillid  til  sig  selv,  han  giver  sig  ikke  i  saa 
høj  Grad  sin  Fantasi  i  Vold,  han  bliver  mindre  overtroisk, 
faar  Plads  for  sin  egen  Dømmekraft  og  sin  egen  Vilje. 
Naturen  er  mere  tilgængelig  for  ham,  langt  fra  at  gyse 
for  den  fristes  han  til  at  gøre  Forsøg  med  den,  gaa  den 
paa  Livet  og  iagttage  den  paa  nært  Hold. 

Det  er  nu  en  ret  mærkelig  Kendsgerning,  at  alle  de 
gamle  og  store  Civilisationer  laa  inden  for  eller  dog  i 
Nærheden  af  Troperne,  hvor  Naturen  virker  gennem  den 
største  Pragt  og  gennem  de  største  Rædsler. 

Europa  er  en  forholdsvis  fredelig  Verdensdel.  Kun 
Sydeuropa  hjemsøges  nu  og  da  af  vulkanske  Udbrud  og 
af  Jordskælv.  Men  Troperne  ere  Orkanernes  Hjem,  og 
der  er  Steder,  hvor  Vulkanerne  ligge  saa  tæt,  at  de  om 
Natten  lyse  til  hverandre;  der  gaar  næppe  et  Aar  hen, 
uden  det  bringer  Jordskælv,  som  faa  alt  Menneskeværk 
til  at  ramle  sammen.  Kolera  og  Smitfebre  hærge  Lan- 
dene, Giftslanger  og  Rovdyr  gøre  i  mange  Egne  hvert 
Skridt  livsfarligt. 

Al  denne  Fare  og  saa  Naturens  ophøjede  Vælde  og 
Skønhed  opildne  Fantasien  og  knæsætte  Overtroen,  ogsaa 
ud  over  Folkenes  tidligste  Udviklingstrin.  Selv  naar  For- 
standen   har    begyndt    at    forme    sig,    og    naar    den    og 

Kundskaben  lægger  Tøjle  paa  Fantasien,  opgiver  denne 
ikke  sin  Herskermagt  i  Menneskesjælen,  saa  snart  man 
staar  overfor  noget  saa  skjult  som  Vulkanens  Kræfter, 
noget  saa  rædselsfuldt  som  Jordskælv  og  Kolera,  noget 
saa  underdejligt  som  den  tropiske  Urskov  med  Yppig- 
heden, Farvepragten  og  de  mange  sælsomme  Lyd. 

Det  ubekendte  er  Fantasiens  egentlige  Omraade.  En- 
hver Begiv'enhed,  som  vi  ej  kunne  forklare  os,  og  som 
er  betydningsfuld  for  os,  sætter  vor  Indbildningskraft  i 
Bevægelse. 

Men  saadanne  Begivenheder  ere  netop  talrigere  i  Tro- 
perne end  andensteds,  og  i  Troperne  lever  Fantasien  sit 
yppigste  Liv. 

Allerede  i  Europa  bliver  Vekselvirkningen  med  Natur- 
omgivelserne iøjnefaldende.  Hvor  ere  ikke  en  Tysker 
og  en  Italiener  forskellige  —  forskellige  som  Landene, 
de  bebo. 

„I  Mellemeuropas  Egne  have  Naturforholdene  nogen- 
lunde samme  Beskaffenhed.  Aarstidernes  Præg  er  ens  i 
de  forskellige  Lande,  Himlens  og  Landets  Udseende  lige- 
saa,  de  samme  Plante-  og  Dyreformer  gentage  sig  over- 
alt, om  end  Landets  Højde  og  Naturforhold  gøre  deres 
Indflydelse  gældende. 

Men  Scenen  skifter  i  Middelhavslandene.  Luften 
bliver  varmere  og  mere  gennemsigtig.  Lyset  stærkere, 
Skyggerne  skarpere.  Himlen  har  et  dybere,  renere  Blaa, 
Farverne  ere  varmere  og  rigere  end  Nord  for  Alperne. 

De  stedsegrønne  Løvtræer  fængsle  Øjet  med  deres  ejen- 
dommelige Former,  Piniens  høje  Stamme  og  flade,  mørke 
Krone  tegner  sig  med  malende  Kraft  mod  den  glødende 
Aftenhimmel. 

Ogsaa  Menneskene  have  et  andet  Præg.  I  Mellem 
europa  ere  de  saa  ens  —  i  Klæder,  i  Tale,   i  Boliger  og 

i  Levevis.  Men  i  Italien  er  alt  en  broget,  farverig  Mang- 
foldighed af  de  forskelligste  Dragter,  de  mest  uens  Boliger 
og  de  forskelligste  Maader  at  leve  paa. "  *) 

Mellemeuropas  stilfærdige  Naturforhold,  blege  Lys  og 
udviskede  Skygge  gør  Menneskeaanden  rolig,  overvejende;, 
Italiens  blaa  Hav,  døvende  Orangeduft,  stærke  Farver  og 
maleriske  Bjærge  ægge  Fantasien,  saa  den  faar  Herre- 
dømmet over  Forstanden.  Germanen  staar  uforstaaende 
overfor  Italienerens  alt  forglemmende  religiøse  Sværmeri, 
hans  Madonnadyrkelse  og  Helgentilbedelse,  hvor  Overtro 
og  Tro  stadig  slaa  over  i  hinanden. 

De  skønne  Kunster  have  deres  Baggrund  i  Fantasien, 
Videnskaben  har  sin  i  Forstanden. 

Men  hvilket  Land  har  i  den  nyere  Tid  frembragt 
saa  mange  store  Kunstnere  som  Italien,  hvilket  Land  saa 
mange  Tænkere  som  Tyskland. 

De  gamle  tropiske  Civilisationer  maatte  kæmpe  med 
utallige  Vanskeligheder,  som  ikke  kendes  i  det  tempererede 
Europa.  Vilddyrs  ødelæggelser.  Orkaner  og  Jordskælv 
vare  almindelige  Landeplager,  der  virkede  paa  National- 
karakteren. Tabet  af  de  mange  Menneskeliv  var  maaske 
det  mindste.  Værre  var  det,  at  der  i  Sindene  avledes 
Tankeforbindelser,  som  gjorde  Fantasien  til  Forstandens 
Overmand,  skabte  Overtro  i  Stedet  for  Forskning,  saa 
man  langt  fra  at  søge  efter  de  naturlige  Aarsager,  gav 
sig  hen  i  Troen  paa  de  indbildte. 

Med  ganske  faa  Undtagelser  er  Sundheden  mere 
usikker  og  Sygdom  almindeligere  i  de  tropiske  Klimater 
end  i  de  tempererede.  Men  Frygt  for  Døden  gør  Menne- 
skene tilbøjeligere  til  at  søge  overnaturlig  Hjælp,  end  de 
ellers  vilde  være.     Overfor  Døden  staar  Forstanden  stille, 


*)  Lefflers  Haandbog  i  Geografi. 

•og  Fantasien  tager  fat.  Der,  hvor  Erkendelsen  af  de 
naturlige  Aarsagers  Virksomhed  standser,  antages  de  over- 
naturliges at  begynde.  Naar  derfor  Smitsot  raser  i  et 
Land,  hvor  Folket  er  uoptyst,  eller  Lægekunsten  staar 
lavt,  faar  Overtroen  Kræfter,  og  Fantasien  vokser  paa 
Forstandens  Bekostning.  Dette  er  saa  almindeligt,  at  den 
store  Masse  af  Befolkningen  næsten  hele  Verden  over  tror, 
at  farlige  Sygdomme,  især  de,  der  komme  pludseligt  og 
hemmelighedsfuldt,  ere  sendte  af  selve  Guddommen.  End 
ikke  i  det  civiliserede  Europa  er  den  Tro  uddød,  at  farlige 
Epidemier  ere  Ytringer  af  guddommelig  Vrede. 


D. 

Samfund,  —  Folk.   —  Stat.   —  Love.   — 
Retsorden.  —  Privilegier. 

Ethvert  Samfund,  ogsaa  Staten,  har  sin  Forudsætning 
og  sit  første  Ophav  i  Gruppen. 

Oprindelig  har  ethvert  Individ  været  Medlem  af  en 
Gruppe;  gennem  den  har  han  modtaget  sin  første  aand- 
lige,  legemlige  og  økonomiske  Opdragelse. 

Enhver  Gruppe  maa  arbejde  for  at  eksistere.  Det 
lærer  den  unge  at  indse,  og  han  lærer,  hvorledes  han 
skal  arbejde  for  at  vinde  det  størst  mulige  Udbytte. 

Naar  flere  Grupper  slutte  sig  sammen  under  et  fælles 
Overhoved  til  indbyrdes  Sam  virken,  dannes  et  nyt  Samfund, 
i  hvilket  de  enkelte  Grupper  blive  Led.  Og  dette  Samfund 
hviler  i  de  store  Træk  paa  samme  Grundlag  som  Grup- 
pen :  Erhvervsdrift  og  Erhvervsnødvendighed,  Enhedsfølelse, 

Agtelse  for  nedarvede  Sæder  og  Skikke  og  Indordning 
under  en  fælles  Myndighed. 

De  Baand,  der  knytte  Mennesker  stærkest  sammen 
.uden  for  Familielivet:  fælles  Afstamning  og  Historie,  fælles 
Sprog,  fælles  Naturforhold,  fælles  Sæder  og  Skikke,  fælles 
Lov  og  Ret  og  fælles  Kulturbegreber,  samle  igen  de 
•enkelte  Samfund  til  en  national  Enhed,  et  Folk,  og  en 
politisk  Enhed,  en  Stat,  begge  Enheder  under  fælles 
Styrelse  og  Overhoved. 

Ethvert  Samfund  maa  have  sit  Liv  og  sine  Forhold 
•ordnede  gennem  Love.  Ingen  kan  sige,  hvornaar  disse 
•oprindelig  ere  blevne  til.  Grundtrækkene  af  den  nu 
gældende  Retsorden,  særlig  af  Privatretten,  den,  der  ordner 
Borgernes  indbyrdes  Forhold,  have  i  lang  Tid,  før  Landenes 
Historie  blev  nedskreven,  været  fastslaaede  gennem  Sæd- 
vane, og  da  Staten  havde  dannet  sig  som  en  fast  Hel- 
hed, var  der  ikke  Tale  om  at  skabe  en  hel  ny  Lovgivning; 
Omridsene  til  denne  forelaa  allerede,  de  skulde  kun  ud- 
fyldes og  nærmere  bestemmes. 

I  Menneskeslægtens  raa  Naturtilstand  anerkendes  hver- 
ken Lov  eller  Ret  som  Beskyttelse  for  den  enkelte.  De 
menneskelige  Handlinger  bestemmes  alene  af  Erhvervs- 
driften  og  Kampen  for  Tilværelsen,  Interesse  staar  mod 
Interesse  og  hævdes  med  større  eller  mindre  Held.  Natur- 
ligvis sejre  de  stærke  over  de  svage  og  faa  Magt  over 
dem.  Oprindelig  er  altsaa  Magten  knyttet  til  rent  person- 
lige Egenskaber:  stort  Mod,  overlegen  legemlig  eller 
aandelig  Dygtighed  eller  betydelig  Kamperfaring. 

Jo  oftere  nu  de  mægtige  faa  Lejlighed  til  at  sætte 
deres  Interesser  igennem  overfor  de  svage,  des  mere  faa 
de  Lyst  til  at  bevare  den  vundne  Fordel,  medens  de 
svage  i  samme  Grad  miste  Haabet  om  at  vinde  det  tabte 
tilbage.     Naar  den  mægtige  Gang  efter  Gang  tvinger  den 

svage  til  at  arbejde  for  sig,  betale  Skat  eller  sligt,  saa 
vil  dette  Afhængighedsforhold  ganske  naturligt  gaa  ind  i 
den  mægtiges  Bevidsthed  som  noget,  der  ikke  bør,  og  i 
den  svages  som  noget,  der  ikke  kan  være  anderledes* 
Selv  hvor  der  oprindelig  foreligger  en  Overenskomst, 
hvorefter  den  stærke  skal  beskytte  den  svage,  mod  at 
denne  arbejder  for  ham  eller  svarer  ham  Skat,  vil 
dette  lidt  efter  lidt  føre  til,  at  den  stærke  husker  sine 
Rettigheder  og  glemmer  sine  Forpligtelser.  Den  svage 
ejer  intet  Middel  til  at  gøre  sin  Ret  gældende,  glemmer 
til  sidst,  at  han  har  den  og  finder  sig  i  Forholdene,  som 
de  ere.  Begge  Parter  leve  sig  fra  Slægt  til  Slægt  ind  i 
Bevidstheden  om,  at  denne  Tilstand  ikke  kan  være 
anderledes,  og  dermed  leve  de  sig  ogsaa  ind  i  Bevidst- 
heden om  en  bestaaende  Retsorden  med  ulige  Forde- 
ling af  Rettigheder  og  Pligter.  Denne  gaar  i  Tidens 
Løb  over  i  den  skrevne  Lov,  uden  at  der  længere  er 
Tale  om  at  knytte  Rettigheden  til  eller  gøre  den  alhængig 
af  fremragende  personlige  Egenskaber  —  Rettigheden  er 
bleven  arvelig;  der  er  fremstaaet  en  p ri viligeret  Stand. 
De  mægtiges  Interesser  have  al  Tid  ret  hurtig  forvandlet 
sig  til  Rettigheder.  M.  a.  O.  Rettighederne  ere  gaaede 
over  til  Privilegier,  og  Retsordenen  gælder  kun  mellem 
de  ligestillede  indbyrdes. 

De  priviligerede  Stænder  opstaa  tidligt  og  forsvinder 
sent.     De  have  holdt  sig  langt  ind  i  det  19.  Aarhundrede. 

B. 
Statssamfundet. 


I. 
Ret. 


Begrebet  „Ret"  er  dobbelttydigt. 

I  objektiv  (saglig)  Forstand  betegner  det  samtlige 
de  Regler,  som  fastsættes  i  Lovene,  og  som  ordne 
de  menneskelige  Livsforhold,  om  nødvendigt  ved 
Anvendelsen  af  Tvang. 

I  subjektiv  (personlig)  Forstand  betegner  Ordet 
derimod  de  Rettigheder,  der  gennem  den  objektive 
Ret  ere  indrømmede  en  Person  (Retssubjekt)  paa 
et  vist  Omraade,  og  som  ere  ham  tilsikrede,  idet 
Staten  værner  for  dem. 

Arvelovene,  der  bestemme,  hvorledes  en  afdøds 
Efterladenskaber  skulle  gaa  i  Arv  til  hans  Slægtninge,  er 
saaledes  Ret  i  objektiv  Forstand,  medens  Arvetagerens 
Berettigelse  til  at  fordre  sig  udleveret  en  vis  Part  af 
den  efterladte  Formue  er  Ret  i  subjektiv  Forstand. 

„Ret"  i  objektiv  Forstand  indeholder  altsaa 
de  Grundsætninger  og  Regler,  hvorefter  Menne- 
sket skal  indrette  sine  Forhold,  idet  den  p.  d.  e.  S. 
paalægger  Forpligtelser,  p.  d.  a.  S.  begrunder  Ret- 
tigheder, og  disse  Rettigheder  ere  da  Ret  i  subjektiv 
Forstand. 

En  Rettighed  og  den  dertil  svarende  Forpligtelse 
danne  tilsammen  et  Retsforhold.  Den  Regel,  der 
ordner  dette  Forhold,  kaldes  Retssætning  eller  Rets- 
norm,  og  de  Retssætninger,    der   omhandle   Forhold    af 


46 

samme  Art,  Ægteskabet  f.  Eks.,  Formynderskab  eller  Arv,, 
kaldes  i  Forening  Retsinstitution. 

Den  samlede  objektive  Ret  bestaar  herefter  af  en 
Sum  af  Retssætninger.  Fremstillingen  af  dem  er  Gen- 
stand for  Retsvidenskaben. 

Staten  kan  fremtvinge  Opfyldelsen  af  disse  Sæt- 
ninger, og  heri  ligger  Forskellen  mellem  Ret  og  Moral. 

Mennesket  vil  altid  i  første  Række  indrette  sin  Færd 
og  sine  Handlinger  efter  sine  moralske  Begreber,  efter 
den  sædelige  Lov,  han  selv  har  dannet  sig,  eller  som 
han  har  lært  af  andre.  Men  hvad  den  enkelte  anser  for 
sædeligt  tilladt  eller  forbudt,  beror  paa  hans  egen,  ganske 
private  og  personlige  Overbevisning.  Det  gaar  ikke  an. 
Derfor  maa  der  i  et  ordnet  Samfund  nødvendig  være  en 
streng,  udvortes  kendelig  og  fremtvingelig  Lov,  som 
enhver  maa  bøje  sig  for,  thi  kun  herved  sikres  Sam- 
fundet mod  L'dslag  af  den  enkeltes  vildfarende  eller  for 
egenkærlige  Moral. 

Det  ligger  i  Rettens  egen  Natur,  at  der  ikke  kan 
være  Tale  om  nogen  egentlig  Ret  i  den  her  angivne  Be- 
tydning af  Ordet,  før  der  er  opstaaet  en  Stat.  Thi  først 
med  Grundlæggelsen  af  en  Stat  er  der  i  Statsmagten 
skabt  en  Myndighed,  som  ikke  blot  kan  opstille  almin- 
deligt forbindende  Normer,  men  ogsaa  kan  fremtvinge 
deres  Efterlevelse.  Retsbeskyttelsen  er  vel  ikke  Statens 
udelukkende  Opgave,  men  dog  dens  Hovedopgave. 

Retsbeskyttelsen  røgtes  gennem  Statens  lovgivende, 
dømmende,  forvaltende  og  udøvende  Virksomhed. 
Gennem  den  første  blive  Retsreglerne  til,  gennem 
den  anden  afgøres  —  i  streng  Overensstemmelse  med 
Retsreglernes  Forskrifter  —  Rets  trætter  og  idømmes 
Straffe    for  Retsbrud,    gennem    den    tredje    og    fjerde 

sørges  der  for,  at  Dommen  bliver  udført  og  efter- 
levet. Medens  Grænserne  for  den  lovgivende  og  den 
dømmende  Myndighed  ere  skarpt  trukne  i  enhver  Rets- 
orden, maa  man  om  den  forvaltende  og  udøvende 
Myndighed  sige,  at  den  strækker  sig  over  alle  de  Om- 
raader  i  Statsstyreisen,  der  ikke  ere  lagte  ind  under  de 
to  andre. 

Den  objektive  Ret  falder  i  2  Hoveddele,  eftersom 
Mennesket  staar  overfor  sine  Medmennesker  som  Privat- 
individer eller  som  Medlemmer  af  Statssamfundet,. 
nemlig : 

Privatretten,  der  kun  omhandler  Forhold  mellem 
Privatindivider  som  saadanne  og 

den  offentlige  Ret,  der  bestemmer  den  enkeltes 
Stilling  overfor  Statssamfundet. 

Gennem  Staternes  indbj'rdes  Samkvem  er  der  endnu 
blevet  en  tredje  Art  af  Ret  til,  Folkeretten,  der  regel- 
binder Nationernes  Forhold  til  hverandre,  men  næppe- 
kan  betegnes  som  egentlig  Ret,  da  den  mangler  et  af 
dennes  Hovedvirkemidler,  den  ubetingede  Frem- 
tvingelighed. 

Privatretten  ordner: 

1.  Menneskenes  personlige  Forhold,  (Per- 
sonret), 

2.  deres  Formueforhold  (Formueretten). 

Personretten  fremstiller  dels  de  Rettigheder,  Per- 
sonen har  som  saadan  (personlig  Myndighed  f.Eks),. 
dels  de  Rettigheder,  der  tilkomme  ham  som  Medlem  af 
en  Familie  (Familieretten).  Familieretten  deles  atter 
i  Ægteskabs-,  Slægtskabs-  og  Værgeret. 

En  Persons  Formue  bestaar  dels  i  en  fuld- 
stændig  eller   delvis  Raadighed  over  Ting,    dels- 

i  Retten  til  at  fordre  visse  Handlinger  eller  Ydel- 
ser afandre.  I  Overensstemmelse  hermed  deles  Formue- 
retten i  Tings-  og  Fordrings-  eller  Obligationsret. 

Da  Formuerettighederne  som  Regel  ikke  faa  deres 
Afslutning  ved  den  berettigedes  Død,  kommer  endnu 
-Arveretten  til,  der  bestemmer  hans  Formues  Skæbne 
efter  hans  Død. 

Den  offentlige  Ret  deles  i  Statsret  (Forfatnings- 
og  Forvaltningsret),  Kirkeret,  Strafferet  og  Straffe- 
og  Civilprocesret. 

II. 
Formueret.  —  Politiske  og  økonomiske  Revolutioner. 

Den  moderne  Formueret  har  udviklet  sig  paa  følgende 
'Grundregler: 

1.  Alle  Ting  kunne,  for  saa  vidt  deres  Natur 
tillader  det,  og  der  ikke  af  Loven  gøres  en  Und- 
tagelse, undergives  en  enkelt  Persons  Ejendoms- 
ret (Grundreglen  om  Privatejendom). 

2.  Det  staar  regelmæssigt  enhver  Stats- 
borger frit  for  at  forpligte  sig  overfor  enhver 
anden  til  Ydelse  af  Ting  eller  Handlinger  med 
den  Virkning,  at  han  kan  tvinges  til  Opfyldelsen 
af  sit  Løfte  (Grundreglen  om  Kontraktsfrihed). 

3.  Den  enkeltes  Formuerettigheder  gaa  ved 
hans  Død,  naar  ikke  Loven  foreskriver  en  Und- 
tagelse, over  til  de  Personer,  han  selv  eller 
Loven  betegner  som  Arvinger.  (Arverettens 
Grundregel). 

I  Modsætning  til  dette  —  det  gældende  —  Rets- 
system opstille  Socialdemokraterne  et  andet,  hvis 
Grundsætninger  ere  de  stik  modsatte  af  de  3  nævnte. 

Efter  det  socialistiske  System  kunne  Arbejds mid- 
lerne, d.  V.  s.  Jord  og  Grund,  iMaskiner  o.  s.  v.  ikke 
være  undergivne  privat  Eje,  men  skulle  tilhøre 
Staten.  Den  enkelte  er  som  Regel  kun  forpligtet  til 
Ydelser  overfor  Staten,  og  en  Overgang  af  Formue- 
rettigheder, for  saa  vidt  disse  anerkendes  i  den 
socialistiske  Stat,  kan  ved  den  berettigedes  Død  kun 
linde  Sted  efter  indskrænket  Maalestok.  M.  a.  O. 
Socialiststaten  anerkender  ikke  —  eller  kun  med  store 
Indskrænkninger  —  Grundreglerne  om  Privatejendom, 
Kontraksfrihed  og  Arveret.  — 

To  Drivfjedre  styre  og  bestemme  den  menneskelige 
Vandel  udadtil:  Egenkærligheden  og  Samfunds- 
sansen.  Af  disse  ansporer  den  moderne  Retsorden 
stærkest  den  første,  medens  den  socialistiske  søger 
sin  Grundsten  i  den  sidste. 

Det  gældende  Retssystem  har  aldrig  været  vel  set  af 
de  bredere  Lag,  fordi  disse  paa  een  Gang  led  af  et 
ijkonomisk  og  et  politisk  Tryk  —  et  Tryk,  der  baade 
kuede  dem  i  deres  daglige  Privatliv  og  i  deres  Forhold 
til  Samfundet  som  Helhed. 

Og  Trykket  har  været  stærkt,  personligt,  ofte  ganske 
umenneskeligt.  Det  kom  fra  de  priviligerede  Stænder, 
særlig  Lensadelen.  Den  kristne  Lære  forkyndte  de  under- 
tryktes Frigørelse  og  Slaveriets  Ophør.  Men  Egenkærlig- 
heden sejrede  over  Kristendommens  Kærlighedsbud. 
Slaveriet  stod  i  fuld  Blomst  det  ene  Aarhundrede  efter 
det  andet,  ej  blot  paa  Adelens,  men  paa  selve  Kirkens 
Jordegodser,  kun  under  andre  Navne.  Men  Slaverne  i 
de  hedenske  Lande  havde  det  ikke  værre  end  de  Vornede 
og  Livegne  i  de  kristne  europæiske  Stater. 

Som  et  Eksempel  paa,  hvor  lidet  en  Livegens  Liv 
gjaldt  i  hans  adelige  Herres  Øjne,   kan  anføres,    at  der  i 

Frankrig  var  en  Lov,  som  gav  Herremanden  Ret  til, 
naar  han  kom  hjem  fra  Jagten  og  var  kold  om  Fødderne, 
at  lade  Underlivet  aabne  paa  et  Par  af  sine  Bønder  og 
varme  sine  Fødder  i  de  dampende  Indvolde.  Det  er  ikke 
oplyst,  at  nogen  har  bragt  denne  Lov  i  Anvendelse,  men 
det  var  betegnende  nok,  at  den  var  given.  Den  hævedes 
først  1789.     (Cantus  Verdenshistorie). 

Folket  fik  efterhaanden  Bevidsthed  om  det  Tr3'k, 
det  levede  under,  og  saa  føltes  det  dobbelt.  Man  be- 
gyndte at  tænke  over,  hvad  Grunden  var  til,  at  nogle 
faa  sad  inde  med  al  Rigdom  og  al  Magt,  medens  den 
store  Mængde  led  aandlig  og  legemlig  Nød.  Og  Op- 
mærksomheden rettedes  mod  Fyrsterne,  Herrerne  med 
den  uindskrænkede  Magt.  Den  Magt  faldt  stærkt  i  øjnene, 
og  det  var  let  at  se,  at  den  udnyttedes  til  Fordel  for 
enkelte,  snævre  Kredse,  som  der  blandt  de  rige  var  en 
hidsig  Stræben  efter  at  naa  ind  i. 

Og  saa  rejste  Folket  sig,  gav  sig  selv  Love  og 
halshuggede  sine  Undertrykkere. 

Det  var  den  franske  Revolution   1789. 

Den  og  de  senere  franske  Revolutioner  havde  til 
Følge,  at  Folkene  næsten  overalt  fik  Andel  i  Lovgivnings- 
magten. 

Men  hermed  var  Maalet  ikke  naaet.  Endnu  bestod 
den  uhyre  Forskel  mellem  rige  og  fattige.  Man  havde 
troet,  at  fik  man  først  politisk  Ligeberettigelse  med  de 
store,  vilde  alt  blive  godt,  hver  Stand  kunde  stille  sine 
Krav  med  Haab  om  at  faa  dem  tilfredsstillede. 

Man  erfarede,  at  en  politisk  Revolution  ikke  nød- 
vendig drager  en  økonomisk  efter  sig. 

En  politisk  Omordning  af  Statsforholdene  kan  gen- 
nemføres ved  et  Magtbud  og  vil  sjældent  sætte  stærke 
Spor  i  Folkets  rent  daglige  Liv.     Men   en  Omordning  af 

Privatretten,  af  de  økonomiske  Love,  den  rokker  ved 
Samfundets  Grundpiller,  og  den  tager  Tid,  lang  Tid, 
intet  Menneske  vil  se  den  baade  blive  paabegyndt  og 
fuldendt. 

Fri  eller  ikke  fri  Forfatning  løser  ikke  det  vigtigste 
af  alle  Samfundsspørgsmaal,  det  økonomiske.  Det 
ved  man  nu,  og  denne  Viden  har  faaet  sit  Udslag  gen- 
nem de  socialistiske  Bevægelser.  Proletariatets  Filosofer 
have  i  Løbet  af  dette  Aarhundrede  stadig  opstillet  nye 
Teorier,  nye  Forslag,  sigtende  til  at  tilvejebringe  en  Sam- 
fundsorden, der  paa  retfærdig  Maade  fordelte  Indtægterne 
mellem  Individerne. 

Herom  vil  blive  talt  udførligt  i  det  følgende. 


III. 
Lovgiverens  Opgave. 

Der  er  opstillet  mange  Formodninger  om,  hvorledes 
Statssamfundet  er  blevet  til.  Nogle  hævde,  at  Staten 
er  en  Slags  Naturorganisme,  fremspiret  af  en  usynlig 
Folkeaand.  Andre  holde  for,  at  den  er  bleven  til  ved  en 
udtrykkelig  eller  stiltiende  Overenskomst  mellem  Indi- 
viderne. 

Begge  Formodninger  kunne  se  ganske  tiltalende  ud, 
det  er  vist,  men  vist  er  det  ogsaa,  at  ingen  af  dem  ret 
godt  lader  sig  sammenkæde  med  Tilblivelsen  af  Privat- 
retten, den,  der  regulerer  Individernes  Livsforhold  i  deres 
daglige  Vekselvirkning.  Den  øverste  Statsmagt  kan  efter 
sin  Natur  kun  udøves  af  nogle  faa,  og  de  bredere  Lag  i 
Folket  ville  sagtens  altid  være  tilfredse  med  den,  hvad 
Form  den  end  har,  naar  den  blot  varetager  deres  Interesser, 
først  af  alt  de  økonomiske.     Men   nu   tør  man  vel  roligt 

regne,  at  saa  længe  Stater  have  været  til,  have  mindst 
■^/j  af  deres  Medlemmer  været  besiddelsesløse  eller  fattige 
og  kun  Vo  velhavende  eller  rige.  Saa  lyder  den  Paastand 
lidt  underlig,  der  hævder,  at  Privatretsinstitutioner,  som 
tillade,  ja,  nødvendiggøre  Udviklingen  af  saadanne  For- 
hold, skulde  være  fremspirede  af  en  „Folkeaand"  lige  saa 
organisk  og  naturnødvendigt  som  en  Plante  af  et  Frø. 

Ej  heller  er  der  i  sig  noget  utroligt  i,  at  Staten  er 
bleven  til  paa  den  Maade,  at  alle  Individer  have  givet 
deres  Samtykke  til  dens  Dannelse  under  en  eller  anden 
Forfatningsform ;  det  gaar  vel  ikke  an  at  antage,  at  de 
fattige,  trods  deres  uhyre  Flertal,  frivilligt  skulde  have 
givet  deres  Stemmer  til  en  Ordning,  der  gik  saa  ganske 
uden  om  deres  egne  Interesser.  Men  det  er  en  sikker 
Erfaring,  at  selv  i  det  frieste  Samfund  er  det  ikke  de 
mange,  ikke  Majoriteten,  der  gaar  af  med  Sejren,  men 
dem,  der  sidde  inde  med  den  aktuelle,  den  virkelige 
Magt. 

Alligevel  er  der  noget  tiltalende  ved  at  tænke  sig 
Staten  som  Udtryk  for  en  Almenvilje,  det  gaar  kun  ikke 
an  at  sætte  Almenviljen  som  dens  historiske  Ophav; 
men  den  kan  sættes  som  dens  Maal  —  et  fjernt  Maal, 
maaske  uopnaaeligt,  men  dog  et  Maal,  mod  hvilket  der 
bør  stræbes.  Det  er  sagtens  ogsaa  Tanken  herom,  der 
i  det  sidste  Aarhundrede  hos  Nationernes  bredere  Lag 
har  fremkaldt  saa  stærk  en  Higen  efter  at  faa  en  Haand 
med  paa  Regeringens  Tøjler. 

Naar  enhver  Stand,  ethvert  Lag  i  Samfundet  kan 
sende  sin  Repræsentant  til  den  lovgivende  Forsamling 
som  Talsmand  for  sine  særlige  Interesser,  saa  kan  man 
i  alt  Fald  tænke  sig  som  en  Mulighed,  at  der  i  Tidens 
Løb    blev  indvundet    en   parlamentarisk  Erfaring  om,    at 

man  naaede  videst  for  sig  selv  ved  at  lempe  sig  efter 
andre.  De  enkelte  Interesser  vilde  da  ligesom  afbalancere 
hverandre  og  Udviklingen  af  det  hele  blive  frugtbringende 
for  alle. 

En  Lovgiver  er  Folkets  Opdrager  —  god  eller  daarlig. 
Han  maa  være  konservativ,  og  han  maa  være  Frem- 
skridtsmand. Konservativ,  idet  han  tager  sit  Udgangs- 
punkt i  en  bestaaende  Retsorden,  den,  under  hvilket  Sam- 
fundet hidtil  har  levet.  Fremskridtsmand,  idet  han  skal 
sørge  for,  at  der  stadig  er  det  rette  Vekselvirkningsfor- 
hold  mellem  Retsnormerne  og  Folkets  Interesser  og  Livssyn. 

Ethvert  Samfund,  der  har  Livskraft  i  sig,  ligger  i  en 
stadig  Udvikling  eller  i  alt  Fald  i  en  stadig  Forandring. 
Derfor  kan  det  hænde,  at  en  Lov,  der  var  god  og  gjorde 
den  Gavn,  den  skulde,  da  den  blev  given,  i  en  senere 
Periode  bliver  en  Uting. 

Der  kan  nævnes  Eksempler  nok. 

Det  er  ikke  saa  lange  Tider  siden,  at  Tortur  og  en 
overordentlig  hyppig  Anvendelse  af  Dødsstraffen  var  almin- 
delig selv  i  de  mest  civiliserede  Lande.  Sindene  vare 
mere  brutale  den  Gang,  og  haarde  Straffelove  maatte  der 
til  for  at  gøre  ildesindede  Personer  bange  for  at  begaa 
Forbrydelser.  Der  var  vel  heller  ingen,  hvem  det  faldt 
ind,  det  kunde  være  anderledes.  Men  Humanitetsfølelsen 
slog  igennem,  den  offentlige  Mening  viste  sin  Afsky 
for  Torturen  og  de  hyppige  Henrettelser,  og  for  den 
Autoritet  maa  selv  Enevældskongen  bøje  sig. 

Der  var  ogsaa  en  Tid,  da  den  store  Mængdes  Tanke- 
liv laa  ganske  i  Dvale,  og  Interesserne  ikke  gik  en  Streg 
uden  for  det  daglige  Erhverv  og  smaa  selskabelige  Ad- 
spredelser. Den  Søvn  gjorde  det  let  at  styre  Landene, 
den  maatte  ikke  forstyrres,  og    Censuren    af  Bøger   og 


54 

Aviser  bandt  Munden  paa  alle  denn,  der  vilde  vække  nye 
Tanker  i  Landet.  Under  slige  Tilstande  er  der  ingen 
Fremgang,  ingen  Udvikling  hverken  i  aandlig  eller  i 
økonomisk  Henseende. 

Men  alligevel  tog  Aandslivet  Fart  og  vakte  en  offentlig 
Mening,  der  pressede  paa  mod  Censuren,  saa  den 
sprængtes. 

Det  er  altsaa  Lovgiverens  Opgave  ved  hver  enkelt 
Retssætning  og  Retsinstitution  at  prøve,  om  den  endnu 
svarer  til  Samfundsforholdene,  saaledes  som  de  til  den 
givne  Tid  ere.  Viser  Prøven,  at  de  ikke  mere  passe,  at 
de  hindre  et  Fremskridt,  hæmme  en  Udvikling,  saa  maa 
de  forandres  og  bringes  i  tidssvarende  Spor.  Og  denne 
Opgave  vil  Lovgiveren,  naar  han  er  sin  Post  voksen,  løse 
klogt  og  dristigt,  han  vil  hverken  se  til  højre  eller  venstre, 
og  han  vil  ikke  lade  sig  anfægte  af,  at  han  støder  den 
ene  aller  den  anden  for  Hovedet. 

Ofte  vil  han  endog  ligesom  gøre  et  Spring  ind  i 
Fremtiden.  Naar  han  ser,  at  en  Forandring  i  de  sociale 
Forhold  er  i  Færd  med  at  gøre  sig  gældende,  at  der  er 
noget,  som  vil  frem  og  har  Livsmagt  i  sig,  saa  det 
ikke  lader  sig  holde  tilbage,  kan  han  ved  kloge  Love 
ligesom  give  denne  Stræben  bestemte  Former,  han  kan 
gøre  Loven  til  en  Forskole  for  den  Samfundsudvikling, 
der  forestaar. 

M.  a.  O.  den  sande  Lovgiver  retter  sit  Blik  ikke 
blot  paa  Nutiden,  men  ogsaa  paa  Fremtiden. 

Loven  er  ens  for  alle,  den  gør  ikke  Forskel  paa  rig 
og  fattig,  fornem  og  ringe  —  Loven  er  retfærdig. 

Ja,  Loven  er  ens  for  alle,  men  alle  ere  ikke  ens. 

Der  er  næsten  i  enhver  Henseende,  ingenlunde  blot 
økonomisk,  et  Svælg  mellem  de  velstillede  og  ikke  vel- 
stillede i  Samfundet. 

Man  kan  sammenligne  et  sundt  Samfund  med  en 
Stige,  hvis  Trin  ligge  tæt  over  hverandre. 

Vi  ere  ikke  alle  lige  gode,  lige  berettigede,  lige  dyg- 
tige eller  lige  heldige,  vi  kunne  ikke  alle  komme  lige 
højt  op  paa  Stigen.  Den,  der  er  født  paa  de  højeste 
Trin,  har  jo  ogsaa  et  lettere  Arbejde  med  at  holde  sig 
paa  Pladsen  end  den,  der  er  født  paa  de  nederste,  har 
med  at  arbejde  sig  op.  Men  ethvert  dygtigt  Menneske 
har  dog  altid  en  Mulighed  for  at  kunne  entre  nogle  Trin 
op,  han  har  dog  altid  det,  at  naar  han  staar  fast  paa 
sit  Trin,  kan  han  række  efter  det  næste. 

Men  et  sygt  Samfund  har  kun  Trin  foroven  og 
forneden;  de  midterste  ere  borte  paa  nogle  Smaastumper 
nær,  der  ere  optagne  af  en  Middelstand,  og  den  har  alt 
for  meget  at  gøre  med  at  holde  sig  fast,  til  at  den  skulde 
tænke  paa  at  naa  højere  op. 

Det  paastaas  nu  fra  flere  Sider,  at  Samfundet  er 
„sygt",  at  Stigen  har  Trin  for  oven  og  Trin  for  neden, 
men  ingen  i  Midten,  at  Proletariatet,  den  besiddelsesløse 
Almue,  er  for  stort,  og  at  Uligheden  mellem  det  og  de 
økonomisk  velstillede  er  for  betydelig.  Disse  Klager  have 
lydt  saa  ofte  og  været  saa  højrøstede,  at  alle  kende 
dem. 

Men  der  klages  snart  lige  saa  stærkt  fra  den  anden, 
de  store  og  smaa  Kapitalisters  Lejr.  Det  er  saa  langt 
fra,  siges  der,  at  Kapitalisternes  Stilling  forbedres,  at  den 
endog  mere  og  mere  forværres.  I  alle  Retninger  paa  det 
økonomiske  Omraade  undergaar  Indkomsten  af  Kapitalerne 
en  Formindskelse,  som  maa  vække  Betænkeligheder. 
Det  er  visselig  en  god  Sag,  at  Renterne  ikke  ere  for 
høje,  men  det  er  ikke  godt,  at  de  ere  for  lave.  Denne 
Formindskelse,  som  gør  sig  alt  mere  og  mere  gældende 

skuffer  berettigede  Forhaabninger  og  har  til  Følge,  at 
selv  den  strengeste  økonomi  medfører  en  Nødstilstand^ 
som  de,  der  rammes  af  den,  hverken  have  Midler  eller 
Kraft  til  at  møde.  Men  naar  dette  er  den  Lod,  der 
rammer  de  saakaldte  Rentiers,  de  store  og  de  smaa 
Kapitalister  —  og  der  er  mange,  mange  flere  af  de  smaa 
end  at  de  store  — •  hvorledes  gaar  det  saa  dem,  som  indlade 
sig  paa  industrielle  Foretagender?  Have  de  virkelig  en  pas- 
sende Gevinst  for  deres  Indsats  af  Intelligens,  Kapital  og  Ar- 
bejde? —  Nej,  svares  der  atter  fra  denne  Side.  I  de  fleste 
Tilfælde  repræsenterer  Gevinsten  af  alle  de  Arbejdstimer,, 
som  Principalen  efter  socialdemokratiske  Theorier  „ud- 
nytter" sine  Arbejdere  for,  kun  nogle  faa  Øre  om  Dagen. 
Stillingen  som  Arbejdsgiver  med  al  den  Risiko  af  enhver 
Art,  som  den  fører  med  sig,  og  som  stadig  forøges, 
bliver  værre  for  hver  Dag.  Man  ser  ogsaa  —  det  er 
stadig  Kapitalisterne  selv,  der  tale  —  Foretagelses- 
aanden  tabe  sig  mere  og  mere.  Kapitalisten  bliver  be- 
standig forsigtigere.  Han  tager  hellere  sin  Tilflugt  til 
Statspapirer,  som  give  ham  en  sikker,  om  end  tarvelig 
Rente,  og  som  fremfor  alt  ikke,  saaledes  som  industrielle 
Foretagender,  kunne  berøve  ham  hans  Kapital. 

Faren,  siges  der,  ligger  nu  for  Tiden  ikke  i  de 
overdrevent  store  Formuer,  men  i  den  rent  ud  uhørte 
Tilbagegang  i  Foretagsomheden,  paa  den  ene  Side  som 
Følge  af  den  i  Forhold  til  den  store  Risiko  altfor  ube- 
tydelige Gevinst,  paa  den  anden  Side  fremkaldt  ved  de 
.Skatter  og  Byrder,  som  hvile  paa  ethvert  økonomisk 
Foretagende.  Man  maa  vente,  at  Kapitalen  langsomt  vil 
formindskes,  dels  paa  Grund  af  den  dalende  Rentefod, 
dels  gennem  den  ganske  enorme  Tilbagegang  i  Ager- 
brugets,   Industriens,    Handelens    og    Søfartens    Udbytte. 

Maaske   vil   man    i   Fremtiden   komme   til    at  tale  om  et 
Bourgeoisi-Proletariat. 

Mulig  have  begge  Parter  Ret,  og  i  saa  Fald  er 
Sandheden  den,  at  det  staar  ilde  til  over  hele  Linien. 
Hvem  der  har  det  værst,  er  ikke  godt  at  sige ;  ikke  altid 
er  den  Ulykke  den  haardeste,  der  falder  mest  i  øjnene, 
og  den  ved  bedst,  hvor  Skoen  trykker,  som  har  den 
paa. 

Men  Konjunkturerne  skifte,  snart  hastig,  snart  lang- 
somt. I  Dag  klager  Kapitalisten,  i  Morgen  er  han  til- 
freds. Her  ligge  Forholdene  i  en  idelig  Forandring. 
Men  Forskellen  mellem  den  besiddende  og  Proletaren,  den 
er  konstant. 

End  ikke  Pengene  have  samme  Værdi  for  dem. 

Det  er  en  bekendt  Sag,  at  den  fattige  maa  betale 
sin  lille  tarvelige  Bolig,  sin  Brændsel  og  sine  Levneds- 
midler, som  han  indkøber  i  ganske  smaa  Partier,  langt 
dyrere  end  den  økonomisk  velstillede.  I  Pd.  er  billigere 
end  10  X    10  Kvint. 

Og  nu  siger  Loven:  „For  mig  ere  I  alle  lige  gode 
og  lige  berettigede,  I  der  nede  og  I  der  oppe,  I  have 
lige  stort  Krav   paa   at   fordre,    hvad  der  tilkommer  jer." 

Det  lyder  jo  saa  meget  godt.  Men  bortset  fra,  at 
den  samme  Kreds  af  Rettigheder  har  langt  ringere  Be- 
tydning for  en  fattig  end  for  en  rig,  maa  det  vel  er- 
indres, at  den  rige  har  lettere  ved  at  gøre  sine  Rettig- 
heder gældende  end  den  fattige.  Thi  det  gaar  med 
vore  Rettigheder  og  Retsforhold  som  med  vort  Legeme, 
de  behøve  Tilsyn  og  Pleje  for  at  bevare  Liv  og  Sund- 
hed. Mellem  de  fattige  er  der  langt  mere  Sygdom  og 
Smerte  end  mellem  de  rige,  fordi  disse  ofte  ved  rettidige 
og  hensigtsmæssige  Foranstaltninger  kunne  standse  Syg- 
dommen i  dens  Udvikling  eller  rent  forebygge  den.    Naar 

■den  fattige  først  kommer  under  Lægebehandling,  er  lian 
ofte   saa  langt  henne   i    det,    at  han  ikke  kan  helbredes. 

Med  hans  Rettigheder  gaar  det  ikke  anderiedes. 
Naar  han  først  faar  dem  frem  for  Domstolen,  ere  de  lige 
saa  forsømte  og  haabløse  som  hans  Legeme,  naar  han 
kommer  paa  det  offentlige  S^'gehus. 

Fra  Romerretten  er  den  Retsregel  gaaet  over  i  senere 
Lovbøger,  at  „Ukendskab  med  Loven  altid  skader", 
d.  V.  s.  det  forudsættes,  at  enhver  kender  saa  meget  til 
Lov  og  Ret,  at  han  kan  undgaa  at  komme  i  Konflikt 
med  den,  at  han  ved,  hvilke  Rettigheder  de  give  ham, 
og  hvilke  Forpligtelser  de  paalægge  ham,  at  han  ved, 
hvorledes  en  Mængde  yderst  vigtige  Retshandler  ere  knyttede 
til  Iagttagelsen  af  visse  Former,  uden  hvilke  de  ere  ugyl- 
dige —  med  eet  Ord:  at  man  selv  maa  bære  Føl- 
gerne af  Ukendskab  med  Loven. 

Der  er  nu  i  enhver  civiliseret  Stat  en  saadan  myl- 
drende Mængde  af  Love  og  Anordninger,  at  end  ikke 
den  lærdeste  Jurist  kender  dem  alle,  og  Lovgiveren  har 
selvfølgelig  aldrig  haft  Tanke  om,  at  en  eneste  af 
Statens  Borgere  skulde  have  nødig  at  ofre  sit  Liv  paa 
Tilegnelsen  af  den  Masse  Kundskab.  I  Reglen  ville  de 
enkelte  Individer  kun  have  Brug  for  et  ved  deres  Stilling 
og  Livsforhold  afgrænset  Stykke  Jura. 

Blandt  de  besiddende  Folkeklasser  er  Rets- 
bevidstheden allerede  paa  Forhaand  langt  fyldigere  end 
blandt  de  fattige,  dels  paa  Grund  af  deres  højere  aand- 
lige  Uddannelse,  dels  fordi  Besiddelsen  af  Formue  i  sig 
medfører  Interesse  for  Retslivet.  Og  komme  de  rige  i 
Forhold,  hvor  det  skorter  dem  paa  Kundskab,  have  de 
i  deres  Penge  Midlet  til  i  rette  Tid  at  skaffe  sig  sag- 
kyndig Hjælp  og  indrette  deres  Handlemaade  derefter. 
I  en  Konflikt  mellem  en  rig  og  en  fattig  vil  Sagen  derfor 

i  Reglen  allerede  fra  første  Færd  være  afgjort  til  F'ordel 
for  den  rige.  Han  møder  med  sin  Sag  i  Orden,  den 
anden  møder  med  sin  Sag  forplumret.  Og  saa  er  han 
fortabt;  selv  den  bedste  Dommer  kan  ikke  hjælpe  ham 
til  hans  Ret. 

I  Reglen  kan  han  slet  ikke  bringe  sin  Sag  for  Dom- 
stolene, han  har  ikke  Raad  til  at  skaffe  sig  Ret.  Dels 
ere  Procesomkostninger  og  Sagførersalær  dyre,  dels  har 
han  ikke  Raad  til  at  vente  de  2 — 3  Aar,  en  Sag  meget 
let  kan  komme  til  at  svæve  for  Retten.  Den  rige  kan 
det  være  temmelig  ligegyldigt,  om  han  faar  sine  Penge 
lidt  før  eller  senere.  Vinder  han  Processen,  faar  han 
desuden  godtgjort  baade  Renter  og  Omkostninger.  Har 
altsaa  en  fattig  Mand  Penge  tilgode  hos  en  velhavende, 
og  denne,  hvad  der  kan  ske,  benytter  sig  af  det  øko- 
nomiske Overtag,  han  har  over  den  anden,  saa  er  der 
for  den  fattige  ikke  stort  andet  at  gøre  end  at  tage  mod 
de  Vilkaar,  Kapitalisten  byder  ham  —  han  har  ikke 
Raad  til  at  afvente  Udfaldet  af  en  langvarig  Proces,  han 
skal  bruge  sine  Penge  straks. 

Den  fattige  sidder  kun  inde  med  en  tarvelig  Lov- 
kundskab, og  han  evner  ikke  at  antage  en  sagkyndig 
Mand  som  tilsynshavende  med  sine  juridiske  Inter- 
esser. Endnu  mindre  har  han  den  borgerlige  Lov  skre- 
ven i  sit  Hjerte  —  han  ledes  af  en  dunkel  Retsfølelse, 
der  altfor  ofte  fører  ham  paa  Vildspor,  og  han  bliver  let  i 
'hele  sit  Retsliv  prisgiven  Tilfældet. 

Vi  tage  et  Par  Eksempler  fra  det  daglige  Liv. 

En  Mand  ejer  en  Villa,  hvor  han  tilbringer  Sommer- 
maanederne.  En  Dag  spadserer  han  i  sin  Have  og  faar 
øje  paa  en  Gren,  der  synes  ham  at  mispryde  det  Træ, 
•der  bærer  den.  Han  beslutter  at  fjerne  den.  Men  i 
Villaen  findes  ingen  Sav,  og  han  laaner  en  hos  Tømmer- 

Villaejeren  glemmer  baade  Sav  og  Gren.  Næste  Morgen 
tidlig  skal  Tømmermanden  paa  Arbejde,  kan  ikke  und- 
være sit  Værktøj  og  gaar  ind  og  beder  om  sin  Sav. 
Men  Villaejeren  er  morgengnaven  og  viser  Tømmer- 
manden af  med  den  Erklæring,  at  Grenen  sidder  der 
endnu,  og  at  han  først  kan  faa  Saven  til  Middag.  Saa 
maa  Tømmermanden  gaa,  men  paa  sin  Vej  gennem 
Haven  faar  han  øje  paa  Saven  og  tager  den  med  sig,, 
han  kan  ikke  undvære  den. 

Det  irriterer  Villaejeren,  han  rejser  Sag  mod  Tømmer- 
manden, og  denne  bliver  for  Selvtægt  idømt  en  Bøde, 
som  han  maa  betale  eller  afsone. 

Hvis  det  var  Villaejeren,  der  havde  gjort  sig  skyldig 
i  Selvtægt  overfor  den  anden,  var  der  intet  sket.  Selv- 
tægt er  Genstand  for  privat  Paatale,  og  den  var  der  ikke 
Raad  til  at  rejse. 

„Ingen  maa  tage  sig  selv  til  Rette",  o:  gøre  sig 
skyldig  i  Selvtægt.  Saaledes  ere  Lovens  Ord,  og  saa- 
ledes  maa  de  være.  Men  det  er  der  ingen,  som  har 
fortalt  Tømmermanden.  Han  har  da  kun  den  fattige 
Trøst  at  beskylde  Dommeren  for  Uretfærdighed.  Thi  at 
der  eksisterer  en  Lov,  og  det  tilmed  en  fornuftig  og  vel- 
begrundet Lov,  der  under  visse  Forhold  forbyder  ham 
paa  egen  Haand  at  sætte  sig  i  Besiddelse  af  sin  lovlige 
Ejendom,  det  kan  han  ikke  tro.  Maaske  ved  han  ikke 
engang,  at  han  kan  anlægge  Erstatningssøgsmaal. 

Et  andet  Eksempel: 

En  Mand  har  sparet  sig  en  lille  Sum  sammen.  Han 
er  ugift  og  har  kun  fjerne  Slægtninge,  som  han  ikke 
bryder  sig  om.  Derfor  vil  han  efterlade  sine  Spare- 
skillinger til  en  god  gammel  Ven.  Og  det  skal  være 
skriftligt,    det    ved    han,      Saa    gaar    han    hen  og  køber 

■stemplet  Papir,  for  at  „Testamentet  skal  have  fuld  Gyl- 
dighed" ;  som  alle  juridisk  uerfarne  Individer  tror  han,  at 
et  Dokument  for  at  være  gyldigt  skal  være  skrevet  paa 
Stempelpapir.  Med  al  ønskelig  Tydelighed  nedskriver 
han  sin  „sidste  Vilje",  og  saa  dør  han  roligt. 

Nu  mener  Vennen,  at  han  skal  have  Efterladen- 
skaberne. Men  de  fjerne  Slægtninge  vippe  Testamentet, 
det  er  ikke  skrevet  under  de  lovbefalede  Former,  derfor 
er  det  ugyldigt,  og  de  stikke  Pengene  i  deres  egen 
Lomme. 

Men  Vennen  tror,  de  have  bestukket  Skifteretten ;  et 
Testamente,  der  er  skrevet  paa  „Kongens  eget  Papir", 
maa  jo  dog  være  gyldigt! 

Det  Tr\^k,  som  den  fattige  kommer  under  gennem 
denne  Uvidenhed,  føles  maaske  lige  saa  stærkt  som  hans 
økonomiske  Afhængighed  af  dem  øverst  paa  Stigen. 
Karakteristisk  er  det  ogsaa,  at  F'attigmands  Forestillinger 
om  Autoritet  og  Myndighed  samle  sig  i  Begrebet  „Politi". 
Ville  to  Ægtefæller  skilles,  gaa  de  til  Politiet.  Kan  en 
Person  ikke  faa  sit  Tilgodehavende,  eller  føler  han  sig 
krænket  eller  forurettet  af  en  anden  —  Politiet! 

Man  skulde  nu  tro,  at  naar  Staten  forudsætter  Kend- 
skab til  sin  Lovgivning  hos  hver  enkelt  Statsborger  — 
eller,  hvad  der  kommer  ud  paa  det  samme,  behandler 
Ukendskaben  som  Forsømmelighed,  saa  vilde  den  ogsaa 
sørge  for,  at  i  det  mindste  de  lavere  Samfundslag  fik 
den  rent  nødtørftige  Lovkundskab  om  de  mest  almindelige 
Retsforhold.  Det  lod  sig  let  gøre.  Men  det  sker  som 
Regel  ikke. 

IV. 
Det  nye  Samfundslag. 

Jen  franske  Revolution  1789  var  de  smaa  Be- 
sidderes Revolution.  Den  og  de  efterfølgende  Begiven- 
heder have  sat  tydelige  Spor  i  de  europæiske  Staters 
Privatretter. 

Men  til  de  store  besiddelsesløse  Lag,  til  „den  fjerde 
Stand"  toges  intet  Hensyn,  og  den  trykkedes  endnu  stær- 
kere end  før,  thi  Loven  gaves  med  Stor-  og  Smaa- 
besiddernes  Interesser  for  øje  —  de  sidste  vare  avan- 
cerede op  fra  deres  kuede  Stilling  til  Mænd,  der  maatte 
tages  Hensyn  til,  men  ingen  tænkte  paa  Samfundets 
nederste  og  bredeste  Lag,  paa  den   „fjerde  Stand". 

Og  det  var  af  flere  Grunde  ganske  naturligt  eller  i 
alt  Fald  ganske  forstaaeligt. 

Storbesidderne  saa  Smaabesidderne  avancere  op  \'ed 
Siden  af  sig  med  Krav  paa  at  dele  deres  Magt  og  øko- 
nomiske Velvære  —  de  syntes  allerede,  de  havde  mistet 
nok,  og  de  andre,  de  nye,  de  vare  ganske  optagne  af 
det  Liv,  der  nu  var  oprundet  for  dem,  og  havde  kun 
Sans  for  at  komme  højere  op  paa  Stigen;  for  dem,  der 
stod  længere  nede,  havde  de  ingen  Tanke. 

Thi  ingen  vaager  mere  skinsygt  over  sin  Magt 
og  Rigdom  end  den,  der  selv  har  været  fattig  og  for- 
trykt. 

Hertil  kommer,  at  skønt  „den  fjerde  Stand",  de  be- 
siddelsesløse, altid  har  været  til,  er  det  først  i  de  senere 
Aar,  den  er  traadt  frem  som  Stand,  som  det  nye 
Samfundslag.  Tidligere  var  den  spredt,  den  forsvandt 
mellem  de  andre.  To  nye  Institutioner  have  samlet  den: 
Storindustrien  og  Jærnbanerne. 

Tidligere  tilbragte  næsten  hver  Bonde  hele  sit  Liv  i 
det  Sogn,  hvor  han  var  født,  her  tog  han  Tjeneste,  her 
fæstede  han  Hus,  her  giftede  han  sig,  og  her  døde 
han. 

Paa  samme  Maade  gik  det  Byens  Arbejdere.  Den 
unge  Haandværker  kunde  vel  rejse  nogle  Aar  udenlands 
paa  sin  Profession,  men  næsten  altid  vendte  han  tilbage 
til  sin  Fødestavn  for  at  nedsætte  sig  som  Mester  eller 
tage  Tjeneste  som  Svend.  Arbejdsgiver  og  Arbejder 
kendte  hinanden,  de  holdt  sammen  og  havde  en  Følelse 
af  Fællesskab  i  Interesser.  Naar  derfor  Svenden  eller 
Arbejderen  blev  gammel  og  aflægs  eller  syg,  havde  hans 
Mester  eller  Husbond  altid  en  aaben  Haand  og  et  villigt 
Sind  overfor  ham  —  der  var  noget,  som  knyttede  dem 
sammen  Livet  igennem. 

Saaledes  gik  det  ogsaa  paa  Landet.  Herremanden 
kendte  alle  sine  Husmænd,  Gaardmanden  alle  sine  Dag- 
lejere, og  det  var  en  selvfølgelig  Ting,  at  de  ikke  maatte 
lide  Nød. 

Men  i  de  store  Fabrikker  komme  og  gaa  Arbejderne 
uden  nogen  Sinde  —  som  Regel  —  at  vokse  fast.  Ar- 
bejdsgiveren kender  dem  ikke  og  interesserer  sig  ikke 
for  dem,  for  ham  ere  de  kun  et  St^'kke  Arbejdskraft. 
Den  ene  gaar,  den  anden  træder  i  hans  Sted,  den  nød- 
vendige Arbejdsstyrke  skal  holdes  vedlige,  repræsenteret 
af  saa  og  saa  mange  Individer;  bliver  der  en  tom  Plads 
i  Kæden,  fyldes  den,  og  ingen  mærker  nogen  Forandring. 
Her  er  der  intet  privat  Velviljes-  eller  Forpligtelsesforhold, 
kun  to  Partier,  Arbejdsgivere  og  Arbejdere,  med  to  ganske 
forskellige  Rækker  af  Interesser. 

Jærnbaner  og  Dampskibe  have  gjort  deres  til  Samlingen 
af  det  nye  Lag.  De  gøre  Rejserne  lette  og  billige,  de  sprænge 
Grænserne,  og  hvor  tidligere  Arbejderen  saa  sig  om  efter  Be- 

skæftigelse  inden  for  Sognets  eller  Byens  Grænser,  søger  han 
nu  Landet  over,  ja  i  Udlandet  med.  Storbyerne  drage 
Landalmuen  til  sig  og  faa  deres  Tilbud  af  Arbejdskraft 
forøget  langt  ud  over  Efterspørgselen.  De  Huller,  Ud- 
vandringen til  Byerne  har  dannet  ude  paa  Landet,  fyldes 
fra  andre  Provinser,  andre  Sogne.  Dette  afføder  et  kø- 
ligt, ligegyldigt  Fremmedforhold,  der  afløser  de  gamle 
patriarkalske  Tilstande. 

Den  „fjerde  Stand"  var  paa  en  Maade  tidligere  til 
Huse  hos  de  besiddende.  Nu  har  den  „frigjort"  sig, 
dannet  en  egen  Stand,  der  tager  og  maa  tage  Kampen 
op  for  sine  egne  Interesser. 

Men  foreløbig  trykkes  det  nye  Samfundslag  af  Privat- 
retsnormerne, saaledes  som  disse  have  udviklet  sig,  navnlig 
siden  den  franske  Revolution. 

Og  de  trykkes  stærkere  end  nødvendigt,  maaske 
ogsaa  stærkere,  end  det  har  været  Lovgiverens  Tanke. 

Sagen  er,  at  Civillovgivningen  lige  siden  de  romerske 
Juristers  Tid  gaar  ud  fra  den  ret  forunderlige  Forudsætning, 
at  den  gældende  Civilret  er  uden  Huller,  og  at  Lov  og 
Livsindhold  fuldstændig  dække  hinanden. 

I  Virkeligheden  er  dette  naturligvis  ikke  Tilfældet, 
ganske  simpelt  fordi  det  vilde  være  en  Umulighed.  Men 
naar  der  —  og  det  sker  hyppigt  —  foreligger  et  Spørgs- 
maal,  om  hvilket  der  ikke  findes  nogen  Bestemmelse 
i  den  gældende  Ret,  saa  maa  Dommeren  ikke  dømme 
efter  Sagens  egen  Natur  eller  efter  det,  der  synes  ham  ret 
og  retfærdigt,  men  han  skal  anvende  de  for  beslægtede  Til- 
fælde gældende  Retsregler. 

Da  nu  den  civile  Lovgivning  i  alt  væsenligt  — 
de  aller  sidste  Aar  undtagne  —  har  været  en  Lov- 
givning for  de  besiddende  og  ikke  altid  har  haft  øje  for, 
at  de   besiddelsesløse   have   deres  særlige,    men  fuldt  be- 

rettigede  Interesser,  saa  følger  heraf,  at  enhver  udvidet 
Anvendelse  øger  Trykket  paa  Smaakaarsfolk. 

Efter  hvad  der  er  sagt  foran,  er  det  ikke  at  undres 
over,  at  de  besiddelsesløse  Folkeklasser  og  deres  Inter- 
esser egentlig  først  have  vakt  Opmærksomhed  hos  Stats- 
mændene i  de  sidste  Aar.  Deraf  kommer  det  vel  saa, 
at  ældre  Indretninger  i  det  borgerlige  Samfund:  Civil-  og 
Strafferet,  Civil-  og  Straffeproces  og  hele  den  indre  For- 
valtning gennemgribende  ere  konstruerede  ud  fra  de  dan- 
nedes og  besiddendes  Standpunkt  og  kun  i  underordnede 
Punkter  tage  Hensyn  til  de  besiddelsesløse  Folkeklassers 
Interesser,  skønt  disse  Klasser  danne  Nationernes  uhyre 
Flertal. 

Staten  vaager  i  første  Række  over  de  økonomiske 
Interesser;  for  dem  træde  alle  andre  i  Baggrunden. 

Naar,  for  at  nævne  et  Eksempel,  en  lille  Pige  mister 
sine  Forældre,  og  de  efterlade  hende  nogen  Formue,  træder 
det  offentlige  straks  til  for  at  tage  sig  —  ikke  af  Barnet, 
men  af  hendes  Penge.  De  blive  forvaltede  gennem  Sta- 
tens Overformyndere,  der  først  udlevere  dem,  naar  hun 
fylder  18  Aar.  Saa  beskikkes  der  hende  en  Værge,  uden 
hvis  Samtykke  hun  ikke  kan  raade  over  sin  Formue  eller 
indgaa  Ægteskab;  thi  et  Ægteskab  er  jo  blandt  andet 
ogsaa  en  Disposition  over  Formuen. 

Denne  Forsorg  fra  Statens  Side  er  selvfølgelig  baade 
rigtig  og  berettiget  —  men  her  standser  ogsaa  Statens 
Tilsyn.  Hvorledes  det  ellers  gaar  Barnet,  om  hun 
opdrages  godt  eller  slet,  tager  Staten  sig  ikke  særligt  af, 
naar  undtages,  at  hun  er  underkastet  Skoletvang. 
Og  mens  hun  først  bliver  myndig  over  sin  Formue,  naar 
hun  er  25  Aar,  er  hun  kønsmyndig  med  sit  fyldte  16de 
Aar. 

Egentlig   tager  Staten  sig  kun  af  hende  i  hendes   12 


66 

første  Leveaar.  Saa  straffer  den  strengt  enhver,  der  ære- 
krænker den  vordende  Kvinde  i  hende.  Fra  det  fyldte 
12te  Aar  til  det  16de  undergives  Statens  Forsorg  i 
mange  Lande  en  forunderlig  Begrænsning,  idet  den  ind- 
skrænkes til  de  Tilfælde,  hvor  hun  er  bleven  „forført", 
d.  V.  s.  for  første  Gang  i  sit  Liv  forlokket  til  at  ofre  sin 
Kønsære.  Naar  hun  een  Gang  inden  sit  16de  Aar  er 
bleven  krænket  af  en  Mand,  med  eller  mod  sit  Vidende 
eller  sin  Vilje,  saa  unddrager  Staten  hende  ganske  sin 
Forsorg  —  udenfor  Voldtægt  —  fra  den  Dag,  hun  fylder 
12  Aar  og  betragter  hende  som  utugtig;  hun  har  — 
offentlig  set  —  ikke  mere  nogen  Kønsære.  Hun  kan 
gaa  ind  i  et  hvilket  som  helst  illigitimt  Forhold,  uden  at 
Staten  træder  hindrende  til,  og  uden  at  der  tages  Hens3m 
til,  at  et  saadant  Forhold  i  Reglen  er  langt  fordærveligere 
for  hendes  fremtidige  Velfærd  end  selv  det  ulykkeligste 
Ægteskab. 

Privatejendomsretten  er  omgiven  af  stærke  Mure,  op- 
byggede af  Lovgiveren.  Uden  for  disse  Mure  staar  og 
har  altid  staaet  en  Skare,  fuld  af  Attraa  efter  at  komme 
inden  for  Murene,  ind  i  Pengenes  Paradis.  Og  de,  der 
ikke  have  Held  til  at  smutte  gennem  Murens  Port,  fristes 
hyppigt  nok  til  at  krybe  over  eller  bryde  igennem  den. 
Derfor  sætter  Loven  Vagt  ved  Muren.  Vagtposterne  ere 
de  strenge  Straffelove  for  vindesyge  Indgreb  i  andres 
Formuerettigheder. 

Men  for  de  fattige,  der  ikke  have  Mure  Behov  til 
Værn  for  deres  Penge,  er  der  vel  andre  Rettigheder,  som 
kunde  have  Krav  paa  Fredlysning  under  Lovens  stærke 
Haand.  Det  or  deres  Families  Fred  og  deres  Døtres 
Ære.  Og  her  ligge  Rettighederne  nogenlunde  hen  paa 
aaben  Mark.  Smaakaarsfolk  ere  næsten  altid  i  den  Nød- 
vendighed at  maatte  sende  deres  Døtre  ud  at  tjene  straks 

efter  Konfirmationen.  Det  kan  blive  et  Liv  med  mange 
Fristelser.  Sindet  er  let,  Uvidenheden  stor,  og  Moderens 
aarvaagne  Øje  langt  borte.  Og  der  er  altid  nok,  som 
ville  prøve  paa  at  nedbryde  de  Skranker,  som  den  unge 
Kvinde  har  i  sin  Kyskhed. 

En  klog  og  human  Lovgiver  vil  dog  altid  være  yderst 
forsigtig  i  sine  Anordninger  til  Værn  for  den  uvoksne 
Kvinde;  han  ved,  at  han  let  kan  skade  hende,  idet  han 
vil  hjælpe  hende. 


ANDET  AFSNIT 


Nationaløkonomi. 


I. 
Økonomiske  Goder. 

r±vad  vil  det  sige  at  være  rig? 

At  have  en  stor  Formue. 

Men  hvad  er  da  Formue?  Penge,  ville  nogle 
svare. 

Og  Penge   er  udmøntet  Guld,   samt  Sølv  og  Sedler. 

Saa  skulde  da  en  rig  Mand  være  en  Mand  med 
mange  Poser  fulde  af  Guld  og  Sølv  og  Brevtasker,  der 
vare  bristefærdige  af  Sedler. 

Men  der  er  ingen  rige  Folk,  som  have  meget  Guld 
og  Sølv,  og  det  er  kun  i  de  gamle  Eventyr,  at  Herre- 
manden giver  sin  Datter  en  Pose  Penge  i  Medgift.  I 
Stedet  for  Poserne  og  Brevtaskerne  eje  Rigmændene  en 
hel  Bunke  Papirer,  der  alle  lyde  paa  en  vis  Sum:  Aktier, 
Obligationer  og  andre  Gældsbeviser.  Men  de  Papirer 
give  intet  Billede  af,  hvad  Formue  er. 

Saa  kunde  nogen  sige,  at  den,  der  ejer  megen  Jord 
med  fuld  Ret  tii  at  bruge  den  efter  Behag,  har  en  stor 
Formue. 

Ejheller  dette  behøver  at  være  rigtigt. 

Australnegrene  ejede  umaadelige  Jordstrækninger, 
før  Englænderne  tog  Landet,  og  dog  led  de  Nød. 

Men  naar  nu  Klimaet  er  sundt;  naar  Landet  ejer 
prægtige  Skove,  fiskerige  Søer  og  sejlbare  Floder;  naar 
Bjærgene  gennemkrydses  af  Malmaarer,  naar  den  frugt- 
bareste Jord  dækker  over  vidtstrakte  Kullejer  og  et  Hav 
af  Petroleum? 

Nordamerika  er  et  saadant  Land,  men  Indianerne, 
der  ejede  det,  vare  fattige.  Thi  Bjærgenes  Malm  og  den 
frugtbare  Jord  med  Kul  og  Petroleum  i  sit  Skød  ere  Na- 
turens Rigdomme,  men  de  gøre  ikke  uden  videre 
deres  Besidder  rig.  Han  maa  først  ved  sit  Arbejde 
omdanne  de  naturlige  Rigdomme,  han  maa  dyrke 
Jorden,  udsmelte  Metallerne  af  Malmen  og  bore  eller 
grave  sig  ned  i  Jorden  for  at  hente  Kul  og  Petroleum 
frem  —  saa  blive  Jorden,  Kullet  og  Petroleum  til  For- 
mue og  gøre  deres  Ejer  rig. 

De  naturlige  Rigdomme  kunne  ved  menneskeligt  Ar- 
bejde omdannes  til  Formue,  men  i  sig  selv  ere  de 
ingenlunde  Formue,  og  den,  der  lever  ørkesløst  selv  i 
det  rigeste  Land,  kan  dø  af  Sult.  Sagen  er,  at  For- 
mue i  lige  saa  høj  Grad  skyldes  Arbejde  og 
Opfindsomhed  som  Naturens  Gaver.  Naturen 
leverer  Raastofferne,  Arbejdet  indlemmer  dem  gennem 
Omdannelse  og  Bearbejdelse  i  Rækken  af  de  øko- 
nomiske Goder. 

Og  hvad  er  et  økonomisk  Gode? 

Medens  Goder  som  Sundhed,  Kraft,  Sanse-  og 
Tænkeevne  er  Mennesket  medfødte,  i  det  mindste  som 
Anlæg  og  Muligheder,  er  det  fælles  for  alle  andre  Goder, 
at  de  maa  erhverves.  Dette  gælder  ej  blot  om  de 
rent  legemlige  Fornødenheder  som  Mad,  Drikke,  Klæder, 
Husly   o.  s.  V.,  men  ogsaa  om  Udviklingen  af  med- 

fødte  Goder.  Hvis  f.  Eks.  et  Menneske  vil  udvikle  sin 
Forstand  og  sine  Kundskaber,  sker  det  gennem  en  Er- 
hvervelse —  af  en  Bog,  af  Ret  til  at  høre  en  Fore- 
læsning, modtage  en  Undervisning  o.  s.  v. 

Ved  økonomiske  Goder  forstaa  vi  altsaa  de 
Goder,  der  tjene  som  Midler  til  Tilfredsstillelsen 
af  de  menneskelige  Fornødenheder,  og  som  ikke 
forefindes  umiddelbart  i  Mennesket  selv,  men  maa  er- 
hverves —  som  Regel  gennem  eget  eller  andres 
Arbejde. 

Og  nu  kunne  vi  sige,  hvad  Formue  er. 

Ved  en  Persons  Formue  betegnes  den  sam- 
lede Mængde  af  de  økonomiske  Goder,  som  staa 
til  hans  Raadighed. 

De  økonomiske  Goder  maa  erhverves.  Altsaa 
kunne  de  ogsaa  overdrages,  d.  v.  s.  gaa  fråden  enes 
Besiddelse  over  i  den  andens,  og  dette,  om  noget 
kan  overdrages,  er  et  let  og  sikkert  Kendetegn  paa,  om 
det  er  et  økonomisk  Gode,  altsaa  Formue. 

Thi  der  er  mange  attraaværdige  Ting,  som  ikke 
kunne  overdrages,  som  jeg  ikke  kan  købe  eller  leje. 
Jeg  kan  leje  en  Tjener,  købe  hans  Arbejde,  men  jeg  kan 
ikke  købe  eller  leje  hans  gode  Helbred.  Andre  Men- 
neskers Agtelse,  min  Families  Kærlighed  o.  s.  v.,  ere  vel 
Goder,  men  ikke  økonomiske  Goder,  thi  de  kunne  ikke 
overdrages. 

De  økonomiske  Goder  ere  kun  til  Stede  i 
begrænset  Forraad.  Var  der  nok  af  dem,  behøvede 
ingen  at  købe,  ingen  havde  Interesse  af  at  eje,  enhver 
kunde  tage,  hvad  han  behøvede. 

Og  dog  kan  et  saadant  Gode,  der  er  til  Stede  i  ube- 
grænset Mængde,  være  os  en  Livsbetingelse. 

Der  er  saaledes  Luften. 

Den  er  ganske  nødvendig  for  os,  og  dog  er  den 
intet  økonomisk  Gode,  ingen  ejer  den,  og  ingen  brj'^der 
sig  om  at  eje  den.  Hvem  vilde  vel  under  sædvanlige 
Forhold  tænke  paa  at  samle  et  Reserveforraad  af  Luft 
for  at  have  noget  at  tage  af,  naar  der  blev  knap  Tid  paa 
dette  nødvendige  Stof!  Vi  vide,  at  der  altid  vil  være  nok 
til  os  alle,  og  at  vi  blot  have  nødig  at  lukke  Munden  op 
for  at  faa,  hvad  vi  behøve  af  det. 

Men  nu  i  Dykkerklokker  og  adskillige  Bjærgværker? 
Der  nytter  det  jo  ikke,  man  blot  lukker  Munden  op ;  der 
maa  Luften  skaffes  til  Veje  ved  Hjælp  af  kostbare  Led- 
ninger og  Pumpeværker.  Bliver  den  saa  ikke  et  øko- 
nomisk Gode? 

Ja,  hvad  er  det  vel,  vi  her  betale?  Ikke  Luften  — 
den  tages  ganske  gratis  af  det  uudtømmelige  Kæmpe- 
forraad,  der  omgiver  Jorden.  Det,  der  betales,  er  Appa- 
raterne —  Pumper  og  Rørledninger  —  og  deres  Be- 
tjening. 

Ogsaa  Vandet  have  vi  gratis,  vi  betale  kun  for 
Adgang  til  det. 

økonomiske  Goder  ere  nyttige  i  den  Forstand,  at 
der  er  nogen,  som  gerne  vil  eje  dem,  saa  de  blive  Gen- 
stand for  Efterspørgsel,  for  Begær.  Dette  maa  der 
vel  lægges  Mærke  til,  ellers  bliver  man  aldrig  enig  om, 
hvad  det  vil  sige,  at  en  Ting  er  „nyttig".  Hvad  een 
kalder  nyttigt,  kalder  en  anden  unyttigt,  og  Spørgsmaalet 
bliver  ikke  lettere  derved,  at  det  „nj^ttige"  tillige  rummer 
„det  nødvendige." 

Vi  skulle  derfor  straks  tage  fat  paa  Nyttespørgsmaalet 
og  blot  rent  foreløbigt  bemærke,  at  „nyttig"  er  enhver 
Ting,  der  —  for  alle  eller  nogle  eller  blot  een 
eneste   —   tjener    til  Opnaaelsen   af   noget   for   de 

flere  eller  for  den  enkelte  behageligt,  ønsk- 
værdigt eller  nødvendigt. 

økonomiske  Goder  —  Varer  kunne  vi  ogsaa 
kalde  dem  —  ere  altsaa  Ting,  som  1.  kunne  over- 
drages, 2.  kun  ere  til  Stede  i  begrænset  Forraad 
og  3.  ere  nyttige. 

En  Genstand  maa  være  dragen  eller  dog  kunne 
drages  ind  i  Omsætnmgen,  Handelen,  for  at  være  et  øko- 
nomisk Gode.  Uld  og  Jærn  ere  økonomiske  Goder.  Men 
Ulden  paa  et  vildt  Faar,  der  lever  i  en  utilgængelig 
Bjærgegn,  eller  Jærnmalmen  i  en  Grube,  som  ikke  kan 
bearbejdes,  ere  ikke  økonomiske  Goder. 


IL 

Nytte. 

Brød,  Kartofler  og  Kød  er  nyttige  for  alle,  fordi  man 
ved  Hjælp  af  disse  Ting  kan  ernære  sit  Legeme. 

Men  et  Diamant-Halsbaand  ?  Det  tilfredsstiller  ingen 
Fornødenhed,  og  dog  er  det  nyttigt  for  en  hel 
Mængde  Damer,  som  gerne  ville  have  det  til  at  pynte 
sig  med. 

Og  brugte  Frimærker?  Intet  paa  Jorden  synes  mere 
unyttigt.  Men  der  er  Folk,  som  samle  paa  dem  og  gerne 
betale  et  gammelt  oversværtet,  men  sjældent  Eksemplar 
med  100  Kr.,  hvor  den  oprindelige  Pris  var  5  øre. 

For  nogle  Aar  siden,  da  Krinolinerne  vare  i  Mode, 
vilde  enhver  Dame  hævde,  at  de  vare  yderst  nyttige  Ting. 
Nu,  da  ingen  gaar  med  dem,  og  ingen  spørger  om  dem, 
ere  de  ganske  unyttige. 

Det  følger  af  sig  selv,  at  naar  vi  tale  om  Nytte  i 
denne  Forstand,  altsaa  om  Ting,  der  ere  nyttige  for  visse, 
maaske  ganske  faa.  Individer,  saa  er  hermed  endnu  intet 
udtalt  om,  hvorvidt  de  ogsaa  ere  nyttige  i  og  for  sig, 
altsaa  samfundsnyttige. 

Ingen  vil  synes  om  kun  at  faa  Brød  eller  Kartotler 
eller  Kød  til  Middag,  enhver  vil  foretrække  et  Maaltid, 
sammensat  af  alle  tre  Dele.  Ingen  vil  bryde  sig  om  at 
eje  mange  Sæt  Klæder  af  samme  Snit  og  Stof,  han  vil 
have  nogle,  som  ere  varme,  andre,  som  ere  lette,  nogle 
til  Stads,  andre  til  Hverdag.  Et  Bibliothek  med  mange 
Eksemplarer  af  samme  Bog  vilde  være  en  Meningsløshed. 

Saaledes  gaar  det  med  alle  vore  Fornødenheder, 
baade  de  legemlige  og  de  aandlige.  De  kræve  Afveks- 
ling, om  muligt  Udvikling,  og  vi  finde  os  kun  tvungent 
i  det  ganske  ensformige. 

Denne  Trang  til  Afveksling  tilfredsstilles  i  en  vis 
naturlig  Orden  efter  Fornødenhedernes  Vigtighed. 

Først  og  fremmest  maa  vi  have  Mad.  Kunne  vi 
ikke  faa  andet,  nøjes  vi  med  Brød  og  Kartofler.  Men 
bedre  vore  Kaar  sig,  ville  vi  have  Fedt  eller  Smør  paa 
Brødet  og  Sild  eller  Flæsk  til  Kartoflerne.  Senere  for- 
lange vi  Kød  med  Grønsel;  og  saaledes  stige  vore  For- 
nødenheder i  samme  Grad,  som  vore  økonomiske  Kaar 
bedre  sig. 

Klæder  ere  ikke  saa  nødvendige  som  Mad,  om  end 
nødvendige,  og  først  naar  Mennesket  har  nok  at  spise, 
begynder  han  at  tænke  paa  gode  Klæder. 

Saa  kommer  Boligen. 

En  Hule  eller  en  tarvelig  Hytte  er  bedre  end  slet 
ingen  Bolig.  Men  naar  Mennesket  først  har  nok  af  Mad 
og  Drikke,  vil  han  ogsaa  have  bedre  Hus  at  bo  i. 

Naar  han  saa  endelig  har  faaet  en  god  Bolig,  ønsker 
han  at  udstyre  den  ordentligt,  først  med  Møbler  og 
Køkkentøj,  senere  med  Bøger,  Klaver,  Malerier  og  anden 
Luksus. 

Fornødenhedernes  Række  kommer  da  til  at  se  saa- 
ledes  ud:  Luft  og  Vand,  Mad,  Klæder,  Bolig,  Hus- 
geraad  og  endelig  Genstande  til  Fornøjelse  eller 
Pynt. 

Er  der  nu  nogen  Grænse  for  de  menneskelige  For- 
nødenheder, for  det,  den  enkelte  kan  betragte  som  „nyt- 
tigt" for  sig? 

Nej  1  I  det  mindste  ikke  i  vort  civiliserede  Samfund. 
Fordringer  og  ønsker  stige  med  Rigdommen,  og  aldrig 
har  nogen  Mand  været  saa  rig,  at  han  ej  havde  eller 
dog  kunde  have  ønsker,  som  han  ikke  havde  Raad  til 
-at  opfylde. 

Er  Vand  n3'ttigt?  Ingen  vil  nægte  det.  Vand  og 
Luft  ere  jo  Livsfornødenheder.  Og  dog  gør  Vandet  saa 
megen  Ulykke,  volder  saa  mange  Tab. 

Sagen  er,  at  Vand  kun  er  nyttigt,  naar  det  findes 
til  rette  Tid,  paa  rette  Sted  og  i  rette  Omfang. 
jS'aar  det  regner  Dag  ud  og  Dag  ind  Høsten  igennem, 
saa  Kvæget  maa  tåges  paa  Stald,  og  Kornet  raadner  paa 
Marken,  vil  ingen  kalde  Regnen  for  nyttig.  Og  naar  der 
er  fugtigt  i  min  Bolig,  naar  Vandet  siver  ned  ad  Væggene 
og  fylder  Kælderen,  saa  gør  det  jo  Fortræd.  I  det  indre 
Australien  hersker  Tørken  undertiden  2 — 3  Aar  i  Træk. 
Saa  udtørres  Floder  og  Søer,  og  hver  lille  halvraadden 
Vandpyt  bliver  en  kostbar  Skat,  thi  ved  den  skulle  Faa- 
rene  —  Landets  Erhvervskilde  —  holdes  i  Live.  Men 
en  Dag  kommer  Regnen  styrtende  ned  i  Skybrud, 
der  ikke  ville  standse  igen.  Floder  og  Søer  fyldes  og 
skylle    over   deres   Bredder,   de  bortrive   Huse   og   Broer, 

skadeligt. 

Vi  se  altsaa,  at  Vandet,  det  uundværlige  Vand,  kun 
er  økonomisk  nyttigt  under  visse  Betingelser. 

Fersk  Kød  er  en  Vare,  et  økonomisk  Gode,  alle  ville 
gerne  erhverve  saa  meget  deraf,  som  de  have  Brug  for. 
Men  nu  lever  der  paa  de  store  sydamerikanske  Stepper 
utalte  Flokke  af  halvvilde  Okser.  Deres  Kød  er  lige  saa 
nærende  og  nok  saa  sundt  som  deres  europæiske  Fræn- 
ders, og  dog  var  det  til  for  kort  Tid  siden  værdiløst  eller 
saa  godt  som  værdiløst.  Ingen  vilde  købe  det,  det  var 
ingen  Vare.  Et  Menneske  kan  kun  spise  en  vis  Vægt- 
mængde Kød  om  Dagen.  Er  han  mæt,  bryder  han  sig  ikke 
om  mere,  naar  han  ved,  at  ogsaa  næste  Dag  vil  bringe 
ham,  hvad  han  behøver.  Men  i  hine  folkefattige  Egne 
lever  der  maaske  mere  end  1000  Okser  for  hvert  Men- 
neske. Det  er  et  ubegrænset  Forraad  af  Kød,  og  saa  er 
det  lige  saa  lidt  et  økonomisk  Gode  som  Luften.  En 
Mand,  der  ejede  100,000  Okser,  kunde  være  bundfattig 
og  lide  Mangel  paa  alt  undtagen  paa  fersk  Kød. 

Men  for  nogle  faa  Aar  siden  begyndte  driftige  Handels- 
mænd at  opkøbe  Flokke  af  dette  Kvæg.  De  lod  det 
drive  til  Havnestæderne,  hvor  det  blev  .slagtet  og  bragt 
øm  Bord  i  Dampere  med  store,  afkølede  Rum,  hvor 
Kødet  kunde  holde  sig  frisk  paa  Rejsen  over  Atlanter- 
havet.     Og   her  i  Europa    bliver  det  efterspurgt  og  spist. 

Handelsmændene  forvandlede  de  værdiløse  sydameri- 
kanske Bøfler  til  et  økonomisk  Gode  ved  at  drage  dem 
ind  i  Omsætningen. 

Om  en  Ting  er  nyttig  eller  ikke,  afhænger 
altsaa  af,  om  den  er  Genstand  for  Begær,  for 
Efterspørgsel. 

For  at  kunne  leve,  maa  vi  først  vide,  hvad  vi 
selv  trænge  til.  Saa  vil  enhver  stræbe  at  tilfredsstille 
sine  Fornødenheder  saa  fyldigt  sonn  muligt.  Men  skal 
det  lykkes  os,  maa  vi  arbejde.  Gennem  Arbejdet  træde 
vi  i  Vekselvirkning  med  Samfundet  og  dets  enkelte  Med- 
lemmer. Det  bliver  da  nødvendigt,  at  vi  ogsaa  vide, 
hvad  de  andre  trænge  til;  det  vil  sige:  for  at  tjene 
til  vort  Livsophold,  maa  vi  frembringe  Ting, 
der  er  Brug  for,  Ting,  som  kunne  finde  Købere 
—  med  eet  Ord:    nyttige  Ting. 

At  frembringe  unyttige  Ting  er  et  Spild  af  Kraft, 
Tid  og  Formue. 

Men  det  kan  hænde,  at  vi  frembringe  Ting  af  ganske 
utvivlsom  Nytte,  og  at  vort  Arbejde  og  Udgiften  til  Raa- 
stofferne  dog  vise  sig  at  være  spildte,  idet  vi  ikke  kunne 
finde  Købere  til  Tingene,  fordi  alle  ere  forsynede.  Derfor 
bliver  det  af  største  Vigtighed  at  holde  øje  med,  at  der 
er  det  rette  Forhold  mellem  Produktion  og  Efter- 
spørgsel. 

Sæt  f.  Eks.,  at  Møbelsnedkerne  gav  sig  til  at  lave 
lige  saa  mange  Borde  som  Stole.  Saa  blev  der  Over- 
produktion af  de  første,  fordi  der  ikke  er  Brug  for  saa 
mange  af  dem  som  af  Stolene,  og  Snedkerne  maatte 
sælge  Bordene  med  Tab.  De  havde  staaet  sig  bedre 
ved  i  Stedet  for  de  mange  Borde  at  lave  nogle  Skabe 
og  Kommoder. 

Vi  leve  —  for  saa  vidt  vi  ikke  ere  Kapitalister  — 
af  at  udnytte  vor  Arbejdsevne.  Den  er  et  Grundfond, 
Natur  og  Udvikling  have  givet  os,  og  vi  maa  handle 
fornuftigt  med  det.  Det  bliver  derfor  en  Regel,  der  gælder 
for  alt  Arbejde,  at  vi  skulle  stræbe  at  frembringe 
de  bedst  mulige  Ting  med  det  mindst  mulige 
Arbejde. 

Vi  frembringe  Varer,  for  at  de  skulle  bruges.  Kul 
skal  brændes,  Mad  spises,  Klæder  slides.  Men  idet  de 
bruges,  forbruges  de,  d.  v.  s.  de  ophøre  at  være  nyttige, 
i  alt  Fald  under  den  tidligere  Form.  Det  gælder  da  om 
at  bruge  dem  og  derved  det  Udbytte,  vort  Arbejde  giver 
•os,  saaledes,  at  vi  ha  ve  den  størst  m  ulige  Nytte  deraf. 

Der  er  Bygningshaandværkere ,  som  have  og  blot 
kunne  have  Arbejde  7  å  (S  Maaneder  om  Aaret.  I  denne 
Tid  tjene  de  godt  — ■  tilstrækkeligt  til,  at  de  kunne  leve 
tarveligt  hele  Aaret  igennem.  De,  der  gemme  fra  de  8 
fede  Maaneder  til  de  4  magre,  have  fuld  Nytte  af  deres 
Arbejdsudbytte.  Men  de,  der  bruge  Pengene,  efterhaanden 
som  de  fortjenes,  faa  langtfra  den  Nytte  ud  af  dem,  som 
de  skulde  have.  Thi  8  Maaneders  Vellevned  og  4  Maa- 
neders  Nød  —  det  er  daarlig  økonomi. 

Der  er  ikke  faa,  som  sige,  at  det  rette  er  at 
give  brav  mange  Penge  ud ,  saa  kommer  der  Liv  i 
Tingene,  og  Handel  og  Industri  blomstre.  Hvis  alle,  sige 
de,  gemte  deres  Penge  paa  Kistebunden,  vilde  Handelen 
■dø  hen  og  mange  Haandværkere  blive  brødløse. 

At  Handlende  og  Haandværkere  støtte  denne  Lære, 
der  er  saa  stærkt  i  deres  egen  Interesse,  kan  være  natur- 
ligt nok.  Men  naar  ikke  saa  ganske  faa  lade  Pengene 
rulle  lidt  for  stærkt  og  leve  over  Evne,  sker  det  vel  ikke 
altid  for  at  skaffe  andre  en  Fortjeneste,  men  ganske 
simpelt  og  rent  menneskeligt  af  Nydelsessyge  og  For- 
fængelighed, og  de  Egenskaber  er  det  unødvendigt  at 
■anspore.  Pengene  komme  nok  i  Omløb  alligevel,  det 
kan  ikke  undgaas,  om  de  saa  tilhørte  den  gerrigste  Penge- 
puger paa  Jorden.  Driver  han  ikke  selv  en  P'orretning, 
i  hvilken  han  har  Brug  for  dem,  vil  han  indsætte  dem  i 
en  Bank,  der  straks  bringer  dem  i  Omløb,  eller  han  køber 

Aktier  og  Værdipapirer  for  dem,  og  de,  der  faa  Pengene,, 
anbringe  dem  i  Forretningslivet.  Og  selv  om  han  gem- 
mer sine  ædle  Metaller  under  Laas  og  Lukke  og  aldrig 
lader  dem  se  Dagens  Lys,  kan  han  dog  kun  holde  dem 
uden  tor  Omsætning  en  kort  Tid.  Naar  han  dør,  komme 
de  ud  mellem  Folk. 

Naar  en  Rigmand  overvejer,  hvorledes  han  til  Gavn 
for  Samfundet  skal  sætte  en  Del  af  sin  Overflod  i  Om- 
løb, vil  han  først  beregne,  hvor  mange  Penge  han 
kan  raade  over,  dernæst  vil  han  bestemme,  hvilken  Art 
af  Arbejde  han  vil  støtte;  m.  a.  O.  han  vil  tage  Bestem- 
melse om  Størrelsen,  Omfanget  af  den  Sum,  han  vil 
sætte  i  Omløb,  og  om  den  Retning,  den  Anvendelse, 
han  vil  give  sine  Penge. 

Bestemmer  han  sig  for  at  gøre  store  Baller,  vil  han 
give  Beskæftigelse  for  Modehandlere,  Konditorer,  Vinhand- 
lere o.  s.  V.,  og  følge  mange  hans  Eksempel,  vil  Efter- 
spørgselen efter  Luksusvarer  stige,  og  Antallet  af  dem, 
der  tilvirke  elle.-  forhandle  dem,  vil  vokse. 

Sætte  Rigmændene  derimod  deres  Penge  i  Jærnbaner, 
bliver  der  Brug  for  flere  Maskinister  og  Ingeniører. 

Spørgsmaalet  er  saa,  hvad  Samfundet  er  bedst  tjent 
med:  Baller  eller  Jærnbaner.  De  første  yde  en  kortvarig 
Fornøjelse,  de  sidste  fremme  en  Mængde  vigtige  Interesser. 

Forholdet  er  altsaa  det,  at  Formuerne  ikke  alene  be- 
stemme Efterspørgslernes  Omfang,  men  ogsaa  deres 
Retning.  Og  det  sidste  er  nok  saa  vigtigt  som  det 
første;  thi  af  Efterspørgslens  Retning  aihænger  for  en 
stor  Del  Samfundets  Udvikling.  Et  Folk,  hvor  Efter- 
spørgslens Retning  er  Luksus  og  Nydelsesmidler,  fristes 
til  at  leve  over  Evne  og  tærer  sig  selv  op.  Et  Folk, 
hvor  Arbejdet  staar  i  første  Række,  udvikler  sig.    Luksus 

og  Nydelse  indvier  Folkeaanden  til  Tilbagegang,   Arbejde- 
ansporer  den  til  Fremgang. 

Det  bliver  altsaa  ganske  uovervejet  at  præke  Læren 
om  at  lade  Pengene  rulle  saadan  i  al  Almindelighed. 
Spørgsmaalet  maa  være:  Hvilken  Fordel  bringer 
denne  Pengenes  Rullen  ej  blot  Rigmanden  selv,, 
men  hele  Samfundet? 


III. 

Fremhringelise  af  Formue. 
(Produktion.) 

Jeg  kan  frembringe  Formue  enten  ved  at 
skabe  et  helt  nyt  økonomisk  Gode  eller  ved  at 
forhøje  Værdien  af  et  Gode,  der  allerede  er  til. 

Skaberevne  er  der  ikke  nedlagt  i  vort  Arbejde.  Naar 
vi  altsaa  tale  om  at  „frembringe"  eller  „skabe"  nye 
Goder,  vil  dette  kun  sige,  at  vi  omdanne  et  Raastof,  et 
Materiale,  som  Naturen  leverer  os.  Det  er  Naturens 
Avlekraft,  der  er  Forudsætningen  for  vort  Arbejde  og 
vort  Liv.  Jordoverfladen  leverer  os  Raastoffet  til  vor 
Næring  og  vore  Klæder,  dens  Indre  giver  os  Metaller,. 
Brændsel  og  Lys  (Petroleum);  fra  Havet  hente  vi  Føde- 
midler, Tran,  Fiskeben,  Sælskind  o.  s.  v.  Enhver  Nytte- 
genstand er  fremgaaet  af  et  Raastof,  og  skulle  vi  arbejde,. 
maa  vi  begynde  med  at  finde  det  rette  Raastof.  Det  om- 
danne og  bearbejde  vi,  og  gennem  Omdannelsen  og  Be- 
arbejdelsen give  vi  det  en  ny  Brugbarhed  og  derved  en 
forøget  Værdi.  Sker  dette  ikke,  er  vort  Arbejde  upro- 
duktivt —  der  er  ikke  frembragt  en  ny  Værdi,  og  Pro- 
duktionens, Arbejdets  F'ormaal:  at  tilfredsstille  en  menne- 
skelig Fornødenhed  er  ikke  naaet. 

Ved  Produktion  tænke  vi  her  kun  paa  den  mate- 
rielle, legemlige  Produktion,  den,  der  behandler  Ting, 
Stoffer.  Men  den  Aandsvirksomhed,  hvorigennem  For- 
fattere, Læger,  Lærere  og  andre  yde  mig  Tjenester,  er 
naturligvis  ogsaa  en  Produktion.  I  Modsætning  til  den 
anden  kaldes  den  immateriel,  ikke  legemlige. 

Produktion  er  for  den  enkelte  et  Erhverv.  I  Reglen 
frembringer  han  kun  en  enkelt  Art  af  Genstande.  Ved 
Salget  eller  Byttet  af  dem  skaffer  han  sig  alle  de  for- 
skellige Ting,  han  bruger. 

Raastofferne  tilvirkes  i  Naturens  store  Værksted. 
Planten  spirer  frem  af  Frøets  Kim,  Dyret  af  en  Celle  i 
ModerdjTet.  Kullet  dannedes  af  ældgamle  Bregneskove, 
der  under  mægtige  Naturrevolutioner  begravedes  af  tykke 
Ler-  og  Stenlag.  Andre  Revolutioner  formede  Malm- 
aarerne  i  Bjærgenes  Indre.  Alt  er  det  Ytringer  af  Naturens 
Virksomhed. 

Men  overalt,  hvor  der  foregaar  en  Virksomhed,  er  der 
en  Kraft,  som  virker  gennem  et  Stof,  og  hele  den  Sum 
af  virkende  Kræfter,  Jorden  frembyder,  kunne  samles  i 
een  stor,  fælles  Kraft:  Solens  Lys  og  Varme. 
Uden  Solen  bliver  intet  Liv  til;  slukkes  den,  mister  Na- 
turen sin  Avlekraft. 

Raastofferne  skulle  fordeles  paa  de  Steder,  hvor  der 
er  Brug  for  dem. 

Ogsaa  her  hjælper  Solen  os. 

Den  løfter  Vandet  op  af  Oceanet  i  Dampform;  Vin- 
dene, opstaaede  ved  Solens  ulige  Opvarmning  af  forskel- 
lige Egne,  føre  den  damptunge  Luft  ind  over  Land,  Luften 
afkøles.  Dampen  fortættes,  Regnen  falder  og  danner  Floder 
og  Søer,  der  bære  Skibene  paa  deres  Ryg.  Ude  paa  de 
store  Have  sejle  Skibene  mellem  fjerne  Kyster.  Vinden 
er  Kraften,  der  driver  dem  frem. 

Bregneskovene  bandt  Solvarmen  i  sig,  før  de  bleve 
til  Kul.  Paa  Ildstedet  frigøres  denne  Varme  igen,  for- 
vandler Vandet  til  Damp  og  sætter  Maskinen  i  Gang. 

Det  er  de  naturlige  Hjælpemidler  ved  vor  Pro- 
duktion. 

Men  det  følger  af  sig  selv,  at  de  naturlige  Hjælpe- 
midler alene  ikke  kunne  skaffe  os  Formue.  Et  Menneske 
vilde  dø  Sultedøden  midt  i  den  frugtbareste  Egn,  dersom 
han  var  uvirksom.  Fisken  i  Vandet,  Frugten  paa  Træet, 
Hjorten  i  Skoven  ere  endnu  ikke  økonomiske  Goder  for 
mig;  jeg  maa  først  bemægtige  mig  dem.  Kornet  paa 
Marken,  Malmet  i  Bjærget  maa  bearbejdes  og  omdannes 
for  at  være  mig  til  Gavn. 

Betingelsen  for  Frembringelsen  af  Formue  er  da, 
næst  de  naturlige  Hjælpekilder,  menneskeligt  Arbejde. 

Og  det  er  et  utroligt  Arbejde,  der  maa  udføres  for 
at  tilfredsstille  de  menneskelige  Fornødenheder. 

Hvilken  Mængde  forskellige  Raastoffer  maa  ikke 
samles,  og  hvor  mange  Haandværkere  og  Industridrivende 
maa  ikke  sættes  i  Virksomhed  for  at  give  mig  Klæder 
og  Husly. 

Men  Haandværkere  og  Industrifolk  skaffe  ikke  selv 
Raaprodukterne  tilveje;  det  besørge  Købmændene  for  dem. 
Saa  bliver  da  Handelen  værdiskabende  derved,  at  den 
fører  Varerne  inden  for  Efterspørgselens  Grænser.  The- 
buskene  i  China  og  Theforraadene  i  de  chinesiske  Pak- 
huse ere  ganske  værdiløse  for  Europa.  Men  Købmændene 
lade  Theen  hente  fra  Stillehavets  Kyst  og  fordele  den 
overalt,  hvor  den  ønskes.  Tog  en  Mand,  der  yndede 
Ensomhed,  men  som  ikke  vilde  undvære  sin  Aftenthe, 
Bolig  paa  Toppen  af  Mont  Blan9  —  Købmændene  vilde 
sørge  for,  at  han  aldrig  kom  til  at  savne  den,  blot  han 
havde  Evnen  til  at  betale. 

Jorden  er  et  Produktionsmiddel.  Det  er  Ar- 
bejdet ogsaa. 

Men  her  hører  Ligheden  op.  Arbejde  og  Menneske- 
liv ere  knyttede  sammen,  det  første  er  en  Eksistens- 
betingelse for  det  sidste.  Arbejdet  er  Menneskeslægtens 
Forbandelse  og  dens  Velsignelse.  Dens  Forbandelse,  naar 
det  sløver,  trætter,  tynger  og  piner  uden  at  kunne  skaffe 
sin  Udøver  det  daglige  Brød,  —  dens  Velsignelse,  naar 
det  fylder  med  Tilfredshed,  naar  det  ansporer  Viljen,  øver 
Tanken,  naar  det  —  legemligt  eller  sjæleligt  — -  gavner 
ej  blot  sin  Udøver,  men  ogsaa  det  Samfund,  hvori  han 
lever. 

Kun  den,  hvis  Arbejde  sætter  et  Mærke,  kun  den, 
der  har  faaet  sin  Mursten  lavet  til  den  store  Samfunds- 
bygning, har  levet  et  Samfundsliv.  Den  dovnes  Liv  er 
en  Vandring  i  Sand  —  Fodsporene  forsvinde,  saa  snart 
de  ere  traadte. 

Landmanden  gøder,  pløjer,  harver  og  tilsaar  sin  Jord. 

Derefter  maa  han  vente  flere  Maaneder,  inden  han 
kan  høste  og  faa  Udbyttet  af  sit  Arbejde.  Men  i  al  den 
Tid  skal  han  leve.  Har  han  nu  ikke  Raad  til  at  vente 
paa  sit  Udbytte,  maa  han,  samtidig  med  at  han  passer 
sin  Jord,  søge  andet  Arbejde,  for  hvilket  han  bliver  betalt 
straks.  Men  det  følger  af  sig  selv,  at  saa  kan  han  ikke 
røgte  sin  egen  Dont  ordentligt  og  i  rette  Tid,  og  den  vil 
ikke  kaste  saa  meget  af  sig,  som  den  skulde.  For  at 
kunne  leve  af  sin  Jord  og  sit  Arbejde  med  den,  maa  han 
have  et  Forraad  at  tage  af,  han  maa  staa  i  Forskud  for 
sig  selv,  indtil  han  har  solgt  sin  Høst. 

Paa  samme  Maade  gaar  det  med  andre  Virksomheds- 
arter.  Vi  maa  have  et  Forraad  at  tage  af,  mens  vi 
vente  paa  Udbyttet  af  vort  Arbejde. 

Dette  Forraad  kaldes  Kapital. 

Naar  Talen  er  om  at  udføre  et  Arbejde,  selv  det 
simpleste,  forslaar  den  menneskelige  Arbejdskraft  alene 
ikke  ret  meget;  alle  Vegne  maa  den  støttes  ved  An- 
vendelsen af  Værktøj,  Redskaber,  Maskiner  o.  s.  v. 

Dette  Værktøj,  disse  Redskaber  ogMaskiner 
ere  ogsaa  Kapital. 

Men  nu  Materialet,  Raastoffet? 

Ganske  vist  ydes  det  af  Naturen,  men  dette  maa 
som  bekendt  ikke  forstaas  saaledes,  at  man  uden  videre 
kan  hente  Træet  og  Jærnet  i  Naturens  Skød.  Skoven 
har  en  Ejer,  Bjærgværket  ogsaa,  og  hos  ham  maa  Raa- 
stoffet købes. 

For  Haandværkeren  eller  Industrimanden  blive  da 
Træet  og  Jærnet  en  Kapital,  som  han  maa  have  for 
gennem  sit  Arbejde  at  frembringe  nye  Værdier. 

Foreløbig  kunne  vi  da  sige  —  vi  komme  senere 
udførligt  ind  paa  dette  Spørgsmaal  —  at  ved  „Kapital 
forstaas  den  Formue,  der  tjener  som  Middel  til 
Frembringelsen  af  nye  økonomiske  Værdier. 

Den  er  derfor  et  Produktionsmiddel. 

Produktionsmidlerne  ere  altsaa : 

1.  De  naturlige  Hjælpekilder,  2.  det  menne- 
skelige Arbejde  og  3.  Kapitalen. 


IV. 
Hvorledes  gøres  Arbejdet  mest  indbringende? 

Formaalet  med  ethvert  Arbejde  er  at  faa  saa 
stort  et  Udbytte  af  det  som  muligt.  Derfor  skal 
der    arbejdes  paa  den    fordelagtigste   Maade ,    d.  v.  s.    der 

skal  arbejdes   1.  til  rette  Tid,    2.  paa  rette  Sted  og 
3.  paa  rette  Maade. 

1.  Der  skal  arbejdes  til  rette  Tid,  d.  v.  s.  til 
den  Tid,  hvor  der  er  Udsigt  til  at  faa  det  største  Ud- 
bytte af  Arbejdet.  Fiskeren  sætter  ikke  sine  Sildenæringer 
ved  Midsommer,  men  i  Vaar  og  Høst,  naar  Stimerne  ere 
paa  Vandring,  Mølleren  maler,  naar  det  blæser  frisk, 
Skipperen  letter  Anker  med  gunstig  Vind.  Landmanden 
ved,  hvilken  Aarstid  der  er  gunstigst  for  hvert  af  hans 
Arbejder,  og  derefter  indretter  han  sig.  Den  norske 
Fjældbonde  har  travlt  i  Juli  og  x\ugust  med  at  bjærge 
Hø  til  Vinterfodringen,  og  imens  ligger  Skoven  i  Fred, 
skønt  han  har  sin  bedste  Indtægt  af  den.  Men  Høbjerg- 
ningstiden  maa  passes.  Og  Vinteren  er  lang.  Naar  Sneen 
jævner  Vejen  oppe  mellem  Fjældene  og  letter  Transporten 
af  Tømmeret  ned  til  Elven,  saa  er  det  Tid  at  hugge  i 
Skoven.     Og  saaledes  gaar  det  i  enhver  Livsstilling. 

2.  Der  skal  arbejdes  paa  rette  Sted.  I  mange 
Tilfælde  er  dette  indlysende  nok.  Ingen  vil  saa  Korn 
paa  Klippegrund  eller  plante  Frugttræer  i  Strandbreddens 
Sand. 

Men  nu  Majsen  og  Vindruen?  De  kunne  modnes 
i  Danmark  og  Sydsverrig,  men  de  modnes  bedre  og 
sikrere  i  Italien,  derfor  skal  den  nordiske  Bonde  dyrke  Korn 
og  almindelig  Træfrugt,  den  italienske  Landmand  Majs  og 
Vin.  I  hvert  Land,  ja  i  hver  Landsdel  bør  der  produceres 
netop  det,  der  efter  Stedets  Beskaffenhed  kan  fremstilles 
bedst  og  billigst.  Sker  det  ikke,  bliver  Produktionen 
let  for  dyr  og  maa  holdes  oppe  ved  kunstige  Midler  som 
Toldbeskyttelse  og  Indførselsforbud  —  Foranstaltninger, 
hvorved  Producenten  støttes  paa  Forbrugerens  Bekostning. 

3.  Der  skal  arbejdes  paa  rette  Maade.  Over- 
alt,   hvor    flere   arbejde   sammen    —    i   Industri,    Handel, 

Landbrug  o.  s.  v.  —  gælder  det  om,  at  hver  enkelt  ud- 
fører sin  Del  af  Arbejdet  rigtigt. 

Der  kan  være  mange  Maader  at  udføre  samme  Ar- 
bejde paa.  For  at  vælge  den  bedste,  maa  Arbejderen 
enten  selv  have  Kendskab  til  og  Færdighed  i  sit 
Fag,  eller  han  maa  staa  under  kyndig  Vejledning. 
Tillige  maa  Arbejdet  ordnes  saaledes,  at  hver  enkelt 
kommer  til  at  udføre  sin  særlige  Del  af  det,  helst  den, 
han  forstaar  bedst  —  Arbejdet  skal  deles. 

Betingelserne  for,  at  der  arbejdes  paa  rette  Maade, 
ere  altsaa  Kundskab  og  Færdighed  og  Arbejdets 
Deling. 

Nødvendigheden  af  Kundskab  og  Færdighed. 
Enhver  Arbejder  er  eller  bør  være  Fagmand,  og  han  maa 
forstaa  at  arbejde  hurtig  og  sikkert  i  sit  Fag.  Det  er 
Dygtigheden.  Men  denne  forudsætter  igen  dels  Fær- 
dighed, dels  Kundskab.  —  Bag  hver  en  praktisk 
Livsgerning,  Haandværk,  Industri,  Landbrug,  Søfart,  Bjærg- 
værksbrug  o.  s.  v.,  staar  en  Videnskab  —  Fysik,  Kemi, 
Astronomi  o.  s.  v.  —  der  viser  Livsgerningen  Vej  og  bringer 
Fremskridt  i  den,   idet  den  overlader  den  sine  Resultater. 

Arbejdet  har  sin  fornemste  Støtte  i  Videnskaben. 
Før  den  tog  fat  og  lærte  Landmanden,  hvorledes  han 
skulde  dyrke  sin  Mark  og  røgte  sit  Kvæg,  var  hans  Ud- 
bytte kun  tarveligt.  Nu  kan  Jorden  brødføde  dobbelt  saa 
mange  Mennesker  som  for  100  Aar  siden.  Det  er  Viden- 
skabens Fortjeneste. 

Videnskaben  kortlægger  Havstrømninger  og  Kyster, 
den  finder  Lovene  for  periodiske  og  stedlige  Vinde,  og 
den  giver  Sømanden  Instrumenter  og  lærer  ham  Bereg- 
ninger, ved  hvis  Hjælp  han  kan  finde,  paa  hvilken  Plet 
af  Oceanet  han  befinder  sig. 

Hvilke   Besparelser  af  Arbejdskraft  har  Videnskaben 

ikke  indført  i  Industrien,  hvilke  Fejltagelser  har  den  ikke 
rettet! 

Saa  bliver  da  den  af  øvelsen  skabte  Fagfærdighed 
ikke  nok.  Skal  Arbejderen  naa  at  blive  dygtig,  maa  han 
ogsaa  have  Fagkundskab.  Har  han  ikke  den,  er  han 
ikke  Arbejder,  men  Maskine. 


V. 
Arbejdets  Deling. 

Naar  flere  Arbejdere  ere  beskæftigede  med  et  og 
samme  Arbejde,  vil  i  Reglen  hver  Mand  paatage  sig  en 
bestemt  Del  af  det. 

Denne  Arbejdets  Deling  er  saa  gammel  som  Menneske- 
slægten. Den  fandt  Sted,  første  Gang  to  eller  flere  Indi- 
vider slog  sig  sammen  for  ved  forenede  Kræfter  at  sørge 
for  deres  Fornødenheders  Tilfredsstillelse,  fordi  selv  de 
tarveligste  menneskelige  Fornødenheder  kræve  en  Række 
forskelligartede  Arbejder. 

Lad  os  f.  Eks.  tænke  os,  at  et  Selskab  af  Opdagelses- 
rejsende en  Aften  slaar  Lejr.  De  ville  da  dele  Arbejdet 
ganske  naturligt  imellem  sig.  Een  vil  sørge  for  Hestene, 
en  anden  rejse  Teltet,  en  tredje  hente  Vand,  en  fjerde 
tænde  Baal,  en  femte  udpakke  Levnedsmidler  og  saaledes 
fremdeles.  Det  vilde  være  ganske  meningsløst,  om  de 
rejste  6  forskellige  Baal  og  tilberedte  6  forskellige  Maaltider. 
Thi  Arbejdet  med  at  tænde  Baal  og  lave  Mad  til  6  er 
ikke  meget  større  end  at  gøre  det  til  een  eller  to. 

Arbejdets  Deling  betinges  af  Arbejdets  Forening, 
d.  v.  s.  en  fælles  Samvirken  for  Opnaaelsen  af  et  fælles 
Resultat,  og  den  forudsætter,  at  Arbejdet  er  sammensat 
af   flere,    indbyrdes    forskellige  Dele,    der    skulle    udføres 

samtidig,  og  hvoraf  de  enkelte  Dele  optage  nogenlunde 
lige  lang  Tid.  I  det  anførte  Eksempel  er  det  samlede 
Arbejde  at  slaa  Lejr;  dets  enkelte  Dele  at  røgte  Hestene, 
rejse  Telt,  hente  Vand,  antænde  Baal,  udpakke  Levneds- 
midler o.  s.  V. 

Den  Besparelse,  der  opnaas  ved  en  saadan 
Arbejdsordning,  bestaar  i,  at  de  forenede  Arbejds- 
kræfter i  samme  Tid  og  med  samme  Anstrengelse 
udrette  mere,  end  naar  hver  for  sig  skulde  ud- 
føre alle  Arbejderne. 

Arbejdsdelingen  kommer  første  Gang  frem  inden  for 
Familiens  eller  Gruppens  Kreds  —  her  arbejde  Individerne 
i  Forening  for  at  skaffe  Midler  til  deres  Fornødenheders 
Tilfredsstillelse. 

En  Udvidelse  faar  Arbejdets  Deling,  saa  snart  Grup- 
perne træde  i  Forbindelse  med  hverandre  og  drive 
Byttehandel  med  deres  Produkter.  Den  kommer  ganske 
naturligt  i  Stand.  Det  kan  saaledes  være,  at  en  Mand 
har  mere  Lyst  til  at  lave  Vaaben  end  til  at  gaa  paa 
Jagt,  medens  en  anden  hellere  vil  gaa  paa  Jagt  end  lave 
Vaaben.  Hvad  er  saa  naturligere,  end  at  hver  følger  sin 
Lyst,  og  at  den  første  bytter  sine  Vaaben  mod  det  af 
den  anden  fældede  Vildt. 

Arbejdsdelingen  fører  til  Ombytning,  og  denne 
bringer  igen  Fremskridt  i  Arbejdsdelingen. 

Lidt  efter  lidt,  alt  som  Kulturen  skred  frem,  er  Om- 
bytningen bleven  den  almindelige  Maade,  hvorpaa  Goder 
erhverves;  jævnsides  hermed  har  der  udviklet  sig  en 
bestandig  stærkere  gennemført  Arbejdsdeling  paa  de  for- 
skellige Erhvervsomraader,  baade  Landbrug,  Handel, 
Industri  o.  s.  v. 

Det  store  Arbejde  i  Samfundet  er  udstykket  i  en 
Mængde  Arter  eller  Fag,    som  Individerne  fordele  mellem 

sig.  Nogle  sy  Klæder,  andre  sy  Sko,  nogle  bage  Brød, 
andre  brygge  øl  o.  s.  v.  Hver  Landsby  har  sin  Grov- 
smed, sin  Købmand,  sin  Skrædder,  Skomager  o.  s.  v. 

I  de  store  Industrilande  er  Arbejdets  Deling  endog 
gennemført  i  den  Grad,  at  hver  Landsdel,  ja  hver  By 
har  sin  særlige  Industrigren.  I  een  By  tilvirkes  Bomulds- 
varer, i  en  anden  Jærn-,  i  en  tredje  Lervarer.  Og  saa  er 
Arbejdet  i  hver  enkelt  Fabrik  igen  udstykket  i  en  Mængde 
Arter,  hvoraf  hver  enkelt  besørges  af  en  bestemt  Klasse 
Arbejdere.  Der  er  Forvaltere,  Kasserere,  Skrivere,  Tegnere, 
Formænd,  Maskinmestre,  Fyrbødere,  de  almindelige  Ar- 
bejdere, forskellige  Haandværkere,  Kuske  o.  s.  v. 

Forudsætningen  for,  at  man  med  godt  Resultat 
kan  anvende  Arbejdsdelingen,  er,  at  det  paagældende 
Arbejde  er  sammensat  af  saa  mange  forskellig- 
artede Virksomheder,  at  hver  enkelt  Person  kan 
faa  regelmæssig  og  tilstrækkelig  Beskæftigelse 
ved  udelukkende  at  udføre  eet  Slags  Arbejde, 
saaledes  som  Forholdet  er  i  en  stor  Fabrik.  Derfor 
spiller  Arbejdsdelingen  en  større  Rolle  i  Industrien  end  i 
Landbruget. 

Som  gunstige  Virkninger  af  Arbejdsdelingen  kan 
anføres : 

1.  Den  stadige  Sysselsættelse  med  det  samme 
Slags  Arbejde  udvikler  og  forhøjer  Arbejds- 
dygtigheden. 

Vort  Liv  er  for  en  stor  Del  bestemt  ved  Vaner;  dette 
gælder  baade  dets  aandlige  og  dets  legemlige  Del.  For 
at  kunne  udføre  et  legemligt  Arbejde  hurtig  og  godt  maa 
vi  øve  de  Organer  —  Muskler,  Nerver,  Syn  —  der 
skulle  bruges.  Der  foregaar  her  en  Udvikling,  som  til  en 
vis  Grad  er  uafhængig  af  vor  Vilje. 

Og  det  gælder  baade  de  lette  og  de  vanskelige  Ar- 
bejder. 

Lad  os  vælge  et  saa  simpelt  som  at  gennemsave  et 
Bræt  lige.  Allerede  første  Gang,  jeg  forsøger  det,  kan 
min  Haand  være  stærk  nok  til  at  føre  Saven  og  mit  øje 
skarpt  nok  til  at  sige  mig,  naar  Snittet  begynder  at  afvige 
fra  den  rette  Linie.  Men  alligevel  saver  jeg  skævt.  Det 
er,  som  Haanden  ikke  havde  Evne  til  at  lystre  Øjet.  Og 
Musklerne  mangle  Udholdenhed  —  inden  en  Time  er  jeg 
træt.  Men  saa  sker  der  det  godt  kendte  og  dog  ganske 
forunderlige,  at  Muskler  og  Nerver  lidt  efter  lidt  vænne 
sig  til  at  lystre,  Haand  og  øje  arbejde  sammen,  og  jeg 
kan  save  Time  efter  Time  uden  at  trættes. 

En  Smed,  som  uden  at  være  vant  dertil,  giver  sig 
til  at  smede  Søm,  kan  ikke  lave  mere  end  2  å  300 
daarlige  Søm  om  Dagen.  Ved  Øvelse  kan  han  maaske 
drive  det  til  800  å  1000  Søm.  Men  Sømsmede,  der  fra 
Drenge  ere  uddannede  til  deres  Profession  kunne  levere 
2300  Søm  om  Dagen. 

2.  Enhver  kan  vælge  det  Arbejde,  der  egner 
sig  bedst  for  ham.  Herved  kan  den  samlede 
Arbejdskraft  udnyttes  saa  meget  som  over- 
hovedet muligt. 

I  jo  højere  Grad  det  Arbejde,  Samfundet  maa  have 
udført,  er  delt,  des  større  Mulighed  har  hver  enkelt  for  at 
vælge  netop  den  Virksomhed,  der  passer  bedst  for  ham. 
Den  kraftige  Dreng  kommer  i  Smedelære,  den  svage 
bliver  Skrædder;  den  fingernemme  lærer  Uhrmageriet,  og 
den  ganske  udygtige  og  uvidende  tjener  sit  Brød  ved  at 
slaa  Sten  paa  Landevejen  eller  grave  Grøfter. 

Og  saaledes  bør  det  ogsaa  være.  Det  vilde  være  et 
Spild  af  Kraft  og  Dygtighed,   om  Haandværkeren   skulde 

grave  Grøfter  —  de  Klæder,  Grøftegraveren  syede,  blev 
sagtens  kun  saa  som  saa. 

Fordelen  —  for  Samfundet  som  for  Individet  — 
ligger  i,  at  hver  Mand  fuldt  ud  lærer  en  enkelt 
Art  af  Beskæftigelse.  Gennem  det  forenede  Arbejde 
bringes  Brugsgenstandene  bedst  og  billigst  til  Veje.  En  Bog 
f.  Eks.  —  Skriftstøberne  støbe  Typerne,  Maskinfabrikanten 
med  sine  mangfoldige  Hjælpere  laver  Bogtrykkerpressen; 
Papiret  fabrikeres  paa  Papirmøllen,  Sværten  fremstilles  et 
andet  Sted,  Forfatteren  leverer  Manuskriptet,  Sætteren 
sætter  Skriften,  Korrekturlæseren  retter  hans  Fejl,  Tryk- 
keren trykker  Bogen.  Bagefter  kommer  Bogbinderen 
med  hele  den  Stab  af  Haandværkere,  der  levere  det 
Værktøj  og  de  Ting,  han  bruger,  og  Boghandleren,  der  skal 
forhandle  Bogen.  Bag  dem  alle  staar  Forlæggeren  og 
leder  det  hele  Foretagende. 

Saaledes  bliver  Samfundet  en  meget  indviklet  Ma- 
skine, sammensat  af  en  Mængde  større  og  mindre  Hjul, 
der  gribe  ind  i  hverandre.  Hver  Maskindel  udfører  sit 
Arbejde.  Den  samlede  Sum  af  disse  Arbejder  omfatter 
den  hele  stoflige  Samfundsvirksomhed. 

Kun  faa  vide,  hvor  mange  Slags  Beskæftigelser  der 
er  til,  og  hvor  nøje  de  gribe  ind  i  hverandre.  Til  at  lave 
og  samle  et  Fortepiano  høre  36  forskellige  Slags  Forret- 
ninger, til  at  frembringe  et  Uhr  40;  Uldvare-Fabrikationen 
rummer  over  100.  Hver  Gang  en  Opfindelse  ser  Dagens 
Lys,  opstaar  der  en  hel  Række  nye  Erhvervsgrene.  Til 
Fotografien  er  saaledes  knyttet  16  forskellige  Beskæftigel- 
ser, og  da  Jærnbanerne  kom  i  Gang,  fremkaldte  de  en 
lille  Verden  af  Erhverv,  som  ikke  havde  eksisteret  tidli- 
gere. Og  alle  disse  Forretninger  opstaa  af  sig  selv  og 
ordne  sig  selv,  naar  først  Opfindelsen  er  traadt  ud  i 
Livet.     Ingen  Lov  fra  Statsmagten  ordner  eller  kan  ordne 

dem,  de  blive  til  og  finde  deres  Plads  under  Nødvendig- 
hedens Tryk,  ligesom  gennem  et  socialt  Instinkt. 

En  anden  og  helt  forskellig  Art  af  Forening  af  Ar- 
bejde opstaar,  naar  flere  hjælpe  hverandre  med  Udførelsen 
af  det  samme  Arbejde.  Matroser  forene  deres  Arbejde, 
naar  de  rebe  et  Sejl,  hale  i  et  Tov  eller  ro  en  Baad. 

Det  er  simpel  Forening,  fordi  de  alle  —  med 
samme  Formaal  —  udføre  samme  Arbejde. 

I  Modsætning  hertil  staar  den  sammensatte  For- 
ening af  Arbejde,  hvor  hver,  saaledes  som  Tilfældet  er  i 
Industrien,  udfører  sin  særlige  Dont  ved  Tilvejebringelsen 
af  det  fælles  Arbejdsprodukt  —  et  Klaver,  en  Synaal,  en 
Maskine  o.  s.  v. 

3.  Som  den  tredje  gunstige  Virkning  af  Arbejds- 
delingen kan  anføres,  at  der  med  den  ikke  spildes 
nogen  Tid  ved  at  gaa  fra  det  ene  Arbejde  til 
det  andet. 

Naar  man  skal  lave  en  Ting,  maa  man  først  samle 
det  fornødne  Værktøj  og  Materiale.  Dette  tager  en  vis 
Tid.  Hvis  nu  mit  Arbejde  er  ensartet,  har  jeg  kun 
nødig  at  gøre  Forberedelserne  een  Gang.  Er  det  derimod 
uensartet,  maa  jeg  træffe  nye  Anstalter  for  hver  ny  Art 
af  Arbejde,  og  den  Tid,  dette  tager,  er  uproduktiv,  jeg 
faar  ikke  noget  for  den.  Har  jeg  f.  Eks.  lavet  een  Kasse 
og  vil  lave  en  til,  saa  vil  denne  Nr.  2  tage  mindre  Tid 
end  Nr.  1,  fordi  Forberedelserne  ere  gjorte.  Men  skal 
jeg  først  lave  en  Kasse,  derefter  lappe  et  Par  Sko  og 
endelig  skrive  et  Brev,  maa  jeg  tre  Gange  gøre  For- 
beredelser, hvilket  er  et  økonomisk  Tab;  thi  Tid  er 
Penge.  Og  saa  er  der  een  Ting  til:  En  Mand,  selv  den 
flittigste,  driver  altid  lidt,  naar  han  gaar  fra  det  ene  Ar- 
bejde til  det  andet.  Sker  det  hyppigt,  kan  han  faa  Lyst 
til  at  drive. 

Ulemper  ved  Arbejdets  Deling.  I  ethvert  Indu- 
striland er  der  en  Tilbøjelighed  til  at  gennemføre  Arbejdets 
Deling  i  bestandig  videre  Udstrækning. 

Dette  er  ikke  uden  Fare. 

En  Mand,  der  Dag  ud  og  Dag  ind  beskæftiger  sig 
med  den  samme  stærkt  begrænsede  Art  af  Arbejde,  faar 
ikke  Tid  eller  Lejlighed  til  at  lære  eller  øve  sig  i  noget 
andet  Arbejde. 

Der  er  Folk,  som  deres  Liv  igennem  ikke  bestille 
andet  end  at  slaa  øjne  i  Synaale.  De  opnaa  en  rentud 
fabelagtig  Færdighed  heri,  men  de  forstaa  ikke  andet,  og 
rykkes  de  bort  fra  denne  Beskæftigelse,  ere  de  hjælpeløse. 

Det  hænder  ogsaa,  at  en  ret  betydelig  Fabriksvirk- 
somhed  er  knyttet  til  en  bestemt  Mode.  Naar  saa  denne 
forsvinder  lige  saa  brat,  som  den  er  kommen,  er 
Ulykken  der.  For  en  Del  Aar  siden  var  det,  som  alt 
bemærket,  højeste  Mode,  at  Damerne  gik  med  Krinoline. 
Der  var  ikke  en  Fabriksarbejderske  saa  fattig,  at  hun  jo 
bar  dette  forunderlige  Klædningsstykke.  Den  Mode  gav 
Anledning  til  en  stor  Fabriksvirksomhed,  der  beskæftigede 
mange  Hænder,  og  den  holdt  sig  længe  nok  til,  at  en 
Hær  af  Arbejdere  blev  oplært  i  den.  Da  Krinolinen  gik 
af  Mode,  maatte  de  alle  søge  over  i  andre  Livsstillinger. 
Men  ethvert  Haandværk  var  i  Forvejen  forsynet  med 
øvede  Kræfter,  og  det  faldt  vanskeligt  for  Krinoline- 
arbejderne at  lære  noget  nyt,  hvorved  de  kunde  tjene 
deres  Brød.     Derfor  led  mange  af  dem  Nød. 

VI. 
Kapital. 

Det  blev  fortalt  foran,  at  Produktionen  (den  stof- 
lige) bestaar  i  en  Samvirken  mellem  Natur,  Arbejde  og 
Kapital. 

Natur  og  Arbejde  have  vi  behandlet.  Kapitalen  er 
tilbage. 

Hvad  er  Kapital?     Vi  have  allerede  sagt  det. 

Med  dette  Navn  betegner  man  den  Formue, 
der  anvendes  som  Middel  til  at  frembringe  nye 
økonomiske  Værdier. 

Altsaa  er  al  Kapital  Formue.  Men  det  er  ingenlunde 
al  Formue,  der  er  Kapital. 

Hvis  en  Mand  har  et  Forraad  af  Levnedsmidler  eller 
nogle  Penge,  for  hvilke  han  køber  Mad,  og  han  tærer 
paa  dette  Forraad  uden  samtidig  at  tjene  noget,  saa  er 
hans  Formue  —  Levnedsmidlerne  eller  Pengene  —  ingen 
Kapital;  thi  den  hjælper  ham  ikke  til  at  frembringe  nye 
Værdier.  Men  hvis  han,  samtidig  med  at  han  forbruger 
Pengene  eller  Levnedsmidlerne,  syr  et  Par  Støvler, 
snedkrer  et  Bord  eller  laver  en  anden  Genstand,  der  har 
økonomisk  Værdi,  saa  ere  Pengene  og  Levnedsmidlerne 
ham  en  Kapital,  thi  de  forsynede  ham  med  den  Føde, 
han  behøvede,  mens  han  arbejdede  paa  Støvlerne  eller 
Bordet  og  bleve  ham  derved  et  Middel  til  at  frembringe 
nye  økonomiske  Værdier. 

Den  store  Fordel  ved  Kapitalen  er,  at  man  ved 
dens  Hjælp  ligesom  kan  staa  i  Forskud  for  sig  selv  og 
vente  med  Lønnen  for  sit  Arbejde,  til  det  er  færdigt,  uden 
at  behøve  samtidig  at  søge  anden  Fortjeneste  til  Dækning 
af  Dagens  Behov.     Derved   sætter  den   os   i  Stand   til  at 

arbejde  paa  en  mindre  besværlig  Maade,  end  naar  vi  maa 
lade  hver  Dag  sørge  for  sig. 

Jo  større  Kapital,  des  lettere,  mindre  tids- 
spildende og  altsaa  billigere  Arbejdsmaade. 

Et  lille  Eksempel  gør  dette  indlysende. 

En  Mand  paa  Landet  har  en  Plet  Havejord,  hvor 
han  dyrker  Blomster,  som  han  sælger  i  nærmeste  Køb- 
stad. Blomsterne  skulle  vandes,  men  han  har  ingen 
Brønd  i  sin  Gaard  og  maa  hente  Vandet  i  en  Aa  et 
Stykke  borte.  Hvis  han  kun  har  en  ganske  lille  Kapital, 
maa  han  nøjes  med  at  købe  en  Spand  til  Vandet. 

At  det  er  en  tidsspildende,  altsaa  baade  besværlig 
og  dyr  Fremgangsmaade,  er  let  nok  at  indse. 

Har  han  en  noget  større  Kapital,  kan  han  købe  en 
Vandtønde  og  en  Trækkevogn.  Det  letter  allerede  hans 
Arbejde  i  betydelig  Grad  og  gør  det  økonomisk  fordel- 
agtigere. Men  har  han  endnu  større  Kapital,  kan  han 
lægge  en  Rørledning  fra  Aaen  til  sin  Have  eller  grave  en 
Brønd  i  sin  Gaard.  Det  koster  en  Del  Penge  paa  een 
Gang,  men  sparer  ham  for  Resten  af  hans  Liv  Tid  og 
Slid  med  at  hente  Vand. 


vn. 

Fast  og  flydende  Kapital. 

En  Mand  vil  begynde  en  Forretning  som  Fabrikant. 
Saa  er  der  mange  Ting,  som  først  skulle  ordnes.  Han 
maa  lade  opføre  Bygninger,  købe  Maskiner  og  Raastof, 
anskaffe  Heste  og  Vogne  o.  s.  v. 

Alt  dette  er  Kapital;  thi  Bygninger,  Maskiner, 
Raastof  o.  s.  v.  vil  han  anvende  til  at  frembringe  nye  øko- 
nomiske Værdier,  lil  at  tjene  Penge. 

Som  alle  jordiske  Ting  ere  ogsaa  Bygninger  og 
Maskiner  forgængelige ;  idet  de  bruges,  forbruges  de,  men 
det  sker  langsomt,  og  med  fornuftig  Vedligeholdelse 
kunne  de  bevares  gennem  en  lang  Aarrække. 

Denne  Kapital  kaldes  fast  Kapital  eller  Anlægs- 
kapital. 

Hvis  Ejeren  ved  Siden  af  sin  Fabrik  bygger  en 
Villa  til  eget  Brug,  er  den  Formue,  ikke  Kapital;  thi 
han  anvender  den  ikke  som  Middel  til  at  tjene  Penge. 

Fabrikken  er  færdig,  Driften  begynder. 

Men  det  tager  Tid  at  frembringe  de  nye  Værdier ; 
mens  det  staar  paa,  skulle  Arbejdsgiveren  og  Arbejderne 
leve  —  de  maa  have  Mad,  Klæder  og  Brændsel;  der 
skal  holdes  Fyr  under  Kedlerne,  Hestene  skulle  have 
Havre  o.  s.  v. 

Hertil  behøves  ogsaa  Kapital. 

Noget  ganske  lignende  gælder  i  andre  Livsstillinger, 
hvor  der  frembringes  nye  Værdier.  Landmanden  lægger 
Saakornet  i  Jorden.  Saa  maa  han  vente  V2  Aar,  inden 
han  kan  høste.  Og  imens  skulle  han  og  hans  Folk  leve. 
Mens  Bygningerne,  Maskinerne  o.  s.  v.,  altsaa  den  faste 
Kapital,  staar  fra  Aar  til  Aar,  gaa  Levnedsmidler,  Brænde, 
Klæder,  Saakorn  til  Grunde  ved  Brugen.  Men  af  Saa- 
kornet spirer  ny  Sæd,  og  gennem  Legemets  Stofskifte 
omsættes  en  Del  af  Næringsmidlerne  til  Muskler  og  Muskel- 
kraft, der  atter  omsættes  til  Arbejde,  ved  hvis  Hjælp 
nye  Værdier  kunne  frembringes.  Saa  bliver  da  Saakorn, 
Næringsmidler,  Brændsel,  Havre,  Arbejdsløn  o.  s.  v.  ogsaa 
Kapital,  forskellig  fra  den  tidligere  derved,  at  den  frem- 
bringer de  nye  Værdier  gennem  sin  egen  Tilintet- 
gørelse. Man  kalder  den  flydende  Kapital  eller 
Driftskapital. 

Den  flydende  Kapital,  som  er  i  Landet  nu,  er  ikke 

den  samme,  som  var  her  for  1  eller  2  Aar  siden.  Men 
den  faste  Kapital  er  den  samme  eller  næsten  den  samme. 
Nogle  Bygninger  kunne  være  brændte  eller  nedrevne, 
nogle  Maskiner  kunne  være  opslidte  eller  erstattede  af 
andre;  men  ellers  er  den  faste  Kapital  uforandret. 

Det  vil  af  det,  her  er  sagt,  forstaas,  at  en  Genstand 
i  sig  selv  ikke  er  og  ikke  kan  være  Kapital,  den  bliver 
det  først  gennem  sin  Anvendelse.  Ejer  jeg  Hest 
og  Vogn  til  min  egen  private  Fornøjelse,  er  det  Formue, 
ikke  Kapital.  Men  lejer  jeg  min  Befordring  ud  til  andre, 
bliver  den  Kapital.  Penge,  jeg  har  liggende  paa  Kiste- 
bunden, ere  Formue.  I  samme  øjeblik,  jeg  bruger  dem 
til  at  aabne  en  Forretning  for,   forvandles  de   til  Kapital. 

En  ganske  særegen  Form  for  Kapital  ere  Maski- 
nerne. 

Et  Stykke  Værktøj  kan  være  enten  Formue  eller 
Kapital  efter  den  Brug,  jeg  gør  af  det,  men  en  Maskine 
anskaffer  jeg  kun,  for  at  den  skal  frembringe  nye  Værdier. 
Ingen  vides  endnu  at  have  anskaffet  f.  Eks.  en  Bore- 
maskine alene  for  at  have  den  Fornøjelse  at  se  den  frem- 
bringe Huller  i  Jærnplader. 

En  bestemt  Grænse  mellem  Maskiner  og  Værktøj 
lader  sig  vanskeligt  drage.  Men  i  Almindelighed  kan  det 
siges,  at  medens  Værktøjet  alene  finder  Anvendelse  ved 
at  bruges  og  føres  af  Haanden,  saa  det  enten  —  som 
Hammeren  og  Tangen  —  forøger  Haandens  Kraft  eller 
—  som  Filen  og  Saven  —  bruges  til  Arbejder,  Haanden 
ikke  mægter  at  udføre,  virker  Maskinen  selvstændigt. 
Det  er  det  menneskelige  Snille,  der  har  pustet  Liv  i  det 
døde  Jærn. 

I  mange  Retninger  arbejder  Maskinen  baade  bedre 
•og  billigere  end  Mennesket.  Den  bliver  ikke  træt,  dovner 
ikke,    og   det   Arbejde,    den   leverer,    sr    altid   ens.     Men 

Grænserne  for  dens  Virkeevne  ere  skarpt  og  r.nævert 
dragne,  Arbejdet  maa  tilpasses  efter  den  —  den  kan  ikke 
lempe  sig  efter  Forholdene.  Derfor  lader  den  sig  kun 
anvende  med  Fordel,  hvor  Arbejdet  bestaar  i  en  Række 
bestemt  afmaalte  Bevægelser,  der  stadig  gentage  sig 
i  samme  Orden. 

Maskinen  arbejder  hurtigt  og  billigt.  Varerne,  den 
leverer,  have  ikke  trukket  mange  Produktionsomkostninger 
paa  sig.  Derfor  kunne  de  leveres  for  langt  ringere  Priser 
end  de  haandforarbejdede  Varer;  herigennem  har 
Maskinen  løst  en  Samfundsopgave. 

Og  saa  er  Maskinen  demokratisk.  Tidligere,  da 
Haanden  frembragte  Arbejdet,  blev  der  af  de  rige  ud- 
foldet en  uhyre  Luksus  i  Klædedragt;  i  denne  prægede 
sig  ogsaa  Standsforskellen.  Adelsmanden  klædte  sig 
anderledes  end  Borgeren,  denne  anderledes  end  Bonden. 
Hver  enkelt  gjorde  en  bestemt  Virkning  med  sin  Dragt. 
Men  Maskinen  er  Masseproducent.  Den  sender  Tusinder 
og  Millioner  Alen  Tøj  af  samme  Slags  ud  paa  Verdens- 
markedet. Stoffet  kan  være  lidt  finere  eller  simplere, 
men  det  ser  omtrent  ens  ud,  og  nu  til  Dags  ere  alle  saa 
nogenlunde  ens  klædte. 

Hvorledes  dannes  Kapital? 

Hvis  Næring  og  Tæring  gaa  lige  op,  dannes  ingen 
Formue,  følgelig  heller  ingen  Kapital.  Thi  Kapital  er 
Formue.  Ingen  Mand  har  saa  store  Indtægter,  at  han  ej, 
om  han  vil,  kan  bruge  dem  til  sidste  Hvid  og  Skilling; 
Luksusforbrug  sætter  ingen  Grænse  for  sig  selv. 

Kapital  kan  kun  dannes,  hvor  man  frem- 
bringer Formue  uden  helt  at  forbruge  den. 
Altsaa:  den  er  i  første  Række  Resultatet  af  en  Op- 
sparing.    Hvor    der   ikke   kan    spares    eller  ikke  bliver 

sparet,  dannes  ingen  Formue  og  derfor  heller  ikke  nogen 
Kapital. 

I  det  daglige  Liv  gribe  Opsparing  og  Forbrug  idelig 
ind  i  hinanden.  Har  jeg  et  Forraad  af  Levnedsmidler  og 
fortærer  dem  uden  imens  at  frembringe  nye  Værdier,  er 
intet  opsparet.  Men  hvis  jeg,  mens  jeg  opbruger  mit 
Forraad,  min  Kapital  af  Næringsmidler,  laver  f.  Eks.  en 
Vogn,  saa  har  jeg  dels  omdannet  min  Kapital  fra  een 
Form  til  en  anden,  dels  forøget  den  med  Værdiforskellen 
mellem  Næringsmidlerne  plus  Materiale  og  Vognen.  Den 
flydende  Kapital  er  bleven  omsat  til  fast.  Og  her,  som 
overalt,  hvor  der  arbejdes  mod  et  fremtidigt  Maal,  har 
jeg  levet  af  min  Kapital,  mens  Arbejdet  stod  paa. 

Det  er  et  omstridt  Spørgsmaal,  om  Jorden  er 
Kapital.  Nægtes  kan  det  ikke,  at  der  er  en  ganske 
iøjnefaldende  Forskel  mellem  almindelig  Kapital  og  Jord; 
thi  Jorden  er  til  ganske  uafhængigt  af  menneskeligt  Ar- 
bejde, den  lader  sig  ikke  som  Kapitalen  forøge,  men  har 
een  Gang  for  alle  en  Størrelse,  der  hverken  vokser  eller 
forringes,  den  forsvinder  ikke  som  Kapitalen  i  Tidernes 
Løb,  og  endelig  har  den  en  helt  vidunderlig  Egenskab, 
som  den  er  ene  om:  den  frembringer  af  sig  selv  Pro- 
dukter uden  som  Kapitalen  at  v^ære  afhængig  af  menne- 
skelig Virksomhed. 

Jorden,  betragtet  som  Klode,  er  nu  sikkert  nok 
ikke  Kapital,  men  Landmanden  vil  dog  vist  hævde,  at 
det  Stykke  af  den,  han  ejer,  er  for  ham  Kapital  i  lige 
saa  god  Forstand  som  hans  Heste,  Køer  og  Avisred- 
skaber; thi  Jorden  er  mindst  i  lige  saa  høj  Grad  som 
disse  et  Produktionsmiddel,  der  yder  sit  ret  væsentlige 
Bidrag  til  at  frembringe  de  Tmg,  af  hvis  Afsætning  han 
lever. 

Helt    urigtigt   er   det  derimod  at  kalde  Arbejde   for 

Kapital,  og  den  ret  hyppigt  anvendte  Sætning,  at  Ar- 
bejdet er  den  fattige  Mands  Kapital,  er  en  Frase,  ingen 
Tanke.  Arbejdet  er  lige  saa  lidt  Kapital,  som  Hør  er  en 
Skjorte..  Det  er  et  af  Midlerne  til  at  frembringe 
Kapital,  ikke  andet.  Værktøjet,  Raastoffet  og  saa  den 
Formue,  Arbejderen  lever  af,  til  han  faar  sit  Arbejde  fær- 
digt —  det  er  hans  Kapital. 


VIII. 
Formuens  Fordeling. 

Der  blev  i  det  foregaaende  sagt,  at  første  Gang,  der 
var  samlet  en  Formue,  et  Overskud,  opstod  det  Spørgs- 
maal,  hvorledes  dette  skulde  fordeles.  Og  Spørgs- 
maalet  om  Formuens  Fordeling  har  været  brændende  til 
alle  Tider. 

Vi  skulle  nu  se,  hvorledes  det  løses  under  den  be- 
staaende  Retsorden. 

Enhver,  der  arbejder,  enhver,  der  deltager  i  en  Pro- 
duktion, har  til  Formaal  at  skaffe  sig  en  Indtægt, 
hvoraf  han  kan  leve,  d.  v.  s,  som  han  kan  forbruge 
uden  at  blive  fattigere. 

Men  i  al  vor  Virksomhed  ere  vi  i  Vekselvirkning 
med  Samfundet  i  dets  Helhed  og  med  dets  enkelte  Indi- 
vider. Ingen  eller  næsten  ingen,  der  lever  i  et  civiliseret 
Samfund,  frembringer  selv  alle  sine  Fornødenheder,  og 
som  almindelig  Regel  kan  det  vel  siges,  at  ethvert  Pro- 
dukt, enhver  Vare,  der  bliver  til,  skyldes  en  Samvirken 
af  flere  Personer. 

Spørgsmaalet  bliver  da:  Hvorledes  skal  den  Ind- 
tægt.,   der   fremkommer   gennem   flere   Personers 

Deltagelse  i  Arbejde,  fordeles?  I  sin  største  Al- 
mindelighed er  det  allerede  behandlet  foran. 

Ethvert  Menneske,  der  lever  i  et  ordnet  Samfund, 
har,  uden  Hensyn  til,  om  han  arbejder  eller  ikke.  Krav 
paa  nødtørftig  Forsyning  med  det,  der  er  nødvendigt  til 
hans  Livs  Ophold,  Føde,  Klæder,  Husly,  Varme  o.  s.  v. 
Det  er  et  Resultat  af  Samfundenes  historiske  Udvikling. 
Kan  han  ikke  selv  skaffe  sig,  hvad  han  lige  behøver, 
ydes  det  ham  af  Staten  gennem  et  af  dens  Organer 
(Kommuner,  Sogne  o.  s.  v.).  Han  faar  sin  Part  af  Sam- 
fundets samlede  Indtægt. 

Det  er  Fattighjælp,  ikke  Andel  i  en  Indtægt,  han 
selv  har  været  medvirkende  til  at  skabe.  Han  produ- 
cerer ikke. 

Til  Produktion  fordres  Jord,  Kapital  og  Arbejde. 
Jorden  har  altid  —  direkte  eller  indirekte  —  leveret  Raa- 
stoffet. 

Men  Jord  og  Kapital  ere  efter  den  bestaaende  Rets- 
orden i  privat  Eje.  Husker  man  nu  paa,  at  Ejeren  har 
fuld  og  uindskrænket  Raadighed  over  sin  Ejendom,  er 
det  klart,  at  naar  Ejeren  ikke  selv  vil  anvende  den  til 
Produktion,  kan  den  kun  komme  til  at  virke,  naar 
han  giver  sit  Minde  dertil,  og  naar  der  —  det  vil  i 
alt  Fald  v^ære  Reglen  —  ydes  ham  et  Vederlag  for 
Brugen. 

Forholdet  bliver  da,  at  alle  de,  der  ville  arbejde, 
men  mangle  Kapital,  og  alle  de,  der  have  Kapital,  men 
ikke  ville  arbejde,  behøve  en  Mand,  som  præsterer  det 
manglende  —  Kapital  eller  Arbejde. 

Den,  der  yder  Kapitalen,  faar  sit  Vederlag,  der 
kaldes  Rente.  Er  det  Jord,  han  lejer  ud,  kaldes  Veder- 
laget Jordrente. 

Laantageren,  der  paa  egen  Regning  og  Risiko 
sætter  Foretagendet  i  Gang  og  driver  det,  kaldes  Drifts- 
herre, og  han  skal  have  sin  Driftsherregevinst. 

Dernæst  skulle  Arbejderne  have  deres  Løn,  og 
endelig  skal  Staten  have  sine  Skatter. 

Vi  kunne  som  almindelig  Regel  sige,  at  Udbyttet 
bliver  delt  saaledes: 

1.  Løn,  2.  Jordrente  og  Rente,  3.  Driftsherregevinst 
og  4.  Skatter. 

1.     Løn. 

Ved  Løn  forstaa  vi  her  den  Betaling,  en 
Arbejder  faar  som  Vederlag  for  sit  Arbejde. 

Lønnen  kan  være  Naturalløn  og  bestaa  i  Brugs- 
genstande som  Bolig,  Klæder  og  Levnedsmidler,  eller  den 
kan  være  Pengeløn  eller  en  Forening  af  begge 
Dele.  Den  kan  dernæst  være  Dagløn,  rettende  sig 
efter  den  anvendte  Arbejdstid,  eller  Akkordløn,  rettende 
sig  efter  Mængden  af  det  præsterede  Arbejde. 

Men  den  Sum,  der  udbetales  under  Navn  af  Løn, 
er  ikke  altid  Betaling  blot  for  udført  Arbejde.  Mange 
Arbejdere  eje  selv  det  Værktøj,  de  bruge.  Mureren  ejer 
Murske,  Stenhammer  og  Vaterpas,  Tømmermanden  Sav, 
Høvl  og  økse  og  saaledes  fremdeles.  Nu  er  dette  Værk- 
tøj en  Kapital,  der  foreløbig  er  indskudt  i  det  Foretagende, 
hvortil  Arbejdet  knytter  sig,  og  en  vis  Del  af  Lønnen 
maa  i  Virkeligheden  regnes  som  Rente  af  Værktøj. 
Det  vilde  ogsaa  være  baade  berettiget  og  korrekt,  fra 
Lønnen  at  tænke  sig  den  Sum  dragen.  Arbejderen  betaler 
i  Skat  til  Kommune  og  Stat. 

Først  naar  disse  Poster  ere  fradragne,  kommer  man 
til  den  egentlige  Løn,  Betalingen  for  Arbejdet. 

Ved  Bedømmelsen  af  Lønnen,  om  den  maa  kaldes 
god  eller  daarlig,  gaar  det  ikke  an  at  vurdere  den  alene 
efter  dens  Størrelse.  Fordi  jeg  faar  min  Løn  forhøjet 
med  25  pCt.,  er  det  ikke  sagt,  min  Købeevne  vokser  i 
samme  Forhold.  Det  kan  hænde,  men  det  behøver  ingen- 
lunde at  være  Tilfældet.  Thi  hvis  Priserne  paa  Nødven- 
dighedsgenstande  samtidig  stige  25  pCt.,  saa  er  jeg,  trods 
Lønningsforhøjelsen,   hverken   bleven  rigere  eller  fattigere. 

En  Lønforbedring  finder  kun  Sted,  naar  Forskellen 
mellem  Løn  og  Varepriser  vokser,  altsaa  naar 
Lønnen  forhøjes,  uden  at  Varerne  blive  dyrere, 
eller  naar  Varerne  blive  billigere,  uden  at  Løn- 
nen formindskes.  En  Forøgelse  af  Lønnen,  der  kom- 
mer alle  til  gode,  indtræder,  naar  Tingene  frembringes  — 
og  altsaa  forhandles  —  billigere.  Det  er  vel  sandt,  at 
en  Forretningsmand  undertiden  kan  tjene  mere,  naar  de 
Ting,  han  sælger,  blive  dyrere.  Men  det  er  Forbrugerne, 
der  maa  betale  denne  Gevinst,  og  i  samme  Grad  han 
vinder,  tabe  de.  Hvis  derimod  Tingene  blive  billigere, 
vinde  alle  —  eller  næsten  alle  —  derved,  fordi  alle  ere 
Forbrugere,  og  Købeevnen  stiger  over  hele  Linien. 

Bliver  der  saaledes  opfundet  en  Maskine,  paa  hvilken 
en  Brugsgenstand  kan  fremstilles  billigere  end  hidtil,  vinde 
alle  derved  undtagen  de  enkelte,  der  ved  Opfindelsen 
sættes  ud  af  Virksomhed,  enten  fordi  de  ikke  have 
Kapital  til  at  købe  Maskinen,  eller  fordi  dennes  Masse- 
frembringelse gøre  deres  Arbejde  overflødigt.  Et  Eksem- 
pel herpaa  er  Symaskinen.  Da  den  kom  frem,  dalede 
Sylønnen.  Det  kom  alle  til  gode.  Men  den  ophævede 
tillige  enhver  Mulighed  for,  at  Haandsyerskerne  kunde 
leve  af  deres  Arbejde. 

Billig  Produktion  tjener  —  nogle  forholdsvis  faa  fra- 
regnede —  til   alles  Fordel,    fordi  den  bringer  Lønnen  til 

at  række   længere  og   saaledes   i  Virkeligheden    forbedrer 
denne. 

Hvorledes  forskellig  Løn  opstaar. 

Hvorfor  have  ikke  alle  Arbejdere  —  baade  Haandens 
og  Aandens  —  ens  Løn?  Hvorfor  skal  den  ene  kunne 
tjene  lige  saa  meget  paa  een  Dag  som  den  anden  i  en 
hel  Uge? 

Der  er  Folk,  som  sige,  at  vi  alle  fødes  lige  gode  og 
lige  berettigede  til  at  faa  vor  Del  af  de  økonomiske  Goder. 
Nu  fører  en  human  Samfundsorden  med  sig,  at  enhver, 
der  er  født,  ogsaa  har  Krav  paa  at  leve,  og  kan  han 
ikke  selv  skaffe  sig  det  fornødne,  maa  det  gives  ham. 
Men  hermed  standser  nok  ogsaa  den  økonomiske  Lige- 
berettigelse i  det  bestaaende  Samfund. 

Thi  vi  fødes  ingenlunde  lige  vel  udrustede  og  derfor 
heller  ikke  lige  berettigede  til  at  naa  frem  til  gode  øko- 
nomiske Vilkaar.  Forskellen  mellem  Sygdom  og  Sund- 
hed, mellem  Flid  og  Dovenskab,  mellem  gode  og  daarlige 
Evner  og  —  ikke  mindst  —  mellem  Held  og  Uheld  gør 
sig  lige  saa  stærkt  gældende  paa  det  økonomiske  som 
paa  andre  Livsomraader. 

Naar  man  husker  paa,  at  Arbejdskraft  er  en  Vare 
med  Priskamp  mellem  Køber  og  Sælger,  og  at  Prisen  be- 
stemmes efter  Lovene  for  Udbud  og  Efterspørgsel,  hvorom 
i  det  følgende,  saa  indses  det  let,  at  den,  der  ved  sine 
særlige  Evner  eller  sin  særlige  Uddannelse  falder  uden 
for  den  store,  almindelige  Konkurrence  mellem  Arbejderne, 
faar  en  særlig  Indflydelse  paa  Fastsættelsen  af  sin  egen 
Løn  og  kan  stille  sine  Fordringer  ganske  anderledes  højt 
end  den  almindelige  Arbejder,  der  udfører  det  grove,  ikke 
haandværksmæssige  Arbejde,  som  hverken  kræver  speciel 
Dygtighed,  Kundskab  eller  Oplæring.      Der  vil  altid  være 

et  tilstrækkeligt  Forraad  af  saadanne  Folk.  Udbudet  er 
stort,  derfor  bliver  Lønnen  lav.  Men  naar  et  Arbejde 
blot  fordrer  noget  særligt  —  et  særlig  stærkt  Legeme, 
særlig  gode  Lunger  eller  et  særlig  nemt  Haandelag,  saa 
kan  Arbejderen  faa  endog  temmelig  høj  Løn.  Thi  meget 
stærke  Legemer,  meget  gode  Lunger  og  meget  nemt 
Haandelag  falde    uden   for   den   almindelige  Konkurrence. 

Højest  Løn  faa  i  Reglen  de,  der  forene  Talent  med 
omhyggelig  Uddannelse.  Som  Eksempel  kan  nævnes 
Kunstnerne  af  forskellig  Art.  Der  er  Folk  nok,  som 
kunne  synge  ganske  net,  og  da  det  er  saa  almindeligt, 
vil  ingen  betale  ret  meget  for  at  høre  dem.  Men  en 
Christina  Nilsson  og  en  Adelina  Patti,  der  synge  bedre 
end  alle  andre,  faa  maaske  1000  Kr.  eller  mere  for  at 
lade  deres  Stemme  lyde  en  eneste  Time.  Thi  ringe  Ud- 
bud af  store  Kunstnere  og  stærk  Efterspørgsel  giver 
høj  Løn. 

Som  Momenter,  der  have  Indflydelse  paa  Lønnens 
Størrelse,  kunne  endnu  nævnes: 

1.  Det  behagelige  eller  ubehagelige,  til- 
talende eller  ikke  tiltalende  ved  selve  Beskæf- 
tigelsen. 

Hvis  en  Beskættigelse  eller  Stilling  er  behagelig, 
tiltrækker  den  mange,  selv  om  den  er  daarligt  lønnet. 
Officerer  i  Hær  og  Flaade  ere  ikke  godt  lønnede,  og  dog 
er  der  altid  Aspiranter  nok  til  denne  Stand,  dels  fordi  en 
Officers  Arbejde  under  almindelige  Forhold  er  let,  dels 
fordi  Retten  til  at  bære  Uniform  og  til  at  kommandere 
frister  saa  mange  Sjæle,  dels  vel  og  fordi  der  til  Officers- 
standen  knytter  sig  visse  Traditioner  om  speciel  Standsære 
og  en  —  af  adskillige  honoreret  —  Forestilling  om  en 
fortrinsberettiget  Stilling  i  Samfundet. 

2.  Det  lette  og  billige  eller  det  besværlige 
og  kostbare  ved  at  lære  Beskæftigelsen. 

Dette  er  Forhold,  der  spille  en  ret  betydelig  Rolle. 
De  Heste  Familier  ere  Smaakaarsfolk  og  kunne  ikke  ofre 
synderligt  paa  deres  Børns  Uddannelse.  Derfor  har  det 
langt  overvejende  Antal  Individer  kun  lært  at  udføre 
ganske  almindeligt  Arbejde  —  det,  der  paa  Grund  af  den 
store  Konkurrence  betales  med  ringe  Løn.  En  Stilling, 
der  kræver  gode  Evner,  langvarig  og  dyr  Uddannelses- 
tid og  betydelige  Kundskaber,  saaledes  som  Arkitektens, 
Ingeniørens,  Lægens  o.  s.  v.,  lader  længe  vente  paa  sit 
Udbytte,  medens  den  almindelige  Haandværker  faar  Be- 
taling for  sit  Arbejde  i  selve  Læretiden.  Saa  er  det  ikke 
underligt,  at  de  førstnævnte  faa  deres  Arbejde  bedre  be- 
talt, forudsat  deres  Løn  ikke  bliver  trykket  af  Konkur- 
rencen. Det  tør  vel  ogsaa  siges,  at  de  maa  lægge  et 
større  Fond  af  personlig  Garanti  ind  i  deres  Virksomhed 
end  Haandværkeren  og  Arbejdsmanden. 

3.  Beskæftigelsens  Stadighed  eller  Ustadig- 
hed. 

Naar  en  Mand  er  sikker  paa  Aaret  igennem  at  have 
stadig  Sysselsættelse  ved  sit  Arbejde,  saa  han  kan  lade 
hver  Dag  sørge  for  sig,  behøver  han  ikke  og  vil  i  Reglen 
heller  ikke  faa  saa  høj  Dagløn  som  den,  der  efter  sit 
Arbejdes  Natur  kun  kan  være  beskæftiget  en  Del  af 
Aaret.  En  Sporvognskonduktørs,  en  Politibetjents  eller  et 
Postbuds  Stilling  kan  være  ubehagelig  og  streng  nok,  og 
Lønnen  er  ikke  ret  stor;  men  alligevel  er  der  stærk  Rift 
om  disse  Stillinger,  thi  de  fordre  kun  ringe  Fordannelse 
og  give  deres  Udøvere  Beskæftigelse  —  og  altsaa  Løn  — 
hele  Aaret  igennem.  Men  Mureren  og  Brolæggeren  kunne 
ikke  arbejde  i  Frostvejr.  Og  da  Samfundet  ikke  kan 
undvære  dem,  er  det  ikke  mere  end  billigt,  at  deres  Dagløn 

er  saa  god,   at   de   kunne  have  en  Tærepenge  for  Frost 
dagene. 

4.  Endelig  har  den  faste  Ansættelse  i  en 
Stilling  med  Udsigt  til  at  avancere  i  Indtægter 
og  ende  med  Pension  stor  Indflydelse  paa  Løn- 
nen, særlig  paa  Begyndelseslønnen. 

Saa  snart  der  er  en  ulønnet  Volontørplads  ledig  i  et 
offentligt  Kontor,  strømmer  det  ind  med  Ansøgninger. 
Der  er  nok  at  vælge  imellem,  og  den,  der  besætter 
Posten,  kan  stille  store  Krav  til  Eksaminer  og  gode  An- 
befalinger. 

Naturligvis  gælder  det  hidsige  Kapløb  ikke  selve  den 
ulønnede  Post  som  saadan  —  dets  Maal  er  det  lønnede 
Embede,  der  følger  efter.  Der  er  en  Mængde  Mennesker, 
som  have  stærk  Tilbøjelighed  til  at  lægge  deres  Liv  ganske 
smaat  og  mageligt  an,  og  som  ere  opfyldte  af  ønsket 
om  at  naa  en  lille  fast,  helst  pensionsberettiget  Stilling 
med  saa  ringe  Ansvar  og  saa  lidt  Arbejde  som  muligt. 
Og  disse  Volontørposter  ere  netop  Afgangsstationer  paa 
den  Bane,  ad  hvilken  man  langsomt  glider  frem  til  en 
Række  smaat,  men  bestandig  bedre  lønnede  Stillinger. 
Ved  Enden  af  Banen  ligger  Pensionen  som  en  Lund  i 
det  Qerne.  Ingen  vil  vente,  at  disse  Stillinger  nogen  Sinde 
skulde  blive  højt  lønnede. 

Daarligst  lønnede  ere  i  Reglen  de,  for  hvem  det  er 
gaaet  galt  i  en  tidligere  Livsstilling.  En  Landmand,  der 
har  maattet  gaa  fra  sin  Gaard,  en  falleret  Købmand  og 
andre,  der  have  faaet  en  begrænset  Fagdannelse  og  ere 
for  gamle  til  at  lære  noget  nyt  —  de  have  i  Reglen 
ondt  ved  at  tjene  til  et  nødtørftigt  Livsophold. 

„En  Mand  skal  have  en  god  Dagløn  for  et  godt 
Dagværk."  Dette  er  en  meget  yndet  og  ret  hyppigt  brugt 
Sætning,  der  ser  ganske  fornuftig  ud.  Men  det  er  ogsaa 
det  hele.  Egentlig  siger  den  kun,  at  en  Mand  skal  have, 
hvad  han  bør  have.  Men  hvor  meget  er  det?  Man  bliver 
aldrig  enig  om,  hvad  der  skal  forstaas  ved  en  for  alle 
fælles  god  Dagløn.  Nogle  Arbejdere  faa  kun  een  Krone 
om  Dagen,  andre  faa  2,  3,  4,  5,  vel  endog  10  Kroner 
eller  mere.  Hvilken  Dagløn  skal  saa  være  Maalestokken  ? 
Hvis  Meningen  er,  at  alle  skulle  have  samme  gode  Dag- 
løn, saa  maa  al  Forskel  mellem  Kundskaber  og  Uviden- 
hed, Flid  og  Dovenskab,  Dygtighed  og  Udygtighed  hæves. 

Lønningerne  variere  efter  Lovene  for  Udbud  og 
Efterspørgsel,  og  saa  længe  de  bestaaende  Samfundsforhold 
have  Livsmagt,  saa  længe  Arbejderne  ikke  ere  lige  dyg- 
tige, og  der  anerkendes  en  Forskel  mellem  vanskeligt  og 
let  Arbejde,  saa  længe  maa  der  ogsaa  være  Forskel  paa 
Efterspørgsel  efter  og  Tilbud  af  de  forskellige  Arbejdere. 
Der  kan  lige  saa  lidt  være  en  fast  Maalestok  for  Løn 
som  fast  Pris  paa  Jærn  eller  Bomuld. 

Den  Mand,  der  ejer  Korn,  vil  sælge  det  for  den 
højest  mulige  Pris,  og  den,  der  har  Brug  for  Korn,  vil 
købe  det  for  den  lavest  mulige.  Ganske  paa  samme 
Maade  gaar  det  med  Arbejder  og  Arbejdsgiver.  Det  hele 
er  et  Spørgsmaal  om  Køb  og  Salg. 

2.     Jordrente  og  Rente. 

1.  Jordrenten.  Som  den  første  Del  af  Udbyttet 
nævnede  vi  Lønnen.     Anden  Del  er  Jordrenten. 

Vi  skulle  i  det  følgende  komme  tilbage  til  denne 
ejendommelige  Rente,  ved  hvilken  man  forstaar  Prisen 
for  Benyttelsen  af  Jordens  Naturkraft. 

Medens  næsten  al  Kapital  er  frembragt  ved  menneske- 
ligt Arbejde  og  baade  kan  forøges  og  forbruges,  forholder 
det  sig  paa  en  egen  Maade  med  Jorden. 

Ganske  vist  kunne  vi  ved  hensigtsmæssig  Behandling 
bringe  den  til  at  bruge  sin  Naturkraft  i  vor  Interesse,  vi 
kunne  tvinge  den  til  at  frembringe  Brødkorn,  Hør,  Hamp 
og  Frugter  i  Stedet  for  Planter,  der  ikke  have  økonomisk 
Betydning  for  os.  Vi  kunne  endog  gennem  Bearbejdelse 
anspore  den  til  forøget  Virksomhed.  Men  Grundlaget 
og  den  nødvendige  Forudsætning  herfor  er  den 
Kraft  og  Evne,  Jorden  af  Naturen  har  til  at 
frembringe  Plantevækst  og  tilføre  den  en  Del  af 
dens  Ernæring.  Denne  Jordens  Naturkraft  er  Betingelsen 
for  alt  Liv,  og  den  eksisterer  og  virker  ganske  uafhængigt 
af  os  —  vi  kunne  hverken  frembringe  eller  tilintet- 
gøre den. 

Jordrenten  er  altsaa  en  Indtægt,  der  tilfalder  Jordejeren, 
ikke  som  Udbytte  af  et  Arbejde,  men  fordi  han  som 
Jordens  Ejer  har  Ret  til  Fordelene  af  dens  Naturkraft. 

Jordrente  knytter  sig  til  Besiddelsen  af  Ager,  Eng  og 
Skov,  og  Betegnelsen  overføres  ganske  naturligt  til  ogsaa 
at  gælde  Bjærgværker,   Kullejer,   mineralske  Kilder  o.  s.  v. 

Men  Betegnelsen  anvendes  tillige  paa  Byggegrunde. 
Der  bruges  Kapital  til  at  rejse  en  Bygning,  og  denne  er 
et  Resultat  af  menneskeligt  Arbejde.  Derimod  er  Jordens 
Evne  til  at  bære  Bygningen  en  af  os  uafhængig  Natur- 
kraft. Jordrenten  bliver  her  den  Afgift,  der  betales  for 
Grunden,  hvorpaa  Bygningen  staar. 

2.  Rente.  Det  Vederlag,  der  betales  for 
Brugen  af  en  Kapital,  kaldes  Rente,  og  den  til- 
falder Kapitalens  Ejer,  Kapitalisten.  Den  er  hans 
Indtægt,  ligesom  Arbejdslønnen  er  Arbejderens.    Anvender 

han  selv  sin  Kapital,  bliver  Renten  en  Del  af  hans  Ud- 
bytte og  smelter  sammen  med  hans  Driftsherregevinst. 

Men  overlader  han  dens  Brug  til  en  anden,  maa 
denne  give  ham  et  Vederlag,  Rente  derfor.  Socialisterne 
kalde  den   ..arbejdsfri  Indtægt." 

At  Kapitalen,  saaledes  som  Samfundsforholdene  ere, 
ikke  kan  undværes,  er  allerede  paapeget  i  det  foregaaende. 

Sagen  er,  at  al  Produktion  tager  Tid.  —  Tiden 
trækker  Omkostninger  paa  sig  for  hver  Dag,  der  gaar, 
til  Mad,  til  Husly,  til  Maskiner,  Raamateriale,  Kul  o.  s.  v., 
og  der  maa  betales  Forskud  paa  det  færdige  Produkt  til 
Arbejdere  og  andre,  der  ikke  have  Kapital  nok  til  at 
vente,  indtil  Produktet  er  kommet  i  Hænderne  paa  og  be- 
talt af  den  egentlige  og  endelige  Betaler  —  Forbrugeren. 

Og  med  den  stærke  Deling  af  Arbejdet,  med  de 
mange  Hænder,  Raastoffet  gaar  igennem,  inden  det  i 
fuldt  bearbejdet  Tilstand  naar  Forbrugeren,  bliver  der 
Anvendelse  nok  for  Kapital.  Man  tænke  sig  blot,  hvilken 
Række  Producenter  og  Mellemmænd  der  ere  i  Virksomhed 
fra  det  øjeblik,  et  Faar  fødes  i  Australien,  indtil  det 
Stykke  Klæde,  der  er  tilvirket  af  dets  Uld,  købes  og  be- 
tales af  Forbrugeren  i  Europa.  Det  ene  Forskud  afløser 
det  andet,  indtil  den  sidste  Kapitalist  i  Rækken,  Skræd- 
deren, modtager  den  endelige  Dækning. 

Den  almindelige  Form  for  at  overlade  Kapital  er 
Ydelsen  af  et  Pengelaan.  Naturligvis  vil  dette  drage 
større  eller  mindre  Renter  efter  sig,  eftersom  Kapitalen 
bliver  udlaant  for  kortere  eller  længere  Tid.  Derfor  fast- 
sættes Renten  altid  i  Forhold  til  Kapitalens  Størrelse 
og  Udlaanstiden.  Forholdet  mellem  Rente  og  Kapital 
kaldes  Rentefoden.  At  Rentefoden  er  5  pro  cent  pro 
anno  vil  sige,  at  der  for  hver  Gang  Kapitalen  indeholder 
KX)  Kr.  skal  svares  en  Rente  af  5  Kr.  om  Aaret. 

Udlaan  kunne  gøres  under  højst  forskellige  Forhold. 
Hvis  Laantageren  stiller  betryggende  Sikkerhed  for  Laanet, 
saa  Udlaaneren  efter  alle  menneskelige  Beregninger  er 
sikker  paa  at  faa  sine  Penge  tilbage,  \dl  der  kun  blive 
svaret  ham  en  Rente  af  3 — 4  pCt..  Er  Sikkerheden  der- 
imod ikke  betryggende,  eller  stilles  der  ham  slet  ingen 
Sikkerhed,  vil  han  i  Reglen  forlange  en  Ekstrapræmie  for 
den  Risiko,  han  løber.  Præmien  fastsættes  da  ikke  for 
sig,  men  under  eet  med  Renten,  som  derved  kan  blive 
betænkelig  høj. 

3.     Driftsherregevinst. 

Den  Del  af  Udbyttet,  der  tilfalder  Kapitalisten  som 
saadan,  er  altsaa  Renten. 

Men  hvor  Kapitalisten  tillige  er  Driftsherre,  bliver 
hans  Andel  i  Reglen  en  god  Del  større  end  den  Sum, 
Renten  beløber  sig  til. 

En  Kapitalist  køber  et  Stykke  Jord,  bygger  en 
P'abrik,  anskaffer  Maskiner  og  Raastof  og  antager  Folk 
til  at  arbejde,  mod  at  han  betaler  dem  en  vis  Løn.  Naar 
Varerne  ere  færdige  og  solgte,  faar  han  alle  Pengene, 
men  da  har  han  alt  i  Forvejen  betalt  Arbejdsløn  og 
Raastoffer  tillige  med  alle  de  Udgifter,  der  knytte  sig  til 
Besiddelsen  og  Driften  af  Fabrikken. 

Resten,  med  Fradrag  af  Renter  af  den  Kapital,  han 
selv,  alene  eller  i  Forbindelse  med  andre,  har  sat  i  sin 
Fabrik,  er  hans  Overskud,  og  en  Del  af  dette  er  hans 
Driftsherregevinst.    Den  er  Betalingen  for  hans  Arbejde. 

Han  arbejder  med  sit  Hoved  og  sin  Pen,  han  be- 
regner de  Priser,  til  hvilke  han  kan  fremstille  sine  Varer, 
han  undersøger,  hvor  han  billigst  kan  købe  sine  Raa- 
stoffer, og  han  paaser,  at  disse  ere  af  rette  Kvalitet. 

Nu   er  strengt  aandeligt  Arbejde  ej    blot   langt  van- 

skeligere,  men  tillige  ganske  anderledes  trættende  og  op- 
rivende end  legemligt.  Naar  Haandens  Arbejder  er  træt, 
kan  han  søge  Hvile  og  Styrke  i  Søvnen.  Ikke  saaledes 
med  Aandens  Arbejder.  Søvnen  flyr  den  trætte  Hjerne, 
der  vedbliver  at  arbejde  trods  Trangen  til  Hvile,  ansporet 
til  Anstrengelse  af  de  spændte  Nerver,  skønt  den  skulde 
have  Ro  —  Konjunkturerne  kunne  være  vanskelige,  store 
Tab  kunne  være  lidte,  de  yderste  Anstrengelser  maa 
gøres  for  at  frelse  Skibet  fra  Forlis.  Det  giver  pinefulde 
Dage  og  søvnløse  Nætter. 

Saaledes  gaar  det  vel  ikke  altid,  men  saaledes  gaar 
det  de  fleste  Driftsherrer  i  Perioder.  Arbejderen  er  saa 
tilbøjelig  til  at  se  Lysenes  Glans  i  sin  Arbejdsgivers  Sale 
og  glemme  den  Gru,  Mørket  kan  bringe.  Det  er  ikke 
retfærdigt.  En  dygtig  Driftsherre  maa  have  en  betydelig 
Del  af  Udbyttet,  ellers  er  han  ilde  betalt  for  sit  Arbejde. 
Gaar  det  galt,  bliver  hans  Tab  stort  i  samme  Forhold. 

Men  han  skal  have  mere  end  Løn  for  sit  Arbejde, 
han  skal  ogsaa  have  Risikopræmie,  og  ingen  fornuftig 
Driftsherre  vil  —  naar  han  kan  undgaa  det  —  forbruge 
hele  sit  Udbytte,  han  vil  lægge  en  Del  til  Side  til  Dan- 
nelsen af  et  Reservefond,  hvoraf  han  kan  dække  Tab 
uden  at  hæmmes  i  sin  Virksomhed. 

Dygtige  og  hæderlige  Forretningsmænd  fortjene,  trods 
nogen,  at  have  en  høj  „Løn".  Thi  de  løse  paa  egen 
Risiko  en  over  al  Maade  vigtig  Samfundsopgave.  Staten 
rører  under  almindelige  Forhold  ikke  en  Finger  for  at 
sikre  Samfundet  Forsyningen  med  Livsfornødenheder  — 
Mad,  Klæder  o.s.  v.  Saa  have  Forretningsmændene,  Drifts- 
herrerne, paataget  sig  den  med  Forsyningen  forbundne  Risiko 
—  en  Risiko,  der  vel  rettelig  burde  hvile  paa  hele  Sam- 
fundet, og  som  bestaar  i,  at  de  skulle  afpasse  deres  Indkøb 
og  Produktion  efter  Samfundets  Forbrug  baade  i  Omfang 

og  Retning  —  de  skulle  sørge  for,  at  der  er  nok,  og  at 
Varerne  svare  til  Samfundsmedlemmernes  forskellige  Smag, 
Vaner,  Tilbøjeligheder  og  økonomiske  Evne. 

Der  er  altid  Usikkerhed  i  Forretningslivet,  og  selv 
den  dygtigste  Forretningsmand  er  udsat  for  at  lide  Tab. 
Ethvert  Forretningstab  rammer  i  første  Række  Driftsherren 
og  Kapitalisten,  og  ofte  kan  et  eneste  Fejlgreb  eller  en 
enkelt  uheldig  Begivenhed  ganske  ødelægge  dem. 

Driftsherrens  Del  af  Overskuddet  er  saaledes  sammen- 
sat af  Driftsherregevinst,  Rente  og  Præmie  for 
Risiko. 


IX. 
Skatter.   —   Statsindtæyter  og  Statsudgifter. 

Hvad  enten  en  Regering  stiller  sin  Opgave  snævert  eller 
vidt,  hvad  enten  den  paatager  sig  flere  eller  færre  Hverv, 
er  det  klart,  at  ethvert  Land,  ethvert  Samfund  maa  have  en 
Styrelse,   og  at  denne  maa  bruge  en  hel  Mængde  Penge. 

I  Middelalderen  bestredes  Statsudgifterne  for  største 
Delen  af  Fyrsternes  egen  Formue,  af  Domænerne,  medens 
de  Ydelser,  som  Undersaatterne  havde  at  svare,  dels 
vare  personlige  Tjenester,  dels  Naturalafgifter. 

Men  efterhaanden  som  Samfundsforholdene  udviklede 
sig,  og  Kravene  til  Statens  Virksomhed  voksede,  slog 
disse  Indtægter  ikke  til;  man  maatte  se  sig  om  efter 
andre  og  begyndte  at  opkræve  Skatter  og  Afgifter. 
Disse  ere  mere  og  mere  komne  til  at  udgøre  Staternes 
Hovedindtægt;  Krongodserne,  Domænerne,  solgte  man  til 
Privatmænd,  tordi  man  gjorde  den  Erfaring,  at  de  betalte 
sig  daarligt,  naar  Staten  selv  drev  dem. 

Vi  bruge  i  Almindelighed  Navnet  „Skat"  om  enhver 

Afgift,  der  afkræves  de  enkelte  Individer  som  deres  Bi- 
drag til  Afholdelsen  af  den  kommunale  eller  statslige 
Regerings  Udgifter.  Men  vi  betale  langt  mere  i 
Skat  end  den  Sum,  vore  Skattekvitteringer 
udvise. 

Spørge  vi,  hvad  der  kan  beskattes,  maa  Svaret  blive: 
alt  —  alt  uden  Undtagelse.  Til  den  ene  eller  anden  Tid, 
i  det  ene  eller  andet  Land  er  der  bleven  lagt  Skat 
paa  alt  mellem  Himmel  og  Jord  —  endog  paa  det  men- 
neskelige Legeme,  ganske  uden  Hensyn  til,  om  den  Sjæl, 
der  boede  i  det,  kunde  lede  og  styre  det  til  Arbejde. 
Det  var  den  saakaldte  „Kopskat"  (af  det  tyske  „Kopf," 
Hoved).  Den  blev  lagt  paa  ethvert  Hoved,  mandligt  og 
kvindligt,  gammelt  og  ungt.  Det  første,  der  hændte 
Barnet,  naar  det  blev  født,  var,  at  man  lagde  Skat 
paa  det. 

Kopskatten  var  yderst  upopulær  og  stærkt  trykkende; 
den  faldt  til  sidst  for  den  offentlige  Menings  Ugunst. 

Arneskatten  hvilede  paa  hver  Arne,  hvert  Ildsted 
i  Landet.  Kopskatten  havde  skaaret  alle  over  een  Kam 
og  ikke  gjort  Forskel  paa  rig  og  fattig.  Arneskatten 
ramte  dem  forskelligt.  Den  rige  Mand  med  det  store 
Hus  og  de  mange  Ildsteder  maatte  betale  langt  mere  end 
den  fattige  med  eet  eller  to  Ildsteder.  For  saa  vidt  var 
Skatten  retfærdig  nok.  Men  Folk  kunde  ikke  lide,  at 
Skatteopkræveren  kom  ind  i  Huset  til  dem  og  talte  deres 
Ildsteder.  Saa  faldt  ogsaa  den  og  blev  erstattet  af 
Vinduesskatten.  —  Vinduerne  kunde  han  tælle  fra 
Gaden. 

Nu  til  Dags  betale  vi  ikke  Skat  af  vore  Hoveder 
eller  Ildsteder,  men  en  Mands  Afgifter  blive  fastsatte  efter 
hans  Indtægt,  hans  Forbrug  og  til  Dels  efter  Omfanget  af 
hans  Virksomhed. 

„Skat"  er  Borgernes  direkte  eller  indirekte, 
tvungne  Bidrag  til  Afholdelsen  af  det  offentliges 
(Statens  eller  Kommunens)  Udgifter. 

Man  plejer  at  sondre  mellem  direkte  og  indirekte 
Skatter. 

Direkte  ere  de  Skatter,  der  lægges  paa  en  Person, 
en  Formuegenstand  eller  en  Indkomst;  indirekte 
derimod  de  Skatter,  der  lægges  paa  en  Handling  (et 
Forbrug,  en  Omsætning  eller  lignende).  Men  i  Praksis  er 
man  jævnlig  i  Tvivl  om,  under  hvilken  af  de  2  Rubrikker 
man  skal  henføre  de  enkelte  Skatter.  Som  Eksempler 
paa  direkte  Skatter  kunne  næv'nes  Ligningsskat,  Bygnings- 
skat,  Indkomstskat  og  Rangskat.  Af  indirekte  Skatter 
ere  de  bedst  kendte  Stempelafgift,  Arveafgift,  Afgift  af 
overdragne  faste  Ejendomme,  Retssportler  og  Told. 

Men  det  har  jo  ikke  stor  Betydning,  hvad  Skatten 
hedder;  det  vigtigste  Spørgsmaal  er  og  bliver,  hvem  der 
i  sidste  Instans  kommer  til  at  betale  den. 

Enhver,  der  maa  udrede  en  Skat,  vil  søge  at  vælte 
den  over  paa  andre,  saa  hans  egen  Udbetaling  kun  bliver 
et  Forskud.  Stiger  Grundskatten,  eller  bliver  Bygnings- 
afgiften  forhøjet,  ville  Husejerne  lægge  paa  Lejen,  og 
bliver  der  lagt  Skat  paa  bajersk  01,  vælte  Bryggerne  den 
over  paa  Beværterne  og  ølhandlerne,  der  igen  forhøje 
Udsalgsprisen  paa  deres  01.  Det  bliver  til  syvende  og 
sidst  Forbrugerne,  der  komme  til  at  betale  Skatten. 

Som  almindelig  Regel  kan  det  siges,  at  hvor  Skat 
lægges  paa  en  Næring,  et  Erhverv  eller  paa  en  Formue- 
genstand, hvis  Bestemmelse  er  at  skaffe  Ejeren  en  Ind- 
tægt —  et  Hus  f.  Eks.  —  der  vil  Skatten  vel  direkte 
blive  ydet  af  den,  der  driver  Næringen,  Erhvervet,  eller 
ejer  Formuegenstanden,  men  han  vil  gøre,  hvad  han  kan, 

for  at  vælte  Skatten  over  paa  en  anden.  Staar  der 
mellem  den  næringsdrivende  eller  Ejeren  paa  den  ene 
Side  og  Forbrugeren  paa  den  anden  en  Mellemmand,  en 
Handlende  f.  Eks.,  vil  denne  først  faa  Skatten  væltet  over 
paa  sig,  men  han  vil  uvægerlig  vælte  den  fra  sig  igen, 
og  det  bliver  den  sidste,  Brugeren  eller  Forbrugeren,  der 
kommer  til  at  betale. 

De  Skatter,  man  plejer  at  kalde  direkte,  frembyde 
visse  Fordele,  idet  de  sædvanlig  ere  billige  at  opkræve 
og  til  en  vis  Grad  kunne  fordeles  efter  Velstanden. 
Paa  den  anden  Side  føles  deres  Tryk  ofte  stærkt,  og  der- 
ved fremkalde  de  mere  Misfornøjelse  end  de  indirekte 
Skatter.  Disse  kunne  indbringe  store  Beløb,  fordi  de 
betales  af  hele  Befolkningen,  og  da  den  ikke  ligefrem  ser 
og  derfor  ikke  saa  let  tænker  paa,  maaske  ikke  engang 
ved,  at  den  betaler  indirekte  Skatter,  vække  de  ikke 
synderlig  Uvilje.  Hvor  mange  tænke  vel  paa,  at  naar 
de  købe  et  Pund  Sukker  eller  Kaffe,  en  Tønde  Kul  eller 
en  ny  Dragt,  saa  er  en  Del  af  Prisen,  de  betale,  en 
Toldskat,  der  er  væltet  over  paa  dem.  Men  de  Ulemper 
er  der  ved  indirekte  Skatter,  at  de  ofte  ere  dyre  at  op- 
kræve, at  de  kunne  hindre  en  fri  og  kraftig  Ud- 
vikling af  Handel  og  Industri,  og  at  de  ofte 
komme  til  at  hvile  uforholdsmæssig  haardt  paa 
den  ubemidlede  Del  af  Befolkningen. 

De  Samfundsforhold,  til  hvis  Fyldestgørelse  der 
afkræves  Borgerne  Skat,  varetages  kun  delvis  af  Staten 
selv.  For  en  ret  væsentlig  Del  ere  de  overladte  til 
Kommunernes  Forsorg. 

De  kommunale  Skatter  ere  i  Reglen  direkte. 
Tidligere  blev  der  dog  ret  hyppigt  opkrævet  Afgift  ved 
Indførsel   til   Byerne   af  Forbrugsgenstande,    særlig   Føde- 

midler  —  altsaa  en  indirekte  Skat  —  og  en  saadan 
Afgift,  den  saakaldte  Akcise,  er  bevaret  i  adskillige  Lande, 
f.  Eks.  Frankrig. 

Vi  skulle  endnu  her  omtale  Statens  andre  Ind- 
tægtskilder samt  dens  Udgifter. 

Medens  Erfaringen  har  vist,  at  Staten  i  visse  Til- 
fælde er  en  dyr  Driftsherre,  og  medens  dette  har  ledet 
til,  at  de  fleste  industrielle  Statsetablissementer  ere  blevne 
afhændede,  har  Staten  i  de  senere  Aar  faaet  et  nyt  og 
betydningsfuldt  Virkefelt  i  Jærnbanedriften.  Grunden 
hertil  er,  at  Jærnbanerne  efter  deres  Natur  ligge  uden  for 
den  almindelige  fri  Konkurrence,  der  stemm^er  Priserne 
stærkt  ned  og  umuliggør  en  Statsdrift,  som  kan  betale  sig. 
Hvor  —  som  i  de  fleste  Lande  —  Statens  Tilladelse 
fordres  til  Anlæget  af  en  Jærnbane,  vil  der  sjældent 
findes  flere  konkurrerende  Linjer.  Enhver  Jærnbane  nyder 
et  mere  eller  mindre  naturligt  Monopol.  Saa  kan  det 
siges,  at  Staten  burde  overlade  dem  til  privat  Udbytning. 
Men  det  er  i  Almindelighed  ikke  rent  finansielle  Hensyn, 
der  have  ført  til  Anlæg  af  Statsbaner  eller  til  Køb  af  alle- 
rede anlagte  private  Baner.  Statsanlæggene  have  ofte 
deres  Grund  i,  at,  skønt  Staten  ikke  venter,  at  de  paa- 
gældende Baner  ville  betale  sig,  anser  den  dog  af  en 
eller  anden  Grund  —  af  militære  Hensyn  eller  for  at  op- 
hjælpe en  Provins  —  Anlægget  for  ønskeligt. 

En  anden  Indtægtskilde  for  Staten  er  de  saakaldte 
Regaler.  Saaledes  kaldes  i  den  nyere  Tid  de  Erhverv, 
som  Staten  har  forbeholdt  sig  Eneret  til  at  drive.  Grunden 
til,  at  Staten  „regaliserer"  et  Erhverv  kan  være  dobbelt: 
enten  Hævdelsen  af  et  Samfundsgode,  eller  at  den  vil 
skaffe  sig  en  Indtægt. 

Post-  og  Telegrafvæsnet  ere  saaledes  Institu- 
tioner, der  have  den  største  Betydning  for  Samfundet,  og 


117 

som  maa  gaa  deres  regelmæssige,  faste  Gang,  ganske 
uden  Hensyn  til,  om  de  betale  sig  eller  ikke.  Her  op- 
træder Staten  som  Driftsherre  i  Samfundets  Interesse. 

Men  den  kan  ogsaa  optræde  som  Driftsherre  i  egen 
Interesse,  for  at  skaffe  sig  en  Indtægt,  og  her  bliver 
Regaliseringen  af  en  Erhvervsgren  blot  en  Form,  hvor- 
under der  paalægges  Forbrugeren  en  Skat. 

Det  vigtigste  af  disse  Regaler  er  Tobaksregalet, 
der  bl.  a.  findes  i  Frankrig,  Østerrig-Ungarn,  Italien  og 
Spanien. 

Tobaksregalet  er  sædvanlig  ordnet  paa  den  Maade, 
at  Staten  forbeholder  sig  Eneret  paa  Fabrikationen  af  og 
Handelen  med  Tobak  og  Cigarer.  Dyrkningen  af  Tobak 
plejer  at  være  fri,  i  det  mindste  til  en  vis  Grad,  men 
hele  Tobakshøsten  skal  sælges  til  Staten,  og  denne  be- 
stemmer selv  Prisen.  Indførsel  af  Tobak  er  enten  ganske 
forbudt  for  private  eller  sker  kun  under  streng  Kontrol 
og  mod  Erlæggelsen  af  en  meget  høj  Afgift. 

Tobaksregalet  indbringer  Staten  betydelige  Summer, 
men  de  Varer,  den  leverer,  ere  baade  dyre  og  daarlige. 

Brændevinsregalet  var  i  ældre  Tider  ret  alminde- 
ligt. Det  blev  afskaffet  næsten  overalt;  men  i  den 
senere  Tid  er  det  atter  bleven  anbefalet  som  et  Middel 
mod  Drikkeriet,  og  man  har  bl.  a.  indført  det  i  Schweiz. 
Det  saakaldte  Gøteborg-System  er  et  Slags  kommunalt 
Brændevinsmonopol,  efter  hvilket  al  Handel  med  eller  dog 
al  Udskænkning  af  Brændevin  i  en  Kommune  er  forbe- 
holdt et  af  Kommunen  autoriseret  Selskab,  der  afgiver 
den  væsentligste  Del  af  Fortjenesten  til  Kommunen.  Dette 
Sj'^stem  er  fra  Gøteborg  bleven  udbredt  til  de  fleste  større 
Byer  i  Sverrig  og  Norge  og  har  ogsaa  fundet  Vej  til 
Udlandet.  Det  skaffer  Kommunerne  store  Indtægter  og 
siges  at  indskrænke  Brændevinsforbruget. 

I  Danmark  ere  bl.  a.  Retten  til  at  slaa  Mønt,  Driften 
af  Klasselotteriet  og  østersfiskeriet  Regaler. 

Af  Statsindtægterne  maa  endnu  nævnes  Statslaan 
og  Gebyhrer.  Gebyhr  er  en  Afgift  eller  Kendelse,  der 
betales  af  den  private  som  Vederlag  for  en  Retshandling, 
f.  Eks.  Tinglæsning  af  et  Dokument ,  Udstedelse  af  en 
Bevilling,  Afsigelse  af  en  Dom  o.  s.  v. 

Statens  Udgifter.  En  Privatmand  lemper  eller 
stræber  at  lempe  sine  Udgifter  efter  sine  Indtægter.  Det 
er  det  økonomiske  Synspunkt.  Men  dette  er  ikke 
bestemmende  for  Staten.  Den  tager  Udgangs- 
punktet i  sine  Udgifter  og  højner  gennem  Skat- 
terne sine  Indtægter  i  Forhold  hertil.  Hensynet 
til  Statens  Magtstilling  udad  til  og  til  Nationens  Udvikling 
ndad  til,  i  mange  Tilfælde  blotte  Klasse-  og  Partihensyn, 
ere  her  de  gældende  og  afgørende. 

Den  finansielle  Statskunst  viser  sig  især  i  Tilveje- 
bringelsen af  Indtægterne.  Det  gælder  først  at  for- 
dele Skattebyrden  retfærdigt,  saa  den  saa  vidt 
muligt  kommer  til  at  paahvile  Borgerne  i  Forhold  til 
deres  Evne,  dernæst  at  Skatterne  opkræves  paa 
den  for  Yderne  bekvemmeste  og  mindst  tryk- 
kende Maade,  saa  at  de  vække  den  mindst  mulige  Mod- 
stand og  Uvilje  og  medføre  mindst  Skade  for  Erhvervslivet 
og  den  økonomiske  Udvikling. 

Disse  Opgaver  kunne  til  Tider  være  vanskelige  nok 
at  opfylde,  fordi  det  er  Indtægterne,  som  skulle  rette  sig 
efter  de  Udgifter,  der  ere  eller  anses  for  nødvendige,  ikke 
omvendt.  Vel  er  Samfundets  Velstand  bestemmende  for, 
hvad  Staten  kan  overkomme  af  Udgifter,  thi  Staten  har 
ingen  anden  Rigdomskilde  end  Borgernes  Pung,  og  alt, 
hvad  der  svækker  den,  rokker  ogsaa  ved  Statens  finan- 
sielle Evne. 

Alen  paa  den  anden  Side  kan  man  ikke  sætte  nogen 
Grænse  for,  hvad  der  i  paakommende  Tilfælde  bliver  at 
yde,  og  under  tvingende  Omstændigheder  kan  Staten 
kræve  sine  Undersaatters  økonomiske  Ruin,  ligesom  den 
kan  kræve,  at  de  ofre  deres  Liv. 

Paa  Udgiftsomraadet  ere  Statens  Hoveddyder: 
Orden,  Sparsommelighed  og  Redelighed.  Det 
gælder  at  faa  noget  for  Pengene  og  at  undgaa  overflødige 
Udgifter. 

Hvilke  Samfundsformaal  der  skulle  henlægges  under 
Staten  og  hvilke  under  Kommunerne,  er  til  en  vis  Grad 
vilkaarligt  og  Genstand  for  ulige  Ordning  i  de  forskellige 
Stater.  Under  Kommunerne  henlægges  i  Reglen  Fattig- 
væsen, Skolevæsen,  Sygevæsen,  Politi,  Vejvæsen,  Brolæg- 
ning, Belysning,  Vandvæsen,  Havneanlæg,  Brandvæsen 
o.  s.  V. 

Efter  det  anførte  kan  der  opstilles  følgende  alminde- 
lige Regler  for  Beskatning. 

1.  Undersaatterne  i  et  Land  bør  bidrage  til  Statens 
Underhold,  saa  nøje  som  muligt  i  Forhold  til  hver 
enkelts  Evne,  d.  v.  s.  i  Forhold  til  de  Indtægter,  han 
nyder  under  Statens  Beskyttelse.  Dette  kan  kaldes  Reglen 
om  Ensartethed. 

2.  Den  Skat,  hvert  Individ  skal  betale,  bør  være 
fast  og  bestemt,  ingenlunde  vilkaarlig.  Baade  Be- 
talingstermin,  Betalingsmaade  og  Skattens  Størrelse  bør 
være  tydeligt  og  klart  fastsat.  Det  er  Reglen  om  Be- 
stemthed, og  den  er  meget  vigtig,  thi  uden  dens  Over- 
holdelse kunne  Skatteopkræverne  lade  sig  friste  til  at 
opkræve  mere  eller  mindre  end  det  rette. 

Dette  gælder  særligt  om  indirekte  Skatter,  Told 
f.  Eks.  Man  har  frygtet  for,  at  Toldembedsmændene 
skulde   lade   sig   bestikke,    og   saa    er   man   kommen   ind 

paa   en  Række  Toldbestemmelser,    der   i  og  for  sig  ikke 
synes  rigtige. 

Enhver  vil  sige,  at  et  Fad  fin  Vin  bør  belægges 
med  højere  Told  end  et  Fad  simpel,  fordi  den,  der 
drikker  fin  Vin,  kan  antages  at  sidde  i  bedre  økonomiske 
Kaar  end  den,  der  drikker  tarvelig.  Af  samme  Grund 
bør  vel  et  Stykke  fint  Uldtøj  beskattes  højere  end  et 
Stykke  groft.  M.  a.  O.  Toldafgifterne  burde  opkræves 
efter  Varernes  Værdi. 

Men  det  sker  ikke  af  den  nævnte  Grund.  Fin  og 
simpel  Vin,  fint  og  groft  Uldtøj  beskattes  ens  eller  tilsyne- 
ladende ens  —  efter  Maal  og  Vægt.  Tilsyneladende  ens. 
Thi  i  Virkeligheden  betales  der  mere  i  Told  for  groft 
Uldtøj  end  for  fint,  fordi  det  grove  er  langt  det  tungeste. 

Det  er  dog  ikke  blot  Toldembedsmanden,  man  mener 
at  burde  fri  for  Fristelse.  Ogsaa  Modtageren  af  Varerne, 
mener  man,  kunde  lade  sig  friste  af  egen  Fordel.  Det 
er  umuligt  for  Toldembedsmanden  at  sige  nøjagtigt,  hvad 
Værdi  \'inen  og  Uldtøjet  har.  Hvis  han  da  skal  rette 
sig  efter  Opgivelse  fra  Modtageren,  vil  denne  mulig  fristes 
til  at  angive  Værdien  for  lavt. 

Disse  Misligheder  undgaar  man  ved  at  bestemme 
Tolden  —  ikke  efter  Værdi,  men  efter  Maal  og  Vægt. 
Saa  faar  Staten  i  alt  Fald  sit. 

3.  Enhver  Skat  bør  opkræves  til  den  Tid  og 
paa  den  Maade,  som  passer  bedst  for  Skatte- 
yderen. Det  er  Reglen  om  Belejlighed,  og  dens 
Grund  er  indlysende  nok.  Da  Regeringen  kun  eksisterer 
til  Fordel  for  Folket  som  Helhed,  bør  den  naturligvis 
volde  Folk  saa  lidet  Besvær  som  muligt.  Og  da  den 
har  en  ganske  anderledes  stor  Kasse  at  tage  af  end  den 
enkelte  Undersaat,    bør    den   ordne   det   saaledes,    at  den 

opkræver  Skatterne,  naar  Skatteyderne  ere  bedst  i  Stand 
til  at  betale  dem. 

4.  Enhver  Skat  bør  være  indrettet  saaledes,  at 
den  ikke  tager  mere  —  eller  i  alt  Fald  kun  tager 
lidet  mere  —  ud  af  Skatteydernes  Kasse,  end 
den  bringer  ind  i  det  fælles  Skatkammer.  Det  er  Reglen 
om  Økonomi.  Der  bør  saaledes  ikke  paalægges  en 
Skat,  til  hvis  Opkrævning  en  stor  Mængde  Embedsmænd 
ere  nødvendige,  thi  derved  ødes  til  ingen  Nytte  en  Del 
af  det,  der  samles.  Ej  heller  maa  Skatten  lægge 
Hindringer  i  Vejen  for  Handelen  eller  gøre  Tin- 
gene dyrere,  end  de  ellers  vilde  være. 

Dette  leder  ind  paa  Spørgsmaalet  om 


X. 

Beskyttelse  og  Frihcmdel. 

Næsten  enhver  Stat  har  til  en  eller  anden  Tid  i  den 
Hensigt  at  ophjælpe  Industrien  i  Landet  indført  Beskyt- 
telsessystemet. 

Ved  Beskyttelsessystemet  forstaas  en  Ordning,  hvor- 
ved der  ydes  den  indenlandske  Producent  en 
Fordel,  Beskyttelse,  i  Konkurrencen  med  den 
udenlandske  Producent.  Den  sædvanlige  Fremgangs- 
maade  er  at  belægge  den  udenlandske  Vare  med  Indfør- 
selstold, medens  den  indenlandske  Produktion  af  samme 
Vare  er  fri  eller  næsten  fri  for  Beskatning. 

En  Beskyttelse  kan  ogsaa  tilvejebringes  paa  den 
Maade,  at  der  lægges  Udførselstold  paa  det  inden- 
landske Raastof.     Saa   er    det    umulis;t    at   afsætte   det  i 


122 

Udlandet  —  det  bliver  for  dyrt,  idet  Sælgeren  maa  vælte 
den  Udførselstold,  han  har  betalt,  over  paa  den  uden- 
landske Køber.  RaastofTet  bliver  i  Landet,  og  den  hjem- 
lige Fabrikant  faar  det  for  billig  Pris,  han  har  ingen 
Konkurrenter.  Denne  Fremgangsmaade  benyttes  dog  ikke 
meget  i  vore  Dage. 

En  tredje  Form  for  Beskyttelse,  der  er  bleven  brugt 
en  Del  i  den  senere  Tid,  er  Udførselspræmier,  som 
bestaa  i,  at  Staten  ved  Udførsel  til  andre  Lande  af  et 
indenlandsk  Fabrikat  yder  en  Toldgodtgørelse,  som  enten 
er  større  end  den  Produktionsafgift,  Fabrikanten  har 
maattet  erlægge,  eller  større  end  den  Indførselstold,  der 
er  betalt  af  det  benyttede  Raastof 

Den  langt  almindeligste  Form  for  Beskyttelse  er  den, 
der  ydes  gennem  Indførselstold  paa  fremmede 
Varer  eller  —  i  sin  krasseste  Form  —  gennem  Ind- 
førselsforbud. 

Skønt  Beskyttelsessystemet,  Protektionismen,  for  Tiden 
er  det  herskende  Verden  over,  har  det  ingen  Steds  vundet 
Anerkendelse  som  et  System,  man  vil  slaa  sig  til  Ro  ved, 
eller  hvis  Rigtighed  og  Berettigelse  man  anerkender, 
og  Frihandelsmændene,  de,  der  ville  have  al  Toldbeskj^t- 
telse  og  al  Monopolisering  fjernet,  hævde  stadig  deres 
Opfattelser  skarpt  og  klart  imod  Beskyttelsesmændene. 

Men  Beskyttelsesmænd  \-il  der  altid  være,  fordi  der 
altid  er  Folk,  hvis  Interesse  er  saa  stærkt  knyttet  til  Be- 
skyttelsen, at  de  ikke  blot  selv  ere  overbeviste  om  dens 
Nødvendighed,  men  ogsaa  fordre,  at  andre  skulle  være  det. 

Der  er  vel  ingen  Handlende  eller  Fabrikant,  som 
holder  af  Konkurrenter,  der  tilbyde  bedre  Varer  til 
billigere  Priser.  Naar  derfor  Køberne  foretrække  fremmede 
Varer,  klage  de  hjemlige  Fabrikanter  over  Forurettelse, 
tale  patriotisk  om  at  støtte  Fædrelandets  Industri  i  Stedet 


123 

for  at  lade  Pengene  komme  fremmede  til  gode  og  forsikre, 
at  naar  blot  de  fremmede  Produkter  bleve  holdte  borte 
fra  Landet,  saa  skulde  de  snart  have  lige  saa  gode  og 
billige  Varer  som  de  andre,  og  saa  kunde  de  oven  i 
Købet  beskæftige  en  hel  Mængde  Mennesker  og  hindre 
Nød  og  Arbejdsløshed.  Slige  Klager  og  Forsikringer  finde 
altid  villige  Øren.  Men  Sagen  er,  at  Toldbeskyttelsens 
første,  utvivlsomme  og  uundgaaelige  Virkning  er  at  for- 
dyre Varerne  for  Forbrugeren.  Og  en  virksom 
Toldbeskyttelse  kommer  ikke  Statskassen,  men  den  be- 
skyttede indenlandske  Fabrikant  til  gode.  Thi  den  viser 
netop  sin  Virksomhed  ved  at  holde  de  bedre  og  billigere 
fremmede  Varer  borte. 

Naar  nu  Beskyttelsen  er  indført,  vil  der  ske  een 
af  to  Ting. 

Enten  vil  Konkurrencen  mellem  de  indenlandske 
Fabrikanter  trykke  Priserne  saa  stærkt,  at  de  blive  lig 
dem,  der  betales  for  de  udenlandske  Varer,  og  saa  er 
Beskyttelsen  væsentlig  uvirksom.  Her  kunne  dog  Producen- 
terne slaa  sig  sammen  i  en  „Ring"  og  enes  om  alle  at 
tage  samme  Pris  for  deres  Varer  —  en  Fremgangsmaade, 
som  ingenlunde  er  usædvanlig. 

Eller  Beskyttelsen  vil  vise  sig  virksom  uden 
„Ring"  og  fremkalde  en  Prisforhøjelse,  og  denne  bliver 
da  en  Foræring,  som  Staten  tvinger  nogle  af  sine  Under- 
saatter,  Forbrugerne,  til  at  give  andre.  Producenterne. 

Men  det  kan  hænde,  at  den  indenlandske  Industri 
arbejder  dyrere  end  den  udenlandske.  I  saa  Tilfælde  vil 
Prisforhøjelsen  helt  eller  delvis  gaa  med  til  Dækning  af 
de  forøgede  Produktionsomkostninger.  Den  Afgift,  Be- 
skyttelsen paalægger  Forbrugerne,  anvendes  i  saa  Fald 
til  at  holde  en  Virksomhed  gaaende,  der  ikke  kan  betale 
sig   uden    kunstig  Beskyttelse,   og   som   altsaa  i  Virkelig- 

heden  bringer  Tab  for  Samfundet.  Arbejde  og  Kapital 
blive  da,  i  Stedet  for  at  finde  Anvendelse  i  de  Erhverv, 
der  ere  naturlige  og  derfor  lønnende  for  Landet,  ledede 
ind  i  Retninger,  hvor  Virksomheden  kun  kan  lønnes  ved 
de  Tilskud,  som  Forbrugerne  tvinges  til  at  yde  af  deres 
egen  Fortjeneste. 

Men  Staten  maa  ikke  se  hen  til  en  enkelt  Klasses 
eller  enkelte  Klassers  Særinteresser;  den  skal,  det  er  dens 
Opgave,  varetage  det  hele  Samfunds  Bedste. 

Besk3'ttelsesmændene  overse  de  2  Kendsgerninger: 
at  Meningen  med  Industri  er  at  gøre  Varer  rigelige  og 
billige,  og  at  det  er  umuligt  at  indføre  billige,  fremmede 
Varer  uden  samtidig  at  udføre  hjemmelavede  Varer  til  at 
betale  dem  med. 

Enhver  Vare  bør  fremstilles  paa  det  Sted,  som  bedst 
egner  sig  dertil,  d.  v.  s.  hvor  den  kan  produceres  bedst 
og  billigst.  Hvis  derfor  fremmede  Fabrikanter  kunne 
underbyde  de  hjemlige,  beviser  dette,  under  almindelige 
Forhold,  at  hines  Hjemsted  egner  sig  bedre  for  Fremstil- 
lingen end  Hjemlandet. 

Men  saa  kan  der  indvendes:  Hvad  skal  der  blive 
af  Arbejderne  og  Arbejdsgiverne  i  et  Land,  naar  For- 
syningen sker  fra  Udlandet?  Store  Kapitaler  vilde  gaa 
tabt.  Arbejdsløshed  brede  sig  over  Landet.  En  Mængde 
Fabrikker  og  Værksteder  maatte  nedlægges  og  deres  Ar- 
bejdere søge  andet  Erhverv,  hvor  de  manglede  Fagdan- 
nelse, saa  de  vel  ikke  kunde  tage  Konkurrencen  op  med 
Fagfolkene,  men  alligevel  vilde  trykke  Arbejdslønnen 
langt   ned.     De   fleste  maatte  sagtens  ty  til  Fattighusene. 

Saa  vægtige  disse  Indvendinger  end  kunne  synes, 
bevise  de  dog  ikke  meget.  De  maa  kun  tages  med  i 
nødvendig  Betragtning  ved  Spørgsmaalet  om,  hvorledes 
en    bestaaende  Toldbeskyttelse  skal  hæves,    saa  det  ikke 

drager  Ulykker  efter  sig.  Klart  nok  er  det,  at  ingen 
økonomisk  Ordning,  der  har  hævdet  sig  i  et  Samfund, 
kan  fjernes  uden  visse  Ulemper,  selv  om  Fjernelsen  i  sig 
er  fornuftig. 

Og  eet  kan  enhver  Stat  gøre  uden  at  volde  Fortræd: 
den  kan  undlade  at  indføre  ny  Beskyttelse. 

Mulig  vilde  Forholdene  dog  ordne  sig  ret  hurtig, 
hvis  Beskyttelsen  blev  hævet. 

Fremmede  sende  os  ikke  deres  Varer,  uden  at  vi  betale 
for  dem  —  enten  med  Penge  eller  med  andre  Varer. 
Disse  Varer  maa  Arbejderne  nødvendig  have  lavet,  og 
jo  mere  vi  købe  ude  fra,  des  mere  maa  vi  herhjemme 
frembringe  til  at  give  i  Bytte.  Men  saa  kommer  jo  netop 
Købet  af  fremmede  Varer  til  at  opmuntre  den  hjemlige 
Industri  og  bringer  Fabrikanterne  ind  paa  at  tilvirke  de 
Varer,  for  hvilke  Landet  bedst  egner  sig. 

Tænker  man  sig  de  fremmede  Varer  betalte  med 
Penge,  og  det  er  det  almindelige,  stiller  Sagen  sig  ved 
første  Øjekast  lidt  vanskeligere. 

Det  kan  siges,  at  saa  gaa  Pengene  ud  af  Landet, 
og  det  heldigste  er  dog,  at  de  blive  i  det. 

Men  denne  Betragtning  hviler  paa  den  Misforstaaelse, 
at  et  Land  bliver  rigt  ved  at  ophobe  meget  Guld  og 
Sølv.  Gemmer  man  paa  slige  kostbare  Sager,  foranledige 
de  endog  Rentetab. 

Og  der  er  ingen  Grund  til  at  frygte  for,  at  Landet 
skulde  blive  blottet  for  Penge  ved  at  indføre  stærkt  fra 
Udlandet.  Thi  hvis  der  blev  knapt  med  Penge,  og  Landets 
Guldbeholdning  kendeligt  formindskedes,  vilde  Metallets 
Værdi  stige  efter  Lovene  om  Udbud  og  Efterspørgel,  og 
altsaa  vilde  Prisen  paa  Varer  falde.  Dette  fik  atter  til 
Følge,    at  Indførselen   aftog  —  de   fremmede  Producenter 

vilde  ikke  lade  sig  nøje  med  de  Priser,  Landet  kunde 
byde.  Derimod  vilde  enhver  indenlandsk  Producent 
stræbe  at  faa  sit  Produkt  til  Udlandet  for  at  opnaa  dettes 
højere  Priser,  og  saa  fik  vi  igen  Guld  i  Landet. 

Det  er  kun  guldproducerende  Lande,  der  i  egentlig 
Forstand  betale  Penge,  Metal,  for  de  indførte  Varer, 
ganske  simpelt  fordi  Guld  er  en  Vare,  som  produceres 
der.  Men  Lande,  der  ikke  frembringe  Guld,  købe  det 
fra  Minelandene,  og  det  kunne  de  kun,  naar  de  have 
hjemmetilvirkede  Varer  at  sælge  lil  Udlandet. 

Den  hele  Tanke  er  ganske  simpel.  Vanskeligheden 
ligger  kun  i,  at  man  i  det  daglige  Liv  vænnes  til  at  se 
paa  Penge  som  de  egentlige  Værdier,  mens  de  i  Virkelig- 
heden kun  ere  Repræsentativer  for  Værdier ,  og  Staten 
eller  Banken  kunde  ikke  købe  Guldbarrer  til  Udmøntning, 
hvis  ikke  Landet  først  havde  produceret  Smør,  PCød, 
Jærn  eller  andre  Varer  og  solgt  dem  til  fremmede  Lande. 


XI. 
Jord. 

Vi  have  omtalt  de  to  Midler  til  Produktion:  Kapital 
og  Arbejde.     Tilbage  staar  det  tredje:  Jorden. 

Der  er  næppe  to  Lande,  hvor  Jordbrugsforholdene 
ere  ganske  ens  ordnede.  Nedarvet  Skik  og  Brug,  sociale 
og  politiske  Tilstande  og  ejendommelig  historisk  Udvik- 
ling præge  Forholdene  og  gøre  dem  forskellige. 

Forandringer  ere  vanskelige.  Forbedringer  endnu 
vanskeligere.  Den  Maade,  hvorpaa  Jorden  ejes  og  bruges 
i  Danmark  fortæller  os  intet  om  svenske  eller  norske 
Landboforhold,  og  der  lader  sig  ikke  opstille  nogen  Fælles- 

regel  som  den  bedste  for  alle  Lande  —  hvad  der  passer 
for  det  ene,  passer  ikke  for  det  andet. 

Vi  ville  da  betragte  de  forskellige  Maader,  hvorpaa 
de  3  Midler  til  Frembringelse:  Jord,  Arbejde  og  Kapital 
blive  bragte  sammen.  Undertiden  leveres  de  alle  af  een 
Person,  undertiden  af  flere. 

I  Lande,  hvor  der  —  som  endnu  for  faa  Aar  siden 
i  de  nordamerikanske  Sydstater  —  var  lovbeskyttet 
Slavehold,  kunde  Landmanden  paa  een  Gang  eje  Jord, 
Arbejde  og  Kapital.  Ogsaa  Arbejde.  Thi  en  Slave  er 
ikke  en  Arbejder,  men  en  Arbejdskraft,  en  Del  af  sin 
Herres  Kapital,  ganske  som  Hesten  og  Koen.  Men  Slaven 
har  ikke  Gnist  af  økonomisk  Interesse  for  sit  Arbejde; 
thi  Udbyttet  deraf  tilfalder  helt  og  holdent  hans  Herre, 
for  hvem  han  ikke  fristes  til  at  gøre  mere  end  lige  det, 
han  bliver  tvungen  til.  Dette  gør  ham  doven,  og  han 
udfører  sit  Arbejde  udygtigt  og  ødselt. 

I  en  Del  andre  Lande,  f.  Eks.  Tyrkiet,  Persien, 
Ægypten  og  Japan,  er  Staten  den  største  Jordejer  og 
opkræver  gennem  sine  Embedsmænd  Jordrente  og  Afgifter. 
Bønderne  dyrke  Jorden,  og  de  maa  eje  eller  skaffe  sig 
den  Kapital,  der  er  nødvendig  til  dens  Drift  og  til  at 
afvente  Høsten.  Her  ejer  Staten  Jorden,  Bonden 
ejer  Kapital  og  Arbejde.  Det  er  Regeringen,  der  fastsætter 
Afgiften  efter  sit  eget  Tykke,  og  Afgift  og  Skat  flyde 
over  i  hinanden. 

Det  er  klart,  at  denne  Ordning  maa  være  uheldig. 
Jordrenten  bestemmes  ikke  her  efter  Kornpriser  og  Kon- 
junkturer, og  den  reguleres  ikke  gennem  fri  Konkurrence. 
Derfor  ere  Bønderne  haardt  trykkede,  alt  Slid  og  Slæb 
rækker  næppe  til  for  det  daglige  Brød,  og  en  eneste  mis- 
lykket Høst  lægger  dem  helt  øde. 

Hertil   kommer,    at  Jorden    under   saadanne    Forhold 

nødvendig  maa  blive  udpint.  Thi  en  Grundforbedring  og 
rationel  Drift  af  Jorden  fordrer  Kapital;  men  Bønderne  i 
disse  Lande  ere  ikke  Kapitalister,  og  hvis  de  vare  det, 
kunde  de  ikke  anvende  deres  Penge  paa  en  daarligere 
Maade  end  til  en  Grundforbedring  af  deres  Jordlod  — 
det  vilde  være  en  ganske  meningsløs  Gave  til  Stat  og 
Fyrste,  Jordens  Ejere,  der  ikke  vilde  tøve  med  at  forhøje 
Afgiften.  Bondens  Interesse  er  her  for  sin  Levetid  at  faa 
det  mest  mulige  ud  af  Jorden  med  den  mindst  mulige 
Udgift  og  Ulejlighed.  Hvorledes  det  ved  hans  Død  staar 
til  med  Jorden,  angaar  ham  ikke. 

Jorden  dyrkes  bedst,  naar  den  er  S  elv  ejendom. 

Ejer  Landmanden  baade  Jord  og  Kapital,  er  det 
ren  Selvejendom.  Er  Jordlodden  lille,  saa  at  han  kan 
skøtte  den  uden  fremmed  Hjælp,  ejer  han  Arbejdet  med; 
her  ere  alle  Produktionsmidler  samlede  paa  een  Haand 
ligesom  ved  Slaveriet,  og  dog  findes  ikke  stærkere 
Modsætninger.  Den  lille  Selvejer,  der  selv  dyrker  sin 
Mark  og  har  en  Smule  Kapital  i  Ryggen,  er  den  frieste 
og  mest  uafhængige  Mand  paa  Jorden,  og  med  Fradrag 
af  Skatterne  tager  han  selv  hele  Udbyttet. 

Heri  ligger  den  kraftigste  Opfordring  til  at  arbejde 
ivrigt  og  økonomisk.  Enhver  lille  Forbedring,  han  kan 
indføre  i  sit  Landbrug,  er  en  Forøgelse  af  hans  Formue, 
der  kommer  ham  eller  hans  Familie  til  gode.  Og  det 
skulde  vel  være  en  særlig  doven  Natur,  der  ikke  gad 
anstrenge  sig,  naar  han  arbejder  for  sig  selv  og  selv 
faar  det  hele  Udbytte. 

I  Danmark  var  for  ikke  mange  Aar  siden  næsten 
alt  Jordegods  i  Kronens  samt  Lehns-  og  Stamhusbesidderes 
Hænder.  De  store  Gaarde  bortforpagtedes  paa  Aaremaal, 
hvis  ikke  Besidderen  selv  drev  dem.  De  mindre,  Bønder- 
gaardene,  vare  Fæstetvang  undergivne,  maatte  ikke  drives 

af  Jorddrotten  selv,  men  bortfæstedes  til  Bonden  paa 
hans  og  Enkens  Levetid.  De  kunde  ogsaa  bortforpagtes 
paa  Aaremaal,  dog  mindst  paa  50  Aar  eller  for  2  eller 
flere  Personers  Levetid. 

Nu  er  næsten  alt  Fæstegods  gaaet  over  til  fri  Selv- 
ejendom. I  Reglen  købte  Fæstebønderne  selv  deres 
Gaarde,  og  de  købte  dem  billigt  —  de  skulde  jo  ogsaa 
i  Købesummen  have  Erstatning  baade  for  en  Del  af  den 
Sum,  de  ved  Fæstets  Tiltrædelse  havde  betalt  i  „Indfæst- 
ning"  og  for  den  Brugsret,  der  var  tilsikret  dem  Resten 
af  deres  Liv. 

Saa  kom  der  en  Række  gode  Aar  for  Landmændene, 
de  kunde  følge  med  Tiden  og  indføre  endog  temmelig  kost- 
bare Forbedringer  paa  deres  Gaarde.  Konjunkturerne 
steg,  en  Guldstrøm  flød  fra  Kalifornien  og  Australien  ind 
over  Europa,  og  Landmændenes  Produkter  betaltes  med 
store  Priser. 

Det  bragte  Spekulationsaanden  frem.  De,  der  havde 
købt  billigt,  solgte  dyrt  og  trak  sig  tilbage  som  rige  Folk. 
Og  Gaardene  steg  og  steg  i  Pris  og  gik  fra  Haand  til 
Haand.  Man  spekulerede  i  Landejendomme  som  i  Aktier, 
vildt,  tankeløst,  som  om  Stigningen  aldrig  kunde  høre  op. 

Saa  kom  den  amerikanske  Konkurrence. 

Amerika  kastede  sine  Landmandsprodukter  ind  paa 
det  europæiske  Marked  og  bragte  Priserne  til  at  synke. 
Naturligvis  fik  dette  Indflydelse  paa  Købetysten  til  Gaar- 
dene, de  faldt  i  Værdi,  og  snart  naaede  Prioriteterne  „op 
over  Tagryggen". 

Men  hvorledes  gaar  det  til,  at  Amerika  kan 
sejre  over  Europa  i  Konkurrencen  om  denne 
Verdensdels  Forsj^ning  med  Fødemidler?  Hver 
Tønde  Majs  eller  Hvede,  hvert  Pund  Kød  eller  Flæsk 
trækker  jo   dog,   trods   billige    Jærnbane-  og   Dampskibs- 


130 

takster,  en  Mængde  Omkostninger  paa  sig,  inden  det  naar 
det  europæiske  Marked.  Der  er  de  lange  Transporter, 
Omladninger  og  atter  Transporter,  Mellemmænd,  som 
skulle  betales,  maaske  Indførselstold  o.  s.  v. 

Svaret  er  ikke  vanskeligt. 

Lad  os  tænke,  at  en  europæisk  Landmand  ejer 
10,000  Kr,  og  køber  en  Gaard  til  50,000  Kr.  For  Nem- 
heds Skyld  antage  vi,  at  i  Købet  medfølger  Besætning, 
Avisredskaber  og  sidste  Aars  Høst,  samt  at  han  ved 
Salget  af  denne  faar  tilstrækkelig  flydende  Kapital  til  sin 
Gaards  Drift. 

Har  han  købt  rigtigt  og  ikke  givet  mere  for  Gaarden, 
end  den  er  værd,  maa  han  kunne  leve  af  sit  Arbejde 
med  den  og  anvende  Renten  af  de  10,000  Kr.,  han  selv 
har  sat  i  den,  til  Afdrag  paa  Gælden.  Ellers  var  Land- 
bruget en  uproduktiv  Virksomhed,  der  end  ikke  kunde 
forrente  den  Kapital,  som  er  anbragt  i  det,  men  krævede 
et  stadigt  Tilskud  enten  i  Form  af  ny  indskudt  Kapital 
eller  i  Form  at  Arbejde,  der  ikke  afkastede  noget  Udbytte. 
Men  Landbostanden  lever  jo  af  Landbruget,  og  indtil  for 
en  Menneskealder  siden  skrev  næsten  al  Kapital  i  de 
agerdyrkende  Lande  sig  fra  Agerbruget. 

Altsaa  maa  det  i  sig  være  produktivt,  saa  det  ikke 
blot  yder  Landbrugerne  deres  Livsophold,  men  tillige 
baade  forrenter  og  forøger  den  anvendte  Kapital. 

Jordbruget  kan  m.  a.  O.  dække  Rente,  Jordrente, 
Skat  og  Arbejdsløn  og  desuden  give  Jordbrugeren  et  Ud- 
bytte af  hans  Virksomhed,  saa  han  kan  leve. 

Naar  Landmanden  altsaa  ikke  i  det  mindste  kan  an- 
vende Renten  af  sine  10,0(^X)  Kr.  til  Afdrag  paa  sin  Priori- 
tetsgæld, er  Fejlen  enten  den,  at  han  har  købt  Gaarden 
mindst  10,000  Kr.  for  dyrt,  eller  den  maa  ligge  i  en 
uhensigtsmæssig  Drift,    eller   han    anvender    mere  til   sit 

og  Familiens  Forbrug,  end  han  efter  sin  Stilling  og  sine  Kaar 
er  berettiget  til,  eller  hans  Kredit  (Prioritetsforhold)  ere 
ordnede  paa  utilfredsstillende  Maade,  saa  at  Forrentningen 
direkte  eller  indirekte  sluger  for  stor  en  Del  af  Udbyttet. 

Nu  kan  det  vel  ikke  nægtes,  at  mange  Landbrugere 
i  de  gode  Tider  have  levet  meget  dyrt,  men  der  er  næppe 
Tvivl  om,  at  de,  da  Nødvendigheden  fordrede  det,  i  det 
mindste  nedsatte  deres  personlige  Forbrug. 

Ej  heller  kan  det  nægtes,  at  mangt  et  Landbrug  har 
været  drevet  for  kostbart,  saa  Udbyttet  ikke  har  svaret 
til  de  overdrevne  Driftsudgifter.  Men  ogsaa  i  denne  Hen- 
seende er  sagtens  indtraadt  en  Forandring.  Hvad  der 
er  gjort  fejl  paa  disse  to  Omraader,  lader  sig  i  alt  Fald 
rette. 

Derimod  ere  mangfoldige  Landejendomme 
købte  eller  overtagne  for  dyrt.  Det  bringer  Tab 
og  Ødelæggelse  over  mange,  men  i  Aarenes  Løb  retter 
det  sig  selv,  og  Landejendommenes  Pris  vil  synke  ned  til 
det  Beløb,  som  de  ere  i  Stand  til  at  forrente. 

Naar  en  Mand  køber  en  Gaard  paa  en  Tid,  da 
Hveden  staar  i  30  Kr.,  og  betaler  den  i  Forhold  dertil, 
men  Prisen  synker  til  20  Kr.,  er  det  klart,  at  Gaarden 
ikke  kan  forrente  saa  meget  som  før,  naar  den  ellers 
skal  brødføde  ham  og  betale  hans  Arbejde.  Den  gaar 
over  paa  anden  Haand,  skifter  atter  Ejer  og  bliver  saa- 
ledes  ved,  bringende  hver  ny  Ejer  Tab,  indtil  den  kom- 
mer ned  til  sin  virkelige  Værdi,  saaledes  som  den  er 
efter  Tidens  Konjunkturer.     Men  den  Periode  varer  længe. 

Hertil  kommer  endnu  et  Forhold,  der  —  sammen 
med  andre  Agrarspørgsmaal  —  vil  finde  udførlig  Omtale 
i  det  følgende.  Det  er  Kreditforholdene.  De  have 
en  for  Landmanden  yderst  uheldig  Ordning,  og  de  Laan, 
han   maa  optage   mod  Panteret   i  sin  Ejendom,    ere  ham 

saa   dyre   og  drage  saa   mange  Omkostninger   efter   sig, 
at  han  trykkes  i  Knæ  derv^ed. 

Den  europæiske  Landmands  uheldige  Stilling  skyldes 
altsaa  væsentligst  de  to  Omstændigheder,  at  han  har 
købt  for  dyrt  i  Forhold  til  de  Priser,  han  kan  faa  for 
sine  Produkter,  og  at  hans  Kreditforhold  ere  daarlige. 

Anderledes  i  Amerika.  Her  ligge  endnu  uhyre 
Strækninger    af   den    frugtbareste   Jord    uopdyrkede    hen.  I 

Den  Jord  er  billig.  Med  en  ganske  ringe  Kapital  kan  en 
Landmand  indkøbe  saa  meget  af  den,  som  han  over- 
kommer at  dyrke.  Naar  Bygninger  ere  opførte.  Besæt-  ' 
ning  og  Avisredskaber  anskaffede,  har  han  væsentlig 
ingen  anden  Udgift  end  til  Skatter  og  Drift,  og  den  uhyre 
Renteskat,  under  hvis  Tryk  den  europæiske  Landmand 
sukker,  kender  han  intet  til  —  foreløbig.  Hans  daarlige 
Aar  ville  ogsaa  komme ;  der  vil  komme  en  Tid,  hvor 
ogsaa  han  har  købt  for  dyrt  og  trykkes  af  Renteskatten. 
Men  foreløbig  har  han  Magten.  Den  billige  Transport 
hjælper  ham  jo  ogsaa. 

Amerika  kan  altsaa  sejre  i  Konkurrencen 
med  Europa,  fordi  den  amerikanske  Landmand 
har  købt  god  Jord  billigt,  medens  den  euro- 
pæiske har  købt  sin  —  ofte  middelmaadige  — 
Jord  dyrt. 

Naar  en  Forpagter  har  nogen  Kapital,  er  han  ofte  i 
Stand  til  at  bringe  mere  ud  af  Jorden  end  selve  Ejeren, 
fordi  han  anvender  al  sin  Kapital  paa  at  fremme  dens 
Drift  og  gøre  hvert  Aars  Udbytte  saa  stort  som  muligt. 
Er  Forpagtningskontrakten  sluttet  for  et  kortere  Aarema^l 
eller,  som  i  England,  med  kort  Opsigelsesfrist,  vil  For- 
pagteren ikke  finde  nogen  Anledning  til  at  anvende  Kapi- 
tal paa  Jordens  Grundforbedring,  Besætningens  Forædling 
eller  sligt,   fordi   saadanne  Forbedringer  kun  for  en  ringe 

Del  komme  ham  selv  til  gode.  Men  ved  Lov  eller 
privat  Overenskomst  lader  dette  Forhold  sig  ordne  saa- 
ledes,  at  Forpagteren  ved  sin  Fratrædelse  bliver  holdt 
skadesløs  for  den  blivende  Værdiforøgelse,  han  har  tilført 
Gaarden,  og  som  han  kun  delvis  selv  har  udnyttet. 

Ejeren  modtager  af  Forpagteren  en  Forpagtnings- 
afgift, der  dels  indbefatter  Leje  af  Bygninger,  Avisredskaber, 
Besætning  o.  s.  v.,  dels  Afgift  af  selve  Jorden  som 
det  naturlige  og  naturnødvendige  Hjælpemiddel 
til  Produktionen,  og  det  er  denne  Afgift,  der  er 
den  egentlige  Jordrente. 

Den  historiske  Oprindelse  til  Jordrenten  er  den  Kends- 
gerning, at  ikke  al  Jord  er  lige  frugtbar,  d.  v.  s.  at  ikke 
al  Jord  yder  samme  Udbytte  ved  den  samme 
Mængde  Arbejde.  Den  Jord,  der  kun  frembringer 
tilstrækkeligt  til  at  dække  Arbejdslønnen,  Renter  af  Drifts- 
kapitalen og  Skatter,  afkaster  ingen  Jordrente.  Jordrenten 
af  bedre  Jord  bestaar  i  det  Overskud,  den  giver,  efter  at 
de  nævnte  Udgifter  ere  afholdte.  Korn  af  samme  God- 
hed betales  med  samme  Pris  uden  Hensyn  til  Produktions- 
omkostningerne. Jordrenten  er  altsaa  det  Udbytte, 
større  eller  mindre,  som  Jorden  giver,  efter  at 
Driftsomkostningerne  (derunder  Skatter)  ere 
fradragne. 

Een  maa  dette  Overskud  komme  til  gode.  Efter  den 
bestaaende  Ordning  er  det  Ejeren. 

XII. 

Om  Bytning  og  Handel. 

I  tidligere  Tid,  da  hver  enkelt  Husstand  selv  frem- 
stillede alt,  hvad  der  hørte  til  dens  Behov,  og  da  dette 
var  ganske  anderledes  enkelt  og  fordringsløst  end  i  vore 
Dage,  var  Byttehandelen  endnu  i  sin  Barndom. 

Nu  er  det  helt  anderledes. 

Arbejdets  Deling  og  den  stærke  Udvikling  af  Maskin- 
industrien har  givet  Haandindustrien  Dødsstødet,  og  den 
har  medført,  at  hver  enkelt  Producent  kun  fremstiller  en 
enkelt  eller  nogle  enkelte  Varer,  som  paa  Markedet  om- 
byttes hos  andre  Producenter  med  andre  Varer. 

Denne  Ombytning  lettes  og  fremmes  ved  de  moderne 
Samfærdselsmidler.  Jærnbaner  og  Dampskibe  besørge 
Varetransporten  hurtigt  og  billigt;  først  gennem  dem  er 
der  skabt  et  virkeligt  Verdensmarked,  omfattende  den 
hele  Jord,  og  vi  ere  lige  saa  fortrolige  med  indisk  Ris, 
amerikansk  Majs,  afrikansk  Gummi  og  australsk  Uld 
som  med  dansk  Smør,  svensk  Jærn  og  norsk  Tømmer. 

Købmændene  besørge  Ombytningen,  de  ere  Mellem- 
mænd mellem  Producenterne  indbyrdes  og  mellem  dem 
og  Forbrugerne. 

Men  ved  Ombytningen  kunne  de  ikke  undvære  en 
Maalestok  for,  hvor  meget  af  een  Vare  der  kan  gives  i 
Bytte  for  et  bestemt  Kvantum  af  en  anden,  og  Maale- 
stokken  er  deres  Forestillinger  om  Tingenes  Værdi. 

Men  hvad  er  da  Værdi? 

Vi  kalde  visse  Ting  —  et  Guldur,  en  Diamantring  — 
værdifulde,  fordi  vi  i  Bytte  for  dem  kunne  faa  en  Mængde 
forskellige  Genstande.  Andre  Ting  kalde  vi  værdiløse, 
fordi  vi  ikke  kunne  tilbytte  os  noget  for  dem. 

Det  er  let  nok  at  forstaa.  Men  alligevel  er  Be- 
grebet Værdi  ikke  saa  ganske  let  at  faa  fat  paa,  fordi 
det  betegner  højst  forskellige  Ting.  Et  udmærket  Maleri 
er  værdifuldt.  Men  godt  Vand  er  ogsaa  værdifuldt.  Det 
er  klart,  at  „Værdi"  her  betegner  to  ganske  forskellige 
Ting,  thi  Malenet  maa  jeg  betale  med  høj  Pris,  mens  jeg 
faar  Vandet  gratis.  At  godt  Vand  er  værdifuldt,  vil  sige, 
at  det  kan  slukke  min  Tørst  uden  at  skade  min  Sund- 
hed. Det  er  værdifuldt  til  Brug.  Det  samme  gælder 
om  god  Luft  og  mange  andre  for  Liv  og  Sundhed  nød- 
vendige Stoffer,  som  jeg  ikke  kan  tilbytte  mig.  At  Male- 
riet har  Værdi,  vil  derimod  sige,  at  jeg  for  det  kan  tilbytte 
mig  andre  Ting,  som  tilfredsstille  mine  ønsker  eller  For- 
nødenheder. 

Til  Maleriet  knytter  sig  altsaa  en  vis  Købeevne  — 
det  har  Værdi  til  Bytning,  og  det  er  den  Værdi,  vi  her 
skulle  omtale. 

Hvornaar  har  en  Ting  Bytteværdi? 

Saa  snart  der  findes  Købere  til  den! 

Hvad  var  vel  i  sin  Tid  mere  værdiløst  end  de  brugte 
Frimærker.  Men  da  Folk  begyndte  at  samle  paa  dem 
og  betalte  dem  i  dyre  Domme,  naar  de  vare  sjældne,  fik 
de  Værdi.  Og  der  er  ikke  den  Ting  mellem  Himmel  og 
Jord,  som  ej  kan  faa  Bytte  værdi.  Blev  det  Mode  at  gaa 
med  Pelse,  forede  med  garvet  Rotteskind,  vilde  de  nu 
saa  hadede  og  forfulgte  Dyr  blive  Genstand  for  omhygge- 
ligt Opdræt,  og  de  vilde  faa  Titel  og  Rang  af  nyttige 
Dyr  —  saa  længe  Moden  varede. 

I  første  Række  afgøres  altsaa  Spørgsmaalet 
om,  hvorvidt  en  Ting  har  Værdi,  rent  subjektivt, 
personligt.  Naar  jeg  sætter  Pris  paa  en  Ting,  har  den 
Værdi  for  mig,  og  jeg  skiller  mig  ikke  ved  den  uden 
passende  Godtgørelse.    I  anden  Række  kommer  Spørgs- 

maalet  om  Tingenes  økonomiske  Værdi,  om  deres 
almindelige  Evne  til  at  gælde  som  Byttemiddel.  Men 
ogsaa  her  er  Udgangspunktet  det  subjektive  Syn  og  Skøn. 
Thi  en  Tings  almindelige  Værdi  i  Handel  og  Vandel,  den 
Pris  altsaa,  den  almindeligt  udbydes  til  og  sælges  for,  har 
ingen  Betydning  for  mig,  naar  denne  Pris  ikke  falder 
sammen  med  min  Værdsættelse  af  den. 

Gennem  Bytningen  faa  vi  vore  Fornødenheder  tilfreds- 
stillede. 

I  Danmark  produceres  der  saaledes  mere  Smør,  end 
Landet  behøver,  hvorimod  man  har  det  knapt  med 
Brændsel.  Hvad  er  saa  naturligere,  end  at  man  giver 
sin  Overflod  af  Smør  i  Bytte  for  engelske  Kul. 

Det  ses  af  dette  Eksempel,  at  Bytning  egentlig  be- 
staar  i,  at  man  giver  det  forholdsvis  overflødige  for  det 
forholdsvis  nødvendige. 

Naar  vi  tale  om  en  Vares  Værdi,  tænke  vi  ikke  paa 
det  hele  Forraad,  der  til  en  given  Tid  eksisterer  af  den, 
men  kun  paa  en  bestemt  begrænset  Del  deraf,  paa  et 
bestemt  Maal  elier  en  bestemt  Vægt.  Kullets  og  Kornets 
Værdi  angive  vi  pr.  Tønde,  Smørrets  pr.  Pd.  eller  Kilo, 
Tøjets  pr.  Alen  eller  Meter,  og  en  Tings  Værdi  til  Ombytning 
afhænger  af,  hvor  meget  vi  kunne  faa  for  den  af  andre 
Varer.  Selvfølgelig  retter  det  sig  efter  disses  Beskaffenhed. 
For  den  samme  Genstand  kan  jeg  faa  mere  af  Kartofler 
end  af  Brød  og  mere  af  Brød  end  af  Kød.  Derfor  maa 
vi,  naar  Talen  er  om  en  Tings  Værdi  til  Ombytning, 
vide,  hvad  den  bliver  vurderet  ved.  Ordet  „Værdi" 
betegner,  at  der  gives  en  vis  Mængde  af  een  Ting  for 
en  vis  Mængde  af  en  anden  Ting;  det  er  Forholdet 
mellem  disse  2  Mængder,  som  angiver  Tingens  Værdi, 
og  kun  hvor  et  Forhold  er  til  Stede,  kan  der  være  Tale 
om  Værdi  til  Ombytning  —  saa  meget  af  een  Vare  for 

saa  meget  af  en  anden.  Hvis  jeg  f.  Eks.  for  1  Td. 
Hvede  faar  3  Tdr.  Kartofler,  kender  jeg  deres  indbyrdes 
Værdi,  idet  jeg  ved,  at  Forholdet  imellem  dem  er  som 
3  til  1. 

I  det  daglige  Liv  maale  vi  Genstandenes  Værdi  ved 
Hjælp  af  deres  Pris,  den  Sum  Penge,  der  betales  for 
Mængdeenheden  af  en  Ting. 

Det  er  en  betydelig  Lettelse  for  Omsætningen  at 
have  en  saadan  for  alle  Varer  fælles  Værdimaaler.  Vi 
skulle  senere  tale  om  den. 

Værdiens  Svingninger.  At  en  Ting  har  øko- 
nomisk Værdi  for  mig,  vil  sige,  at  den  kan,  eller  i  alt 
Fald  at  jeg  mener,  den  kan  tilfredsstille  en  Fornøden- 
hed eller  et  ønske  hos  mig,  samt  at  denne  Tilfreds- 
stillelse er  betinget  af,  at  jeg  har  Tingene  i  min  Be- 
siddelse. Dette  sidste  maa  til.  Luft  og  Vand  ere  Livs- 
fornødenheder  for  mig,  men  de  have  ingen  økonomisk 
Værdi,  jeg  behøver  ikke  at  eje  dem  —  jeg  kan  tage  saa 
meget,  jeg  behøver,  af  det  Forraad,  Naturen  gratis  stiller 
til  min  Raadighed. 

Det  er  en  bekendt  Sag,  at  en  Genstands  Værdi 
sjælden  er  ens  ret  lang  Tid  ad  Gangen,  den  bevæger 
sig  i  stadige  Svingninger. 

Enhver  Værdisvingning  har  sin  Grund.  Den  alminde- 
ligste Grund  til  Stigning  og  Fald  er  en  Forandring,  der 
er  indtraadt  i  Forholdet  mellem  Tilbud  og  Efter- 
spørgsel. Er  der  mange  Kirsebær  paa  Torvet  og  faa 
Købere,  daler  Prisen;  er  der  faa  Kirsebær  og  mange 
Købere,  stiger  den.  En  daarlig  Høst  giver  Dyrtid  paa 
Levnedsmidler,  en  god  Høst  gør  dem  billige.  Prisen  for 
Livsfornødenheder  er  den,  der  retter  sig  stærkest  efter 
Forraadenes  Størrelse.  Mad,  Drikke,  Husly,  Klæder  og 
Varme  ere   nødvendige,  jeg  kan  maaske  indskrænke  mit 

Forbrug,  men  ikke  helt  opgive  det,  hvis  jeg  ellers  skal 
bevare  Livet.  Og  er  der  Hungersnød  i  Landet,  giver  jeg, 
om  det  fordres,  og  om  jeg  kan,  et  Halsbaand  af  ægte 
Perler  for  et  Brød.  I  de  gode  Aar  kan  jeg  maaske  faa 
1000  Brød  for  det  samme  Perlebaand. 

Men  disse  Perler!  Hvorfor  have  de  saa  stor  Værdi? 
De  tilfredsstille  jo  ingen  Fornødenhed.  Og  dog  ere 
de  kostbare.  Man  kunde  spørge:  Dykke  Fiskerne  efter 
Perler,  fordi  de  ere  dyre,  eller  ere  de  dyre,  fordi  Fiskerne 
dykke  efter  dem? 

At  være  Perlefisker  er  baade  en  vanskelig  og  farlig 
Haandtering.  Fiskeren  maa  dykke  paa  store  Dybder  og 
holde  sig  længe  under  Vandet,  mens  han  løsner  og 
samler  Muslingerne,  og  det  Antal  gode  Perler,  han  faar, 
er  yderst  ringe.  Opnaar  han  ikke  en  høj  Pris  for  dem, 
kan  det  slet  ikke  betale  sig  for  ham  at  dykke. 

Hvis  det  nu  alene  var  Vanskeligheden  ved  at  fiske 
Perlerne,  der  gjorde  dem  dyre,  maatte  han  kunne 
faa  samme  Pris  for  Skallerne  eller  for  en  Graasten,  han 
havde  hentet  op  fra  Dybet.  Her  kan  Grunden  til  den 
høje  Pris  ikke  søges.  Nej,  Perler  ere  dyre,  fordi  der  er 
saa  faa  af  dem,  medens  der  er  saa  mange  Damer,  som 
ønske  at  eje  dem.  Deres  Værdi  skyldes  altsaa  det,  at 
ae  tilfredsstille  et  ønske  hos  disse  Damer  og  af  dem  be- 
tragtes som  meget  nyttige. 

Lovene  for  Udbud  (eller  Tilbud)  og  Efter- 
spørgsel. Vi  sagde,  at  den  vigtigste  Aarsag  til  Sving- 
ningerne i  en  Vares  Værdi  var  det  vekslende  Forhold 
mellem  Udbud  og  Efterspørgsel. 

Udbud  eller  Tilbud  betyder  den  Varemængde,  som 
nogle  Personer  (Sælgerne)  ville  give  i  Bytte  til  en 
vis   Pris,   Efterspørgsel   betegner   Mængden  af   den   Vare, 

som  andre  Personer  (Køberne)  ville  tage  i  Bytte,  ogsaa 
til  en  vis  Pris. 

Ved  Udbudet  bliver  der  altsaa  ikke  alene  at  tage 
Hensyn  til  Mængden  af  den  Vare,  der  udbydes,  men 
ogsaa  til  Prisen,  der  forlanges  for  den,  og  ved  Efter- 
spørgselen ikke  alene  til  det  almindelige  ønske  om  at  faa 
Varen  i  sit  Eje,  men  ogsaa  til  den  Pris,  Køberen  vil  be- 
tale. Enes  Køber  og  Sælger  ikke  om  en  Pris,  kommer 
der  ingen  Handel  i  Stand,  og  saa  svinger  Varens  Værdi 
hverken  til  den  ene  eller  den  anden  Side.  Foreløbig 
kunne  vi  altsaa  sige,  at  ikke  enhver  livlig  Efterspørgsel 
bringer  Prisen  i  Vejret.  Er  Kulprisen  i  en  streng  Vinter 
gaaet  op  til  5  Kr.  Tønden,  vil  denne  Pris  ikke  paavirkes 
af  en  Efterspørgsel  til  3  Kr.,  saa  længe  der  er  nogen,  som 
vil  betale  5  Kr. 

Forinden  altsaa  en  Mand  kan  afgøre,  hvor  meget 
han  er  i  Stand  til  at  købe  af  en  Vare,  maa  han  kende 
dens  Pris,  hvilket  vil  sige  dens  Ombytningsværdi  i 
Forhold  til  Penge.  Hvis  f.  Eks.  Prisen  paa  et  8  Pds. 
Rugbrød  stiger  fra  50  til  75  Øre,  vil  han  maaske  fore- 
trække at  købe  mindre  af  Brød  og  flere  Kartofler,  og 
hvis  Smørret  stiger  fra  1  Kr.  til  1  Kr.  25  øre,  ville  mange 
indskrænke  deres  Forbrug  af  Smør  og  nøjes  med  Mar- 
garine eller  Fedt.  Efterspørgselen  vil  formindskes,  naar 
Priserne  stige. 

Paa  lignende  Maade  gaar  det  med  Udbudet.  Stige 
Kødpriserne,  ville  Landmændene  føre  deres  Kreaturer  til 
Torvs  for  at  nyde  godt  af  den  høje  Markedspris.  Dale 
Priserne,  holde  de  deres  Kvæg  tilbage  for  at  afvente 
bedre  Tider. 

Loven  for  Udbud  og  Efterspørgsel  kommer  da  til 
at  se  saaledes  ud:   En  Prisstigning  medfører  større 

Udbud  og  ringere  Efterspørgsel,  et  Prisfald  rin- 
gere Udbud  og  større  Efterspørgsel.  Omvendt 
fremkalder  en  Forøgelse  af  Udbud  eller  en  For- 
ringelse af  Efterspørgsel  lavere  Priser  og  en  For- 
ringelse af  Udbud  og  en  Forøgelse  af  Efter- 
spørgsel højere  Priser. 


xni. 

Hvorledes  bestemmes  Markedsprisen? 

Vi  ville  forklare  det  gennem  et  Eksempel. 

Julen  nærmer  sig,  Bonden  slagter  sine  Gæs  og 
bringer  dem  til  Torvs.  Han  venter  høje  Priser  for  dem, 
thi  ved  Juletid  er  Efterspørgslen  stærk.  Han  har  ikke 
holdt  ret  længe  paa  Torvet,  inden  han  ved,  hvordan  For- 
holdene staa.  Hvis  der  er  mange  Bønder  med  Gæs  og 
kun  faa  Købere,  eller  disse  holde  sig  tilbage  eller  ere 
sene  til  at  købe,  beg^^nder  han  at  frygte  for,  at  han  ikke 
faar  saa  mange  Penge  ind,  som  han  havde  haabet.  Han 
havde  vurderet  sine  Gæs  til  90  øre  pr.  Pd.  Nu  maa 
han  sætte  Prisen  ned.  Men  han  gør  det  langsomt,  for- 
sigtigt, for  at  komme  saa  lidt  bort  som  muligt  fra  sin 
oprindelige  Vurdering,  han  behøver  ikke  at  gaa  længere 
ned  end  til  Køberens  Vurdering,  som  han  ikke  bestemt 
kan  kende.  Thi  Køberne  kunne  vurdere  forskelligt,  og 
Bonden  maa  se  at  træffe  den  Køber ,  der  vurderer 
højest. 

Lidt  efter  lidt  sætter  han  Prisen  ned  til  85  øre.  Det 
rygtes  hurtig  paa  Torvet,  og  Handelen  begynder.  Ved 
Siden  af  ham  holder  en  anden  Bonde;  han  vil  ikke  sætte 
Prisen  ned,  og  Følgen  er,  at  han  maa  beholde  sine  Gæs 

selv,  thi  ingen  vil  betale  Julegaasen  med  90  øre,  naar 
han  kan  faa  den  for  85.  Der  er  Købere,  som  byde 
80  Øre,  men  de  maa  gaa  tomhændede  hjem,  ingen  vil 
sælge  for  80,  naar  han  kan  faa  85.  Altsaa,  de  Købere, 
der  vurdere  lavere  end  den  billigste  Sælger,  og  de  Sæl- 
gere, der  vurdere  højere  end  den  højeste  Køber,  ere  ude- 
lukkede, og  deres  Vurdering  faar  ingen  Indflydelse  paa 
Markedsprisen.  Derimod  afgive  den  højest  vurderende 
Køber  og  den  lavest  vurderende  Sælger  Grænserne,  inden 
for  hvilke  Markedsprisen  vil  falde,  og  Gæssene  blive  kun 
solgte,  hvis  højeste  Købers  og  laveste  Sælgers  Vurde- 
ringer falde  sammen  eller  krydse  hinanden.  Det  bliver 
saa  foreløbig  Markedsprisen. 

Men  hvis  der  nu  kommer  en  Mand,  der  har  Brug 
for  alle  de  Gæs,  som  endnu  ikke  ere  solgte,  ved  han  paa 
Forhaand,  at  han  maa  sætte  sin  Vurdering  højere  end 
den  tidligere  højeste  Køber.  Markedsprisen  gaar  til  Vejrs  og 
vil  enten  falde  sammen  med  den  nye,  den  højeste  Vur- 
dering eller  mellem  denne  og  den  næsthøjeste.  Det  hjæl- 
per ikke,  at  Bonden  nu  vil  sætte  Prisen  op  —  han  har 
faaet  det  højeste  Bud,  han  kan  vente.  Bliver  den  nye 
Køber  overbudt,  gentager  det  samme  sig,  men  Bonden 
faar  ikke  mere  nogen  Indflydelse  paa  Prisen. 

Saa  længe  der  blot  er  een  eneste  Bonde  paa 
Torvet,  som  ikke  er  bleven  af  med  sine  Gæs,  skønt 
han  er  villig  til  at  sælge  lavere,  vil  Markedsprisen 
dale,  og  saa  længe  der  er  Købere  paa  Torvet  som  endnu 
ikke  have  faaet  deres  Behov  dækket,  skønt  de  ere  villige 
til  at  gøre  Overbud,  vil  Prisen  stige.  Naar  ingen  af 
Delene  er  Tilfældet,  vil  Prisen  fæstne  sig. 

XIV. 

Hvorvidt  paavirke  Produktionsomkostningerne 
Varens   Værdi  ? 

Vi  huske,  at  der  ved  en  Vares  Værdi  forstaas  dens 
Købeevne,  d.  v.  s.  den  Vurdering,  hvorefter  den  kan  om- 
byttes med  andre  Varer  eller  med  Penge. 

Hvis  en  Mand  vilde  aabne  et  Udsalg  med  haand- 
forarbejdede  Synaale ,  kunde  han ,  om  han  skulde  have 
Produktionsomkostningerne  dækkede,  ikke  sælge  en  Naal 
for  mindre  end  et  Par  Kroner.  Men  han  fik  ingen  Kø- 
bere. Forbrugerne  vilde  forsyne  sig  af  de  maskinfor- 
arbejdede  Naale,  som  kun  koste  et  Par  øre;  og  større 
Værdi  vilde  de  haandforarbejdede  heller  ikke  have  trods 
de  store  Produktionsomkostninger. 

Hvis  en  australsk  Faarehyrde  finder  en  Klump  Guld 
paa  Marken,  har  den  ganske  samme  Værdi  som  det 
Metal,  Guldgraveren  med  uendelig  Møje  har  skaffet  frem 
af  Bjærget. 

Det  gaar  altsaa  ikke  an  i  al  Almindelighed  at  sige, 
at  Produktionsomkostningerne  bestemme  Varens  Værdi. 
De  vilde  gøre  det,  hvis  Prisen  alene  bestemtes  gennem 
Udbudet.  Men  Efterspørgslen  har,  som  vi  have 
set,  lige  saa  stor  Andel  i  Vurderingen. 

Derimod  ville  Produktionsomkostningerne  have  Ind- 
flydelse paa  Varens  Værdi,  naar  Producenten  sørger 
for,  at  der  er  den  rette  Vekselvirkning  mellem 
Varens  Beskaffenhed  og  de  Omkostninger,  der 
anvendes  paa  den.  Luksusvarer  kunne  bære  store 
Produktionsomkostninger ,  Nødvendighedsgenstande  kun 
smaa.  Derfor  f^ilder  det  ingen  ind  at  lave  Synaale  med 
Haanden,  de  vilde  blive  skubbede  til  Side  i  Konkurrencen; 

denne  regulerer  under  almindelige  Forhold  Prisen  saaledes, 
at  den  ikke  bliver  højere  end  nødvendigt. 

Hvorfor  ere  Apotheker varer  dyre,  ofte  flere  IOC)  "/o 
dyrere  end  Raastofferne?  Fremstillingen  af  Medicin  og 
Salver  fordrer  vel  nogen  Fagdannelse,  men  er  dog  hverken 
vanskelig  eller  dyr.  Altsaa  er  det  ikke  Produktions- 
omkostningerne, der  fordyre  disse  Varer.  Den  ublu  Pris 
skyldes  det  ganske  ejendommelige  Forhold,  at  Apotheker- 
næringen  ikke  er  fri,  men  monopoliseret,  d.  v.  s.  den  er 
givet  som  Eneret  til  enkelte  Personer  og  ganske  unddragen 
den  fri  Konkurrence. 

Undertiden  kan  en  betydelig  Prisstigning  fremkaldes 
ved  et  kunstigt  reguleret  Udbud.  For  nogle  Aar  siden 
steg  saaledes  Petroleumsprisen  i  Løbet  af  ganske  kort 
Tid  til  det  dobbelte.  Og  dog  var  ingen  Petroleumskilde 
udtørret,  og  ingen  Strejke  havde  vanskeliggjort  eller  for- 
dyret Produktionen.  Det  var  kun  nogle  Spekulanter,  der 
havde  opkøbt  al  den  Petroleum,  de  kunde  overkomme, 
og  holdt  den  borte  fra  Markedet.  Da  de  Forraad,  som 
laa  rundt  om  i  Landene,  vare  ved  at  slippe  op,  maatte 
Prisen  stige,  og  nu  begyndte  Spekulanterne  at  sende 
deres  Petroleum  paa  Markedet  i  smaa  Partier  —  det 
gjaldt  om  at  holde  Forbrugerne  paa  Grænsen  af  Mangel. 
Men  Opkøberne  tjente  store  Formuer. 


XV. 

Byttehandel.  —  Penge. 

Naar  Ombytningen  sker  paa  den  Maade,  at  der  gives 
een  Vare  i  Stedet  for  en  anden,  er  det  en  Byttehandel. 
I    gamle  Dage    var   al   Handel    Byttehandel,    og    den    er 

endnu  almindelig  blandt  uciviliserede  Folk;  Elfenbens- 
købmændene  og  Slavehandlerne  i  Afrika  betale  Neger- 
kongerne med  Vaaben,  Bomuldstøj  og  Messingtraad  for 
Elefanttænderne  og  Slaverne.  Der  afsluttes  vel  ogsaa  en 
Del  Tuskhandler  i  civiliserede  Samfund,  men  de  skyldes 
altid  rent  tilfældige  Omstændigheder. 

Det  er  ogsaa  klart  nok,  at  Tuskhandel  er  ganske 
uforenelig  med  livlig  Omsætning.  Sæt  f.  Eks.,  jeg  har  en 
Sæk  Rug,  men  at  jeg  trænger  mere  til  en  Side  Flæsk. 
Saa  maa  jeg  ud  for  at  opsøge  en  Mand,  der  ikke  blot 
har  en  Side  Flæsk  tilovers,  men  som  tillige  trænger  til 
en  Tønde  Rug.  Mulig  finder  jeg  slet  ikke  en  saadan  Mand, 
mulig  er  jeg  heldig  i  mine  Forsøg,  men  det  vil  dog  altid 
koste  baade  Tid  og  Ulejlighed  at  faa  Tuskhandelen  i 
Stand.  Thi  en  Ombytning  vil  kun  finde  Sted,  naar  hver 
enkelt  af  de  2  Parter  skal  bruge  netop  den  Vare,  som 
den  anden  har  tilovers  og  vil  af  med. 

Penges  Hensigtsmæssighed.  Ved  Brugen  af 
Penge  forsvinde  alle  de  Ulemper,  der  knytte  sig  til  Tusk- 
handelen. Penge  ere  ogsaa  en  Vare,  men  en  Vare,  som 
alle  Folk  ere  villige  til  at  tage  i  Bytte  for  hvil- 
ken som  helst  anden,  og  som  kan  deles  i  Værdier 
saa  store  eller  smaa,  man  vil.  Penge  ere  desuden  den 
eneste  Vare,    der    altid   beholder   sin  Karakter  som  Vare. 

Nu  til  Dags  tænker  man  ved  Penge  kun  paa  præ- 
gede Metalstykker  eller  Repræsentativerne  for  dem  — 
Sedlerne.  Men  naturligvis  kan  enhver  delelig  og  holdbar 
Ting  bruges  som  Penge.  Polynesierne  paa  Sydhavsøerne 
bruge  Muslingeskaller,  og  i  tidligere  Dage  var  det  ganske 
almindeligt  blandt  agerdyrkende  Folk  at  bruge  Korn  som 
Betalingsmiddel.  Enhver  Landmand  havde  Korn  i  sin 
Lade.  Skulde  han  have  en  ny  Hest,  behøvede  han 
blot  at  opsøge  en  anden,    der  havde  en  Hest,    han  vilde 

skille  sig  ved,  og  Handelen  kom  i  Stand,  hvis  de  enedes 
om,  med  hvor  meget  Korn  den  skulde  betales.  Havde 
han  en  Vogn  og  ønskede  i  Stedet  for  den  en  Plov,  be- 
høvede han  ikke  at  søge  efter  en  Mand,  der  havde  en 
Plov  tilovers,  men  trængte  til  en  Vogn;  han  kunde  paa 
eet  Sted  sælge  sin  Vogn  for  Korn  og  paa  et  andet  Sted 
købe  en  Plov  —  ogsaa  for  Korn. 

Som  Omsætningsmiddel  ere  Penge  altsaa  en 
Vare,  enhver  tager  i  Bytte  for  de  Ting,  han  vil 
af  med,  og  giver  i  Bytte  for  de  Ting,  han  har 
Brug  for.  Men  det  hænder  ofte,  at  man  maa  sælge  til 
een  Tid  og  købe  til  en  anden.  Det  er  derfor  af  Vigtig- 
hed, at  man  ved  Salget  faar  noget  i  Bytte,  som  kan 
gemmes  uden  at  tabe  i  Værdi,  indtil  det  skal  anvendes 
til  Indkøb.  Heri  ligger  da  Pengenes  anden  store 
Betydning:  De  ere  et  Middel  til  at  opbevare  Vær- 
dier. 

Vi  huske,  at  den  Mængde  Penge,  der  gives  eller 
modtages  for  en  vis  Mængde  Varer,  kaldes  disse  Varers 
Pris,  og  at  Pris  altsaa  er  Varernes  Værdi,  fastsat  i  Penge. 
Dette  medfører  endnu  en  tredj  e  Fordel  ved  Brugen  af  Penge. 
Ved  Hjælp  af  dem  kunne  vi  nemlig  sammenligne 
Værdien  af  een  Vare  med  Værdien  af   en  anden. 

Selv  om  jeg  ved,  hvor  meget  Kobber  jeg  kan  faa 
for  et  vist  Kvantum  Bly,  og  hvor  meget  Jærn  jeg  kan 
faa  for  et  vist  Kvantum  Tin,  ved  jeg  endnu  intet  om 
Værdiforholdet  mellem  Kobber  og  Tin.  Men  hvis  man 
bruger  Penge,  og  jeg  ved,  at  man  for  1  Unze  Guld  faar 
17æ  U.  Kobber,  6400  U.  Bly,  950  U.  Tin  og  16000  U. 
Jærn,  saa  ved  jeg  ogsaa,  at  Værdien  af  1700  U.  Kobber 
er  lig  Værdien  af  950  U.  Tin  o.  s.  v.  Saaledes  tjene 
Pengene  til  fælles  Værdimaaler;  de  maale  Værdien  af 
enhver  Varesort  og  sætte  os  derved  i  Stand  til  at  sammen- 

sammenligne  Værdien  af  de  enkelte  Varer  med  hver- 
andre. 

Enhver  kan  ved  Hjælp  af  Pengene  tænke  paa  og 
tale  om  Tingenes  Værdi  og  være  vis  paa  at  blive  for- 
staaet.     Og  dette  er  en  uvurderlig  Lettelse  og  Betrj^ggelse. 

Pengene  tjene  altsaa  1)  som  Ombytningsmiddel, 
2)  som  Middel  til  at  opbevare  Værdier  og  3)  som 
fælles  Værdimaaler. 

Men  trods  den  Særstilling,  Pengene  saaledes  indtage, 
ophøre  de  ikke  at  være  en  Vare,  hvis  Købeevne, 
altsaa  Værdi,  er  underkastet  de  almindelige  Love  for 
Udbud  og  Efterspørgsel.  Hvis  Mængden  af  Penge 
tiltager,  vil  deres  Værdi  synke,  saa  der  maa 
gives  flere  af  dem  for  den  samme  Vare  —  og 
omvendt. 

Hvad  Penge  laves  af.  Som  allerede  anført,  kan 
man  bruge  og  har  brugt  almindelige  Varer  som  Penge. 
Men  der  var  mangfoldige  og  store  Ulemper  forbundne 
hermed.  Mange  Varer  tabe  hurtig  i  Værdi,  enten  fordi 
de  svinde,  eller  fordi  de  ikke  kunne  taale  at  gemmes, 
andre  miste  deres  Brugbarhed  ved  at  deles,  og  det  vil 
altid  knibe  med  at  udtrykke  de  smaa  Summer.  Dertil 
kommer,  at  det  er  vanskeligt  at  fastslaa  Varernes  ind- 
byrdes Ombj'tningsværdi,  dels  fordi  den  svinger  saa 
stærkt,  dels  fordi  den  samme  Varesort  kan  have  yderst 
forskellig  Værdi  efter  sin  forskjellige  Kvalitet.  2  Tdr. 
Hvede ,  2  Pd.  Smør  eller  2  Alen  Klæde  ere  endnu 
ikke  Værdibetegnelser;  de  angive  kun  et  Maal,  men  for- 
tælle intet  om  Varernes  Godhed,  der  i  lige  saa  høj  Grad 
som  Maalet  er  Grundlag  for  Værdien,  og  medens  man 
endda  kunde  tænke  sig  Værdiforholdet  fastsat  mellem 
fineste  og  simpleste  Sort,  vil  Vanskeligheden  næsten  blive 
uløselig,    naar  Kvaliteterne   grænse   tæt  op    til    hinanden. 

Hertil  kommer,  at  Transporten  af  Betalingsmidlet  ved 
større  Handler  let  kan  blive  lige  saa  bekostelig  som 
Transporten  af  selve  den  købte  Vare. 

Allerede  tidligt  søgte  man  efter  et  Ombytningsmiddel, 
hvorved  disse  Ulemper  ikke  klæbede,  og  Opmærksomheden 
fæstedes  paa  Metallerne,  først  Kobber  og  Bronze, 
senere  Guld  og  Sølv.  Det  er  disse  sidste,  de  saakaldte 
ædle  Metaller,  der  nu  ere  Omsætningsmidlet  i  alle  civili- 
serede Lande. 

Fordelene  ved  Guld-  og  Sølvpengene  ere 
indlysende. 

Da  de  ere  saa  værdifulde,  at  et  lille  Stykke  af  disse 
Metaller  i  Værdi  svarer  til  en  stor  Mængde  Jærn,  Kul, 
Tømmer  o.  s.  v.,  volder  Transporten  af  dem  ingen 
store  Vanskeligheder.  Dernæst  ere  de  holdbare; 
de  slides  kun  langsomt,  og  de  trække  hverken  Ir  eller 
Rust.  De  kunne  altsaa  bruges  længe  uden  at  miste  deres 
Værdi.  Fremdeles  have  de  den  for  en  Værdimaaler 
betydningsfulde  Egenskab,  at  der  ikke  ved  dem  som 
ved  andre  Varer:  Korn,  Klæde,  Smør  o.  s.  v.,  er  Tale 
om  Kvalitetsforskel.  Den  ene  Unze  rent  Guld  er 
nøjagtig  ligesaa  meget  værd  som  den  anden.  Dernæst 
ere  de  delelige,  de  kunne  deles  eller  udmøntes  i 
smaa  Stykker,  og  disse  Stykker  have  tilsammen  lige 
Værdi  med  den  hele  Mønt. 

Af  stor  Betydning  er  det  endelig,  at  disse  Metal- 
ler ikke  ere  undergivne  hurtige  eller  voldsomme 
Svingninger  i  Værdi.  En  slet  Høst  gør  Kornet  dob- 
belt saa  dyrt  som  før,  og  uholdbare  Genstande  som  Æg, 
Kød  o.  s.  V.  stige  og  falde  hurtigt  i  Værdi.  Men  Guldets 
og  Sølvets  Værdi  forandres  kun  langsomt,  fordi  disse 
Metaller  ere  saa  holdbare,  og  de  nye  Forraad,  der  komme 

frem  i  Aarets  Løb,  kun  ere  smaa  i  Forhold  til  den 
Mængde,  der  allerede  er  i  Brug. 

Alligevel  ere  Guld  og  Sølv  underkastede 
Værdisvingninger.  Det  kan  ikke  være  anderledes. 
Verdensbeholdningen  af  Metalmønter  fordrer  —  trods  det 
langsomme  Slid  —  stadig  Fornyelse  —  hyppigt  vel 
ogsaa  Forøgelse.  Men  det  gaar  med  Guldhøsten  som 
med  Kornhøsten.  Der  er  fede  Aar,  og  der  er  magre 
Aar.  Kommer  der  flere  af  de  sidste  efter  hverandre, 
bliver  „Udbudet"  for  lille,  og  Prisen  paa  Guld  stiger. 

Men  hvad  vil  det  nu  sige?  En  Tyvekrone  er  og 
bliver  jo  dog  sig  selv  og  kan  ikke  blive  til  en  Enogtyve- 
krone.  Paa  den  Maade  viser  Pengenes  skiftende  Værdi 
sig  naturligvis  ikke,  og  det  vil  i  Reglen  være  umuligt  a 
paavise  den  fra  Aar  til  Aar.  Stærkest  er  den  maaske 
traadt  frem  i  Perioden  efter  Amerikas  Opdagelse  og  i 
Midten  af  det  nittende  Aarhundrede,  da  der  opdagedes 
rige  Guldlejer  i  Kalifornien  og  Australien,  og  Produktionen 
af  dette  Metal  en  Aarrække  var  meget  betydelig.  Følgen 
var,  at  Guldets  Værdi,  dets  Købeevne,  sank. 

Der  skal  ikke  mangle  meget  i,  at  Kornproduktionen 
i  de  sidste  50  Aar  er  steget  til  det  dobbelte,  uden  at 
Folkemængden  har  forøget  sig  i  samme  Forhold;  hertil 
kommer,  at  Jærnbane-  og  Dampskibsforbindelser  i  samme 
Tidsrum  ved  deres  uhyre  Udvidelser  have  bidraget  stærkt 
til  en  hurtig  og  billig  Fordeling  af  Landmandens  Pro- 
dukter blandt  Forbrugerne.  Naar  Priserne  paa  disse  Pro- 
dukter, trods  det  forøgede  Udbud,  alligevel  i  visse  Perioder 
ere  stegne  til  det  dobbelte  eller  mere,  har  Grunden  været 
at  søge  i  Pengenes  synkende  Værdi. 

Metal  penge.  Oprindelig  benyttedes  de  ædle  Me- 
taller som  Omsætningsmiddel  i  Form  af  Stænger,  Penge 
eller    Støv,    altsaa    efter  Vægt   og   Finhed.      Men    det   er 

en  besværlig  Ting  at  skulle  afveje  Metallet  og  be- 
stemme dets  Lødighed,  hver  Gang  man  afslutter 
en  Handel.  Man  kom  derfor  i  alle  civiliserede  Samfund 
ind  paa  at  benytte  Metallerne  som  Betalingsmiddel  i  Form 
af  Mønter. 

En  Mønt  er  en  vis  Vægtdel  afMetal,  som  man 
har  givet  en  hensigtsmæssig  Form  og  forsynet 
med  et  Stempel  (Præg),  hvorved  Udmønteren, 
Staten,  giver  Sikkerhed  for,  at  Mønten  har  den 
rette  Vægt  og  Finhed,  og  dermed  den  Værdi, 
som  angives  ved  dens  Navn. 

Erfaringen  har  vist,  at  Kobber,  Sølv  og  Guld  ere  de 
Metaller,  som  bedst  egne  sig  til  Udmøntning.  Men  da 
Kobberets  Værdi  er  forholdsvis  ringe,  maa  Mønterne, 
naar  det  er  det  eneste  Metal,  der  bruges,  være  meget 
store  og  uhaandterlige.  I  Sverrig  var  Kobber  i  sin  Tid 
—  det  er  mange  Aar  siden  —  det  eneste  Møntmetal, 
og  der  var  Kobberpenge,  som  bestod  af  en  Plade,  2  Fod 
lang  og  1  Fod  bred.  Naar  man  den  Gang  skulde  gøre 
en  blot  nogenlunde  stor  Udbetaling,  maatte  man  have 
Hest  og  Vogn  til  Pengenes  Transport.  Nu  bruger  man 
kun  Kobber  til  smaa  Pengestykker  af  ringe  Værdi,  og  for 
at  gøre  det  haardt,  blandes  det  med  Tin,  hvorved  det 
omdannes  til  Bronze. 

Ved  Siden  af  den  egentlige  Mønt,  Hovedmønten,  be- 
nytter man  til  mindre  Betalinger  Skillemønt.  Men  den 
har  ikke  den  Metalværdi,  den  lyder  paa,  og  er  i 
Virkeligheden  kun  et  Slags  Pengetegn,  der  imid- 
lertid ikke  kan  undværes  i  det  daglige  Liv.  Staten  til- 
lægger dog  disse  Mønter  Gyldighed  som  Betalingsmiddel  for 
visse  nærmere  bestemte  mindre  Beløb,  den  modtager  dem 
i  sine  offentlige  Kasser  og  ombytter  dem  „paa  Anfordring" 
med  Hovedmønt. 

Eftersom  et  Lands  Hovedmønter  udmøntes 
i  Guld  eller  Sølv,  siges  Landet  at  have  Guld- 
eller Sølvmøntfod.  I  Lande  med  Guldmøntfod  ere 
Sølvpengene  kun  Skillemønt,  og  derfor  kunne  de  ikke 
anvendes  uden  for  Landet  som  lovligt  Betalingsmiddel. 
De  tages  dér  kun  efter  deres  Metalværdi  som  Raasølv,  og 
denne  ligger  nu,  da  Guldmøntfoden  er  indført  i  næsten 
alle  europæiske  Lande,  i  ret  stærke  Svingninger.  Gaar 
jeg  ind  til  en  Veksellerer  uden  for  Rusland  med  en  Haand- 
fuld  russiske  Sølv-Rubler,  betaler  han  mig  kun  efter  deres 
Finhed  og  Vægt  og  bryder  sig  ikke  det  mindste  om, 
hvor  megen  Værdi  de  have  i  St.  Petersborg. 

Med  et  Lands  Hovedmønt  maa  man  ikke  forveksle 
dets  Regningsenhed  eller  den  Værdi,  der  almindelig 
tjener  som  Enhed  ved  Værdiangivelserne,  saaledes  at  Vær- 
dierne angives  i  Mangefold  og  Brøkdele  af  denne  Værdi 
eller  Enhed.  Regningsenheden  er  end  ikke  altid  en  virke- 
lig præget  Mønt.  Saaledes  regnede  man  for  ikke  mange 
Aar  siden  i  Hamborg  med  Bancomark,  men  der  eksi- 
sterede ingen  præget  Mønt  af  dette  Navn. 

I  Danmark,  Sverig  og  Norge  er  der  indført  Guld- 
møntfod med  Sølv  og  Bronce  som  Skillemønt.  Regnings- 
enheden er  en  Krone,  inddelt  i  100  øre.  Af  1  Kilogram 
(2  Pd.)  fint  Guld  udmøntes  2480  Kroner.  Guldet  er  lov- 
ligt Betalingsmiddel,  og  ingen  er  pligtig  til  i  een  Betaling 
at  modtage  højere  Beløb  end  20  Kr.  i  1  og  2  Krone- 
stykker, 5  Kr.  i  mindre  Sølvmønt  og  1  Kr.  i  Bronze- 
mønt. I  Danmark  skal  Stat  og  Kommune  i  Betaling 
for  Skatter  og  Afgifter  modtage  ethvert  Beløb  af  1  og 
2  Kronestykker;  i  Sverig  skal  Skillemønt  modtages  i 
ubegrænset  Beløb  ved  Statens  Kasser.  I  hvert  af  Rigerne 
skal  der  være  Adgang  til  at  faa  ethvert  med  10  Kr.  dele- 
ligt Beløb  i  Skillemønt  ombyttet  med  Hovedmønt.    Skille- 

mønter  ophøre  først  at  være  lovligt  Betalingsmiddel  over 
for  Statskassen,  naar  de  ere  saa  slidte,  at  det  ikke 
med  Sikkerhed  kan  kendes,  for  hvilket  Riges  Regning  de 
ere  prægede,  men  overfor  andre,  saa  snart  Præget  ved 
Slid  er  blevet  utydeligt. 

Guldmønter  ophøre  at  være  lovligt  Betalingsmiddel 
imellem  Mand  og  Mand,  naar  de  ved  Slid  have  tabt 
mere  end  V2  pCt.  i  Vægt  (5  Kr.  mere  end  ^/g  pCt.),  over 
for  Statskassen  derimod  først,  naar  de  have  tabt  mere 
end  2  pCt.,  5  Kronen,  naar  den  er  saa  slidt,  at  det  ikke 
med  Sikkerhed  kan  kendes,  for  hvilket  Riges  Regning 
den  er  præget.  De  danske  og  norske  Statskasser  mod- 
tage dog  Landets  egne  Guldmønter,  selv  om  Sliddet  er 
større  end  2  pCt. 

Guldpengene  bestaa  af  ^/k,  fint  Guld  og  Vio  Kobber. 

Et  Guld  20  Kronestykke  skal  veje  8.96O6  Gram,  en 
10  Kr.  Halvdelen  og  en  5  Kr.  Fjerdedelen  af  denne  Vægt. 

Ved  Dobbeltmøntfod  (Bimetallisme)  forstaas  en 
saadan  Ordning,  at  2  Metaller,  i  Reglen  Guld  og  Sølv, 
bruges  som  Hovedmønt  efter  et  bestemt  fastsat  Værdi- 
forhold, saaledes  at  begge  ere  lovligt  Betalingsmiddel  for 
ethvert  Beløb,  og  Debitor  kan  vælge,  med  hvilket  Metal 
han  vil  betale. 

Guldet  er  for  Tiden  dyrt.  Det  giver  lave  Varepriser. 
Mange  ønske  derfor  en  Overgang  til  Dobbeltmøntfod. 
Men  den  kan  kun  ske  ved  en  international  Fastsættelse 
af  Værdiforholdet  mellem  Guld  og  Sølv. 

Seddelpenge  ville  blive  omtalte  i  det  følgende. 

XVI. 
Kreditvæsen. 

Enhver,  som  laaner  Penge  ud,  giver  Kredit.  Enhver, 
som  modtager  Penge  til  Laans,  faar  Kredit. 

Det  samme  gælder  om  den,  der  sælger  en  Vare 
uden  samtidig  at  faa  den  betalt  og  om  den,  der  køber 
Varen  uden  samtidig  at  betale  den. 

Laangiveren  og  Sælgeren  kaldes  Kreditor;  Laan- 
tageren  og  Køberen  kaldes  Debitor. 

Kredit  betyder  Tillid,  Tiltro.  Kreditor  har  Til- 
lid til,  at  Debitor  vil  og  kan  opfylde  sin  Forpligtelse. 

Paa  Grundlag  af  denne  Tillid  kommer  der  en  Forret- 
ning i  Stand,  hvorved  Debitor  tilbytter  sig  en  nærværende 
Ydelse  for  en  tilkommende. 

Som  Sprogbrugen  er,  taler  man  dog  ikke  ved  ethvert 
Laan  om  Kredit.  Naar  A  mod  en  vis  Godtgørelse  laaner 
en  Hest,  en  Vogn,  en  Bog,  en  Lejlighed  af  B,  kaldes 
baade  selve  dette  Forhold  og  den  Sum,  han  betaler  for 
Brugen,  Leje. 

I  alle  civiliserede  Lande  er  det  Skik  og  Brug  at  give 
og  modtage  Kredit.  Og  fornuftigt  anvendt  er  Kreditten 
en  saare  nyttig  Institution ;  thi  ved  Hjælp  af  den  kunne 
Pengene  komme  i  Hænderne  paa  Folk,  der  forstaa  at 
gøre  dem  frugtbringende.  Der  er  ikke  saa  faa  Rigmænd, 
som  enten  mangle  Evne  eller  Lyst  til  at  anvende  deres 
Penge  i  en  Forretning.  Men  de  holde  heller  ikke  af  at 
se  dem  ligge  ørkes-  og  renteløse  hen.  Saa  laane  de 
dem  ud,  og  herved  komme  de.  Pengene,  til  at  gøre  Gavn. 
Thi  der  er  mange  dygtige  og  energiske  Mænd,  som 
kunne  udrette  en  hel  Del  Arbejde  og  sætte  nyttige  Fore- 
tagender   i    Gang,    men    som    hæmmes    af   Mangel    paa 

Kapital.      Kreditten    bringer    dem    over    denne   Hindring. 
Ved  Hjælp   af  den  faa  de  andres  Penge  at  arbejde  med. 

Personalkredit  —  Realkredit.   —  Laan  mod  Pant. 

Kredit  ydes  paa  forskellig  Maade.  Undertiden  kan 
en  Mand  rejse  et  Laan  hos  en  anden,  fordi  denne  har 
Tillid  til  ham  og  alene  paa  Grundlag  af  denne  Tillid. 
Her  staar  og  falder  al  Sikkerheden  med  Debitors  per- 
sonlige Hæderlighed  og  med  hans  Formue- 
omstændigheder. 

Det  er  Personalkredit. 

Og  i  Virkeligheden  er  al  Kredit  i  sin  dybeste  Bund 
Personalkredit.  Jeg  laaner  en  Mand  Penge,  fordi  jeg  har 
Tillid  til,  at  han  kan  og  vil  betale  mig  dem  igen. 

Men  i  de  fleste  Tilfælde,  særlig  naar  Talen  er  om 
større  Summer,  maa  Laantageren  stille  Sikkerhed, 
oftest  i  Form  af  Pant  i  bestemte  Formuegenstande.  Her 
tages  et  mere  underordnet  Hensyn  til  Debitors  Person. 
Grundlaget  for  Kreditten,  Tilliden,  er  her  Pantet. 

Det  er  Realkredit  og  Realsikkerhed. 

Naar  f.  Eks.  en  Mand  vil  bygge  et  Hus,  ejer  han 
ikke  altid  Penge  nok  til  at  købe  Grunden  og  rejse  Byg- 
ningen. Men  det  behøves  heller  ikke.  Han  kan  med 
Lethed  faa  den  manglende  Sum  at  laane,  naar  han  giver 
Kreditor  Pant  i  Hus  og  Grund,  d.  v.  s.  naar  han  giver 
ham  Ret  til  at  gøre  sig  betalt  ved  at  sælge  eller  selv 
overtage  Ejendommen,  hvis  Debitor  udebliver  med  Renter 
af  Laanet,  eller  hvis  dette  ikke  tilbagebetales  ham  til  den 
aftalte  Tid. 

Denne  Sikkerhed  kaldes  Underpant  i  fast  Ejen- 
dom eller  Hypothek. 

En  anden  Art  af  Sikkerhed  er  det  saakaldte  haand- 
faaede  Pant  eller  Haandpant.  Her  faar  Kreditor 
Pantet  i  Hænde,  indtil  Laanet  er  indfriet. 

Et  saadant  Pant  kan  bestaa  ikke  blot  i  Værdigen- 
stande —  Smykker,  Obligationer  og  saadanne  Ting,  som 
man  kan  tage  „i  Hænde",  men  ogsaa  i  et  Varelager,  der 
fylder  et  helt  Pakhus.  I  saa  Tilfælde  sikrer  Kreditor 
sig  Pantet  ved  at  lade  sig  Nøglerne  til  Pakhuset  udlevere 
eller  paa  anden  Maade,  der  synes  ham  betryggende. 

I  Almindelighed  er  Renten  for  et  pantesikret  Laan 
3 — 5  pCt.,  hvis  da  ellers  Sikkerheden  er  god,  d.  v.  s.  hvis 
Pantet  efter  en  fornuftig  og  rimelig  Vurdering  har  større 
Værdi  end  den  Sum,  der  er  laant  paa  det.  Større  Værdi. 
Thi  hvis  Kreditor  skal  have  fuld  reel  Sikkerhed  i  Pantet, 
maa  han  altid  holde  et  vist  Spillerum  aabent,  dels  for  at 
han  ved  Salget  af  Pantet  kan  faa  sine  Omkostninger  og 
resterende  Renter  dækkede,  dels  fordi  en  Genstand  ikke 
altid  udbringes  til  den  fulde  Værdi  ved  et  Tvangssalg, 
dels  endelig  fordi  Pantet  paa  Grund  af  Konjunkturer  eller 
Vanrøgt  kan  staa  i  lavere  Pris  paa  Salgs-  end  paa  Pant- 
sætningstiden. 

En  Købstad-  eller  Landejendom  vil  saaledes  ikke 
blive  betragtet  som  god  Sikkerhed  for  mere  end  ^/g  af 
Vurderingssummen.  Aktier  og  Obligationer  modtages 
sjælden  i  Pant  for  hele  det  Beløb,  de  lyde  paa. 

Naar  Sikkerheden  er  mindre  god,  vil  Renten  ogsaa 
blive  højere,  fordi  den  skal  indbefatte  en  Risiko- 
præmie. 

Kreditforholdet  kan  stiftes  paa  længere  el- 
ler kortere  Tid.  Varigheden  afhænger  af,  om  Debitor 
rejser  Laanet  for  at  bruge  det  som  fast  eller  som  fly- 
dende Kapital.  Om  Betydningen  af  disse  Benævnelser 
er  talt  foran.     Som  fast  Kapital  stifter  han  Laanet,  naar 


155 

han  vil  bruge  det  til  at  købe  en  Landejendom,  bygge  et 
Hus  eller  anlægge  en  Fabrik.  Flydende  Kapital  bliver 
det  —  Laanet  —  ham,  naar  han  anvender  det  til  Indkøb 
af  Raastoffer,  af  Varer,  som  han  vil  forhandle,  eller 
noget  lignende. 

I  første  Tilfælde  kan  Debitor  kun  meget  langsomt 
frigøre  den  laante  Kapital,  og  han  maa  derfor  betinge 
sig  lang  Frist  med  Tilbagebetalingen  eller  faa  det  ordnet 
saaledes,  at  denne  kan  ske  afdragsvis,  igennem  Amor- 
tisation. Heldigst  er  det  for  ham,  naar  Laanet  stiftes 
uopsigeligt  fra  Kreditors  Side. 

I  andet  Tilfælde  er  Hensigten  derimod,  at  Kapitalen 
skal  frigøres  hurtigt,  og  derfor  er  Kreditfristen  i  Reglen 
kort. 

At  optage  kortvarige  Pengelaan  til  faste  Kapitalanlæg 
er  baade  en  farlig  og  bekostelig  Sag  for  Debitor,  selv  om 
hans  Foretagende  er  sundt  og  betaler  sig  godt.  Tit  kan 
det  nemlig  blive  ham  umuligt  at  tilbagebetale  Laanet  i 
rette  Tid,  og  under  alle  Omstændigheder  er  den  hyppige 
Fornyelse  af  Laanet  en  kostbar  Historie. 


XVII. 
Bankvæsen. 

I  alle  civiliserede  Lande  gives  en  stor  Del  af  Kre- 
ditten gennem  Banker,  Institutioner,  der  saa  at  sige 
gøre  Forretninger  i  Kredit. 

Vel  drive  Bankerne  i  Reglen  flere  Slags  Forretninger, 
men  deres  egentlige  og  vigtigste  Forretning  bestaar  i  at 
modtage  Indskud  fra  Folk,  som  have  rede  Penge  tilovers. 

og  atter  at  udlaane  dem  og  Bankens  egne  Midler  til 
Folk,  særlig  Forretningsfolk,  som  trænge  til  dem. 

En  Bank  grundlægges  i  Reglen  ved  Aktietegning, 
Kapitalsammenskud,  fra  forskellige  Privatmænd.  I  Bj^tte 
for  deres  indskudte  Penge  faa  de  Aktier,  lydende  til- 
sammen paa  den  indskudte  Sums  Størrelse.  Disse  Aktier 
ere  Værdipapirer,  der  kunne  gaa  tra  Haand  til  Haand, 
Aktieejerne  faa  Andel  i  Bankens  Overskud,  der  naturlig- 
vis er  uens  de  forskellige  Aar.  Derfor  maa  Aktieejernes 
Andel,  der  kaldes  Udbytte  eller  Dividende,  ogsaa  være  det. 

Idet  Banken  saaledes  baade  modtager  og  giver  Kre- 
dit, bliver  den  et  Mellemled  mellem  dem,  der  have  Penge 
tilovers,  og  dem,  der  søge  Penge  til  Laans.  Gennem 
Banken  faa  Kapitaler,  der  ellers  vilde  ligge  ledige,  pro- 
duktiv Anvendelse. 

1.  Banken  modtager  Penge  og  Værdigen- 
stande som  Laan  eller  til  Opbevaring. 

Naar  en  Købmand  eller  Industridrivende  faar  Beta- 
ling for  en  Del  solgte  Varer,  er  det  ikke  sagt,  han  har 
Brug  for  Pengene  straks.  Folk,  som  hæve  deres  Gage, 
Rentepenge  eller  anden  Indtægt  kvartals-  eller  halvaarsvis, 
bruge  som  Regel  heller  ikke  alle  Pengene  straks. 

I  Stedet  for  saa  at  beholde  dem  hjemme,  hvor  de 
ikke  trække  Rente,  og  hvor  Ejeren  kan  miste  dem  ved 
Tyvehaand,  sætter  han  dem  ind  i  en  Bank,  d.  v.  s.  han 
laaner  dem  til  Banken,  som  lover  at  betale  dem  tilbage, 
naar  det  ønskes.  Forretningsfolk  pleje  hver  Aften  at 
sende  de  Penge,  som  de  i  Dagens  Løb  have  modtaget, 
til  deres  Bank,  og  beholde  kun  en  mindre  Sum  tilbage 
til  Smaaudbetalinger,  medens  de  præstere  de  større  gen- 
nem Anvisninger  paa  Banken. 

Fordelene  ved  at  indsætte  Penge  i  Banken  ere  i 
det  væsentlige  følgende: 

1 .  Pengene  ere  sikre,  da  Banken  har  solide  Gemme- 
steder, som  aflaases  og  bevogtes  om  Natten.  Desuden 
svarer   den   til   de  Penge,   som   den  har  faaet  at  gemme. 

2.  Det  er  en  bekvem  Maade  at  besørge  Udbeta- 
linger paa.  I  Stedet  for  at  optælle  kontante  Penge  giver 
man  en  Anvisning  paa  Banken,  som  da  besørger  Ud- 
betalingen. 

3.  Banken  betaler  i  Reglen  Renter  af  Pengene. 
Grunden  til  Indsættelsen  kan  være  forskellig. 

Det  kan  være,  at  Deponenten  (den,  der  indsætter 
Pengene)  leverer  Banken  de  Summer,  han  ikke  i  Øje- 
blikket bruger,  for  at  slippe  for  Ulejligheden  og  Risikoen 
ved  at  gemme  dem  og  for  at  faa  Rente  af  dem.  I  saa 
Tilfælde  kaldes  Forholdet  Indlaan.  Deponenten  for- 
pligter sig  her  til  kun  at  udtage  Pengene  med  visse  Dages 
eller  Ugers  Varsel  eller  til  kun  at  disponere  over  en 
mindre  Sum  ad  Gangen.  Undertiden  indsætter  han  Pen- 
gene for  en  bestemt  Tid,  f.  Eks.  3 — 6  Maaneder  eller 
mere.     Indiaanet  har  altsaa  en  vis  Varighed. 

Renten  retter  sig  her  efter  den  almindelige 
Rentefod,  men  er  forskellig  efter  den  Tid,  Indiaanet 
skal  blive  staaende.     Jo   kortere  Frist,    des    lavere  Rente. 

Men  de  fleste  Penge  indsættes  paa  Folio,  d.  v.  s. 
fra  Dag  til  Dag,  saa  Deponenten  kan  raade  over  dem 
efter  Behag  og  uden  foregaaende  Varsel.  I  saadanne 
Tilfælde  giver  Banken  kun  en  meget  lille  eller  vel  endog 
slet  ingen  Rente  —  den  maa  jo  stadig  selv  ligge  inde 
med  en  hel  Del  Kontanter,  da  den  ikke  kan  vide,  hvor- 
naar  eller  hvor  meget  Foliohaverne  ville  „trække"  paa 
den.  Dog  behøver  den  langtfra  at  holde  det  hele  sam- 
lede Foliobeløb  rede;  thi  vel  tages  der  hver  Dag  Penge 
ud,  men  der  sættes  ogsaa  hver  Dag  Penge  ind,  og  det 
Tilfælde  vil  vanskeligt  indtræde,  at  alle  Foliohaverne  hæve 

deres  Penge  samtidig.  Bankerne  erfare  ogsaa  hurtigt,  at 
deres  Kunders  Indskud  og  Hævninger  bevæge  sig  i  regel- 
mæssige Svingninger,  og  de  kunne  derfor  være  for- 
beredte. 

Deponenten  raader  over  sit  Tilgodehavende  enten 
ved    Giro-Overførelser    eller  ved  Bankanvisninger. 

Giro-Overførelser.  A  skal  betale  B  1000 Kr.  Begge 
ere  Kunder  ved  samme  Bank,  A  har  en  Sum  —  1000 
Kr.  'eller  mere  —  staaende  i  den.  Saa  giver  han  Ban- 
ken Ordre  til  at  overføre  1000  Kr.  fra  hans  til  B.s  Konto. 
Dermed  er  denne  betalt,  og  han  kan  igen  lade  de  1000 
Kr.  vandre  over  paa  en  ny  Konto.  Saaledes  lader  en 
hel  Række  af  Forretninger  sig  afslutte,  uden  at  der  ud- 
veksles en  eneste  kontant  øre  mellem  de  paagældende. 
Al  Betaling  sker  ved  en  Ompostering  i  Bankens  Bøger. 
Det  er  Giro-Overførelser. 

Bankanvisninger,  Checks,  træde  mange  Steder, 
særlig  i  England,  i  Stedet  for  Benyttelsen  af  rede  Penge. 
Den  Forretningsmand,  der  modtager  en  Check,  hæver  i 
Reglen  ikke  Beløbet,  men  indsætter  den  paa  sin  Bank- 
konto og  disponerer  over  Beløbet  ved  en  ny  Check. 
Naar  Udsteder  og  Modtager  benytte  samme  Bank,  virker 
Omsætningen  paa  samme  Maade  som  en  Giro-Overførelse. 
Benytte  de  forskellige  Banker,  maa  den  Bank,  der  mod- 
tager Anvisningen,  hæve  Beløbet  hos  den ,  paa  hvem 
den  er  udstedt.  Men  da  alle  Banker  i  Dagens  Løb  mod- 
tage adskillige  Anvisninger  paa  hverandre,  kunne  de  ud- 
ligne dem,  saaledes  at  kun  Forskellen  udbetales. 

Banken  modtager  ogsaa  Værdier  (Papirer  eller  ædle 
Metaller  i  forarbejdet  eller  uforarbejdet  Tilstand)  i  For- 
varing eller  Depositum.  De  deponerede  Sager  hen- 
ligge da  i  Banken,  uden  at  denne  har  Ret  til  at  raade 
over  dem. 

Man  skælner  mellem  lukkede  og  aabne  Deposita. 

De  lukkede  opbevares  i  en  Kasse  eller  et  andet 
Gemme,  forsynet  med  Deponentens  Segl.  Banken  under- 
søger ikke  Indholdet.  Gaar  det  tabt,  giver  Banken  Er- 
statning efter  de  Betingelser,  man  er  bleven  enig  om. 

Aabne  Deposita  ere  i  Reglen  Værdipapirer,  der  alt- 
saa  kendes  af  Banken,  som  ofte  paatager  sig  at  hæve 
Udbytte  eller  Rente,  besørge  deres  Salg  og  Indkøb  af 
andre  o.  s.  v. 

Mange  Banker  udleje  brand-  og  dirkefri  Rum,  de 
saakaldte  Boxer,  til  hvis  Aabning  der  kræves  2  Nøgler. 
Banken  har  den  ene,  Lejeren  den  anden.  I  Rummet 
staar  en  Kasse,  hvortil  Lejeren  har  Nøglen. 

2.     Banken  udlaaner  Penge. 

Forretningsfolk  have  i  Reglen  ikke  Brug  for  lang 
Kredit.  Hurtig  Omsætning  drager  kort  Kredit  efter  sig. 
Handelens  og  Industriens  Liv  har  sit  Pulsslag  i  Banken. 
Jo  kraftigere  dette  Liv  er,  des  fyldigere  er  ogsaa  den 
Guldstrøm,  der  ruller  gennem  Banken. 

For  Laantageren,  Forretningsmanden,  gælder  det 
hurtigt  at  kunne  rejse  Penge  —  for  Laangiveren,  Banken, 
hurtig  at  faa  dem  tilbage  igen  for  at  anbringe  dem  paa 
nye  Hænder,  som  trænge  til  dem. 

Denne  livlige  Omsætning  foregaar  især  gennem 
Diskontering  af  Veksler. 

At  diskontere  en  Veksel  vil  simpelt  hen  sige  at  købe 
den  med  forlods  Fradrag  af  Renten  (Diskontoen). 

En  Veksel  ser  i  sin  korteste,  men  ganske  tilstrække- 
lige Form  saaledes  udt 

Aarhus,  d.   15.  Januar  1895.  Kr.   1000. 

Tre  Maaneder  fra  Dato  behager  De  at  betale  til 
Bankkontoret  i  Aarhus  denne  Veksel  med  Et  Tusind 
Kroner. 

Hr.  B.  Hansen.  C.  Jensen. 

København. 

Hansen  har  købt  for  1CK30  Kr.  Korn  af  Jensen.  Nu 
kan  det  være,  der  vil  gaa  nogen  Tid,  inden  Hansen  faar 
Kornet  solgt,  eller  i  alt  Fald  inden  han  faar  Pengene  ind 
for  det.  Han  kan  ikke  betale  de  1000  Kr.  straks  og 
betinger  sig  derfor  3  Maaneders  Kredit.  Den  maa  Jen- 
sen indrømme  ham,  fordi  det  saaledes  er  Skik  og  Brug 
mellem  Købmænd.  Men  Jensen  kan  ikke  vente  3  Maa- 
neder, han  har  Brug  for  sine  Penge  straks.  Saa  hjælper 
han  sig  ved  at  „trække"  en  Veksel  paa  Hansen,  der 
forpligter  sig  til  at  betale  den  ved  tværs  over  dens  For- 
side —  saaledes  er  det  Skik  —  at  skrive  „Akcepteret" 
og  sætte  sit  Navn  under. 

Derefter  gaar  Jensen  med  Vekslen  til  Bankkontoret 
i  Aarhus.  Hvis  nu  begge  eller  i  alt  Fald  den  ene  er 
Banken  bekendt  som  en  solid  Mand,  køber  den  Vekslen 
af  ham  og  udbetaler  ham  straks  de  1000  Kr.  med  Fra- 
drag af  Diskontoen. 

Betaler  Hansen,  Akceptanten,  ikke  til  Forfaldsdagen, 
lader  Aarhusbanken  Vekslen  „protestere",  d.  v.  s.  den 
lader  Notarius  i  København  gaa  til  ham  og  affordre  ham 
Beløbet.  Nægtes  dette  ham,  nedlægger  han  Protest  for 
„Ikke-Betaling".  Saa  har  Banken  bevaret  sin  „Vekselret"; 
ved  Hjælp  af  den  faar  den  hurtigere  Dom  over  ham  end 
for  et  almindeligt  Gældsbrev. 

Dette  har  nu  maaske  mindre  at  betyde.  Det  væsent- 
lige er,  at  den  kan  holde  sig  til  Jensen  og  enhver  anden, 
der  har   skrevet  sit  Navn    paa  Vekslen.     En  Veksel  kan 

bruges  som  Betalingsmiddel,  og  den  kan  gaa  fra  Haand 
til  Haand  20  Gange  inden  Forfaldsdag.  Hver  ny  Ejer 
sætter  sit  Navn  paa  dens  Bagside  med  Angivelse  af, 
hvem  han  overdrager  den  til.  Og  alle,  der  skrive  deres 
Navn  paa  Vekslen,  hæfte  solidarisk  (een  for  alle,  alle  for 
een)  for  dens  Betaling.  Eet  solidt  Navn  mellem  tyve 
usolide  gør  Vekslen  god. 

Laan  mod  haandfaaet  Pant.  Ogsaa  her  skulle 
de  udlaante  Penge  inden  kort  Tid  vende  tilbage  til  Ban- 
ken. Derfor  ydes  Laanet  som  Regel  paa  kort  Tid  ad 
Gangen  eller  med  kort  Opsigelsesfrist,  og  Pantet  maa 
være  af  en  saadan  Beskaffenhed,  at  det  hurtig,  let  og 
uden  Tab  lader  sig  realisere,  hvis  Laanet  ikke  bliver  be- 
talt tilbage. 

Denne  hurtige  Omsætning  er  Grunden  til,  at  de  al- 
mindelige Banker  ikke  eller  kun  i  ringe  Omfang  give 
Laan  mod  Hypothek,  Underpant  i  faste  Ejendomme. 
Den  Laanevirksomhed  bestrides  af  Sparekasser,  Kredit- 
foreninger og  Hypothekbanker. 

Kassekredit  bestaar  i,  at  der  aabnes  Kunden  en 
Konto,  paa  hvilken  han  inden  for  en  vis  Grænse,  der  be- 
tegner Kredittens  Størrelse,  kan  hæve  de  Beløb,  han  har 
Brug  for,  uden  at  have  noget  til  gode.  Naar  han  faar 
Penge  ind,  kan  han  indsætte  dem  paa  Kontoen,  hvorved 
han  formindsker  sin  Gæld. 

Han  betaler  kun  Rente  af  den  Sum,  han  til  enhver 
Tid  skylder,  men  desuden  beregner  Banken  sig  nogle 
pro  Cent  af  hele  det  Beløb,  Kunden  har  Lov  at  disponere 
over.     Denne  Godtgørelse  kaldes  Provision. 

For  Debitor  har  Kassekreditten  den  Fordel,  at  han 
aldrig  behøver  at  skylde  mere  og  altsaa  heller  ikke  at 
betale  Rente  af  mere,  end  han  har  Brug  for,  medens 
han    ved    Vekslers    Diskontering    maa    betale    Renten    til 

Vekslens  Forfaldstid,  selv  om  han  i  Mellemtiden  faar 
Penge  ind. 

For  Banken  frembyder  Kassekreditten  den  Nødven- 
dighed, altid  at  maatte  have  en  rigelig  Kassebeholdning 
for  at  kunne  møde  de  Krav  paa  Udbetaling,  der  stilles 
til  den.  Men  dette  opvejes  derved,  at  den  beregner  sig 
en  forholdsvis  høj  Rente,  og  saa  ved  Provisionen. 

Kassekreditten  sikres  i  Reglen  ved  Garanti  af  to 
Kautionister. 

Laan  i  løbende  Regning,  Konto  Kurant,  er 
beslægtet  med  Kassekredit.  Der  aabnes  ved  Konto  Kurant 
Kunden  en  Konto,  paa  hvilken  han  snart  kan  være  Ban- 
kens Debitor,  snart  dens  Kreditor. 


XVIII. 
Særegne    Bankforretninger    og    Bankformer.    —    Kredit- 
foreninger. —  Sparekasser. 

Folkebanker,  Industribanker,  Arbejderban- 
ker, Haandværkerbanker  o.  s.  v.  ere  Banker,  der 
virke  for  Kredittens  Udbredelse  blandt  mindre  bemidlede 
Mænd  —  smaa  Handlende,  Haandværkere,  Landejendoms- 
besiddere, til  dels  vel  ogsaa  de  egentlige  Arbejdere.  Disse 
Banker  modtage  dels  Laan  til  Forrentning  fra  disse 
Klasser,  dels  give  de  dem  Laan,  ved  hvilke  man  dog 
paa  Grund  af  Forholdenes  Natur  viger  lidt  bort  fra  de 
strenge  bankmæssige  Laaneformer. 

Hypothekbanker  ere  Banker,  hvis  Formaal  er  at 
give  Laan  mod  Underpant  i  Land-  og  Købstad- 
ejendomme.     Laanene  ere  ikke  kontante,  men  Banken 

udsteder  rentebærende  og  amortisable  Obligationer  (Hypo- 
thekobligationer),  lydende  paa  Navn  eller  paa  ihænde- 
haveren. De  ere  forsynede  med  Rentekoupons,  ved 
Hjælp  af  hvilke  Renten  kan  hæves  i  Banken  til  de  fast- 
satte Terminer. 

Saadanne  Obligationer  faar  Laantageren  udleveret. 
Saa  skaffer  han  sig  rede  Penge  ved  at  sælge  dem  efter 
Dagens  Kurs,  der  noteres  paa  Børsen. 

Tilbagebetalingen  af  Laan  sker  gennem  Amortisa- 
tion. Dette  gaar  saaledes  til:  En  Landmand  laaner  f.  Eks. 
20,000  Kr.  mod  Underpant  i  sin  Ejendom.  For  denne 
Sum  skal  han  betale  5  "/o  ^Uer  1000  Kr.  om  Aaret. 
Men  heraf  ere  kun  de  4  "/o  eller  800  Kr.  Rente.  Af 
den  ene  *^/q,  200  Kr.,  gaar  maaske  Halvdelen,  100  Kr., 
som  hans  Bidrag  til  Reserve-  og  Administrationsfonden. 
De  andre  100  Kr.  afskrives  paa  Gælden.  Dette  er  første 
Aars  Amortisation.  Men  nu  maa  han  vedblive  at  betale 
1000  Kr.  om  Aaret,  til  Laanet  helt  er  afgjort,  skønt  han 
kun  skal  svare  Renter  af  Restgælden,  saaledes  som  denne 
til  enhver  Tid  er.  Altsaa  vokser  Afbetalingen  Aar  for 
Aar.  Har  han  paa  denne  Maade  bragt  sin  Gæld  ned  til 
f.  Eks.  10000  Kr.,  saa  gaar  af  de  1000  Kr.,  han  har  at 
betale  aarlig,  kun  400  Kr.  til  Forrentning;  100  Kr.  er 
hans  Bidrag  til  Reserve-  og  Administrationsfonden,  Resten, 
500  Kr.,  afskrives  paa  Gælden.  Naar  denne  er  bragt 
ned  til  5000  Kr.,  er  Arbetalingen  700  Kr.  og  saaledes 
fremdeles. 

Hypothekbankens  hele  Kapital,  der  altsaa 
væsentligst  bestaar  i  de  Hypothekobligationer,  Laantagerne 
have  udstedt,  hæfter  for  Gælden. 

Kreditforeninger  ere  i  nær  Slægt  med  Hypothek- 
banker.     De  ere  Selskaber  af  Grundejere,   der  stille  deres 

Ejendomme  under  eet  til  Sikkerhed  for  de  Laan,  der 
modtages.  Ogsaa  her  faa  Laantagerne  Kreditforenings- 
obligationer. 

Kreditforeningerne  staa  i  Danmark  under  Statens 
Tilsyn.  De  ere  fritagne  for  Brugen  af  Stempelpapir, 
have  Udpantningsret  for  forfaldne  Renter  og  Afdrag  m.  v., 
men  maa  kun  udlaane  indtil  60  "/o  af  Ejendommens 
Værdi.  De  forrentes  og  amortiseres  paa  samme  Maade 
som  Hypothekbankobligationer. 

Begge  Arter  af  Obligationer  ere  stærkt  søgte  af  Kapi- 
talister, der  foretrække  dem  for  direkte  Laan  mod  Under- 
pant. Kreditor  opnaar  gennem  Debitorernes  solidariske 
Ansvar  en  større  Sikkerhed  og  behøver  intet  Tilsyn  at 
føre  med  sit  Pant,  medens  han  til  enhver  Tid  kan  skaffe 
sig  Penge  ved  at  sælge  de  af  Foreningen  eller  Banken 
udstedte  Obligationer.  Ej  heller  behøver  Kapitalisten  at 
opsøge  en  Laantager,  men  kan  købe  Obligationerne  paa 
Børsen.  Obligationerne  lyde  ej  blot  paa  større,  men 
ogsaa  paa  ganske  smaa  Beløb  (100  eller  200  Kr.),  saa 
at  en  Kapital  af  hvilken  som  helst  Størrelse  kan  anlægges 
deri.  Paa  Grund  af  disse  Omstændigheder  kan  Renten 
sættes  forholdsvis  lavt,  hvilket  er  fordelagtigt  for  Laan- 
tagerne, der  yderligere  have  Fordel  af  de  bekvemme 
Amortisationsvilkaar.  Endelig  er  Grundejeren  sikret  mod 
Opsigelse,  saa  længe  han  betaler  Renter  og  Afdrag. 

En  særegen  Art  Hypothekbanker  findes  i  nogle 
Lande,  f.  Eks.  Sverrig,  Norge  og  Frankrig.  De  ere  op- 
rettede eller  dog  understøttede  af  Staten  og  skulle  tjene 
som  Centralinstitutter  for  Grundejerkreditten. 

Hypothekforsikringsbanker  ere  Banker,  der 
særligt  virke  for  at  sikre  sekundære  Prioritetshavere  — 
de,  hvis  Udlaan  ere  sikrede  ved  Pant  efter  første 
Prioritet  —  mod  Tab.     Der    betales  dem  en  Forsikrings- 

præmie,  og  saa  overtage  de  Garantien  for,  at  Pante- 
kreditor faar  baade  sine  Renter  og  sin  Kapital. 

I  Sverrig  ere  de  ret  udbredte  under  Navnet  Inteck- 
nings-Garanti-Aktiebolag. 

Sparekasser  have  tra  Hamborg  og  England  ud- 
bredt sig  til  næsten  alle  civiliserede  Lande.  De  vænne 
den  arbejdende  Klasse  til  Sparsomhed  og  til  at  sørge  for 
Fremtiden,  og  ved  dem  opsamles  en  Mængde  smaa  Kapi- 
taler, der  komme  Arbejde  og  Virksomhed  til  gode,  og 
som  ellers  vilde  være  spildte. 


XIX. 

Seddelhanher. 

En  Seddelbank  er  en  Bank,  der  har  Ret  til 
at  udstede  Papirsedler  (Banksedler,  Banknoter) 
paa  større  eller  mindre  Beløb;  de  gaa  som  Be- 
talingsmiddel mellem  Mand  og  Mand  og  gøre  derfor  i 
endnu  højere  Grad  end  Anvisninger  og  Giro-Overførelser 
de  ædle  Metaller  overflødige  som  Omsætningsmiddel. 

Naturligvis  ere  Sedlerne  i  sig  selv  værdiløse  —  kun 
Papirslapper.  Men  de  skulle  veksles  „paa  Anfordring" 
med  ædelt  Metal.  Deres  Værdi  beror  da  paa  en  alminde- 
lig Tillid  til  eller  Overbevisning  om,  at  Banken  baade 
kan  og  vil  opfylde  denne  Forpligtelse.  Saa  længe  det 
sker,  vil  ingen  vægre  sig  ved  at  modtage  dem ;  en  Be- 
taling med  dem  vil  være  lige  saa  fuldgyldig  som  en  Be- 
taling med  Guldmønt.  Men  har  Banken  udstedt  flere 
Sedler,  end  den  kan  indløse,  saa  svækkes  dens  Kredit, 
og  ingen  vil  modtage  dens  Sedler  for  hele  det  Beløb, 
de  lyde  paa. 

Man  kunde  tro,  at  Banken  altid  maatte  have  saa 
meget  møntet  ædelt  Metal  paa  rede  Haand,  at  den  var  i 
Stand  til  at  indløse  alle  de  Sedler,  der  ere  i  Omløb,  om 
de  saa  strømmede  ind  paa  een  eneste  Dag.  Men  Er- 
faringen har  vist,  at  naar  Banken  kun  er  solid,  komme 
Kravene  paa  Indløsning  af  Sedlerne  aldrig  saa  hoved- 
kulds ind;  det  er  et  forholdsvis  ringe  Antal,  der  fordres 
byttet  med  Metal.  I  Reglen  sker  det  kun,  naar  der  er 
Brug  for  mindre  Møntstykker  end  Sedlernes  Paalydende, 
eller  hvor  der  skal  bruges  ædelt  Metal  til  kontante  Ud- 
betalinger i  Udlandet.  Derfor  kan  Banken  hjælpe  sig 
paa  anden  Maade  uden  at  risikere  sin  Kredit.  Den  be- 
høver kun  at  ligge  inde  med  en  mindre  Del  —  man 
regner  i  Reglen  Vs  —  ^^  <^6t  Beløb,  der  fordres  til  Ind- 
løsning af  alle  de  udstedte  Sedler.  For  Resten,  de  -/,, 
kan  den  have  solide,  let  sælgelige  Papirer:  Aktier,  Obliga- 
tioner, gode  Veksler  o.  s.  v. 

Naar  en  Bank  udsteder  flere  Sedler,  end  den  kan 
dække  med  sin  samlede  Kapital,  bringer  det  let  Forstyr- 
relse og  Tab  i  Omsætningen  Landet  over.  Men  Fristel- 
sen til  en  Overskridelse  kan  være  stærk;  derfor  maa 
Seddelbanken  være  lovbunden,  og  den  maa  staa  under 
betryggende  Kontrol,  saa  bevares  Tilliden  til  den. 

Men  hvem  skal  kontrollere  den? 

Deposito  —  og  Laanebanker  kunne  tilstrækkeligt 
kontrolleres  af  Interessenterne.  Blander  Staten  sig  i  Til- 
synet, hæmmer  den  deres  Virksomhed. 

Anderledes  med  Seddelbanken.  Den  er  det  umuligt 
for  Aktiehaverne  at  kontrollere,  her  maa  Staten  træde  til. 
Undertiden  har  den  gjort  dette  ved  selv  at  stille  sig  i 
Spidsen  for  Banken.  Men  en  Statsbank  er  uheldig.  Den 
kontrollerende  falder  her  sammen  med  den  kontrollerede, 
og  Staten    hæver    sig    ikke    i    sin   Virksomhed    op    over 

menneskelig  Forkrænkelighed.  Erfaringen  hai-  da  ogsaa 
vist,  at  mere  end  een  Statsbank  er  gaaet  til  Grunde  og 
har  bragt  Ulykke  over  Landet,  fordi  Staterne  have  søgt 
si  hjælpe  sig  ud  over  finansielle  Vanskeligheder  ved  at 
udstede  flere  Sedler,  end  de  havde  Evne  til  at  indløse. 
Derved  forvandlede  de  Sedlerne  fra  værdifulde  til  værdi- 
fattige Papirer. 

Staten  bør  derfor  indskrænke  sig  til  at  give  visse 
Regler  for  Oprettelsen  af  private  Seddelbanker  og  saa 
føre  skarp  Kontrol  med,  at  Reglerne  overholdes. 

De  Forpligtelser,  som  Staten  i  Almindelighed 
paalægger,  ere:  1.  Bankens  Metalbeholdning  skal 
staa  i  et  vist  Forhold  til  den  udstedte  Seddel- 
masse, f.  Eks.  udgøre  Vs  af  denne.  Den  øvrige  Del 
skal  være  dækket  af  solide  Papirer,  og  2.  Ban- 
ken maa  kun  udstede  Sedler  til  et  vist  samlet 
Beløb;  Sedlerne  skulle  lyde  paa  visse  be- 
stemte Summer  —  5,   10,  50,   100  Kroner  o.  s.  v. 

Den  Bestemmelse,  at  Banken  kun  maa  udstede  Sed- 
ler til  et  vist  samlet  Beløb,  er  ikke  heldig.  Den  er  over- 
flødig for  Sikkerheden,  naar  blot  den  første  Bestemmelse 
overholdes,  og  den  kan  hæmme  Handel  og  Industri,  idet 
den  hindrer  Banken  i  at  udstede  saa  mange  Sedler,  som 
Landet  til  en  given  Tid  har  Brug  for. 

Banken  vil  ogsaa  selv  vide  at  holde  til  Raade  med 
sin  Seddelmængde.  Forsøger  den  at  udvide  den  ud  over 
Penge-  og  Laanemarkedets  Behov,  ville  Sedlerne  strømme 
tilbage  til  den  igen  gennem  Indsættelse  paa  Folio  eller 
Indlaan  og  ved  Tilbagebetaling  af  Laan. 

Derimod  vil  et  Beløb  af  den  Størrelse,  som  Omsæt- 
ningen paa  Laanemarkedet  kræver,  til  enhver  Tid  kunne 
holde  sig  i  Cirkulation,  saa  længe  Publikum  bevarer  Til- 
liden til  Banken. 

I  Danmark  er  den  private  Bank  Nationalbanken 
eneberettiget  til  Seddeludstedelse.  Ud  over  sit  Metalfond 
kan  den  udstede  30  Millioner  Kroner  i  Sedler.  De  lyde 
paa   10,  50,  100  og  500  Kroner. 

Den  vigtigste  Bank  i  Norge,  Norges  Bank,  med 
Hovedsæde  i  Trondhjem,  er  ogsaa  en  privat  Aktiebank 
med  Eneret  til  Seddeludstedelse. 

Den  kan  ud  over  sin  Guldbeholdning  udstede  24  Mill, 
Kroner  i  Sedler.  De  lyde  paa  5,  10,  50,  100,  500  og 
loæ  Kroner. 

Sveriges  Rigsbank,  den  ældste  af  de  nordiske 
Banker,  kan  udstede  Sedler  for  det  fulde  Beløb  1.  af  sin 
metalliske  Kassebeholdning,  2.  af  Guld,  der  er  deponeret 
i  Udlandet  eller  undervejs  derfra,  3.  af  Tilgodehavende 
hos  udenlandske  Korrespondenter,  samt  4.  derudover  et 
Beløb  af  45  Millioner  Kroner.  Dog  maa  Metalbeholdningen 
ikke  være  mindre  end  15  Millioner  Kroner,  og  naar  den 
Seddelmængde,  der  rækker  ud  over  dette  Beløb,  overstiger 
35  Mill.  Kroner,  skal  der  desuden  være  en  Metalbehold- 
ning paa  30  pCt.  af  det  overskydende  Beløb.  Dens  Sedler 
lyde  paa  5,   10,  50,   100  og  JrøJ  Kroner. 

Den  har  ikke  Eneret  til  Seddeludstedelse. 
Ved  Siden  af  den  bestaar  en  Del  private  seddel- 
udstedende  Banker,  „Enskilda  Banker".  De  maa 
ikke  udstede  Sedler  paa  mindre  end  10  Kr.  Hver  af  dem 
skal  have  et  Grundfond  paa  mindst  1  Million  Kroner, 
der  skal  være  tegnet  af  mindst  3(J  svenske  Borgere,  som 
med  hele  deres  Eormue  hæfte  solidarisk  for  Bankens  For- 
pligtelser. 

Foruden  Grundfondet  kan  der  tegnes  en  Aktiekapital 
af  Folk,  som  kun  hæfte  med  deres  Indskud  —  en  Ret^ 
der  dog  kun  er  benyttet  af  2  Banker.  Før  Banken  aab- 
nes,    skal    hele  Grundfondet    være    indbetalt,    og   mindst 

50  pCt.  af  det  skal  være  forvandlet  til  „Grundfonds- 
hypothek".  Mindst  Halvdelen  af  dette  skal  bestaa  af  let 
realisable  offentlige  Værdipapirer,  Resten  af  Panteobliga- 
tioner. Det  hele  Fond  deponeres  i  en  af  Statens  offent- 
lige Kasser.  Det  højeste  Beløb  af  Sedler,  der  maa  ud- 
stedes, er  det,  som  svarer  til  1.  Grundfondhypotheket, 
2.  Reservefondet,  for  saa  vidt  det  bestaar  af  samme 
Slags  Papirer  som  de,  der  ere  anordnede  for  Grundfond- 
hypotheket, 3.  Bankens  Fordringer  indtil  højst  50  pCt.  af 
det  hele  Grundfond,  saafremt  Beholdningen  af  den  i 
Riget  gældende  Guldmønt  naar  op  til  10  pCt.  af  Grund- 
fondet, 4.  Guldbeholdningen  ud  over  de  10  pCt.  —  Sed- 
lerne, der  lyde  paa  10,  50,  100,  5æ  og  1000  Kr.,  ere 
ikke  lovligt  Betalingsmiddel  saaledes  som  Rigsbankens 
Sedler. 


XX. 

Bevægelse  i  Forretningslivet. 

Forretningslivet  er  som  Havet,  evigt  i  Bevægelse,  evigt 
skiftende. 

Der  er  de  regelmæssige  Bevægelser,  som  gentage  sig 
Aar  efter  Aar:  Liv  og  Stilhed,  Flod  og  Ebbe. 

Foraaret  er  Flodtiden.  Forretningerne  tage  Fart,  de 
drægtige  Skuder  stikke  i  Søen,  Guldstrømmen  faar  Liv. 
Og  Flodbølgen  holder  sig  hen  paa  Sommeren.  Saa  kom- 
mer der  nogen  Stilhed,  en  svag  Ebbe.  Men  Flodbølgen 
ruller  atter  frem  —  Efteraaret  bringer  Travlhed.  Naar 
endelig  Vinteren  stænger  for  Sund  og  Sø,  bliver  der 
stille.     Det  er  den  store  Ebbe. 

Der  er  ogsaa  en  anden  Bevægelse  i  F'orretningslivet : 
en  Flodbølge,  der  varer  flere  Aar. 

Stille  og  langsomt  stige  Vandene.  Maaske  giver 
ingen  Agt  derpaa.  Men  der  er  Vekselvirkning  mellem 
denne  Flodbølge  og  de  menneskelige  Sind  — •  det  er,  som 
om  der  lagde  sig  lyse  Forhaabninger  over  dem,  som  om 
der  vaagnede  en  Fortrøstning  om,  at  gode  Tider  nær- 
mede sig.  Der  fødes  en  Stemning,  hvis  Ophav  maaske 
ingen  kan  paavise,  men  en  Stemning,  som  smitter  og  til 
sidst  breder  sig  over  Landene. 

Kapitalisterne,  som  forsigtig  have  holdt  deres  Penge 
tilbage,  begynde  at  tro  paa,  at  de  med  Fordel  kunne 
anbringe  dem  i  nye  Foretagender,  i  Banker,  Fabrikker, 
Skibe  o.  s.  \'.  Dygtige  og  ansete  Mænd  forelægge  Planer 
og  udstede  Indbydelse  til  Deltagelse  i  Aktieforetagender, 
og  de  behøve  ikke  at  søge  efter  Pengene;  Kapitalisterne, 
baade  de  store  og  de  smaa,  komme  med  dem  af  sig  selv. 

Men  saa  er  der  i  Samfundslivet  en  Mikrob,  nok  saa 
farlig  som  nogen  af  de  andre  —  Guldmikroben! 

Den  begynder  nu  at  formere  sig,  og  den  er  Sygdoms- 
vækker.  Sygdommen  hedder  Guldfeber.  De  angrebne 
tørste.  Tørsten  kan  kun  læskes,  ikke  slukkes,  i  Guld. 

Og  hvor  den  Feber  smitter!  Aktierne  stige,  før  de 
ere  tegnede.  Folk,  der  ikke  vide  Forskel  paa  en  Aktie 
og  en  Obligation,  begynde  at  „spekulere".  Kan  man 
blot  faa  Aktier,  helst  i  et  nyt  Foretagende,  mener  man, 
at  saa  har  man  Lykken  fat. 

Og  nu  rykke  „Grunderne",  Svindlerne,  frem  med 
nye  Indbydelser  til  Aktietegning;  thi  i  oprørt  Vand  er 
godt  at  fiske.  Men  de  dygtige  og  ansete  Mænd,  der 
vare  med  i  de  første  P'oretagender,  trække  sig  tilbage,  hvis 
ikke  ogsaa  de  ere  grebne  af  Feberen.  Selv  de  van- 
vittigste Planer  finde  Understøttelse.  Alle  se  Aktierne 
stige,  faa  tænke  paa,  at  de  maa  falde. 

Og  der  kommer  en  ny  Bevægelse  i  Vandene  —  thi 
der  er  Vekselvirkning  mellem  dem  og  Sindene:  Bobler 
rejse  sig  i  Vejret,  skinne  som  Guld,  blænde  øjet  og  — 
briste ! 

Aktierne  ere  tegnede.  Nu  skal  der  bygges  Skibe  og 
Fabrikker,  købes  Maskiner  og  mangfoldige  andre  Ting. 
Der  er  nok  at  tage  fat  i.  Entreprenører,  Bygmestre, 
Maskinfabrikanter  o.  s.  v.  have  ondt  ved  at  skaffe  Arbej- 
dere nok.  Saa  stiger  Arbejdslønnen.  Og  dego  de  Ind- 
tægter give  Arbejderne  Mod  paa  at  nyde  Livet.  God 
Mad,  fine  Klæder  og  fremfor  alt  en  meget  stor  Fornøjelses 
konto. 

Men  med  denne  forøgede  Efterspørgsel  stige  Vare- 
priserne. Producenterne  og  de  Handlende  faa  større  Ind- 
tægter og  begjmde  at  leve  med.  Selv  de  Varer,  som 
ikke  blive  stærkt  efterspurgte,  stige  i  Pris  som  ved  et 
Slags  Sympathi. 

Og  de  Handlende  købe  op,  det  gælder  at  sk^'nde 
sig;  de  tro.  Priserne  fremdeles  ville  stige,  og  at  det  skal 
lykkes  dem  at  faa  solgt  og  købt  og  solgt  igen,  inden 
Faldet  kommer,  thi  Boblen  holder  sig  endnu. 

De,  der  have  tegnet  sig  for  Aktier  i  de  nye  Fore- 
tagender, maa  indbetale  de  tegnede  Beløb  og  drage  deres 
Penge  ud  af  Bankerne,  som  altsaa  faa  færre  Penge  at 
laane  ud. 

Fabrikanter,  Købmænd  og  Spekulanter,  som  have 
fabrikeret  eller  købt  store  Oplag  af  Varer,  ville  have 
endnu  større  Oplag  —  Gevinsten  tegner  til  at  blive  saa 
stor.  Men  for  at  købe  maa  de  —  nu  som  ellers  — 
have  Kredit,  de  maa  laane  Penge,  og  Prisen  paa  dem 
stiger  efter  Lovene  om  Udbud  og  Efterspørgsel,  m.  a.  O. 
Rente  og  Diskonto  forhøjes. 

Og  Boblen  vokser. 

Kapitalisterne,  store  og  sniaa,  sætte  deres  Penge  i 
Aktier,  rejse  Laan  paa  dem,  købe  nye  Aktier,  laane  og 
købe  og  laane  igen.  Aktierne  stige.  De  betales  med 
det  dobbelte  af  deres  paalydende  Værdi.  Og  Rente  og 
Diskonto  stige  med  dem.  Tidligere  var  den  3  å  4  pCt. 
Nu  er  den  7,  8  pCt.  eller  mere,  og  man  begynder  at 
frygte  for,  at  den  ventede  Fordel  skal  opsluges  af  de 
høje  Renter. 

Der  gaar  Sitringer  gennem  Boblen,  den  er  spændt 
for  højt,  den  maa  briste.  De,  der  have  udlaant  Penge, 
begynde  at  frygte  for,  at  de  ikke  skulle  faa  dem  skades- 
løst hjem.  De  have  givet  for  stor  Kredit,  de  maa  se  i 
Tide  at  hale  deres  Kapitaler  i  Land.  Herved  tvinges  en 
hel  Del  Spekulanter  til  at  sælge  deres  Aktier. 

Det  fremkalder  en  ny  smittende  Stemning.  Andre 
Opkøbere  begynde  at  frygte,  at  Priserne  skulle  falde.  De 
ville  sælge,  mens  det  endnu  er  Tid.  Og  snart  er  der 
et  Kapløb  om  at  blive  af  med  Aktierne.  Kursen  falder 
Dag  for  Dag,  hvert  Salg  bringer  Tab.  I  mange  Tilfælde 
er  Sælgerens  Formue  ikke  tilstrækkelig  til  at  dække  det; 
han  maa  gaa  fallit. 

Og  den  første  Fallit  drager  flere  efter  sig.  Fabri- 
kanten har  solgt  sine  Varer  paa  Kredit.  Han  faar  ikke 
de  Penge,  han  har  gjort  Regning  paa  og  kan  ikke  op- 
lylde  sine  F'orpligtelser. 

De  nye  Aktieforetagender  sygne  hen ,  Arbejderne 
blive  brødløse,  smaa  Kapitalister  ødelægges,  store  lide 
betydelige  Tab. 

Boblen  er  bristet,  Pengekrisen  er  der.   — 

Hvorledes  skal  man  da  undgaa  Tab  ved  Kriser? 

En  Pengekrise  fører  mange  Tab  og  megen  øde- 
læggelse  med   sig,    ikke  alene  blandt  Kapitalisterne,    men 

ogsaa  blandt  Arbejderne.  Mange  af  disse  komme  ud  at 
deres  Beskæftigelse;  andre,  der  ikke  kunne  forstaa,  hvor- 
for deres  Løn  daler,  forværre  deres  Stilling  ved  Strejker, 
som  efter  en  Krise  umuligt  kunne  lykkes. 

Det  er  derfor  af  Vigtighed,  at  enhver,  der  under  den 
ene  eller  den  anden  Form  er  knyttet  til  Forretningslivet, 
indser,  at  meget  gode  Tider  med  stærk  Omsætning  og 
Liv  i  Handel  og  Industri  ville  blive  afløste  af  daarlige 
Tider  med  Slappelse  og  Tilbagegang. 

Naar  derfor  Tilstandene  se  ualmindelig  blomstrende 
ud,  vil  den  forsigtige  Kapitalist  være  meget  varsom  i 
Valget  af  de  Foretagender,  hvori  han  anbringer  sine  Penge. 
For  de  smaa  Kapitalister  kan  det  endog  sættes  som  al- 
mindelig Regel,  at  det  er  galt  at  følge  Flertallet,  netop 
fordi  det  er  Flertal,  og  fordi  selv  den  bedste  Sag  i  dette 
Tilfælde  kan  blive  ødelagt,  naar  for  mange  handle  paa 
samme  Maade. 

Hvis  f.  Eks.  Huslejen  stiger,  og  Husejerne  have  store 
Indtægter  af  deres  Ejendomme,  vil  der  altid  vaagne  en 
levende  Byggelyst  baade  hos  Kapitalister  og  Spekulanter. 
Men  en  saadan  Periode  er  netop  den  daarligste  at  bygge 
i,  dels  fordi  den  faar  Byggegrunde,  Materialer  og  Arbejde 
til  at  stige  i  Pris,  dels  fordi  Byggelysten  i  Løbet  af  faa 
Aar  vil  skabe  en  saadan  Overflod  af  Lejligheder,  at  Hus- 
lejen maa  synke. 

Dristig  under  rolige  Forhold,  forsigtig  under  op- 
hidsede, det  turde  være  det  fornuftigste  Forretningsprincip. 

XXI. 

Statslaan. 

Det  kan  gaa  Staten  som  private,  at  der  er  Aar,  hvor 
Indtægten  ikke  dækker  Udgiften,  og  saa  bærer  Staten  sig 
ad  ligesom  den  private,  den  gør  Gæld,  rejser  et  Statslaan. 
Og  ligesom  der  i  Privatlivet  er  2  Slags  Gæld :  den,  der 
kun  stiftes  for  en  kort  Tid,  og  den,  der  er  bestemt  til  at 
henstaa  en  længere  Aarrække ,  saaledes  skælner  man 
ogsaa  mellem  2  Arter  af  Statslaan:  den  svævende 
Gæld,  der  er  bestemt  til  at  have  en  kortere  Varighed  og 
af  den  Grund  i  Reglen  stiftes  under  andre  Former  end 
den  anden  Art,  den  konsoliderede  Gæld,  der  betales 
tilbage  i  Løbet  af  eller  efter  en  længere  Aarrække. 

Den  svævende  Gæld  har  i  Reglen  Form  af  Be- 
talingsrestancer,  Laan  i  en  Bank  eller  Udstedel- 
sen af  Kreditbeviser. 

At  en  Stat  har  en  saadan  Gæld,  fortæller  intet  om 
Statens  økonomiske  Status.  Thi  medens  nogle  Stater 
opsamle  en  stor  Kassebeholdning  eller  danne  et  Reserve- 
fond, som  de  kunne  ty  til,  naar  Aarsindtægterne  ikke 
dække  Udgifterne,  er  der  andre,  som  foretrække  at  dække 
kortvarige  Underskud  ved  at  stifte  svævende  Gæld,  sær- 
lig ved  Udstedelsen  af  Kreditbeviser,  fordi  de  mene,  dette 
er  billigere  end  at  ligge  inde  med  en  stor  Kassebeholdning. 

Den  konsoliderede  Gæld  stiftes  i  Almindelighed 
ved  Udstedelse  og  Salg  af  Statsobligationer 
Naturligvis  maa  disse  Obligationer  som  Regel  være  uop- 
sigelige fra  Ejerens,  Kreditors  Side,  da  Staten  ikke  vil 
udsætte  sig  for  at  faa  et  stort  Antal  Obligationer  opsagte 
til  Udbetaling  paa  et  ubelejligt  Tidspunkt.  Derimod  vil 
Staten  være  tjent  med  at  forbeholde  sig  selv  Opsigelsesret, 

fordi  den  derved  bliver  i  Stand  til  at  benytte  en  heldig 
Konjunktur  til  at  konvertere  Gælden,  d.  v.  s.  til  at  ind- 
fri det  gamle  Laan  ved  Stiftelsen  af  et  nyt,  hvoraf  der 
svares  ringere  Rente.  Har  Staten  ikke  forbeholdt  sig 
Opsigelsesret,  kan  den  kun  bringe  Laanet  ud  af  Verden 
ved  selv  at  opkøbe  sine  Obligationer.  Undertiden  optager 
Staten  et  Laan  uden  at  være  i  nogen  ligefrem  finansiel 
Forlegenhed.  Det  sker,  naar  der  skal  træffes  en  kostbar, 
for  hele  Landet  nyttig  eller  nødvendig  Foranstaltning,  som 
ogsaa  vil  gavne  de  kommende  Slægter,  Anlæg  af  Jærn- 
baner  f.  Eks.  Et  saadant  Laan  er  en  Retfærdigheds- 
handling  mod  det  Slægtled,  som  netop  lever.  Den  Byrde, 
som  paalægges  Samfundet  gennem  Forrentning  og  Til- 
bagebetaling af  Laanet,  bør  fordeles  over  saa  mange  som 
muligt  af  dem.  Anlægget  kommer  til  Nytte. 

De  europæiske  Staters  Gæld  er  vokset  stærkt  i  dette 
Aarhundrede  og  har  nu  den  ret  respektable  Størrelse  af 
80  Milliarder.  De  forenede  nordamerikanske  Fristaters 
Gæld  er  mellem  10  og  15  Milliarder. 


TREDJE  AFSNIT 


Kommunisme  og  Socialisme  i  Almindelighed. 

I. 
Komtnunisme. 

lA-ommunisme  er  Navnet  paa  en  Lære,  hvorefter 
Grundlaget  for  Statsordningen  skal  være  Ejen- 
domstællesskab  med  økonomisk  og  social  Lig- 
hed mellem  Individerne  og  fuldstændig  Opgivelse 
af  disses  økonomiske  Selvstændighed. 

Kommunisme  og  Socialisme  have  mange  Ligheds- 
punkter. Begge  indeholde  Forslag  og  Planer  om  en  — 
efter  Kommunisternes  og  Socialisternes  Mening  —  bedre 
Stats-  og  Samfundsordning  end  den  bestaaende,  begge 
ere  oprindelig  fremgaaede  af  en  menneskekærlig  Bestræbelse 
for  at  hæve  Nøden  og  Elendigheden  i  Samfundet.  Armod 
og  Umoralitet  ville  de  fjerne,  Forskellighederne  i  Menne- 
skenes økonomiske,  moralske  og  andre  Livsforhold  ville 
de  udjævne,  de  ville  skaffe  alle  en  lykkelig  og  be- 
trygget Tilværelse.  Derfor  ville  de  ombygge  den  nu- 
værende Samfundsordning  paa  et  nyt  Grundlag.  Begges 
Forudsætning  er  en  fast  Tro  paa,  at  de  sociale  Spørgs- 
maal  kunne  ordnes  paa  heldig  Maade,  og  de  se  Aarsagen 
til  alle  slette  og  sørgelige  Tilstande,  baade  de  økonomiske, 
de  retslige  og  de  politiske,  i  Samfundets  nuværende 
Indretninger. 

Som  Grundlag  for  den  nye  Ordning  fordre  de,  at 
de  enkeltes  økonomiske  Frihed  stærkt  skal  ind- 
skrænkes, og  at  Samfundet  (Staten)  skal  overtage  Om- 
sorgen og  Ansvaret  for  sine  Medlemmer.  Til  Gennem- 
førelse heraf  stille  de  Forslag  om  nye  Ordninger  af  den 
økonomiske  Virksomhed,  af  Produktionen  og  af  Godernes 
Fordeling  —  Forslag,  hvorved  de  mene,  at  den  Ret- 
færdighed, de  kræve,  vil  fremkaldes. 

I  øvrigt  fjerne  de  to  Retninger  sig  baade  i  deres 
sluttelige  Formaal  og  i  deres  praktiske  Forslag  vidt  fra 
hinanden.  Men  dette  gælder  ogsaa  om  de  enkelte  Kom- 
munistei,  og  der  foreligger  ikke  saa  faa  indbyrdes  for- 
skellige kommunistiske  Systemer  eller  Planer  til  en  ny 
Ordning.  Visse  Grundanskuelser  findes  dog  i  dem  alle, 
og  disse  er  det,  der  karakterisere  Kommunismens  Væsen 
og  adskille  den  fra  Socialismen. 

Kommunismens  særlige  Kendetegn  ere  i  Hovedsagen 
følgende : 

Kommunismen  ser  Roden  til  alle  sørgelige  Sam- 
fundstilstande i  Privatejendoms-Ordningen.  Den, 
sige  de,  gør  Menneskene  selviske  og  faar  den  i  sig  selv 
nyttige  og  berettigede  Drift  til  Selvbevaring  og  Fremme 
af  egne  Interesser  til  at  udarte  til  uberettiget  og  skadelig 
Egenkærlighed.  Følgen  heraf  er  bleven,  at  den  ene  ud- 
nytter den  andens  Arbejde  til  Fordel  for  sig  selv;  dette 
har  affødt  en  økonomisk  og  dermed  ogsaa  social  Ulighed. 

Den  Rod  skal  først  rammes  af  øksen. 

Ejendommeligt  for  Kommunismen  er  det  fremdeles, 
at  den  kun  vil  anerkende  menneskelig  Lykke  og  ret- 
færdige Samfundstilstande,  hvor  der  er  ubetinget  og  fuld- 
stændig Lighed  mellem  alle.  Derfor  hævder  den,  at  enhver 
økonomisk,   politisk   og   anden    social   Forskel    skal    for- 

svinde  af  Samfundet,  og  at  der  skal  være  Lighed  i  Arbejds- 
byrde, Lighed  i  Indtægt  og  Lighed  i  Nydelse. 

Derfor  fordre  de,  at  Samfundet,  Staten,  skal  ordne 
Individernes  økonomiske  Virksomhed.  Denne  skal  hvile 
paa  Formuefællesskab.  Alle  Produktionsmidler,  alle 
Livsfornødenheder  og  alle  Nydelsesmidler  skulle  være 
fælles  Eje.  Naar  Privatejendom  afskaffes,  falder  Arve- 
retten bort  af  sig  selv.  Samfundet  (Staten)  ordner  Produk- 
tion, Fordeling  og  Forbrug  ligeligt.  Alle  arbejdsdygtige 
ere  arbejdspligtige.  Opfostring  og  Opdragelse  af  Børnene 
er  fælles  for  alle,  ens  og  sker  paa  Samfundets  Regning. 

Det  var  ikke  den  store  franske  Revolution,  der  fødte 
de  kommunistiske  Ideer  til  Verden,  Allerede  den  græske 
Filosof  Plato  har  i  sit  Værk  om  Staten  ca.  400  A.  f. 
Chr.  F.  opstillet  en  Slags  kommunistisk  Stat  som  den 
ypperste  Samfundsordning.  Senere  have  i  Aarhundredernes 
Løb  mange  Forfattere  behandlet  det  samme  Spørgsmaal. 
Saaledes  gjorde  Thomas  Morus  i  1517  Forsøg  paa  at 
skildre  en  Stat,  grundet  paa  Ejendomsfællesskab.  Da 
Interessen  for  de  fattige  Klasser  blev  mere  levende,  kom 
der  nyt  Liv  i  de  kommunistiske  Ideer,  og  man  be- 
gyndte at  fordre  af  Staten,  at  den  skulde  omordne  den 
sociale  Tilstand  og  skaffe  alle  Arbejde  og  Brød.  Især 
bleve  disse  Fordringer  stærke  i  Frankrig.  Under  den 
store  franske  Revolution  forsøgte  Babeuf  gennem  en 
Opstand  at  kalde  en  kommunistisk  Stat  til  Live  og  faa 
Privatejendomsretten  ophævet.  Da  denne  Ret  var  bleven 
indført  ved  Lov,  kunde  den,  mente  han,  ogsaa  afskaffes 
ad  samme  Vej.  Penge  skulde  forsvinde  af  Frankrig,  og 
alle  være  forpligtede  til  at  arbejde.  Regeringsmagten 
skulde  fordele  Arbejde  og  Nydelse,  bestemme  Klædedragt 
og  Arbejdsliv.  Den  eneste  Drivfjeder  til  alle  Handlinger 
skulde  være  Kærlighed  til  Næsten. 

Babeufs  Opstandsplan  blev  imidlertid  røbet  og  han 
selv  og  hans  vigtigste  Tilhængere  arresterede  og  senere 
henrettede. 

Af  de  andre  kommunistiske  Forfattere  holde  nogle 
paa  en  samlet  Stat,  hvor  Regeringen  skal  lede  alle  Indi- 
viderne som  Dukkerne  paa  et  Marionettheater.  Andre 
ville  have  Staten  opløst  i  Kommuner.  Nogle  drømme 
om  et  Nydelses-  og  Kulturliv  for  alle  i  Lighed  med,  hvad 
der  hører  til  de  riges  Forrettigheder  at  skaffe  sig  under 
de  bestaaende  Forhold.  Andre  indrømme,  at  dette  kom- 
munistiske Samfund  kun  vil  være  i  Stand  til  at  byde 
sine  Medlemmer  en  meget  beskeden  Tilværelse  med  ringe 
aandligt  Liv.  Nogle  tilstræbe  kun  Lighed  i  de  ydre  Livs- 
forhold, andre  ville  ogsaa  Lighed  i  Dannelse.  Nogle  ville 
bevare  Religion,  Ægteskab  og  Familie,  andre  ville  have 
dem  afskaffede.  Nogle  endelig  ville  Indførelsen  af  Kom- 
munismen ad  fredelig  Vej,  andre  ville  Revolution.  Til 
de  sidste  hørte  de  franske  Kommunister,  der  i  1872  be- 
mægtigede sig  Paris  umiddelbart  efter  Fredslutningen 
med  Tyskland.  Det  er  bekendt,  at  Regeringstropperne 
tilbageerobrede  Byen,  og  at  den  hele  Rejsning  blev  slaaet 
til  Jorden.  Disse  Kommunister,  „Kommunarder"  kaldtes 
de  ogsaa,  maa  ikke  forveksles  med  Kommunal  i  sterne, 
med  hvem  de  stredes  om  Herredømmet  i  Paris.  Kommu- 
nalisternes  Plan  var  at  gennemføre  en  kommunal  Forfat- 
ning, ^gældende  for  alle  Frankrigs  Byer  med  Paris  i 
Spidsen.   ^, 

Den  eneste,  der  har  forsøgt  en  Slags  videnskabelig 
Begrundelse  af  Kommunismen,  er  Robert  Owen  1771 — 
1858.  Han  udgav  2  Værker  om  dette  Spørgsmaal  i 
1812  og  1820.  Hans  Grundtanke  er  følgende:  Det  er 
Menneskenes  Karakter,  som  bestemmer  deres  Hand- 
linger.    Men  Karakteren  er  et  Produkt  dels  af  medfødte 

Anlæg,  dels  af  de  ydre  Forhold,  hvorunder  Menne- 
skene leve,  og  Anlæggene  udvikles.  Men  da  intet  Men- 
neske raader  over  sine  Anlæg  eller  sine  Livs-  og  Op- 
dragelsesforhold,  er  ingen  ansvarlig  for  sin  Karakter  og 
altsaa  heller  ikke  for  sine  Handlinger. 

Men  nu  ere  baade  Opdragelse  og  ydre  Forhold  i 
vort  Samfund  paa  Grund  af  en  falsk  Ordning  af  det 
økonomiske  og  sociale  Liv  af  en  saadan  Beskaffenhed, 
at  de  fleste  Menneskers  Karakter  maa  blive  slet.  Derfra 
de  slette  Tilstande. 

Den  Opgave  at  hidføre  gode  ydre  Forhold  for  alle 
Mennesker,  saa  at  de,  trods  medfødte  slette  Anlæg,  ud- 
vikles til  gode  Karakterer  og  handle  derefter,  kan  kun 
løses  gennem  en  kommunistisk  Samfundsordning, 
under  hvilken  den  lille  Del,  der  nu  lever  et  højere  Kul- 
turliv, maa  gøre  Afkald  paa  dette.  Det  Liv,  der  beredes 
Individerne  i  det  nye  Samfund  —  og  de  skulle  alle  have 
det  ens  —  er  ganske  tarveligt  og  vil  indskrænke  sig  til 
en  meget  maadeholden  Tilfredsstillelse  af  Livsfornøden- 
hederne;  Aandslivet  maa  bringes  ned  til  det  Lavmaal, 
som  det  stod  paa  i  Menneskenes  Naturtilstand,  før  Viden- 
skab og  Kunst  bleve  til. 

Midlet  til  at  indføre  den  nye  Ordning  finder  Owen 
i  Dannelsen  af  smaa,  økonomisk  selvstændige 
Sogne  paa  500—2000  Mennesker,  der  i  alt  væsentligt 
selv  skulle  producere,  hvad  de  bruge;  kun  de  Produkter, 
som  de  nødvendig  behøve,  men  ikke  selv  kunne  frem- 
stille, skulle  de  erhverve  fra  andre  Sogne.  Sognet  er 
Ejer  baade  af  Jord  og  Varer.  Sognestyrelsen  ordner  og 
leder  ikke  blot  Produktion  og  Forbrug,  men  ogsaa  Op- 
dragelsen og  Undervisningen,  der  skal  være  ens  for  alle 
og  kun  omfatte  de  elementære  Fag.  Hovedpunktet  i 
Opdragelsen    skal   være  Uddannelse  af  Kærlighed  til 

Næsten.  Ingen  kan  vælge  selv,  enhver  faar  anvist  det 
Arbejde,  han  skal  udføre,  og  de  Fødemidler,  Klæder 
o.  s.  V.,  han  trænger  til.  Ægteskabet  erstattes  af  en  Over- 
enskomst, der  kun  vedkommer  de  paagældende  selv  og 
kan  ophæves,  saa  snart  en  af  Parterne  ønsker  det. 

Owen  ejede  et  stort  Bomuldsspinderi  i  New-Lanark 
i  Skotland,  og  her  gjorde  han  Prøve  paa  sine  Ideer  eller 
søgte  i  alt  Fald  at  bane  Vejen  for  dem.  Med  største 
Dygtighed  bekæmpede  han  sine  Arbejderes  slette  Tilbøje- 
ligheder; han  oprettede  Skoler  for  Børnene,  Hjælpekasser 
for  de  syge.  Han  skaffede  dem  alle  Underholdning  i 
deres  Fritid,  han  lærte  Familierne  at  bruge  klog  Spar- 
sommelighed, og  det  lykkedes  ham  lidt  efter  lidt  at  bi- 
bringe dem  en  Følelse  af  Lykke  og  Velvære.  Han  havde 
Held  med  sig,  men  dette  Held  bragte  ham  til  at  se  en- 
sidigt og  galt  paa  sine  egne  Ideer.  Han  glemte,  at  eet 
er  at  være  som  han  —  en  dygtig,  uegennyttig  Arbejds- 
giver med  lønnede  Arbejdere  under  sig,  medens  det  er 
noget  helt  andet  at  være  Medlem  af  et  Samfund  med 
Selvstyre  og  med  lige  Ret  for  alle.  Selv  var  han  opfyldt 
af  Menneskekærlighed,  med  Evnen  til  at  gøre  alt  det 
gode,  han  kunde,  for  andre;  derfor  troede  han  paa,  at 
alle  Mennesker  kunde  opdrages  til  at  føle  og  vise  Vel- 
vilje mod  hverandre.  Og  det  var  maaske  hans  største 
Misforstaaelse. 

Han  foragtede  alle  Religioner  og  fornægtede  Troen 
paa  Lovens  Magt.  I  Religionens  og  Troens  Sted  vilde 
han  sætte  et  Fornuftherredømme.  Her  var  et  Omraade, 
hvor  han  tog  meget  og  gav  lidet. 

Senere  udvandrede  han  til  Nordamerika,  hvor  han 
grundede  et  Samfund  efter  sin  egen  Lære.  I  Begyndelsen 
gik  det  godt,  men  saa  kom  de  Skuffelser,  der  ikke  kunde 
udeblive.    De  flittige  arbejdede,  de  dovne  drev,  de  dygtige 

trak  Læsset  for  de  udygtige,  Spektakelmagerne  fik  Mag- 
ten over  de  fredsommelige.  Fornuftherredømmet  havde 
ikke  staaet  sin  Prøve. 

Der  er  Kommunister,  som  ville  bane  Vejen  for  deres 
Ideer  med  Jærn  og  Blod;  der  er  andre,  som  til  en  Be- 
gyndelse ville  have  Samfundet  afkristnet.  Men  Bebrej- 
delser for  slige  Planer  træffe  kun  de  enkelte,  og  det  er 
en  Misforstaaelse,  naar  der  siges,  at  alle  Kommunister 
ere  Blodhunde  eller  Ukristne,  eller  at  de  ere  raa  og  egen- 
kærlige Personer,  der  kun  attraa  et  Nydelsesliv  uden  Ar- 
bejde, at  de  ville  sprænge  Ægteskab  og  Familie  o.  s.  v. 
Men  alle  træffes  de  med  Rette  af  den  Bebrejdelse,  at  de 
ere  mere  eller  mindre  uklare  Fantaster,  der  mangle  For- 
staaelse  af  Drivkraften  i  Menneskenaturen.  De  have  ikke 
øje  for  den  store  Betydning,  der  for  Individet  ligger  i 
at  have  i  det  mindste  nogen  Bevægelses-  og  Valgfrihed 
i  sit  Liv  og  sine  Handlinger;  idet  de  ville  sætte  alle  under 
Formynderskab,  miskende  de  den  Spore  for  Udviklingen, 
der  ligger  i  Ansvarsfølelsen,  og  idet  de  bedømme  Privat- 
ejendomsretten efter  dens  Misbrug  og  dens  uheldige  Sider, 
overse  de  den  Evne,  der  ligger  i  den  til  at  fremme  Flid 
og  Dygtighed. 

Og  saa  er  der  endnu  eet.  Der  er  talt  mange  Ord 
om  den  tiltagende  Overbefolkning.  Men  saa  meget  er 
dog  sikkert,  at  den  Ansvarsfølelse,  der  følger  med  Privat- 
ejendomsretten og  med  ønsket  om  at  opnaa  økonomisk 
Uafhængighed,  i  det  mindste  i  visse  Klasser  af  Samfundet 
sætter  en  Skranke  for  Overbefolkning.  I  en  kommuni- 
stisk Stat  vil  den  Skranke  være  nedbrudt.  Thi  vel  lader 
ydre  Lighed  for  alle  sig  gennemføre,  men  —  Owen  har 
rigtig  erkendt  dette  —  kun  paa  de  laveste  Trin  af 
menneskeligt  Kulturliv.  Kommunisme  udjævner  uden  at 
højne,    den    gør  sit  .Samfund   til  et  Proletarsamfund,    og 

det  er  en  Kendsgerning,  der  kan  bevises,  at  det  er  Prole- 
tarerne, de  besiddelsesløse  og  mindst  oplyste,  der  give 
de  største  Bidrag  til  Overbefolkningen. 


II. 
Socialismen 

er  Betegnelsen  for  en  bestemt  Retning,  et  bestemt  System 
til  Løsning  af  Arbejderspørgsmaalet. 

De  enkelte  socialistiske  Forfattere  afvige,  ligesom 
Kommunisterne,  i  mangt  og  meget  fra  hverandre. 

Særkendet  for  dem  alle  er,  at  de  se  Kærne- 
punktet i  det  sociale  Spørgsmaal  i  den  ulige  og, 
saaledes  synes  det  dem,  ganske  uretfærdige  For- 
deling af  Goderne.  Ophavet  til  denne  Fordeling 
finde  de  i  Privatejendomsretten  og  Arveretten 
samt  i  Individets  ubetingede  Frihed  i  Anvendelsen 
af  sin  Kapital,  sin  Virksomhed  og  sit  Arbejde,  og  den 
heraf  følgende  Produktionsmaade  med  Adskillelsen  mellem 
Driftsherre  og  Lønarbejdere,  med  de  førstes  Besiddelse  af 
Produktionsmidlerne  og  den  jærnhaarde  Lønningslovs 
Herredømme  over  de  sidste.  De  opstille  den  ganske 
urigtige  Lære,  at  det  alene  er  Arbejdet,  der  frem- 
bringer Værdierne,  og  hævde  ud  fra  denne  An- 
skuelse, at  Opsamlingen  af  Formue  og  Fordelingen  af 
de  frembragte  Varer  og  andie  Værdier  hvile  paa  en  Ud- 
bytning af  Lønarbejderne  ved  Grundejere,  Driftsherrer  og 
Kapitalister;  m.  a.  O.,  at  det  er  de  besiddelsesløses.  Ar- 
bejdernes, Gerning  og  Slid,  der  skaber  Kapitalisternes 
Rigdomme.  Det  er  denne  uretfærdige  Fordeling,  sige  de, 
som   er  Aarsagen  til,   at  der  er  et  saa  uhyre  stort  Prole- 

tariat  —  besiddelsesløs  Almue  — ,  det  er  den  Fordeling^ 
der  kalder  alle  de  sørgelige  Forhold  i  de  lavere  Folke- 
klasser til  Live. 

Socialismens  Maal  er  at  faa  disse  Tilstande  fjernede. 
Men  den  mener  ikke,  saaledes  som  Kommunismen,  det 
skal  ske  derved,  at  der  indføres  fuldstændig  Lighed  for 
alle.  Den  vil  nøjes  med  en  —  rigtignok  stærk  —  Ud- 
ligning af  den  sociale  og  økonomiske  Forskel  og  med  en 
Samfundsforfatning,  efter  hvilken  alene  Arbejdet  kan 
skabe  Indtægt  og  P^ormue.  Indtægten  skal  være  et  Ar- 
bejdsudbytte  og  intet  andet.  Derfor  søger  Socialismen 
at  bekæmpe  Privatmands  Ejendomsret  til  Jorden,  Arve- 
retten og  Kapitalgevinsten  under  dens  forskellige  Former 
som  Rente,  Leje,  Forpagtningsafgift  o.  s.  v.  Den  private 
Ejendomsret  til  Produktionsmidlerne  —  Jord,  Bygninger, 
Maskiner  og  Kapitaler  —  vil  den  have  afskaffet,  og  den 
hidtidige  Individualisme,  o:  hvert  enkelt  Individs 
fulde,  uhindrede  og  udelukkende  Ret  til  Brugen 
af  sine  Ejendele,  vil  den  have  afløst  af  Kollekti- 
vismen, o:  den  socialistiske  Fæll|esproduktion, 
hvis  Væsen  bestaar  i,  at  der  kun  bliver  produ- 
ceret kollektivt,  i  Fællesskab,  altsaa  med  Op- 
hævelse af  Lønarbejdet,  med  Fællesordning  af 
Arbejdet  og  med  Produktionsmidlerne  undergivne  Sam- 
fundets, ikke  Individets,  Ejendomsret.  Udbyttet  skulde 
da  fordeles  mellem  Arbejderne  paa  retfærdig  Maade,  med 
Ophævelse  af  Jord-  og  Kapitalrente  og  af  „den  jærnhaarde 
Lønningslov".  Den  hele  Omordning  skal  ske  gennem 
Staten. 

Den  jærnhaarde  Lønningslov,  der  i  de  senere  Aar 
har  spillet  en  stor  Rolle  i  den  socialistiske  Verden  som 
Agitationsmiddel,  er  formuleret  af  en  af  de  betydeligste 
nationaløkonomiske    Forfattere,    Ricardo,    født    1772,   død 

1828.  Senere  er  den  optagen  af  Lassalle.  Den  lyder 
saaledes : 

„Den  jærnhaarde  Lønningslov,  (das  eherne  Lohn- 
gesetz),  der  under  de  nuværende  Forhold  bestemmer  Ar- 
bejdslønnen, er  følgende:  Den  gennemsnitlige  Arbejdsløn 
bliver  bestandig  reduceret  til  det  nødvendigste  Livsunder- 
hold,  der  i  et  Folk  sædvansmæssigt  fordres  til  at  friste 
Livet  og  til  at  holde  Slægten  vedlige.  Det  er  dette  Punkt, 
om  hvilket  den  virkelige  Dagløn  til  enhver  Tid  bevæger 
sig  i  Pendulsvingninger,  uden  nogen  Sinde  længe  at  kunne 
hæve  sig  over  den  eller  synke  under  den.  Den  kan  ikke 
vedvarende  hæve  sig  over  dette  Gennemsnit;  thi  ellers 
vilde  der  paa  Grund  af  Arbejdernes  lettere  og  bedre  Stil- 
ling opstaa  en  Forøgelse  af  Arbejderbefolkningen  og  der- 
igennem et  Tilbud  af  altfor  mange  Hænder,  som  igen 
vilde  trykke  Lønnen  ned  til  og  under  dens  tidligere 
Standpunkt. 

„Arbejdslønnen  kan  heller  ikke  vedblivende  synke 
dybt  under  dette  nødvendige  Livsunderhold.  Thi  da  vilde 
der  opstaa  Udvandring,  ugift  Stand,  Afholdelse  fra  For- 
plantning og  endelig  en  af  Elendighed  fremkaldt  For- 
mindskelse af  Arbejderantallet,  der  forringede  Tilbudet 
af  Arbejdshænder  og  altsaa  igen  bragte  Lønnen  tilbage 
til  dens  tidligere  Højde.  Den  virkelige  gennemsnit- 
lige Arbejdsløn  bestemmes  altsaa  gennem  en  stadig 
Bevægelse  om  hint  Tyngdepunkt,  til  hvilket  den  altid 
maa  synke  tilbage,  og  som  den  omkredser,  snart  et 
Stykke  over,  snart  et  Stykke  under  det. 

„Dette  altsaa,  at  Arbejder  og  Arbejdsløn  bestandig 
bevæge  sig  paa  den  yderste  Rand  af  det,  der  til  enhver 
Tid  kræves  til  det  nødvendigste  Livsunderhold  ^  det 
forandrer  sig  aldrig". 


186 

Der  gives  et  politisk  og  nationaløkonomisk  Parti  — 
man  kalder  det  i  England  Manchesterskolen  eller 
Manchesterpartiet  —  hvis  Grundsætninger  og  Be- 
stræbelser gaa  ud  paa  følgende:  Produktion  til  den 
billigste  Pris,  Frihandel  og  Afskaffelse  af  alle 
indsnævrende  Lovbestemmelser  angaaende  Ud- 
og  Indførsel  o.  desl.,  Haandhævelse  af  Individets 
ubetingede  Frihed  i  Anvendelsen  af  Kapital  og 
Arbejde  —  et  Parti  altsaa,  der  er  Socialismens  krasseste 
Modsætning  og  repræsenterer  Individualismen  i  den 
stærkeste  Skikkelse. 

Dette  Parti  betegner  som  Socialisme  enhver 
direkte  Medvirkning  af  Staten  til  Løsning  af  det 
sociale  Spørgsmaal,  navnlig  enhver  Forholdsregel  fra  Sta- 
tens Side,  der  til  Beskyttelse  for  Arbejderne  indskrænker 
den  fulde  Frihed  i  Formningen  af  Arbejderkontrakterne  — 
ved  at  fastsætte  en  Grænse  for  den  daglige  Arbejdstid, 
ved  at  forbyde  Arbejde  paa  Søn-  og  Helligdage,  ved  at 
anordne  Tilsyn  med  Maskiner  og  Fabriksforhold  i  Al- 
mindelighed o.  s.  V.  Da  saa  Professorerne  i  National- 
økonomi i  Begjmdelsen  af  70'erne  fordrede  en  saadan 
Indblanding  fra  Statens  Side,  kaldte  Manchestermændene 
Fordringerne  for  socialistiske,  og  da  de  udgik  fra  Inde- 
haverne af  Universiteternes  Kathedre,  bleve  de  kaldte 
for  Kathedersocialister. 

Men  ganske  almindeligt  er  det  at  kalde  enhver  Ret- 
ning i  Nationaløkonomien  for  Socialisme,  saa  snart  den 
betoner  det  sociale  Princip  og  altsaa  ikke  tager  Individet 
med  dets  Særrettigheder,  men  Samfundet  til  Udgangs 
punkt  og  Maal.  —  En  egen  Form  for  Socialisme  er 
Socialdemokratiet. 

Ved  dette  Navn  benævnes  det  Parti  og  den  Retning, 
der  tilstræber  Løn  arbej  dem  es  Herredømme  i  en  demo- 

kratisk  Stat  for  at  kunne  virkeliggøre  de  sociale  Ideer  og 
Fordringer. 


„Alle  arbejde,  og  arbejde  i  Frihed !  Naturen  er  et  stort, 
samvirkende  Selskab,  Værktøjet  er  Fællesej endom;  hvad 
der  frembringes,  tilhører  alle  og  henlægges  i  mægtige 
Fællesmagasiner.  Arbejdstiden  er  det  almindelige  Værdi- 
maal;  en  Ting  værdsættes  efter  den  Tid,  dets  Frembring- 
else har  kostet;  der  foregaar  kun  en  Udveksling  mod 
Anvisninger  under  Fællesstyrelsens  Opsigt,  ingen  Told, 
ingen  Skat  uden  den,  der  betales  til  de  gamles  Under- 
hold og  Børnenes  Opdragelse  og  til  Fornyelse  af  Værk- 
tøjet. Mønt  og  Penge  forsvinde,  og  med  dem  Spekula- 
tion, Tyveri  og  alskens  Falsk  og  Bedrageri,  ingen  Be- 
gærlighed ægges,  mgen  Forbrydelse  begaas,  ingen  Pige 
tages  til  Hustru  for  sin  Medgifts  Skyld,  ingen  gamle  Forældre 
dræbes  for  deres  Arvs  Skyld,  ingen  vejfarende  myrdes  og 
udplyndres.  Ingen  Kamp  mellem  Samfundets  Lag,  mellem 
Arbejdsherre  og  Arbejder,  mellem  Storborger  og  Fattig- 
mand, ingen  Forbryderlov  eller  Domstol,  ingen  væbnet 
Magt  for  at  forsvare  dem,  der  uretfærdigt  have  tilrevet 
sig  Rigdom,  mod  de  forsultnes  Raseri.  Ingen  Slags 
Lediggang,  ingen  Leven  paa  andres  Bekostning,  hverken 
Overdaadighed  eller  Lediggang  nogensteds.  Ingen  For- 
rettigheder, ingen  Fattigdom.  Enhver  gør  sin  Pligt, 
enhver  faar  sin  velfortjente  Del  i  Livets  Lykke". 

Saaledes  omtrent  ser  der  ud  i  det  forjættede  Land, 
Socialisterne  indbyde  os  til  at  opsøge  under  deres  Vej- 
ledning. 

III. 
Socialisme  og  Socialdemokrati. 

Ethvert  Liv  har  et  Indhold.  Samfundslivet  har  ogsaa 
sit.  Og  Indholdet  er:  Kamp,  Arbejde.  Standser  det, 
standser  selve  Livet.  Menneskene  stille  sig  i  første  Række 
det  Formaal  at  kunne  tilfredsstille  deres  Fornødenheder, 
og  Hensigten  med  deres  Arbejde  er  at  forskaffe  sig  Mid- 
lerne hertil. 

Men  naar  vi  huske  paa,  at  samtidig  med  Privat- 
ejendomsrettens Fremkomst  dannedes  der  een  Klasse  af 
besiddende,  en  anden  af  besiddelsesløse,  og  at  det  var 
de  første,  gennem  hvem  de  Sædvaner  og  Vedtægter  bleve 
til.  Staten  senere  fastslog  som  den  for  alle  gældende  Ret, 
saa  er  det  ganske  naturligt,  at  vor  nuværende  Formueret, 
hvis  Midtpunkt  netop  dannes  af  Privatejendomsretten,  ikke 
sikrer  Arbejderen  —  d.  v.  s.  den  besiddelsesløse  —  det 
fulde  Udbytte  af  hans  Arbejde  og  derved  heller  ikke 
sikrer  ham  Tilfredsstillelsen  af  hans  Fornødenheder.  De 
store  Formuer  —  og  da  særligt  Produktionsmidlerne  — 
ere  nemlig,  i  fuld  Overensstemmelse  med  den  bestaaende 
Retsorden,  samlede  paa  forholdsvis  faa  Personers  Hænder, 
og  disse  Personer  ere  derved  satte  i  Stand  til  at  nyde 
meget  store  Indkomster  uden  at  udføre  et  tilsvarende 
Arbejde. 

Disse  arbejdsfrie  Indkomster  er  det,  man  kalder 
Rente.  Vi  træffe  dem  hyppigst  ved  Leje-,  Forpagtnings- 
og  andre  Udlaansforhold.  Her  er  den  berettigedes  Virk- 
somhed væsentlig  indskrænket  til  at  modtage  Leje  og  Af- 
gifter af  de  forpligtede.  Men  ogsaa  hvor  Ejeren  selv 
driver  Jorden,  Fabrikken,  eller  hvad  det  nu  er,  vil  han 
som  Regel  ud  over  sin  Driftsherreløn  have  en  ren  Rente- 

indtægt.  For  at  fastslaa  dette  og  indse,  at  det  er  saa- 
ledes,  og  for  at  udregne  Renteindtægtens  Størrelse,  be- 
høver man  blot  fra  Ejerens  samlede  Indtægt  af  Jorden 
eller  Fabrikken  at  drage  det  Beløb,  han  maatte  anvende 
paa  at  erstatte  sin  Medvirkning  gennem  en  Stedfortræder. 

Lige  saa  lidt  som  Formueretten  sikrer  Arbejderen 
det  fulde  Udbytte  af  hans  Arbejde,  lige  saa  lidt  stiller 
den  sig  til  Opgave  at  fordele  de  Formuegoder,  der  til 
enhver  Tid  produceres,  mellem  Samfundets  Medlemmer, 
saaledes  at  enhver  kan  bevares  for  Sultedøden.  De 
privatretlige  Lovbøger  indeholde  ikke  en  eneste  Paragraf, 
der  giver  den  enkelte  Anvisning  paa,  hvorledes  han  skal 
skaffe  sig  de  Ting  og  de  Tjenester,  der  ere  nødvendige 
for  Bevarelsen  af  hans  Liv. 

Enhver  civiliseret  Stat  har  søgt  at  raade  Bod  paa 
denne  Mangel  ved  at  anordne  Fattighjælp.  Men  det 
er  en  Maade,  som  ikke  ret  tilfredsstiller  nogen. 

Disse  Forhold  have  givet  Anledning  til,  at  der  fra 
Tid  til  anden  er  opstaaet  Mænd,  som  have  gjort  Forslag 
om  Forandringer,  sigtende  til  at  skaffe  de  arbejdende 
Klasser  det  fulde  Udbytte  af  deres  Arbejde  eller  til  dog 
at  bringe  Ligevægt  mellem  den  enkeltes  Livsfornøden- 
heder  og  deres  Tilfredsstillelse. 

Man  har  kaldet  disse  Mænd  Socialister. 

Med  det  Navn  betegner  man  ogsaa  —  paa  en  ret 
vildledende  Maade  —  dem,  der  sætte  vor  Tid  i  saa  stærk 
Bevægelse,  Socialdemokraterne,  der  søge  at  samle 
de  arbejdende  Klasser  hele  Verden  over  i  eet  Samfund,  der 
angribe  de  bestaaende  Samfundsforhold  med  skaanselløs 
Kritik  og  samtidig  oprulle  Billedet  af  en  ny  —  deres  egen 
—  Samfundsorden,  hvor  der  er  social  Frihed,  Lighed  og 
Broderskab. 

Medens  Socialdemokratiet  i   de   skandinaviske  Lande 

har  levet  sit  Liv  forholdsvis  stille,  er  det  i  Udlandet 
traadt  saa  truende  frem  og  i  saa  aabenbar  Kamp  med 
det  bestaaende,  at  Regeringerne  i  de  forskellige  Lande 
have  søgt  ved  strenge  og  ubarmhjertigt  gennemførte  Love 
at  tilintetgøre  den  hele  Bevægelse.  Med  utrættelig  Energi 
stræbte  Politiet  at  kue  hver  en  Ytring  af  socialdemo- 
kratisk Sindelag;  det  ansporedes  i  denne  Stræben  af  den 
kortsynede  Mængde,  der  mente,  at  Faren  ikke  var  der, 
naar  de  ikke  saa  den.  Man  tænkte  ikke  paa,  at  naar 
der  er  Livskraft  i  en  oppositionel  Bevægelse,  saa  modnes 
den  og  vokser  sig  stærk  under  Forfølgelse,  og  saa  bliver 
denne,  hvis  Formaal  var  at  knuse  Bevægelsen,  en  Livs- 
og  Ernæringskilde  for  den. 

P^orfølgelsen  vakte  Had  og  Mistro  til  det  bestaaende 
hos  Arbejderen.  Hadet  og  Mistroen  spærrede  Vejen 
til  hans  Hjerte.  Derfor  modtager  han  nu  enhver  nok  saa 
velment  og  gavnlig  Socialreform  med  Mistillid  og  Kulde. 
Dette  er  en  Samfundsulykke.  Det  vilde  kun  gavne  lidet, 
om  Regeringerne  rundt  om  i  de  Lande,  hvor  Socialist- 
forfølgelsen har  været  i  Gang,  med  fulde  Hænder  ud- 
strøede de  bedste  Sædekorn ;  Jordbunden,  hvori  de  skulde 
spire,  vil  ikke  modtage  dem.  Arbejderens  Hjerte  og 
Tillid  maa  først  genvindes,  thi  gennem  dem  gaar  Vejen 
til  Forstaaelse ;  Arbejderen  maa  have  Tillid  til  de  styrende 
Magter,  før  han  laaner  villigt  Øre  til  deres  Forslag.  Og 
Mistillid  og  Had  smitte  —  gennem  Smitten  naa  de  til 
Lande,  hvor  de  økonomiske  Klager  have  langt  mindre 
Berettigelse. 

Men  Socialistlovene  have  ikke  blot  gjort  Fortræd 
ved  at  vække  Hadet  hos  Arbejderen.  De  have  i  lige 
saa  høj  Grad  skadet  Borgerstanden  i  de  paagældende 
Lande.  Thi  de  have  fremmet  dens  Tankeløshed,  omtaaget 
dens  Dømmekraft  og  skadet  dens  Retsfølelse,  og  der  er  faa 

eller  ingen  i  de  brede  Borgerlag,  som  have  stræbt  at  faa 
Klarhed  over  og  Forstaaelse  af  den  Sag,  de  ere  saa  raske 
til  at  fordømme. 

Den  højeste  Straf,  der  kunde  idømmes  efter  den 
tyske  Socialistlov,  var  6  Maaneders  Fængsel.  Det  var 
ikke  saa  meget  endda.  Men  Politiet  anvendte  Udspio- 
nering, Husundersøgelse  og  Arrest  efter  en  Maalestok, 
som  om  dets  Opgave  var  at  faa  fat  i  en  vidt  forgrenet 
Morbrænderbande.  Det  gik  Borgerne  og  saa  paa,  efter  det 
dømte  de;  saa  bleve  Overtrædelser  af  Socialistlovene  i 
deres  Øjne  Overtrædelser  af  en  almen  borgerlig  Straffe- 
lov, og  Socialdemokraterne  kom  til  at  staa  for  dem  som 
en  Bande  almenfarlige  Forbrydere,  hvem  det  var  en 
Borgerret  og  en  Borgerpligt  at  slaa  ned  for  Fode,  uden 
at  man  behøvede  at  gøre  sig  den  Ulejlighed  at  under- 
søge, hvad  de  Folk  egentlig  havde  gjort,  eller  hvad  det 
var,  de  vilde  gøre. 

Den  Slags  Opfattelser  klæbe  sig  stærkt  fast  i  Sin- 
dene, de  ere  vanskelige  at  udrydde,  og  de  smitte. 

Der  er  Had  og  Mistro  paa  begge  Sider.  Det  ud- 
dyber Kløften,  som  skiller.  Og  Kampen  var  hidtil 
ganske  ufarlig  for  Socialdemokraterne ,  fordi  de  andre. 
Borgerne,  ikke  have  Øje  for,  hvor  Socialdemokraterne 
have  deres  Styrke,  og  hvor  deres  svage  Punkter  ligge; 
man  overser,  at  hvis  Socialdemokratiet  har  fast  Rod  i 
Samfundet,  skal  der  noget  andet  og  mere  end  Talemaader 
til  for  at  vælte  det.  Og  for  lutter  Talemaader  glemte 
de  mange  tankeløse  det,  der  dog  maatte  være  Hoved- 
sagen. 

Socialdemokraternes  bedste  og  virksomste 
Vaaben  er  Paavisningen  af  de  nuværende  sam- 
fundsøkonomiske Onder.  Saa  maatte  Hovedsagen 
for    de    andre    vel   være   at    undersøge,    om    disse  Onder 

virkelig  ere  til  Stede  og  eventuelt  at  arbejde  med  paa 
deres  Fjernelse. 

Der  er  saa  sørgeligt  mange,  som  lide  under  det 
økonomiske  Tryk.  De  høre  alle  med  til  de  misfornøjede, 
og  derfra  er  der  kun  et  lille  Skridt  til  at  slutte  sig  til 
Socialdemokratiet;  thi  dette  præsenterer  sig  som  den 
Læge,  der  ikke  blot  kender  Samfundsonderne,  baade  de 
moralske  og  de  økonomiske,  men  som  ogsaa  sidder  inde 
med  Midlerne  til  deres  Helbredelse.  Hvad  nytter  det  saa, 
at  de  andre  komme  og  sige,  at  den  Læge  er  ganske 
uduelig,  naar  de  ikke  kunne  paavise  en  bedre.  Eller 
hvad  udrette  de  vel  ved  at  søge  at  bilde  den  syge  ind, 
at  han  egentlig  slet  ikke  er  syg,  men  at  saadan  er  det 
at  være  rask.  Den  syge  giver  dog  ikke  Lægen  Afsked, 
han  føler  kun  Uvilje  mod  de  andre. 

En  virksom  Bekæmpelse  af  Socialdemokratiet  er  sik- 
kert kun  mulig,  naar  man  gennem  et  grundigt  Indblik  i 
de  sociale  Forhold  erhverver  sig  Erkendelse  af  de  sociale 
Onder  og  derefter  tager  alvorligt  fat  paa  at  fjerne  dem.  Men 
det  forudsætter  nok  en  hel  Del  Energi  og  Dygtighed,  lødige 
Kundskaber,  og  en  ærlig  Vilje  til  at  lade  sine  Modstan- 
dere komme  til  Orde  og  til  at  forstaa  dem. 

Socialdemokraterne  ville  gerne  gøre  deres  Lære  til 
eet  med  Socialisternes,  og  de  ville  gerne  tilskrive  sig 
Æren  for  de  Reformer,  disse  have  givet  Stødet  til.  Folk 
i  Almindelighed  mene  ogsaa,  at  Socialisme  og  Social- 
demokrati ere  to  Udtryk  for  den  samme  Ting.  Men 
det  er  ingenlunde  Tilfældet. 

Socialisterne  arbejdede  for  en  nogenlunde  retfærdig 
og  ligelig  Fordeling  af  Goderne.  De  gjorde  opmærksom 
paa  det  i  mange  Henseender  utilfredsstillende  og  uheldige 
ved  den  moderne  Ordning,  hvorefter  enhver  —  økonomisk 
set    —    saa    omtrent    kan    gøre   og  lade,    som  han   vil, 

idet  Staten  næsten  ganske  holder  sig  uden  for  enhver 
Indblanding  i  og  Regulering  af  økonomiske  Forhold.  De 
tog  Ordet  for,  at  Staten,  den  bestaaende,  ikke  blot 
skal  være  en  retslig,  politisk,  militær  og  Politistat,  men 
at  den  tillige  skal  være  en  Kulturinstitution,  der  tager 
sig  af  Menneskelivet  i  dets  forskellige  Ytringer,  baade  de 
sædelige,  sociale  og  økonomiske. 

I  det  moderne  Samfund  overlades  alt  til  Individernes 
Selvvirksomhed  og  den  fri  Konkurrence.  Denne  har  an- 
taget ret  yderliggaaende  Former.  Socialisterne  for- 
lange Statens  —  den  bestaaendes  —  Hjælp  til  at  sikre 
de  mange  Udbyttet  af  deres  Arbejde.  Hvor  den  indivi- 
duelle Kraft  ikke  strækker  til,  skal  Staten  som  Organ  for 
den  samlede  Fælleskraft  træde  op,  uden  at  Individets 
Selvvirksomhed  eller  Ansvar  forringes.  Socialismen  er 
Kampen  mod  en  betænkelig  vidt  dreven  Individualisme, 
den  er  en  Protest  mod  en  Tilstand,  hvor  Kampen  for 
Tilværelsen  bliver  hensynsløs  i  sin  Egenkærlighed,  og 
hvor  Udviklingen  af  Erhvervsevnen  sættes  som  højeste 
Maal.  Men  den  vil  Opretholdelsen  af  den  Stat, 
som  er,  og  den  tilsigter  ingenlunde  en  Omdan- 
dannelse af  den  nuværende  økonomiske  Ordning  i 
socialdemokratisk  Forstand.  Dette  vil  fremgaa  af 
Udviklingerne  i  det  følgende. 

Det  er  dog  langtfra  Socialdemokraterne  alene,  der 
forveksle  deres  egen  Lære  med  Socialisternes.  Mange 
andre,  endog  Folk,  der  tale  og  skrive  offentligt  om  disse 
Ting  og  opkaste  sig  til  Dommere  over  dem,  gøre  sig 
skyldige  i  den  samme  Forveksling.  Mulig  er  det  Grun- 
den til,  at  man  altid  er  rede  til  at  stille  sig  i  Forsvars- 
stilling  mod  „Socialismen".  Og  saa  er  Sandheden  dog, 
at  Staten  under  Tidernes  Indflydelse  og  „  Kathedersocia- 
listernes"  Krav  er  kommen  et  godt  Stykke  ind  paa  den, 

medens  den  tager  betydelig  Afstand  fra  Socialdemo- 
kratiet, i  hvålket  den  —  med  Rette  —  ser  en  bitter  Mod- 
stander. Det  er  Socialisme,  naar  Staten  selv  overtager 
Jærnbane,  Post  o.  s.  v.  —  Det  er  ogsaa  Socialisme,  naar 
den  regulerer  Arbejdet  i  Fabrikkerne,  og  naar  den  træder 
hjælpende  eller  ordnende  til  ved  Alderdomsforsørgelser, 
Forsikring  mod  Ulykkestilfælde,  Sygdom  o.  s.  v. 

Enhver,  hvis  Interesse  fører  det  med  sig,  bliver 
Socialist,  eller  om  man  vil,  Kathedersocialist  uden  at 
vide  det.  Thi  det  er  netop  Socialisme,  at  man 
kræver  Statens  Hjælp  overfor  saadanne  Ytringer 
af  Individualisme,  der  true  andres  Eksistens. 
Det  er  Socialisme,  naar  den  indenlandske  Industridrivende 
kræver  Toldbeskj^ttelse,  og  det  er  Socialisme,  naar  man 
vil  sætte  Lovgivningsmagten  i  Bevægelse  for  at  spærre 
Vejen  for  saa  farlig  en  Konkurrent  som  „Stores"  og  an- 
dre økonomiske  Andelsforretninger,  som  startes  af  de 
besiddende. 


IV. 
Det  sociale  Spørgsmaal  i  Almindelighed. 

En  Forandring,  stor  eller  lille,  i  bestaaende  privat- 
retlig -  økonomiske  Forhold  vil  aldrig  kunne  indskrænkes 
til  at  ramme  en  enkelt  Samfundsklasse,  den  vil  ramme 
Samfundet  som  Helhed,  gavne  nogle,  skade  andre. 
Men  den  vil  altid  sætte  stærke  Spor  og  støde  paa  be- 
tydelige Vanskeligheder,  naar  den  skal  gennemføres.  Og 
man  maa  vel  vogte  sig  for  den  Misforstaaelse,  at  Sam- 
fundet lader  sig  endevende  ved  et  Pennestrøg,  selv  om 
dette  er  nok  saa  genialt.  Rodbertus  regnede  5(X)  Aar 
til  Indførelsen    af   en    socialistisk  Samfundsordning,    La- 

s  al  le  regnede  20.)  Aar.  (Om  disse  to  socialistiske  For- 
fattere vil  der  blive  talt  i  det  følgende.) 

Et  Samfunds  økonomiske  Ordning  lader  sig  ikke 
udtænke  og  forme  af  enkelte  Individer,  og  den  kan  ikke 
paatvinges  Samfundet.  Den  økonomiske  Ordning  er  som 
et  levende  Væsen,  en  Organisme,  fostret  af  selve  Sam- 
fundslivet med  dets  Virkelighedsforhold,  en  Organisme 
med  en  saa  ubetvingelig  Livskraft,  at  den  hverken  lader 
sig  udrydde  af  Love,  ølhustaler  eller  Bajonnetter. 

Et  Folk  kan  skifte  Statsforfatning  eller  støde  en 
Konge  fra  Tronen,  det  volder  ingen  stor  Forandring. 
Men  der  kan  ikke  uden  videre  bestemmes,  at  nu 
skal  Ejendomsretten  være  afskaffet,  fordi  denne 
Ret  een  Gang  er  bleven  en  Del  af  den  menneske- 
lige Bevidsthed,  og  fordi  Samfundet  har  formet 
sig  efter  den.  Den  er  opstaaet  som  en  historisk  nød- 
vendig Følge  af  Livs-  og  Samfundsforholdene,  saaledes 
som  de  vare,  den  er  nedarvet  fra  Slægt  til  Slægt  gennem 
Aartusinder,  og  alle  økonomiske  Institutioner  hvile  paa 
den.  Og  naar  de  økonomiske  Love  en  Periode  hæmme 
og  skade  i  Stedet  for  at  fremme  og  gavne,  saa  beviser 
dette  ikke,  at  hine  Love  i  sig  selv  ere  daarlige,  det  betyder 
kun,  at  Forholdene  have  forandret  sig.  Men  det  er  ikke 
Grund  nok  til  at  bryde  med  det  bestaaende,  det  er  kun 
Grund  til  at  reformere  det.  Og  det  kan  mulig  blive 
en  Nødvendighed.  Der  er  for  mange,  som  lide  Savn, 
for  mange,  som  vel  ikke  ligefrem  sulte,  men  som  maa 
nøjes  med  mindre  Ernæringsstof,  end  deres  Legeme  for- 
bruger under  det  daglige  Arbejde.  Resultatet  heraf  bliver 
for  de  paagældende  selv  tidlig  Alderdom  og  Affældighed 
og  for  deres  Børn  stor  Dødelighed  i  de  første  Leveaar  — 
der  dør  4 — 6  Gange    saa    mange  Smaakaarsfolks  Børn 

denne  Livsperiode ,    som   der  dør  Børn ,    fødte  i  de   vel- 
havende Klasser. 

Er  alt  dette  nu  en  Nødvendighed?  Fordrer 
Livet,  det  historisk  bestemte  Samfundsliv,  nødvendigt,  at 
nogle  faa  skulle  leve  i  Overflod  og  saa  mange  lide  Nød  ? 
Og  maa  det  nødvendigt  gælde  for  Mennesker  som  for 
Varer,  at  naar  der  er  Overproduktion,  synker  Prisen, 
Arbejdsprisen,  medens  en  Mængde  maa  gaa  til  Grunde, 
fordi  de  slet  ikke  kunne  komme  til  at  udnytte  deres  Ar- 
bejdskraft? 

Er  der  ikke  en  stærk,  en  uløselig  Forbindelse  mellem 
Samfundets  og  den  enkeltes  Vel,  ligger  ikke  her  en  paa- 
trængende nødvendig  Reformationsopgave  for  Staten,  og 
er  det  urimeligt  at  antage,  at  hvis  den  Opgave  ikke 
bliver  fremmet,  saa  vil  Nøden  og  den  rent  dyriske  Selv- 
opholdelsesdrift tvinge  Masserne  frem  rundt  om  i  de  civi- 
liserede Lande.  Og  de  ville  slaa  blodige  Slag  for  at 
hævde  deres  Ret  til  Eksistens,  de  ville  maaske  søge  at 
paatvinge  Samfundet  en  ny  Ordning.  Og  saa  er  der 
Blodstid  og  Rædselstid  over  Landene. 

Det  maa  ogsaa  erindres,  at  Nøden  ingenlunde  blot 
findes  hos  Ha  andens  Arbejdere.  Der  er  mange,  sørge- 
ligt mange  mellem  Aandens  Arbejdere,  som  have  en  op- 
slidende, ansvarsfuld  Gerning  —  og  Sulteføde.  En  Alli- 
ance mellem  Haandens  og  Aandens  Proletariat  er  ikke 
ukendt,  og  —  den  kan  blive  skæbnesvanger. 


V. 
Det  sociale  Spørgsmaals  indre  Historie. 

Naturligvis  har  der  været  rige    og    fattige,    lige    saa 
længe  som  der  har  været  Ejendomsret.    For  saa  vidt  har 

der  altid  eksisteret  et  socialt  Spørgsmaal,  men  aldrig  har 
det  været  rejst  saa  energisk  som  nu  af  det  nye  Sam- 
fundslag, aldrig  har  det  saa  indtrængende  fordret  en 
Løsning. 

Hvad  er  nu  Aarsagen  hertil? 

Først  er  det  Maskinen.  Den  vendte  op  og  ned 
paa  en  Mængde  Forhold.  Thi  den  gav  Anledning  til 
en  radikal  Omforming  af  Produktionsmaaden ,  hvilket 
igen  medførte  fuldstændige  Forandringer  i  de  økonomiske 
Tilstande.  Den  lille  Bedrift  blev  knust  i  Konkurrencen 
med  den  maskinelle  Storindustri,  Værksteder  lukkedes, 
Skridt  for  Skridt  har  Maskinen  erobret  Terrain  fra  Haand- 
værket.  Maskinen  gav  den  kraftige  Middelstand  et  Knæk 
og  banede  Vejen  for  en  ny  økonomisk  Ordning  med 
kun  to  Faktorer:  Kapitalister  og  Proletarer  med  en  lille 
Mellemstand  af  Haandværkere. 

Men  jævnsides  med  denne  ydre  Forandring  gik  en 
indre. 

Den  fremkaldtes  af  den  almindelige  Skoletvang, 
den  tvungne  Skolegang.  Alle  lærte  at  læse.  Herved 
skabtes  Muligheden  for  en  gryende  Selvudvikling  og  for 
at  lære  andres  Tanker  at  kende.  Skoletvangen  bragte 
aandlig  Vekselvirkning  mellem  de  forskellige  Samfunds- 
lag. Før  den  blev  indført,  vare  Forholdene  paa  Aands- 
dannelsens  og  Kundskabens  Omraader,  som  de  nu  ere 
paa  det  økonomiske:  Kapitalister  og  Proletariat.  Til 
Kapitalisterne  svarede  de  lærdes  lille  Skare.  De  sad 
inde  med  al  Tidens  Viden  og  alle  Tidens  Tanker.  De 
andre  dannede  et  stort  Proletariat,  der  intet  vidste  og 
intet  forslod  uden  de  Færdigheder,  ved  hvilke  de  søgte 
deres  Erhverv.  Men  der  gaves  ingen  aandlig  Mellem- 
stand.    Uden  for  de   lærdes   snævre  Kreds   raadede   den 

tykkeste  Uvidenhed  baade  om  Natur  og  Menneskeliv  og 
om  Forholdet  mellem  dem. 

Men  nu,  da  alle  lærte  at  læse,  opstod  der  en  hel  ny- 
Litteratur  :  den  populære.  Den  tillempede  de  lærdes  Tan- 
ker og  Resultater  efter  Menigmands  Evne  til  at  opfatte, 
den  slog  Bro  fra  Universitetets  Læresale  til  Arbejderens 
Kammer,  den  gjorde  alt  det,  der  havde  været  de  lærdes, 
Aandsaristokraternes ,  Privilegium,  til  Folkets  Fælleseje. 
Og  der  kom  mange  nye  Tanker  frem.  De  fattige  be- 
gyndte at  faa  Syn  for  Aarsagerne  til  deres  Nød,  de  be- 
gyndte at  tvivle  om,  at  den  var  en  social  Nødvendighed, 
og  lidt  efter  lidt  vandt  de  Tro  paa,  at  der  gaves  Midler 
til  at  hæve  deres  økonomiske  Ufrihed.  Og  Ufrihed,  lige- 
gyldigt af  hvad  Art,  kan  i  Længden  kun  bestaa  Side 
om  Side  med  Uvidenhed;  det  sikreste  Middel  til  at  holde 
et  Folk  under  Aaget  er  at  spærre  det  Adgangen  til 
Oplysning;  thi  Folkets  Oplysning  er  en  Opdragelse  til 
Frihed. 

Gennem  Oplysningen  fik  „det  nye  Samfundslag" 
Øje  for,  at  dets  Individers  Interesser  udad  til  vare  fælles, 
og  de  ere  overbeviste  om,  at  hvis  det  lykkes  dem  at 
slutte  sig  sammen  i  en  fast  ordnet,  international  Enhed, 
saa  blive  de  en  Magt,  som  ikke  kan  skydes  til  Side. 

Men  Skoletvangen  satte  endnu  flere  Frugter.  Idet 
den  gav  Massernes  Aandsliv  den  første  Vækkelse  og  der- 
ved fremkaldte  i  alt  Fald  nogen  Kritik,  nogen  Dømme- 
kraft, gav  den  Dødsstødet  til  al  ydmyg  Bøjen  sig  ind 
under  den  Autoritetstro,  der  tidligere  havde  Herredømmet 
i  dem.  I  Stedet  tor  selvfølgelig  Lydighed  under  „en  af 
Forsynet  indstiftet  Ordning  af  Tingene"  anlægge  de  nu 
en  hidsig  Kritik  paa  de  bestaaende  Forhold.  De  spørge 
ikke  mere  underdanigt:  „Hvor  er  mine  Pligter?"  men: 
„Med  hviken  Ret  have  I  paalagt  mig  disse  Pligter?"    Og 

•derfra  til  ikke  længere  at  spørge:  „Hvor  er  mine  Pligter?" 
—  men:  „Hvor  er  mine  Rettigheder?"  er  Skridtet  ikke 
langt. 

Jordelivet  er  for  dem  ikke  mere  elier  i  alt  Fald  ikke 
i  første  Række  en  Forberedelse  til  en  anden,  hinsidig  Til- 
værelse; det  har,  hævde  de,  sit  eget  Maal,  og  det  Maal 
bliver  skudt  frem  i  Forgrunden.  Der  er  foregaaet  en 
Forandring,  en  stille  Revolution  i  Sind  og  Tanker.  Hvor 
langt  den  er  heldig,  og  hvor  langt  den  er  uheldig",  bliver 
et  Spørgsmaal  for  sig,  —  men  saaledes  staa  Sagerne, 
og  det  er  dem,  der  maa  regnes  med,  om  der  ellers  skal 
regnes  rigtigt. 

Der  kom  ogsaa  nye  Opfattelser  frem  baade  om  Ar- 
bejdets Betj^dning  og  Værd  og  om  Arbejderen 
selv.  Det  var  ikke  langt  fra,  at  man  i  de  saakaldte 
højere  Stænder  betragtede  legemligt  Arbejde  —  det  aand- 
lige  til  Dels  med  —  som  en  Slags  Trællegerning  eller  i 
alt  Fald  som  noget,  der  ikke  sømmede  sig  en  fri  og 
velfornem  Mand.  Nu  begyndte  man  i  Folket  at  indse, 
at  Arbejdet  ikke  blot  var  en  økonomisk  Nødvendighed, 
men  en  sædelig  Pligt;  man  begyndte  at  forstaa,  at  det 
er  Arbejdet,  det  nyttige,  produktive  Arbejde  og  ikke 
Ørkesløsheden,  der  er  det  menneskeværdige,  det,  der  be- 
tinger Fremskridtet  og  er  med  til  at  skabe  Værdierne. 
Og  naar  man  tænker  saaledes,  vil  man  ikke  opfattes  som 
et  Arbejdsredskab,  man  fordrer  sin  Menneskeværdighed 
holdt  i  Ære. 

Af  ganske  særlig  Betydning  er  det  endelig,  at  Op- 
fattelsen af  Staten  og  dens  Opgaver  har  under- 
gaaet  en  Forandring.  Der  er  kommet  en  anden  Aand, 
et  andet  Indhold  ind  i  Statsbegrebet;  man  har  højnet 
Statens  Væsen  og  Maal.  „Staten,"  siges  der  nu,  ,,er  den 
Indretning,  i  hvilken  Menneskehedens  hele  Dyd  skal  virke- 

liggøres."  „Staten  skal  samle  Enkeltkræfterne  til  en 
Fælleskraft  og  herigennem  løse  de  Opgaver,  der  ligge 
over  Individernes  Kræfter,  naar  de  virke  isoleret.  Ved 
dette  Sammenhold  skal  den  sætte  de  enkelte  i  Stand  til 
at  arbejde  sig  frem  til  saadanne  Maal,  som  de  ikke  kunne 
naa  ved  deres  egen  Kraft  alene.  Statens  Maal,"  sige  de 
fremdeles,  „er  at  bringe  det  menneskelige  Væsen  til  posi- 
tiv Udfoldning  og  fremadskridende  Udvikling,  d.  v.  s.  Staten 
skal  omsætte  al  den  Kultur,  Samfundet  til  en  given  Tid 
er  i  Stand  til  at  modtage,  til  virkelig  Tilværelse,  til  virke- 
ligt Samfundsliv." 

Der  er  kun  eet  Skridt  fra  Bevidsthed  om  Magt  til 
Forsøg  paa  at  bruge  den.  Og  hertil  afgav  den  alminde- 
lige Valgret  det  lovlige  Middel.  Saa  skulde  man  da 
have  troet,  at  Proletariatet,  der  er  de  mange  og  altsaa 
efter  den  almindelige  Valgret  skulde  besætte  de  fleste 
Pladser  paa  Tinge,  vilde  have  faaet  afgørende  Indflydelse 
paa  Lovgivningsarbejdet. 

Det  blev  dog  ingenlunde  Tilfældet.  Thi  vel  er 
Proletariatet  de  mange  og  har  for  saa  vidt  Magt.  Men 
denne  svækkes  af  de  bestaaende  Samfundsindretninger, 
hvorefter  de  faa,  de  besiddende,  have  den  aktuelle,  den 
virkelige  Magt.  Eet  er  den  skrevne  Forfatning,  noget 
andet  den  virkelige  Forfatning,  d.  v.  s.  de  i  Landene 
bestaaende  reale  Magtforhold. 

Alle  have  en  Følelse  af,  at  disse  bestaaende  Forhold 
ere  blevne  usikre  og  vaklende,  at  „noget"  forberedes, 
noget,  man  ikke  ret  kender,  og  om  hvilket  man  ikke  ret 
ved,  hvorhen  det  vil  føre.  Mens  Lønnen  i  alt  Fald  for 
de  rent  almindelige  Arbejder  Aar  efter  Aar  holder  sig 
nogenlunde  paa  et  Lavmaal,  hvor  den  lige  er  stor  nok 
til  at  dække  over  Livsfornødenhederne ,  svulme  Stor- 
kapitalisterne i  mange  Lande,  Amerika  f.  Eks.,  op.      Især 

faa  de  deres  Tilvækst  fra  Renteindtægterne.  Stor- 
kapitalisten kan  i  de  færreste  Tilfælde  forbruge  sine  Renter, 
naar  han  ikke  er  enten  meningsløs  ødsel  eller  meget  gav- 
mild, derfor  maa  hans  rentebærende  Kapital  vokse.  Samtidig 
stiger  den  Gæld,  der  skal  forrentes,  og  Antallet  af  Rente- 
ydere tager  til.  Men  Renteyderen  vil  søge  at  vælte 
Ydelsen  fra  sig.  Er  han  Producent,  søger  han  at  lægge 
den  som  en  Skat  paa  sine  Produkter,  som  herved  for- 
dyres for  Forbrugeren,  og  det  er  denne,  der  kommer  til 
at  betale  Renten,  medens  den  kun  udrededes  forskudsvis 
af  Producenten. 

Men  i  samme  Grad,  Varerne  stige  i  Pris,  forringes 
Massernes  Købeevne,  fordi  deres  Arbejdsløn  holder  sig 
paa  samme  Lavmaal. 

Det  medfører  nødvendigt  en  Nedgang  i  Produktionen, 
der  atter  har  til  Følge,  at  mange  Arbejdere  blive  brød- 
løse. De,  der  have  Raad  til  at  købe,  gøre  det  naturlig- 
vis. Men  en  stor  Del  af  dem,  som  trænge  til  Varerne, 
savne  Midler  til  at  anskaffe  dem.  Resultatet  bliver:  Varer 
i  tilsyneladende  Overflod,  Nød  og  Mangel  i  virkelig 
Overflod. 

Naar  der  tales  om  Overproduktion,  er  det  almindeligt 
herved  at  tænke,  at  der  produceres  mere,  end  der  er 
Brug  for.  Forstaaet  paa  denne  Maade  er  der  ikke  og 
har  der  aldrig  været  Overproduktion.  Nej,  Overproduk- 
tionen fremkommer  derved,  at  der  produceres  mere,  end 
Masserne  have  Raad  til  at  købe.  Den  rige  køber,  trods 
sin  Rigdom,  ikke  mere,  end  hvad  han  har  Brug  for.  Den 
fattige  kan  ikke  købe  saa  meget,  som  han  har  Brug  for. 

Den  voksende  Rentebyrde  fremkalder  en  tiltagende 
Afhængighed  hos  Skyldnerne  overfor  Kapitalisterne,  en 
stigende  Forringelse  af  Massernes  Købeevne,  Arbejds- 
løshed, Masseforarmelse  og  Massenød. 

Her  er  et  Problem,  som  trænger  til  Løsning. 

„Trods  alle  Humanitetsbestræbelser  af  enkelte  Arbejds- 
givere og  trods  heltemodige  Anstrengelser  for  økonomisk 
Selvhjælp  hos  mange  Arbejdere  er  det  herskende  Industri- 
system dog  et  Forbrug  af  Mennesker  til  Gunst  for  Kapi- 
talen, et  Forbrug,  der  ved  Opslidning  af  de  individuelle 
Livskræfter,  ved  Svækkelse  af  hele  Slægter,  ved  Opløs- 
ning af  Familierne,  ved  sædelig  Forvildelse  og  ved  Til- 
intetgørelse af  Arbejdsglæden  bringer  det  civiliserede  Sam- 
funds Tilstand  i  den  største  Fare." 

Ingen  besindige  Socialister  have  nogen  Sinde  præket 
Omstyrtning  af  bestaaende  Forhold,  de  nedlægge  endog 
kraftig  Indsigelse  mod  alle  umodne  sociale  Forsøg;  thi 
de  vide,  at  sociale  Fremskridt  ere  Resultater  af  Aarhun- 
dreders  Arbejde,  og  at  det  bestaaende  til  enhver  Tid 
stiller  en  Modstand  mod  det  nye,  fordi  det  bestaaende 
har  Rod  i  Folkets  Sædvaner,  til  Dels  maaske  ogsaa  i 
dets  Overbevisning. 

Socialisterne  forlange  Statens  Hjælp  for  Individerne 
for  at  sikre  dem  enten  Retten  til  det  fulde  Arbejds- 
udbytte  eller  Retten  til  Eksistens  eller  Retten  til 
Arbejde.  Men  det  er  derfor  ikke  deres  Tanke,  at  Staten 
har  en  almindelig  Forsørgelsespligt  overfor  Individerne. 
Samfundet  skal  kun  skabe  Forudsætningerne,  under 
hvilke  det  selvvirksomme  Individ  faar  fornøden  Plads  og 
Mulighed  til  at  tilkæmpe  sig  en  økonomisk  betrygget 
Stilling. 


Retten  til  det  fulde  Arbejdsudbytte. 

Adskillige  socialistiske  Forfattere  hævde,   at  ethvert 
Samfundsmedlem  har  Krav  paa,  at  Staten  sikrer 

ham  det  fulde  Udbytte  af  hans  Arbejde.  Har  han 
altsaa  alene  ved  egen  Hjælp  frembragt  en  Værdigenstand, 
maa  den  tilhøre  ham  —  eventuelt  med  Fradrag  af  Raa- 
materialets  Værdi.  Er  Værdigenstanden  bleven  til  ved 
fleres  forenede  Arbejde,  skal  hver  Arbejder  have  saa  stor 
en  Del  af  Tingens  Bytteværdi,  som  han  har  tilført  den 
ved  sit  Arbejde. 

Det  ses  let,  at  hvis  denne  Lære  føres  strengt  igen- 
nem, ville  baade  Jord-  og  Kapitalrente  forsvinde,  og  Privat- 
ejendommen vil  lide  en  betydelig  Indskrænkning. 

Og  hvorledes  tænkes  Værdien  af  en  Ting  fordelt, 
naar  den  er  frembragt  ved  flere  Personers  forenede  Ar- 
bejde? 

Rodbertus,  en  af  Hovedkæmperne  for  Retten  til 
det  fulde  Arbejdsudbytte,  foreslaar,  at  Tingens  Værdi 
ikke  skal  regnes  ud  i  Penge,  men  i  Arbejdstimer,  og 
at  der  anvises  enhver  Arbejder,  som  har  haft  med  Tingen 
at  gøre,  saa  mange  „Arbejdstimer",  som  en  Arbejder 
med  Middeldygtighed  og  Middelflid  skønnes  at  maatte 
anvende  derpaa. 

Den  Fordeling  forudsætter,  at  alle  arbejde  lige  flittigt 
og  lige  dygtigt  —  en  Forudsætning,  der  sikkert  vilde 
vække  megen  Misfornøjelse,  hvis  den  blev  ført  ud  i  Livet. 

h. 
Retten  til  Eksistens. 

Andre  socialistiske  Forfattere  ville  ikke  gøre  Ar- 
bejdet, men  Fornødenhederne  til  Fordelingsmaalestok. 

Skal  dette  gennemføres  strengt,  ville  Tingene  tilfalde 
dem,  der  trænge  mest  til  dem  uden  Hensyn  til,  hvem 
der  har  frembragt  dem  —  en  Fordeling  altsaa  som  den, 
vi  kende  inden  for  Familiens  snævre  Kreds. 

Maaske  vilde  det  dog  være  lidt  overilet  at  tænke  sig, 
at  der  i  vort  noget  egenkærlige  Samfund  skulde  udvikle 
sig  en  saadan  Kærlighed  til  Næsten,  at  den  ene  med  god 
Vilje  arbejdede  for  en  anden,  han  slet  ikke  kendte;  ej 
heller  lader  det  sig  vel  nægte,  at  den  enkeltes  Fornøden- 
heder ere  meget  for  ubestemte  og  foranderlige  til,  at  man 
kunde  gøre  dem  til  Maalestok  for  noget  saa  vigtigt  som 
Godernes  Fordeling.  Der  er  da  heller  ingen,  som  har 
tænkt  sig  denne  Lære  gennemført  i  dens  yderste  Følger. 
Mere  moderat  kan  den  maaske  udtrykkes  saaledes: 

Ethvert  Medlem  af  Samfundet  har  Krav  paa,  at  der 
bliver  ham  anvist  de  Ting  og  de  Tjenester,  der  ere  uom- 
gængelig nødvendige  for  Opretholdelsen  af  hans  Liv,  forinden 
andres  mindre  paatrængende  Livsfornødenheder  tilfreds- 
stilles. Barnet  har  Krav  paa  Forsørgelse  og  Opdragelse, 
den  voksne  paa  Forsørgelse  med  Pligt  til  at  arbejde,  den 
gamle  og  den  syge  paa  Forsørgelse  uden  en  saadan  Pligt. 

Men  hvordan  man  end  vender  og  drejer  en  saadan 
Lære,  løber  den  ud  i  et  økonomisk  Fællesskab,  en  Byrde, 
der  lægges  paa  den  samlede  Nationalindtægt,  hvorefter 
enhver  skal  have  sin  Ret  til  Eksistens  honoreret,  forinden 
nogen  anden,  hvor  stort  hans  Bidrag  til  Nationalindtægten 
end  er,  kan  gøre  Krav  paa  mere,  end  der  lige  fordres  til 
Livets  Ophold. 


Retten  til  Arbejde. 

Mellem  den  moderne  Privatret  paa  den  ene  Side  og 
Retten  til  det  fulde  Arbejdsudbytte  eller  til  Eksistens  paa 
den  anden  ere  talrige  Udjævninger  tænkelige. 

En  af  dem  er  den  saakaldte  Ret  til  Arbejde,  der 
har    faaet   en  Slags   historisk  Betydning    ved    en  Tale  af 

Fyrst  Bismarck  i  den  tyske  Rigsdag  d.  9.  Maj  1884. 
Han  udtalte  bl.  a. :  „  ...  Giv  Arbejderen  Ret  til  Arbejde, 
saa  længe  han  er  rask,  giv  ham  Arbejde,  saa  længe  han 
er  sund,  sørg  for  hans  Pleje,  naar  han  er  syg,  og  for 
hans  Livsfornødenheder,  naar  han  bliver  gammel  —  naar 
De  gøre  det  og  ikke  sky  Ofrene  og  ikke  skrige  op  om 
Statssocialisme,  saa  snart  nogen  udtaler  Ordet  „Alder- 
domsforsørgelse" ;  naar  Staten  altsaa  viser  nogen  mere  kriste- 
lig P'orsorg  for  Arbejderen,  saa  tror  jeg,  at  d'Herrer  for- 
gæves ville  blæse  i  deres  Lokkefløjte,  at  Tilløbet  til  dem 
vil  formindskes  meget,  saa  snart  Arbejderne  se,  at  det 
er  Alvor  med  Regeringens  og  de  lovgivende  Forsamling- 
ers Omsorg  for  deres  Vel". 

Senere  hen  i  samme  Samling  sagde  han :  „  ...  Ja, 
jeg  anerkender  ubetinget  Retten  til  Arbejde  og  staar  inde 
derfor,  saa  længe  jeg  forbliver  paa  denne  Plads.  Jeg 
staar  ikke  paa  Socialismens,  men  paa  den  preussiske 
Landrets  Grund.  Nu,  mine  Herrer,  hvor  ere  Deres 
uartikulerede,  haanlige  Tilraab  fra  før?  Er  ikke  Retten 
til  Arbejde  offentlig  proklameret,  samtidig  med  at  Land- 
retten offentliggjordes?  Er  det  ikke  grundet  i  vor  hele 
sædelige  Ordning,  at  den  Mand,  der  træder  frem  for  sine 
Medborgere  og  siger:  jeg  er  sund,  har  Lyst  til  Arbejde, 
men  finder  intet  Arbejde,  —  at  han  er  berettiget  til  at 
sige:  giv  mig  Arbejde!  og  at  Staten  er  forpligtet  til  at 
give  ham  det?  Ordføreren  har  sagt,  at  Staten  maatte 
sætte  store  Arbejder  i  Gang.  Ja,  det  har  den  allerede 
gjort,  naar  der  var  Nød  paa  Færde,  som  i  1848, 
hvor  Arbejdsløsheden  og  Pengemangelen  var  stor.  Hvem 
mindes  ikke  endnu  Rehbergerne  med  deres  røde  Hane- 
fjer og  lange  Støvler.  Den  Gang  ansaa  Staten  det  for 
sin  Pligt  at  skaffe  disse  Folk  —  det  var  for  en  stor  Del 
Drivere,  men  der  var  ogsaa  mellem  dem  ærlige  Folk,  som 

i  Sandhed  ikke  vidste,  hvoraf  de  skulde  leve  —  Arbejde. 
Naar  lignende  Nødstilstande  indtræde,  saa,  tror  jeg,  er 
Staten  endnu  den  Dag  i  Dag  forpligtet,  og  Staten  har 
saa  vidtrækkende  Opgaver,  at  den  vel  kan  efterkomme 
denne  sin  Forpligtelse  til  at  skaffe  arbejdsløse  Borgere 
Beskæftigelse.  Den  lader  udføre  Arbejder,  som  ellers 
maaske  af  finansielle  Grunde  ikke  vilde  blive  udførte; 
jeg  vil  nævne  store  Kanalanlæg  og  lignende". 

Det  Sted  i  den  preussiske  Landret,  som  B.  sigter  til, 
lyder  saaledes:  ,,Det  tilkommer  Staten  at  sørge  for  de 
Borgeres  Ernæring  og  Pleje,  som  ikke  selv  kunne  for- 
skaffe sig  deres  Underhold,  og  heller  ikke  kunne  faa  det 
af  andre  Personer,  som  efter  særlige  Love  ere  forpligtede 
dertil.  —  Dem,  der  kun  mangle  Midler  og  Lejlighed  til 
at  tjene  til  deres  og  deres  Børns  Underhold,  skal  der 
anvises  Arbejde,  som  passer  for  deres  Kræfter  og  Fær- 
digheder". 

Disse  efter  deres  Ordlyd  ganske  vidtrækkende  Be- 
stemmelser have  i  Virkeligheden  kun  Fattigunderstøttelse 
for  Øje.  Ogsaa  Bismarck  har  her  talt  paa  Grundlag  af 
den  af  alle  Stater  anerkendte  Forpligtelse  til  at  yde  Fat- 
tighjælp gennem  direkte  Understøttelse  eller  ved  at  anvise 
den  trængende  Borger  Arbejde. 

Men  Retten  til  Arbejde  maa  vel  adskilles  fra  Retten 
til  Understøttelse,  uden  Hensyn  til  dennes 
Form.  Thi  Retten  til  Arbejde  hviler  efter  socialistisk 
Opfattelse  paa  en  rent  formueretlig  Forpligtelse  fra 
Statens  Side,  ingenlunde  paa  nogen  Liberalitet;  den  for- 
udsætter derfor  heller  ikke  Trang  hos  den  berettigede, 
og  Opfyldelsen  af  dette  Krav  maa  ikke  finde  Sted  som 
Fattigunderstøttelse  eller  under  andre  krænkende  Former. 
Saa  maa  det  ogsaa  bemærkes,  at  Retten  til  Arbejde  ikke 
er  en  Ret  til  at  søge,  men  til  at  finde  .arbejde. 

Vi  kunne  bestemme  Retten  til  Arbejde  saaledes: 

I  Kraft  af  denne  Ret  kan  enhver  arbejdsdyg- 
tig Borger,  der  ikke  kan  finde  Arbejde  hos  en 
Privatmand,  forlange  af  Staten  eller  af  et  af 
dens  Led  (Kommune,  Sogn,  Amt  o.  s.  v.),  at  der 
anvises  ham  Daglejerarbejde  for  den  alminde- 
lige Dagløn. 

Retten  til  Arbejde  adskiller  sig  altsaa  fra  Retten 
til  det  fulde  Arbejdsbytte  derved,  at  den  berettigede 
kun  kan  forlange  almindelig  Dagløn,  ikke  det  fulde 
Udbytte  af  sit  Arbejde,  og  at  Produktionsmidlerne  kun 
blive  ham  overladte  af  Staten  til  Brug  ved  hans  Dags- 
arbejde. Det  er  saa  langt  fra,  at  Retten  til  Arbejde 
rokker  ved  den  moderne  Formueret,  at  den  snarere  fuld- 
stændiggør denne,  og  den  forudsætter  netop  Tilværelsen 
af  Privateje,  af  Jord-  og  Kapitalejendom. 

Retten  til  Eksistens  henvender  sig  umiddelbart  til 
Staten  eller  Kommunen,  og  vedkommende  kan  med  eller 
uden  Ydelse  af  Arbejde  forlange  direkte  Tilfredsstillelse  af 
sine  Fornødenheder.  Retten  til  Arbejde  kan  derimod 
ikke  gøres  gældende,  før  det  er  gjort  antageligt,  at 
den  berettigede  ikke  kan  faa  Arbejde  hos  en 
privat  Mand  eller  ved  en  privat  Institution.  Der- 
til kommer,  at  Retten  til  Eksistens  ogsaa  strækker  sig 
til  de  ikke  arbejdsdygtige,  medens  Retten  til  Arbejde 
kun  kan  tilkomme  de  arbejdsdygtige  Statsborgere. 


1.     Fourier. 

Den  franske  Socialist  Charl es  Fourier  (1772 — 1837) 
er  den  første,  der  tager  Ordet  for  Retten  til  Arbejde. 

Den  franske  Revolution  havde  talt  stærke  Ord  om 
Frihed,  Lighed  og  Broderskab,   om    medfødte   Menneske- 

rettigheder  og  om  Folkesuverænitet;  Valplads  og  Guillo- 
tine vare  farvede  røde  med  Menneskeblod,  de  Ord 
til  Ære. 

Men  alligevel  led  største  Parten  af  Frankrigs  Ind- 
byggere Nød.  Revolutionen  havde  mættet  sig  selv  med 
Blod,  men  ikke  Borgerne  med  Brød.  Thi  Revolutionen 
var  politisk.  Den  tog  kun  Sigte  paa  politisk  Frihed 
og  Ligeberettigelse;  opnaaede  man  blot  disse  Goder, 
mente  man,  at  alle  skulde  blive  tilfredse.  Man  glemte, 
at  det  økonomiske  Tryk  ikke  fjernes  ved  politisk  Frihed, 
og   at  hint  Tryk  kuer  stærkere,  end  denne  Frihed  løfter. 

Fourier  var  Søn  af  en  Klædehandler  i  Besancon  og 
blev  af  denne  —  meget  imod  sin  Vilje  —  anbragt  ved 
Handelen.  Hele  sit  Liv  tilbragte  han  i  en  underordnet 
Stilling  i  dette  Fag;  men  han  fattede  en  saadan  Afsky 
for  Handelen  og  hele  den  nuværende  Samfundsordning, 
■at  al  hans  Hu  samlede  sig  om  at  faa  indført  nye  Til- 
stande, under  hvilke  alle  kunde  være  lykkelige.  Med 
stor  Dristighed  blottede  han  Samfundets  Brøst:  Lastefuld- 
hed, knyttet  til  Rigdom,  fordærvelig  Politik,  splidagtigt 
Familieliv,  Modsætningen  mellem  Naturens  oprindelige 
Skønhed  og  Verdens  moralske  Skrøbelighed.  Han  vilde, 
at  de  menneskelige  Evner  skulde  komme  til  deres  rette  Udvik- 
ling og  Brug,  saa  vilde  Menneskene  ikke  blive  lastefulde  og 
ikke  lide  Nød.  Han  og  hans  Disciple  udtænkte  en  ny 
Samfundsordning,  Fourierismen,  hvilende  paa  den 
Grundsætning,  at  alle  Menneskets  Drifter  i  og  for 
sig  ere  berettigede.  Som  der  i  den  fysiske  Verden 
er  en  Tiltrækning  mellem  Legemerne,  saaledes,  siger  han, 
er  der  ogsaa  i  Menneskelivet  en  Tiltrækning  mellem 
Sjælene.  Dette  er  en  Naturlov,  og  paa  den  bør  Sam- 
fundet grundes.     Menneskene  skulle  efter  deres  forskellige 


209 

Tilbøjeligheder  ordnes  i  Kredse  paa  12  —  180(3  Individer, 
der  havde  deres  egne  Bygninger,  Phalanstéres.  Alle 
Kredse  hele  Jorden  over  skulde  staa  i  Forbindelse  med 
hverandre.  Enhver  skulde  vælge  den  Gerning,  han  havde 
Lyst  til;  naar  han  blev  ked  af  den,  kunde  han  ombytte 
den  med  en  anden.  Ved  Arbejde  i  Fællesskab  vilde 
Kappelysten  fremmes.  Ingen  Attraa  skulde  der  sættes 
Grænse  for,  ingen  Selvfølelse  skulde  kues.  Enhver  skulde 
have  sin  Andel  i  Udbyttet  i  Forhold  til  sit  Indskud  af 
Kapital,  Arbejde  eller  Dygtighed.  Alle  Afdelinger,  P ha- 
langes,  skulde  være  enige  om  at  tilsikre  de  store  Mænd 
Held  og  Ære;  thi  de  tilhørte  hele  Menneskeheden. 

De  Enkeltheder,  Fourier,  eller  snarere  hans  Læres 
Fork^'ndere,  indlod  sig  paa  for  at  sikre  Afdelingerne  Ud- 
sigt til  et  saa  fornøjeligt  Liv  som  muligt,  vare  nemme 
at  latterliggøre.  Og  saa  lo  man.  Men  Fourier  beklagede 
sig  med  Rette  over,  at  man  spottede  med  det  uvæsent- 
lige i  hans  Lære  i  Stedet  for  at  holde  sig  til  Hovedsagen, 
som  var  og  blev  den  Skarpsindighed,  hvormed  han 
tænkte  sig  Arbejdet  ordnet.  Fulgte  man  hans  Anvisninger 
her,  vilde  Resultatet,  mente  han,  blive  gode  Sæder,  Enig- 
hed mellem  fattige  og  rige,  Ophør  af  Partistridigheder,  af 
Revolution  og  af  Dyrtid. 

Mod  de  politiske  Grundrettigheder,  som  Revolutionen 
havde  opstillet,  fremsatte  Fourier  og  hans  Elever  de 
økonomiske. 

I  Naturtilstanden,  siger  han,  har  Mennesket  Ret  til 
at  jage,  fiske,  sanke  Frugter  og  græsse  sit  Kvæg,  hvor 
han  vil.     Det  var  de  4  økonomiske  Grundrettigheder. 

Men  de  kunne  ikke  udøves  af  dem,  der  fødes,  efter 
at  Landet  er  taget  i  Besiddelse  og  gjort  til  Stats-  eller 
Privatejendom.       Gennem    Aarhundredernes     Arbejde     er 

desuden  Jordens  Produktionsevne  vokset,  og  de,  der  nu 
eje  Jorden  og  Kapitalerne,  eje  dem  med  fuld  retslig 
Hjemmel;  den  kan  der  ikke  være  Tale  om  at  angribe. 

Men  de  mange,  der  ved  Slægternes  Opgivelse  af 
Naturtilstanden  have  mistet  Adgangen  til  Medbenyttelse 
af  Jorden,  have  Krav  paa  Erstatning.  Og  denne  Erstat- 
ning, mener  han,  skal  ydes  gennem  Rettten  til 
Arbejde. 

Enhver  Rettighed  maa  have  et  Indhold,  og  Retten 
til  Arbejde  bestemmer  Fourier  eller  rettere  en  af  hans 
Elever  saaledes,  at  der  i  det  mindste  ydes  den,  der 
udnytter  sin  Ret  til  Arbejde,  saa  meget,  som 
han  i  Naturtilstanden  kunde  have  erhvervet  sig 
ved  Udøvelsen  af  de  4  økonomiske  Grundret- 
tigheder. 

Denne  Lære  fandt  et  aabent  Øre  hos  Paris'  fattige 
Befolkning,  og  under  Revolutionen  i  Februar  1848  stillede 
Louis  Blanc,  Socialismens  farligste  Forkæmper,  sig  i 
Spidsen  for  et  Folkeopløb.  Allerede  den  25.  Februar 
lød  Fordringen  om  Ret  til  Arbejde  som  en  Trusel:  „Ar- 
bejdets Ordning  og  Retten  til  Arbejde  sikret  inden  1 
Time",  og  den  provisoriske  Regering,  der  saa  sig  belejret 
paa  Raadhuset;  vedtog  efter  Blånes  Udkast  en  Kund- 
gørelse, der  udtalte:  „Republikkens  provisoriske  Regering 
forpligter  sig  til  at  sikre  Arbejderne  deres  Eksistens  ved 
Arbejde,  den  forpligter  sig  til  at  tilsikre  alle  Borgere 
Arbejde." 

Det  næste  Skridt  var  Oprettelsen  af  National- 
værksteder. Efter  Løftet  skulde  de  spredes  over  hele 
Frankrig;  i  Virkeligheden  vare  de  alle  samlede  i  Paris 
og  Omegn. 

De  aabnedes  den  1.  Marts  med  7—8000  Arbejdere, 
som  Regeringen  satte  til  at  udføre  alle  Slags  Jordarbejder. 

Men  dels  var  Arbejdsløsheden  saa  umaadelig  stor,  dels 
havde  Arbejderne  kun  ringe  Lyst  til  at  antage  de  Be- 
tingelser, de  private  Arbejdsgivere  kunne  byde  dem. 
Derfor  steg  Tilstrømningen  fra  Uge  til  Uge.  Rundt  omkring 
fra  strømmede  Folk  til  Paris  for  at  faa  deres  Part  af  dette 
Arbejde.  Det  hele  blev  i  Virkeligheden  ikke  andet  end 
en  storartet  Fattighjælp. 

Hvad  skulde  Regeringen  gøre?  Den  kunde  hverken 
yde  passende  eller  tilstrækkelig  Sysselsættelse.  Guld- 
smede, Silkevævere  og  Skræddere  fik  Hakke  og  Spade 
og  bleve  satte  til  at  grave  Grøfter  Side  om  Side  med 
robuste,  øvede  Markarbejdere.  Det  syntes  ingen  af  dem 
om.  Senere  oprettedes  nogle  faglige  Nationalværksteder 
for  Hjulmagere,  Skomagere  og  Skræddere.  Det  var  en 
Slags  Udvidelse  af  Retten  til  Arbejde. 

Men  denne  Udvidelse  blev  et  af  de  Hovedargumenter, 
som  Socialismens  Modstandere  opstillede  mod  Anerkendelsen 
af  den  nævnte  Ret  i  den  franske  Forfatning.  De  gjorde 
gældende,  at  naar  Staten  var  forpligtet  til  at  beskæftige 
enhver  Arbejder,  som  ikke  kunde  finde  Arbejde  hos  en 
Privatm.and,  i  hans  Kald  eller  Profession,  da  maatte 
Statens  økonomiske  Virksomhed  antage  saa  uhyre  en 
Udstrækning,  at  den  moderne  Samfundsordning  ikke  i 
Længden  kunde  bestaa  ved  Siden  af.  Vilde  man  derfor 
ikke  erstatte  den  nuværende  Samfundstilstand  med  den 
rent  socialistiske  Stat  og  Retten  til  Arbejde  med  Retten 
til  Eksistens,  saa  kunde  man  i  Retten  til  Arbejde  kun  se 
en  Fordring  paa  Udførelsen  af  sædvanligt  Daglej erarbejde 
mod  Betaling  af  almindelig  Dagløn. 

Og  Arbejderne  vedbleve  at  strømme  til.  Det  viste 
sig  ganske  umuligt  at  skaffe  dem  alle  Arbejde.  Rege- 
ringen fastsatte  da  en  Gave  af  1 V2  Francs  daglig  til  dem, 
den   ikke  kunde  sysselsætte,   medens  de,   som  den  havde 

Arbejde  til,  fik  2  Francs.  Det  syntes  mangfoldige  fristende 
at  tage  1^/2  Francs  om  Dagen  for  intet  at  bestille,  Tallet 
steg,  og  i  Begyndelsen  af  April  løb  det  op  til  50,000. 
Af  dem  kunde  man  kun  sysselsætte  de  14,000.  I  Midten 
af  Juni  talte  Nationalværkstederne  —  med  beskæftigede 
og  ubeskæftigede  —   117,(XXJ  Arbejdere. 

Det  var  et  storartet  Driveri,  Staten  saaledes  havde 
sat  i  Gang.  Intet  kunde  være  mere  demoraliserende. 
Louis  Blanc,  der  saa,  hvorledes  hans  Plan  om  at  gøre 
Staten  til  Herre  over  alt  Arbejde  i  Samfundet,  blev  stillet 
i  et  slet  Lys  af  disse  Værksteder,  har  selv  kaldt  dem  en 
Bortødsling  af  Statens  Pengemidler,  en  Præmie  paa  Doven- 
skaben. Nationalforsamlingen  blev  stedse  mere  forbitret 
paa  Værkstederne  og  paa  den  Aand,  der  gik  igennem  dem. 

„National værkstederne",  blev  der  sagt,  „ere  fra  Vind- 
skibelighedens Standpunkt  kun  en  stedsevarende,  organi- 
seret Arbejdsstandsning,  der  koster  Staten  200,00C)  Frcs. 
om  Dagen ;  i  politisk  Henseende  ere  de  et  virksomt  Arne- 
sted for  en  truende  Gæring.  Sete  fra  et  finansielt  Stade 
ere  de  en  daglig,  ødelæggende  Bortødsling,  moralsk  taget 
udvikle  de  den  forfærdeligste  Fordærvelse  i  Arbejderens 
ellers  rene  og  hæderlige  Karakter. 

Det  var  vel  umuligt  andet,  end  at  en  pludselig  Op- 
hævelse af  Værkstederne  maatte  fremkalde  et  voldsomt 
Udbrud  af  Forbitrelse  fra  Arbejdernes  Side.  Men  man 
holdt  sig  for  stærk  nok  til  at  kvæle  det,  og  d.  21.  Juni 
udstedte  Regeringen  et  Dekret,  hvorefter  alle  de  Arbejdere 
i  de  offentlige  Værksteder,  der  vare  mellem  17  og  25 
Aar,  øjeblikkelig  skulde  lade  sig  indskrive  som  Rekrutter 
i  Hæren.  Dekretet  bebudede  tillige,  at  Værkstederne  vilde 
blive  lukkede  om  3  Dage. 

En  Modsætning  kan  ikke  være  større  end  den  mellem 

dette  Dekret  og  de  Løfter,  der  vare  givne  Arbejderne  4 
Maaneder  tidligere. 

„Omend  Værkstedernes  Fortsættelse  var  umulig,  kunde 
deres  Opløsning  have  fundet  Sted  med  større  Varsomhed, 
og  hvor  lidt  man  end  vil  samstemme  med  Arbejdernes 
lidenskabelige  Ophidselse,  hvor  ødelæggende  for  Samfundet 
end  de  ønsker  og  Tanker  vare,  som  havde  slaaet  Rod 
hos  dem,  kan  man  ikke  undres  over,  at  de  mange,  der 
i  Tillid  til  Regeringens  egne  Kundgørelser  havde  søgt 
Plads  i  Værkstederne,  nu  fandt  den  Medfart,  de  truedes 
med,  at  være  en  blodig  Uretfærdighed. 

Nu  var  Kampen  uundgaaelig,  og  det  frygtelige  Juni- 
oprør udbrød.  I  4  Dage  rasede  denne  forfærdelige  Gade- 
kamp, den  uhyggeligste  og  blodigste,  som  Paris,  altsaa 
Europa,  hidtil  havde  set.  Alen  heller  ikke  havde  nogen 
Sinde  vildere  Lidenskaber  sat  denne  Barrikadernes  Hoved- 
stad i  Brand  end  nu,  thi  Kampen  gjaldt  denne  Gang 
ikke  Afsættelsen  af  en  Regering  eller  Forandringen  af  en 
Statsforfatning,  men  hele  Samfundsordenen. 

Den  22.  Juni  fandt  truende  Sammenstimlinger  Sted 
af  Arbejdere  fra  de  otfentlige  Værksteder,  og  til  dem 
sluttede  mange  af  Paris'  øvrige  Arbejderbefolkning  sig. 

Ud  paa  Aftenen  drog  Skarer  gennem  Byen.  De  gik 
med  taktfaste  Skridt  og  udsang  Ordene:  „Brød  eller  Bly, 
Brød  eller  Bly!" 

Næste  Morgen,  d.  23.,  begyndte  Kampen.  Regeringen 
havde  kun  20,000  Mand  Liniesoldater  til  sin  Raadig- 
hed,  men  hertil  kom  endnu  16,000  Mand  Mobilgardister 
og  200,000  Mand  Nationalgardister.  Men  det  var  Paris' 
egne  Borgere,  og  Regeringen  turde  kun  stole  paa  Sol- 
daterne. Oprøret  fik  da  ogsaa  en  mægtig  Styrke  derved, 
at    mangfoldige    af  Arbejderne,    som    hørte    til  National- 

garden,  vare  væbnede  med  Skydevaaben.  —  Barrikader 
byggedes,  Vaabenbutikker  plyndredes.  Kampen  d.  23. 
blev  uafgjort,  thi  vistnok  erobredes  flere  Barrikader  fra 
Oprørerne,  men  de  toges  tilbage  om  Natten,  og  d.  24. 
kunde  Arbejderne  optage  Kampen  med  endnu  større 
Stridskræfter  end  den  foregaaende  Dag.  Den  første  Dag 
hørtes  intet  Kampraab;  der  kæmpedes  med  et  vildt,  men 
stille  Raseri,  men  dette  voksede,  skreg  sig  ud  i  sking- 
rende Hvin,  læskede  sig  i  Blod.  Kvinder  kæmpede  med 
mellem  Mændene.  Regeringens  væbnede  Magt  kæmpede 
lige  saa  modigt  som  Oprørerne,  men  desuden  med  den 
Overlegenhed,  som  sikker  Ledelse  og  Kanonernes  Brug 
giver.  Men  Dagens  Helte  vare  dog  maaske  de  unge 
Mobilgardister,  der,  skønt  de  vare  hvervede  fra  selve  de 
Klasser  af  Befolkningen,  der  udgjorde  Oprørets  Styrke, 
dog  trofast  fulgte  deres  Officerer  og  bedækkede  sig  med 
næsten  rædselsfuld  Hæder.  Nu,  da  Trommen  lød  til 
Storm  paa  Barrikaderne,  og  da  Bøsseskuddene  begyndte 
at  knalde,  tænkte  ingen  af  dem  paa,  at  maaske  hans 
Fader  eller  Broder  stod  lige  overfor  paa  Barrikaderne, 
men  de  styrtede  sig  i  Døden,  beruste  af  Kampens  Liden- 
skab. Medens  de  med  deres  urolige  og  tit  forvildede 
Sind  og  deres  ringe  Legemsstyrke  vilde  have  været  slette 
Soldater  i  en  virkelig  Krig,  vare  de  frygtelige,  hvor  det 
gjaldt  om  at  storme  en  Barrikade  eller  et  Hus.  Hurtige 
og  smidige  klatrede  de  som  Katte  op  ad  Barrikaderne 
eller  forstod  at  trænge  ind  i  de  Huse,  hvorfra  Kuglerne 
regnede  ned  over  dem;  men  de  bleve  ogsaa  vilde  som 
Rovdyr,  og  mere  end  eet  Sted  holdt  de  hurtig  Retter- 
gang over  deres  Fanger. 

Først  efter  3  Dages  Kamp  lykkedes  det  at  faa  Op- 
røret fuldstændig  knust  (26.  Juni).  Paa  begge  Sider  vare 
mindst    SQX)  Mennesker    dræbte    eller    saarede,    alene   7 

Generaler  vare  faldne  og  5  saarede,  et  Vidnesbyrd  baade 
om,  hvorledes  de  højeste  Officerer  udsatte  sig  i  Kampen, 
og  hvorledes  Oprørerne  gjorde  dem  til  Skive  for  deres 
Skud. 

Nationalværkstederne  bleve  ophævede  ved  et  Dekret 
af  Nationalforsamlingen  og  en  Del  af  Arbejderne  brugte 
som  Nybyggere  i  Algerien;  men  der  blev  tillige  foretaget 
forskellige  Skridt  for  at  lindre  Nøden  og  bringe  Arbejdet 
i  Gang.  Hemmelige  Klubber  bleve  forbudte,  og  Presse- 
friheden blev  faktisk  ophævet,  d.  v.  s.  der  skulde  udredes 
Kavtionssummer  for  at  faa  Ret  til  at  udgive  Blade. 

Sejren  over  de  socialistiske  Partier  i  Junislaget  virkede 
ogsaa  tilbage  paa  Gyldigheden  af  Retten  til  Arbejde.  D. 
29.  August  1848  blev  et  nyt  Forfatningsudkast  forelagt. 
I  dette  var  ikke  Retten  til  Arbejde,  men  kun  Retten  til 
Understøttelse  (o:  Fattighjælp)  anerkendt".    (Cantu.) 

Siden  den  Tid  er  den  franske  Socialisme  ikke  kom- 
men tilbage  til  Spørgsmaalet  om  Retten  til  Arbejde,  hvor- 
imod det  nu  synes  at  skulle  dukke  op  i  Schweiz. 


Efter  denne  Udvikling  af  de  3  socialistiske  Grund- 
rettigheder gaa  vi  over  til  en  Fremstilling  af  Retten  til 
det  fulde  Arb  ejdsudbytte  og  til  Eksistens,  saa- 
ledes  som  den  behandles  af  de  socialistiske  Hovedfor- 
fattere. Som  Modsætning  til  disse  skal  dog  først  omtales 
Malt  hus  og  hans  Lære. 


2.    Robert  Malthus  (1766—1834). 

Han    søger    Skylden    for    de    sørgelige    økonomiske 
Samfundsforhold  ikke   hos  Samfundet,    men  i  de  lavere 

Klassers  Uvidenhed  og  Fornedrelse.  Han  er 
absolut  ikke  Socialist.  Naar  han  alligevel  omtales 
her,  er  det,  fordi  man  ret  ofte,  ikke  mindst  i  den  senere 
Tid,  støder  paa  hans  Navn,  og  fordi  der  saa  henvises 
til  „Malthus'  Lære",  uden  at  man  altid  fortæller,  hvad 
denne  Lære  gaar  ud  paa. 

Han  taler  haarde  Ord  om  Menneskenes  Lidelser,  og 
han  mener,  de  ere  selvforskyldte.  Af  andre  Forfatteres 
Undersøgelser  udleder  han,  at  Befolkningen  tager  til  i 
geometrisk  Progression ,  medens  Midlerne  til  deres 
Underhold  kun  vokse  i  aritmetisk  Progression.  For 
dem,  der  ikke  vide,  hvad  disse  Udtryk  ville  sige,  kan  det 
tjene  til  Underretning,  at  naar  en  aritmetisk  Progression 
ser  saaledes  ud:  2,  2  +  3,  2  -f  6,  2  +  9,  2  -f  12 
o.  s.  v.,  ser  den  tilsvarende  geometriske  Progression  saa- 
ledes ud:  2,  2  X  3,  2  X  9,  2  X  27,  2  X  81  o.  s.  v. 
Altsaa  aritmetisk:  2,  5,  8,  11,  14  &  c,  geometrisk:  2,  6,, 
18,  54,  162  o.  s.  V. 

Næringsmidlerne  vilde  da  ogsaa  snart  blive  for 
knappe,  hvis  ikke  Sygdom  og  Krig  bødede  derpaa.  „Naar 
Laster  og  Elendighed  tage  til  med  Folketallet",  siger  han, 
„hvad  andet  har  Samfundet  saa  at  gøre  end  at  udelukke 
fra  Livets  Gæstebud  alle  dem,  som  ere  komne,  efter  at 
Pladserne  ere  optagne.  Derfor  skal  man  ikke  give  Al- 
misser, ikke  opføde  Hittebørn,  ikke  yde  nogen  som  helst 
Hjælp,  der  virker  til  at  opmuntre  Lediggang  og  til  at 
forøge  de  elendiges  Tal.  Det  Pak,  som  sidder  ved 
Pengemandens  Dør  og  tigger,  eller  som  staar  ved  Fabrik- 
herrens Pult  og  beder  om  Arbejde,  skal  væk,  det  er  til 
Ulejlighed.  Jorden  er  for  de  rige!  Bilder  I  jer  ind,  at 
Himlen  har  tilstaaet  jer  Ægteskabets  og  Familielivets 
kyske  Glæder,  og  at  Samfundet  ikke  kan  tage  dem  fra 
jer?     Nej.     Det  er  jer  forbudt   at  faa  Børn.     Man   maa 

overlade  Naturen  teW  den  Ulejlighed  at  straffe  jer  for  den 
Forbrydelse  at  være  trængende.  Derimod  skal  man  holde 
Arveretten  og  Privilegierne  i  Ære,  eftersom  Ligheden  kun 
vilde  forøge  Lasterne  og  Elendigheden". 

Han  haaner  de  rige,  naar  de  ere  barmhjærtige,  og 
han  haaner  de  fattige,  fordi  de  ere  fattige.  Han  lovpriser 
Krigen  og  betragter  Pesten  som  en  guddommelig  Vel- 
gerning, fordi  de  for  Fode  slaa  ned  blandt  Landenes 
Proletarbefolkning. 

Da  han  opstillede  sin  Sætning  om  den  geometriske 
og  aritmetiske  Progression,  tog  han  Amerika  til  Maale- 
stok  Men  i  den  Verdensdel  er  Befolkningen  vel  nok 
vokset  noget  stærkere  end  andre  Steder.  Han  synes 
heller  ikke  at  have  været  opmærksom  paa,  at  den  fattige 
Befolkning  nu  til  Dags  som  Helhed  taget  har  bedre  Føde 
og  Klæder  end  i  tidligere  Tider,  trods  det,  at  den  er 
langt  talrigere,  og  at  Forøgelsen  af  Fornødenhederne 
fremmer  Flid  og  Opfindsomhed  og  hjælper  til  at  vinde 
Sejr  over  Naturen.  Det  lader  sig  vel  heller  ikke  nægte, 
at  en  stor  Del  af  Nøden  er  en  Følge  af,  at  Menneskene 
paa  mange  Steder,  navnlig  i  de  store  Byer,  ere  saa 
stærkt  sammenstuvede,  at  den  ene  stadig  er  den  anden 
i  Vejen,  naar  det  gælder  om  at  tjene  til  Opholdet.  Fore- 
løbig kunne  de  frugtbare  Strækninger,  der  ligge  uopdyr- 
kede hen  i  alle  Verdensdele,  Europa  ikke  undtagen,  mod- 
tage og  brødføde  Overskuddet  fra  en  hel  Række  af  de 
kommende  Slægter.  Men  den  ligelige  Fordeling  af 
Menneskene  ligger  uden  for  Privatmands  Evne.  Og  der 
hører  Kapital  til  at  udvandre. 

Trods  sine  stærke  Ord  var  Malthus  en  Menneskeven. 
Og  naar  hans  Ord  faldt  haardt  og  hensynsløst  som 
Kølleslag,  var  det  for  at  give  dem  større  Vægt,  og  fordi 
han  saa  eller  mente  at  se,  at  hvad  man  efter  vanlig  Skik 

gjorde  for  at  raade  Bod  paa  Elendigheden,  i  Virke- 
ligheden forøgede  den.  Saa  kunde  det  jo  ligge  nær,  ikke 
at  tale  til  Staten  eller  til  Samfundet,  men  til  den  enkelte 
og  sige  til  ham:  „Du,  der  har  erfaret,  at  denne  Verden 
ikke  er  et  Sted,  hvor  der  er  godt  at  v'ære,  du  mangler 
Retten  til  at  sætte  Børn  i  Verden ;  thi  det  Liv,  du  skænker 
dem,  er  en  ond  Gave." 

Malthus'  Lære  kan  i  Korthed  udtrykkes  saaledes: 
Befolkningens  Forøgelse  er  langtfra  noget 
ubetinget  Gode;  den  maa  og  skal  staa  i  Forhold 
til  Næringsmidlernes  Forøgelse;  hvis  dette  For- 
hold ikke  tilvejebringes  gennem  forebyggende 
Foranstaltninger,  altsaa  hvis  man  ikke  sørger 
for,  at  der  fødes  færre  Børn,  vil  Naturen  selv 
bringe  det  rette  Forhold  til  Veje  ved  Epidemier 
og  Hungersnød. 

3.     Charles  Hall 

traadte  første  Gang  frem  i  Aaret  1805.  Rigdommen, 
siger  han,  er  skæbnesvanger  for  de  fattige;  thi  i  samme 
Forhold  som  den  og  med  den  de  arbejdsfri  Indtægter 
stige,  vil  den  fattiges  Arbejde  vokse.  Misforholdet,  paa- 
staar  han,  har  allerede  i  Begyndelsen  af  dette  Aarhun- 
drede  naaet  en  saadan  Grad,  at  de  arbejdende  Klasser  i 
England,  som  han  anslaar  til  ^1^  af  den  samlede  Befolk- 
ning, kun  modtage  og  forbruge  Vs  af  Udbyttet  af  deres 
eget  Arbejde.  Resten  tilfalder  de  rige  under  Form  af 
Jord-  og  Kapitalrente  og  af  Driftsherregevinst.  M.  a.  O. 
For  hver  Gang  den  fattige  arbejder  8  Timer,  faar  han 
selv  Udbyttet  af  den  ene  Time;  de  andre  7  Timers  Ar- 
bejdsudbytte  tilfalder  Kapitalisterne. 

Denne  uretfærdige  Tilstand  vil  Hall  have  fjernet,  og 
han  stiller  i  den  Anledning  2  Hovedfordringer,  nemlig  at 
enhver  kun  skal  arbejde  saa  meget,  som  det  er  nødven- 
digt for  hans  og  hans  Families  Underhold,  og  at  enhver 
skal  have  det  fulde  Udbytte  af  sit  Arbejde.  Disse  2  For- 
dringer fuldstændiggøre  hinanden.  Bleve  de  førte  ud  i 
Livet,  vilde,  mener  han,  Arbejderspørgsmaalet  være  løst  for 
lange  Tider.  Thi  det  vilde  give  en  kort  Arbejdstid,  og 
denne  vilde  igen  kræve  et  stærkt  forøget  Antal  Arbejdere. 
Der  blev  ingen  ledige  Hænder,  ingen  Arbejdsløshed. 

Hall  var  den  første  Socialist,  der  betragtede  Jordrente 
og  Kapitalgevinst  som  uretfærdige  Afkortninger  i  Arbejds- 
lønnen, og  som  klart  har  udtalt  sig  for  Arbejderens  Ret 
til  det  fulde  Arbejdsudbytte. 

For  at  bane  Vej  for  sine  Forslag  maa  Hall  først  af 
alt  stræbe  at  give  Kapitalismen  Dødsstødet.  Han  er  Eng- 
lænder. Englands  Jordejendomme  vare  den  Gang  —  og 
ere  endnu  —  efter  de  bestaaende  Love  fordelte  paa  for- 
holdsvis faa  Hænder.  Det  er  Lorderne,  der  eje  England. 
Jordejendommene  kunne  ikke  splittes  ved  Arv ;  thi  de  til- 
falde helt  og  holdent  den  førstefødte.  Herved  er  der  i 
Tidernes  Løb  samlet  ganske  utrolige  Rigdomme  paa  disse 
enkelte  Hænder,  og  Jordegodsejernes  arbejdsfri  Indtægter 
ere  voksede  til  næsten  utrolige  Summer. 

Hall  foreslog  Ophævelsen  af  de  engelske  Første- 
fødselslove. 

Dernæst  foreslog  han,  at  Luksusindustri  enten 
rent  ud  skulde  forbydes  eller  beskattes  saa  stærkt, 
at  den  svandt  hen  af  sig  selv.  Meningen  hermed 
var  at  samle  de  besiddelsesløse  Klassers  Arbejdskraft  paa 
Frembringelsen  af  Nødven dighedsgenstande. 

Men  da  Hall  erfarede,  at  man  til  forskellige  Tider 
og  i  forskellige  Lande  havde  søgt  at  frembringe  en  nogen- 

lunde  ligelig  Fordeling  af  Formuegoderne  ved  Forbuds- 
love mod  Luksus  og  ved  at  paabyde  lige  Arvedeling 
mellem  Børnene,  uden  at  dette  havde  ført  til  det  forven- 
tede Resultat,  maatte  han  gaa  videre  for  at  hjælpe  sine 
Forslag  igennem,  og  han  gav  da  Anvisning  paa  intet 
mindre,  end  at  Staten  skulde  inddrage  al  Jord  og 
udlodde  den  mellem.  Landets  Familier  efter  deres 
Størrelse.  Da  Familierne  formere  sig  ulige  stærkt, 
skulde  der  med  visse  Mellemrum  foretages  Omfordelinger. 
Naturligvis  skulde  al  Familiejord  være  usælgelig,  og  naar 
Familien  uddøde,  skulde  Jorden  falde  tilbage  til  Staten. 

Dette  Forslag  er  senere  blevet  optaget  af  andre  og 
staar  endnu  paa  Dagsordenen. 

Herom  i  det  følgende. 

4.     Henri  Saint-Simon  (1760—1825). 

Han  var  Pariser,  hørte  til  en  af  Frankrigs  fornemste 
Ætter  og  var  hovedrig  fra  sin  Fødsel.  Men  en  urolig 
Aand.  Han  flakkede  en  Del  Aar  om  i  Europa  og  Ame- 
rika, stadig  optagen  af  store  Planer.  De  slugte  hele  hans 
kolossale  Formue,  og  en  Dag  stod  han  paa  Paris* 
Gader  uden  at  eje  en  Hvid. 

Saa  kom  der  en  Periode,  hvor  han  led  den  bitreste 
Nød.  Forsulten,  pjaltet,  fortvivlet  mødte  han  en  Dag  en 
af  sine  gamle  Tjenere.  Og  Saint-Simon,  Greven,  den 
fordums  Millionær,  Løven  fra  Paris'  Baller  og  Selskaber, 
tog  i  Huset  hos  Tjeneren,  der  sørgede  for  ham.  2  Aar 
efter  døde  den  gamle  Tjener. 

Saa  stod  Greven  atter  hjælpeløs.  Det  Held  havde 
han  at  faa  en  lille  Ansættelse  i  en  Laaneforretning,  men 
her  holdt  han  kun  ud  i  6  Maaneder.  Thi  han  havde 
begyndt  at  skrive,   og   dertil   brugte   han  Natten.      I  Be- 

gyndelsen  lagde  ingen  synderligt  Mærke  til  ham ;  det,  han 
skrev,  var  uklart  og  fantastisk.  Men  lidt  efter  lidt  sam- 
lede han  sine  Kræfter  paa  de  sociale  Spørgsmaal.  Han 
havde  lært  Nøden  at  kende,  han  havde  erfaret,  hvor 
knugende  haardt  det  økonomiske  Tryk  kan  være. 

Det  aabnede  hans  øjne  for  den  Uretfærdighed,  den 
nuværende  Samfundsordning  kan  føre  med  sig.  Hans  Valg- 
sprog var:  „At  forbedre  de  fattige  Klassers  Kaar."  I 
Aaret  1814  udkom  hans  første  sociale  Skrift.  Han  be- 
toner her  Klassemodsætningen  mellem  Arbejdsgiver  og 
Arbejder,  mellem  Kapital  og  Arbejde,  han  tager  Ordet 
mod  den  uretfærdige  Fordeling  af  Formuegoderne  og 
for  Arbejdernes  Ret  til  en  ny  Ordning  af  Produktionen. 

I  Aaret  1819  offentliggjorde  han  en  mindre  Opsats, 
der  vakte  uhyre  Opsigt.  Han  siger  deri:  „Hvis  Døden 
den  Dag  i  Dag  bortrev  alle  Prinser  af  Blodet,  alle  Kronens 
høje  Embedsmænd,  Statsministrene,  Præsidenter,  Biskopper 
og  10,000  af  Frankrigs  største  Godsejere,  vilde  det  vække 
Sorg,  fordi  de  ere  højtstaaende  Personer,  men  Staten 
vilde  ikke  rykkes  en  Haarsbred,  og  Dagen  efter  vilde  der 
være  bødet  paa  Tabet  af  disse  30,000  Piller,  idet  Tusinder 
af  Mennesker  ere  i  Stand  til  at  udrette  det,  Prinser  af 
Blodet,  Rigmænd  og  høje  Prælater  have  at  gøre  i  Verden. 
Men  hvis  det  var  de  vigtigste  Haandværksmestre ,  de 
største  Arbejdsgivere,  Landets  Kemikere,  Fysikere,  Kunst- 
nere og  Digtere,  saa  vilde  Tabet  af  disse  maaske  knap 
3000  Personer  slet  ikke  kunne  oprettes;  Frankrig  vilde 
forvandles  til  en  sjælløs  Krop  og  maatte  i  Forhold  til 
sine  rivaliserende  Naboer  tilbringe  Tiden  i  en  Fornedrelses- 
tilstand, indtil  der  igen  var  opvokset  et  tilstrækkeligt  An- 
tal fremragende  Mænd  paa  Videnskabens,  Kunstens,  Indu- 
striens og  andre  Omraader. 

,,I  de  sidste  Kampe  (Lehnsadel  og  Præster  stræbte  netop 
i  den  Periode  at  trænge  det  borgerlige  Samfund,  saaledes 
som  det  havde  udviklet  sig  under  den  store  Revolution 
og  under  Napoleon  Bonapartes  Herredømme,  fuldstændigt 
i  Baggrunden)  har  Almuen  vundet  meget,  fremfor  alt 
Kendskab  til  sig  selv  og  til  sine  Fornødenheder,  saa  den 
ikke  mere  tror  paa  Nødvendigheden  af  at  maatte  lide  og 
være  undertrykket.  Men  om  ogsaa  Lehnsvæsenets  Tryk 
er  brudt,  vedvarer  Rigdommens  endnu,  og  i  de  riges  Lod 
falder  det  endnu  at  nyde  og  dovne,  medens  Møje  og 
Slid  tilfalder  dem,  hos  hvem  Arbejdets,  Snillets  og  Civilisa- 
tionens skabende  Magter  ere  nedlagte.  Der  er  saa  mange 
fattige,  fordi  nogle  enkelte  ikke  leve  af  deres  egen  Aands 
eller  deres  egne  Hænders  Gerning,  men  af  andres,  og 
bruge  saa  meget,  at  Arbejdet  ikke  er  nok  til  at  under- 
holde baade  dem  og  Arbejderne." 

For  denne  Opsats  blev  der  rejst  Tiltale  mod  Saint- 
Simon,  men  Juryen  frikendte  ham.  Og  han  samlede  en 
lille  Skare  begejstrede  og  udmærket  dygtige  Tilhængere 
om  sig.  De  tog  Navn  efter  deres  Mester  og  kaldte  sig 
Saint-Simon ister,  og  de  skrev  og  talte  i  samme 
Aand  som  han.  Men  det,  han  tilstræbte  og  haabede,  var 
at  se  sine  Tanker  blive  lyste  i  Kuld  og  Køn  af  Viden- 
skaben. I  det  Haab  blev  han  skuffet.  Dette  i  Forbindelse 
med  den  bitreste  Nød  knækkede  hans  Mod,  og  1823  gjorde 
han  et  Selvmordsforsøg.  Kuglen  gav  ham  ikke  Døden, 
den  ødelagde  kun  en  Del  af  Ansigtet  og  det  ene  øje. 
Og  saa  rejste  den  gamle  Kæmpe  sig  endnu  en  Gang  i 
fuld  aandelig  Kraft.  I  de  2  Aar,  han  levede  efter  Selv- 
mordsforsøget, skrev  han  2  af  sine  Hovedværker.  Han 
døde,  forgudet  af  sine  Venner. 

Saint-Simon  udviklede  ikke  sine  sociale  Anskuelser 
til  et  System.     Det  Arbejde   besørgedes   af  hans  Venner, 

og  de  kaldte  Systemet  Saint-Simonismen.  De  op- 
fattede ikke  det  sociale  Spørgsmaal  som  blot  økonomisk; 
de  mente,  det  var  i  lige  saa  høj  Grad  moralsk,  religiøst 
og  politisk,  thi  det  drejede  sig  om  en  Reform  af  alle 
Folkelivets  Forhold. 

Deres  Udgangspunkt,  Saint-Simonisternes  Program, 
lød  saaledes:  „Vi  ville  Afskaffelsen  af  alle  arvelige  Privilegier 
uden  Undtagelse;  vi  ville  Arbejdernes  Frigørelse  og  Til- 
intetgørelsen af  Lediggangen,  thi  den  ødelægger  og  vanærer 
Mennesket.  Vi  ville,  at  kun  de  Mænd  skulle  nyde  Ære, 
Agtelse  og  Overflod,  som  ernære  Nationerne,  som  oplyse 
og  anspore  dem  ved  deres  Gerninger,  deres  Aand  og 
Tanker:  de  Industridrivende,  de  Lærde  og  Kunstnerne. 
Vi  ville,  at  den,  som  saar,  ogsaa  skal  høste,  at  de 
Frugter,  der  frembringes  ved  de  arbejdende  Klassers  Virk- 
somhed, ikke  skulle  fortæres  af  de  ørkesløse  Klasser,  som 
intet  udrette,  intet  kunne  og  kun  elske  sig  selv.  Vi  ville 
en  Samfundsorden,  der  helt  igennem  hviler  paa  den 
Grundsætning:  Enhver  efter  sine  Evner  og  enhvers  Evner 
bedømte  efter  hans  Værker.  Vi  ville  en  gradvis  Op- 
hævelse af  alle  de  Skatter,  som  Arbejdet  betaler  til  Ledig- 
gangen under  Navn  af  Jordrente,  Lejeafgift  og  Kapital- 
rente." 

Retten  til  det  fulde  Arbejdsudbytte  er  ikke  nævnet  i 
dette  Program,  men  alle  de  Konsekvenser,  som  denne 
Ret  indeslutter  i  sig,  ere  udtalte  kort  og  klart. 

Saint-Simonisterne  gaa  ud  fra,  at  Arbejdet  er 
Kilden  til  alle  Værdier.  Derfor  betragte  de  det  som 
den  største  Uret  af  Stat  og  Kirke,  at  den  nyttigste  Stand, 
Arbejdernes,  indtager  den  laveste  Rang,  at  den  som  Regel 
er  ringeagtet,  at  den  befinder  sig  i  den  sørgeligste  økono- 
miske Stilling  og  er  uden  politisk  Indflydelse.  Der  maa 
derfor    dannes    en    ny   Ordning   af  Samfundet,    hvor   de 

besiddendes  Klasse  tillige  med  Embedsmænd  og  hele  den 
■militære  Stat  ere  Arbejderstanden  underordnede.  I  Stedet 
for  Statens  tidligere  bureaukratisk-militære  Organisation 
skal  der  altsaa  træde  et  Arbejdersamfund,  der  tager 
Sigte  paa  Saint-Simonisternes  ideale  Maal:  at  sikre 
alle  Mennesker  den  frieste  Udfoldelse  af  deres 
Evner  og  at  naa  frem  til  et  alle  Mennesker  om- 
fattende almindeligt  Brodersamfund.  Ligesom 
Samfundet  i  materiel  Henseende  lider  under  de  fattiges 
Ulykker  og  under  Lovgivningens  utilstrækkelige  Midler 
imod  dem,  saaledes,  mene  Saint-Simonisterne,  lider  det  i 
moralsk  Henseende  under  sin  Brist  paa  Tro.  Den 
religiøse  Tro,  sige  de,  er  svækket,  den  politiske  tilintet- 
gjort. Snedighed  er  traadt  i  Kraftens  Sted,  Retfærdig- 
heden er  forsvunden,  og  der  er  kun  en  afmægtig  Egen- 
nytte tilbage.  Ed  og  Mened  afløse  hinanden.  Myndighed 
og  Frihed  ere  Ord,  som  paakaldes  vekselvis,  uden  at 
nogen  ret  forstaar  dem.  Straffene  ere  en  Hævn,  ikke  en 
heldbringende  Revselse  eller  et  Middel  til  Forbedring.  Egen- 
nytten lammer  Lidenskaben  og  slukker  Følelserne,  Kær- 
ligheden er  en  Handel,  Literaturen  et  Legetøj.  Digterne 
kunne  kun  skrive  en  Smædevise  om,  hvad  de  se,  og  i 
Klagesange  udtale  ønsket  om  en  bedre  Tid,  hvis  Præg 
■de  ikke  kunne  bestemme. 

I  „Arbejdersamfundet"  skulle  Opdragelse  og  Ud- 
dannelse omdannes  paa  Grundlag  af  en  ny  Religion, 
en  Broderkærlighedens  Kristendom  og  en  daadkraftig 
Moral.  For  at  hidføre  en  retfærdig  Fordeling  af  de 
jøkonomiske  Goder  maa  Arbejdet  gøres  til  den  eneste 
Adgang  til  Ejendom  og  Fordelingen  organiseres  efter  det 
i  S.  Simonisternes  Program  udtalte:  Enhver  efter  sine 
Evner  og  enhvers  Evner  bedømte  efter  hans  Værker. 
Fremfor  alt  skal  Slægtskabsar  ven  afskaffes  og  erstattes 

af  en  Fortjenestens  Arveret.  Individernes  Ejendele 
skulle  efter  deres  Død  gaa  over  til  Staten,  og  denne 
skal  fordele  Ejendommene  mellem  dem,  der  kunne  bruge 
dem  bedst  til  det  heles  Vel.  Desuden  skal  der  op- 
rettes Statsbanker,  der  yde  let  Adgang  til  billig 
Kredit.  Undervisningen  skal  være  fælles  og  fri  — 
den  almindelige  ens  for  Alle,  den  særlige,  den  faglige, 
afpasset  efter  enhvers  Evner. 

Senere  indskrænkede  S.  Simonisterne  deres  Arverets- 
reform  til  en  Fordring  paa  høje,  stigende  Arveafgifter  og 
Ophævelse  af  fjernere  Slægtleds  Arveret. 

5.     Proudhon  f.   1809,    d.   1855. 

Proudhon  mener,  ligesom  Saint-Simon,  at  enhver 
arbejdsfri  Indtægt  —  Jordrente,  Kapitalrente,  Lejeafgift 
o.  s.  V.  —  er  en  Uret  mod  de  arbejdende  Klasser,  og  han 
fremsætter  sine  Tanker  med  stor  Energi. 

Straks  i  Begyndelsen  af  sit  første  Hovedværk  om 
Ejendom  stiller  han  det  Spørgsmaal: 

„Hvad  er  Ejendom?"  Svaret  lyder:  „La  proprié- 
té  c'est  le  vol!"  (Ejendom  er  Tyveri).  Han  kalder 
Ejendomsinstitutionen  morderisk  og  tyrannisk  og  erklærer 
den  for  „umulig".  Han  betegner  al  arbejdsfri  Indtægt 
som  en  Uret.  Den  er  en  Skat,  siger  han,  som  Jord-  og 
Kapitalejeren  kræver  af  den  arbejdende  Klasse  uden  nogen 
personlig  Genydelse,  alene  i  Kraft  af  sin  lovbeskyttede 
Magtstilling. 

De  Ord:  „Ejendom  er  Tyveri"  have  vakt  stærk  For- 
argelse blandt  alle  Ikke-Socialister.  Det  var  dog  for  galt, 
mente  man,  at  Socialisterne  stemplede  enhver  brav  Borger, 
der  havde  lagt  sig  lidt  til  Side,  eller  paa  lovlig  og  ærbar 
Vis  havde  arvet  en  Smule  Skillinger,   som  Tyv  og   satte 


226 

ham  i  Klasse  med  dem,  der  erhverve  sig  Gods  ved 
Hjælp  af  Dirk,  Brækjærn  og  Tyvelygte.  Naar  sligt  kunde 
siges,  saa  havde  baade  Kommunisme  og  Socialisme  dømt 
sig  selv. 

Naturligvis  er  det  hele  en  Misforstaaelse  af  Proudhons 
stærke,  maaske  for  stærke  Ord.  Betydningen  af  hans  Paa- 
stand om,  at  „Kapitalen"  (den  private  Kapital  fra  i  Dag)  er 
Tyveri  eller,  som  Lassalle  siger  „Fremmedgods",  og  at 
den  udgør  en  retløs  Ejendom,  som  maa  erstattes  af  en 
anden,  en  „sand",  der  har  sit  Grundlag  i  eget  Arbejde, 
er  en  helt  anden.  Socialistiske  Forfattere,  blandt  andre 
Marx,  have  gjort,  hvad  de  kunde,  for  at  rette  Fejltagelsen. 

De  gøre  opmærksom  paa,  at  den  fra  ældre  Tid  ned- 
arvede Kapital,  som  i  Regelen  er  anbragt  i  Lehn,  Stam- 
huse og  Fideicommisser,  i  de  alier  fleste  Tilfælde  op- 
rindelig skyldes  Erobring,  Konfiskation  af  Selvejer- 
bøndergods, Udplyndring  af  Kolonier,  Misbrug  af  Magt, 
Beskyttelsesprivilegier,  Fordeling  af  verdsliggjort  Kirkegods 
o.  s.  V.  Men  de,  der  have  arvet  al  denne  Rigdom,  og 
som  besidde  den  i  Dag,  beskylde  de  ingenlunde  for 
Tyveri. 

De  beskæftige  sig  i  det  hele  ikke  meget  med  disse 
ældre,  brutale  Former  for  Kapitalopsamling,  ligesom  de 
kun  rent  i  Forbigaaende  omtale  den  moderne  „Røver- 
kapital"  som  dannes  ved  Aager  og  andre  lovbeskyttede 
Former  for  Udplyndring. 

Det,  de  behandle,  er  i  det  væsentlige  kun  den 
Kapital,  som  samles  paa  Grundlag  af  de  bestaaende  Love 
og  den  givne  og  gældende  Ordning  af  Samfundshushold- 
ningen —  den  Kapitaldannelse  altsaa,  der  i  Forhold  til 
det  bestaaende  er  ganske  normal,  fuldkommen 
lovlig,  ja  ligefrem  uundgaaelig. 

Denne  Kapital  er  det,   Proudhon  taler  om,   den,   der 


227 

dannes  eller  vokser  for  øjeblikket.  Og  om  den  siger 
han  —  og  senere  Marx  —  at  den  ikke  opstaar  gennem 
Betaling  for  ydet  Arbejde  eller  som  en  Opsparing  af  Løn, 
men  at  den  opstaar  af  Kapitalprofitten,  af  Over- 
skuddet, Driftsgevinsten. 

Men  Marx  anerkender  fuldt  ud,  at  enhver  Kapitalist, 
og  da  særligt  enhver  Driftsherre,  som  vil  holde  sig  oven 
Vande  i  den  Konkurrence,  den  nuværende,  „retløse" 
Samfundslovgivning  har  paa tvunget  ham,  er  nødt  til  ogsaa 
at  lade  sin  Kapital  vokse,  værne  om  dens  „Selvformering" 
ved  Profitten.  Ellers  gaar  han  til  Grunde  uden  ved  sit 
Fald  at  gavne  nogen  anden  Mo'ers  Sjæl  end  de  andre 
Kapitalister,  der  vare  hans  Konkurrenter.  Men  der  kan 
ikke  være  Tale  om  —  Marx  siger  det  udtrykkeligt  —  at 
gøre  den  enkelte  ansvarlig  for  de  sociale  Tilstande.  Thi 
han  bestemmer  ikke  dem,  men  de  bestemmer  ham,  hvor 
stor  Lyst  han  end  kan  have  til  at  løfte  sig  over  dem. 

Altsaa:  Marx  som  Proudhons  Fortolker  betegner 
ingenlunde  Ejendom  som  Tyveri  for  den  enkeltes  rent 
personlige  Vedkommende,  og  intet  ligger  ham 
fjernere  end  at  ville  tilskynde  nogen  Kapitalist  til  ikke 
at  tragte  efter  den  størst  mulige  Forøgelse  af  sin  Kapital, 
saa  længe  han  erhverver  og  kun  kan  erhverve  den  paa 
Grundlag  af  den  nuværende  Produktionsmaade.  Men  da 
nu  Tilstandene  —  det  er  Marx  der  taler  —  ere  saa 
vrange,  og  da  Ordningen  af  Produktionsmaaden  er  saa 
gennemgribende  uretfærdig,  bliver  det  berettiget  at  betegne 
den  private  Kapitalberigelse  som  en  Plyndring 
fra  Arbejdet,  som  „Snyderi",  Udbytning,  Ud- 
sugelse.  Thi  de  store  Overskud,  som  skabe  Privatrig- 
domme og  faa  dem  til  at  vokse,  vindes  kun  derved,  at 
Lønarbejderen  som  sin  Part  faar  tildelt  mindre 
end    den    fulde  Værdi    af   sit  Arbejdsudbytte    og 

daglig  maa  lade  „Merværdien"  af  sit  Arbejde  komme 
Kapitalisten  til  Gode  som  Driftsherregevinst. 

Arbejderen  faar  i  Gennemsnit  —  derom  ere  alle, 
ogsaa  Kapitalisterne,  enige  —  som  sin  Løn  ikke  den 
Pengeværdi,  som  svarer  til  hans  fulde  Dagsarbejde,  men 
meget  mindre  —  kun  saa  meget,  som  han  nødvendig 
behøver  til  sit  daglige  Underhold.  Han  arbejder  10 — 12 
Timer,  skønt  maaske  mindre  end  den  halve  Tid  ud- 
bringer den  Løn,  han  faar. 

Den  Værdi,  han  ved  sit  Arbejde  frembringer  ud  over, 
hvad  hans  Underhold  kræver  (o:  „Merværdien"),  stikker 
Kapitalisten  i  sin  egen  Lomme,  Merværdien  bliver  Draabe 
for  Draabe  opsuget  af  „Kapitalsvampen",  den  bliver 
Kapitalgevinst  eller  forøget  Kapital. 

Den  ærlige  Borger  er  for  sit  personlige  Vedkom- 
mende (subjektivt)  fri  for  Brøde,  vel  og  for  Bebrejdelse. 
Lovene  paatvinge  gennem  den  fri  Konkurrence  Kapita- 
listerne et  bestemt  Produktionssystem,  han  er  nødt  til  at 
deltage  i  Udsugeisen  og  fravriste  Arbejderne  saa  meget 
som  muligt  af  hans  Arbejdsudbytte  for  at  formere  sine 
egne  Kroner  i  det  uendelige;  ellers  ligger  han  under  i 
Konkurrencen.  Men  i  saglig  (objektiv)  Forstand  er  denne 
Fremfærd  ikke  desto  mindre  ganske  forkastelig.  Syste- 
met  maa  forandres,   saa  forandre  Individerne  sig  ogsaa. 

Saaledes  forklarer  Marx  Proudhons  Ord,  hvorefter 
Kapitalen  er  en  Vampyr,  en  Udsuger,  en  Tyv. 

Vi  vende  nu  tilbage  til  Proudhon. 

Han  er  en  bestemt  Modstander  af  Privatejendommen, 
men  han  betragter  Ejendomsfællesskab  —  og  i  en  saadan 
maa  efter  hans  Mening  Socialismen  til  sidst  løbe  ud  — 
som  en  baade  forkastelig  og  uholdbar  Ordning.  —  Hvad 
saa?     Noget  tredje  gives  jo  ikke. 

Han  vil  da  ogsaa,    trods  alt,   have  baade  Privatejen- 

dom  og  den  fri  Konkurrence  bevaret,  og  som  det  iMiddel, 
der  skal  raade  Bod  paa  alle  Onder,  angiver  han  Kreditten. 

Han  vil  Kapitalen  til  Livs,  fordi  det  er  den,  der  gør 
Ulykkerne.  Derfor  foreslaar  han,  at  der  skal  oprettes 
en  Folkebank,  som  giver  rentefri  Laan.  Det  vilde 
bringe  baade  Jord-  og  Kapitalrente  til  at  forsvinde.  Thi 
der  er  jo  ingen,  som  vil  betale  Renteskat  til  Kapitalisterne, 
naar  han  gennem  et  rentefrit  Laan  kan  faa  baade  Jord, 
Hus  og  Fabrik.  M.  a.  O.  Kan  der  træffes  saadanne 
Foranstaltninger,  at  enhver,  som  trænger  til  det,  kan  faa 
rentefri  Laan,  saa  vil  al  arbejdsfri  Indtægt  for- 
svinde, og  det  sociale  Spørgsmaal  vil  være  løst, 
uden  at  der  røres  ved  Privatejendommen. 

Proudhon  tænker  sig  dette  uhyre  Spørgsmaal  løst 
paa  en  ganske  simpel  Maade.  For  at  skaffe  Midler  til 
de  rentefri  Laan  til  Veje  skulde  den  oprettede  Folkebank 
udstede  Seddelpenge  —  bons  de  circulation  —  der 
vare  tvungent  og  godt  Betalingsmiddel  mellem  Bankens 
Medlemmer.  Banken  skulde  ikke  være  forpligtet  til  at 
indløse  Papiret  med  rede  Penge. 

Tanken  var  ikke  ny.  Statskasser  have  til  forskellige 
Tider  udstedt  uopsigelige  Kreditbeviser  med  Tvangskurs. 
Forskellen  er  kun,  at  Kreditbevisernes  lovbestemte  Tvangs- 
kurs ved  Folkebankens  Bons  skulde  erstattes  af 
en  kontraktmæssig  Forpligtelse  for  Medlem- 
merne til  at  modtage  dem  i  Betaling. 

Proudhon  mente,  det  ikke  var  nødvendigt  at  sætte 
nogen  Grænse  for  Udstedelsen  af  disse  Bons,  deres  Antal 
skulde  forøges,  hver  Gang  der  var  Trang  til  det.  Han 
gav  i  det  hele  de  videst  gaaende  Løfter  om  sin  Banks 
Virkninger;  den  vilde  og  maatte  ej  blot  føre  til  Afskaffelse 
af  Metalpenge,  men  alle  Skatter,  al  Stats-  og  Pantegæld 
vilde  forsvinde  af  sig  selv. 

De  Love  og  Statuter,  Proudhon  udarbejdede  for  sin 
Folkebank,  saa  mindre  gyldne  ud  end  Løfterne. 

Efter  Lovene  skulde  Bons  nemlig  foreløbig  kun  ud- 
leveres mod  kontant  Betaling.  Det  var  ikke  den  forløsende 
Kredit.  Senere  skulde  denne  komme  lidt  efter  lidt.  Men 
Banken  skulde  dog  altid  bruge  samme  Forsigtighed  som 
den  en  almindelige  Bank  iagttager,  og  altsaa  først  og 
tremmest  undersøge,  om  Laantageren  var  solvent,  o:  om 
han  hørte  til  de  besiddende. 

Ejheller  vilde  Laanene  straks  blive  rentefri;  de 
skulde  først  engang  i  Tiden  blive  det.  Men  foreløbig 
maatte  der  betales  2  pCt.  Rente;  senere  skulde  der  svares 
V4  pCt.,  ikke  som  Rente,  men  til  Dækning  af  Administra- 
tions- og  andre  Udgifter. 

Proudhons  Folkebank  kom  aldrig  i  Stand.  Men  selv 
om  den  var  traadt  i  Live,  havde  den  vel  næppe  opfyldt 
sin  Stifters  Forventninger.  Ikke  fordi  Tanken  i  sig  selv 
var  usund,  men  fordi  den  i  sin  praktiske  Udførelse  vilde 
støde  paa  store  Vanskeligheder.  Dens  Bons  vilde  nemlig 
kun  faa  Værdi  derved,  at  dens  Medlemmer  hæftede  for 
dem.  Men  enten  maatte  Banken  udstede  sine  Bons  uden 
Hensyn  til  Laantagernes  Solvens,  og  saa  var  det  uund- 
gaaeligt,  at  de  stadig  maatte  synke  i  Værdi.  Eller  ogsaa 
vilde  Banken  kun  udstede  Bons  til  solvente  Laantagere  — 
og  det  synes  efter  Statutterne  at  have  været  Proudhons 
Mening.  Men  det  vilde  have  til  Følge,  at  der,  i  Mod- 
strid med  Planen,  kun  kunde  udstedes  forholdsvis  faa 
Bons  og  kun  til  de  besiddende,  hvis  Overmagt  vilde  for- 
øges gennem  denne  Bank  som  gennem  enhver  anden, 
og  den  arbejdsfri  Indtægt  vilde  stige  i  Stedet  for  at 
forsvinde. 

6.    Rodbertus. 

Rodbertus  deler  al  Indtægt  i  Arbejdsløn  og  Rente, 
efter  som  den  skriver  sig  fra  Medvirkning  ved  en 
Produktion  eller  fra  Ejendomsret  —  umiddelbar 
eller  gennem  Pant  —  til  Produktionsmidlerne.  Løn 
er  altsaa  efter  Rodbertus  Betaling  for  udført  Arbejde, 
Rente  den  Indkomst,  nogen  har  alene  paa  Grund  af  sin 
Ejendomsret,  uden  at  det  er  nødvendigt,  han  selv  ar- 
bejder med. 

Rodbertus  søger  Rentens  Ophav  i  den  gældende  Rets- 
ordning,  særligt  i  Jord-  og  Kapitalejendomsretten.  „Efter 
den  positive  Ret,"  siger  han,  „tilhøre  Jord  og  Kapital 
Enkeltindividet  med  lige  saa  fuld  Ret,  som  Arbejdskraften 
tilhører  Arbejderen.  Naar  det  altsaa  overhovedet  skal 
blive  muligt  for  Arbejderen  at  udnytte  sin  Arbejdskraft, 
maa  han  forene  sig  med  Ejerne  af  Jord  og  Kapital  og 
dele  Arbejdsudbyttet  med  dem.  Herved  faa  de  deres 
egen  økonomiske  Interesse  dragen  ind  i  Forholdet  og 
fristes  ikke  til  at  holde  deres  Jord  og  Kapital  uden  for 
Produktionen,  hvad  de  vilde  være  fuldt  berettigede  til, 
uden  at  nogen  juridisk  kunde  bebrejde  dem,  at  de  derved 
skadede  Samfundet. 

Rodbertus  mener,  at  ikke  blot  Ejendomsretten,  men 
ogsaa  Arveretten  ere  saa  vel  begrundede,  som  Rettig- 
heder kunne  være;  men  samtidig  vil  han,  noget  ukonse- 
kvent. Ejendommens  Følge,  den  arbejdsfri  Indtægt,  til 
Livs,  fordi  dens  Virkninger  ere  skadelige.  Han  gør  i 
denne  Henseende  opmærksom  paa,  at  Arbejderne  paa 
Grund  af  Jord-  og  Kapitalejendommenes  Magtstilling  ikke 
faa  mere  af  den   samlede  Nationalindtægt,   end   hvad  der 

lige  er  nødvendigt  til  deres  Underhold;  hele  Resten  til- 
falder Jord-  og  Kapitalejerne.  Da  nu  Arbejdslønnen  kun 
tilsyneladende  forandrer  sig,  idet  den  ligger  i  samme 
Svingninger  som  Prisen  paa  Livsfornødenheder  og  altsaa 
for  Arbejderen  bestandig  har  samme  Bytteværdi,  medens 
der  ved  Hjælp  af  nye  Maskiner  stadig  produceres  flere 
Varer  med  Anvendelse  af  ringere  menneskelig  Arbejds- 
kraft, saa  er  Følgen,  at  Arbejdernes  Løn  bliver  en  be- 
standig ringere  Del  af  den  samlede  Nationalindtægt. 

Rodbertus  Plan  gaar  nu  ingenlunde  ud  paa  at  op- 
hæve den  arbejdsfri  Indtægt.  Den  skal  ikke  blot  ved- 
blive at  bestaa,  den  skal  vokse  i  samme  Forhold  som 
den  stigende  Vareproduktion.  Men  samtidig  skal  Arbejds- 
lønnen rystes  ud  af  den  Ubevægelighed,  hvori  den  holdes 
af  „den  jærnhaarde  Lønningslov",  og  den  skal  stige  i 
samme  Grad  som  den  arbejdsfri  Indtægt. 

Til  Virkeliggørelse  heraf  stiller  han  følgende  Forslag: 
Staten  skal  ikke  mere  overlade  Fastsættelsen  af 
Priserne  for  Arbejde  og  Varer  til  den  fri  Konkurrence, 
men  selv  tage  den  i  sin  Haand  ved  et  omfattende 
Taksationssystem.  Fremdeles  skal  Arbejdslønnen 
ikke,  som  nu,  bestemmes  i  Metalpenge,  men  i  Arbejds- 
penge.  Dette  tænkes  udført  paa  følgende  Maade:  I 
hver  Erhvervsgren  fastsættes  en  Normalarbejdsdag  paa 
6,  8,  10  eller  flere  Timer.  Tillige  skal  der  for  hver  Er- 
hvervsgren fastsættes  et  for  Normalarbejdsdagen  gældende 
Normalarbejdsværk,  d.  v.  s.  den  Mængde  Arbejde, 
som  en  Mand  med  Middelflid  og  Middeldygtighed  kan 
yde  i  sit  Fag  i  Løbet  af  en  Normalarbejdsdag.  Denne 
Gennemsnitsydelse  —  for  en  Dag  eller  for  en  Time 
—  skal  tjene  som  Værdienhed  paa  samme  Maade  som 
1  Krone  nu,  uden  Hensyn  til,  om  Arbejderen  har  an- 
vendt   mere   eller    mindre   end    Gennemsnitstiden   paa   sit 

Arbejde.  Ordningen  vilde  altsaa  medføre  en  Præmie  for 
Flid  og  en  Mulkt  for  Dovenskab. 

Men  Jord  og  Kapitalejendom  —  og  med  dem  den 
arbejdsfri  Indtægt  —  skulle  jo  bevares.  Derfor  kan  Ar- 
bejderen ikke  faa  det  fulde  Udbytte  af  sit  Arbejde,  han 
maa  lide  en  Afkortning,  der  dels  tilfalder  Kapitalisten 
som  Rente  og  Driftsherren  som  Driftsherregevinst,  dels 
Stat  og  Kommune  som  Skat.  R.  antager,  at  af  10 
Millioner  Normalarbejdstimer  vilde  kun  de  3  Mill.  komme 
Arbejderne  til  Gode;  3  Mill.  vilde  medgaa  til  Skat  og  6 
Mill.  til  Kapitalist  og  Driftsherre.  Han  forudsætter,  at 
Staten  ordner  Fordelingen  med  Arbejdernes  Interesser  for 
øje.  Alligevel  kan  han  ikke  drive  Arbejdernes  Udbytte 
op  til  mere  end  knap  Vs  ^^  den  Værdi,  han  har  produ- 
ceret. 

Det  er  ikke  blot  Prisen  paa  Arbejde,  men  ogsaa 
Prisen  paa  Varer,  R.  vil  have  udtrykt  gennem  Nor- 
malarbejdsdage eller  -timer.  En  Prisnotering  vilde  altsaa 
ikke  komme  til  at  lyde  f.  Eks.  paa  3  Kr.,  men  paa  6 
Arbejdstimer.  Ved  Fastsættelsen  af  Varepriser  skulde 
der  ikke  blot  tages  Hensyn  til  det  anvendte  Arbejde, 
men  ogsaa  til  Slid  paa  Redskaber. 

Arbejdspengene  maatte  dog  ikke  helt  fortrænge  Me- 
talpengene —  begge  skulde  cirkulere  jævnsides.  For  at 
bringe  Arbejdspenge  i  Cirkulation  maatte  Staten  ud- 
stede dem. 

Ved  denne  Ordning  skulde  der  sikres  Arbejderne  en 
fast  Andel  af  Nationalindkomsterne.  Medens  Arbejdernes 
Løn,  som  Forholdene  ere,  holdes  nede  paa  et  Lavmaal, 
skulde  den  under  de  af  R.  foreslaaede  Tilstande  stige 
i  samme  Forhold  som  den  arbejdsfri  Indtægt. 

Rodbertus  udmærker  sig  ikke  ved  Klarhed.  Det  er 
derfor  ikke  overraskende,  at  han  overser  en  Vanskelighed. 

En  Værdiansættelse  fra  Statens  Side  i  et  Samfund, 
der  anerkender  Privatejendomsretten,  er  i  stærkeste  Mod- 
strid med  alle  Landbrugeres,  Industridrivendes  og  Han- 
delsfolks, altsaa  Producenternes,  økonomiske  Interesser, 
thi  den  binder  dem  i  deres  Virksomhed  og  gør  dem  ufri. 
Men  nu  danne  Producenterne  en  Magt,  som  Staten 
maaske  for  en  Tid  kan  bøje,  men  aldrig  bryde.  Og 
Staten  maatte  endog  være  ret  vidtgaaende  i  sin  Tvang 
for  at  bøje  den.  Den  maatte  tvinge  Producenterne  til 
at  sælge  de  uundværligste  Brugsgenstande.  Gjorde  den 
ikke  det,  behøvede  de  kun  at  holde  deres  Varer  tilbage, 
saa  vilde  Statens  Prisliste  blive  ganske  betydningsløs. 
Det  var  Producenterne,  der  kom  til  at  diktere  den.  Men 
et  saadant  Indgreb  i  Individernes  Frihed  holdt  sig  næppe 
ret  længe. 

7.     Carl  Marx. 

Marx  søger  i  sine  Skrifter  at  paavise,  at  de  økono- 
miske Goder  fordeles  efter  ganske  uretfærdige  Principper. 
Kapital,  siger  han,  dannes  og  vokser  kun  derved,  at  den 
i  sig  opsuger  den  størst  mulige  Del  af  Arbejdsproduktet. 
Men  det  er  Arbejdet,  ikke  Kapitalen,  som  giver  Tingen 
dens  Værdi.  Arbejderen  yder  langt  mere,  end  han  faar 
Løn  for.  Det  Overskud,  som  herved  fremkommer,  „Mer- 
værdien", tilfalder  Ejeren  af  Produktionsmidlerne,  Kapita- 
listen, og  forøger  Kapitalen  uden  i  nogen  Henseende  at 
gavne  Kapitalens  Skaber  og  Forøger,  Arbejderen.  Altsaa, 
siger  Marx,  er  den  Indkomst,  Kapitalisten  som  saadan 
har,  uretfærdig. 

Fremdeles  hævder  han,  at  den  nuværende  „Individua- 
lisme" i  Produktionsmaaden  nødvendig  maa  føre  til  den 
socialistiske  kollektive  Produktionsmaade. 

Den    fri    Konkurrence,    siger    han,    har    hidført    den 

bitreste  Kamp  mellem  Producenterne.  Hver  enkelt  af 
dem  søger  at  skaffe  forøget  Plads  for  sig  selv  ved  øko- 
nomisk at  ødelægge  saa  mange  af  sine  Konkurrenter  som 
muligt.  En  Del  bukke  under  i  Kampen;  men  Striden 
fortsættes  mellem  Sejrherrerne,  af  hvilke  efterhaanden  flere 
og  flere  gaa  til  Grunde.  At  dette  vil  have  til  Følge,  at 
Produktionsmidlerne  samles  paa  bestandig  færre  Hænder, 
er  klart,  og  den  Tid  vil  komme,  da  et  ganske  ringe  An- 
tal Kapitalister  vil  beherske  Landenes  Arbejdsmarked. 
Men  saa  maa  Tilstandene  blive  helt  utaalelige  for  Arbej- 
derne, der  til  det  yderste  ville  være  prisgivne  Arbejds- 
givernes Vilkaarlighed  —  saa  utaalelige,  at  de  ikke 
længere  kunne  leve  under  dem.  Der  bliver  da  kun  eet 
for  dem  at  gøre :  ganske  simpelt  at  tage  sig  selv  til  Rette, 
benytte  den  utvivlsomme  Overmagt,  de  have,  naar  de 
staa  sammen,  tvinge  de  faa  Fabrikherrer,  der  ere  tilbage, 
til  at  afstaa  dem  deres  Ejendomme,  og  saa,  skolede  og 
sammenarbejdede,  som  de  ere  fra  den  individualistiske 
Produktionsmaades  Tid,  fortsætte  Produktionen  for  egen 
Regning  med  fælles  Ejendomsret  til  Produktionsmidlerne 
og  med  Fordeling  af  hele  Udbyttet  som  Arbejdsløn  i  For- 
hold til  det  Arbejde,  enhver  har  præsteret. 

Men  da  det  mulig  vil  tage  lang  Tid,  inden  det  rette 
Tidspunkt  til  denne  Omordning  indfinder  sig  af  sig  selv, 
mener  Marx,  at  Arbejderne  selv  bør  fremskynde  den. 

Disse  Anskuelser  tiltrædes  i  alt  væsentligt  af  de  socia- 
listiske Forfattere  og  Kongresser,    der  slutte  sig  til  Marx. 

Saaledes  blev  det  vedtaget  paa  Socialistkongressen  i 
Briissel  1868,  at  flere  vigtige  Dele  af  Produktionen,  særlig 
Agerbrug  og  Bjærgværksdrift,  skulde  drives  kommunistisk, 
altsaa  at  Bjærg  værker  og  Agerland  skulde  gaa  over  til 
at  blive  fælles  Ejendom  med  fælles  Udnyttelse. 

Paa  en  Kongres  i  Basel   1869  vedtoges  en  lignende 

Resolution,  og  paa  Kongressen  i  Stuttgart  1870  vedtoges 
en  Erklæring  om,  at  Samfundets  økonomiske  Udvikling 
vilde  gøre  det  til  en  Nødvendighed  at  forvandle  Ager- 
landet til  fælles  Ejendom  og  bortforpagte  det  til  Agerbrugs- 
foreninger, der  vare  forpligtede  til  at  udnj^tte  Jorden  paa 
bedste  Maade  og  fordele  Udbyttet  blandt  Deltagerne  efter 
Regler,  som  nærmere  skulde  fastsættes.  Som  Overgang 
fra  Privatejendomsret  over  Agerlandet  til  Fælleseje  fordrede 
Kongressen,  at  man  skulde  begynde  med  Statens  og 
Kirkens  Jordegods,  med  Stat sj ær n baner,  Fideicommisser, 
Bjærgværker  o.  s.  v.,  og  erklærede  sig  mod  al  denne  Ejen- 
doms Overgang  til  Privatejendom. 

Men  Kongressernes  Vedtagelser  mangle  baade  Klar- 
hed og  Bestemthed;  de  berøre  aldeles  ikke  Socialismens 
Grundspørgsmaal:  om  Retten  til  det  fulde  Arbejdsudbytte, 
eller  om  Retten  til  Eksistens  skal  danne  Grundlaget  for 
den   nye  Samfundsordning. 

Først  i  Gothaer-Programmet  af  Maj  1875,  som  endnu, 
trods  Vedtagelsen  af  senere  Programmer,  kan  betragtes 
som  Grundlaget  for  Socialistbevægelsen  i  Tyskland,  er 
der  i  det  mindste  en  Stræben  efter  Klarhed. 

I  det  følgende  Kapitel  om  Socialdemokratiet  vil  dette 
Program  blive  gengivet  efter  Ordlyden  og  nærmere  be- 
handlet.    Her  skal  kun  dets  væsentligste  Indhold  anføres: 

Det  tysk-socialistiske  Parti  betragter  Retten  til  Eksi- 
stens, altsaa  Fordelingen  efter  Fornødenhed,  som  Grund- 
laget for  den  tilkommende  Ordning. 

Programmet  gaar  nemlig,  ligesom  Marx,  ud  fra  den 
Opfattelse,  at  det  er  Arbejdet,  der  er  Kilden  til  al  Rig- 
dom og  al  Kultur,  og  det  opstiller  som  et  Retfærdigheds- 
krav,  at  det  samlede  Arbejdsprodukt  kommer  til  at  tilhøre 
Samfundet,    o:    alle   Individer,    med  lige  Ret   for  hvert 

enkelt  af  dem  til  at  faa  dækket  sit  nødvendige  Behov  af" 
Livsfornødenheder. 

Retten  til  det  fulde  Arbejsudbytte  medfører 
derimod  nødvendigt,  at  Arbejdsproduktet  ikke  kommer  til 
at  tilhøre  Samfundet,  men  Arbejderen. 

Som  Indledning  til  Løsningen  af  det  socialistiske 
Spørgsmaal  fordrer  Programmet  Oprettelsen  af  socialistiske 
Produktionsfællesskaber  med  Statsunderstøttelse  og  staaende 
under  Arbejdernes  Kontrol. 

De  franske  Socialister  fulgte  hurtig  i  de  tyskes  Køl- 
vand. En  Kongres  i  Marseille  1879  forlangte  til  Gavn 
for  Menneskeslægten  Inddragelsen  af  Jord,  Maskiner,  Jærn- 
baner.  Bygninger  og  opsparede  Kapitaler  og  erklærede  tillige, 
at  Inddragelsen  af  disse  Produktionsmidler  skulde  tilstræbes 
ved  alle  mulige  Midler. 

Den  senere  Tids  socialistiske  Partier  bekæmpe  altsaa 
Individets  Ret  til  at  have  Ejendomsret  over  Produktions- 
midler, og  hermed  nægte  de  tillige  Berettigelsen  af  den 
arbejdsfri  Indtægt.  Saa  følger  det  af  sig  selv,  at  de 
fordre,  at  Produktionsmidlerne  gaa  over  til  at  blive  Fælles- 
eje. Men  saadan  ganske  i  Almindelighed  at  sige,  at 
Produktionsmidlerne  skulle  gaa  over  i  Fælleseje,  er  en 
Smule  uklart.  Enhver  økonomisk  Ret  eller  Pligt  maa 
dog  knytte  sig  til,  være  repræsenteret  igennem  en  eller 
flere  Personer,  den  maa  have  et  Subjekt.  Er  det  nu 
Produktionsforeningerne,  der  skulle  være  Ejere?  —  Saa 
bliver  det  Gruppesocialisme.  Eller  er  det  Kommune, 
Stat  eller,  som  det  blev  foreslaaet  i  Marseille,  den  hele 
Menneskehed?  Saa  bliver  det  henholdsvis  Kommune-, 
Stats-  eller  Verdenssocialisme.  Eller  skal  Staten  være 
Ejer  og  Foreningerne  kun  Brugere? 

Paa  disse  ret  vigtige  Spørgsmaal  faa  vi  intet  Svar. 
Mulig   er  Tavsheden   et  Udslag  af  den  Kendsgerning,    at 

Socialisterne  siden  Marx's  Tid  i  alt  væsentligt  sige  sig 
fri  for  at  godtgøre  Rigtigheden  af  deres  egen  Lære  og 
indskrænke  sig  til  en  Kritik  af  det  bestaaende.  De  gaa 
i  al  Stilhed  ud  fra,  at  Menneskene  i  deres  Stat  ville  blive 
anderledes,  bedre  og  ledede  af  andre  Drifter  end  nu. 
Muligt  er  det  ogsaa,  den  stiltiende  Forudsætning  bestaar 
i,  at  der  i  deres  Stat  vil  være  et  andet  Forhold  mellem 
Aarsag  og  Virkning  end  det,  man  kender  i  det  nu- 
værende Samfund,  Det  er  nemt  nok  at  sige,  at  Broder- 
kærligheden skal  være  eneste  Drivfjeder  i  det  nye  Sy- 
stem. Men  de  Erfaringer,  der  hidtil  foreligge  om  Menne- 
skenaturen, berettige  ikke  til  at  vente,  at  Broderkærlig- 
heden skal  komme  til  at  sidde  i  Højsædet  selv  i  Socia- 
liststaten. 

Spørge  vi,  hvad  det  er,  der  bevæger  Socialistfor- 
fatterne til  at  gaa  uden  om  al  Detailfremstilling  og  navnlig 
til  ikke  at  give  en  socialistisk  Stats-  og  Samfundslære, 
saa  ligger  Svaret  ikke  fjernt.  Det  vides  jo,  at  de  frem- 
ragende Socialister  i  Regelen  ere  indflydelsesrige  Førere, 
og  de  ville  ganske  naturligt  stræbe  at  gøre  deres  Parti 
saa  stærkt  som  muligt.  Men  det  er  en  Erfaring,  at  man 
i  et  politisk  eller  økonomisk  Parti  ganske  anderledes  let 
opnaar  Enighed  mellem  Medlemmerne  ved  at  tale  stærke 
Ord  om  Modstanderen  og  bryde  Staven  over  ham  end 
ved  at  foreslaa  Drøftelsen  af  omhyggeligt  udarbejdede  Re- 
formforslag; thi  den  sløver  og  trætter,  men  de  stærke 
Ord  vække  Stemning,  ja.  Begejstring.  Der  er  ikke  faa 
ellers  fornuftige  Folk,  der  synes,  at  de  have  vundet  en 
skøn  Sejer  over  deres  Modstander,  naar  de  have  skældt 
ham  dygtigt  ud. 

Der  er  en  Forskel  imellem  theoretiske  og  praktiske 
Forhold,  som  Socialistførerne  sætte  sig  ud  over,  skønt  de 
baade  kende  den  og  anerkende  dens  Rigtighed. 

I  rent  theoretiske,  videnskabelige  Forhold  er  den 
blotte  Paavisning  af  en  Vildfarelse  allerede  en  Fortjeneste, 
om  end  vedkommende  ikke  er  i  Stand  til  at  sige,  hvad 
der  da  er  det  rigtige.  Naar  der  f.  Eks.  paavises  og 
godtgøres,  at  Kolerabacillen  alene  ikke  er  i  Stand  til  at 
paaføre  et  Menneske  Kolera,  selv  om  den  lever  i  hans 
Tarm,  saa  er  denne  Paavisning  i  sig  fortjenstfuld,  om 
end  vedkommende  ikke  formaar  at  sige,  hvad  det  da  er, 
der  fremkalder  Sygdommen. 

Anderledes  med  rent  praktiske  Forhold.  Her 
ligger  der  kun  ringe  Betydning  i  en  Paavisning  af  Fejl  og 
Misgreb,  naar  ikke  Paavisningen  ledsages  af  en  brugbar 
Angivelse  af,  hvorledes  Forbedringen  skal  indføres,  og 
hvori  den  skal  bestaa.  At  sige  til  en  Husmoder,  hun 
laver  daarlig  Mad,  er  kun  at  udtale  en  Dadel.  Men  den 
gavner  hende  ikke  meget,  naar  hendes  Kritiker  ikke 
giver  hende  Anvisninger  til  at  lave  den  bedre.  Hun  kan 
kun  hengive  sig  til  kostbare  og  maaske  ørkesløse  Eks- 
perimenter. Det  maa  nu  hun  om.  Men  at  eksperi- 
mentere med  Samfundets  økonomiske  Ve  og  Vel  er  en. 
mislig  Sag. 

Mulig  have  Socialistførerne  endnu  en  Grund  til  at 
kritisere  det  gamle  hellere  end  at  udforme  det  nye.  De 
mange  tænkende  og  formaalsbevidste  Hoveder  blandt 
Førerne  vide  meget  godt,  at  Tiden  for  deres  Sags  ende- 
lige Sejr  ligger  fjern,  om  den  ellers  nogen  Sinde  kommer. 
Derfor  stræbe  de  først  og  fremmest  at  opnaa  politisk 
Magt  og  at  indøve  Masserne  til  Fællesskab  i  Fø- 
lelse og  Optræden,  og  de  søge  at  faa  Uviljen  mod 
den  bestaaende  økonomiske  Ordning  til  at  gaa  over  i  Kød 
og  Blod  hos  deres  Tilhængere.  De  stræbe  at  slaa  al 
gammel  Autoritetstro  i  Stykker,  og  ved  hver  en  Strid, 
politisk,   religiøs,   kirkelig   eller   økonomisk,   gotte  de  sig^ 

fordi  Striden  i  Fjendens  Lejr  fremmer  og  styrker  Sammen- 
holdet i  deres  egen.  Egentlig  burde  de  være  vel  tilfredse 
med  Militarismen,  dels  fordi  den  er  et  ypperligt  Agitations- 
middel,  dels  fordi  den  hviler  paa  en  Indøvelse  i  stærk, 
ordnet  Samarbejden,  som  der  vil  være  god  Brug  for  i 
Socialiststaten.  Kort  sagt,  de  rette  ikke  deres  Bestræbel- 
ser paa  Indførelsen  af  deres  nye  Stat,  de  stræbe  kun 
at  gøre  det  foreløbige  Arbejde  ved  den  Vej,  der  skal 
føre  hen  til  den. 


8.    Louis  Blanc 

udgav  i  1840  et  Skrift,  betitlet:  „Om  Arbejdets  Ordning", 
hvori  han  tager  Ordet  for  en  social-politisk  Ordning  af 
Samfundet. 

De  Ideer,  han  udtaler  her,  vakte  den  stærkeste  Gen- 
klang i  Paris'  Befolkning  under  Revolutionen  1848.  L. 
Blanc  var  selv  gammel  Revolutionsmand.  Allerede  i 
1830-Revolutionen  traadte  han  frem  og  sluttede  sig  til 
Kommunisterne.  Men  ellers  gaar  han  i  alt  væsentligt 
sine  egne  Veje.  Han  fordyber  sig  ikke,  som  de  andre 
socialistiske  Forfattere,  i  Spørgsmaalet  om  Arbejdsløn  og 
Kapitalgevinst,  og  han  indlader  sig  ikke  paa  at  drøfte 
Arbejdernes  Ret  til  det  fulde  Arbejdsudbytte.  Kun  den 
arbejdsfri  Indtægt  tager  han  for,  og  om  den  siger  han,  at 
skønt  den,  særlig  naar  den  antager  Form  af  Rente,  er 
ganske  uretfærdig,  er  den  dog  under  vore  Samfundsfor- 
hold, hvor  Produktionsmidlerne  ere  i  privat  Eje,  uund- 
gaaelig  nødvendig. 

Men  da  den  er  uretfærdig,  maa  den  søges  fjernet, 
og  i  sin  Undersøgelse  om,  hvorledes  det  kan  ske,  føres 
han  ikke  til  Arbejderens  Ret  til  det  fulde  Arbejdsudbytte. 

men  til  Individets  Ret  til  at  leve.  Grundlaget  for  den 
nye  Samfundsordning  skal  være,  at  enhver  frembringer 
efter  sin  Evne  og  forbruger  efter  sit  Behov.  Der 
skal  altsaa  ikke  tages  Hensyn  til  den  enkelte  Arbejders 
Flid  og  Dygtighed,  men  kun  til  Omfanget  af  hans  Livs- 
fornødenheder. 

Dette  er  Retten  til  Eksistens;  dens  Grundlag  er  den 
af  Kommunisterne  paaberaabte  Broderkærlighed. 

Med  dette  Udgangspunkt  maa  L.  Blanc  søge  at  faa 
Lønarbejdet  ud  af  Verden,  og  han  foreslaar,  det  skal  er- 
stattes af  Produktionsfællesskab.  Det  var  ogsaa 
Fouriers  Plan.  Forskellen  er,  at  mens  denne  vilde,  at 
Arbejderne  skulde  slutte  sig  frivilligt  sammen,  fordrer 
Blanc,  at  Staten  skal  grunde  og  styre  Fællesproduktionen. 
Men  Vejen  til  Produktionsfællesskab  gaar 
gennem  Tilintetgørelsen  af  den  fri  Konkurrence. 
I  Konkurrencen  bliver  den  lille  knust  af  den  store, 
og  denne  igen  af  den  største.  Men  den  største,  det  er 
Staten,  og  det  er  den,  der  skal  give  den  fri  Konkur- 
rence Dødsstødet.  Naar  dette  er  sket,  skal  den  ordne 
baade  det  fælles  Arbejde  og  Fordelingen  af  Udbyttet  og 
saaledes  sikre  Arbejderne  deres  Eksistens. 

L.  Blanc  tænkte  sig  den  fælles  Industriproduktion 
udviklet  gennem  3  Stadier. 

I  første  Stadium  grunder  Staten  offentlige 
Værksteder,  Ateliers  socieaux,  for  forskellige  Industri- 
grene. Først  skal  Staten  selv  drive  dem.  Men  lidt  etter 
lidt  forvandler  den  dem  til  Produktio nsfællesskaber, 
idet  den  overlader  Styrelsen  til  Værkstedets  i\rbejdere 
selv  og  indskrænker  sin  egen  Virksomhed  til  et  Overtil- 
syn og  til  ved  Lov  at  ordne  Arbejdet  og  Udbyttets  De- 
ing.  Disse  Fællesskaber  ville  efter  Blånes  Mening  straks 
drage  de  bedste  Arbejdskræfter  til  sig,  og  de  ville  produ- 

cere  med  forholdsvis  smaa  Omkostninger.  Oprettedes 
der  samtidig  Forbrugsforeninger,  kunde  ogsaa  Livsfor- 
nødenhederne  tilfredsstilles  paa  billig  Maade. 

I  andet  Stadium  skal  Konkurrence  mellem 
Produktionsforeningerne  umuliggøres.  I  den  An- 
ledning skulle  Foreninger  med  ensartet  eller  samme  Pro- 
duktion samles  til  større  Foreninger,  og  denne  Sammen- 
smeltning skal  fortsættes,  indtil  der  i  hele  Landet  kun  er 
een  stor  Forening  i  hver  Produktionsart. 

I  tredje  Stadium  endelig  skulle  disse  Landsfor- 
eninger samles  i  een  stor  kommunistisk  Industri- 
Produktions  forening,  der  ordnes  og  tilses  af  Staten 
baade  ved  Arbejdet  og  ved  Fordelingen  af  Udbyttet. 

Naturligvis  maatte  der  opdrages  en  ny  Slægt,  som 
fra  første  Færd  kan  leve  sig  ind  i  de  nj-e  Tilstande. 
Derfor  skal  Undervisningen  omordnes,  den  skal  være 
tvungen  og  —  det  følger  af  sig  selv  —  fælles  og  gratis. 

Reformen  skal  ikke  alene  ramme  Industrien,  men 
ogsaa  Agerdyrkningen.  Her  gælder  det  altsaa  om, 
at  Staten  faar  saa  megen  Jord  i  sit  Eje  som  muligt,  for 
at  den  kan  lade  den  gaa  over  til  Agerdyrkningsforeninger. 
I  den  Anledning  foreslaar  Blanc,  at  Arveretten  ind- 
skrænkes til  at  gælde  mellem  Forældre  og  Børn,  medens 
Sidelinierne,  altsaa  Søskende  og  fjernere  beslægtede,  skulle 
være  udelukkede.  I  deres  Sted  skal  Staten  træde  som 
Arvetager.  Derved  vil  efterhaanden  en  Mængde  Jord  og 
Kapital  gaa  over  til  Staten,  der  skal  bruge  dem  til  at 
sikre  Undersaatternes  Eksistens. 


9.     Ferd.  Lassalle. 

I   sin    „Offentlig  Svarskrivelse  til  Centralkomiteen   til 
Sammenkaldelse  af  en  alm.  tysk  Arbejderkongres  i  Leip- 

zig",  dat.  1.  Maj  1863,  hvormed  Lassalle  aabner  sin 
socialistiske  Agitation,  opstiller  han  den  „jærnhaarde  Løn- 
ningslov",  som  er  angiven  S.   185. 

Der  siges  i  denne,  at  Arbejdslønnen  ikke  vedvarende 
kan  hæve  sig  over  det  Lavmaal,  der  lige  er  nok  til  at 
dække  de  „sædvanemæssigt"  bestemte  Livsfornødenheder, 
fordi  forbedrede  Kaar  ville  have  til  Følge,  at  der  bliver 
indgaaet  flere  Ægteskaber  og  sat  flere  Børn  i  Verden, 
hvorved  Tilbudet  af  Arbejde  vil  stige  og  trykke  Lønnen 
ned  igen,  og  dette  menes  at  skulle  gælde  under  alle 
Omstændigheder  og  med  en  Naturlovs  uangribe- 
lige Kraft. 

Men  denne  Paastand,  saa  rigtig  den  end  er  i  sin 
Almindelighed  og  som  Grundregel,  passer  ikke  ganske 
paa  de  moderne  Samfundsforhold.  Det  hører  med  til 
det  daglige  Livs  Erfaringer,  at  der  ikke  er  nogen  Klasse 
i  det  hele  Samfund,  der  gifter  sig  i  saa  ung  en 
Alder  som  Arbejderne,  og  at  ikke  nogen  sætter  blot 
tilnærmelsesvis  saa  mange  Børn  i  Verden.  6,  7,  8  eller 
endog  flere  Børn  er  noget  ganske  almindeligt  i  en  Ar- 
bejderfamilie, mens  3  eller  4  Børn  er  Gennemsnitsan- 
tallet  i  de  økonomisk  velstillede  Hjem.  De  førstes 
tarvelige  Stilling  hindrer  lige  saa  lidt  Børnerigdommen, 
som  de  sidstes  bedre  Stilling  befordrer  den.  De  besid- 
dende frygte  i  de  fleste  Tilfælde  for  en  stor  Børneflok, 
tordi  dens  Forsørgelse  og  Opdragelse  er  netop  dem  saa 
kostbar,  at  de  ikke  kunne  bestride  den  uden  at  gøre  et 
stærkt  Skaar  i  deres  egne  vanemæssige  Tilbøjeligheder, 
og  fordi  en  Formue,  splittet  paa  mange  Hænder,  bliver 
for  lille  til  at  kunne  tjene  som  Driftskapital  for  hvert 
enkelt  Barn. 

Men  dels  kommer  denne  Tilbøjeligbed  til  at  bevare 
Formuen  ikke  frem,  hvor  der  ingen  Formue  er,  dels  er  det 

16« 


244 

netop  de  besiddelsesløse,  der  i  ringest  Grad  gøre  sig 
nogen  Samvittighed  af  at  sætte  flere,  langt  flere  Børn  i 
Verden,  end  de  have  Udsigt  til  at  kunne  ernære.  Drift- 
livet har  her  ganske  Overtaget  over  dem.  De  ere  Børn, 
ikke  modnede  Mennesker  med  Ansvarsfølelse. 

For  saa  vidt  er  altsaa  Lassalles  jærnhaarde  Løn- 
ningslov  angribelig,  som  der  paa  Grund  af  den  stærke 
Forplantelse  i  Arbejderfamilierne  næsten  altid  er  større 
Tilbud  end  Efterspørgsel  paa  det  industrielle  Arbejder- 
marked. 

Lassalle  taler  om  det,  der  „sædvanemæssigt"  fordres 
til  det  tarveligste  Livsunderhold.  Det  er  et  alt  for  svæ- 
vende Udtryk.  Er  Forholdet  ikke  saaledes,  at  det,  der  i 
en  Mængde  Tilfælde  fordres  til  det  „sædvanemæssigt" 
bestemte  Behov,  langfra  falder  sammen  med  det  i  og  for 
sig  nødvendige!  Saa  vist,  som  det  er,  at  mange,  sørge- 
ligt mange  Familier,  trods  al  Flid,  trods  al  god  og  for- 
nuftig økonomi,  ikke  kunne  holde  Nøden  borte  fra  Huset, 
saa  vist  er  det  ogsaa,  at  ikke  saa  ganske  faa  have  Om- 
fanget af  deres  „sædvanemæssige"  Behov  at  takke  for 
Vintermaanedernes  Nød.  De  ere  daarlige  Økonomer,  og 
og  de  Dage,  Uger  eller  Maaneder,  de  tjene  godt,  bruge 
de  glatvæk  op,  hvad  de  faa  i  Hænde,  uden  Sans  for  at 
lægge  et  Husholdningsbudget,  der  strækker  sig  lidt  ud 
over  den  Dag  i  Dag.  Deres  Udgifter  til  Fornøjelser 
kunne  være  ganske  forbløffende  store.  Pantelaanerkon- 
torerne  ere  deres  Banker;  der  er,  navnlig  i  de  store 
Stæder,  mange  Arbejderfamilier,  som  kun  have  deres 
Stadstøj  hjemme  Søndag  og  Mandag.  Om  Tirsdagen 
gaar  det  paa  Laanekontoret  for  atter  at  blive  løst  hjem 
om  Lørdagen,  Og  det  kan  gentage  sig  hele  Aaret  rundt. 
Man  tænke  sig,  hvilken  Renteskat  de  svare  til  Pantelaa- 
neren  af  denne  Søndagsstads. 

Og  hvad  tarvelig  Kost  angaar,  saa  smager  den  nok 
saa  godt,  naar  vi  ere  „vante"  til  den,  blot  man  faar  til- 
strækkeligt af  den.  For  nogle  Aar  siden,  den  Gang  de 
danske  Bønder  sad  alier  bedst  i  det,  vare  Højtidsretterne 
—  i  det  mindste  paa  Sjælland  —  Risengrød  og  Klipfisk 
med  01  og  Brændevin.  Det  var  jo  tarveligt  nok,  men 
Bønderne  syntes,  det  var  dejlig  Mad,  og  hvis  disse 
Mænd  med  de  gældfri  Gaarde,  med  Obligationer  paa 
Kistebunden  og  med  Staldene  fulde  af  røde  Køer  og 
brune  Heste  —  hvis  de  vare  komne  til  Gilde  ved  et 
Grossererbord  med  6  Retter  Mad  og  7  Slags  Vin,  saa 
havde  de  sikkert  ganske  mistet  Appetitten.  Senere  er 
den  danske  Bonde  maaske  kommen  bedre  med,  naar 
Talen  er  om  god  Mad.  Men  det  har  næppe  fyldt  ham 
med  større  Livsglæde.  Og  mon  nu  den  aandsdannede 
Proletar,  Kunstneren,  Videnskabsmanden  o.  s.  v.  egentlig 
lever  under  heldigere  økonomiske  Kaar  end  Haandens 
Arbejder?  Naar  han  alligevel  klarer  sig  bedre,  er  Grunden 
sikkerligt  den,  at  han  har  stærkere  Tag  i  sig  selv,  større 
Evne  til  Forsagelse  og  mere  økonomisk  Sans. 

Lassalles  „Lov"  udæsker  til  disse  ganske  jævne  Be- 
tragtninger, og  selv  den  varmeste  Menneskeven  maa  dog 
sige,  at  en  Del  af  den  Nød,  Arbejderen  lider,  tit  og  ofte 
skyldes  ham  selv.  Bør  han  saa  ikke  selv  stræbe  at  af- 
hjælpe —  den  Del? 

Alle  Lassalles  senere  sociale  Skrifter  forfølge  i  det 
væsentlige  kun  det  Maal  at  begrunde  den  „jærnhaarde 
Lønningslov"  historisk,    filosofisk    og   nationaløkonomisk. 

Lassalles  praktiske  Forslag  slutte  sig  overalt  til 
Blånes,  kun  mangle  de  Udarbejdelse  i  Enkelthederne. 

Han  betragter  —  fuldstændig  korrekt  —  det  soci- 
alistiske Spørgsmaal  som  et  økonomisk  Spørgsmaal, 
fremkaldt    ved    den    uretfærdige    Fordeling    af  Arbejdets 

Udbytte  paa  Grund  af  den  fri  Konkurrences  „jærnhaarde 
Lønningslov".  Løsningen  ser  han  i  en  Ophævelse 
af  denne  Lov  og  i  Lønarbejdets  Forandring  til 
Produktionsfællesskaber  med  Understøttelse  fra 
Statens  Side. 

Men  Lassalle  vil  ikke  som  L.  Blanc,  at  Staten  skal 
grunde  disse  Produktionsfællesskaber,  eller  at  den  skal  be- 
stemme deres  Ordning  og  den  Maade,  hvorpaa  Udbyttet 
skal  fordeles;  Staten  skal  kun  understøtte  dem  med 
sin  Kredit.  Saa  kan  den  til  Varetagelse  af  sine  Inter- 
esser forbeholde  sig  Godkendelse  af  Statutterne  og  Kon- 
trol med  Forretningsførelsen.  —  Lassalle  skriver:  „Endnu 
engang  altsaa:  Arbejdernes  fri  Sammenslutning,  men  den 
fri  Sammenslutning,  muliggjort  ved  Statens  hjælpende 
Haand  —  det  er  den  eneste  Vej  ud  af  den  ørken,  der 
er  overladt  Arbejderstanden."  —  Et  andet  Sted  betegner 
han  kort  og  godt  de  af  ham  foreslaaede  Arbejderforeninger 
som    Arbejdernes  Produktionsforeninger    med  Statskredit. 

Deri  stemmer  Lassalle  atter  overens  med  L.  Blanc, 
at  for  at  skaffe  sig  denne  Statskredit  maa  Arbejder- 
standen gøre  sig  til  den  herskende  Magt  i  Sta- 
ten. Han  mener,  at  Indførelsen  af  almindelig,  direkte 
Valgret  med  hemmelig  Afstemning  vil  hjælpe  den  til 
dette  Herredømme  og  opfordrer  derfor  de  tyske  Ar- 
bejdere til  først  af  alt  at  rette  hele  deres  Agitation  mod 
dette  Maa). 

Carl  Marx,  Louis  Blanc  og  Ferd.  Lasalle  danne 
Overgangen  til  Socialdemokratiet. 

VI. 

Vurderinri  af  den  socialistiske  Lære.  —   Kapitalens 

Overgang  til  Staten. 

Hvor  forskellige  end  de  Veje  ere,  ad  hvilke  Socialist- 
forfatterne tænke  at  naa  deres  Maal,  kunne  vi  nu,  efter 
at  have  gennemgaaet  de  enkelte  Forfattere,  vende  tilbage 
til  Udgangspunktet  for  denne  Fremstilling  af  Socialismen 
og  som  dens  Maal,  dens  Fællesprogram  i  Korthed  gen- 
tage, hvad  der  er  sagt  foran. 

Privatproduktionen  med  Spekulationen  og  den  ar- 
bejdsfri Indtægt  afløses  af  Kollektivproduktionen,  hvor  der 
produceres  i  Fællesskab,  og  hvor  hele  Udbyttet  deles 
mellem  Producenterne.  For  at  dette  kan  ske,  maa  Pro- 
duktionsmidlerne (Kapital,  Jord,  B^^gninger,  Maskiner, 
Jærnbaner  etc.)  fra  privat  Ejendom  gaa  over  til  at  blive 
Statseje.  Den  kollektive  Produktionsmaade  vil  gøre  Ende 
paa  den  nuværende  Konkurrence,  idet  baade  Frembring- 
elsen af  de  Varer,  Samfundet  trænger  til,  og  Fordelingen 
af  dem  tilses  og  ordnes  af  Staten.  Maalestokken  ved 
Fordelingen  skal  enten  være  den  Arbejdsmængde, 
den  enkelte  har  ydet  i  Fællesproduktionen,  eller 
(Blanc)  den  enkeltes  Behov. 

Hvorledes  Forandringen  fra  individuel  til  kollektiv 
Kapital  skal  foregaa,  se  vi  bl.  a.  hos  L.  Blanc.  Naar 
Samfundet,  Staten,  optræder  som  Producent,  vil  den  gen- 
nem Konkurrencen  knuse  Privatkapitalisterne,  der  trykke 
Lønnen  ned.  Der  vil  da  ikke  mere  være  Tale  om 
Kapitalister  eller  Lønarbejdere,  men  kun  om  Producenter. 
Enhver  arbejdsdygtig  Person  bliver  Medarbejder  i  den 
store  Fællesproduktion,    Udbyttet   fordeles   mellem  Produ- 

centerne  uden  at  være  beskaaret  af  Driftsherregevinst  eller 
Renteydelser. 

Dog  kan  ikke  det  hele  Udbyttet  tilfalde  Arbejderne. 
En  Del  maa  holdes  tilbage  for  at  lønne  Embedsmænd 
og  sørge  for  de  almennyttige,  men  ikke  umiddelbart 
producerende  Anstalter  —  Skoler,  Hospitaler  o.  s.  v.  — ; 
en  anden  for  at  vedligeholde  og  forøge  Produktionsmid- 
lerne. Det  er  al  den  Skat,  Borgerne  faa  at  svare,  og 
den  kommer  i  strengeste  Forstand  dem  selv  til  gode. 

Det  er  ret  almindeligt  at  træffe  Folk,  hvis  hele  Viden. 
om  Socialisterne  indskrænker  sig  til,  at  de,  Socialisterne, 
ville  „dele"  med  dem,  der  have  noget,  saadan  en  Gang 
imellem,  naar  der  har  været  indrømmet  dem  med  den 
udprægede  Erhvervsevne  en  passende  Tid  til  at  samle  til 
Bunke. 

Naturligvis  svæve  de  Herrer  i  en  ganske  storartet 
Vildfarelse. 

Retten  til  at  gaa  over  til  den  nye  Tilstand  er  for 
Socialisterne  helt  utvivlsom.  Enhver,  sige  de,  har  et  be- 
rettiget Krav  paa  at  beholde,  hvad  han  har  erhvervet 
under  Beskyttelse  af  bestaaende  Love  og  Tilstande  uden 
Hensyn  til,  om  disse  have  været  retfærdige  eller  ikke. 
Men  videre  strækker  hans  Krav  sig  heller  ikke.  Han 
kan  ikke  standse  det  heles  Vel  og  Fremgang  ved  Hen- 
visning til  egne  Interesser.  Hans  Krav  gælder  Fortid  og 
Nutid,  men  ikke  Fremtid.  Han  maa  og  —  Socialisterne 
haabe  det  —  vil  ogsaa  være  glad,  naar  Samfundet  giver 
ham  Erstatning,  naar  det  afløser  hans  Privatkapital,  der 
ved  dets  fuldgyldige  Love  er  bleven  en  ganske  værdiløs 
Ting,  med  Livsfornødenheder  og  Nydelsesmidler,  der  i 
det  mindste  vare  saa  længe,  indtil  han  og  hans  nærmeste 
Afkom  have  levet  sig  ind  i  de  rye  Tilstande.  Kapita- 
listerne ville  slet  ingen  Ret  have  til  at  beklage  sig.    Fandt 

de  det  maaske  ikke  ganske  i  sin  Orden,  da  Lehnsadelen 
til  Fordel  for  dem  mistede  sine  Privilegier  1  — 

Saaledes  ræsonnere  Socialisterne.  At  der  klæber 
nogle  smaa  Skævheder  ved  Ræsonnementet,  falder  let  i 
Øjnene. 

Der  er  saaledes  Erstatningsspørgsmaalet.  Lad 
os  endog  forudsætte,  at  Erstatningskravene  fyldestgiordes, 
uden  at  de  forhenværende  Rigmænd  rentud  kvaltes  i 
deres  Overflod  paa  Livsfornødenheder.  —  Privatkapitalerne 
vilde  dog  gaa  til  Grunde,  ikke  blot  som  Kapitaler,  de 
vilde  ogsaa  forsvinde  som  Formue.  Thi  Socialiststaten 
vilde  ikke  gaa  ind  paa  til  evige  Tider  at  svare  Indløs- 
ningsrenter  i  Form  af  Anvisninger  paa  Varer. 

Vi  kunne  maaske  vurdere  Familien  Rothschilds  sam- 
lede Kapital  til  15CX)  Millioner  Kroner.  Lad  os  antage, 
at  Familien  skulde  holdes  fuldstændig  skadesløs  paa  den 
Maade,  at  den  i  Løbet  af  30—50  Aar  skulde  have  Kapi- 
talens fulde  Værdi  udbetalt  i  aarlige  Afdrag  med  nøjagtig 
Renteberegning.  Udbetalingen  maatte  præsteres  i  Klæder, 
Levnedsmidler,  Bohave,  Luksus  o.  s.  v.  Rothschilderne 
vilde  da  være  henviste  til  i  Resten  af  deres  Liv  at  spise 
og  forbruge  saa  meget  som  muligt  og  forære  det  øvrige 
bort.  Thi  de  kunde  ikke  mere  „kapitalisere",  de  kunde 
ikke  forvandle  deres  Overflod  til  Rentekilder,  og  de  vilde, 
selv  uden  at  deres  Arveret  blev  anfægtet,  efter  et  Par 
Slægtled  være  henviste  til  personligt  Arbejde  ligesom  en- 
hver anden  Familie.  Det  var  vel  ingen  stor  Mislighed. 
Men:    Var  det  fuld  Erstatning? 

Socialiststaten  vil  altsaa  ingenlunde  Kapitalen,  Pro- 
duktionsmidlerne, til  Livs,  det  hører  endog  med  til  dens 
Maal  at  værne  om  Kapitalen  og  arbejde  for  dens  For- 
øgelse, men  den  vil  have  den  ud  af  privat  Be- 
siddelse, lægge  den  i  Statens  Haand  og  gennem  Fælles- 

produktion  paatage  sig  Omsorgen  for  hver  enkelts  øko- 
nomiske Interesser.  Ingen  tør  vel  nægte,  at  den  her 
tager  Sigte  paa  Afhjælpningen  af  et  af  Samfundets  Grund- 
onder. Hvilke  nye  Onder  der  mulig  kunde  vokse  frem 
af  den  nye  Ordning,  bliver  et  Spørgsmaal  for  sig. 

Tilfredsstillelsen  af  Livsfornødenhederne. 

Hvorledes  vil  Socialiststaten  fastsætte,  hvad 
der  behøves  af  hver  enkelt?  „Det  daglige  Brød"  er 
et  elastisk  Begreb,  der  opfattes  yderst  forskelligt  efter 
økonomiske  Evner  og  Vilkaar,  efter  Vane,  Tilbøjelighed, 
Beskaffenheden  af  det  Arbejde,  man  har  at  udføre  o.  s.  v. 

Under  de  nuværende  Samfundsforhold  fastsætter 
enhver  sit  materielle  Behov  og  køber  —  inden  for 
sin  økonomiske  Rækkeævne  —  hvad  han  har  Lyst  til. 
Det  samme  gælder  hans  aandelige  Fornøden- 
heder. 

Og  denne  Frihed  er  den  dybeste  Grundsten 
for  Frihed  overhovedet,  langt  mere  betydningsfuld 
end  Alverdens  politiske  Friheder.  Bleve  Levnedsmidler 
og  Uddannelse  paatvungne  de  enkelte  ude  fra  efter  et 
bestemt  Skema  uden  Hensyn  til  deres  egne  Tilbøjelig- 
heder og  Anlæg,  saa  var  det  den  mest  frihedsforladte 
Ordning,  der  lader  sig  tænke.  Hvis  Socialismen  enten 
ligefrem  tager  Sigte  paa,  eller  hvis  den  ikke  kan  undgaa 
Ophævelsen  af  den  individuelle  Frihed ;  hvis  den  vil  behandle 
Menneskene  „kollektivistisk"  ligesom  den  Produktion,  der 
skal  skaffe  dem,  hxad  de  trænge  til,  saa  slaar  den  paa 
Forhaand  en  Bom  for  al  Civilisation,  alt  Fremskridt,  og 
saa  vil  den  rigtig  bringe  Fart  i  de  Drifter,  Egenkærlighed, 
Dovenskab  o.  s.  v.,  som  den  netop  tror  sig  i  Stand  til  at 
udrydde. 

Og  her  har  Socialismen  virkelig  gjort,  hvad  den  kan, 
for  at  virke  afskrækkende.  Den  taler  ret  ofte  fagre  Ord 
om  Afveksling  i  Nydelsen,  om  offentlige  Fester  og  konge- 
lig Fællesluksus,  men  den  har  ingen  Tanke  for  Familien, 
Hjemmet  og  den  private  Husførelse.  Den  er  saa  optagen 
af  Fællesskabet,  at  den  glemmer  det  nødtørftigste  Hensyn 
til  den  Del  af  Menneskelivet,  der  maa  og  skal  holdes 
uden  for  selv  den  mest  broderkærlige  „Kollektivisme". 

Dog,  det  er  jo  muligt,  at  denne  Tilintetgørelse  af 
Individets  Frihed  ikke  er  noget,  Socialismen  nødvendigvis 
vil  fremtvinge,  men  kun  en  af  de  Overdrivelser,  hvormed 
nye  Ideer  saa  ofte  debutere. 

Lad  os  da  se,  hvilke  Følger  Kollektivismen  nød- 
vendigt og  logisk  maa  have. 


I.     Individets  Selvstyre. 

Først  af  alt  maatte  der  indtræde  uhyre  Omvæltninger 
i  det  bestaaende.  Forskellen  mellem  Rigmand  og  Proletar 
vilde  forholdsvis  hurtig  blive  udvisket.  Der  vilde  ikke 
mere  være  Tale  om  at  leve  af  sine  Rentepenge,  den  pri- 
vate Luksus  vilde  vige  for  den  offentlige,  Massernes  Krav 
paa  Forlystelser  vilde  bestandig  stige.  Derimod  tør  det 
ikke  siges,  at  Produktionsmidlernes  Overgang  fra  privat 
til  fælles  Eje  nødvendigt  og  uundgaaeligt  maatte  med- 
føre Ophævelsen  af  Individets  frie  Valg  i  Fastsættelsen  af 
sit  Behov,  saa  lidt  som  af  Familielivet,  den  frie  Hushold- 
ning og  den  private  Selskabelighed. 

Kollektivproduktionen  med  sin  Overledelse  skulde  er- 
statte Marked  og  Handel,  saa  hver  fik,  hvad  han  ønskede, 
og  da  alle  omtrent  vare  ens  Forbrugere,  fordi  den  øko- 
nomiske Forskel  mellem  Rigmand  og  Proletar  forsvandt, 
vilde  det  samlede  Behov  ikke  blive  saa  forskelligartet  som 

nu.  Ingen  tør  vel  ligefrem  benægte,  at  Sagen  lod  sig 
ordne  paa  denne  Maade,  men  Vanskelighederne  vilde 
blive  aldeles  kolossale,  saa  kolossale,  at  endog  mange 
blandt  Socialisterne  tvivle  om,  at  de  lade  sig  løse.  Men 
det  maa  blive  Socialisternes  Sag  her  at  yde  aldeles  be- 
tryggende Garantier.  Det  at  kunne  bruge  sine  private 
Indkomster  efter  Behag  er  et  saa  højt  skattet  Gode,  at 
ingen  vil  give  det  i  Bytte  for  alle  Samfundsreformers 
Fordele  tilsammen.  Her  er  det  første  Opgør  med  Socia- 
lismen. Den  er  paa  Forhaand  uantagelig,  hvis  den  vil 
tilintetgøre  den  Frihed. 


II.     Produktion.     Handel  og  Kapital. 

Vi  tænke  os,  Socialiststaten  er  indført.  Udadtil  vil 
Forandringen  først  vise  sig  i  Industri,  Handel,  og  hvad 
dermed  staar  i  Forbindelse.  Der  er  ikke  mere  nogen 
privat  Kapital,  altsaa  heller  ingen  privat  Produktion  uden 
til  eget  Forbrug,  og  ingen  privat  Konkurrence. 

Kampen  mellem  Kapitalerne  indbyrdes  om  Over- 
herredømmet paa  Markedet,  Storkapitalens  Næveret  over 
Smaakapitalen  maa  forsvinde.  I  Stedet  herlor  ville  alle 
private  Kapitaler  —  alle  Fabrikker,  al  Jord  o.  s.  v.  —  være 
samlede  i  een  fælles  Kapital,  der  hører  Samfundet  til,  alt 
det  nødvendige  Arbejde  vil  blive  samlet  i  een  fælles  Pro- 
duktion, ledet  og  ordnet  af  Statsstyreisen,  der  ogsaa  vil 
sørge  for  Varernes  Oplægning  i  Magasiner,  deres  For- 
deling først  mellem  Filialmagasinerne  og  dernæst  mellem 
Samfundsmedlemmerne,  ikke  som  nu  gennem  private  Køb- 
mænd, der  bruge  Penge  som  Byttemiddel  og  Værdimaaler, 
men  ved  Udlevering  gennem  Embedsmænd  til 
hver  enkelt  i  Forhold  til  de  Arbejdsydelser,  for 
hvilke  han  er  bogført  og  har  modtaget  Bevis. 

Denne  Ordning  vil  være  uforenelig  med  al  Forret- 
ning, al  Spekulation.  Marked,  Børs  og  Pengebrug  for- 
svinde af  Verden  tillige  med  Renter  af  enhver  Art,  og 
dette  sidste  vil  Socialiststaten  betragte  som  sin  største 
Fortjeneste. 

Naar  nu  Fællesproduktionen  og  Fordelingen  af  dens 
Udbytte  skulle  træde  i  Virksomhed,  maa  Samfærdsels- 
midlerne: Jærnbaner  o.  s.  v.  være  offentligt  Eje. 
Men  det  ere  de  jo  allerede,  i  alt  Fald  for  en  stor 
Del,  og  her  vil  ikke  mærkes  nogen  stor  Forandring.  Da 
Privatproduktionen  er  standset  eller  dog  er  bleven  betyd- 
ningsløs for  det  hele,  vil  Spørgsmaalet  om  privat  Vare- 
transport ikke  komme  frem,  al  Varetransport  vil  være 
offentlig,  og  Udgifterne  til  Betjening,  Administration, 
Vedligeholdelse  og  Fornyelse  af  Materiel  ville  blive  ud- 
redede forlods  af  den  samlede  Nationalproduktion.  Privat- 
personers Rejser  behøvede  ikke  at  lide  noget  Afbræk;  der 
var  intet  i  Vejen  for,  at  de  for  deres  opsparede  Arbejds- 
beviser  kunde  tilbytte  sig  Billetter.  Paa  dette  Omraade 
vil  Springet  altsaa  ikke  blive  større,  end  at  enhver  med 
Lethed  kan  leve  sig  ind  i  de  nye  Forhold.  Det  samme 
gælder  om  Post-  og  Telegrafvæsen;  her  have  vi  allerede 
Socialisme. 

Langt  vanskeligere  er  det  at  forstaa  Socialiststaten, 
hvor  Talen  er  om  Produktion  af  Raastof  og  af 
Forbrugsgenstande. 

Man  kan  tænke  sig,  at  den  nuværende  Stat  gik  over 
til  at  blive  Socialiststat  ligesom  med  et  Ryk.  Men  dette 
er  ingen  Nødvendighed.  Det  er  vel  endog  naturligere  at 
forestille  sig  Overgangen  saaledes,  at  Privatproduktionen 
først  lidt  efter  lidt  forvandledes  til  Kollektivproduktion. 
Staten  kan  tage  een  Produktionsgren  for  ad  Gangen,  be- 
gynde med  dem,  der  allerede  ere  hjemfaldne  til  en  Slags 

monopoliseret  privat  Stordrift,  og  forvandle  dem  til  Andels- 
forretninger  under  Statstilsyn.  Produktet  kan  da  enten 
kastes  ud  paa  det  fri  Marked,  eller  det  kan  blive  solgt 
efter  Takst.  Udb3^ttet  maa  selvfølgelig  fordeles  mellem 
Arbejderne.  Man  kan  endog  tænke  sig,  at  det  —  fore- 
løbig —  bliver  en  frivillig  Sag  for  den  enkelte,  om  han 
vil  slutte  sig  til  en  saadan  Andelsforretning,  hvis  Til- 
trækningskraft jo  maatte  ligge  i  de  Fordele,  den  kan 
byde  sine  Parthavere.  Det  vilde  end  ikke  som  endeligt 
Maal  være  nødvendigt  at  drage  al  Virksomhed  ind  under 
Kollektivproduktionen.  De  Ydelser,  hvor  Hovedvægten 
ligger  paa  den  ydende  Person  (Kunstnere,  Læger  o.  s.  v.) 
lod  sig  vel  ikke  engang  indordne  under  Fællesproduk- 
tionen,  og  der  var  næppe  noget  til  Hinder  for,  at  Socialist- 
staten overlod  dem  til  fri  Konkurrence,  saaledes  at  Kunderne 
betalte  vedkommende  med  deres  opsparede  Arbejds- 
beviser. 

Altsaa,  Socialiststaten  er  traadt  ud  i  Livet  og  har 
gennemført  sin  Kollektivisme  saa  langt,  som  den  agter 
at  gøre  det. 

Saa  gælder  det  at  faa  Folk  til  at  arbejde,  og 
den  moderne  Stats  Frihed  for  Individet  til  selv  at  be- 
stemme, om  han  vil  være  flittig  eller  doven,  maa  mod- 
arbejdes af  Socialiststaten  —  den  maa  finde  paa  Midler 
til  at  tvinge,  direkte  eller  indirekte,  hvert  enkelt  af  sine 
Medlemmer  til  flittigt  og  samvittighedsfuldt  Arbejde. 

Det  nuværende  Samfund  er  —  om  man  saa  vil 
—  i  økonomisk  Henseende  baseret  paa  Egenkærlig- 
hed, paa  Attraa  efter  Vinding.  Enhver  maa  sørge 
for  sig,  som  han  bedst  kan.  Stat  og  Kommune  gøre  ikke 
noget  for  at  hjælpe  ham,  selv  om  han  har  baade  Vilje 
og  Evne  til  at  arbejde.  Den  fattigforsørger  ham,  for  at 
han  ikke  skal  sulte  ihjel,    men  iøvrigt  maa  han  klare  sig 


255 

selv.  Og  det  ved  han.  Han  ved  ogsaa,  at  der  er  Tilbud 
nok  paa  Arbejdsmarkedet.  Vil  ikke  han,  saa  ville  10 
andre.  Han  er  under  Nødvendighedens  Tryk,  hans  Selv- 
opholdelsesdrift tvinger  ham  til  at  arbejde.  Og  nu  Kapita- 
listerne, Driftsherrerne.  Intet  frister  en  Menneskesjæl 
mere  end  Udsigten  til  Vinding.  Den  ansporer  Evner  og 
Energi,  den  ryster  op  i  den  søvnige  og  river  den  dovne 
med  sig. 

Derfor  arbejdes  der  saa  meget  i  vort  Samfund. 
Guldkalven  har  mange  Dyrkere,  og  selv  de,  der  ikke 
dyrke  den,  maa  ofre  til  den:  feberhed  Anstrengelse, 
vaagne  Nætter,  Angst,  Haab,  Skuffelse.  Men  Guldkal- 
ven, Pengemagtens  Guddom  og  Symbol,  staar  nu  engang 
bag  vor  Tids  Produktion ;  idet  den  beslaglægger  sine 
Dyrkeres  personlige  Interesse,  og  idet  de  andre,  de  be- 
siddelsesløse, tvinges  af  Kampen  for  det  daglige  Brød, 
skabes  der  fuld  Sikkerhed  for,  at  der,  saa  langt  menne- 
skelig Evne  rækker,  altid  vil  blive  produceret  nok  og 
mere  end  nok  af  Livsfornødenheder. 

Men  nu  Socialiststaten?  I  den  vil  Guldkalvens 
Tempel  være  jævnet  med  Jorden,  Produktionen  tager 
ikke  mere  den  personlige  Interesse  langen.  Individernes 
Kamp  for  Tilværelsen  er  lagt  over  paa  Samfundet  som 
Helhed.  Men  saa  forsvinder  ogsaa  de  tidligere 
Impulser  til  Arbejde:  Haabet  om  Vinding  og  Nød- 
vendighedens Tryk. 

Hvad  vil  Socialiststaten  sætte  i  Stedet?  Ved 
hvilke  Midler  vil  den  bringe  sit  uhyre  kollektive  Arbejds- 
legeme  til  at  virke  gennem  alle  dets  Organer  —  gennem 
Individerne?  Thi  nu  bliver  Individets  Særinteresse  at  ar- 
bejde saa  lidt  som  muligt.  Enhver  Anstrengelse,  Individet 
gør  ud  over  lige  det  nødvendige,  lige  det,  der  fordres, 
kommer  ikke  ham  selv,  men  de  andre  til  gode,   og  naar 

den  flittige  og  pligttro  opdager,  at  han  arbejder  for  de 
dovne  og  pligtslappe,  saa  er  det  menneskeligt,  at  han 
taber  Lysten. 

Eet  staar  nu  fast.  Hverken  ved  Straffe  eller  ved 
Appel  til  Pligt-  og  Æresfølelse  —  Broderkærligheden  kan 
man  roligt  forbigaa  —  vil  Staten  magte  at  bringe  sine 
Borgere  til  at  arbejde  økonomisk,  forrette  deres  Dont 
med  Flid  og  Ærlighed  og  underordne  deres  Særinteresser 
under  det  Heles  Vel.  Ganske  vist  skal  der  ogsaa  i  Socialist- 
staten gøres  Forskel  paa  den  flittige  og  den  dovne  Ar- 
bejder, og  den  første  skal  have  større  Udbytte  end  den 
sidste.  Men  selv  om  man  tænker  sig  Arbejderne  delte  i 
3  Afdelinger:  de  særlig  dygtige,  Gennemsnitsmændene 
og  de  udygtige,  saa  arbejdes  der  dog  kollektivt  inden  for 
hver  Afdeling,  og  hver  enkelt  er  økonomisk  afhængig 
af,  at  alle  de  andre  gøre  deres  Pligt;  men  en  saadan 
Ordning  egner  sig  uimodsigeligt  bedre  til  at  svække  end 
til  at  ægge  Pligtfølelsen.  Socialisterne  maa  gøre  rede 
for,  hvorledes  de  ville  bære  sig  ad  med  at  gøre  hver 
enkelt  endnu  mere  privatinteresseret  i  KoUektivarbejdet,  end 
han  nu  er  det  i  Privatproduktionen,  ellers  vil  den  socia- 
listiske Arbejdstvang,  der  ingenlunde  sikrer  den  enkelte 
det  fulde  Udbytie  af  hans  Arbejde,  avle  dovne  Arbejdere, 
og  herved  bliver  i  alt  Fald  Produktionsmaaden  saa  dyr, 
at  Socialiststaten  gør  sig  selv  til  en  Umulighed.  Skal 
den  bestaa,  maa  Arbejdskappelysten  træde  i  Stedet  baade  for 
Kapitalist-Konkurrencen  med  dens  stærke  Sporen  til  Virksom- 
hed og  for  Arbejderens  Stræben  for  det  daglige  Brød.  Men 
bag  Kappelysten  ligger  der  ogsaa  en  Selvinteresse. 
Hvor  er  den  i  Socialiststaten,  og  hvorledes  frem- 
kaldes og  plejes  den?  Her  blive  Socialisterne  Svaret 
skyldig.  Thi  Fraser  og  Fantasier  ere  ikke  fyldestgørende 
Svar.      Og    saa    længe    dette    Svar    ikke    foreligger,    har 

Socialismen  ikke  sin  Grundsten  i  en  Tanke,  men  i  en 
Drøm.  De  største  Drømmere  ere  sikkert  de,  der  mene, 
at  Oprettelsen  af  en  Socialiststat  skulde  gøre  nogen  For- 
andring til  det  bedre  i  Menneskenes  Driftsliv. 


III.     Kredit,  Forpagtning,  Leje  o.  s.  v. 

Socialismen  vil  ikke  tillade,  at  Produktionsmidlerne 
ere  i  privat  Eje,  fordi  et  saadant  Forhold  er  uforeneligt 
med  dens  Hovedtanke,  med  Kollektivismen. 

Men  saa  maa  den  ogsaa  drage  de  nødvendige 
Konsekvenser  af  sit  eget  Standpunkt. 

Jord,  Grund,  Bjærgværker,  Kulgruber,  Maskiner  o.  s.  v. 
ere  de  umiddelbare  Produktionsmidler;  men  de  slæbe 
de  middelbare  i  deres  Kølvand.  Det  er  yderst 
sjældent,  at  Privatproducenten  ejer  Produktionsmidlerne 
kvit  og  frit.  Baade  Landmanden,  Fabriks-  og  Bjærgværks- 
ejeren  have  Laan  (Prioriteter)  staaende  i  deres  Ejendomme. 
Men  idet  disse  Laanekapitaler  sætte  Driftsherrerne  i  Stand 
til  at  virke,  blive  Laanekapitalerne  selv  middelbare 
Produktionsmidler,  thi  de  fremme  og  betinge  delvis 
Produktionen  uden  at  tage  Del  i  den. 

Alle  saadanne  middelbare  Produktionsmidler, 
hvad  enten  de  have  Form  af  Stats-  eller  Privatkredit, 
ville  ophøre  i  Socialiststaten,  de  ere  lige  saa  ufor- 
enelige med  den  som  de  umiddelbare.  Og  Socialismen 
vil  gaa  endnu  videre.  Den  maa,  tvungen  af  sin  egen 
Forudsætning,  gøre  Ende  baade  paa  privat  Gæld  og 
Statsgæld,  i  alt  Fald  den  indenrigske,  paa  Huslejevæsnet, 
Forpagtningsforhold  og  paa  Børspapirer.  I  bedste  Til- 
fælde vil  den  tillade  Indløsning  af  disse  Gældsforskrivninger 
gennem  et  vist  Antal  Andele  i  Forbrugsvarer.  Den  slaar 
Pengeretten  til  Jorden,  den  vil  ekspropriere  al  Kapital,  med 

eller  uden  Erstatning,  hvad  enten  Kapitalen  stikker  i 
Penge,  Jord,  Maskiner,.  Bjærgværker  eller  andet,  thi  den 
vil  ikke  have  noget  vedvarende  arveligt  Pengearistokrati. 
Den  anerkender  kun  et  Aristokrati,  fremgaaet  af  person- 
lige, af  Folket  godkendte  Fortjenester. 

Alt  dette  ligger  med  Nødvendighed  givet  i 
Socialismens  Grundforestilling. 

Samfundet  er  i  Socialiststaten  baade  Ejer  og  For- 
nyer af  alle  sociale  Produktionsmidler,  det  er  Landets 
eneste  Kapitalist.  Og  saa  er  der  ingen  privat  Laane- 
kapital  til  Stede  —  der  er  heller  ikke  Brug  for  den  — 
saa  lidt  som  for  Bank  og  Børs.  Kredit  til  Dækning  af 
personlig,  forbigaaende  Trang  eller  som  Middel  til  at 
søge  Særuddannelse  kunde  dog  tænkes  ydet  af  Staten 
som  Forskud  paa  fremtidigt  Arbejde;  ej  heller  var  der 
noget  til  Hinder  for,  at  Staten  overtog  en  Slags  Livs- 
forsikring ved  efterhaanden  at  modtage  som  Indskud  de 
Arbejdsbeviser,  den  enkelte  kunde  opspare  i  den  Del  af 
sit  Liv,  han  er  arbejdsdygtig,  og  som  Godtgørelse  derfor 
senere  hen  udlevere  ham  en  Del  Brugsgenstande,  der  i 
Forbindelse  med  den  Forsørgelse,  den  skal  yde  ham, 
kunde  sikre  ham  lidt  økonomisk  Velvære  paa  hans  gamle 
Dage. 

Altsaa  Aktier,  Statspapirer,  Prioriteter,  Gældsforskriv- 
ninger,  Forpagtnings-  og  Lejeafgifter  gaa  ud  af  Spillet. 
Det  vilde  bringe  en  ganske  artig  Forandring,  ikke  blot  i 
de  bestaaende  Ejendoms-  og  Indtægtsforhold,  men  i  al 
Slags  Forbrug,  Behov  og  Produktion. 

De  enkeltes  Fornødenheder  vilde  blive  ganske  ander- 
ledes ensartede  end  nu.  Naar  det  bebrejdes  Socialisterne, 
at  de  dannede  og  besiddende  vilde  lide  for  stor  Uret 
herved,  og  at  den  Frihed,  de  nu  have  til  selv  at  be- 
stemme   deres   aandlige   og    legemlige  Behov,    vilde  blive 

alt  for  stærkt  anfægtet,  saa  møde  Socialisterne  det  med 
den  Bemærkning,  at  bringer  deres  Stat  end  de  dannede 
og  rige  Tab,  saa  giver  den  til  Gengæld  de  mange,  Prole- 
tarerne, en  Adgang  til  Besiddelse,  Dannelse  og  Livsnydelse, 
som  de  nu  ikke  have;  den  lover  alle,  som  ville  arbejde, 
en  middelbehagelig  Tilværelse  uden  at  udelukke  bedre 
Lønning  tor  personlige  Fortjenester.  Socialismen  kan, 
sige  de,  naar  den  ej  vil  komme  i  Modsigelse  med  sig 
selv,  ikke  tilstaa  mere  end  Indløsning  af  Renteforskriv- 
ninger i  et  vist  Antal  aarlige  Udbetalinger  af  Nydelses- 
midler i  Overgangstiden.  Men  den  vil  gøre  grundig 
Ende  paa  de  store  faktiske  Misbrug  af  offentlig  og  privat 
Kredit  og  paa  „Pengerettens  Røverridder  væsen." 

IV.    Afskaffelse  af  Varehandel,  Varemarked  o.  s.  v. 

Agerbrug  og  Industri  frembringe  Varerne  for  at  sælge 
dem  med  størst  mulig  Fordel  til  Forbrugerne.  Producent 
og  Forbruger  forudsætte  hinanden,  men  de  berøre 
ikke  hinaaden.  Derfor  maa  der  være  et  Led,  som  for- 
binder dem,  og  det  er  Handelen.  Købmanden  henter 
Varerne  fra  Producenten  og  bringer  dem  til  Forbrugeren, 
ligegyldigt,  hvor  langt  de  2  Parter  bo  fra  hinanden,  og 
hver  Forbruger  faar,  hvad  han  ønsker,  saa  langt  hans 
Købeevne  strækker  til. 

Købmanden  er  en  selvstændig  Mellemmand,  ikke 
blot  en  Kommissionær.  Han  køber  Varerne  af  Produ- 
centen og  sælger  dem  til  Forbrugeren  med  det  ene  For- 
maal  at  skaffe  sig  Vinding  og  —  om  muligt  —  blive 
rig.  Men  der  er  saa  mange  Købmænd,  som  bringe  deres 
Varer  paa  Markedet.  Alle  søge  Vinding,  hver  enkelt  vil 
gerne  sælge  med  den  størst  mulige  Fordel,  men  hver 
enkelt  vil  ved  Siden  deraf  hellere  sælge  med  ringe  Fordel 

end  slet  ikke  sælge.  Saa  trykke  de  Priserne  ned  for 
hverandre  for  at  skaffe  sig  Købere.    Det  er  Konkurrencen. 

De  lave  Priser,  som  den  skaber,  ere  snarere  et  Ud- 
tryk for  utilfredsstillede  store  end  for  tilfredsstillede  smaa 
Fordringer.  Og  Forbrugeren  glædes  ved  Konkurrencen 
og  køber  sine  Varer,  hvor  han  kan  faa  dem  billigst,  uden 
at  bryde  sig  om,  at  den  ene  Købmand  mulig  trænger 
mere  til  hans  Handel  end  den  anden.  Ethvert  af  de  3 
Led  i  Omsætningen:  Producent,  Købmand  og  Forbruger, 
handler  alene  ud  af  sin  Privatinteresse,  og  Omsætningen 
er  ikke  underlagt  andre  Samfundslove  end  dem,  der  dik- 
teres af  Konkurrencen. 

Men  naar  nu  Privatproduktionen  erstattes  af  Kollek- 
tivproduktionen, bliver  der  hverken  Tale  om  Konkurrence 
eller  Marked  eller  Markedspris,  saa  lidt  som  en  Betaling 
mecl  rede  Penge.  Socialiststaten  gør  Ende  paa  det  alt 
sammen.  I  den  vil  Overledelsen  af  de  spredte  Pro- 
duktioner være  samlet  paa  et  Centralsted  hos  en  Over- 
bestyrelse, og  den  maa  sørge  for,  at  Forbrugerne  kunne 
faa  Varerne  i  Hænde.  Den  maa  fordele  Produkterne,  saa 
hver  By,  hvert  Sogn,  hver  lille  halvøde  0  faar  efter  sit 
Behov.  De  rette  Varer  skulle  være  til  Stede  til  rette  Tid 
og  i  rette  Mængde. 

Overbestyrelsen  maa  transportere,  magasinere,  kontrol- 
lere o.  s.  V.  —  alt  det,  Købmændene  nu  besørge.  Men  det 
er  ikke  Handel.  Handelen  er  død.  Butikkerne  stængede. 
Havnen  tom.  Der  er  øde  og  dødt  i  Byen,  som  om  den 
var  gaaet  fallit. 

Aviserne  maa  gaa  ind,  maaske  med  Undtagelse  af 
en  Tidende  med  officielle  Bekendtgørelser  og  et  lille  for- 
sultent Oppositionsblad.  Thi  i  Socialiststaten  miste  Aviserne 
deres  daglige  Brød:  Avertissementerne.  Der  bliver  jo 
ikke   andet   at   avertere  end  Dødsfald.      Oppositionsbladet 

maa  altsaa  tænkes  støttet  af  private.      Men  de  have  kun 
daarligt  Raad  til  slig  uproduktiv  Udgift. 

Og  det  er  endda  ikke  sagt,  at  det  lille  Oppositions- 
blad kan  komme  til  Live.  Thi  Staten  ejer  Produktions- 
midlerne. Der  er  altsaa  meget  tvivlsomt,  om  de  private 
kunne  skaffe  til  Veje,  hvad  der  horer  til  et  Trykkeri: 
Maskiner,  Typer,  Papir  o.  s.  v. 


V.      Afskaffelse    af   Penge    som    Byttemiddel    og 

Værdimaaler.    —    Hvad  Socialismen   vil    sætte    i 

deres  Sted. 

Det  er  hvasse  Angreb,  Socialisterne  have  rettet  mod 
Pengevæsenet,  og  de  blive  aldrig  trætte  af  at  fremhæve 
den  megen  Fortræd,  der  afstedkommes  ved  Pengene, 
særlig  den,  at  de  tilhylle  Kapitalisternes  Udbyt- 
ning af  Arbejderne.  Fik  disse  en  Del  af  deres  eget 
Arbejdsprodukt  i  Løn,  kunde  de  danne  sig  et  Begreb 
om,  hvorvidt  den  var  passende  eller  ikke.  Men  Penge- 
løn som  Betaling  for  Arbejdet  skjuler  —  sige  Socialisterne 
—  den  Kendsgerning,  at  Arbejderen  i  Virkeligheden  ikke 
faar,  hvad  der  tilkommer  ham,  men  maa  overlade  Mer- 
værdien, det,  som  er  ud  over  Godtgørelsen  til  Arbejde- 
rens nødtørftigste  Underhold,  til  Kapitalisterne.  Pengene, 
sige  de  fremdeles,  gøre  det  muligt  for  enhver  at  gribe 
forstyrrende  ind  i  den  rolige  og  regelmæssige  Omsætning 
af  Varer,  at  fremkalde  Dyrtid,  Kriser  og  Omvæltninger, 
der  drage  Tab  og  Arbejdsløshed  efter  sig.  Penge  mulig- 
gøre endelig  den  uhyre  Ophobning  af  Rigdomme  paa  en- 
kelte Hænder,  hvorved  Konkurrencen  vil  ende  i  en  sam- 
fundsfarlig  Eneret  for  de  rigeste  til  at  producere. 

For  nærværende  Tid  løse  Pengene  2  Hovedopgaver : 
1)  bruges   de  som  Vurderingsmiddel,    o:    de  ere   det   al- 

mindelige  Værdimaal,  og  2)  danne  de  paa  Grundlag 
af  deres  første  Egenskab  det  almindelige  Materiale  for 
Gældsforskrivninger,  der  altid  lyde  paa  Penge  uden 
Hensyn  til  deres  Udspring.  Herved  blive  Pengene  Vær  di - 
bærere  og  egne  sig  til  de  mest  forskellige  Formaal. 
De  anvendes  ikke  blot  som  Bytte-  og  Betalingsmiddel, 
men  ogsaa  som  Transportmiddel  (Jernbanebilletter),  som 
Frigørelsesmiddel  (Frimærker)  og  paa  mange  andre  Maa- 
der.  Som  Værdibærer,  knyttet  til  en  Gældsforskrivning, 
ville  Pengene  blive  fuldstændig  overflødige  i  Socialist- 
staten, fordi  de  private  Bytte-  og  Laaneforhold  ville  for- 
svinde, og  naar  der  skal  holdes  Afregning  med  Arbej- 
derne, maa  dette  ske  uden  Penge. 

Men  Socialiststaten  kan  ikke  undvære  en  Værdi- 
enhed og  en  Værdimaaler,  herom  ere  alle  socialistiske 
Forfattere  enige.  Marx  erklærer  saaledes,  at  hans  Udvik- 
ling om  Arbejdet,  ikke  blot  som  det,  der  giver  Pengene 
deres  Værdi,  men  ogsaa  som  Værdimaaler  er  Hoved- 
hjørnestenen i  hele  hans  System.  Det  er  Arbej- 
det, der  er  Værdimaalet.  Thi  et  Produkts,  en  Vares 
egentlige  Værdi  bestaar  efter  socialistik  Opfattelse  ikke  i 
dens  Værdi  som  Brugsgenstand,  men  i  det  for  Sam- 
fundet nødvendige  Arbejde,  hvorved  den  er  bleven  til. 
Socialisterne  betegne  Produktet  som  „legemliggjort  Ar- 
bejde", „Arbejdstid,  fastholdt  i  stoflig  Form",  „frossen 
Arbejdstid",  „krystalliseret  Arbejde"  o.  s.  v.  Der  maa 
dog  lægges  Mærke  til,  at  Socialismen  ikke  her  tænker 
paa  det  første  det  bedste  Privatarbejde,  hvor  godt  og 
dygtigt  det  end  kan  være,  men  kun  paa  det  samfunds- 
mæssigt nødvendige  Arbejde,  d.  v.  s.  det  Arbejde, 
der  maa  præsteres  for  at  tilvejebringe  en  saa  stor  Mængde 
af  Nødvendighedsgenstande,  som  Samfundet  har  Brug  for, 
og  af  en  Godhed,    der  staar  paa  Højde  med  den  Indsigt 

og  tekniske  Udvikling,  hvortil  Samfundet  paa  den  givne 
Tid  har  arbejdet  sig  frem.  Naar  f.  Eks.  et  Land  be- 
høver 20,000  Tdr.  Hvede  om  Aaret,  og  der  bruges 
100,000  Arbejdsdage  for  at  tilvejebringe  dem,  saa  vil 
Værdien  af  1  Td.  Hvede,  bestemt  efter  den  Arbejdstid, 
der  er  anvendt  paa  den,  være  100000:20000  eller  5 
Arbejdsdage,  præsterede  af  en  Arbejder  med  Gennem- 
■snitsdygtighed  og  Gennemsnitsflid. 

Tænke  vi  os  nu  alle  andre  Varer  vurderede  paa 
samme  Maade,  altsaa  efter  Arbejdstid,  saa  vil  man  ved 
Sammentælling  finde  hele  den  Arbejdstid,  der  er  anvendt 
paa  at  tilvejebringe  Samfundets  Behov  af  Varer.  Lad 
os  antage,  at  denne  Sum  udgør  300  Millioner  Dages 
socialt  ordnet  og  sammenkædet  Arbejde  eller,  med  8  Ti- 
mers dagligt  Arbejde,  2400  Millioner  sociale  Arbejds- 
timer. Produkterne  vilde  da  blive  bogførte  for  en  Værdi 
af  2400  Millioner  Arbejdstimer  —  saa  mange  Timer  alt- 
saa, som  kunne  præsteres  af  1  Million  Arbejdere  i  1  Aar, 
dette  regnet  til  300  Arbejdsdage  og  hver  Arbejdsdag  til 
8  Arbejdstimer.  Værdimaalet,  Værdienheden,  vilde  altsaa 
blive  en  Arbejdstime  eller  V24)Ooo,ooo  af  Fællesarbejdet, 
og  der  maatte  af  Staten  udstedes  24  Millioner  saadanne 
Værdienheder  i  Arbejdsbeviser  eller  Arbejdsanvisninger  til 
Arbejderne,  saa  at  hver  af  dem  ved  Magasinerne  kunde 
udløse  sin  Andel. 

Der  synes  nu  at  være  al  ønskelig  Overensstemmelse 
mellem  denne  Værdilære  og  den  socialistiske  Hovedfor- 
dring om,  at  Nydelsen  skal  staa  i  bestemt  Forhold  til 
Arbejdet,  og  at  enhver  skal  have  det  fulde  Udbytte 
af  sit  Arbejde  som  „sand,  privat  Ejendom  og  Ind- 
komst". 

Ganske  vist  faar  den  enkelte  ikke  sit  eget  Arbejdsprodukt 
igen.    Men  naar  blot  hans  Arbejdsydelse  bliver  rigtigt  vur- 

deret  med  Arbejdstimen  som  Enhed  —  den  bedre  Ar- 
bejder efter  større,  den  daarligere  efter  mindre  Brøkdele 
af  den  samlede  Arbejdstid  —  'saa  vilde  han  dog  faa  af 
Samfundet,  hvad  der  tilkom  ham  i  Forhold  til  hans 
Ydelse  til  Samfundet.  Naturligvis  kunde  han  ikke  faa 
det  hele  Udbytte  af  sit  Arbejde.  Stat,  Kommune,  Skoler, 
Hospitaler  og  andre  almennyttige  Indretninger,  hvis  Bærere 
skulle  leve,  skønt  de  ikke  tage  umiddelbar  Del  i  Produk- 
tionen, maatte  lønnes  af  Kollektivproduktet.  Men  det 
lod  sig  ordne  paa  den  Maade,  at  de  umiddelbare  Arbej- 
deres Anvisninger  ikke  kom  til  at  lyde  paa  een,  men 
paa  f.  Eks.  ^/s  Arbejdstime.  Den  ene  Tredjedel  gik  da 
til  at  lønne  Embedsmændene  og  kunde  samtidig  betragtes 
som  godtgjort  de  andre  ved  Fællesnydelsen  af  de  offent- 
lige Goder. 

Alt  dette  er  nu  overmaade  godt.  Men  saa  maa 
der  spørges:  1)  Er  det  rigtigt,  gaar  det  an  at  gøre  Ar- 
bejdsomkostningerne til  Værdimaal  for  Fornøden- 
hederne? og  2)  formaar  Staten  at  vurdere  uens  Arbejde 
rigtigt  efter  samme  Værdimaaler,  Arbejdstiden? 

Det  første  Spørgsmaal  maa  besvares  benægtende. 
Fornødenhedernes  Værdi  retter  sig  ingenlunde  efter  Ar- 
bejdsomkostningerne alene,  men  i  mindst  lige  saa  høj 
Grad  efter  Brugs-  og  Bytteværdien*).  Det  lader  sig 
et  belyse  ved  et  Eksempel.  En  daarlig  Høst  koster 
mindst  lige  saa  meget  som  en  god  —  den  er  et  Produkt 
af  det  samme  Kvantum  Udsæd  og  det  samme  Arbejde. 
Det  indhøstede  Korns  Værdi  beregnes  efter  Omkost- 
ningerne, og  med  Arbejdstimen  som  Værdienhed  udstedes 
Arbejdsbeviserne.     Disse  ville   altsaa   komme    til    at    lyde 


*)  Maaske  er  det  ukorrekt  i  Socialiststaten  at  tale  om  Bytte  vær  di 
i  almindelig  nationaløkonomisk  Betydning. 

ganske  ens  i  et  godt  og  et  daarligt  Aar,  fordi  Omkost- 
ningerne have  været  de  samme.  Men  naar  man  nu  i  et 
daarligt  Aar  bruger  af  det  lille  Forraad,  som  om  det  var 
stort,  saa  blive  Magasinerne  tomme,  inden  næste  Høst 
kan  fylde  dem,  og  der  bliver  Nød  i  Landet. 

I  den  moderne  Stat  ordner  Forholdet  sig  af  sig  selv. 
Markedsprisen  bestemmes  efter  Forholdet  mellem  Tilbud 
og  Efterspørgsel.  I  det  gode  Aar  er  Tilbudet  stort, 
Priserne  lave,  og  der  bliver  nok  til  alle.  Det  daarlige 
Aar  har  ringe  Tilbud,  og  dette  fremtvinger  en  formindsket 
Efterspørgsel,  fordi  Priserne  blive  høje,  og  en  Mængde 
Mennesker  maa  indskrænke  deres  Forbrug.  Saa  strækker 
Forraadet  til.  Det  er  som  paa  et  Skib,  hvor  Provianten 
begynder  at  slippe  op,  og  Mandskabet  sættes  paa  halv 
Ration,  fordi  smal  Kost  dog  altid  er  bedre  end  slet  ingen 
Kost. 

At  fastsætte  en  brugbar  socialistisk  Værditakst  uden 
at  tage  Hensyn  til  Varernes  stærkt  vekslende  Brugsværdi 
er  rent  ud  umuligt,  naar  man  ikke  har  Markedet  med 
dets  Evne  til  at  drage  Prisen  i  den  ene  eller  anden  Ret- 
ning og  derved  bringe  Forbrug  til  at  rette  sig  efter 
Forraad.  Saa  længe  Socialismen  alene  holder  paa  den 
Værdimaaler,  der  bestemmes  ved  Arbejdsomkostningerne, 
er  hele  dens  Økonomi  et  Drømmebillede. 

Værdien  maa  bestemmes  ikke  blot  som  en  Omkost- 
nings-, men  ogsaa  som  en  stadigt  vekslende  Brugsværdi. 
Ellers  ville  Produktion  og  Forbrug  i  Socialiststaten  stadig 
komme  i  en  saa  usalig  Uoverensstemmelse  med  hinanden, 
at  ingen  kan  faa  Bugt  med  den. 

Vi  komme  nu  til  det  andet  Spørgsmaal,  der  danner 
et  af  Socialismens  meget  uklare  Punkter. 

Indenfor  det  socialistiske  Samfund  vil  det  nødvendige 
Arbejde,    ligesom  nu,    ikke  blot  blive  til  en  yderlig  Grad 

delt,  men  tillige  blive  højst  forskelligartet.  Og  alt  Arbej- 
det skal  gøres,  det  er  nødvendigt.  Hvorledes  vil  Socialist- 
staten bære  sig  ad  med  at  gennemføre  en  retfærdig  og 
samfundstjenlig  Værdisætteise  af  alle  disse  højst  ulige 
Arbejder,  og  hvorledes  vil  den  udøve  den  nødvendige 
Kontrol  med  dem? 

I  det  moderne  Samfund  løses  dette  Spørgsmaal 
ganske  simpelt.  Her  retter  Lønnen  sig  nemlig  ikke  blot  efter 
Arbejdsomkostningerne,  men  ogsaa  efter  Salgsværdien; 
den  synker  for  de  Ting,  efter  hvilke  der  kun  er  svag 
Efterspørgsel,  og  hvis  Salgsværdi  altsaa  er  ringe,  og  den 
stiger  for  de  Varer,  efter  hvilke  Efterspørgselen  er  Stigning, 
og  hvis  Salgsværdi  altsaa  vokser. 

Følgen  heraf  er,  at  Arbejderne  i  Kraft  af  deres  egen 
Interesse  trække  sig  tilbage  fra  de  Produktionsgrene,  hvor 
Salgsværdien  daler,  og  vender  sig  til  dem,  hvor  den 
stiger,  og  Lønnen  er  højst. 

Der  er  Eksempler  nok.  I  vore  Dage  har  Cykle- 
fabrikationen  paa  Grund  af  den  uhyre  Efterspørgsel  dra- 
get en  Mængde  Arbejdere  til  sig  fra  andre,  daarligt  løn- 
nede Erhverv.  Men  naar  Cyklesporten  begynder  at  gaa 
af  Mode,  kommer  der  en  Tid,  hvor  Efterspørgselen 
er  mindre  end  Tilbudet.  Saa  maa  der  sælges  billigt, 
Arbejdslønnen  synker,  og  Arbejderne  begynde  at  se  sig 
om  efter  et  bedre  lønnet  Erhverv.  Dette  bliver  ved,  til 
Cyklefabrikationen  er  bragt  saa  langt  ned,  at  den  netop 
dækker  Efterspørgselen. 

Og  denne  Ombytning  af  Beskæftigelse  foregaar  uden 
nogen  som  helst  Indblanding  af  Stat  eller  Kommune,  alene 
i  Kraft  af  Arbejderens  egen  Interesse. 

Men  hvorledes  vil  Socialiststaten  ordne  dette?  I  den 
fordrer  Arbejderens  Interesse  ingenlunde,  at  han  forlader 
en  Produktionsgren,  fordi  den  ikke  betaler  sig  for  Staten; 

for  ham  vil  den  i  Kraft  af  Socialisternes  egen  Lære  be- 
tale sig  lige  saa  godt  som  enhver  anden;  han  har  jo 
blot  at  præstere  sine  Arbejdstimer,  saa  har  han  Krav  paa 
at  faa  sine  Arbejdsbeviser.  Men  Staten  vil  ved  denne 
Ordning  let  komme  til  at  lide  større  Tab,  end  den  kan 
bære.  Hvis  den  værdsætter  Varerne  efter  Antallet  af 
Arbejdstimer  uden  Hensyn  til  den  vekslende  Brugsværdi, 
saa  ejer  den  kun  eet  iVIiddel  til  at  hindre  en  Ophobning 
af  Varer,  ingen  spørger  efter,  det  nemlig  at  benytte  sin 
Magt  til  at  kommandere  Arbejderne  fra  eet  Sted  til  et 
andet,  fra  een  Produktionsgren  til  en  anden.  Men  det 
er  et  betænkeligt  Indgreb  i  Individets  Frihed. 

Det  gaar  Socialismen  paa  dette  Punkt  som  paa  saa 
mange  andre.  Den  har  forset  sig  paa  Brøstfældighederne 
ved  den  nuværende  Statsøkonomi,  den  vil  bryde  med 
den  og  forsmaar  saa  at  tage  en  Lære  af  den.  Og  Læren, 
den  skulde  tage,  ligger  ikke  mindst  deri,  at  den  nu- 
værende Stat  er  en  fastsluttet  Helhed,  et  Maskineri,  der 
regulerer  sig  selv,  om  end  tit  paa  uheldig  Maade. 

Og  hvad  nytter  det  vel,  at  SocialismiCn  viser  sine 
Tilhængere  en  Del  Hjul,  der  hvert  for  sig  ser  nok  saa 
godt  ud,  naar  den  ikke  kan  sætte  dem  sammen  til  et 
arbejdsdygtigt  Maskineri. 

Hvis  Socialismen  ikke  formaar  i  sin  Stat  at  bevare 
alle  de  gode  Sider  ved  den  nuværende  Frihed  i  Arbejde 
og  Husholdning  og  saa  til  dem  at  føje  de  ejendommelige 
Fordele,  som  den  bebuder  i  Form  af  gensidig  Arbejdstugt 
og  Arbejdskontrol,  stærkere  fri  Disciplin,  Forhindring  af 
Privatinteressers  Udbytning  af  Arbejdet,  Udryddelse  af 
Driveri  og  det  uproduktive  Liv  under  dets  forskellige 
Former,  Forhindring  af  Bestikkelse  og  meningsløs  Luksus, 
Ejendomforbrydelser  o.  s.  v.,  saa  har  den  ingen  Udsigt 
til  og  intet  Krav  paa  Virkeliggørelse. 

VI.      Indkomster    og    deres    Brug.    —    Ægteskab, 
Familieliv.  —  Ideelle  Goder. 

Vi  erindre,  at  i  Socialiststaten  er  al  Privatindkomst 
Arbejdsvederlag.  I  de  offentlige  Magasiner  henter  enhver 
sine  Livsfornødenheder  mod  Udlevering  af  Arbejdsbeviserne. 
Der  er  kun  Tale  om  Løn,  ikke  om  Rente  eller  Gevinst. 
Staten  tager  ikke  mere  —  som  nu  —  sin  Indtægt  af 
Borgernes  Privatindkomst.  Skat  i  dette  Ords  moderne 
Betydning  er  en  Umulighed.  Staten  har  jo  fra  første 
Færd  alle  Forraadene  i  Hænde  og  vil  forud  tage,  hvad 
den  behøver. 

Hvorledes  vil  det  nu  i  Socialiststaten  gaa  med  An- 
vendelsen af  den  private  Indkomst? 

Der  er  4  forskellige  Maader  at  anvende  Indtægt  paa: 
nemlig  1)  til  eget  Forbrug,  2)  til  Opsparing,  3)  til 
Udlaan  og  4)  til  Gaver. 

1.  Eget  Forbrug.  Kollektivismen  hindrer  ingen- 
lunde, at  enhver  med  sine  Arbejdsbeviser  som  Betalings- 
middel skaffer  sig,  hvad  han  behøver,  og  hvad  der  er 
efter  hans  Smag,  forudsat  Staten  producerer  det. 

2.  Ogsaa  Opsparingen  er  forenelig  med  Socia- 
lismens Princip,  naar  den  blot  ikke  har  Produktionsmidler 
til  Genstand.  Socialismen  ophæver  kun  Privateje  af 
Produktionsmidlerne. 

3.  Det  er  straks  klart,  at  rentebærende  Udlaan 
ere  udelukkede.  Da  Produktionsmidlerne  ikke  kunne  være 
i  Privateje,  bliver  der  heller  ingen  Anledning  til  at  over- 
lade nogen  en  Kapital  til  Udnyttelse,  mod  at  han  svarer 
Renter. 

4.  Muligheden  af  og  Friheden  til  at  give  Gaver 
til  Slægtninge,  Tredjemand,  Foreninger  o.  s.  v.  er  fuld- 
stændig forenelig  med  Socialismens  Princip.      Derfor    be- 

høvede  det  ikke  i  Socialiststaten  at  skorte  paa  tarveligt 
Gæstevenskab,  lidt  Velgørenhed,  Foreninger  til  Pleje  og 
Fremme  af  humane  og  videnskabelige  Interesser  o.  s.  v. 

Arveretten  er  helt  vel  forenelig  med  Socialismen 
og  kunde  faa  netop  samme  Spillerum  som  Privatejendoms- 
retten. Altsaa  kunde  Klæder,  Møbler,  Kunstgenstande, 
Bøger  o.  s.  v.  gaa  i  Arv  fra  Slægt  til  Slægt  uden  at  rokke 
Socialismens  Grundsætninger. 

Man  har  bebrejdet  Socialisterne,  at  de  ville  hæve 
Familieliv  og  Ægteskab.  Det  lader  sig  vel  heller 
ikke  nægte,  at  der  blandt  dem  ofte  træffes  en  ret  kraftig 
Tendens  hen  mod  den  fri  Kærlighed.  Men  en  saadan 
Tendens  er  heller  ikke  uden  Eksempel  i  de  besiddendes 
Kreds  og  beviser  vel  ikke  stort.  Bebrejdelser  for  slige 
samfundsopløsende  Tilbøjeligheder  kunne  rettes  mod  den 
enkelte  Socialist,  men  kunne  kun  ramme  Socialismen  som 
saadan,  hvis  denne  efter  sin  Grundtanke  maa  fordre 
Ophævelse  af  Familie  og  Ægteskab.  Men  det  er  ingen- 
lunde Tilfældet. 

Paa  samme  Maade  gaar  det  med  Religionen.  I 
vore  Dage  er  Socialismen  i  høj  Grad  irreligiøs  og 
kirkefjendtlig.  Den  kalder  Kirken  for  en  Politianstalt 
i  Kapitalismens  Tjeneste  og  siger,  at  den  bedrager  Prole- 
tariatet med  falske  Anvisninger  paa  Himlen.  Men  det 
er  personlige  Følelser  og  Tilstande,  der  intet  have  at 
gøre  med  Socialismens  Princip;  dette  er  fuldt  ud  for- 
eneligt med  Religion  og  Kirke. 

Socialismen  vilde  nødvendiggøre  et  aldeles  utrolig 
stort  Bogholderi  og  en  kæmpemæssig  Administration. 
Man  kan  tvivle  om,  at  Socialiststaten  evnede  at  løfte 
denne  Sten.  Men  benægte  det  tør  man  ikke.  At  der 
vil  blive  et  meget  stort  Antal  ikke  direkte  producerende 
Borgere  i  denne  Stat  er  ikke  nogen  Indvending;    det  er 

der  jo  ogsaa  i  den  bestaaende.     Man  tænke  blot  paa  alt, 
hvad  der  hører  til  Militærvæsenet. 


VII. 
Socialdemokratiet. 

Vi  minde  om,  at  saaledes  benævnes  det  Parti  og 
den  Retning,  der  tilstræber  Lønarbejdernes  Herre- 
dømme i  en  demokratisk  Stat  for  at  kunne  virkelig- 
gøre de  sociale  Ideer  og  Fordringer,  og  som  altsaa  maa 
ville  og  vil  Kuldkastelsen  af  den  bestaaende  Stat. 

Deres  i  Gotha  1875  vedtagne  Program  er  saa- 
lydende: 

I.  Arbejdet  er  Kilden  til  al  Rigdom  og  al  Kultur^ 
og  da  almindelig  nyttebringende  Arbejde  kun  er  muligt 
som  Samfundsarbejde,  saa  tilhører  det  samlede  Arbejds- 
produkt Samfundet,  o:  alle  dets  Medlemmer,  almindelig 
Arbejdspligt  forudsat,  med  lige  Ret,  enhver  efter  hans 
fornuftmæssige  Behov.  I  det  nuværende  Samfund 
ere  alle  Arbejdsmidlerne  Kapitalistklassens  Monopol  (Ene- 
ret); den  heraf  følgende  Afhængighed  hos  Arbejdsklassen 
er  Aarsagen  til  dens  Elendighed  og  Trældom  i  alle  For- 
mer. Arbejdernes  Befrielse  kræver  Arbejdsmidlernes 
Overgang  til  Samfundet  som  Fællesgods  og  en 
samfundsmæssig  Ordning  af  Fællesarbejdet  med  fælles- 
nyttig  Anvendelse  og  en  retfærdig  Fordeling  af  Ar- 
bejdsudbyttet.  Arbejdets  Befrielse  maa  være  et  Værk  af 
Arbejderklassen,  overfor  hvilken  alle  andre  Klasser 
kun  ere  en  reaktionær  Masse. 

II.  Gaaende  ud  fra  disse  Grundsætninger  tilstræber 
Tysklands  socialistiske  Arbejderparti  (Programmets  oprinde- 

lige  Ord:  „med  alle  lovlige  Midler"  ere  senere  strøgne) 
Oprettelsen  al  den  frie  Stat  og  det  socialistiske  Samfund, 
Tilintetgørelsen  af  den  jærnhaarde  Lønningslov  ved  Af- 
skaffelsen af  Lønarbejdersystemet,  Ophævelse  af  Udbyt- 
ning i  enhver  Skikkelse,  Fjernelsen  af  al  social  og  politisk 
Ulighed.  Tysklands  socialistiske  Arbejderparti  er  sig, 
skønt  nærmest  virkende  i  den  nationale  Ramme,  Arbejder- 
bevægelsens internationale  Karakter  bevidst  og  er  bestemt 
paa  at  opfylde  alle  de  Forpligtelser,  som  denne  paalægger 
Arbejderne,  sigtende  til  at  gøre  Broderkærlighed  mellem 
alle  Mennesker  til  Sandhed.  Tysklands  sociale  Arbejder- 
parti fordrer  for  at  bane  Vej  for  Løsningen  af  det 
sociale  Spørgsmaal  Oprettelsen  af  socialistiske  Produktions- 
foreninger  med  Statshjælp  under  det  arbejdende  Folks 
demokratiske  Kontrol.  Produktionsforeninger  for  Industri 
og  Agerbrug  skulle  kaldes  til  Live  i  et  saadant  Om- 
fang, at  Samfundets  sociale  Organisation  kan  udfolde  sig 
af  dem. 

III.  Tysklands  socialistiske  Arbejderparti  fordrer  som 
Grundlag  for  Staten :  a)  almindelig,  lige,  direkte  Valg-  og 
Stemmeret  med  hemmelig,  tvungen  Stemmeafgivning  for 
alle  Statsborgere,  der  have  fyldt  20  Aar,  og  til  alle  Valg 
i  Stat  og  Kommune.  Valg-  og  Afstem ningsdagen  skal 
være  en  Søn-  eller  Helligdag,  b)  Direkte  Lovgivning  af 
Folket,  Beslutning  af  Krig  og  Fred  af  Folket,  c)  alminde- 
lig Værnepligt,  Folkevæbning  i  Stedet  for  staaende  Hære. 
d)  Afskaffelse  af  alle  Undtagelseslove,  især  af  Presse-, 
Forenings-  og  Forsamlingsundtagelseslove  og  overhovedet 
af  alle  Love,  der  indskrænke  den  fri  Meningsytring,  den 
fri  Tænkning  og  Forskning,  e)  Dommermyndighed  (Rechts- 
sprechung)  ved  Folket;  fri  Retspleje,  f)  Almindelig  og 
ens  Folkeopdragelse  ved  Staten,  almindelig  Skolepligt,   fri 

Undervisning    i    alle    Dannelsesanstalter.      Religionen    er- 
klæres for  en  Privatsasr. 


Det  gaar  med  dette  Program  som  med  de  fleste 
andre;  det  leger  Skjul  med  de  Spørgsmaal,  det  selv  frem- 
kalder. Netop  der,  hvor  man  skulde  vente  Skarphed  og 
Klarhed:  i  Programmets  økonomiske  Del  og  i  den  Del, 
der  karakteriserer  det  i  Modsætning  til  andre  Programmer, 
indskrænker  det  sig  til  ganske  almindelige  Sætninger, 
hvori  enhver  omtrent  kan  lægge,  hvad  han  vil. 

Programmet  begynder  med  de  Ord:  „Arbejdet  er 
Kilden  til  al  Rigdom." 

Men  det  er  jo  ikke  sandt.  Arbejdet  er  ikke  Kilden 
til  al  Rigdom.  Naturen  er  i  ligesaa  høj  Grad  Kilden 
til  Brugsværdierne,  og  det  er  dog  dem.  Talen  er  om  her. 
Hvad  Nytte  har  Samfundet  vel  selv  af  de  dygtigste  Ma- 
skinister, naar  det  ikke  kan  skaffe  dem  Jærn  og  Kul,  og 
hvad  ere  Væverne  uden  Bomuld  og  Uld.  Men  Jærn, 
Kul,  Bomuld  og  Uld  ere  dog  Naturens  Gaver  og  ikke 
Arbejdsprodukter. 

„Det  samlede  Arbejdsprodukt  tilhører  Samfundet,  al- 
mindelig Arbejdspligt  forudsat,  med  lige  Ret,  enhver  efter 
hans  fornuftsmæssige  Behov." 

Det  er  Retten  til  Eksistens,  ikke  Retten  til  det  fulde 
Arbejdsudbytte. 

Men  Spørgsmaalet  er:  Hvad  forstaas  ved  „fornuft- 
mæssigt Behov",  og  hvem  afgør,  hvad  der  skal  falde 
ind  derunder,  og  hvad  ikke? 

Fremdeles  siges  der  i  Programmet,  at  „Arbejder- 
nes Befrielse  kræver  en  retfærdig  Fordeling  af  Arbejds- 
udbyttet." 

Men  Spørgsmaalet  er  jo  netop,  hvad  der  forstaas 
ved  en  retfærdig  Fordeling.  Er  der  vel  nogen,  som  ikke 
vil  en  retfærdig  Fordeling  af  Arbejdsudbyttet?  Hævder 
ikke  Kapitalisten,  at  den  nuværende  Fordeling  er  ganske 
retfærdig?  Paastaa  ikke  Borgerne  det  samme,  og  have 
ikke  de  forskellige  Socialister  indbyrdes  afvigende  Fore- 
stillinger om,  hvad  retfærdig  Fordeling  er?  Programmet 
maatte  udtale  sig  ganske  anderledes  klart,  naar  det  skulde 
give  et  Indblik  i,  et  Billede  af  den  socialdemokratiske 
Opfattelse  af  disse  Ord.  Men  denne  ganske  løse  Ud- 
talelse indvarsler  ingen  nye  Tilstande,  og  den  har  ikke 
en  Smule  mere  paa  sig,  end  om  et  Fremskridtsparti  i  den 
moderne  Stat  i  sit  Program  vilde  optage  en  Bestemmelse  om, 
at  der  kun  maatte  gives  gode  Love  og  fældes  retfærdige 
Domme. 

Det  er  ogsaa  en  ganske  ufin  og  godtkøbs  Maade 
at  tage  Bifald  paa,  at  erklære  alle  andre  Klasser  end 
Arbejdsklassen  for  „en  reaktionær  Masse".  Man  kan 
slaa  sig  for  Brystet  og  for  Maven  med  af  bare  Mandighed 
og  Selvfølelse,  naar  man  taler  til  en  Forsamling,  og  man 
kan  med  sikker  Udsigt  til  at  vække  stormende  Jubel  tale 
stærke  Ord  om  den  trælbundne  Arbejders  Befrielse  fra 
den  reaktionære  Masses  Aag.  Men  at  sætte  det  ind  i  et 
Program,  det  er  at  løfte  sig  akkurat  saa  højt,  at  man 
mister  Fodfæstet  paa  Jorden, 

Hvem  hører  til  Arbejderklassen?  Er  det  kun  Haan- 
dens  Arbejdere,  saa  maa  vi  anbringe  baade  Marx,  Las- 
salle,  L.  Blanc,  S.  Simon  og  mange  andre  af  Socialismens 
bedste  Mænd  i  den  reaktionære  Masse.  Men  høre  til 
Arbejderklassen  ogsaa  de,  der  arbejde  med  Hovedet,  saa 
bliver  der  ikke  andre  tilbage  for  den  reaktionære  Masse 
end  Driverne. 

Det  synes  ogsaa,  at  denne  Ytring  senere  er  faldet 
Socialdemokraterne  for  Brystet.  I  det  mindste  har  en 
tysk  Socialistfører,  Liebknecht,  senere  offentlig  udtalt  sig 
saaledes : 

„Ja,  i  mange  Spørgsmaal  om  den  borgerlige  Frihed 
er  ganske  vist  en  Del  af  Borgerstanden  til  en  vis  Grad 
enig  med  os,  men  der,  hvor  det  gælder  at  bestemme 
vort  Partis  fra  alle  andre  skarpt  begrænsede  Væsen,  hvor 
vort  Partis  revolutionære  Maal  træder  skarpt  for  Dagen, 
der  viser  Sætningens  Rigtighed  sig  straks,  der  ere  alle 
andre  Klasser  overfor  os  een  reaktionær  Masse,  da  ud- 
gøre de  een,  de  besiddendes.  Klasse,  og  i  de  historiske 
Momenter,  hvor  Proletariatet  viser  sig  handlende  paa 
Verdensskuepladsen,  aabenbarer  Sætningens  Sandhed  sig 
i  den  grelleste  Belysning.  Da  vi  i  1871  erklærede  os 
solidariske  med  Kommunen  i  Paris  og  sagde,  at  Kom- 
munarderne  ikke  vare  Blodmennesker,  ikke  Forbrydere, 
men  ædle  Mennesker,  der  stræbte  og  virkede  for  det 
bedste  i  IVIenneskeheden,  og  da  vi  efter  Kommunens  Fald 
forsvarede  de  besejredes  Sag,  da  man  kastede  Skarn  paa 
dem,  havde  vi  mon  den  Gang  selv  den  ringeste  Under- 
støttelse af  den  demokratiske  Presse  og  Fremskridts- 
pressen  ^  " 


Der  sigtes  til  følgende  Begivenhed: 

„Krigen  1870—71  mellem  Frankrig  og  Tyskland 
var  endt,  Frankrig  maatte  afstaa  2  Provinser  til  sin  Over- 
vinder og  betale  ham  5  Milliarder  i  Guld.  De  tyske 
Tropper  holdt,  overensstemmende  med  Fredstraktaten,  d. 
1.  Marts  deres  Indtog  i  Paris.  Gaderne  og  Torvene  vare 
øde,  og  fra  de  offentlige  Bygninger  vajede  det  franske 
Flag,  beklædt  med  sort.  Med  sort  vare  ogsaa  de  8  sid- 
dende Statuer  paa  Place  de  la  Concorde,  der  forestille 
Frankrigs   8   største   Provinsstæder,   draperede.      Det   var 

en  patriotisk  Sorg  og  Ydmygelse.  Men  hvis  man  havde 
tænkt,  at  den  skulde  kvæle  Parisernes  slette  Lidenskaber 
og  Instinkter,  kom  man  snart  til  at  føle,  at  man  havde 
taget  fejl.  Thi  næppe  vare  Tyskerne  marcherede  ud  af 
den  franske  Hovedstad,  før  de  samme  Parisere  tilføjede 
Frankrig  endnu  større  Ydmygelser,  end  Tyskerne  havde 
voldt  det,  og  bragte  dets  Lidelser  til  det  højeste  ved  at 
opføre  for  Europa  Skuespillet  af  en  Borgerkrig,  som  i 
Rædsel  langt  overgik  Junioprøret  1848. 

Det  var  atter  nu,  ligesom  i  1848,  de  socialistiske  og 
kommunistiske  Theorier,  der  bragte  de  fattige  Folkeklasser 
i  Paris  i  Harnisk  mod  hele  den  moderne  Samfundsorden. 
I  de  Aar,  der  vare  henrundne  siden  Februarrevolutionen, 
havde  disse  Ideer  vundet  forøget  Styrke  i  Frankrig,  især 
fra  den  Tid  af,  da  Franskmændene  Tolain  og  Fribourg 
havde  givet  Ideen  til  Grundlæggelsen  af  det  internationale 
Arbejderforbund  „International"  i  London,  det,  Carl  Marx 
urigtig  fik  Æren  af  at  have  stiftet.  Hvilke  Internationals 
Tendenser  allerede  den  Gang  vare,  derom  har  Bestyrelsen 
udtalt  sig  i  et  i  1869  udfærdiget  Aktstykke,  hvori  det  hedder: 
„Foreningen  erklærer  sig  at  være  atheistisk,  den  fordrer, 
at  alle  Religioner  skulle  afskaffes,  at  Troen  skal  afløses 
af  Videnskaben,  at  den  menneskelige  Retfærdighed  skal 
træde  i  den  guddommelige  Retfærdigheds  Sted,  og  at 
Ægteskabet  skal  ophæves  og  undertrykkes.  Vi  fordre 
direkte  Lovgivning  for  Folket  gennem  Folket  selv,  Afskaf- 
felse af  Arveret  og  Jorden  erkendt  for  Kollektivejendom." 
Lignende  Lærdomme  prækedes  under  Paris'  Belejring 
for  den  af  Krigstilstanden  forvildede  Arbejderbefolk- 
ning og  for  Nationalgardisterne  i  Forstæderne,  og  paa 
den  Tid,  Paris  kapitulerede,  var  Opstanden  allerede  orga- 
niseret. Den  langvarige  Belejring  havde  gjort  Forstædernes 
Proletarer,  der  vare  optagne  i  Nationalgarden,  til  Soldater, 

18* 

og  paa  Vaaben  og  Krigsfornødenheder  var  der  ingen 
Mangel,  især  da  Oprørerne  skyndte  sig  med  at  sætte  sig 
i  Besiddelse  af  mere  end  400  af  Paris'  Kanoner.  Den 
18.  Marts  myrdedes  Generalerne  Lecomte  og  Clement 
Thomas  af  Pøbelen,  og  den  følgende  Dag  forlod  Re- 
geringens Tropper  Paris  og  trak  sig  tilbage  til  Versailles. 

Nu  blev  „Nationalgardens  Centralkomité"  den  be- 
falende Myndighed  i  Paris.  Den  26.  Marts  valgtes  et 
Kommunalraad,  bekendt  under  Navnet  „Kommunen"  som 
skulde  overtage  Styrelsen  i  Paris,  og  dette  konstituerede 
sig  2  Dage  efter  som  Paris'  Regering,  idet  det  erklærede 
i  sit  Program,  at  Paris  herefter  skulde  styre  sig  selv  uaf- 
hængig af  Frankrigs  lovlige  Regering.  Kommunen  opret- 
holdt sit  Herredømme  med  Bajonetterne.  De  Penge,  den 
behøvede,  fik  den  ved  at  plyndre  Kirkerne  eller  ved 
Tvangslaan  fra  Banker,  Assuranceselskaber  og  private 
Rigmænd.  Erkebiskoppen  af  Paris,  Darboy,  og  flere 
andre  Personer  arresteredes,  og  som  en  Antydning  af, 
hvad  der  vilde  komme,  blev  Minister  Thiers'  Hus  ødelagt 
og  Vendomesøjlen  med  Napoleon  Fs  Statue  omstyrtet.  I 
et  Manifest  af  19.  April  udtalte  Kommunen  sin  Dødsdom 
over  Centralisationen  i  Frankrig  og  erklærede,  at  Landet 
skulde  forvandles  til  et  Edsforbund  af  indbyrdes  fuldkom- 
men uafhængige  Byrepublikker  under  Navn  af  Kommuner. 

Til  at  tilbagetøre  Orden  i  Paris  havde  den  franske 
Regering  og  Nationalforsamling,  der  nu  havde  sit  Sæde  i 
V'ersailles,  intet  andet  Middel  end  at  anvende  Vaaben- 
magt.  Men  at  betvinge  de  Skarer,  der  beredte  sig  paa 
at  forsvare  sig  til  det  yderste,  var  ikke  let,  og  den  franske 
Armé,  der  var  sammensat  af  de  fra  Tyskland  tilbage- 
vendte Krigsfanger,  maatte  foretage  en  ordentlig  Belejring 
(2.  April — 21.  Maj),  før  den  kunde  trænge  ind  i  Paris. 
Omsider  lykkedes  det  (21.  Maj),  og  nu  paafulgte  i  4  Dage 

den  mest  forbitrede  Gadekamp,  under  hvilken  Kommu- 
narderne  bag  rask  opførte  Barrikader  forsvarede  Gade  for 
Gade  for  til  sidst,  da  Nederlaget  syntes  vist,  at  drage 
hele  Paris  med  sig  i  Undergangen  ved  en  Udaad  uden 
Lige.  De  Ildsøjler,  som  om  Aftenen  d.  23.  Maj  opsteg 
fra  Pariser-Slottene  Tuillerierne  og  Louvre,  tilkendegav 
for  Regeringstropperne,  at  Kommunen  havde  fattet  den 
Plan  at  forvandle  hele  den  skønne  Verdensstad  til  en 
Askehob.  Snart  stod  ogsaa  Palais  Royal,  Hotel  de  Ville, 
Æreslegionens  Palads  og  mange  andre  af  Paris'  stolteste 
Bygninger  i  Luer,  og  under  den  sørgelige  Illumination 
fra  de  med  Petroleum  antændte  Pragtbygninger  og  Privat- 
huse kæmpedes  nu  med  endnu  større  Raseri,  indtil  ende- 
lig en  af  Forstæderne  erobredes,  og  dermed  Oprørernes 
sidste  Bolværk  faldt  i  Regeringstroppernes  Hænder.  Trop- 
perne vare  komne  i  rette  Tid  for  at  forebygge  Paris' 
fuldstændige  ødelæggelse.  Men  de  vare  ikke  komne 
tidsnok  til  at  frelse  Kommunens  Fanger  fra  Døden. 
Medens  Kampen  rasede  paa  det  højeste,  vare  nemlig 
Erkebispen  med  flere  andre  blevne  skudte.  Den  forbitrede 
Gadekamp  havde  været  langt  blodigere  end  Kampen  under 
Juniopstanden  1848.  Af  Kommunarderne  faldt,  dels  paa 
Gaderne,  dels  paa  Barrikaderne  og  i  Husene,  ikke  mindre 
end  17,000,  og  først  efter  et  Tab  af  7000  Døde  og  Saa- 
rede  var  Troppernes  Sejr  afgjort."  (L.  Daaes  og  Al. 
Drolsums  Verdenshistorie.) 

Det  var  de  „ædle  Mennesker,  der  stræbte  og  virkede 
for  det  bedste  i  Menneskeheden." 

Socialdemokratiet  vil  efter  Gothaer-Programmet  vippe 
den  nuværende  Stat  og  sætte  sig  selv  i  Stedet.  Ad  frede- 
lig Vej  lader  dette  sig  næppe  gøre.  Den  bestaaende  Stat 
vil  sørge  for,  at  Socialdemokraterne  ikke  faa  Magten  i  de 

lovgivende  Forsamlinger.  Socialdemokraterne  tænke  sig 
vel  ogsaa  nærmest  deres  Stat  indført  gennem  en  Revolu- 
tion, i  alt  Fald  synes  dette  at  fremgaa  af  første  Linie  i 
deres  Programs  2.  Afdeling. 

Naar  altsaa  den  nye  Stat  har  sat  Privatmændene  ud 
af  deres  Besiddelsesforhold  til  Produktionsmidlerne  og 
skal  til  at  ordne  Arbejdet  kollektivistisk,  gælder  det  at 
faa  Arbejdere  til  de  forskellige  Produktionsgrene,  og  enhver 
har  jo  Arbejdspligt. 

Men  Valget  af  Beskæftigelse  er  frit  for  hver  enkelt 
af  den  nye  Stats  Borgere.  Der  vil  altsaa  blive  bekendt- 
gjort, hvor  og  naar  man  skal  møde  for  at  vælge  sin 
fremtidige  Livsgerning.  Det  følger  af  sig  selv,  at  enhver 
i  sit  Valg  vil  følge  sin  egen  Interesse  og  sin  egen  Lyst, 
og  dette  vil  have  til  Følge,  at  der  melder  sig  en  rent 
ud  overvældende  Mængde  som  Jægere,  Forstmænd,  Opsyns- 
mænd, Kontrollører  og  andre  saadanne  magelige  og  be- 
hagelige Poster;  ingen  vil  nedad,  alle  ville  opad,  og  de, 
der  have  slidt  haardest,  mene  nu  at  have  Krav  paa 
gode  Dage. 

Men  til  de  strenge,  de  ubehagelige  og  usunde  Ar- 
bejder melde  ingen  sig  —  hvorfor  skulde  vel  nogen  ofre 
sig  for  de  andre.  For  hver  en  Fabrik,  den  nye  Stat  ejer, 
vil  der  melde  sig  1000  Opsynsmænd,  men  ikke  en  eneste 
Fyrbøder  eller  anden  Arbejder.  Paa  Landet  vil  der  melde 
sig  Forvaltere  nok,  men  ingen  Grøftegravere  eller  Høstfolk. 

Paa  den  Maade  kommer  der  ingen  kollektiv  Produk- 
tion i  Gang.  Men  den  skal  i  Gang,  og  den  nye  Stats- 
styrelse maa  træde  til.  En  Henvendelse  til  Borgernes 
loyale  Følelser,  en  Redegørelse  for  Nødvendigheden  af, 
at  man  fordeler  sig  lidt  anderledes  ved  det  store  Fælles- 
arbejde,  vil  ikke  hjælpe.  Alle  ville  indrømme,  at  en  Om- 
fordeling   er    nødvendig,    men    ingen    vil    indse,    hvorfor 

netop  han  og  ikke  lige  saa  godt  en  anden  skal  ofre  sig. 
Men  kommer  Arbejdet  ikke  i  Gang,  vil  Folket  dø  Hun- 
gersdøden.  Staten  maa  —  den  kan  ikke  undgaa  det  — 
anvende  sin  Myndighed  og  tvinge  baade  Jæger-  og  Op- 
synsmands-Aspiranterne ind  i  mere  brydsomme  Stillinger. 
Naturligvis  vil  det  være  den  umuligt  straks  at  overse  det 
hele,  den  undgaar  ikke  at  sætte  for  mange  paa  eet  Sted, 
for  faa  paa  et  andet;  den  maa  ordne  om,  flytte  Arbej- 
derne fra  Sted  til  Sted,  fra  een  Dont  til  en  anden.  Og 
naar  endelig  Kollektivproduktionen  er  kommen  i  Gang, 
har  maaske  ikke  een  af  1000  Arbejdere  faaet  sig  den  Ger- 
ning tildelt,  han  havde  ønsket;  han  kan  ikke  gøre  sig 
Haab  om  en  Forandring;  hvor  Ordningen  af  det  hele  er 
saa  vanskelig,  kan  der  ikke  tages  Hensyn  til  Individernes 
private  ønsker.     Og  saaledes  maa  det  vedblive  at  gaa. 

Gothaer-Pogrammet  indvarslede  Arbejdernes  Frigørelse 
fra  Kapitalisternes  Aag.  Det  Løfte  vil  Partiet  søge  at  holde. 
Men  det  nye,  det  kan  give  i  Stedet,  er,  at  det  har  træl- 
bundet dem  under  Statens  Aag.    Er  det  et  Fremskridt? 

Individets  Valgfrihed  overfor  Livsstillingerne  gaar  tabt 
i  den  socialdemokratiske  Stat,  fordi  den  ikke  lader  sig  for- 
ene med  den. 

I  det  foregaaende  er  omtalt,  hvorledes  i  den  mo- 
derne Stat  Individets  egen  Interesse  ansporer  det  til  Flid. 
Der  blev  gjort  opmærksom  paa,  at  i  en  Stat  med  Kollek- 
tivproduktion vilde  en  saadan  Interesse  ikke  være  til 
Stede;  at  det  ikke  var  lykkedes  Socialisterne  at  erstatte 
den  med  noget  andet,  og  at  Produktionen  under  Kollek- 
tivismen vilde  blive  alt  for  dyr,  fordi  enhver,  ledet  af  den 
Betragtning,  at  hans  Flid  ikke  vil  komme  ham  selv, 
men  de  dovne  til  gode,  vilde  arbejde  saa  lidt  som  mu- 
ligt. Dette  rammer  i  særlig  Grad  den  socialdemokratiske 
Stat.     I  den  skal  —   efter  Programmets  Ord  —  Arbejds- 

udbyttet  fordeles  paa  retfærdig  Vis  efter  enhvers  Behov. 
Det  vil  sige,  at  enhver  skal  have  det,  han  trænger  tiU 
uden  at  der  tages  Hensyn  til  hans  Flid.  Socialisterne 
have  ellers  stærkt  hævdet  Arbejderens  Ret  til  det  fulde 
Udbytte  af  hans  Arbejde.  Men  man  kan  vanskelig 
tænke  sig  noget,  der  ligger  fjernere  fra  denne  Ret  end 
den  Ordning,  Gothaer-Programmet  opstiller,  og  det  er 
næppe  for  stærkt  at  sige,  at  det  sætter  en  Præmie  for 
Dovenskab.  Socialdemokraterne  henvise  til,  at  der  i 
Indien  og  Kina  er  Folkeslag  med  kommunistisk  Samfunds- 
orden, hvor  hver  arbejder  efter  Evne,  hvor  Flid  er  Rege- 
len, og  Dovenskab  en  næsten  ukendt  Undtagelse.  Saa- 
ledes,  paastaa  de,  ville  Forholdet  ogsaa  blive  i  deres 
Stat.  De  bebrejde  deres  Modstandere,  at  disse  i  Menne- 
skene kun  se  nogle  „dovne  Stankdyr",  i  hvem  der  ikke 
findes  andre  Drivfjedre  end  Hungeren  og  den  daglige 
Elendighed. 

Men  det  er  jo  mere  end  iøjnefaldende,  hvor  løs  Slut- 
ningen fra  Kina  og  Indien  er. 

Hvis  det  menneskelige  Samfund  fra  første  P'ærd 
havde  haft  kollektiv  Produktionsmaade,  eller  hvis  denne 
blot  var  bleven  indført  for  et  tusind  Aar  siden,  saa  er 
der  Mulighed  for,  at  den  vilde  have  været  et  stort 
Gode,  at  Menneskene  under  den  vilde  være  blevne  baade 
bedre  og  lykkeligere  end  nu,  og  at  en  Overgang  til  In- 
dividualismen vilde  faaet  det  hele  til  at  ramle  sammen. 
Men  nu  er  det  anderledes.  Baade  Individet  og  Sam- 
fundet ere  Produkter  af  en  historisk  Udvikling.  Og 
denne  har  netop  gjort  Egenkærligheden  og  Attraa  efter 
Vinding  til  den  absolut  stærkeste  Drivfjeder  i  Menne- 
sket, og  saa  vist  som  den  er  bleven  styrket  og  indøvet 
gennem  Aartusinder,  saa  vist  vil  det  i  alt  Fald  tage  Aar- 
hundreder  at  tilintetgøre  eller  blot  svække  den.   —   „Men- 

neskeheden  har  endnu  aldrig  gjort  Spring,  Formerne  for 
een  Tilværelsestilstand  kunne  kun  udvikle  sig  lovmæssigt 
af  Formerne  for  en  forudgangen,  fremfor  alt  naar  det 
drejer  sig  om  de  fundamentale  Faktorer  i  dens  Eksistens, 
om  en  Omvæltning  i  dens  økonomiske  Grundlag.  Barnet 
udvikler  sig  til  Yngling,  Ynglingen  til  Mand,  men  det 
vilde  bekomme  Barnet  slet,  om  man  spændte  det  paa  en 
Prokrustesseng  og  med  Vold  strakte  det  ud  til  Yngling 
og  Mand.  Bjærge  styrte  sammen,  andre  taarne  sig  op. 
Himlen  udsender  sine  Lj-n,  Jordens  Vande  svulme  ofte 
op  til  alt  ødelæggende  Oversvømmelser,  men  i  den  or- 
ganiske Verden  hersker  kun  een  Lov,  den  stadige  Ud- 
viklings, og  Menneskeslægtens  hele  Historie  beviser,  at 
ogsaa  den  staar  uforanderligt  under  denne  Lov.  De,  der 
ikke  indse  det,  vide  overhovedet  ikke,  hvad  den  sociale 
Bevægelse  har  at  betj^de,  og  slaa  den  uden  at  gøre  For- 
skel sammen  med  politiske  og  religiøse  Bevægelser."  — 
Saaledes  skriver  den  tyske  Socialdemokrat  B.  August. 
Vi  ville  anvende  hans  Ord  som  Bevis  for  Paastanden  om, 
at  den  gennem  1000  Slægtled  nedarvede  Egenkærlighed 
i  Erhvervsspørgsmaal  ikke  vilde  forsvinde  ved,  at  vi 
gjorde  et  Spring  ind  i  en  socialdemokratisk  Stat.  Den 
vilde  kun  skifte  Form,  og  den  nye  Form  blev  —  Doven- 
skab. 

Socialdemokratiet  bibeholder  Marxs  Værdilære  om 
de  sociale  Arbejdsomkostninger,  og  den  giver  intet  Spille- 
rum for  Brugsværdien  med  dens  praktiske  Gyldighed  eller 
for  Belønning  af  saadant  Arbejde,  der  har  særlig  Betyd- 
ning for  Samfundet.  At  dette  leder  ind  i  et  økonomisk 
Virvar,  er  paavist  foran. 

Siden  Gothaer-Programmet  have  Socialdemokraterne 
ført  deres  Lære  et  godt  Stykke  videre,  saa  vidt,  at  Kol- 
lektivismen nu  skal  splitte  al  individuel  privat  Hushold- 
ning, alt  Familieliv.  Det  eneste,  der  erklæres  for  en 
Privatsag,  og  som  den  socialdemokratiske  Stat  slet  ikke 
vil  have  noget  at  gøre  med,  er  Religionen. 

Men  dels  er  Gothaer-Programmet  gammelt,  dels  be- 
høver et  Program  ingenlunde  at  være  noget  paalideligt 
Udtryk  for  et  Partis  Standpunkt.  Programmer  bruges 
ofte  som  Agitationsmidler,  eller  vel  endog  som  Midler  til 
at  skjule  Partiets  virkelige  Tankegang  og  Planer. 

Man  maa  altsaa  gøre  Prøve  paa  Gothaer-Programmets 
Rigtighed  ved  at  sammenholde  det  med  Udtalelser  gennem 
Partiets  andre  officielle  Organer. 

Og  et  saadant,  fuldt  paalideligt  Organ  er  Parti- 
førernes offentlige,  uimodsagte  Udtalelser.  Det 
er  parlamentarisk  Skik  og  Vedtægt  Alverden  over,  at  de 
Anskuelser  og  Fremtidsplaner,  som  Førerne  fremsætte 
offentlig  og  uden  at  blive  gendrevne  eller  modsagte  af 
Partiet,  er  disses  virkelige  Program. 

Vi  v^ælge  da  en  Fører,  den  første  og  mest  ansete 
blandt  de  tyske  Socialdemokrater,  August  Bebel,  og 
citere  et  Par  Steder  af  hans  Skrift:  Die  Frau  und  der 
Sozietismus,  14.  uforandrede  Udgave,  Stuttgart  1892  — 
en  Bog  altsaa,  der  er  bleven  solgt  stærkt,  læst  endnu 
stærkere,  kritiseret  af  Modstandere,  tagen  i  Forsvar  af 
Partifæller.  Den  maa  være  et  paalideligt  Udtryk  for 
Socialdemokraternes  Meninger  og  Planer. 

Bebel  tiltræder  i  eet  og  alt  Gothaer-Programmet,  og 
han  gaar  endda  et  Par  Skridt  videre,  idet  han  ganske 
uforbeholdent  udtaler  sig  om  Religion,  Børneopdragelse 
og  Ægteskab. 

Han  siger  (den  nævnte  Bog,  S.  263  ff.) : 

„Den  gennemførte  Ekspropriation  af  alle  Arbejds- 
midier  skaber  Grundlaget  (for  Socialiststaten).  Nu  blive 
Livs-  og  Arbejdsbetingelserne  for  begge  Køn  i  Industri, 
Agerbrug,  Samfærdsel,  Opdragelse,  Ægteskab,  i  det  viden- 
skabelige, kunstneriske  og  selskabelige  Liv  helt  andre. 
Den  menneskelige  Eksistens  faar  et  helt  nyt  Indhold. 
Statsorganisationen  mister  efterhaanden  sit  Grundlag,  og 
med  den  forsvinder  Staten." 

Spørges  der,  med  hvilken  Retsgrund  Samfundet  vil 
retfærdiggøre  alle  disse  Forandringer,  svarer  Bebel: 

„Retsgrunden  er  den  samme,  som  den  altid  var, 
naar  Talen  var  om  Forandringer  og  Omformninger: 
Almenvellet!  Kilden  til  Retten  er  ikke  Staten,  men 
Samfundet;    Staten  er  kun  Kommis'en,   der    skal  forvalte 

og  udmaale  Retten "      „Saa  snart  Samfundet  er  i 

Enebesiddelse  af  Produktionsmidlerne,  bliver  den  lige  Ar- 
bejdspligt for  alle  uden  Hensyn  til  Kønsforskel  den  første 
Grundsætning.  Den  enkelte  afgør  selv,  med  hvilken 
Virksomhed  han  vil  beskæftige  sig,  det  store  Antal  af  de 
mest  forskellige  Arbejdsmaader  aabner  Plads  for  Imøde- 
kommenhed overfor  de  mest  forskellige  Ønsker.  Kommer 
der  paa  eet  Omraade  et  Overskud,  paa  et  andet  en 
Mangel  paa  Kræfter,  saa  har  Forvaltningen  at  træffe  Ord- 
ning til  en  Udjævning. 

„Som  det  gaar  med  Staten,  gaar  det  ogsaa  med 
Religionen.  Den  bliver  ikke  „afskaffet",  man  vil  ikke 
„afsætte  Gud" ,  ikke  „rive  Religionen  ud  af  Folkenes 
Hjerter",  og  hvad  alle  de  Talemaader  hedde,  hvormed 
man  nu  anklager  de  atheistisksindede  Socialdemokrater, 
Saadanne  Forkertheder  overlader  Socialdemokraterne  til 
de  borgelige  Ideologer,  der  i  den  franske  Revolution  for- 
søgte dette  Middel  og  naturligvis  led  ynkeligt  Skibbrud. 
Uden  noget    som  helst  voldsomt  Angreb   og  uden  nogen 

Undertr^^kkelse  af  Meninger  af  nogen  som  helst  Art  vil 
Religionen  efterhaanden  forsvinde  af  sig  selv.  Religionen 
er  en  Afspejling  af  de  forskellige  Tiders  Samfunds- 
tilstand. I  samme  Grad  som  den  menneskelige  Udvikling 
skrider  frem,  og  Samfundet  omformes,  omformes  ogsaa 
Religionen;  den  er  en  Stræben  efter  Folkets  illusoriske 
Lykke,  der  udspringer  af  en  Samfundstilstand,  som  træng- 
er til  Illusion,  men  ogsaa  forsvinder,  saa  snart  Erken- 
delsen af  den  virkelige  Lykke  og  Muligheden  af  dens 
Virkeliggørelse  gennemtrænge  Masserne.  De  herskende 
Klasser  stræbe  i  deres  egen  Interesse  at  forhindre  denne 
Erkendelse,  og  de  søge  at  bevare  Religionen  som  Middel 
for  deres  eget  Herredømme,  hvilket  tydeligt  udtrykkes  i 
den  bekendte  Sætning:  Religionen  maa  bevares  for  Fol- 
kets Skyld. 

„Denne  Bevarelse  bliver  i  et  paa  Klasseherredømme 
hvilende  Samfund  en  vigtig  Embedsfunktion.  Der  danner 
sig  en  Kaste,  som  overtager  denne  Funktion  og  retter  al 
Skarpsindighed  paa  at  bevare  og  udvide  Bygningen,  fordi 
dens  egen  Anseelse  og  Magt  dermed  vokser.  Den  her- 
skende Klasse,  der  ser  sig  truet  i  sin  Eksistens,  klamrer 
sig  til  Religionen  som  Støtten  for  al  Autoritet.  Bourgeoi- 
siet selv  har  ingen  Tro,  det  har  gennem  sin  hele  Udvik- 
ling, gennem  den  af  dets  eget  Skød  fremgaaede  moderne 
Videnskab  ødelagt  Troen  paa  Religionen  og  paa  al  Au- 
toritet. Dets  Tro  er  altsaa  kun  Skintro,  og  Kirken  mod- 
tager dets  Tro,  fordi  det  selv  trænger  til  Hjælp:  „Reli- 
gionen er  nødvendig  for  Folket." 

„For  det  nye  Samfund  eksistere  ingen  Hensyn.  Det 
menneskelige  Fremskridt  og  den  ægte,  uforfalskede  Viden- 
skab ere  dens  Bannere,  og  den  vil  handle  i  Overensstem- 
melse hermed.  Har  nogen  i  dette  Samfund  endnu  religiøs 
Trang,  saa  kan  han  tilfredsstille  den  i  Forening  med  sine 

Ligemænd.  Samfundet  bekymrer  sig  ikke  derom.  For 
at  leve  maa  Præsten  arbejde  i  Samfundet,  og  da  han 
ogsaa  lærer  derved,  saa  vil  der  ogsaa  for  ham  komme 
en  Tid,  hvor  han  indser,  at  det  højeste  er  at  være  et 
Menneske. 

„Sædelighed  og  Moral  have  intet  med  Religionen  at 
gøre,  det  er  kun  de  enfoldige  og  Hyklerne,  der  paastaa 
det  modsatte.  Sædelighed  og  Moral  ere  Udtryk  for  Be- 
greber, der  gensidig  regulere  Menneskenes  Forhold  til 
hverandre.  Religionen  regulerer  Menneskenes  Forhold  til 
et  overjordisk  Væsen.  Men  ligesom  Religionerne,  saa- 
ledes  udspringe  ogsaa  Begreberne  om  Moral  af  Menne- 
skenes sociale  Tilstand,  som  den  til  enhver  Tid  er. 
Kannibalen  betragter  Menneskeæden  som  meget  moralsk; 
Grækerne  og  Romerne  ansaa  Slaveri ,  Middealderens 
Feudalherrer  Livegenskab  som  moralsk;  højmoralsk  synes 
for  den  m.oderne  Kapitalist  Lønarbejdsforholdet,  Kvinder- 
nes ødelæggelse  ved  Natarbejde,  Børnenes  Demoralisation 
ved  Fabrikarbejde.  Fire  Samfundstrin  og  fire  Moralbe- 
greber, det  ene  højere  end  det  andet,  men  intet  af  dem 
det  højeste.  Den  moralsk  højeste  Tilstand  er  utvivlsomt 
den,  i  hvilken  Menneskene  staa  overfor  hverandre  som 
frie  og  Ligemænd,  og  i  hvilken  den  højeste  Moralgrund- 
sætning: „Hvad  du  ikke  vil,  andre  skulle  gøre  mod  dig, 
det  skal  du  heller  ikke  gøre  mod  andre,"  paa  Grund  af 
Samfundets  Tilstand  gennemsyrer  alle  menneskelige  For- 
hold. I  Middelalderen  gjaldt  Menneskets  Stamtræ,  i  Nu- 
tiden gælder  hans  Rigdom,  i  Fremtiden  gælder  Mennesket 
som  Menneske. 

„En  af  Hovedopgaverne  for  det  nye  Samfund  vil 
være  at  opdrage  Afkommet  godt.  Hvert  Barn,  der 
bliver  født,  er  en  Samfundet  velkommen  Tilvækst,  fordi 
det  i  denne  ser  en  Mulighed  for  sin  vedblivende  Bestaaen, 

sin  fortsatte  Udvikling;  derfor  føler  det  paa  Forhaand 
Forpligtelse  til  af  al  Kraft  at  sørge  for  det  nye  Væsen. 
Først  er  altsaa  den  fødende  og  diegivende,  Moderen, 
Genstand  for  dets  Omsorg.  Bekvem  Bolig,  behagelige 
Omgivelser,  hensigtsmæssige  Indretninger  af  enhver  Art, 
opmærksom  Pleje  for  hende  og  Barnet  ere  de  første  Be- 
tingelser. 

„Naar  Barnet  bliver  større,  vente  dets  jævnaldrende 
det  til  fælles  Leg  under  fælles  Tilsyn  .  .  .  ." 

„Kvinden  er  i  det  nye  Samfund  socialt  og  økono- 
misk fuldstændig  uafhængig,  er  ikke  mere  undergiven 
nogen  Udbytning,  hun  staar  fuldkommen  frit  som  Man- 
dens Lige,  er  fuldstændig  Herre  over  sin  Skæbne." 

Om  Ægteskabet  siger  Bebel: 

„Denne  Pagt  er  en  Privatoverenskomst  uden  Ind- 
blanding af  nogen  Funktionær,  ligesom  Ægteskabet  helt 
ind  i  den  sene  Middelalder  var  en  Privatoverenskomst. 
Socialismen  skaber  altsaa  her  ikke  noget  nyt,  men  frem- 
stiller kun  i  rige  Former,  hvad  der  paa  primitive  Kultur- 
stadier, og  før  Privatejendom  beherskede  Samfundet,  havde 
almindelig  Gyldighed.  Mennesket  skal  være  i  den  Stil- 
ling, at  det  kan  raade  lige  saa  frit  over  sin  stærkeste 
Drift  som  over  enhver  anden  Naturdrift.  Ingen  behøver 
at  gøre  andre  Regnskab  derfor,  og  ingen  ukaldet  maa 
blande  sig  deri  ....  Indfinder  der  sig  Ufordragelighed, 
Skuffelse  eller  Uvilje,  saa  byder  Moralen  at  hæve  For- 
bindelsen, der  er  bleven  unaturlig  og  derfor  usædelig." 

Saa  vidt  Bebel. 

De  danske  Socialdemokrater  have  paa  en  Kongres 
i  Kjøbenhavn  1892  vedtaget  et  Program,  som  i  meget 
falder  sammen  med  Gothaerprogrammet,  men  er  langt 
roligere  og  mere  behersket  end  dette.  Tillige  an- 
giver det  i  Hovedtrækkene,    hvorledes   den   moderne  Stat 

skal  socialiseres,  o :  hvorledes  Overgangen  til  Fællesarbejde 
i  Agerbrug,  Industri  og  Samfærdsel  samt  til  Beskyttelse 
for  det  arbejdende  Folk  og  til  Fremhjælpning  af  dets 
økonomiske  Vel  skal  finde  Sted. 

Programmets  Ordlyd  er  saaledes: 

Program  for  Socialdemokratiet  i  Danmark. 

Arbejdet  er  Kilden  til  al  Samfunds-Rigdom  og  Kultur 
og  hele  Udbyttet  bør  tilfalde  dem,  der  arbejder. 

I  det  nuværende  Samfund  er  Arbejdsmidlerne  (Grund, 
Jord,  Fabriker,  Maskiner,  Samfærdselsmidler  o.  s.  v.)  tagne 
i  Besiddelse  af  Kapitalisterne,  som  saaledes  har  tilvendt 
sig  Udbyttet  af  Aartusinders  Arbejde.  Kapitalisternes 
Herredømme  over  Arbejdsmidlerne  er  Aarsag  til  politisk 
Ufrihed,  social  Ulighed  samt  Splid  mellem  Nationerne, 
hvilket  skaber  Elendighed  for  Samfundets  produktive  Med- 
lemmer. Privatkapitalismen  umuliggør  en  paa  Retfærdig- 
hed grundet  Samfundsordning  og  fremkalder  planløs  Pro- 
duktion, hvorved  uhyre  Værdier  gaar  til  Grunde. 

Det  er  Socialdemokratiets  Opgave  at  befri  Arbejdet 
fra  den  udbyttende  Kapitalisme.  Alle  Partier,  som  ikke 
anerkender  denne  Opgave  for  at  være  Statens  øjemed, 
er  principielt  Socialdemokratiets  Modstandere. 

Socialdemokratiets  Hovedformaal. 
Gaaende  ud  fra  foran  nævnte  Grundsætninger  til- 
stræber det  danske  Socialdemokrati  at  opnaa  den  offenlige 
Magt  i  Samfundet,  for  ved  Hjælp  af  dette  lovlige  Vaaben 
at  gøre  alle  Arbejdsmidler  til  Folkets  fælles  Ejendom. 
Kun  ved  at  lægge  den  nuværende  af  Privatkapitalister, 
Aktieselskaber,  Staten  og  Kommunen  ledede  Produktion 
ind   under   Folkets   umiddelbare  Ledelse   og  Kontrol,   ved 

altsaa  at  ophæve  det  bestaaende  Lønarbejde,  vil  Produk- 
duktionens  Udbytte  kunne  fordeles  efter  en  retfærdig 
Maalestok.  Den  folkelige  Lovgivnings  Middel  til  at  gennem- 
føre Samfundsproduktionens  store  Værk  er  Ekspropriation 
(Tvangsafstaaelse  mod  Erstatning)  af  Arbejdsmidlerne. 

Socialdemokratiet  i  Danmark  virker  nærmest  i  natio- 
nal Retning.  Det  anerkender  dog  i  fuldeste  Maal,  at 
Socialismen  ikke  blot  er  et  nationalt  eller  lokalt  Spørgs- 
maal,  men  kræver  teoretisk  og  praktisk  Støtte  af  alle 
Landes  Arbejdere.  Socialdemokratiets  Opgave  i  alle  Lande 
maa  være  alle  Menneskers  fuldkomne  Frigørelse  uden 
Hensyn  til  Køn,  Race  eller  Nationalitet. 

Det  danske  Socialdemokrati  fordrer  som  Statens 
Grundlag  og  som  Overgang  til  det  socia- 
listiske Fællesarbejde  i  Agerbrug,  Industri 
og  Samfærdsel  samt  til  Beskyttelse  for  det 
arbejdende  Folk  og  til  Fremhjælpning  af  dets 
økonomiske  Vel: 

1.  Almindelig,  lige  og  direkte  Valgret  med  hemme- 
lig Afstemning  til  alle  Stats-  og  Kommuneinstitutioner  for 
alle  Mænd  og  Kvinder  fra  22  Aars  Alderen.  Valgdagen 
skal  være  en  almindelig  Fridag. 

2.  Indførelse  af  Etkammersystemet. 

3.  Al  udøvende  og  al  lovgivende  Myndighed  i  Sta- 
tens Anliggender  er  hos  Folket  gennem  den  af  dette 
valgte  Repræsentation.  Vigtigere  Love  sættes  under  al- 
mindelig Folkeafstemning.  Statens  Administration  staar 
direkte  under  Folkerepræsentationen. 

4.  Fuldstændig  Presse-,  Forenings-  og  Forsamlings- 
frihed, hvorved  Folket  kan  tilkendegive  sine  Tanker  i 
Ord  og  Skrift. 

5.  Skolevæsenet  overtages  af  Staten.  Undervis- 
ningen foregaar  i  Heldagsskoler  og  er  gratis,  fælles  og 
obligatorisk  (forpligtende).  Staten  drager  Omsorg  for,  at 
der  ydes  hvert  Barn  gratis  og  fuld  Kost  og  opretter  det 
fornødne  Antal  Børneopdragelseshjem.  Religionsunder- 
visning udelukkes. 

6.  Religion  erklæres  for  en  Privatsag. 

7.  Afskaffelse  af  den  staaende  Hær.  Indførelse  af 
almindeligt  Folkeværn. 

8.  Staten  overtager  alle  Samfærdselsmidler  samt  de 
Industriarter,  der  frembringer  Folkets  Livsfornødenheder. 

9.  Licitationssystemet  ved  alt  offenligt  Arbejde  bort- 
falder. Arbejdets  Udførelse  overlades  til  Arbejdernes 
Organisationer  og  ledes  af  dertil  af  Staten  eller  Kom- 
munen beskikkede  Personer. 

Staten  eller  Kommunen  hjælper  henholdsvis  vedkom- 
mende Arbejdere  til  at  komme  i  Besiddelse  af  Brugsretten 
til  de  fornødne  Driftsmidler. 

10.  Fideikomm isser  og  Præstegaardsjorder  inddrages, 
og  anden  til  Salg  værende  Landejendom  købes  af  Staten. 

Heder  og  andre  uopdyrkede  Jordarealer  tages  i  Be- 
siddelse af  Staten,  for,  saa  vidt  muligt,  at  opdyrkes  og 
kultiveres. 

Staten  overdrager  Brugen  af  de  den  tilhørende  Jorder, 
som  egner  sig  til  Dyrkning,  til  Landarbejdere  og  hjælper 
disse  til  at  komme  i  Besiddelse  af  Brugsretten  til  de  for- 
nødne Driftsmidler. 

Staten  søger  at  ophjælpe  Driften  af  Landejendomme 
og  at  lette  Jordens  Overgang  til  Statsejendom  ved  at  give 
Adgang  til  Prioritetslaan  gennem  en  Statshypotekbank. 

Staten  søger  i  størst  mulig  Udstrækning  at  fremkalde 
Fællesdrift   i  Landbruget   paa    en   saadan  Maade,    at  Ud- 

byttet  tilfalder  de  ved  Driften  beskæftigede  Arbejdere,  med 
Fradrag  af  det  dem  paalignede  Bidrag  til  Samfundet. 

Nogle  af  Statens  Jorder  benyttes  til  Forsøgsdrift  for 
Statens  Regning.  Der  oprettes  ligeledes  Landbrugsskoler^ 
hvortil  Husmænd  og  Landarbejdere  har  gratis  Adgang. 

Staten  giver  Regler  for  og  fører  Tilsyn  med  private 
Fæste-,  Leje-  og  Tyendehuses  Opførelse,  Indretning  og 
Benyttelse. 

IL     Offenlig  Statistik  angaaende  Arbejderforholdene. 

12.  Alt  Lønarbejde  af  Børn  under  14  Aar  forbydes. 

13.  Indførelse  af  direkte  Skat  med  stigende  Skala 
samt  af  en  stærkt  stigende  Arveafgift. 

14.  Afskaffelse  af  Skatter  og  Love,  som  skaber  en 
uretfærdig  Varefordyrelse  for  Befolkningen. 

15.  Indførelse  af  en  Maksimalarbejdsdag.  Mænds 
og  Kvinders  Arbejde  i  de  forskellige  Industrigrene  betales 
efter  samme  Tarif. 

16.  Kontrol  med  .^rbejds-  og  Lønforhold  ved  Op- 
rettelse af  Arbejderkamre  og  Voldgiftsretter  til  at  dømme 
i  Stridigheder  mellem  Arbejdskøbere  og  Arbejdere. 

17.  Tjenestetyende,  Søfolk  og  andre  Medborgere, 
der  nu  er  underkastet  særlige  Love ,  stilles  i  politisk  og 
retslig  Henseende  lige  med  andre  Samfundsmedlemmer. 

18.  Forbud  mod  Søndags-,  Helligdags-  og  Nat- 
arbejde, som  ikke  er  samfundsnødvendigt. 

19.  Sundhedskontrol  med  Arbejderboliger  og  de 
Lokaler,  der  anvises  Arbejdere  til  Opholdssted  og  Sove- 
steder. 

Kontrol  med  Arbejdspladser,  Fabriker,  Værksteder, 
Forretningslokaler  samt  Handels-  og  Fiskerifartøjer  ved 
Personer,  valgte  af  Arbejdere 

20.  Gratis  Retshjælp   for  alle  Samfundsmedlemmer. 

Offenlig  og  mundtlig  Retspleje.     Nævningedomstoles  Ind- 
førelse. 

21.  Afskaffelse  af  Cellesystemet.  Adskillelse  af 
fængslede  i  to  Grupper: 

a)  De,  hvis  Lovovertrædelser  er  en  Følge  af  de  so- 
ciale og  politiske  Klassekampe  og 

b)  de,    hvis   Lovovertrædelser   er   af  anden    Beskaf- 
fenhed. 

Borgerne  sikres  mod  Misbrug  af  Varetægtsarrest. 

22.  Kontrol  med  Fængselsarbejdet  paa  en  saadan 
Maade,  at  de  fri  Arbejdere  ikke  lider  under  Konkurrencen. 
Forbud  mod  Overdragelsen  af  Straffefangers  Arbejdskraft 
til  private  Kapitalister. 

23.  Staten  skal  drage  human  Omsorg  for  syge, 
gamle  og  andre  arbejdsudygtige. 


VIII. 
Nihilisme.   —  Anarkisme. 

Blandt  dem,  der  stræbe  at  hidføre  nye  Samfunds- 
tilstande, maa  endnu  nævnes  Nihilister  og  Anar- 
kister. 

Nihilisterne  have  som  bekendt  deres  største  Udbre- 
delse i  Rusland.  De  tælle  Tilhængere  blandt  begge  Køn, 
ikke  mindst  blandt  de  højere  Stænder. 

Efter  deres  Anskuelsesmaade  (Nihilisme)  stræbe  de 
efter  Tilintetgørelse  af  det  historiske  Grundlag  for  Stat  og 
Samfund.     Dette  er  fælles  for  dem  alle. 

Men  medens  nogle  opstille  mere  eller  mindre  fanta- 
stiske Drømmebilleder  om    det   Samfund,   der  skal    afløse 

det  bestaaende,  er  der  andre,  som  ganske  fortvivle  over 
Verden  og  dens  Institutioner;  for  dem  har  intet  Gyldighed 
som  godt  eller  blot  værdigt  til  Forbedring.  I  Overens- 
stemmelse hermed  betragte  de  baade  deres  e^et  og  andres 
Liv  som  ganske  værdiløst. 

Sit  Udspring  har  denne  Nihilisme  nærmest  dels  i 
politisk  Umyndighed,  dels  i  selve  de  russiske  Tilstande 
med  den  tit  brutale,  ukontrollerede  og  bestikkelige  Em- 
bedsstand, med  Politivilkaarligheden  og  Undertrykkelsen 
af  offentlige  Forhandlinger  om  offentlige  Anliggender. 

En  Mængde  Studenter  og  unge  Kvinder  ere  Tilhængere 
af  Nihilismen,  og  de  tilstræbe  ikke  en  Reform,  men  en 
fuldstændig  Tilintetgørelse  af  den  nuværende  Stat  med 
alle  dens  Indretninger,  saa  at  „intet"  (nihil)  bliver  til- 
overs —  de  overlade  Genopbygningen  af  Stat  og  Sam- 
fund efter  Fornuftens  og  Retfærdighedens  Grundsætninger 
til  kommende  Slægter.  Til  Opnaaelsen  af  deres  Maal 
regne  de  ethvert  Middel,  selv  det  i  sig  forkasteligste,  for 
tilladeligt.     Bevægelsen  er  af  ny  Dato. 

Det  var  især  to  Mænd,  Herzen  og  Bakunin,  der 
stræbte  at  opflamme  Folkets  og  Ungdommens  Had  mod 
det  herskende  System,  og  et  Attentat  mod  Aleksander 
den  Andens  Liv  var  allerede  en  Virkning  af  den  nihi- 
listiske Ophidselse.  Men  ellers  indskrænkede  Nihilisternes 
Virksomhed  sig  længe  til  Udbredelsen  af  revolutionære 
Ideer  blandt  den  studerende  Ungdom  og  Folket.  Og 
Ideerne  fandt  en  frodig  Jordbund.  Selv  Lærere,  Embeds- 
mænd, Dommere  og  højtstaaende  Adelsmænd  begunstigede 
denne  Bevægelse,  skønt  den  var  rettet  paa  Statens  Om- 
styrtning. Men  de  egentlige  Ledere  vare  for  en  stor  Del 
halvdannede,  dovne  unge  Folk  af  begge  Køn,  som  i 
Rigets  forskellige  Byer  dannede  „Kommuner". 

Efter  at  forskellige  Domfældelser  og  Landsforvisninger 

havde  fundet  Sted,  besluttede  Nihilisterne  at  vække  en 
almindelig  Skræk  i  Samfundet  og  særlig  at  kyse  Regeringen 
og  dens  Embedsmænd  ved  Mord  og  Brandstiftelser. 

Det  første  Skridt  paa  denne  Bane  var  Vera  Sas- 
sulitschs  Attentat  mod  Peterborgs  Politipræfekt  Trepow 
(5.  Febr.   1878). 

Hun  havde  søgt  Audiens  hos  ham.  I  samme  øjeblik, 
Døren  ind  til  Politipræfektens  Kabinet  havde  lukket  sig 
efter  hende,  trak  hun  en  Revolver  frem  og  affyrede  den 
mod  Trepow,  der  segnede  til  Jorden,  medens  Politi-  og 
Gendarmofficerer,  der  opholdt  sig  i  Forværelset,  ilede  til 
og  bemægtigede  sig  hendes  Person. 

I  Forhørene  erklærede  hun  ganske  aabent,  at  hun 
tilhørte  det  „frisindede  Parti",  og  at  hun  havde  villet  give 
General  Trepow  en  alvorlig  Advarsel,  fordi  han  nogen 
Tid  i  Forvejen  havde  ladet  en  ung  Student,  Bogol- 
jubow,  piske.  Denne  Student  var  idømt  Fængselstraf, 
fordi  han  havde  deltaget  i  nogle  Universitetsuordener,  og 
var  netop  kommanderet  ned  til  sin  daglige  Spadseretur 
paa  Gaardspladsen,  da  General  Trepow  indfandt  sig  til 
Inspektion.  Den  lille,  hidsige  Politipræfekt  blev  rasende 
over,  at  Bogoljubow  ikke  tog  sin  Hue  af,  da  han  traadte 
ind  paa  Gaardspladsen,  styrtede  hen  mod  ham  og  tildelte 
ham  et  saa  kraftigt  Slag,  at  hans  Hue  fløj  langt  bort. 
Bogoljubow,  der  muligvis  ikke  kendte  Trepow,  brugte  et 
stærkt  Ukvemsord  mod  ham,  og  dette  havde  til  Følge,  at 
Trepow  gav  Ordre  til,  at  der  paa  staaende  Fod  skulde 
tildeles  ham  20  Slag  Pisk. 

Sagen  blev  undersøgt,  og  det  viste  sig,  at  Trepow 
virkelig  havde  forløbet  sig  ved  denne  som  ved  mange 
andre  Lejligheder.  Kejser  Aleksander  den  Anden  blev  i  høj 
Grad  pinligt  berørt  af  denne  Sag  og  lod  Trepow  vide,  at 
han  misbilligede,  hvad  han  havde  g.iort.      Dette  havde  til 

Følge,  at  Trepow  straks  derefter  indgav  Begæring  om 
Afsked. 

Publikum,  der  var  mærkværdig  vel  underrettet  om 
Sagens  Gang,  stillede  sig  afgjort  paa  Veras  Side,  og  en 
af  Hovedstadens  mest  ansete  Advokater  tilbød  hende  sin 
Hjælp. 

Man  imødesaa  med  stor  Spænding  den  Dag,  hun 
skulde  stilles  for  Retten,  den  almindelige  Edsvorneret,  men 
der  var  dog  næppe  mange,  som  havde  tænkt  sig,  at 
Sagen  skulde  faa  det  Udfald,  den  fik.  Advokaten  hud- 
flettede i  sin  Forsvarstale  hele  det  russiske  Regerings- 
system,  opregnede  en  stor  Mængde  Eksempler  paa  den 
Demoralisation,  der  var  betegnende  for  det,  og  paa  den 
Retløshed,  der  var  den  nødvendige  Følge  heraf,  og  an- 
befalede de  Edsvorne  at  erklære  Vera  Sassulitsch  for 
„ikke  skyldig". 

Da  han  havde  endt  sin  Tale,  rystedes  Retssalen  af 
en  Bifaldsstorm,  og  det  var  ikke  blot  Tilhørerne,  men 
ogsaa  selve  de  Edsvorne,  som  jublede  og  klappede  i 
Hænderne.  Rettens  Formand  lod  Tilhørerpladsen  rydde, 
men  han  maatte  lade  de  Edsvorne  blive,  hvor  de  vare, 
og  da  de  kort  efter  trak  sig  tilbage  for  at  besvare  det 
Spørgsmaal,  der  var  bleven  stillet  til  dem,  hvorvidt  Vera 
Sassulitsch  maatte  anses  for  skyldig  i  med  Overlæg  at 
have  saaret  Politipræfekten,  General  Trepow,  vare  de 
efter  faa  Øjeblikke  enige  om,  hvorledes  Svaret  skulde 
lyde.  „Ikke  skyldig",  erklærede  de,  og  Rettens  Formand 
blev  nødt  til  at  erklære  den  anklagede  for  fri. 

Chefen  for  den  saakaldte  „3dje  Afdeling",  General 
Mesenzew,  der  under  Retsforhandlingerne  havde  faaet 
Meddelelse  om,  hvorledes  Stemningen  var,  og  at  en  Fri- 
findelse maatte  betragtes  som  rimelig,  havde  imidlertid 
givet  Gendarmeriet  Ordre  til  i  saa  Tilfælde,  aldeles  i  Strid 

med  Rettens  Afgørelse,  at  bemægtige  sig  Veras  Person, 
men  hendes  Venner  havde  faaet  Underretning  herom  og 
truffet  deres  Modforanstaltninger.  I  samme  Øjeblik,  som 
hun  forlod  Retssalen,  sluttede  de  Kreds  om  hende,  og  det 
var  ikke  Gendarmerne  muligt  at  udføra  det  Hværv,  der 
var  paalagt  dem  af  General  Mesenzew.  Politispionerne 
søgte  og  søgte  efter  Vera  Sassulitsch,  men  hun  var  for 
godt  gemt,  og  14  Dage  senere  var  hun  i  Behold  uden 
for  Ruslands  Grænser. 

General  Mesenzew  blev  formelig  undsagt,  fordi  han 
havde  forsøgt  at  trodse  Rettens  Frifindelsesdom. 

Dette  maatte  opmuntre  Nihilisterne  til  at  blive  ved, 
som  de  havde  begyndt,  og  at  stræbe  efter  en  fast  Organi- 
sation. En  Kongres  blev  afholdt,  et  Forbund,  Narodnaja 
Wolja  (Folkeviljens  Parti),  blev  stiftet  og  en  Eksekutiv- 
komitee  nedsat.  Den  bredte  efterhaanden  sit  Net  over 
hele  Rusland,  fældede  Dødsdomme  over  uretfærdige  Em- 
bedsmænd og  sørgede  for  deres  Fuldbyrdelse,  straffede 
ethvert  Forræderi  med  Døden  og  lod  i  hemmelige  Tryk- 
kerier trykke  Flyveskritter,  som  forkyndte  de  sammen- 
svornes Program  og  prækede  Had  mod  Regeringen  og 
Kejseren. 

Den  16.  August  1878  blev  Mesenzew  myrdet  paa 
aaben  Gade.  Samme  Lod  traf  den  21.  Febr.  1879 
Guvernøren,  Fyrst  Krapotkin.  Den  14.  April  s.  A.  blev 
der  gjort  Attentat  paa  selve  Kejseren  og  den  25.  April 
paa  Mesenzews  Efterfølger  Drentelew.  Efter  at  Nihili- 
sterne den  1.  Debr.  1879  havde  forsøgt  ved  Moskva  at 
sprænge  det  kejserlige  Tog  i  Luften  med  Dynamit,  paa- 
fulgte den  17.  Febr.  1880  Dynamiteksplosioner  i  Vinter- 
paladset i  St.  Petersborg,  og  den  13.  Marts  1881  blev 
Aleksander  den   Anden   myrdet.     Morderne  bleve  grebne 


296 

og  hængte  og  en  energisk  Forfølgelse  sat  i  Gang  mod 
Nihilisterne. 

Alligevel  bleve  d.  25.  Novbr.  1882  Militærrettens 
Advokat  i  Odessa,  Strelnikow,  d.  23.  Debr.  1883  Politi- 
oberst Sudeikin  skudte.  Gerningsmanden  var  et  Medlem 
af  „Eksekutivkomiteen",  Degejevv,  der  havde  ladet  sig 
bruge  af  Sudeikin  som  Spion.  Det  blev  opdaget  af  For- 
bundet, og  de  dømte  ham  til  at  dræbe  Sudeikin. 

Man  opdagede,  at  flere  af  Narodnaja  Woljas  Med- 
lemmer vare  Spioner  i  Politiets  Tjeneste ;  dette  førte  til^ 
at  Forbundet  blev  opløst  i  flere  Grupper. 

Men  derfor  hørte  Agitationen  ikke  op,  og  trods  det^ 
at  Politiets  energiske  Dygtighed  dels  tvang  Nihilisterne  til 
Flugt  til  Udlandet,  dels  holdt  dem  i  Skak  i  selve  Rus- 
land, fik  de  dog  gjort  et  Anslag  mod  Kejserens  Liv  d. 
18.  Marts  1887. 

Men  trods  al  Energi  og  Dygtighed  hos  Politiet  er  en 
fuldstændig  Undertrykkelse  af  Nihilistbevægelsen  lidet 
sandsynlig,  saa  længe  der  ikke  sker  nogen  Forandring  i 
dens  Aarsag,  de  offentlige  Tilstande  i  Rusland.  — 

Anarki  betyder  Regeringsløshed,  og  med  dette  Navn 
betegner  man  den  Tilstand,  som  finder  Sted  i  et  Sam- 
fund, naar  Lovenes  og  de  bestaaende  Autoriteters  Myndig- 
hed har  ophørt  at  gælde,  naar  der  faktisk  ingen  Regering 
eller  Lov  er. 

Ordet  Anarki  vækker  Rædsel,  fordi  det  leder  Tanken 
hen  paa  Dynamitbomber,  Massemord  og  andre  vilde  For- 
brydelser som  hørende  til  Dagens  Orden. 

Men  hermed  er  Forstaaelsen  af  Anarkismen  ikke 
udtømt. 

Anarkiet  hviler  i  sin  dybeste  Grund  paa  en  Livs- 
filosofi,  der   med   uhyre  Fart  har   bredt   sig  baade  blandt 

de  intellektuelt  højeststillede  Kredse  i  Samfundet  og  blandt 
Arbejderne. 

Anarkismens  Grundtanke  bunder,  som  enhver  Om- 
væltningslære,  i  Misfornøjelse  med  den  bestaaende  Sam- 
fundsorden og  i  ønsket  om  at  sætte  en  anden  i  dens 
Sted.  Der  var  en  Tid,  da  Romantikken  og  Drømmene 
herskede  over  Sindene.  Saa  kom  Positivismen.  Det 
drømte  skulde  paa  ethvert  Punkt  vige  for  det  positive,  det 
strengt  fornuftmæssige,  den  kolde  Tanke.  Men  endnu 
mens  denne  kæmpede  for  Magten,  begyndte  Reaktionen, 
Tilbageslaget,  imod  den.  Positivismen  tilfredsstillede  ikke, 
den  fyldte  ikke,  bragte  kun  Savn,  og  den  gav  sit  Bidrag 
til  at  afkristne  Landene;  den  tog  meget  uden  at  give  i 
Forhold  dertil.  Man  begyndte  at  længes  tilbage  til  de 
gamle  Drømme.  I  det  franske  Deputeretkammer  udtalte 
en  Socialist  de  halvt  vemodige,  halvt  tungsindige  Ord: 
„I  have  taget  den  gamle  Vuggesang  fra  os,  ved  hvilken 
Menneskenes  Elendighed  lulledes  i  Blund,  og  nu  vaagner 
den  og  staar  op.  Hvormed  ville  I  bringe  den  til  Ro 
igen?" 

Nye  Ideer,  nye  Drømme,  nye  Fantasier  bryde  frem 
og  sætte  Tiden  i  Gæring.  Et  af  Gæringsprodukterne  er 
—  Anarkismen,  den  sælsomste  P^antasi,  Menneskeaan- 
den  endnu  har  frembragt  paa  dette  Omraade. 

Saa  underligt  det  end  ser  ud,  er  Grundlaget  for  den 
nye  Lære,  den  nye  Fantasi,  helt  og  holdent  den  Betragt- 
ning, at  Menneskene  i  Bunden  ere  gode,  men  at  de  blive 
slette  under  de  civiliserede  Staters  Samfundsforhold. 

Jorden,  siges  der,  frembringer  alt  til  Livets  Behov  i 
tilstrækkelig  Mængde,  saa  at  hver  enkelt  kan  leve  sit  Liv 
uden  materielle  Savn. 

Hvorfor,  spørge  de,  lide  saa  mange  Nød,  hvorfor  er 
der   daglig   Folk,   som    dø    af  Sult,    medens    andre    have 

tusindfold  mere,  end  de  behøve?  Svaret  er:  fordi  der 
er  Ejendomsret! 

Det  lyder  jo  ganske,  som  det  var  en  Socialist,  der 
talte. 

Men  Anarkisterne  ere  ikke  tilfredse  med  den  socia- 
listiske Løsning  af  Spørgsmaalet.  De  mene,  at  kort  efter 
at  Socialiststaten  var  traadt  i  Kraft,  vilde  Uligheden  med 
Nød  for  nogle  og  Overflod  for  andre  atter  bryde  frem. 

Derfor  vil  Anarkisten  rykke  Ondet  op  med  Rod  og 
ophæve  al  Ejendomsret. 

Naar  ingen  mere  kan  eje,  forsvinder  dermed  Mis- 
undelse, Had,  Tyveri,  Bedrag,  Mord,  Rov  —  kort  sagt, 
al  den  Slethed,  som  affødes  deraf,  at  een  har  en  Ting  i 
sit  Eje,  og  en  anden  vil  have  den  i  sit.  Alt  er 
alles. 

Spørger  man  da:  Men  bliver  Ligheden  saa  gennem- 
ført? Vil  ikke  den  fordringsfulde  tage  mere  end  den 
nøjsomme?  —  Da  svarer  Anarkisten:  Nej,  Ligheden 
bliver  ikke  gennemført,  og  enkelte  ville  tage  meget  mere 
end  andre,  men  det  gør  ikke  noget,  thi  der  er  nok  for 
enhvers  Appetit.  Imod  Socialistens  „Enhver  efter  sin 
Fortjeneste"  opstiller  han  „Enhver  efter  sit  Behov". 

Ægteskabet  skal  ophæves,  og  en  fri  Forening  mellem 
Mænd  og  Kvinder,  grundet  paa  gensidig  Tilbøjelighed, 
sættes  i  Stedet.  Denne  Forholdsregel  i  Forbindelse  med 
betrygget  Tilfredsstillelse  af  det  materielle  Livs  Fornøden- 
heder for  Mænd,  Kvinder  og  Børn  vil,  mener  Anarkisterne, 
medføre,  at  en  af  Hovedaarsagene  til  den  menneskelige 
Slethed  forsvinder:  skinsyg  Vaagen  over  den,  Loven  nu 
gør  til  min.  Løgn  og  Forstillelse,  Barnemord  o.  s.  v. 

Staterne  skulle  forsvinde,  da  lige  saa  lidt  en  Stat 
som  Enkeltmand  kan   eje  Dele   af  den  fælles  Jord.     Der- 

med  forsvinder  Krigenes  Aarsag  og  den  væbnede  Freds 
forfærdelige  Tryk. 

Men  med  Ophævelsen  af  Staten  forsvinder  tillige  al 
Myndighed,  udøvet  af  eet  Væsen  over  et  andet.  Saa 
forsvinder  ogsaa  Hovmod  og  Slaviskhed,  Myndigheds- 
misbrug  og  Spytslikkeri,  xVIisundelse,  Massernes  Lidelser 
ved  den  enkeltes  Fejl  o.  s.  v. 

Som  man  ser,  nedbryder  Anarkismen  i  sin  Radika- 
lisme hele  Samfundsbygningen  og  sætter  en  Individualisme, 
dreven  til  den  yderste  Yderlighed,  i  Stedet. 

Anarkismens  Lære  kan  samles  i  de  3  Sætninger: 
Alt  for  alle.  Enhver  efter  sit  Behov.  Gør,  hvad 
du  vil. 

Paa  det  aandelige  Omraade  er  det  anarkiske  Prin- 
cip om  den  fulde  personlige  Frihed  lige  saa  gennemført. 
Enhver  Religion,  enh\-cr  Opfattelse  af  Ret  og  Uret  skal 
have  sin  Plads,  naar  den  nye  Lære  har  vundet  Hævd  i 
det  praktiske  Liv. 

Anarkismen  ser  lyst  paa  sit  eget  Fremtidssamfund. 

I  det,  siges  der,  ville  alle  de  Mænd,  hvis  Arbejde  nu 
er  uproduktivt  —  Embedsmænd,  Militære  o.  s.  v.  —  samt 
alle  Kvinder  af  de  højere  Klasser  bruge  deres  Tid  til 
produktivt  Arbejde,  og  saa  kan  der  produceres  lige  saa 
meget  som  nu,  naar  blot  enhver,  der  er  i  sine  kraftigste 
Ungdomsaar,  arbejder  5  Tirner  om  Dagen.  Da  der  i 
Anarkistsamfundet  ikke  kendes  til  Standsforskel,  vil  ingen 
Art  af  Arbejde  anses  for  at  være  nedværdigende,  og  en- 
hver vil  føle  Nødvendigheden  af  at  tage  sig  noget  for. 
Det  bliver  et  Liv  i  Glæde  med  fuldt  op  at  leve  af.  Husly 
vil  det  ikke  knibe  med,  i  det  mindste  ikke  foreløbig.  I 
offentlige  Bygninger,  i  Kaserner,  i  de  mange  Slotte  og 
Landsteder,  som  nu  staa  tomme  Størstedelen  af  Aaret,  er 
der  Plads  nok. 

Alle  de  videnskabelige  og  kunstneriske  Erobringer, 
Menneskeslægten  har  gjort,  blive  respekterede  og  førte 
videre,  thi  da  enhver  skal  leve  efter  sin  Natur,  vil  der 
altid  være  Kunstnere  og  Videnskabsmænd,  til  Nytte  og 
Glæde  for  Samfundet.  Da  det  største  Tal  af  dettes  Med- 
lemmer ikke,  som  nu,  vil  være  nødt  til  at  leve  Livet  i 
daglig  Kamp  for  Brødet,  men  kan  give  sig  Tid  til  aandelig 
Udvikling  og  Nydelse,  vil  Samfundet  som  Helhed  faa  et 
højere  Niveau. 

Man  vil  ikke  paatvinge  Samfundet  nogen  ny  Ord- 
ning, men  man  forudsætter,  at  det  frivilligt  vil  ordne  sig 
i  Grupper,  hvori  de  Kræfter  ere  samlede,  der  ere  nødven- 
dige til  det  fælles  Værk.  Den  sunde  Fornuft  vil  føre  dette 
med  sig,  naar  alle  Baand  ere  løste,  og  Livet  forvandles 
da  til  en  Idyl  med  saa  lidt  Arbejde,  at  dette  bliver  en 
Nydelse.  Lykke,  Uskyld  og  Godhed  blive  alles  Eje,  thi 
der  er  ingen  Grund  til  andet.  — 

Alt  dette  er  vel  ikke  andet  end  løst  Fantasteri,  fostret 
af  syge  Hjerner. 

Men  nu  Attentaterne,  Massemordene? 

Om  disse  siger  Anarkismens  Lære: 

Den  herskende  Klasse,  Borgerstanden,  Storborgerne, 
sidder  som  Rotter  i  den  fede  Ost  og  jager  de  mange 
sultne  Rotter  bort,  der  ogsaa  ville  gnave  lidt  med.  Men 
med  det  gode  faa  vi  aldrig  Del  i  Maaltidet,  og  derfor 
maa  vi  skræmme  dem  til  at  dele.  Vi  maa  vise  dem,  at 
vi  ere  farlige,  at  vi  have  Magt  og  kende  forfærdelige 
Vaaben. 

I  Aaret  1881  holdt  de  anarkistiske  Førere  et  Møde 
i  London,  hvor  man  blev  enig  om,  at  „Handling"  og 
Voldsgerning  ene  vilde  være  i  Stand  til  at  kuldkaste  det 
borgerlige  Samfund,  og  man  vedtog  følgende  Resolution: 
„Kun   uophørlige   Attentater   kunne    tvinge    Borgerstanden 

til  at  slippe  Magten  af  Hænderne.  Det  er  nødvendigt,  at 
disse  Attentater  ere  upersonlige,  anonyme.  Alene  derved 
opnaas,  at  enhver  føler  sig  truet,  kun  derved  tages  direkte 
Sigte  paa  den  enkeltes  Interesser.  Samfundet  bliver  der- 
ved rystet  i  alle  sine  Lag." 

Efter  Sammenkomsten  i  London  udbredtes  i  det  syd- 
lige Europa  en  Mængde  Smaaskrifter  med  Anvisninger  til 
Fabrikation  af  Sprængstoffer,  Gift  o.  s.  v.  Og  saa  kom 
det  ene  Attentat  oven  paa  det  andet.  Anarkistførerne  ud- 
viklede i  deres  Aviser,  i  Overensstemmelse  med  Londoner- 
Resolutionen,  at  man  ikke  alene  burde  ramme  fremragende 
Politikere,  Embedsmænd  og  Officerer.  Indskrænkede  man 
sig  hertil,  vilde  kun  nogle  faa  tusinde  Personer  føle  sig 
truede;  den  store  Masse  af  Befolkningen  vilde  kun  være 
en  nysgerrig  Tilskuer  til  det  hele.  Men  naar  man  ramte 
paa  Slump,  naar  man  hver  Dag  knuste  et  halvt  hundrede 
Legemer  uden  Hensyn  til  Rang  eller  Stand,  saa  vilde  alle 
skælve,  og  saa  vilde  Samfundsordenen  blive  rystet  i  sin 
Grundvold. 

Og  Udtalelserne  vare  ganske  uforbeholdne.  Saaledes 
sluttede  Tyskeren  Most  en  Artikkel  i  „Freiheit"  af  25. 
Janr.  1885  med  de  Ord:  „Lad  os  arbejde  og  virke, 
hvor  og  paa  hvad  Maade  vi  kunne.  Jo  mere  lydløst  vi 
kunne  ramme  Ordenspøbelen,  des  mindre  Fare  er  der. 
Revolderen  er  god,  naar  Faren  ikke  er  overhængende. 
Dynamitten  maa  kun  benyttes,  naar  der  skal  slaas  et 
Hovedslag.  Forøvrigt  ere  Dolk  og  Gift  de  mest  praktiske 
Virkemidler. " 

Kort  før  den  franske  Anarkist  Emile  Henry  blev  hen- 
rettet (1894),  fordi  han  havde  kastet  en  eksploderende 
Bombe  ind  i  et  Restavrationslokale  i  Paris  og  dræbt  flere 
Mennesker,  forfattede  han  et  Skrift,  hvori  han  særligt 
behandler  Anarkismen   som   Theori.     Han   skriver  bl.  a. : 

„Grundlaget  for  den  anarkistiske  Lære  er  Menneskenes 
ensartede  legemlige  og  sjælelige  Beskaffenhed.  Alle  Men- 
nesker ere  forsynede  med  de  samme  Organer.  Disse 
have  de  samme  Krav  og  Fornødenheder,  som  Følge  deraf 
ogsaa  de  samme  Rettigheder.  Intet  Menneske  kan  gøre 
Fordring  paa  at  herske  over  et  andet.  En  Forening  af 
Mennesker  bør  heller  ikke  udøve  nogen  Magt  over  det 
enkelte  Individ.  Hverken  10,000  eller  1000  Mennesker 
have  Ret  til  at  befale  over  det  enkelte  Menneske.  Det  er 
derfor,  vi  (Anarkisterne)  forkaste  den  almindelige  Stemme- 
ret, som  ikke  er  andet  end  den  gennem  Tallene  udøvede 
Undertrykkelse. " 

Hvad  Familien  angaar,  saa  er  Ægteskabet  ikke  en 
Forening,  der  hviler  paa  nogen  virkelig  human  Grund. 
Det  støtter  sig  tværtimod  paa  en  uretfærdig  Interessegrund- 
vold, ikke  paa  naturlige  Kærlighedsforhold.  Anarkisterne 
opfatte  Tilnærmelsen  mellem  Kønnene  som  en  Kærligheds- 
krise.  Manden  forpligtes  ikke  derved  overfor  Kvinden. 
Vil  han  vedblive  at  være  sammen  med  hende,  des  bedre. 
Men  det  maa  ikke  være  noget  uløseligt  Baand.  Kvinden 
har  heller  ingen  Pligt  paa  dette  Omraade,  ikke  engang 
overfor  det  Barn,  hun  føder.  Holder  hun  af  det,  des 
bedre.  Men  ingen  Pligt  byder  hende  at  forblive  hos  dette 
Barn.  Spørges  der  om,  hvad  der  da  skal  blive  af  Barnet, 
svare  Anarkisterne,  at  „Naturen"  vil  sørge  for  det.  Den 
har  udstyret  Menneskene  med  forskellige  Slags  Drifter  og 
Tilbøjeligheder.  Nogle  holde  af  at  arbejde  i  Skovene, 
andre  af  at  fiske.  Der  er  ogsaa  mange,  som  holde  af  at 
opdrage  Børn.  I  det  anarkistiske  Samfund  vil  der  være 
fuldt  op  af  Kvinder,  som  ere  tilbøjelige  til  at  tage  sig  af 
forladte  Børn. 

Der  gives  Mennesker  med  alle  Slags  Tilbøjeligheder. 
Selv  det  Arbejde,  det  nuværende  Samfund  anser  for  mest 

nedværdigende  eller  svinsk,  har  sine  Dyrkere.  Ethvert 
Menneske  har  sin  særlige  Forkærlighed.  Ludvig  XVI 
elskede  Klejnsmedearbejde,  Gladstone  holder  af  at  fælde 
Træer.  Naar  der  i  den  anarkistiske  Stat,  hvor  2 — 3 
Timers  Arbejde  efter  eget  Valg  vil  være  tilstrækkeligt, 
skulde  findes  Personer,  som  ere  for  dovne  til  at  arbejde, 
vil  der  til  Gengæld  findes  andre,  hvis  Lyst  det  er  at 
understøtte  dem. 

Spørges  der,  hvorledes  det  anarkistiske  Samfund,  hvor 
enhver  samler  efter  Behag,  vil  kunne  hindre  Forbrydelser^ 
saa  maa  der  svares,  at  der  kun  gives  to  Slags  Forbry- 
delser: de,  der  begaas  af  Lidenskab,  og  de,  der  be- 
gaas  af  Interesse  og  Begær.  Den  sidste  Slags  Forbrydel- 
ser ville  ikke  forekomme  i  det  anarkistiske  Samfund,  fordi 
Ejendomsretten  her  er  hævet.  Hvad  den  anden  Slags 
Forbrydelser  angaar,  saa  vil  Friheden  foranledige,  at  de 
blive  sjældne.  I  alt  Fald  maa  der  ikke  vedtages  nogen 
Lov  for  at  hindre  dem.  Vi  ville  med  eet  Ord  den  menne- 
skelige Naturs  frie  Udvikling  ved  Hjælp  af  den  frie  Ud- 
foldelse af  alle  legemlige  og  aandelige  Egenskaber.  For 
at  naa  dette  høje  Ideal  udkræves  imidlertid,  at  man  be- 
gynder med  ødelæggelsens  og  Kuldkastelsens  nødvendige 
Arbejde.  Man  maa  omstyrte  den  gamle,  ormstukne  Sam- 
fundsbygning, inden  man  kan  rejse  den  nye." 


FJERDE  AFSNIT 


Arbejderspergsmaal. 
I. 

Fagforeninger. 

lin  Fagforening  er  en  Kreds  af  Mænd  eller 
Kvinder,  alle  hørende  til  samme  Fag  —  Haand- 
værk  eller  Arbejdsart  —  som  have  sluttet  sig 
sammen  med  det  Formaal  at  handle  og  optræde 
i  Fællesskab  under  Ledelse  af  en  Bestyrelse,  og 
som  betale  Bidrag  til  Afholdelsen  af  Forenings- 
udgifter. 

Fagforeninger  kunne  have  forskellige  Formaal.  Det 
bedst  kendte  er  at  tvinge  Arbejdsgiverne  til  at  betale 
højere  Løn. 

Men  de  fleste  Fagforeninger  have  tillige  andre  Formaal. 

Ret  hyppigt  virke  de  som  hjælpende  Selskaber.  Hvert 
Medlem  betaler  sit  ugentlige  eller  maanedlige  Kontingent; 
naar  Uheld  eller  Sygdom  gør  ham  arbejdsudygtig,  faar 
han  Understøttelse.  Naar  hans  Værktøj  gaar  tabt  ved 
Ildsvaade  eller  andet  Uheld,  faar  han  dets  Værdi  udbe- 
talt. Omkommer  han  ved  et  Ulykkestilfælde  under  Ud- 
førelsen af  sit  Arbejde,  betaler  Foreningen  hans  Begravelse 
og  udbetaler  hans  efterlevende  en  vis  Sum. 

Mange  Fagforeninger  have  ogsaa  den  Opgave  at 
værne    om    deres   Medlemmers   Liv    og    Helbred    ved    at 

paase,  at  Arbejdsgiverne  holde  deres  Fabrikker,  Værksteder 
og  Arbejdspladser  sunde  og  sikre.  Hvis  den  enkelte 
Arbejder  klager  over,  at  en  Maskine  er  usikker,  eller  at 
Luften  i  Fabrikken  eller  Bjærgværket  er  usund  og  daarlig, 
er  det  tvivlsomt,  om  Arbejdsgiveren  tager  Hensyn  til  hans 
Klager.  Rimeligst  vil  det  blive  betydet  ham,  at  hvis  For- 
holdene ikke  behage  ham,  kan  han  gaa  sin  Vej.  Men 
hvis  hans  Klage  gaar  gennem  Fagforeningen,  og  dennes 
Bestyrelse  forvisser  sig  om,  at  Besværingen  er  berettiget, 
og  derefter  kræver  Ulemperne  fjernede,  vil  Arbejdsgiveren 
være  føjelig,  om  ikke  af  anden  Grund  saa  for  at  undgaa 
de  Tab,  der  let  kunne  følge  i  Stridighedernes  Kølvand. 

Saa  vist,  som  det  nu  er  fuldt  berettiget  af  Arbejderne 
at  slutte  sig  sammen  med  det  Formaal  at  gøre  Arbejds- 
forholdene saa  gode  som  muligt,  saa  vist  er  det  ogsaa, 
at  de  maa  være  baade  fornuftige  og  besindige  i  deres 
Forlangender;  hvis  ikke,  skade  de  ej  blot  Arbejdsgiveren, 
men  ogsaa  sig  selv.  Fordre  de  noget,  hvis  Opfyldelse 
enten  rent  ud  er  umuligt,  eller  som  vil  koste  saa  meget, 
at  Forretningen  ikke  kan  bære  det,  da  er  Arbejdsgiveren, 
trods  al  Humanitet,  nødt  til  at  sige  nej,  og  saa  er  Striden 
der  med  sine  uberegnelige  Følger. 

Der  er  næppe  noget  Land,  hvor  Arbejderforholdene 
ere  ordnede  saa  godt  som  i  England.  Her  ved  enhver 
Arbejder,  at  lige  saa  vist,  som  han  er  svag,  næsten 
hjælpeløs  overfor  den  kapitalkraftige  Arbejdsgiver,  naar 
han  staar  alene,  lige  saa  vist  ophæves  denne  Svaghed, 
naar  han  og  hans  Kammerater  slutte  sig  sammen  i  en 
fast  Organisation ;  gennem  denne  forskaffe  de  sig  en  Magt, 
der  giver  dem  stor  Indflydelse  baade  paa  Affattelsen  af 
Arbejdskontrakterne  og  paa  Reguleringen  af  Lønnings- 
spørgsmaalet. 


3(}6 

Hver  engelsk  Fagforening  har  sin  særlige  Organisation, 
men  samtidig  ere  de  alle  repræsenterede  i  en  Central- 
styrelse. Opstaar  der  Uenighed  mellem  en  Arbejdsgiver 
og  en  Arbejder,  gør  denne  Anmeldelse  om  Sagen  til  sin 
Forening,  der  gennem  Bestyrelsen  tager  Sagen  i  sin 
Haand,  træder  i  Forbindelse  med  Arbejdsgiveren  og  søger 
at  opnaa  Enighed.  Lykkes  dette  ikke,  nedsættes  der  en 
Voldgiftsret,  begge  Parter  forpligte  sig  paa  Forhaand  til 
at  følge  dens  Kendelse,  og  saa  bliver  Sagen  afgjort. 

Det  er  de  saakaldte  Enighedskamre. 

Men  hvis  nu  —  hvad  der  jo  kan  hænde  —  Parterne 
ikke  paa  Forhaand  ville  underkaste  sig  Voldgiften,  og 
Arbejderne  maaske  ønske  at  prøve  Virkningen  af  en 
Strike,  saa  henvende  de  sig  til  Centralbestyrelsen,  og  naar 
denne  godkender  Striken,  faa  de  strejkende  Understøttelse 
af  Foreningskasserne. 

De  engelske  Fagforeninger  virke  tillige  som  Ar- 
bejdsanvisningskontorer  og  søge  gennem  disse  at 
udjævne  Forskellen  mellem  Tilbud  af  og  Efterspørgsel 
efter  Arbejde.  De  have  ogsaa  organiseret  Understøttelses- 
kasser,  af  hvilke  der  i  Tilfælde  af  Sygdom,  Arbejds- 
udygtighed  eller  Arbejdsløshed  udbetales  Understøttelse 
til  Medlemmerne.  Dækningsmidlerne  skaffes  tilveje  gen- 
nem Medlemsbidrag. 

I  det  hele  give  disse  Foreninger  et  glimrende  Vidnes- 
byrd om  den  Magt,  der  ligger  i  en  Association,  som  er 
bygget  paa  Princippet  om  Selvhjælp,  og  de  ere  et  yderst 
vigtigt  Element  til  en  fredelig  Udligning  af  Interessemodsæt- 
ningerne mellem  Arbejder  og  Arbejdsgiver.  Roligt  og 
fast  bane  de  Vejen  for  Arbejdernes  politiske  og  sociale 
Ligeberettigelse,  uden  at  Regeringen  lægger  dem  et  Halm- 
straa  i  Vejen.  Derfor  træffer  man  ikke  hos  den  engelske 
Arbejder  den  Mistro,  der  er  saa  almindelig  hos  den  tyske 

og  belgiske,  og  som  lader  ham  se  en  Fjende  eller  Politi- 
spion i  hver  en  Mand,  der  gaar  med  bedre  Frakke  end 
han  selv. 

De  engelske  Fagforeningers  Grundprincip  om  Selv- 
hjælp, virksom,  daadkraftig  Selvhjælp,  skaber  Sammenhold 
og  Enhedsfølelse,  og  den  Hjælp  og  Udvikling,  der  her- 
igennem ydes  den  enkelte  Arbejder,  er  i  Virkeligheden 
langt  bedre,  langt  virksommere  end  den,  der  kan  skaffes 
gennem  Lovbestemmelser.  F'agforeningerne  have  Biblio- 
theker  og  Læsestuer,  de  sørge  for  gratis  Undervisning  og 
for  Afholdelsen  af  Foredrag,  de  bruge  alle  Midler  til  at 
løfte  og  fremme  Arbejderens  Aandsudvikling.  De  vide, 
at  ingen,  absolut  ingen  Tanke  kan  tænkes  rigtigt  uden 
paa  Grundlag  af  Kundskaber,  som  man  har,  og  som 
man  forstaar  at  bruge.  De  tro  ogsaa  paa,  at  i  Længden 
er  det  ikke  Kapitalen ,  men  Kundskaben ,  der  vinder 
Sejren  i  Samfundet,  derfor  stræbe  de  fremad,  og  den 
engelske  Kapitalist  ved,  trods  sin  øjeblikkelige  Overmagt, 
at  Arbejderen  i  Kraft  af  Organisationen,  i  Kraft  af  Sammen- 
holdet og  Enhedsfølelsen,  er  ham  en  tarlig  Medbejler  til 
Herredømmet. 

Loven  er  hjælpende  eller  tvingende.  Selvhjælpen  er 
skabende ;  Loven  tager  Sigte  paa  det  Ydre,  den  behandler 
de  sociale  Onder  efter  Symptomerne;  men  de  fast  orga- 
niserede Fagforeninger  gaa  løs  paa  Ondets  Kærne,  de 
arbejde  paa  at  hæve  dets  Aarsag. 

Arbejdet  er  en  Vare.  Uden  Organisation  vil  denne 
Karakter  af  „Vare"  gribe  Arbejderen  selv,  saa  han  gaar 
med  i  Købet  og  behandles  af  Kapital  og  Spekulation 
ganske  som  en  Balle  Bomuld;  modstandsløs  og  viljeløs 
som  den  vil  han  blive  kastet  frem  og  tilbage  efter 
de  Svingninger,  der  foregaa  mellem  Tilbud  og  Efter- 
spørgsel   —     Svingninger,    der    til    Dels    bestemmes    af 

Spekulationens  selvraadige  og  ganske  egenkærlige  Inter- 
esser. 

Men  gennem  Sammenslutningen  kan  Arbejderen  øve 
Kontrol  med  Tilbudet  af  sit  Arbejde  paa  Markedet,  gen- 
nem den  bliver  det  ham  muligt  at  tilbyde  sin  „Vare" 
med  behørigt  Forbehold  og  at  tale  et  Ord  med  ved  Fast- 
sættelsen af  Salgsbetingelserne;  gennem  den  vinder  han 
samme  Uafhængighed,  samme  Magt  og  Selvbestemmelsesret 
over  sin  Person  som  andre  Sælgere.  Idet  han  altsaa 
sættes  i  Stand  til  at  hæve  Ulemperne  ved  Forbindelsen 
mellem  sin  Vare,  Arbejdet,  og  sin  Person,  bliver  Arbejdet 
en  Vare  som  enhver  anden,  og  først  derved  bliver  han 
selv  Varesælger. 

Efterhaanden  som  Fagforeningerne  blive  stærke  og 
faste  i  deres  Organisation,  ville  de  aabne  Arbejdsanvis- 
ningskontorer,  til  hvilke  Arbejdsgiverne  og  Arbejdere  maa 
henvende  sig. 

I  disse  Kontorer  ville  altsaa  Tilbud  og  Efterspørgsel 
mødes.  De  kunne  lede  Arbejderne  til  de  Steder  i  eller 
uden  for  Landet,  hvor  der  er  Brug  for  dem,  fordele  Til- 
budet over  hele  Linien  og  derved  hindre  Overfyldning 
paa  et  enkelt  Sted. 

Personligt  ville  Arbejderne  kun  faa  lidet  med  Arbejds- 
gi\'eren  at  gøre;  gennem  Foreningsrepræsentanterne  træde 
de  i  Forbindelse  med  ham;  gennem  dem  ordnes  Uenig- 
heder, og  —  frem  for  alt  —  gennem  dem  ordnes  Løn- 
ningsspørgsmaalet.  Træffer  det  ind  med  gunstige 
Konjunkturer,  og  Driftsherregevinsten  stiger  stærkt,  saa 
vil  det  blive  Repræsentanterne  muligt  at  fremkalde  en 
Lønningsforhøjelse,  medens  de  ved  et  Tilbageslag  i  Kon- 
junkturer ville  forstaa  Nødvendigheden  af  en  tilsvarende 
Lønreduktion  og  sørge  for,  at  Arbejderne  finde  sig  i  den 
som  noget,  der  maa  være. 

En  saadan  Ordning  vil  gøre  det  umuligt  for  den 
enkelte  Arbejdsgiver  at  „udnytte"  sine  Arbejdere. 

Sæt  f.  Eks.,  en  Silkevarefabrikant  i  rent  egenkærlig, 
vindesyg  Hensigt  og  uden  at  være  tvungen  af  Konjunk- 
turerne vil  sætte  Lønnen  ned,  eller  at  han  under  stærkt 
opadgaaende  Konjunkturer  nægter  at  sætte  den  op.  Hvad 
vil  saa  Følgen  blive? 

De  Silkevævere,  der  ere  i  Fagforeningen,  og  som 
arbejde  hos  vedkommende  Fabrikant,  ville  straks  gøre 
Melding  til  Foreningsrepræsentanterne,  der  uden  at  tøve 
sætte  sig  i  Forbindelse  med  Fabrikanten  og  mulig  give 
deres  Forestillinger  Eftertryk  ved  at  stille  en  Strejke  i 
Udsigt. 

Hvorledes  vil  han  nu  i  Længden  staa  imod?  Antage 
andre  Arbejdere?  Der  er  jo  ingen  eller  næsten  ingen. 
Løsgængere  kunne  ikke  trives,  alle  maa  være  Medlemmer 
af  den  fast  organiserede  Fagforening,  der  nægter  Tilgang 
gennem  sit  Arbejdskontor,  saa  snart  Striken  er  erklæret. 
Han  bliver  nødt  til  at  at  bøje  sig  for  Arbejdernes  rime- 
lige Fordringer. 


IL 

Normal- Arbejdsdag. 

Et  af  de  vigtigste  Stridspunkter  i  Arbejderspørgsmaalet 
er,  hvor  mange  Timer  en  Arbejder  skal  arbejde 
daglig. 

I  nogle  Forretninger  arbejdes  der  efter  Akkord,  d.  v.  s. 
Arbejdsgiveren  akkorderer  med  Arbejderen  om,  hvor  meget 
han  skal  have  for  et  bestemt  Arbejde  som  Helhed.  Her 
kan  Arbejderen  selv  bestemme,  hvor  mange  Timer  han 
vil  arbejde  om  Dagen,  her  fastsætter  han  selv  sin  „Normal- 

dag",  her  vil  en  Indblanding  af  Fagforeninger  aldrig 
være  paa  sin  Plads. 

Men  i  Fabrikker,  og  i  det  hele  hvor  flere  arbejde 
samtidig  paa  den  samme  Ting,  kan  Arbejderen  ikke 
komme  og  gaa,  som  han  selv  vil,  han  maa  arbejde,  mens 
Maskinerne  ere  i  Gang,  og  de  andre  trænge  til  hans 
Hjælp.     Derfor  maa  Arbejdstiden  v^ære  bestemt. 

Arbejdsgiveren  vil  i  Reglen  foretrække  mange 
Timer,  fordi  det  giver  ham  større  Fordel  af  Bygninger 
og  Maskiner.  Men  Arbejderne  trættes  og  sløves  af  en 
meget  lang  Arbejdstid. 

Det  retfærdige  og  fornuftige  synes  da  at  være,  at 
Arbejderne  selv  have  en  Stemme  med  ved  Fastsættelsen 
af  Arbejdsdagen. 

Her  fremkommer  dog  en  Vanskelighed. 

Arbejderne  ville  hævde,  at  de  skulle  have  lige  saa 
meget  for  8  som  for  10  Timers  Arbejde.  Dette  vil  kun 
være  berettiget,  hvis  de  kunne  præstere  lige  saa  meget 
Arbejde  paa  8  som  paa  10  Timer,  medens  de  ere  til- 
bøjelige til  at  tro,  at  Arbejdsgiveren  uden  videre  kan  for- 
høje Prisen  paa  sine  Varer,  eller  at  han  kan  dække  det  Tab, 
som  den  forkortede  Arbejdstid  bringer  ham,  af  sin  egen 
Gevinst.  Og  som  Forholdene  ere,  lader  dette  sig  ikke 
gøre,  thi  Arbejderens  Løn  er  den  frembragte  Vares  Værdi, 
efter  at  Jordrente,  Kapitalrente,  Driftsherregevinst,  Skatter 
o.  s.  V.  ere  fradragne.  Med  de  Erfaringer,  der  endnu 
foreligge,  maa  man  sige,  at  en  Fabrik  i  Reglen  vil  frem- 
bringe et  mindre  Parti  Varer  med  8  end  med  10  Timers 
Dagsarbejde.  Der  bliver  altsaa  mindre  at  tage  Fortjeneste 
af  med  det  ringere  Antal  Arbejdstimer  end  med  det 
større,  og  Fabrikken  kan  umuligt  i  Længden  betale  saa 
høj  Arbejdsløn  for  8  som  for  10  Timers  Arbejde. 

Dette  har  hidtil  staaet  som  Reglen. 


311 

Men  der  anstilles  for  Tiden  Forsøg  med  S  Timers 
Arbejdsdagen.  Den  engelske  Regering  har  indført  den 
paa  Statsværkstederne  og  i  de  offentlige  Fabrikker.  Og 
mulig  viser  det  sig,  at  der  kan  udrettes  lige  saa  meget 
med  8  som  med   10  Timers  Dagsarbejde. 

Til  10  Timers  Arbejde  vil  svare  12  Timers  Ophold 
paa  P'abrikken;  mindre  end  2  Timer  kan  der  ikke  gives 
Arbejderne  til  de  nødvendige  Maaltider. 

Tolv  Timer.  Det  halve  Døgn,  Dag  ud,  Dag  ind, 
med  ensformigt  Arbejde.  Op  Kl.  5  om  Morgenen,  en 
Slurk  daarlig  Kaffe,  og  saa  af  Sted.  Fabrikpiben  lyder 
Kl.  6,  saa  er  hver  Mand  paa  sin  Post,  ellers  trækkes  der  fra 
Daglønnen.  Træt  og  sløv  møder  han,  for  ham  ligger  et 
halvt  Døgn  med  tanketomt.  Slid  og  Slæb,  med  Snavs  og 
Støv  og  daarlig  Forplejning.  Det  er  Prisen,  han  maa 
betale  for  den  Lykke  at  være  til. 

Endelig  er  Klokken  6,  Aften.  Damppiben  forkynder, 
det  er  Fyraften.  Men  dens  Lyd  vækker  hverken  Glæde 
eller  Livslyst  hos  ham.  Træt  og  sløv  kom  han,  træt  og 
sløv  gaar  han. 

Hjemme  venter  ingen  Hygge  ham.  Konen  har  været 
paa  Rengøringsarbejde.  Det  er  hendes  Dont  her  i  Livet. 
Hver  Morgen  møde  til  Arbejde  i  smudsige  Værelser  og 
tilbringe  Dagen  med  Støv  og  skident  Vand.  Naar 
Snavset  er  borte,  er  hun  færdig.  Saa  gaar  hun  til  sit 
Hjem,  træt,  sløv,  skiden  som  Manden.  Hun  faar  lavet 
lidt  Mad  til  ham.  Naar  han  har  spist,  falder  han  sammen. 
Er  der  en  Smule  Sofa  i  Stuen,  tyer  han  til  den  og  sover, 
til  han  skal  i  Seng.  Det  er  endda  den  skikkelige  Ar- 
bejder, den  gode  Familiefader,  der  bringer  hele  Ugelønnen 
med  hjem.  Den  mindre  skikkelige  tilbringer  Aftenen  paa 
Værtshuset. 

Men  trods  deres  trange  Kaar,  trods  Sløvhed  og 
Slaphed  have  de  som  Regel  sat  en  stor  Børneflok  i 
Verden.  Hvorfra  skulde  de  faa  Tid  og  Lyst  til  at  be- 
skæftige sig  med  den?  Og  til  hvad  Lod  blive  disse  Børn 
fødte?  Ernæringen  er  utilstrækkelig,  Pasning  og  Tilsyn 
ligesaa.  Gade  og  Gaard  ere  deres  Opholdssteder,  og  her 
vokse  de  op  i  en  Raahed  og  Gemenhed,  som  er  til  at 
gyse  for.  Gode  Spirer  og  Anlæg  kvæles,  onde  Drifter 
vækkes  - —  anderledes  kan  det  ikke  v^ære  under  deres 
ukontrollerede  Omgang,  thi  det  onde,  det  hæslige,  det 
gemene  har  langt  større  Smitteevne  paa  Menneskesjælen 
end  det  gode  og  smukke. 

Hvis  nu  8  Timers  Arbejdsdagen  kan  indføres  uden 
Tab  for  Arbejdsgiverne,  saa  bør  det  naturligvis  ske.  8 
Timers  Arbejde,  8  Timers  Frihed  og  8  Timers  Søvn 
sløver  ikke,  og  det  giver  Plads  for  Muligheden  af,  at 
Arbejderen  kan  skabe  sig  et  lille  tarveligt,  men  hyggeligt 
Hjem,  hvor  han  kan  føre  et  godt  og  kønt  Familieliv 
med  sin  Kone  og  sine  Børn.  8  Timers  Arbejdsdag  giver 
ham  en  Mulighed  paa  Haanden  for  at  kunne  højne  sit 
Liv  sædeligt  og  intellektuelt.  Udnytter  han  ikke  den 
Mulighed,  har  han  intet  Krav  mere  at  stille  til  Samfundet. 

Kravet  paa  Indskrænkning  af  Arbejdstiden  er  gam- 
melt. Tidligere  drejede  Striden  sig  om  Antallet  af  Arbejds- 
dagene, idet  Svendene  kun  vilde  arbejde  5  Dage  om  Ugen. 
Senere  hen  gjaldt  Striden  Arbejdstimerne.  Allerede  i 
1802  tog  i  England  Lovgivningsmagten  dette  Spørgsmaal 
for.  Senere,  1833,  blev  Arbejdstiden  ved  en  Parlaments- 
akt  fastsat  til  12  Timer.  At  det  var  for  meget,  viste  sig 
snart  baade  paa  Arbejdets  Kvalitet  og  dets  Kvantitet,  og 
i  1847  nedsatte  Parlamentet  Arbejdstiden  til   10  Timer. 

Det  var  ikke  Arbejdervenlighed,  der  ledede  til  denne 
Nedsættelse,    men    Erkendelsen    af,   at   man   kun   gennem 

en  Forkortelse  af  Arbejdstiden  kunde  bevare  og  styrke 
Arbejdsevnen,  og  Arbejdsgiverne  ere  selv  i  første  Række 
interesserede  i,  at  Arbejderbefolkningen  ikke  ødelægges 
eller  svækkes. 

Naar  Talen  er  om  Indførelsen  af  8  Timers  Arbejds- 
dagen, er  det  ganske  almindeligt  at  høre  den  Indvending : 
„Det  vilde  være  en  sand  Ulykke  for  Arbejderne  selv, 
hvis  de  kun  behøvede  at  arbejde  8  Timer.  Resten  af 
Dagen  vilde  de  tilbringe  paa  Værtshuset." 

Nøjagtig  paa  samme  Maade  ræsonnerede  man  i  Eng- 
land, da  Arbejdstiden  blev  nedsat  fra  12  til  10  Timer. 

Erfaringen  viste,  man  havde  ræsonneret  fejl.  Haand 
i  Haand  med  Forkortelsen  af  Arbejdstiden  gik  ganske 
storartede  sædelige  og  aandelige  Fremskridt  i  Arbejds- 
klassen. 

Den  Dag  i  Dag  har  8  Timers  Arbejdsdagen  mange 
Modstandere  i  England,  dog  ere  alle  enige  om  at  opstille 
den  som  i  sig  yderst  ønskværdig.  Uenigheden  gælder 
Muligheden  af  dens  Gennemførelse. 


III. 

Forhøjelse  af  Løn. 

Fagforeningernes  Hovedformaal  er  at  skaffe  Medlem- 
merne højere  Løn.  Hvorledes  de  paa  virksom  Maade 
kunne  løse  denne  Opgave,  er  allerede  berørt  ovenfor. 

Men  Arbejderne  se  tit  urigtigt  og  ukyndigt  paa 
Forholdene.  De  ere  tilbøjelige  til  at  tro,  at  naar  de  ikke 
med  aarvaagen  Mistænksomhed  passe  paa  Arbejdsgiverne, 
ville  disse  putte  al  Fordel  i  deres  egen  Lomme.  De  tro, 
at   naar  de  ikke   stadig  holde  Truselen   med  Strejke  paa 

rede  Haand,  blive  de  udnyttede  eller  endog  udplyn- 
drede. 

Ja,  hvis  Arbejdsgiverne  kunde  gøre,  hvad  de  vilde; 
hvis  de  selv  dikterede  Lovene  for  deres  Vekselvirkning 
med  Konkurrenter  og  Forbrugere,  saa  kunde  Mistanken 
maaske  være  paa  sin  Plads.  Men  Forholdet  er  ganske 
anderledes,  og  en  Arbejdsgiver  kan  som  Regel  ikke  gøre 
sig  særlige  Fordele  i  mere  end  et  Aar  eller  to.  Han  vil 
hurtig  drage  Opmærksomheden  hen  paa  sig,  og  en  hel 
Mængde  andre  ville  søge  at  gøre  ham  Kunsten  —  den 
at  tjene  Penge  —  efter.  Saa  kommer  der  Liv  i  den 
paagældende  Forretningsgren ;  der  bliver  Brug  for  mange 
Arbejdere,  og  Lønnen  stiger  i  Følge  Lovene  om  Tilbud 
og  Efterspørgsel. 

Lønnens  Størrelse  afhænger  af  Forhold,  som  Fag- 
foreningerne slet  ikke  beherske.  Derfor  handle  de  klogt 
i  at  begrænse  deres  Virksomhed  til  at  vaage  over,  at 
Lønnen  til  enhver  Tid  er  saa  høj,  som  den  efter  Kon- 
junkturerne kan  og  bør  være.  Gaa  de  ud  over  det,  ere 
de  ude  over  Grænsen  for  deres  Virkeevne,  og  saa  gøre 
de  kun  Skade. 

Fagforeningerne  ville  gerne  tilegne  sig  Fortjenesten 
for  Lønnens  utvivlsomme  Stigning  i  de  sidste  50  Aar. 

Men  denne  Stigning  er  maaske  dog  ikke  helt  deres 
Værk.  I  alt  Fald  skyldes  den  for  en  stor  Del  den  Guld- 
strøm, der  fra  Kalifornien  og  Australien  flød  ud  over 
Landene  og  bragte  de  ædle  Metaller  til  at  synke  i  Værdi. 
Men  det  for  alle  kendelige  Udslag  af  den  synkende  Guld- 
værdi er  stigende  Pris  paa  Livsfornødenheder.  Under 
saadanne  Forhold  maa  og  kan  og  vil  Arbejdslønnen  for- 
højes, ellers  tjener  Arbejderen  jo  ikke  nok  til  at  dække 
sit  daglige  Behov. 

Men  naar  nu  Konjunkturerne  ere  heldige  for  Arbej- 
deren,  og  Lønnen  stiger,    hvem  betaler  saa  dette  Tillæg? 

Det  gaar  her,  som  foran  er  sagt  om  Skatterne. 
Arbejdsgiverne  ville  søge  at  bevare  deres  Driftsherre- 
gevinst ubeskaaren  og  vælte  helt  og  delvis  Udredelsen  af 
Lønforhøjelsen  over  paa  Forbrugerne.  Men  saa  snart 
Talen  er  om  Livets  daglige  Behov,  tæller  Arbejdsklassen 
de  fleste  Forbrugere.  Den  forhøjede  Løn  har  givet  dem 
større  Købeevne,  men  en  Del  af  denne  gaar  med  til  at 
dække  den  ved  Lønforhøjelsen  fremkaldte  Prisstigning. 

Altsaa  komme  de  selv  til  at  betale  en  større 
eller  mindre  Brøkdel  at  deres  Lønforbedring. 
Resten  maa  udredes  af  de  andre  Forbrugere:  Landmænd, 
Købmænd,  Embedsmænd  o.  s.  v. 


IV. 

Strejker  oy  Lock-outs. 

Man  siger,  at  Arbejderne  strejke,  naar  alle  eller 
en  Del  af  dem  blive  enige  om  paa  en  bestemt 
Dag  at  standse  Arbejdet  hos  visse  Arbejdsgivere 
i  den  Hensigt  at  tvinge  disse  til  at  betale  højere 
Løn  eller  paa  anden  Maade  give  efter  for  deres 
Fordringer. 

Naar  een  eller  flere  Arbejdsgivere  pludselig  afskedige 
alle  deres  Arbejdere  eller  alle  Arbejdere  i  et  bestemt  Fag, 
i  den  Hensigt  at  tvinge  dem  til  at  nøjes  med  lavere  Løn, 
eller  til  at  gaa  ind  paa  en  eller  anden  Fordring,  kaldes 
det  en  Lock-out,  hvilket  altsaa  er  Navnet  paa  Arbejds- 
givernes Strike. 

En  Strejke  kan  undertiden  vare  flere  Maaneder,  og  i 
den  ,Tid  maa  Arbejderen  slaa  sig  igennem  med  den 
Understøttelse,  han  faar  fra  Fagforeningerne. 

Da  Forretningen  ligger  stille  under  Strejken,  lide  Ar- 
bejdsgiverne samtidig  stort  Tab,  og  de  modtage  ofte 
Hjælp  af  deres  Kolleger. 

I  og  for  sig  er  der  hverken  noget  ulovligt  eller  mo- 
ralsk urigtigt  i  en  Strejke  eller  en  Lock-out.  Naar  en 
Mand  ikke  har  givet  noget  Løfte  og  ikke  har  bundet  sig 
ved  nogen  Kontrakt,  har  han  fuld  Ret  til  at  arbejde  eller 
lade  være,  ganske  som  han  vil.  Paa  samme  Maade 
staar  det  Arbejdsgiverne  frit  for  at  holde  deres  Fabrikker 
i  Drift  eller  lukke  dem.  Men  hverken  Arbejdsgivere  eller 
Arbejdere  maa  bryde  indgaaede  Forpligtelser.  Har  man 
lovet  at  arbejde  eller  at  give  Arbejde  til  Ugens  Slutning, 
maa  man  naturligvis  holde  sit  Løfte ;  man  er  ikke  fri,  før 
man  har  opfyldt  sin  Forpligtelse. 

Helt  utilstedeligt  er  det  pludselig  at  nedlægge  Ar- 
bejdet, naar  derved  andre  Mennesker  udsættes  for  Fare 
eller  Ulempe.  I  Amerika  striker  Jærnbanepersonalet 
undertiden,  naar  Toget  er  midt  paa  Vejen,  og  overlade 
Passagererne  selv  at  komme  til  næste  By,  som  de  bedst 
kunne. 

Det  var  heller  ikke  mere  end  billigt,  om  det  ved 
Lov  forbødes  Ejerne  af  eller  Arbejderne  i  Gasværker, 
Vandværker  og  lignende  Anstalter,  af  hvilke  Publikum 
er  stærkt  afhængigt,  pludselig  og  uden  Varsel  at  standse 
Driften  eller  nedlægge  Arbejdet.  Thi  Samfundets  Vel 
staar  i  første  Række.     Bagefter  komme  Privatinteresserne. 

Strejker  foranledige  i  Reglen  et  rent  Tab  af  Løn 
baade  for  dem,  der  strejke  og  for  mange  andre.  Selv 
en  heldig  endt  Strejke  bringer  for  det  meste  Tab.  Det 
kan  let  anskueliggjøres  ved  et  lille  Regnestykke. 

Efter  Fradrag  af  tilfældige  Standsninger  vil  der  i  selv 
den  mest  regelmæssige  Forretning  ikke  være  mere  end 
50  Arbejdsuger  om  Aaret.  En  Uge  vil  altsaa  svare  til 
2  ^Iq  af  Aaret.  Hvis  en  Strejke  angaaende  en  Lønnings- 
forhøjelse  af  4  7o  sejrer  paa  14  Dage,  vil  det  tage  12 
Maaneder  med  den  forbedrede  Løn  at  opveje  de  14 
spildte  Dage.  Hvis  en  Strejke  for  8  "^/o  varer  4  Uger, 
ville  Arbejderne  ikke  være  en  Smule  rigere  efter  12 
Maaneders  Forløb.  Dertil  kommer,  at  der,  selv  naar  en 
Strejke  lykkes,  ofte  vil  finde  en  ny  Ordning  af  Lønnings- 
spørgsmaalet  Sted,  inden  det  sidste  Tab  er  opvejet. 
Derfor  gaar  det  i  Reglen  med  en  heldig  Strejke  som  med 
en  vunden  Retssag:  den  er  kun  mindre  ødelæggende  end 
en  tabt.  Den  strejkende  mærker  maaske  ikke  direkte 
Tabet,  fordi  han  faar  Understøttelse  af  Strejkekasserne, 
men  der  er  jo  dog  tæret  paa  en  opsparet  Kapital,  altsaa 
er  der  lidt  et  Tab.  Arbejderen  synes  heller  ikke  at  have 
forstaaet,  at  idet  han  skader  Arbejdsgiveren,  skader  han 
sig  selv.  I  sidste  Instans  lider  hele  Samfundet  under  en 
Strejke. 

I  mange  Fag  kan  en  Strejke  næsten  være  Galmands- 
værk. Sæt  f.  Eks.  at  Hattemagersvendene  strejke  for  en 
Forhøjelse  af  25  ^Iq.  og  at  de  vinde  Strejken.  Arbejds- 
giveren vælter  Forhøjelsen  over  paa  Forbrugerne,  Hattene 
blive  dyrere.  Men  saa  kommer  Udlandet,  tager  Kon- 
kurrencen op  og  undersælger  de  hjemlige  Hattemagere. 
Dette  har  til  Følge,  at  der  kun  bliver  Brug  for  det  halve 
Antal  Svende.  Det  giver  stort  Tilbud  og  ringe  Efter- 
spørgssel  —  en  Del  Svende  komme  til  at  gaa  ledige, 
Resten  faar  Lønnen  nedsat. 

Anderledes  stillede  ere  Bygningshaandværkerne.  Et 
Hus  kan  ikke  importeres,  og  har  man  begyndt  paa  det, 
maa  man  gøre  det  færdigt,    om  ikke  for  andet,    saa    for 

at  formindske  Tabet.  Her  kunne  Arbejderne  sejre.  Men 
hyppige  Strejker  svække  Byggelysten.  Saa  bliver  der 
Brug  for  færre  Arbejdere,  Tilbudet  bliver  større  end  Efter- 
spørgselen, og  Lønnen  synker. 

Det  indses  nu  ogsaa  ret  almindeligt,  at  Strejken  er 
et  farligt  Vaaben  —  man  maa  omgaas  den  med  For- 
sigtighed, og  i  mange  Fag  stræber  man  helt  at  undgaa 
den   ved   Oprettelsen   af  Enighedskamre  og  Arbejdsretter. 

De,  der  strejke,  have  ingen  Ret  til  at  forhindre 
andre  Arbejdere  i  at  indtage  deres  Pladser.  Hvis  der 
findes  P'olk  uden  Beskæftigelse  med  Evne  og  Vilje  til  at 
arbejde  for  den  lavere  Løn,  er  det  til  Fordel  for  enhver 
—  undtagen  for  de  strejkende  —  at  de  blive  beskæf- 
tigede. Det  er  ogsaa  Spørgsmaalet  om  Tilbud  og  Efter- 
spørgsel. Principalen  har  Ret  til  at  søge  at  faa  Arbejdet 
udført  med  de  mindst  mulige  Udgifter,  og  hvis  der  til- 
byder sig  Arbejdskraft  til  den  lavere  Pris,  vilde  det  ikke 
være  fornuftigt  af  ham  at  betale  den  højere. 

Men  det  er  meget  almindeligt,  de  strejkende  søge  at 
overtale,  ja  endog  true  de  andre  Arbejdere  til  ikke  at 
tage  deres  Pladser.  Det  er  det  samme  som  at  ville  have 
Eneret  til  det  paagældende  Arbejde,  og  den  Eneret  kan 
hverken  Lov  eller  Sædvane  give  dem. 

En  Strejke  er  kun  berettiget  og  lovlig,  naar  den  er 
en  fuldstændig  frivillig  Akt  af  alle  dem,  der  tage  Del 
i  den.  Naar  de  strejkende  true  eller  paa  anden  Maade 
søge  at  hindre  andre  i  at  arbejde,  som  de  ville,  er  det 
baade  juridisk  og  moralsk  set  et  ganske  uberettiget  An- 
greb paa  disses  personlige  Frihed.  Folk  have  Lov 
til  at  lade  være  at  arbejde,  men  idet  de  —  her  de  strej- 
kende —  hævde  denne  Ret  for  sig  selv,  er  det  absolut 
nødvendigt,  at  de  samtidig  anerkende  andres  Ret  og 
Frihed  til  at  arbejde. 

Det  samme  gælder  naturligvis  om  Lock-outs.  Ingen 
Arbejdsgiver,  som  udelukker  sine  egne  Arbejdere,  har 
nogen  som  helst  Ret  til  at  tvinge  eller  true  andre  Ar- 
bejdsgivere til  at  gøre  det  samme. 

Strejker  og  Lockouts  ere  i  Grunden  ikke  andet  end 
Eksperimenter,  sigtende  til  at  forvisse  sig  om,  hvorvidt 
Tilbud  og  Efterspørgsel  stille  sig  saaledes,  at  der  kan 
være  Tale  om  at  fremtvinge  en  Forandring  i  Arbejds- 
lønnen. Hvis  Arbejderne  i  et  Fag  tro,  deres  Løn  er  for 
lav,  vil  en  Strejke  vise,  om  det  er  Tilfældet  eller  ikke. 
Indse  nemlig  Arbejdsgiverne,  at  de  ikke  kunne  faa  lige 
saa  gode  Arbejdere  til  den  samme  Løn,  saa  ville  de  gaa 
ind  paa  at  betale  en  højere.  Men  viser  det  sig,  at  de 
kunne  faa  lige  saa  gode  Folk  til  den  gamle  Løn,  er  det 
et  Bevis  for,  at  Arbejderne  have  taget  fejl,  og  saa  er 
Strejken  tabt.  Det  er  atter  Spørgsmaalet  om  Køb  og 
Salg  —  om  Forraad  og  Efterspørgsel.  De,  der  nedlægge 
Arbejdet,  befinde  sig  i  samme  Stilling  som  de,  der  sidde 
inde  med  store  Forraad  af  Varer,  men  nægte  at  sælge, 
fordi  de  haabe  paa  højere  Priser.  Hvis  de  tage  fejl,  maa 
de  selv  bære  Følgerne  og  finde  sig  i,  at  de,  der  have 
solgt  i  Mellemtiden,  høste  F'ordelen.  Men  det  er  klart, 
at  det  aldrig  kunde  gaa  an,  at  en,  der  holder  sine  Varer 
tilbage,  vilde  hindre  andre  i  at  sælge  deres. 


V. 

Maskiner  og  Haandarhejde. 

.  Man  træffer  ganske  almindeligt  hos  Arbejdere  den 
Tro,  at  de  kunne  forøge  Lønnen  ved  at  arbejde  lang- 
somt,   saa  at  flere  Hænder  blive  nødvendige  for  at  gøre 

Arbejdet  færdigt  i  en  vis  Tid.  De  mene,  at  jo  flere 
Folk  der  maa  til  for  at  udføre  et  Stykke  Arbejde,  des 
mere  Løn  maa  der  ogsaa  udbetales  af  Arbejdsgiveren, 
og  des  flere  Penge  gaar  der  fra  Kapitalisterne  over  til  Ar- 
bejderne. Og  især  ere  de  overbeviste  om,  at  enhver 
Maskine  eller  anden  Opfindelse,  hvorved  man  kan  faa 
Arbejdet  til  at  gaa  lettere  og  hurtigere  fra  Haanden,  vil 
forringe  deres  samlede  Løn.  Derfor  nægte  Murarbejds- 
mændene at  benytte  Hejseværk,  naar  de  skulle  have  Sten 
op  til  de  højere  Etager  af  en  Bygning;  de  foretrække 
den  gamle,  yderst  besværlige  og  farlige  Maade :  paa  deres 
Ryg  at  slæbe  de  tunge  Sten  op  ad  stejle  Stiger,  blot 
fordi  denne  Fremgangsmaade  kræver  større  Mandskab. 

Skomagerne  erklære  Skotøj smaskinen  Krig,  og  Sæt- 
terne sky  Trykkerier,  hvor  der  er  Sættemaskiner.  Alle 
ere  de  bange  for,  at  naar  det  først  bliver  almindeligt  med 
de  Maskiner,  vil  der  ikke  mere  være  Brug  for  dem.  Ma- 
skinen, mene  de,  vil  tage  Pladsen  op  for  en  hel  Mængde 
Arbejdere  og  bringe  Lønnen  til  at  falde. 

Men    alt  dette   er  i  de  fleste  Tilfælde  en  Fejltagelse. 

Naar  der  kommer  en  ny  Opfindelse,  som  indfører 
en  bedre  og  hurtigere  Arbejdsmaade,  er  der  altid  nogle 
Arbejdere,  som  holde  fast  ved  den  gamle.  De  blive  sej- 
lede agter  ud  og- ende  hyppigt  paa  Fattiggaarden ,  hvor 
de  sidde  og  tale  ondt  om  Maskinen,  fordi  den  har  taget 
Brødet  ud  af  Munden  paa  dem.  Men  de  andre,  der  ere 
klogere  og  forudseende  nok  til  at  tage  imod  den  nye 
Opfindelse,  saa  snart  den  viser  sig  vellykket,  lide  ingen 
Skade,  Maskinen  bringer  dem  endog  i  Reglen  Fordel. 

Syerskerne  ere  altid  bleven  usselt  lønnede.  Da  Sy- 
maskinen kom,  mente  de,  at  nu  vare  de  helt  færdige  — 
der  vilde  ikke  mere  være  Plads  for  dem,  Maskinen  syede 
jo  20  Gange    saa    hurtigt    som   en   af   dem.     Men  Virk- 

ningen  blev  den  stik  modsatte.  De,  der  ikke  kunde 
skaffe  sig  en  Maskine,  bleve  vel  reducerede  til  Stopper- 
sker og  Lappersker,  men  alle  de  andre  fik  Arbejde  og 
tjente  endda  en  mindre  ussel  Dagløn  end  før. 

Forklaringen  er  ganske  simpel.  Naar  en  Ting  bliver 
billigere,  bruge  Folk  mere  af  den.  Maskin  vævning  og 
Maskinstrikning  ere  billigere  end  det  tilsvarende  Haand- 
arbejde.  Det  giver  billigere  Klæder,  og  Forbrugerne  have 
Raad  til  at  købe  flere  af  dem.  Og  saaledes  gaar  det 
paa  alle  Omraader.  Jo  billigere  et  Hus  kan  bygges,  des 
slørre  bliver  Byggelysten,  og  jo  billigere  en  Bog  kan 
sættes  og  trykkes,  des  flere  Bøger,  Aviser  o  s.  v.  vil 
der  udkomme.  Men  jo  mere  Arbejde  der  udføres,  des 
større  bliver  den  samlede  Løn,  der  udbetales  Arbejderne. 
Lønnen  forøges,  naar  Produktionen  stiger,  ikke  naar  den 
daler.  Den  hele  arbejdende  Befolknings  Løn  bestaar 
nemlig  af  det,  der  bliver  tilbage  af  Overskuddet,  naar 
Jordrente,  Rente,  Skat  og  Driftsherregevinst  ere  fradragne. 
\'i  arbejde  ikke  for  at  arbejde,  men  for  at  producere. 
Selve  Arbejdet  er  det  Vederlag,  vi  erlægge  for  Lønnen, 
vi  faa,  og  denne  Løn  bestaar  af  en  Del  af  den  frem- 
bragte Vares  Værdi.  Jo  mere  der  frembringes,  des  mere 
Løn  indvindes  der.  Maskinen  skyder  nogle  Arbejdere 
bort,  men  den  giver  Plads  for  andre,  og  det  er  en  Kends- 
gerning, at  siden  Dampmaskinens  Indførelse  beskæftiges 
der  langt  flere  Arbejdere  end  tidligere. 

VI. 

Arbejdsretter  og  Enighedskamre. 

Naar  der  er  Uenighed  mellem  Arbejdsgiver  og  Ar- 
bejder, maa  den  hæves,  for  at  Kapital  og  Arbejde  kunne 
komme  til  at  virke  sammen. 

Det  Middel,  Staten  stiller  til  Borgernes  Raadighed, 
naar  de  ville  have  deres  Tvistigheder  afgjorte,  er  Dom- 
stolene. 

Men  de  almindelige  Domstole  egne  sig  ikke  for  Af- 
gørelsen af  Arbejderspørgsmaal.  Dels  er  Rettergangen  for 
dyr  og  for  langsom,  dels  kan  det  ikke  ventes,  at  Dom- 
meren skal  have  det  indgaaende  Kendskab  til  Haand- 
værks-  og  Industriforhold,  som  er  den  første  Betingelse 
for,  at  hans  Dom  kan  blive  rigtig. 

Midlet  til  at  hæve  denne  Ulempe  ligger  lige  for 
Haanden.  Man  har  allerede  Sø-  og  Handelsretter,  der 
kun  give  sig  af  med  Sø-  og  Handelssager.  I  Lighed 
med  dem  oprettes  der  Arbejdsretter. 

De  maa  virke  hurtigt,  billigt  og  kyndigt. 

Hurtigheden  og  Billigheden  kunne  paabydes  ved  Lov. 
Kyndigheden  kan  sikres  ved  den  Maade,  hvorpaa  Retten 
er  sammensat.  En  Jurist  maa  være  dens  Formand  og 
lede  Sagens  Gang.  Men  i  Retten  skulle  tillige  fagkyndige 
Meddomsmænd  have  Sæde,  nogle  valgte  blandt  Arbej- 
derne, andre  blandt  Arbejdsgiverne.  Paa  den  Maade 
sikrer  man  sig,  at  begge  Parters  Interesser  og  Syns- 
punkter blive  dragne  frem,  drøftede  og  vejede  mod  hver- 
andre. Naturligvis  maa  Rettens  Kendelser  være  frem- 
tvingelige ligesom  de  almindelige  Domstoles. 

Dersom  den  Sag,  der  bringes  ind  for  en  Arbejdsret, 
drejer  sig  om  et   allerede    udført  Arbejde,    om   hvis  Vur- 

dering  man  er  uenig,  er  en  Afgørelse  ved  Dom  ganske 
paa  sin  Plads  og  i  fuldkommen  Overensstemmelse  med 
den  almindelige  Ordning  af  Borgernes  private  Tvistig- 
heder. 

Men  hvis  —  og  det  kan  tænkes  —  ogsaa  Uenighed 
om  Betingelserne  for  et  forestaaende  Arbejde  kan 
bringes  for  Arbejdsretten,  saa  kommer  den  i  Strid  med 
Grundreglerne  i  vor  Samfundsordning,  i  Strid  med  de 
almindelige  Principper  om  frit  Arbejde  og  fri  Handel ;  den 
bryder  Arbejderens  Frihed  til  at  arbejde  eller  lade  være, 
som  han  selv  vil,  og  den  bryder  Arbejdsgiverens  Frihed 
til  at  handle  med  sin  Kapital,  som  han  vil.  Det  hele 
bliver  en  tvangsmæssig  Fastsættelse  af  Prisen  for  Arbejde. 
Men  Arbejde  er  en  Vare,  hvis  Pris  bestemmes  efter  For- 
holdet mellem  Tilbud  og  Efterspørgsel,  og  ingen  kan  med 
Sikkerhed  vide,  hvorledes  dette  Forhold  vil  stille  sig  om 
en  Maaned  eller  to. 

Enighed  sk  am  re  kunne  være  ordnede  paa  forskellig 
Maade.  Enten  mødes  tre  eller  fire  af  Arbejderen  ud- 
valgte Mænd  med  lige  saa  mange,  valgte  af  Arbejds- 
giveren ;  disse  „Mæglere"  eller  Voldgiftsmænd  drøfte  da 
Sagen  paa  Grundlag  af  Parternes  Fremstilling  og  fælde 
deres  Kendelse.  Eller  de  to  Parters  udvalgte  Mænd  gøre 
hver  deres  Indstilling  til  en  upartisk  Mand  med  sund 
Dømmekraft,  og  denne  søger  da  at  opstille  Vilkaar,  som 
begge  Parter  kunne  gaa  ind  paa. 

Et  Enighedskammers  Kendelser  ere  ikke  fremtvinge- 
lige, og  Parterne  maa  derfor  paa  Forhaand  have  forpligtet 
sig  til  at  bøje  sig  for  den  trufne  Afgørelse.  Men  der  er 
Eksempler  paa,  at  Arbejderne  have  nægtet  at  holde  Ord, 
naar  Kendelsen  er  gaaet  dem  imod.  Det  kaster  en  Skj^gge 
paa  Enighedskamrene  som  nyttig  Institution.  Men  meget 
afhænger  her  af  Fredsmægleren.      Han    maa   huske   paa, 

at  han  ikke  er  Dommer,  men  Mægler,  Fredsstifter.  Han 
maa  være  upartisk,  stille  sig  lige  venlig  overfor  begge 
Parter,  han  maa  søge  at  fjerne  Misforstaaelser  og  fjendt- 
lige Følelser ,  oplyse  den  ene  Part  om  den  andens 
Synsmaade,  Grunde  og  Fordringer,  vække  Parternes  Tillid 
til  sig  og  vel  vogte  sig  for  at  gaa  et  eneste  Skridt  uden 
for  den  foreliggende  Sag  ved  at  lokke  Parterne  til  at  af- 
give Fremtidsløfter  eller  sligt. 


VII. 
Andelsforetagender. 

Blandt  de  Midler,  man  har  foreslaaet  til  at  forbedre 
Arbejdernes  Stilling,  er  det  bedste  Andelsforetagender 
(Co-operation),  en  Forening  af  Kapital  og  Arbejde, 
hvorefter  alle  de,  der  deltage  i  Arbejdet,  ogsaa  faa  Andel 
i  Udbyttet. 

Aktieselskaber  anvende  i  ret  stor  Udstrækning 
denne  Co-operation.  Lige  fra  Sporvognskonduktører  og 
op  til  Bankdirektører  og  Chefer  for  Skibsværfter  anvendes 
Tantieme-Systemet,  d.  v.  s.  at  Funktionærerne  og 
Embedsmændene  foruden  deres  Løn  eller  Gage  modtage 
en  vis  Andel  af  Udbyttet. 

Men  de  priv^ate  Arbejdsgivere  ville  ikke  være  med 
til  denne  Lønningsmaade.  Mulig  kommer  dog  den  Tid, 
hvor  de  indrømme,   at  den   i   alt  Fald  har  store  Fordele. 

Nu  til  Dags  sælger  en  Arbejder  sit  Arbejde  for  den 
højeste  Pris,  han  kan  faa,  og  har  intet  at  gøre  med  Ud- 
byttet. Er  han  dygtig  og  samvittighedsfuld,  nyder  Ar- 
bejdsgiveren al  Fordelen  deraf.  Arbejder  han  daarligt, 
bliver  Tabet  ogsaa  Arbejdsgiverens.      Er    han    aabenlyst 

doven  og  skødesløs,  faar  han  naturligvis  sin  Afsked; 
men  hvis  han  blot  passer  saa  nogenlunde  paa,  er  det 
alt,  hvad  han  behøver  at  gøre  i  egen  Interesse. 

De  flittige  Arbejdere  ere  mere  berettigede  end  Gennem- 
snitsarbejderne,  og  de  have  Krav  paa  en  højere  Dagløn. 
En  fornuftig  Arbejdsgiver  vil  da  ogsaa  gøre,  hvad  han 
kan,  for  at  sætte  de  bedste  Arbejdere  paa  de  bedste 
Pladser.  Men  ofte  søge  Fagforeningerne  at  hindre  dette, 
idet  de  fordre,  at  Mænd,  der  udføre  samme  Arbejde  paa 
samme  Sted,  skulle  have  samme  Løn.  Det  er  at  kæle 
for  Middelmaadigheden.  De  ere  endog  stundom  tilbøje- 
lige til  at  sige,  at  de  flittige  Arbejdere  gøre  Fortræd,  idet 
de  ved  deres  Flid  tvinge  deres  dovne  Standsfæller  bort 
fra  Fadet.  Det  er  at  sætte  Fliden  i  Skammekrogen.  Og 
saa  er  Betragtningen  grundfalsk.  Thi  flittig  Produktion 
er  billig  Prod-uktion,  og  billig  Produktion  gavner  over  hele 
Linien. 

Den  bedste  Maade  at  forene  Arbejde  og  Kapital  paa 
er  altsaa  at  give  hver  enkelt  Arbejder  en  Andel  i  Ud- 
byttet, naar  ellers  Tilstanden  er  saa  god,  at  den  til- 
lader det. 

Man  har  søgt  at  indføre  denne  Ordning  i  flere 
engelske  Kul-  og  Jærnværker.  I  Reglen  bar  man  sig 
saaledes  ad: 

Først  blev  der  fra  Aarsudbyttet  taget  10  "/q  af  den 
Kapital,  der  stod  bunden  i  Forretningen,  dernæst  gode 
Gager  til  Lederne  og  Overopsynet,  en  Sum  til  Dækning 
af  Tab  ved  usikre  Fordringer,  til  Reparationer  og  For- 
nyelser. Resten  af  Overskuddet  blev  delt  i  to  lige  store 
Dele,  hvoraf  den  ene  tilfaldt  Arbejdsgiverne,  medens  den 
anden  blev  fordelt  mellem  Arbejderne  i  Forhold  til  den 
Løn,   de   i  Aarets  Løb   havde  faaet.      Og  ved  Juletid  fik 

Arbejderne  udbetalt  Summer  paa  5—10  Pund  (I  Pund 
=   18  Kr.).     Det  var  deres  „Tantieme". 

Kunde  denne  Ordning  blive  almindelig,  vilde  der 
følge  store  Fordele  deraf.  Naar  først  Arbejderne  erfarede, 
at  Størrelsen  af  deres  Tantieme  stod  i  nøje  Forbindelse 
med  deres  egen  Arbejdsmaade,  vilde  de  ikke  mere  værne 
om  Dovenskab  som  en  berettiget  menneskelig  Ejendomme- 
lighed, og  de  vilde  ikke  ødsle  med  Tid  eller  Materiale. 
Det  vilde  efterhaanden  komme  dertil,  at  de  bedste  Fag- 
foreninger vare  Foreningen  mellem  dem  og  Arbejds- 
giverne. Strejker  og  Lock-outs  vilde  forsvinde.  Thi  hvis 
Lønnen  var  for  lav,  vilde  den  aarlige  Opgørelse  vise  det, 
og  Arbejderne  fik  Erstatning  gennem  den  større  Tan- 
tieme. 

For  Arbejdsgiverne  vilde  Fordelene  ved  Co-opera- 
tionen  ikke  mindst  bestaa  deri,  at  de  frigjordes  for  den 
Usikkerhed,  Strejkerne  altid  meddele  deres  Virksomhed. 
Den  Del  af  Udbyttet,  de  afstod  til  Arbejderne,  vilde  rige- 
ligt blive  dem  godtgjort  ved  den  billigere  Produktions- 
maade ,  fremkaldt  ved  Arbejdernes  forøgede  Flid  og 
Omhu. 

Naturligvis  er  det  ikke  Meningen,  at  Arbejderne 
skulde  have  nogen  Lod  eller  Del  i  Styrelsen  af  Forret- 
ningen. Kun  blev  det  nødvendigt,  at  dygtige  Bogholdere 
ved  hvert  Aars  Opgørelse  gennemgik  Regnskabet  og 
stadfæstede  Rigtigheden  af  Tantieme-Beregningen. 

Kapitalisterne  holde  ikke  af,  at  Arbejderne  skulle 
vide,  hvor  stort  deres  Udbytte  er.  Det  kom  man  nu  vel 
ud  over.  Værre  er  det,  at  Fagforeningerne  sætte  sig 
mod  denne  Ordning,  fordi  de  frygte,  den  skal  kuldkaste 
deres  egen  Magt.  Hvor  Co-operationen  har  været  prøvet, 
har  den  altid  faaet  et  godt  Udfald.  Men  de  arbejder- 
venlige   Kapitalister    ere    blevne    saa    plagede   af  Fagfor- 

eningerne,  at  de  til  sidst  ikke  mere  vilde  være  med, 
men  vendte  tilbage  til  det  gamle  Lønsystem.  Her  have 
Fagforeningerne  gjort  mere  Fortræd ,  end  de  i  en  Fart 
kunne  oprette. 

En  anden  Art  af  Co-operation  bestaar  i,  at  Arbej- 
derne opspare  af  deres  Løn,  indtil  de  have  samlet 
en  lille  Kapital,  hvorpaa  de  i  Forening  anlægge 
en  Fabrik  og  købe  Maskiner  og  Raamateriale. 
De  eje  altsaa  baade  Kapital  og  Arbejde.  Lederne ,  der 
vælges  mellem  Andelshaverne,  maa  have  en  god  Løn  og 
en  betydelig  Andel  af  Udbyttet,  ior  gennem  deres  egen 
Interesse  at  bringes  til  med  fuld  Kraft  at  tage  sig  af 
Forretningen.  Uduelig  eller  skødesløs  Ledelse  vil  snart 
ødelægge  selv  det  bedste  Foretagende. 

Der  er  i  Aarenes  Løb  bleven  dannet  en  stor  Mængde 
af  denne  Slags  Andelsforretninger  baade  i  England, 
PVankrig,  Amerika  og  andre  Steder.  Men  de  fleste  af 
dem  ere  gaaede  til  Grunde  af  Mangel  paa  god  Ledelse. 
Arbejderne  have  ikke  forstaaet,  hvor  megen  Dygtighed, 
Flid  og  Kundskab  der  fordres  til  at  styre  et  nogenlunde 
stort  industrielt  Foretagende.  De  have  set  paa  Arbejdet 
som  en  Sag,  der  gik  af  sig  selv,  uden  at  vide  noget  om 
det  store  Aandsarbejde,  der,  usynligt  for  dem,  styrede 
det  hele.  Derfor  havde  de  ikke  Tanke  for  at  sikre  sig 
god  Ledelse,  og  fik  de  den  tilfældigvis,  stod  de  mis- 
troiske overfor  den. 

En  anden  Vanskelighed  ved  denne  Slags  Foreninger 
er,  at  de  sjælden  have  tilstrækkelig  Kapital  til  at  bære  de 
Tab,  som  daarlige  Tider  —  og  de  kunne  ofte  vare  flere 
Aar  —  medføre. 

Saa  maa  de  laane.  Men  ingen  Bank  giver  dem 
Kredit  uden  mod  Sikkerhed  i  deres  Bygninger,  Maskiner 
og  Forraad,    der    maaske    allerede   forud    ere  tyngede  af 

Gæld.  En  daarlig  Periode  vælter  nemt  det  hele  Fore- 
tagende; Fabrikken  maa  sælges,  og  den,  der  køber  den, 
høster  al  Fordelen. 

Alligevel  kunne  maaske  disse  Andelsforretninger  have 
en  smuk  Fremtid  for  sig.  Den  første  og  nødvendigste 
Forudsæting  herfor  er,  at  Arbejderen  faar  større  Kundskab. 


Agrarspørgsmaalet. 
I. 

Jord  reformatorer. 

Jordreformatorer  ere  ikke  Socialister,  de  tilstræbe 
ingen  Kollektivproduktion,  ingen  Ordning  af  Arbejdet  ved 
Staten,  ingen  Fordeling  af  Arbejdsudbyttet  gennem  denne. 

Deres  Grundtanke  er,  at  Hovedaarsagen  til  Brøst- 
fældighederne i  det  nuværende  kapitalistiske  Samfund  og 
især  til  den  arbejdsfrie  Indtægt  maa  søges  i  den  Om- 
stændighed, at  Jord  og  Grund  ere  i  privat  Eje  og  som 
enhver  anden  Vare  kunne  være  Genstand  for  Spekula- 
tion, skønt  Jordens  Evne  til  at  frembringe  og  ernære 
Planterne  ikke  er  et  Produkt  af  menneskeligt  Arbejde, 
men  en  Naturens  Gave,  der  ikke  som  andre  Varer  lader 
sig  forøge  ved  menneskeligt  Arbejde. 

Overalt  vokser  Landejendommenes  Pantegæld,  Jorden 
gaar  mere  og  mere  over  til  at  blive  Kapitalisternes  Ejen- 
dom. Alt  Arbejde,  sige  de,  er  efter  sin  Natur  knyttet 
til  og  afhængigt  af  Jorden;  thi  ikke  blot  leverer  den  alt 
Raastof,  men  det  er  den,  der  giver  Mad,  Klæder  og 
Bolig.    Arbejde  og  Jord  høre  sammen,  det  er  de  to  Kilder. 

hvoraf  al  Produktion  fremgaar.  Men  nu  til  Dags  er 
Arbejdet  løsnet  fra  sin  naturlige  og  nødvendige  Forudsæt- 
ning, Jorden,  fordi  denne  er  i  Privateje. 

Jordrenten,  siger  Amerikaneren  Henry  George,  altsaa 
den  Del  af  Udbyttet,  som  Jorden  giver  uden  Hjælp  af 
menneskeligt  Arbejde,  tilhører  Staten,  fordi  den  enten 
skyldes  Jordens  egen  Naturkraft  eller  opstaar  ved  Sam- 
fundets Arbejde  og  Udvikling.  Dette  sidste  er  saaledes 
Tilfældet,  naar  en  Jordlod  kommer  inden  for  en  voksende 
Bys  Grænser  og  faar  Værdi  som  Byggegrund,  eller  naar 
et  Jærnbane-  eller  Havneanlæg  bringer  Prisen  paa  Jord 
til  at  stige.  Her  er  Værdiforøgelsen  ikke  en  Virkning  af 
Ejerens  eget  Arbejde.  Alligevel  faar  han  den  forhøjede 
Jordrente,  der  maa  udredes  af  Køber,  Lejer  eller  For- 
pagter. Altsaa,  Samfundet  har  bragt  et  Offer,  anlagt 
Jærnbanen  eller  Havnen.  Men  en  Del  af  dette  Offer 
kastes  i  Skødet  paa  tilfældige  Jord-  og  Grundejere,  skønt 
disse  intet  som  helst  Krav  have  derpaa.  Det  er  Sam- 
fundet, der  sidder  inde  med  Kravet,  derfor  skal  det  gen- 
nem sit  Organ,  Staten,  have  Jordrenten. 

Overalt  klage  Landmændene.  De  kunne  ikke  holde 
sig  paa  deres  Gaarde,  de  kunne  ikke  leve,  naar  de  skulle 
betale  enhver  sit.  Grunden  hertil  er,  at  Lejeprisen  er  foi- 
høj  i  Forhold  til  Priserne  paa  Landmandens  Produkter, 
hvad  enten  nu  denne  Lejepris  har  Form  af  Foipagtnings- 
afgift  eller  af  Kapitalrente.  En  Forandring  i  disse  F'or- 
hold  maa  søges  hidført.  —  Staten  skal  være  eneste 
Jordejer. 

Der  opstaar  da  følgende  Spørgsmaal: 

a.  Hvilke    Følger    vil    det    have,    at   Ejendomsret    over 
Jord  og  Grund  gaar  over  til  Staten?  —  Og 

b.  Bør  en  saadan  Overgang   sættes   i  Værk,    og    hvor- 
ledes kan  den  gennemføres? 

ad  a.  Man  har  i  alt  væsentligt  tænkt  sig  Sagen 
saaledes : 

Uden  Retten  til  at  have  Jord  og  Grund  i  Privateje 
eksisterer  der  ingen  Maade,  hvorpaa  Kapital  kan  anbringes 
med  absolut  Sikkerhed,  navnlig  vil  Underpant  i  taste 
Ejendomme  forsvinde;  thi  naar  Jord  og  Grund  tilhøre 
Staten ,  kan  ingen  Privatperson  give  Panteret  i  dem. 
Staten ,  der  vil  bortforpagte  Jorden ,  og  som  skal  oppe- 
bære Jordrenten,  vil  derved  faa  saa  rigelige  Indtægter,  at 
den  for  dem  kan  bygge  Jærnbaner  og  afbetale  sin  Gæld. 
Samtlige  Huse,  Fabrikker  og  andre  faste  Ejendomme  ville 
eftcrhaanden  gaa  over  i  Stats-,  d.  v.  s.  Fælleseje;  thi  den 
store,  sikrede  Kapital  vil  lidt  efter  lidt  sluge  den  lille, 
usikrede.  Til  sidst  bliver  Staten  Ejer  af  al  fast  Ejendom, 
dog  uden  selv  at  drive  den. 

Naar  Privatejendom  af  Jord  hører  op,  vil,  som  be- 
mærket, Privatkapitalen,  der  nu  især  tilbyder  sig,  hvor 
den  finder  Sikkerhed  i  Grundværdier,  ikke  mere  kunne 
anbringes  uden  i  Handel,  Industri  og  Agerbrug  (ikke 
Agerejendom).  Kun  Staten  har  fuld  Sikkerhed  for 
sine  Kapitaler,  idet  de  ere  anbragte  i  Jord,  medens 
Privatkapitalen  bestandig  vil  være  udsat  for  tusinde  Farer, 
der  følge  med  en  Anbringelse,  hvor  Sikkerheden  er  tvivl- 
som. Dette  Forhold  vil  vanskeliggøre  eller  vel  endog 
helt  umuliggøre  den  nuværende  skæbnesvangre  Ophobning 
af  Kapital. 

Renten  vil  synke,  fordi  Tilbudet  af  Kapital  bliver  saa 
stort,  og  Kapitalen  vil  selv  tilbyde  sig,  hvor  den  nu 
forsigtig  holder  sig  tilbage.  Det  bliver  ikke  vanskeligt 
for  en  hæderlig  og  driftig  Mand  at  faa  billige  Penge  til 
sin  Forretning.  Der  vil  blive  et  friere  Forhold  mellem 
Driftsherrer  og  Arbejdere,  disse  blive  ikke  i  den  Grad 
som    nu    tvungne   til    at   gaa   under    Kapitalens  Aag,    de 

ville  kun  træde  i  Tjeneste  hos  en  Driftsherre,  naar 
han  betaler  dem  en  Løn,  der  i  det  mindste  svarer  til 
den  Fortjeneste,  de  kunne  opnaa  ved  at  virke  for  egen 
Regning.  Men  trods  den  højere  Løn,  Driftsherren  kom- 
mer til  at  give,  vil  han  blive  bedre  stillet  end  nu,  dels 
fordi  han  slipper  med  en  stærkt  nedsat  Renteskat  til 
Kapitalisten,  dels  fordi  han  kan  sælge  mere;  thi  Folke- 
massernes Merfortjeneste  vil  blive  uhyre  stor  og  forøge 
deres  Forbrug  ganske  betydeligt.  „En  eneste  Reichs- 
marks  Merindtægt  pr.  Dag",  siger  Tyskeren  Michael 
Fliirscheim,  „for  de  10  Millioner  tyske  Husholdninger 
vilde  give  3  Milliarder  pr.  Aar,  saa  meget  som  vor  hele 
Udførsel.  Selve  Folkets  kæmpemæssige  Merforbrug  vil 
faa  den  nuværende  Iver  efter  at  udføre  Produkter,  for- 
bunden med  den  størst  mulige  Vanskeliggøreise  af  Ind- 
førsel, til  at  ophøre  og  give  Anledning  til  almindelig  Fri- 
handel ....  Med  lave  Priser  paa  Landejendomme  kunne 
vi  producere  billigere  Korn  end  Amerika.  Gennemsnittet 
af  det  paa  hver  enkelt  kommende  Stykke  Jord  overstiger 
selv  i  de  stærkest  befolkede  Lande  Forbruget,  en  rigtig 
Dyrkning  forudsat.  Naar  Jord  og  Grund  rives  ud  af 
Kapitalmarkedet,  vil  den  egentlige  Rente  forsvinde  og 
Kapitalen  blive,  hvad  den  oprindelig  var:  et  Værktøj 
og  Hjælpemiddel  for  Arbejdet,  for  hvilket  den  rentefrit 
stod  til  Raadighed,  saaledes  at  der  kun  svaredes  en 
Risiko-  eller  Tabspræmie  af  den."  —  Efter  Fliirscheim  er 
Anledningen  til  Arbejdsløsheden  ingenlunde  Overproduk- 
tionen —  der  er  jo  saa  mange  Millioner,  som  ikke  have, 
hvad  de  behøve  —  men  de  store  Massers  ringe  Købe- 
evne; thi  af  den  følger  et  ringe  Forbrug. 

ad  b.  At  Privatrettigheder  kunne  falde  som  Ofre 
for  Almenvellet,  er  gammelt  kendt.  Man  behøver  blot  at 
nævne    Ophævelsen    af  Negerslaveriet    og  Livegenskabet, 

Afløsning  af  Hoveri  og  Tiende,  samt  Ekspropriation. 
Skatterne,  der  betales,  ere  jo  i  en  vis  Forstand  en  del- 
vis Konfiskation  af  Ejendom  til  Fordel  for  Almenvellet. 

Slaveriet,  Livegenskabet  under  dets  forskellige  Navne, 
Hoveriet  o.  s.  v.  faldt,  da  en  almindelig  Retsbevidsthed  rejste 
sig  imod  dem.  Thi  mod  det,  der  i  den  almindelige 
Folkebevidsthed  staar  som  Ret,  kan  og  maa  den  enkeltes 
Rettighed  ikke  vedblive  at  gælde. 

Men  de,  der  nu  eje  Jorden,  skulde  ikke  miste  deres 
Ejendomsret  uden  Erstatning.  Og  her  er  der  i  Tyskland 
fremkommet  forskellige  Forslag.  Fliirscheim  foreslaar 
saaledes  en  ligefrem  Ekspropriation  af  Jorden  mod  Ud- 
stedelse til  Ejerne  af  Pantebreve  med  rask  paa  hverandre 
følgende  Afbetalinger. 

Et  andet  Forslag  gaar  ud  paa,  at  Staten  giver  sig 
selv  Eneret  til  at  have  Underpant  i  Jord,  at  den  derefter 
køber  alle  Pantebreve  —  deres  Gennemsnitsrente  sættes 
til  472  "/o  — »  lader  Ejeren  vedblive  at  svare  disse  pCt., 
men  saaledes,  at  kun  de  3  ^/q  ere  Rente,  medens  IV2  "/o 
afskrives  som  Afbetaling  paa  Pantebrevene.  Prioriteterne 
skulle  være  uopsigelige  baade  fra  Debitors  og  Kreditors  Side. 


11. 

Stuart  Mill.   —  H.  George.  — 
A.  R.  Wallace. 

Intet  Sted  i  Verden  har  Kapitalismen  en  saa  uhyre 
Magt,  intet  Sted  behersker  den  saa  ubetinget  det  hele 
økonomiske  Liv  som  i  England. 

Man  kunde  derfor  vente,  at  dette  Lands  social- 
reformatoriske Bevægelser  fortrinsvis  rettede  sig  mod  den 

rørlige  Kapital,  Forretningskapitalcn,  og  lod  Jordejendom- 
men i  Fred.  Men  det  modsatte  har  hidtil  været  Til- 
lældet,  og  man  er  i  England  mere  tilbøjelig  til  at  ind- 
rømme Kapitalejendommens  end  Jordejendommens  Beret- 
tigelse. 

Den  mest  fremtrædende  engelske  Forfatter,  der  be- 
skæftiger sig  med  dette  Spørgsmaal,  er  Stuart  Mi  11. 

„Ejendommen,"  siger  han,  „ført tilbage  til  sine  væsent- 
lige Bestanddele,  bestaar  i  hver  enkelts  Persons  Ret  til 
frit  at  raade  over  alle  Ting,  som  han  har  frembragt  ved 
eget  Arbejde  eller  modtaget  gennem  Arv  eller  ved  Kon- 
trakt med  Producenten.  Da  nu  Jord  og  Grund,  naar 
man  ser  bort  fra  Forbedringerne,  ikke  ere  noget  Produkt 
af  menneskeligt  Arbejde,  saa  kan  heller  ikke  hint  Princip 
om  Ejendomsret  anvendes  paa  Jordejendom;  mellem  den 
og  Ejendomsret  til  de  egentlige  Arbejdsprodukter  er  der 
en  dybt  indgribende  Modsætning.  Derfor  kan  Staten 
skalte  og  valte  med  Jordejendomme,  som  den  vil,  ja  endog 
gøre  dem  til  sine,  naar  blot  Ejerne  gennem  Kapital  og 
Rente  faa  fuld  Erstatning." 

Derimod  mener  Mill,  at  Ejendomsret  til  Produkterne 
af  menneskeligt  Arbejde  kan  og  skal  være  ubetinget. 

Disse  Anskuelser  have  indvirket  stærkt  paa  senere 
Forfattere,  navnlig  paa  Henry  George,  der  i  England 
har  fremkaldt  Bevægelsen  for  Jordens  Overgang  til  Staten. 

Henry  George  mener,  at  ethvert  Menneske  har  en 
medfødt  Ret  til  Medbenyttelse  af  Naturen,  men  han  ind- 
skrænker denne  Ret  til  Jord  og  Grund,  medens  Produk- 
terne af  menneskeligt  Arbejde  efter  hans  Anskuelse  uden 
Uretfærdighed  kunne  tilegnes  af  Producenterne. 

„Den  lige  Ret  for  alle  Mennesker  til  Jord  og  Grund 
er  saa  klar  som  deres  Ret  til  at  indaande  Luften ;  det  er 
en  Ret,  der  begrundes  ved  den  Kendsgerning,   at   de  ere 

til.  Thi  vi  kunne  ikke  antage,  at  nogle  Mennesker  have 
en  Ret  til  at  være  i  Verden,  andre  ikke."  Paa  Grundlag 
af  denne  Ret  har  Staten,  mener  han,  Beføjelse  til  at  til- 
egne sig  Jordrenten.  Derimod  erkender  han,  ligesom  Mill, 
Producentens  absolutte  Beføjelse  til  at  eje  de  af  ham 
frembragte  Arbejdsprodukter. 

Privat  Jordejendom  og  Jordrente  er  efter  Henry 
Georges  Mening  Aarsagen  til  den  store  Fattigdom,  til 
Kriserne  og  til  den  jærnhaarde  Lønningslov.  Staten, 
siger  han,  har  Ret  til  at  tilegne  sig  Jordrenten  uden  Er- 
statning til  Jordejerne,  og  dette  sker  lettest  ved  en  stærk 
Beskatning  paa  Jord.  En  saadan  Skat  vilde  give  saa 
god  en  Statsindtægt,  at  den  muliggjorde  Ophævelsen  af 
alle  andre  Skatter. 

Da  George  anser  Kapitalejendom  for  berettiget,  maa 
han  ogsaa  erkende,  at  den  arbejdsfrie  Indtægt  af  denne, 
Kapitalrenten,  er  retfærdig.  Han  forklarer  ikke  Kapital- 
renten deraf,  at  det  menneskelige  Arbejde  ved  Hjælp  af 
Værktøj  og  anden  Kapitalanvendelse  bliver  mere  produk- 
tivt, men  af  den  Omstændighed,  at  mange  Kapitalgen- 
stande, f.  Eks.  Vin,  Hjorder  o.  s.  v.,  efter  en  vis  Tids 
Forløb  paa  Grund  af  Naturkræfternes  Virksomhed 
faa  en  Værdiforøgelse  derved,  at  de  —  som  Vinen 
—  forbedres  eller  —  som  Hjordene  —  forøges.  Dette 
virker  tilbage  paa  de  Kapitalgenstande,  der  ikke  undergaa 
nogen  indre  Forbedring  eller  Forøgelse;  thi  afkastede  de 
ikke  Kapitalrente,  vilde  man  slet  ikke  producere  dem  med 
det  Formaal  at  bruge  dem  til  Byttehandel.  „Saaledes 
udspringer  Kapitalrenten  dels  af  den  Formerelsesevne, 
der  paa  Grund  af  Naturens  Avlekraft  bor  i  enkelte  Kapital- 
genstande, dels  af  de  andre  Kapitalgenstandes  Evne  til 
at  lade  sig  bortbytte  mod  hine.  Kapitalrenten  er  ikke  en 
vilkaarlig,    men   en   naturlig  Indretning,    den   er   ikke  Re- 

sultatet  af  en  bestemt  social  Organisation,  men  af  de  al- 
mene Love,  som  beherske  det  menneskelige  Samfund. 
Følgelig  er  Kapitalrenten  retfærdig." 

Efter  dette  har  Staten,  der  uden  Betænkning  kan  til- 
egne sig  Jordrenten,  ingen  Ret  til  at  anfægte  Kapital- 
ejendommen og  Kapitalrenten. 

Paa  samme  Standpunkt  som  George  staar  A.  Rus- 
sel  Wallace.  Ogsaa  han  ser  i  Jordrenten  Kilden  til 
alle  økonomiske  Ulykker.  Men  hans  Forslag  til  Ind- 
førelsen af  bedre  Tilstande  ere  væsentlig  forskellige  fra 
St.  Georges.  Wallace  foreslaar  en  amindelig  Indløsning 
af  Jorden  ved  Staten,  dog  skal  denne  Indløsning  ikke 
strække  sig  til  de  egentlige  Kapitalanvendelser  (altsaa 
Bygninger,  Hækker,  Dræninger,  Privatveje,  Plantager  osv.). 
Derimod  skal  Staten  træde  i  de  nærværende  Jordejeres 
Sted  og  holde  dem  skadesløse  tor  den  afstaaede  Jord  ved 
en  Pengesum  eller  endnu  bedre  ved  en  Rente.  Men 
Kapitalanvendelserne  skulle  forblive  de  tidligere  Jord- 
besidderes Ejendom,  og  de  kunne  sælge  dem,  men  ikke 
forpagte  dem  bort.  Som  Ideal  foresvæver  der  Wallace 
en  Tilstand,  hvor  Staten  er  eneste  Jordejer,  medens 
Landbruget  under  dens  Opsigt  drives  af  selvstændige  For- 
pagtere for  egen  Regning. 

Disse  Anskuelser  ere  for  saa  vidt  ensidige  og  par- 
tiske, som  de  underkaste  den  arbejdsfrie  Indtægt,  der 
flyder  af  almindelig  Kapitalejendom,  altsaa  Rente,  og  den, 
der  skyldes  Jordejendom,  forskellige  Synspunkter.  De 
gøre  det  med  den  Begrundelse,  at  Jorden  er  en  fri  Na- 
turens Gave,  medens  almindelig  Kapital  er  et  Produkt 
af  menneskeligt  Arbejde.  Men  denne  Adskillelse  er 
næppe  berettiget.  De  almindelige  Produktionsmidler  — ■ 
Maskiner,  Værktøj  o.  s.  v.  —  bestaa  dog  lige  saa  fuldt 
som  Jorden  af  et  af  Naturen  ydet  Stof,  der  ved  Arbejdet 

er  bleven  formet  og  afpasset  efter  de  menneskelige  For- 
rijødenheder.  Heller  ikke  den  Omstændighed,  at  Jorden 
kun  staar  til  Raadighed  i  et  begrænset  Omfang,  er  afgø- 
rende, fordi  der  gives  talrige  Kapitalgenstande,  der  heller 
ikke  kunne  forøges  efter  Behag.  Modsætningerne  ere  i 
alt  Fald  ikke  betydelige  nok  til  at  danne  helt  forskellige 
Retsordninger  for  Jord  og  Kapital. 


III. 

Rodbertus. 

Blandt  de  Mænd,  der  have  gjort  F'orslag  til  Priori- 
tetsforholdenes  bedre  Ordning,  hvorved  bl.  a.  Ud- 
laanerens  arbejdsfrie  Indtægt  skal  gøres  mindre,  er  den 
allerede  foran  omtalte  Rodbertus. 

Efter  hans  Mening  kan  Landejendom  kun  betragtes 
som  et  menneskelig  talt  evigt  Rentefond,  der  afkaster  et 
stedsevarende  aarligt  Udbytte,  men  hvis  Værdi  aldrig 
kan  repræsenteres  gennem  en  Pengesum. 

I  Overensstemmelse  hermed  mener  han,  at  en 
Grundejendom  ikke  kan  pantsættes  for  en  Laane- 
kapital,  men  kun  for  en  aarlig  Rentesum,  eller  med 
andre  Ord:  det  sædvanlige  Underpant,  lydende  paa  en 
Sum,  skal  tjernes,  saa  man  ikke  længere  regner  med  en 
Jordejendoms  Salgs-  eller  Panteværdi,  men  med  dens 
Renteværdi.  Enhver  Vurdering  af  en  Jordejendom  skal 
altsaa  ske  efter  dens  Indtægts-  eller  Renteværdi, 
ikke  efter  en  Kapitalsum.  Værdien  af  en  Gaard  skal 
f.  Eks.  ikke  fastsættes  til  UJ),C)0()  Kr.,  men  til  SlXX)  Kr.s 
Indtægt.  Alle  Retshandler,  der  angaa  Jordbesiddelse, 
skulle  afsluttes  i  Aarsindtægt,  Rente,   ikke  efter  Købesum 

eller  Vurdering.  Køberen  forpligter  sig,  ligegyldigt  under 
hvad  Form  Handlen  afsluttes,  frivilligt  eller  gennem 
Tvangssalg,  til  at  udrede  en  vis  aarlig  Rente  til  Sælge- 
ren; saa  kan  det  være,  at  han  ved  Købet  overtager  en 
paa  Jorden  allerede  tidligere  hvilende  Renteskyld. 

Ved  Arvedelinger  maa  den,  til  hvem  Jorden  ud- 
lægges, affinde  sig  med  sine  Medarvinger  ikke  ved  en 
Kapital,  der  prioriteres  i  Jorden,  men  efter  en  aarlig 
Rente,  som  han  skal  udrede. 

Ogsaa  Laan  skulle  afsluttes  i  Form  af  Rentebeløb, 
saaledes  altsaa,  at  Ejeren  af  Jorden  forpligter  sig  til  Be- 
taling af  en  aarlig  Rente  mod  at  modtage  den  laante 
Sum.  Dog  kunne  Deltagerne  enes  om,  at  Debitor  betaler 
en  Rentegæld  med  en  Afløsningssum,  men  uden  en  saa- 
dan  Overenskomst  gaar  Joi dejerens  Forpligtelse  bestandig 
kun  ud  paa  Rente,  aldrig  paa  Kapital. 

For  Renteforpligtelsen  hæfter  kun  det  bela- 
stede Gods;  kun  saa  langt  dette  strækker,  kan  Kreditor 
blive  fyldestgjort,  og  nogen  personlig  Forpligtelse  som 
ved  andre  Skyldforhold  eksisterer  ikke.  Derfor  bliver  i 
det  Dokument,  som  oprettes  om  Laanet,  kun  nævnt  det 
prioriterede  Grundstykke,  ikke  Skyldnerens  Navn. 

For  at  bringe  det  landøkonomiske  Kreditspørgsmaal 
i  Orden  skulle  Jordbesidderne  i  Kommunerne  eller  i  hele 
Staten  deles  i  Kredse.  Hver  Kreds  fastsætter,  til  hvilken 
Højde  Indkomsterne  af  et  Gods  kunne  anses  for  sikre. 
For  dette  Beløb  udfærdiger  Kredsen  til  Ejeren  af  ubehæftet 
Jord  „Rentebreve",  udstedte  til  Ihændehaveren  og  hvert 
lydende  paa  en  bestemt  Sum,  f.  Eks.  100  Reichsmark, 
for  hvilke  da  Kredsens  samlede  Jordejendom  hæfter  „so- 
lidarisk" (een  for  alle,  alle  for  een).  Rentebrevene 
skulle  desuden  være  lovligt  Betalingsmiddel  ved  Rente- 
ydelserne. 

Med  disse  Rentebreve,  der  tænkes  solgte  paa  Børsen 
som  alle  andre  Værdipapirer,  kan  Debitor  afløse  enhver 
Rentegæld,  medens  Rentekreditor  ikke  kan  forlange 
en  saadan  Afløsning.  Altsaa,  Rentegælden  kan  til  enhver 
Tid  afgøres  af  Debitor,  men  er  uopsigelig  fra  Kreditors 
Side.  Paa  Grundlag  af  den  Jordværdi,  der  falder  ud 
over  Grænsen  for  den  sikre  Indtægt,  kan  der  endnu 
udstedes  Rentebreve,  for  hvilke  den  paagældende  Jord- 
ejendom hæfter  alene.  Men  disse  Rentebreve  ere  ikke 
lovtvungent  Betalingsmiddel. 

De  bestaaende  Hypotheker  skulle  som  Tvangssag 
gaa  over  til  at  blive  Rentegæld;  kun  de  Hypothekar- 
fordringer,  som  ikke  skrive  sig  fra  en  resterende  Købe- 
sum eller  fra  Affindeise  med  Medar vinger,  men  som  hvile 
paa  virkelige  Laanekontrakter,  kunne  vedblive  at  be- 
staa  i  deres  gamle  Form  som  Kapitalhypotheker. 

Hvorledes  Tvangsovergangen  skal  finde  Sted,  ind- 
lader Rodbertus  sig  ikke  nærmere  paa.  Han  har  sagtens 
tænkt  sig  det  saaledes,  at  saa  langt  Hypothekkreditors 
Fordring  falder  inden  for  Grænserne  af  den  „sikre  Indtægt", 
skal  der  udstedes  Rentebreve,  som  garanteres  af  ,,  Kred- 
sen"; for  den  Del  af  Hypotheket,  der  falder  uden  for 
denne  Grænse,  skal  han  nøjes  med  Panteret  i  den  be- 
hæftede Jordejendom. 

Rodbertus'  Forslag,  der  er  bleven  adopteret  af  ad- 
skillige, synes  nærmest  at  kunne  betegnes  som  et  Om- 
svøbsforslag.  Han  havde  naaet  ganske  det  samme  ved 
helt  simpelt  at  foreslaa,  at  Hypotheker  —  de  værende  og 
vordende  —  i  Landejendomme  ved  Lov  gjordes  uopsige- 
lige fra  Kreditors  Side. 

Han  og  hans  Meningsfællers  Forslag  ere  prægede  at 
Landejendomsbesiddernes  Klasseinteresser.  Man  vil 
have  Landejendommene  betragtede  som   et   stedsevarende 

Rentefond,  en  Kapital,  der  er  bestemt  til  at  afkaste  Rente. 
Men  det  samme  gælder  jo  i  lige  saa  høj  Grad  om  Leje- 
husene i  Byen  og  om  industrielle  Virksomheder  af  enhver 
Art.  Vil  man  nu  ikke  ind  paa  en  ren  Klasselovgivning, 
maa  man  nøjes  med  Hypotheker,  uopsigelige  fra  Kredi- 
tors Side. 

Anvender  man  Rodbertus"  Renteprincip  paa  de  øvrige 
Folkeklasser,  der  dog  ere  lige  saa  vigtige  for  Staten  som 
Landbefolkningen,  saa  vil  dette  konsekvent  føre  til,  at 
enhver  Gældsfordring  maa  erklæres  for  ugyldig,  naar  det 
efter  Skyldnerens  hele  økonomiske  Stilling  forud  var 
kendeligt,  at  han  ikke  kunde  opfylde  den.  Men  paa  det 
Grundlag  lader  en  praktisk  anvendelig  Obligationsret  sig 
næppe  konstruere. 


I  de  sidste  Aar  er  Planen  om  Jordejendommes,  navn- 
lig Bøndergaardes  Befrielse  for  alle  Hypotheker  kommen 
op  i  østerrig.  Forslagene  gaa  ud  paa,  at  Afprioriteringen 
skal  ske  paa  Jordbesidderens,  Skyldnerens,  Bekostning, 
men  under  statslig  Ledelse.  Der  skal  dannes  Selskaber, 
som  først  foretage  en  Revision  af  Gaardenes  Prioritets- 
forhold  og  udelukke  de  overprioriterede  Skyldnere  fra 
Afprioriteringens  Velgerning.  Selskaberne  skulle  hæve 
Renterne  og  Afdragene  hos  Skylderne  og  afbetale  dem 
til  Kreditorerne.  Til  Lettelse  for  Afprioriteringen  skal 
der  ydes  Bønderne  et  Moratorium  paa  10  Aar  eller 
mere,  d.  v.  s.  de  skulle  i  dette  Tidsrum  fritages  for 
Retsforfølgning  fra  Kreditorernes  Side.  Samtidig  skulle 
Pantebøgerne  afsluttes  og  al  Prioritering  af  Landejendom 
for  Fremtiden  være  forbudt. 

Hertil  bemærkes:  Skal  Afprioriteringen  af  Bønder- 
gaarde   foregaa    udelukkende    paa    Skyldnerens   Regning, 

saa  kan  der  næppe  derved  skaffes  ham  nogen  væsentlig 
Fordel,  fordi  Landmandens  Tryk  jo  netop  siges  at  bestaa  i, 
at  han  maa  afse  for  stor  en  Del  af  sine  Indtægter  til 
Kreditor.  Skal  Trykket  kendelig  mindskes,  kan  dette 
enten  ske  ved,  at  Kreditor  maa  slaa  af  i  sin  Fordring 
paa  Kapital  og  Rente,  eller  gennem  Statstilskud,  som  da 
hovedsagelig  maatte  skaffes  fra  de  Statsborgere,  som  ikke 
vare  Landmænd.  Beslutter  en  Lovgivningsmagt  sig  til 
en  revolutionær  Forholdsregel  af  saa  uberegnelig  Række- 
vidde som  en  Afprioritering,  saa  vil  det  have  til  Følge, 
at  de  middelstore  og  smaa  Jordejeres  arbejdsfri  Indtægter 
forøgedes  ved  en  Voldsakt,  medens  talrige  tarvelige 
Eksistenser,  der  ved  Sparekassebøger,  Pantebreve,  smaa 
Hypotheker  eller  paa  anden  Maade  ere  interesserede  i 
de  mindre  Jordejendomme  vilde  se  deres  arbejdsfri  Ind- 
tægter forringede  med  et  lignende  Beløb.  Allerede  et 
blot  Moratorium  vilde  true  en  Mængde  smaa  Kapitalister 
med  Ruin  —  de  fik  deres  Aarsbudget  helt  forstyrret. 
Saa  længe  det  varede,  blev  det  jo  en  frivillig  Sag  for 
Skyldneren,  om  han  vilde  betale  Renterne  til  Forfaldstid, 
og  hvad  Landarbejderbefolkningen  angaar,  vilde  den  slet 
ingen  Fordele  høste  af  saadanne  Forholdsregler.  Stor- 
kapitalen, der  kunde  taale  Smækket,  vilde  gaa  Ram  forbi, 
da  den  aldrig  eller  næsten  aldrig  anbringes  i  Bønder- 
gaarde uden  ved  Fæstes  Overgang  til  Selvejendom.  Saa- 
danne Forslag  ere  da  ogsaa  mere  Udslaget  af  en  ganske 
kras  Egoisme  hos  den  besiddende  Bonde  end  af  en  hu- 
man Samfundstanke. 

Rentenedsættelse,  Afprioritering  og  Ophævelse  af  eller 
Indskrænkning  i  Retten  til  at  belægge  Landejendomme 
med  Hypotheker  —  det  er  de  3  Grundideer,  af  hvilke  alle 
Forslag  til  Landbostandens  Frelse  sammensættes,  for  saa 
vidt  de  ikke  ogsaa  gribe  ind  i  Arveretten. 

Den  mest  ansete  Repræsentant  for  dem,  der  ville 
indskrænke  eller  hæve  Retten  til  at  belaste  Landejendomme 
med  Hypotheker  er  østrigeren  Gehejmeraad  S  c  haft  le. 


IV. 

Schåffles  Projekt  til  „Inkorparation"  af 
Hypothekarkredit. 

Smaabønderne  og  de  mellemstore  Bønder,  siger  han, 
lide  af  et  sælsomt  Onde.  Deres  Andel  i  Indtægten  af 
Landbruget  bliver  dem  forbitret  af  den  ikke  producerende 
Laanekapital,  der  ved  Tilbud  af  usund  Kredit  forfører  dem 
til  at  overprioritere  Gaardene  og  i  Skikkelse  af  Rente- 
overbebyrdelse  og  Konkurs  berøve  dem  alt  det  Udbytte 
af  deres  produktive  Arbejde,  der  ikke  lige  gaar  med  til 
at  dække  deres  tarveligste  Livsfornødenheder.  Det  gæl- 
der altsaa  at  finde  et  Middel  til  at  indskrænke  Kreditten 
til  de  Grænser,  der  bestemmes  af  en  fornuftig  og  naturlig 
Agrar-  og  Husholdningsøkonomi,  og  inden  for  disse 
Grænser  fuldt  ud  at  sikre  baade  Tilfredsstillelsen  og  Af- 
vikUngen  af  Kreditten.  Kreditspørgsmaalet  maa  løses  saa- 
ledes,  at  Ondet  ganske  udelukkes,  ikke  blot  i  sin  nuvæ- 
rende Form  som  Overprioritering,  men  ogsaa  i  enhver 
anden  Form. 

Midlet  er:  Inkorporation  af  Hypothekarkre- 
ditten.  Herved  forstaar  Schåffle  korporationsmæssig, 
lavsmæssig  Forening  af  alle  smaa  og  middelstore  Jord- 
ejere med  det  Formaal  at  ordne  og  sikkerstille  Hypothekar- 
kreditten.  Jordejerne  (med  særlige  Undtagelser:  private 
Storbesiddere,  Domæner  og  Kommunaljord)  træde  sammen 
1    snævrere    Distriks-    eller    Kredskorporationer,    der   igen 

samle  sig  i  Provinskorporationer,  som  mulig,  i  sidste  In- 
stans, danne  et  Rigsforbund. 

Disse  Korporationer  ere  berettigede,  men  ogsaa 
absolut  forpligtede  til  efter  lovbestemte  Forhold  og  Be- 
tingelser at  tilfredsstille  ethvert  som  lovligt  an- 
erkendt Kreditbehov.  Midlerne  skaffes  til  Veje  ved 
Udstedelse  og  Salg  af  Panteobligationer,  ganske  som  nu 
i  Kreditforeninger  og  Hypothekbanker. 

Som  Omstændigheder,  der  berettige  til  Optagelse  af 
Laan,  nævnes:  Virkelige  Forbedringer  ved  Gaard  og 
Grund,  overordentlige,  tabforvoldende  Uheld,  Behov  til 
Indbetaling  af  Forsikringspræmier,  visse  Familieanliggen- 
der o.  s.  V. 

Derimod  maa  der  ikke  ydes  Kredit  til  Afbetaling 
paa  eller  Sikkerhedsstillelse  for  Købesummen  og  til  Fyl- 
destgørelse af  Medarvinger.  I  alt  Fald  skal  Kreditten  her 
være  meget  begrænset.  • 

Schåffle  tænker  sig  disse  Realkreditkorporationer  sup- 
plerede ved  Personalkreditforeninger,  som  skulle 
organiseres  selvstændigt.  Gennem  dem  kan  Landmanden 
faa  en  Driftskredit,  der  ogsaa  kan  sikres  ved  Under- 
pant i  hans  Gaard;  bliver  han  insolvent,  inden  denne 
Kredit  er  afviklet,  skal  Foreningen  holde  sig  til  Real- 
kreditforeningen, som  dækker  Fordringen  og  for  den  faar 
Underpant  i  Ejendommen.  De  førsnævnte  Prioritetslaan  maa 
ikke  overstige  40— 50^0  af  Gaardens  Vurderingssum.  Grund- 
laget for  Vurderingen  er  Kapitaliseringen  af  Renteindtægten 
efter  samme  eller  lidt  større  Rentefod  end  den,  hvorpaa 
de  det  nærmest  foregaaende  Aar  udstedte  Pantebreve  lyde. 

I  hver  Kreds  hæfte  samtlige  Landejendomme  soli- 
darisk for  hele  Kredsens  Pantegæld ;  som  yderligere  Sikker- 
hed kautionere  Provinskorporationerne  for  de  Kredse,  der 

høre  under  deres  Omraade.  Sidste  Kautionist  er  Rigs- 
forbundet. 

Korporationerne  skulle  være  eneberettigede  til  at  er- 
hverve Underpant  i  Landejendommene,  og  deres  Panteret 
skal  kun  vige  for  Statens  lovbestemte  Panteret  for  Skatter. 
Pantet  tilfalder  dem,  naar  Debitor  anvender  Kreditten  til 
andre  Formaal  end  de  vedtagne,  naar  han  lader  Pantet 
forfalde,  eller  naar  han  kommer  i  Restance  med  Rente 
og  Amortisation  uden  at  have  faaet  Henstand. 

Korporationerne  skulle  fremdeles  være  eneberettigede 
til  at  søge  Fyldestgørelse  for  deres  Fordringer  i  den  pant- 
satte Gaard,  og  det  endda  kun  for  et  Beløb,  der  ikke 
overstiger  Korporationstaksationen.  Schåffle  antyder  end- 
videre Ønskeligheden  af  en  almindelig  Beskyttelse  mod 
Eksekution  i  de  nødvendige  Arbejdsredskaber  og  Hus- 
holdningsgenstande ;  han  mener  endog,  der  kunde  tænkes 
paa  en  Anordning  om,  at  kun  de  hos  Personalkr edit- 
Fællesskabet  rejste  Laan  kunde  inddrives  ved  Eksekution 
i  Gaarden. 

Enhver  kan  indtræde  i  et  Person  alk  re  dit- Fælles- 
skab; her  vil  man  kontrollere  hverandre,  saa  der  ikke 
bliver  nogen  Fare  for  usund  Kredit. 

Derimod  kunde  der  maaske  næres  Frygt  for,  at 
Korporationerne  eller  gennem  dem  Stat  og  Kommune 
skulde  unddrage  Bondestanden  dens  Andel  i  Udbyttet. 
Derfor  skal  Korporationernes  Gevinst  godskrives  Skyld- 
nerne, og  finder  Tvangssalg  af  en  Gaard  Sted,  skal 
Nettogevinsten  komme  Debitor  til  gode. 

Der  maatte  tillige  træffes  Foranstaltninger  mod,  at 
Spekulation  og  andre  Forhold  hæmmede  Korporationernes 
Organisation  og  Virksomhed,  og  først  af  alt  maatte  man 
sørge  for,  at  ikke  Kapitalister  og  Storbønder  i  Overgangs- 
tiden opslugte  Mellem-  og  Smaabesiddelsen. 

Som  Fordele  ved  Kreditkorporationer  har  Schaffle 
tænkt  sig  følgende: 

Korporationerne  skaffe  den  sikreste  og  billigste  Kre- 
dit. De  hindre  ikke  blot  uproduktiv  Overprioritéring,  men 
tillige  al  Prioritering,  der  kan  virke  ødelæggende,  enten 
fordi  Prioriteterne  ere  opsigelige  fra  Kreditors  Side  eller 
af  andre  Grunde.  Idet  de  ud  af  Landbrugets  egen  Kraft 
tilfredsstille  den  virkelig  sunde  Kredit,  hindre  de  Aager, 
og  de  gøre  Vekslen  uskadelig,  da  der  ikke  kan  søges 
Betaling  for  den  i  Grund,  Bygning  eller  Driftsinventar. 
De  parre  den  største  Enkelthed  i  Tvangsfyldestgørelsen 
med  den  største  Retfærdighed  mod  Debitor.  De  skabe 
Sikkerhed  for,  at  Kreditten  anvendes  i  landøkonomiske 
øjemed.  Hypothekar-  og  Personalkredit  blive  holdte  ude 
fra  hinanden  paa  saglig  Maade.  Omsætningsfriheden  be- 
vares; kun  den  Forvirring  og  de  Misbrug,  den  kan  med- 
føre, holdes  fjernede.  I  Stedet  for  som  nu  at  søge  Kre- 
dit hos  Slægt  og  Venner,  hos  Købmænd  og  hos  Aager- 
karle,  opnaar  Landmanden  en  positiv  og  tidssvarende 
Ordning  af  Real-  og  Personalkreditten  og  en  rettidig  Af- 
vikling af  Købe-  og  Arvegæld.  Udlaanskapitaler  ville 
aldrig  kunne  anbringes  sikrere  end  i  Korporationernes 
Obligationer. 

Schaffle  ønsker  en  lignende  Ordning  af  Kreditfor- 
holdene for  Mellem-  og  Smaaklasser  udenfor  Landbo- 
standen. 

Han  tænker  sig  Laanene  amortiserede  i  et  Tids- 
rum, der  svarer  til  Laantagernes  sandsynlige  Levetid. 
Han  nævner  15 — 25  Aar. 

V. 

Jordbrugets  Krav  ude  og  hjemme. 

Det  er  Socialisterne,  der  i  den  nyere  Tid  ha\'e  sat 
det  økonomiske  Spørgsmaal  i  Bevægelse;  det  er  dem,  der 
have  opdaget,  at  dette  er  den  Tap,  hvorom  alt  andet 
drejer  sig. 

Senere  ere  andre  Partier,  andre  Klasser  fulgte  godt 
med;  og  særligt  i  Storstaterne  ere  de  socialistiske  Ideer 
blevne  et  Element  i  selve  Storpolitikken.  Baade  politiske 
og  religiøse  Partier  forfølge  ved  Siden  af  deres  mere 
ideale  Interesser  tillige  økonomiske  Formaal.  Hvert  Parti 
søger  at  tilvende  sig  selv  og  fravende  Modparterne  saa 
stor  en  Del  af  den  arbejdsfrie  Indtægt  som  muligt.  Hvert 
Parti  præsenterer  sig  selv  som  Landets  Kærne,  som  Livs- 
nerven i  Statslegemet.  Hvert  Parti  indrømmer  Uret- 
færdigheden af  arbejdsfri  Ir.dtægt  under  alle  dens  Former 
undtagen  netop  den,  hvorunder  det  selv  nj^der  eller 
attraar  at  nyde  den.  Hvert  Parti  paakalder  Statens 
Hjælp  til  Fremme  af  sine  Interesser,  og  hvert  Parti  indig- 
neres  over  den  Statshjælp,  der  under  Form  af  Told- 
beskyttelse, Indførselsforbud,  Skattelettelse,  Laan  o.  s.  v. 
ydes  de  andre.  Man  imponeres  ikke  som  tidligere  af 
andres  arbejdsfri  Indtægter,  man  ønsker  kun  selv  at 
have  dem. 

Maaske  har  dette  sidste  en  dybere  Grund. 

Der  er  og  har  altid  været  en  hel  Del  arbejdsfri  Ind- 
tægt, som  hverken  skyldtes  vedkommendes  Flid,  Dygtig- 
hed, Held  eller  Fortjenester  af  Samfundet,  men  som  til- 
flød den  berettigede  i  Kraft  af  positive  Lovbestemmelser 
eller  Tilstande,  hævdede  gennem  en  lang  Aarrække. 

Som  Eksempel  kunne  Lehnsrettighederne  nævnes. 

Lehnsmanden  havde  Ret  til  Hoveri  og  Tieiide.  Det 
var  en  arbejdsfri  Indtægt.  Men  ved  Siden  deraf  havde 
han  en  lovbeskyttet  Magtstilling  over  sine  Bønder,  og 
den  kunde  være  forbavsende  vidtrækkende. 

Man  fandt  sig  i  denne  Forening  af  Magt  og  ar- 
bejdsfri Indtægt  som  noget,  der  ikke  kunde  være  ander- 
ledes. 

Men  da  Staten  begyndte  at  drage  Magten  til  sig  og 
kun  lod  Lehnsmanden  beholde  de  nedarvede  arbejdsfri 
Indtægter,  forandredes  Forholdene.  Maaske  bøjede  Bøn- 
derne endnu  af  gammel  Vane  Nakken  for  ham,  maaske 
veg  de  nogen  Tid  for  den  Magt,  hans  Rigdom  gav  ham 
over  dem.  Men  det  var  Følelser,  der  hurtig  svandt. 
De  saa  Lehnsmanden  leve  sit  Liv  uden  at  udføre  det 
mindste  produktive  Arbejde;  han  sov  til  sine  store  Ind- 
tægter og  til  den  Magtstilling,  de  gav  ham.  Det  vakte 
Uvilje.  Thi  et  forstaaeligt  Magtforhold  finder  man  sig  i, 
men  et  uforstaaeligt  irriterer.  Og  dette  Magtforhold  var 
ganske  uforstaaeligt,  ganske  uden  Grund,  ganske  uret- 
færdigt. 

Det  blev  foran  sagt,  at  man  i  England  er  helt  ander- 
ledes uvenligt  stemt  mod  de  rige  Herremænds  end  mod 
de  store  Industri-  og  Handelsherrers  Indtægter.  Og  Grun- 
den er  netop  den,  at  Herremændenes  Indtægter  i  strengeste 
Forstand  ere  arbejdsfri.  De  behøve  ikke  hele  deres  Liv 
igennem  at  gøre  en  eneste  legemlig  eller  aandelig  An- 
strengelse. Men  om  Industri-  og  Handelsherren  ved  man, 
at  de  maa  udføre  et  stort  og  vanskeligt  Arbejde  for  at 
blive  rige;  deres  Indtægter  ere  ikke  arbejdsfri.  Muligt, 
at  man  misunder  dem,  og  at  man  søger  at  faa  Andel  i 
de  store  Indkomster,  men  den  Magt,  disse  giver  dem, 
irriterer  ikke. 

Anderledes  i  Tyskland.     Her  tager  baade  den   store 

og  den  lille  Landmand  personlig  Del  i  Gaardens  Drift. 
Det  virker  allerede  forsonende.  Kommer  hertil,  at  hans 
økonomiske  Stilling  er  stærkt  trykket,  kan  der  vel  heller 
ikke  være  noget  at  misunde.  Mulig  er  man  endog  i  de 
andre  Klasser  tilbøjelig  til  at  indrømme,  han  har  Krav 
paa  Hjælp,  man  vil  kun  ikke  indrømme,  at  han  har 
Eneret  eller  blot  fortrinlig  Adkomst  i  denne  Henseende, 
og  man  er  ganske  utilbøjelig  til  at  sænke  sin  egen  øko- 
nomiske Status  for  at  højne  hans. 

Maaske  ere  Landmandens  Klager  nok  dem,  der  lyde 
højest.  Og  saa  maa  de  andre  stemme  i  med  for  at  finde 
ørelyd.  Industrimændene  fordre  forøget  Toldbeskyttelse, 
Handelsmændene,  særlig  de  smaa,  protestere  mod  de  an- 
dres Overgreb  og  ville  have  Hjælp  mod  Storkapitalen, 
der  ødelægger  dem.  Arbejderne  fordre  Indførelse  af  helt 
nye  Samfundstilstande. 

Men  naar  alle  ville  have  Hjælp,  hvem  skal  saa  yde 
Hjælpen?  Staten  har  i  det  væsentlige  ingen  anden  Ind- 
tægtskilde end  Skatterne,  og  den  gør  ikke  Afkald  paa 
en  eneste  Skat  uden  at  faa  Erstatning  gennem  en  anden. 
Det  hele  maa  løbe  ud  i,  at  Forbrugerne  komme  til  at 
betale  den  Hjælp,  der  skal  3'des  den  enkelte  Stand.  Det 
kan  føre  til,  at  manges  Lommer  tømmes,  uden  at  de 
andres  fyldes.  Saa  kommer  der  nye  Klager  til.  Alle 
have  lidt  Tab,  ingen  er  bleven  hjulpen  tilstrækkeligt. 

Men  Landbostanden  maa  bevares,  det  kan  ikke  være 
anderledes. 

Vel  er  det  en  Overdrivelse  og  Ensidighed,  naar  det 
paastaas,  at  Landbruget  har  større  Betydning  end  de 
øvrige  Erhverv,  men  nægtes  kan  det  ikke,  at  Landbru- 
gernes økonomiske  Stilling  er  af  stor  Betydning  for  Na- 
tionalvelstanden. 

Og  Storstaterne  i  det  mindste,  hvor  Socialdemokratiet 

har  betydelig  Vækst  og  Styrke,  ville  bringe  saa  nogen- 
lunde ethvert  Oifer  for  i  alt  Fald  at  bevare  Bondestanden. 
Thi  i  den  har  Staten  sit  bedste  Værn  mod  Socialdemo- 
kraterne. Det  vide  disse  selv.  Den  tyske  Socialdemokrat- 
fører Liebknecht  siger:  „Vi  behøve  ikke  Bønderne  for 
at  gøre  Revolution,  men  ingen  Revolution  kan  holde  sig, 
naar  Bønderne  ere  imod  den.  —  „Mod  Bondestandens 
antisocialistiske  Pandeskal,"  siger  Schåffle,  „vil  Socialismen 
smadres  selv  efter  den  mest  sejrrige  Revolution." 

Altsaa,  der  klages  over  hele  Linien;  men  Land- 
mændene klage  højest.  Ligger  nu  ikke  en  Del  af  Skyl- 
den engang  imellem  hos  Landmanden  selv?  Kan  det 
nægtes,  at  hos  mangfoldige  Landmænd  baade  ude  og 
hjemme  har  gammel  Slendrian,  Leven  over  Evne,  letsin- 
digt eller  ukyndigt  Køb  af  Jord,  men  frem  for  alt  mang- 
lende Oplysning  og  Utilgængelighed  for  Belæring  nogen 
Del  i  de  uheldige  Forhold?  Det  er  jo  langtfra  alle  Land- 
brugere, som  tillige  ere  Landmænd.  Arveloven  og  Kapital- 
besiddelse afgøre  langt  hyppigere  end  Dygtigheden,  hvem 
der  kommer  til  at  eje  Gaardene  og  lede  deres  Drift. 
Ledelsen  bliver  da  ogsaa  derefter.  Paa  de  større  Gaarde 
beskæftiges  desuden  i  Forhold  langt  færre  Arbejdere  end 
paa  de  mindre,  og  da  der  tilmed  ofte  spares  paa  Tilsyn 
gennem  Forvaltere  og  Ladefogeder,  bliver  Arbejdet  daar- 
ligt  og  uøkonomisk  udført. 

Paa  Sjælland  regnes  en  Landarbejder,  i  Reglen  en 
jordløs  Husmand,  for  vel  lønnet,  naar  han  om  \'interen 
har  en  Dagløn  paa  1  Kr.  16  Øre — 1  Kr.  32  øre  og  om 
Sommeren  1  Kr.  32  øre — 1  Kr.  50  Øre  med  delvist  Til- 
læg af  Naturalforplejning.  Disse  Arbejdere,  Jordens  egent- 
lige Dyrkere,  leve  under  yderst  kummerlige  Forhold. 
Deres  Hjem  er  en  lav  Hytte  med  Straatag,  lerklinede 
Vægge  og  lerstampet  Gulv.      Her   bo   de    med  Kone   og 

Børn.  Hvad  han  og  hun  fortjene,  strækker  næppe  til 
for  et  Eksistensminimum.  Det  giver  daarlig  Ernæring, 
tidlig  Affældighed  og  stor  Modtagelighed  for  Sygdomme. 
En  arbejdsløs  Periode  lægger  Familien  helt  øde. 

Under  saadanne  Forhold  bliver  det  ganske  naturligt 
Hovedsagen  for  Arbejderen  at  slippe  gennem  Arbejds- 
dagen med  saa  lidt  Slid  som  som  muligt.  Hans  Flid 
gavner  kun  Jordejeren  eller  Forpagteren,  ikke  ham  selv; 
naar  han  vogter  sig  for  aabenbar  Dovenskab  og  Driveri, 
er  det  alt,  hvad  han  behøver,  og  netop  det,  hans  egen 
Interesse  fordrer.  Men  det  giver  dyr  og  daarlig  Produk- 
tion for  Landmanden.  Det  gælder  her  som  ved  Industri- 
brug. Kunde  der  gives  Arbejderen  Andel  i  Jordens  Ud- 
bytte, saa  ansporedes  han  til  Flid  og  økonomisk  Omgang 
med  det,  han  har  under  Hænder,  og  Folkene  vilde 
holde  indbyrdes  skarp  Disciplin;  der  kunde  uden  Skade 
spares  paa  Tilsynet,  og  Landbruget  vilde  endda  gaa  for 
fuld  Kraft.  Men  en  saadan  Ordning  vil  maaske  lade 
vente  længe  paa  sig. 

Hvert  Aar  strømme  en  Mængde  Landarbejdere  af 
begge  Køn  til  de  større  Byer  for  at  søge  Arbejde.  Med 
en  rationel  Drift  af  Jorden  og  med  tilstrækkelig  Kapital  i 
Ryggen  kunde  Landmændene  ikke  undvære  en  eneste  af  alle 
disse  Udvandrere,  de  vare  vel  endog  i  Stand  til  at  be- 
skæftige Byernes  Overbefolkning.  Nu  have  de  kun  Brist 
paa  Arbejdskraft  lige  i  Høstmaaneden. 

Ingen  Landmand  kan  undvære  en  Driftskapital. 
Mulig  have  ogsaa  de  fleste  haft  en  saadan,  da  de  købte 
deres  Gaarde.  Men  da  Jorden  faldt  i  Pris,  maatte  mange 
bruge  deres  Driftskapital  til  Dækning  af  Skatter  og  Renter, 
og  dette  er  vel  en  af  Aarsagerne  til,  at  Jordbruget  saa 
mange  Steder  kun  kan  gaa  med  halv  Kraft,  hvilket  atter 

har  til  Følge,  at  Landejendommene  yderligere  synke  i 
Værdi,  og  at  Landmanden  kommer  i  Gæld. 

Mange  tro,  at  man  kan  ophjælpe  en  Stand  ved  en- 
sidigt at  værne  om  dens  Interesser  paa  andres  Bekost- 
ning; man  er  tilbøjelige  til  at  betragte  dens  Lidelser  som 
særlige  Standslidelser,  mens  Sandheden  er,  at  de  kun  ere 
Udslaget  af  en  almindelig  Samfundslidelse  paa  den  en- 
kelte Stand,  og  at  med  Fjernelsen  af  denne  almindelige 
Lidelse  vil  ogsaa  den  særlige  hæves.  Sagen  er,  at  den 
enkelte  Stand  ikke  kan  udrives  af  den  samfundsmæssige 
Forbindelse  og  Vekselvirkning  med  andre  Stænder.  De 
ere  afhængige  af  hverandre,  henviste  til  hverandre,  de 
staa  i  en  saa  ganske  uløselig  økonomisk  Forbindelse,  at 
naar  der  tilføjes  nogle  Stænder  Skade  og  Tab  for  at  be- 
gunstige andre,  saa  vil  denne  Skade  og  dette  Tab  virke 
tilbage  paa  de  begunstigede. 

Det  gælder  da  at  være  forsigtig  i  de  Reformer,  der 
skulle  genrejse  det  sunkne  Jordbrug,  saa  det  bliver  pro- 
duktivt. 

De  danske  Agrarer  have  i  denne  Henseende, 
i  Lighed  med  adskillige  af  deres  udenlandske  Stands- 
fæller,  peget  paa  en  Reform  af  Kreditforholdene,  hvis 
Ordning  er  saa  slet,  at  den  trykker  Landejendommenes 
Salgsværdi  og  gør  det  umuligt  for  en  Landmand  at 
bestaa,  naar  han  ikke  er  Kapitalist. 

Hovedpunkterne  i  deres  Forslag  ere: 

1.  Der  oprettes  en  ny  Kreditforening,  som  giver 
uopsigelige  og  umortisable  Laan  i  Landejendomme  indtil 
50  ^Iq  af  en  rationel  Vurderingssum.  Staten  er  Garant 
for  Obligationerne  til  en  Værdi  af   iO(J  Millioner  Kroner. 

2.  I  en  Centrallaanekasse  samles  alle  sekundære 
Fanter. 

Staten  tilskyder  10  "^/q  af  Laaneindskuddet.  Hjælpe- 
summen  maa  ikke  være  under  1  og  ikke  over  3  Millioner 
Kroner. 

Udlaansmidlerne  bringes  tilveje  ved,  at  Laanekassen 
modtager  til  Udlaan  Penge  af  Banker,  Sparekasser  og 
andre  lignende  Institutioner  —  mindst  paa  et  Aar  og 
derefter  med  7-2  Aars  gensidig  Opsigelse.  — 

Mod  dette  Reformforslag  er  der  rejst  stærke  Ind- 
vendinger. Man  har  spurgt,  af  hvilken  Grund  Agrarerne 
have  fastsat  den  Sum,  Staten  garanterer  for,  netop  til 
100  Millioner.  De  Laan,  Kreditforeninger  have  staaende 
i  Landejendomme,  beløbe  sig  til  over  300  Millioner.  Hvem 
skal  nu  ind  under  Statsgarantien?  De,  der  komme  først 
med  deres  Begæringer  til  den  nye  Kreditforening?  Det 
vilde  være  barokt,  synes  man,  om  det  skulde  gaa  her 
som  ved  Billetsalget  til  en  yndet  Theaterforestilling,  hvor 
man  maa  staa  „i  Række",  længe  før  Billetkontoret  aab- 
nes,  hvis  man  vil  gøre  sig  Haab  om  at  faa  en  Plads. 
Gav  Staten  sig  først  ind  paa  at  være  Garant,  maatte  den 
tage  Konsekvenserne  af  sin  egen  Handling.  Den  kom 
ind  paa  et  Skraaplan,  kunde  ikke  standse  ved  de  100 
Millioner,  men  Garantisummen  vilde  vokse  og  vokse  i  en 
saa  betænkelig  Grad,  at  dens  Størrelse  kunde  svække 
Statens  Kredit. 

Der  er  ogsaa  gjort  opmærksom  paa,  at  de  nuvæ- 
rende Landkreditforeninger  yde  Laan,  ikke  blot  til  50, 
men  til  60  °/o  af  Landejendommenes  Vurderingssum,  at 
disse  Laan  ganske  vist  efter  de  bestaaende  Statutter 
skulle  amortiseres,  men  at  Kreditforeningerne  ikke  ville 
have  noget  imod  at  give  ikke-amortisable  Laan  inden  for 
en  rationel  Grænse. 

Den  Opgave  at  yde  Laan  tågerne  faste,  ikke-amor- 

ti  sable  Laan  vil  altsaa  kunne  løses  af  de  bestaaende 
Kreditforeninger,  endog  langt  bedre  end  af  den  foreslaaede, 
der  kun  vil  yde  Laanet  indtil  50  ^Iq,  medens  de  andre 
give  det  til  60  7o  af  Ejendommens  Værdi. 

Det  kan  altsaa  ikke  være  Amortisationsspørgsmaalet, 
siges  der,  hvorigennem  det  store  Krav  til  Staten  tænkes 
begrundet.  Snarere  er  Grunden  vel  Haabet  om  en  bil- 
ligere Rente.  Og  billig  Rente  er  jo  en  god  Ting  for 
Debitor. 

Men  hvem,  siges  der  fremdeles,  ville  disse  Laan 
komme  til  gode?  —  Kun  de  velstillede,  kun  dem,  der 
kunne  nøjes  med  at  laane  50  *'/o  af  deres  Ejendoms 
Værdi,  og  som  altsaa  eje  Halvdelen  af  Gaarden  foruden 
tilstrækkelig  Driftskapital.  Men  de  have  jo  ikke  Hjælpen 
behov,  for  dem  skal  Samfundet  ikke  bringe  noget  Offer. 
Deres  Modsætninger,  de,  der  ere  sunkne  saa  dybt  i  Gæld, 
at  virksom  Hjælp  er  umulig,  kan  der  vel  ikke  tages  Hen- 
syn til.  Saa  blive  tilbage  de,  der  baade  trænge  til  Hjælp 
og  kunne  hjælpes,  de,  der  trænge  til  Rentenedsættelse, 
men  som  ikke  kunne  hjælpe  sig  med  en  mindre  Prioritet 
end  den,  de  nuværende  Kreditforeninger  ville  give  dem. 

Dem  have  Agrarerne  nu  ogsaa  tænkt  paa.  For  deres 
Skyld  er  det,  Centrallaanekassen  med  de  3  Millioners 
Statstilskud  skal  oprettes. 

Hvorledes  kan  nu  den  Laanekasse  sikre  Landmæn- 
dene, at  den  altid  har  Penge  til  sin  Raadighed. 

Den  vil  have  dem  fra  andre  Laaneinstitutter :  Banker 
og  Sparekasser.  Men  de  laane  kun  deres  overflødige 
Penge  ud  paa  den  Maade.  Og  overflødige  Penge  have 
Bankerne  kun  i  sløje  Forretningsperioder,  naar  Kapita- 
listerne holde  deres  Penge  tilbage.  Men  naar  der  kommer 
Liv  i  P'orretningerne,  have  Bankerne  Brug  for  alle  deres 
Kapitaler    til    direkte    Udlaan.       De    ville    opsige    deres 

Penge  i  Centrallaanekassen ,  der  lader  Opsigelsen  gaa 
videre  til  Landmændene.  —  Og  hvad  saa? 

Under  de  nuværende  Forhold  kan  en  Landmand  hos 
Kreditforeningerne  faa  et  Laan  paa  60  ^/^  af  Ejendom- 
mens Vurderingssum,  uopsigeligt  fra  Kreditors  Side,  og 
bag  efter  dette  faar  han  uden  Vanskelighed  af  private 
Penge  et  Laan  omtrent  halvt  saa  stort  som  Kreditforening- 
ens og  uopsigeligt  i  5  til   1(3  Aar. 

Efter  Agrarernes  Forslag  skal  Landmanden  kun  have 
et  første  Prioritets  uopsigeligt  Laan  paa  50  7o  ^^  Ejen- 
domsværdien og  derefter  et  andet  Prioritetslaan,  der  kan 
opsiges  af  Kreditor  med  V2  Aars  Varsel. 

At  hjælpe  Landmanden  til  at  ombytte  sine  nuværende 
Prioritetsforhold  med  de  af  Agrarerne  foreslaaede,  menes 
ikke  at  være  en  Samfundsopgave,  der  har  Krav  paa  at 
at  blive  støttet  af  Staten  med  en  Garanti  paa  100  Millioner 
og  et  Tilskud  paa  3  Millioner.  Den  nye  Ordning  vilde 
kun  komme  de  velstillede,  ikke  de  betrængte  Land- 
mænd til  gode. 

Ved  Siden  af  de  prioriterede  Laan  tilsigter  Forslaget 
ogsaa  at  give  Driftslaan,  der  jo  efter  deres  Natur  bør 
være  kortvarige.  En  Landmand,  som  ikke  ejer  anden  Ka- 
pital end  den,  der  staar  i  Gaarden,  altsaa  Salgsværdi  -^- 
Prioriteter,  kan  vanskeligt  undgaa  at  stifte  Driftslaan.  Til 
visse  Tider  af  Aaret  kræver  Landbruget  nemlig  en  for- 
holdsvis stor  Driftskapital,  langt  større  end  til  andre  Tider. 
Han  kan  da  blive  nødt  til  at  optage  Laan,  som  atter  til- 
bagebetales af  Aarets  Indtægter.  Men  Prioritetshavernes 
Panteret  hindrer  ham  i  at  give  Sikkerhed  for  disse  mid- 
lertidige Laan  i  Afgrøde,  Besætning  og  Inventar.  Han 
maa  derfor  skaffe  Kautionister  eller  tage  paa  Kredit  hos 
Købmanden,  hvis  han  ikke  har  gode  Venner,  der  kunne 
forstrække   ham   med   Penge.      Men    saadanne  Laan    ere 

altid  en  mislig  Sag  —  man  er  aldrig  sikker  paa  at  kunne 
rejse  dem.  Og  Kreditten  hos  Købmanden  kan  blive 
meget  dyr. 

Og  nu  skal  efter  det  nye  Forslag  Centrallaanekassen 
give  Driftslaan.  Det  menes  af  Forslagets  Modstandere, 
at  den  i  pengeknappe  Tider  vil  savne  Midler  til  disse 
Udlaan.  Kassen  vil  fordre  Sikkerhed  for  Driftslaanene. 
Da  der  ikke  gives  Anvisning  paa,  hvorledes  Landbru- 
geren skal  skaffe  denne  Sikkerhed,  kan  Forslaget  vel  kun 
have  tænkt  paa  den  gængse,  paa  Kaution.  Men  med  to 
gode  Kautionister  i  Ryggen  behøver  man  ikke  Central- 
kassen for  at  rejse  et  Laan. 

I  Modsætning  til  Agrarforslaget  har  man  da  antydet 
følgende  Forslag  som  værdigt  Støtte  af  Staten :  1 .  Kredit- 
foreningerne sættes  i  Stand  til  paa  billigst  mulige  Vilkaar 
at  give  saa  store  faste  (amortisable  og  ikke-amortisable) 
Laan,  som  Sikkerheden  tillader,  og  2.  Oprettelsen  af  en 
Laanekasse,  der  under  Samvirken  med  Kreditforeningerne 
kunde  give  kortvarige  Driftslaan  mod  Pant  i  Besætning, 
Inventar,  Avl  og  Afgrøde.  Dermed,  menes  der,  vilde 
ikke  blot  de  forholdsvis  velstillede,  men  ogsaa  de  nød- 
lidende Landmænd  være  hjulpne,  forsaavidt  de  overhovedet 
kunne  hjælpes. 


Agrarspørgsmaalet  er  ingenlunde  udtømt  med  Lan- 
dets besiddende  Klasser.  Nok  saa  vigtigt  er  Spørgs- 
maalet  om,  hvorledes  Landbrugets  Proletariat,  de  jordløse 
Husmænd  og  Indsidderne,  skulle  hjælpes  op  af  deres  for- 
trykte Stilling. 

Der  har  været  sagt  og  skrevet  meget  om  den 
Ting.     Grundloven  indeholder  mellem  sine  saakaldte  Løfte- 

paragraffer  en  Bestemmelse  om,  at  Lehnsgodser  skulle 
gaa  over  til  fri  Ejendom.  Der  har  ogsaa  i  Rigsdagen 
været  et  privat  Lovforslag  fremme  om  at  gøre  denne 
Bestemmelse  til  Virkelighed  og  udstykke  Jorden,  men 
Sagen  naaede  ikke  noget  Resultat.  Senere  ere  forskellige 
Forslag  udarbejdede,  sigtende  til  at  skaffe  Landarbej- 
derne Jord. 

Her  skal  i  Korthed  nævnes  Indholdet  af  de  3  vig- 
tigste : 

L  Forslaget  paalægger  Stat  og  Kommune  (Sogn) 
at  tilvejebringe  Husmandslodder  paa  mindst  2V2  og  højst 
5  Tdr.  Land.  Disse  Lodder  sælges  til  de  Landarbejdere, 
som  kunne  godtgøre,  at  de  ere  gældfri  og  i  Besiddelse 
af  Pengemidler  til  Indkøb  af  1  Ko,  1  Faar,  1  Gris,  Indbo 
for  sig  og  Husstand  samt  Inventar  og  Redskab  til  en  Hus- 
mandslods Bedrift.  Købesummen  for  Jord  og  Bygninger 
bliver  staaende  som  1ste  og  2den  Prioritet,  der  overtages 
henholdsvis  af  Stat  og  Kommune  mod  en  Rente  af  3  "/q. 
Den  nødvendige  Kapital  tilvejebringes  ved  Statslaan,  som 
amortiseres  i  Løbet  af  50  Aar.  Ud  over  de  to  faste 
Prioriteter  maa  Ejendommen  ikke  belastes  med  Pantegæld. 

2.  Et  andet  Forslag  gaar  ud  paa,  at  Stat  og  Kom- 
mune ikke  skulle  sælge,  men  bort  fæste  Husmandslodder. 
Disse  tilvejebringes  dels  ved  Udstykning  af  en  Del  af 
Præstegaardenes  Jordtilliggende,  dels  ved  at  inddele  Landet 
i  Kredse,  i  „Tiendedele".  Efter  Tur  foretages  hvert  Aar 
i  en  af  disse  Tiendedele  Udstykning  i  Husmandslodder 
af  Stat  og  Kommune  til  en  Værdi  af  1  Million  Kroner. 
Sogneraadene  skulle  indkøbe  Jorden,  helst  fra  større 
Gaarde.  Lodderne  skulle  have  en  Størrelse  af  3 — 7  Tdr. 
Land  og  med  tilhørende  Bygninger  bortfæstes  mod  pas- 
sende Indfæstning  og  en  aarlig  Afgift  af  3  "/o- 

3.  Forslaget  gaar  ud  paa,  at  Staten  skal  ekspropriere 

al  fri  Hovedgaardsjord  under  Lehnsgodserne ,  inddrage 
Præstegaardsjorden  og  for  øvrigt  opkøbe  al  anden  Jord, 
der  kan  faas  for  60  ^Iq  af  de  indestaaende  Prioriteter. 
Hoved-  og  Præstegaardsj ordene  bortfæstes  af  Staten  i 
Lodder  paa  mindst  ^/g  og  højst  1  Td.  Hartkorn.  Af 
Jorden  svarer  Fæsteren  3  "/o  og  af  Bygningerne  5  "^/y, 
dog  kunne  disse  Afgifter  ændres  efter  Konjunkturerne 
hvert  tiende  Aar.      Kapitalen  tilvejebringes  ved  Statslaan. 


l^ort  Lir  er  væsentlig  bestemt  af  vore  økonomiske  For- 
hold. Af  dem  kan  hele  vor  Udvikling,  vor  Evne  til  at  cien^ 
gode,  vor  Moralitet  og  vor  Lykke  være  afhængig. 

Fra  alle  Sider  klages  der.  Aldrig  have  Kravene  paa 
Statetis  Hjælp  i  økonomisk  Henseende  lydt  stærkere  end  nu. 

Saa  bor  vel  de  økonomiske  Reformer   være  den  Surdejg, 
der  gennemsyrer  Lovgivnings-  og  Samfundsarbejdet  —  Beformer, 
der  gavne  det  hele  uden  at  rokke  ved  nogen  enkelts  Rettigheden' ^ , 
saa  langt  disse  ere  forenelige  med  Samfundets   Tarr. 


Gyldendalske   Boghandels   Forlag. 


J.   HENNINGSEN: 

DJUNG  RHUA  DJI. 

KINESISKE   TYPER   OG   SKITSER. 
Med  Illustrationer. 

4  Kr. ;   eleg.  indb.  6  Kr.  50  Ore. 


J.  ØSTRUP: 

SKIFTENDE  HORIZONTER. 

SKILDRINGER  OG  IAGTTAGELSER 

FRA  ET  RIDT  GJENNEM  ORKENEN  OG  LILLEASIEN. 

7  Kr. ;  eleg.  indb.    10  Kr.  50  Øre. 

Bergens  Tidende:  Det  er  en  sand  Fornøjelse  at  faa  for- 
nyet „paa  Trj'k"  Bekjendtskabet  med  Dr.  Ostrups  intelligente  Person- 
lighed, og  man  vil  selvfelgelig  ferst  faa  det  rette  Udbytte  af  hans 
Forskninger  og  Rejseindtryk,  naar  man  kan  have  hans  Bog  at  ty  til. 
Den  vil  sikkerlig  faa  stor   UdbredeUe. 

Det  mest  interessante  i  dette  første  Hæfte  er  forøvrigt  Beskrivelsen 
af  selve  Damaskus  By  med  de  dertil  hørende  Afbildninger.  Illustra- 
tionerne er  i  det  Hele  taget  ypperlige. 


WALTER  CHRISTMAS: 

ET  AAR  I  SIAM. 

Med  Illustrationer. 

5    Kr.:    eleg.   indb.    8   Kr. 

N.  JUEL-HANSEN: 

LIVET  I   VERDEN. 

Læsebog  for  Skolen  og  Folket. 
Iste  Afdeling:  Mennesket  og  Naturen. 

Indb.:    1   Kr.  75  Øre. 

Af  Pressens  Udtalelser  anføres: 

„Berlingske  Tidende":  . .  .  Hvad  Fremstillingen  angaaer  maa  vi  ferst  fremhæve, 
at  Bogen,  langt  fra  at  være  en  Compilation,  er  et  selvstændig  samlet,  ordnet  og 
i  det  Enkelte  udarbeidet  \'ærk.  .  .  .  Fra  de  af  Hr.  Juel-Hansen  tidligere  udgivne 
Skrifter  for  Ungdommen  veed  man,  at  han  er  en  dygtig  Stilist,  og  da  han  tillige 
er  en  praktisk  Skolemand,  som  kjender  Barnet  og  Ungdommen,  forstaaer  han  som 
Faa  at  træffe  den  rette  Fremstillingsform.  Langtfra  gjennem  segt  Naivetet  at  stige 
ned  til  Barnets  Standpunkt,  rækker  han  det  Haanden  og  lofter  det  op  til  sig.  I 
Begyndelsen  af  de  fleste  enkelte  Afsnit  slaaer  han  saa  at  sige  til  Lyd  ved  at  gaae 
ud  fra  en  Sætning,  som  egner  sig  til  at  vække  Barnets  Opmærksomhed.  .  .  . 
„Livet  i  Verden"  er,  som  det  fremgaaer  af  hvad  vi  ovenfor  har  sagt,  en  selv- 
stændig udarbeidet  Læsebog,  i  hvilken  Forf.  uforbelioldent  er  traadt  i  Skranken 
for  en  ny  Methode,  beregnet  paa  at  anspore  Eleven  til  Selvtænkning  samtidig  med 
at  han  beriges  med  en  Mængde  nyttige,  ja  nundværlige  Knnd8kal)er  fra  Meteorolo- 
giens, Physikens,Chemiens,  Physiologiens  og  HygieinensOmraader.  —  Alt  fremstillet 
i  en  almeenfattelig  Fonn.  Bogen  vil  sikkert,  som  den  fortjener,  vække  Fagmænds 
Opmærksomhed  og  forhaabentlig  bidrage  Sit  til  at  bringe  Skoleunderviisningen 
ind  paa  en  ny  og  mere  frugtbringende  Bane." 

„Politiken" :  .  .  .  Det  er  en  selvstændigt  forfattet  Læsebog,  som  her  foreligger, 
og  som  i  letfattelige  Afhandlinger  behandler  det  menneskelige  Legeme  og  de 
almindelige  physiske  og  chemiske  Love  . . .  Der  kræves  til  Affattelsen  af  denne  Bog 
paa  engang  gode  physiske  Studier  og  dernæst  den  Evne  til  nem  Fremstilling,  som 
Hr.  .Tuel-Hansen  har  lagt  tor  Dagen  i  forskjellige  Bornebøger." 

„Dagens  Nyheder": . . .  Det  er  et  ganske  overordentligt  rigt  Kundskabsstof,  For- 
fatteren fremdrager  og  behandler  i  en  populær  Form,  der  ligefrem  er  mesterlig 
ved  sin  sjeldne  Klarhed,  sin  Simpelhed  og  sit  Mønstersprog.  I  al  sin  Popularitet 
er  Bogen  holdt  paa  Hoide  med  den  videnskabelige  Forsknings  .seneste  Resultater, 
for  hvis  Rigtighed  det  er  en  Garanti,  at  Hr.  TTniversitetsprofeSBor  Rasmus  Pedersen 
kritisk  har  gennemarbeidet  Begen  med  Forfatteren  fra  Først  til  Sidst." 

„Nationaltidende«:  .  .  .  Hvor  der  er  Tid  til  at  tænke,  og  hvor  Stoffets  Til- 
egnelse er  den  eneste  raadende  Faktor,  vil  det  være  vanskeligt  at  fremhæve  noget 
bedre  og  mere  populært  Skrift  end:  „Livet  i  Verden". 

„Venstrebladet":  ...  Hr.  N.  Juel-Hansen  har  et  kjendt  Navn  som  populær 
geografisk  og  natur^'idenskahelig  Forfatter.  Ved  livlig  Fortællemaade  og  malende 
Fremstilling  gjrr  han  de  meest  terre  Emner  tiltrækkende  og  faaer  i  let  underholdende 
Form  meddeelt  en  forbausende  Mængde  positive  Oplysninger  og  Kundskaber.  .  .  . 
Bogen  er  paa  sin  Plads  i  Sognebiblioteker  og  lignende  Steder.  ...  Og  endelig 
den  vinde'  Indgang  paa  Hoiskolerne. 

